----

----

I Ανακοινώσεις

ΕΥΡΩΠΑΪΚΟ ΚΟΙΝΟΒΟΥΛΙΟ

ΓΡΑΠΤΕΣ ΕΡΩΤΗΣΕΙΣ ΜΕ ΑΠΑΝΤΗΣΗ

----

(2004/C 33 E/001)

ΓΡΑΠΤΗ ΕΡΩΤΗΣΗ Ε-0415/02

υποβολή: Erik Meijer (GUE/NGL) προς την Επιτροπή

(20 Φεβρουαρίου 2002)

Θέμα:   Η εκκαθάριση, ανάκτηση από χώρες του τρίτου κόσμου και καταστροφή παραχθέντων στην ΕΕ αχρησιμοποίητων τοξικών ουσιών για γεωργική χρήση

Πηγή: «2 Vandaag», πρόγραμμα επικαιρότητας της ολλανδικής τηλεόρασης της 29-1-2002.

Απάντηση του κ. Nielson εξ ονόματος της Επιτροπής

(16 Απριλίου 2002)

Η Επιτροπή είναι ενήμερη για το πρόβλημα που συνιστά η εξαγωγή επικίνδυνων χημικών ουσιών στις αναπτυσσόμενες χώρες και ιδιαίτερα για την απειλή κατά της ανθρώπινης υγείας και του περιβάλλοντος από πεπαλαιωμένα φυτοφάρμακα.

Όλα τα πεπαλαιωμένα φυτοφάρμακα που είναι ακατάλληλα για χρήση πρέπει να θεωρούνται ως βλαβερά απόβλητα εξαιτίας των επικίνδυνων ιδιοτήτων τους. Η μεταφορά βλαβερών αποβλήτων σε χώρες οι οποίες δεν ανήκουν στον Οργανισμό Οικονομικής Συνεργασίας και Ανάπτυξης (ΟΟΣΑ) απαγορεύεται σύμφωνα με τον κανονισμό (ΕΟΚ) αριθ. 259/93 του Συμβουλίου της 1ης Φεβρουαρίου 1993 σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδο τους (1). Ο κανονισμός αυτός καθιερώνει ένα καθεστώς ελέγχου και ειδικά μέτρα, όπως είναι η απόσυρση των αποβλήτων από τη χώρα που τα εξήγαγε σε περίπτωση παράνομης εξαγωγής αποβλήτων. Στο πλαίσιο αυτό, τα φυτοφάρμακα που είχαν εξαχθεί προκειμένου να αποβληθούν ως απορρίματα, θα θεωρούνται ως απόβλητα ακόμη και αν είχαν χαρακτηριστεί ως προϊόντα από τη χώρα εξαγωγής τους, και συνεπώς θα αποτελούν παράνομα φορτία. Για την εφαρμογή της διάταξης αυτής, η χώρα εξαγωγής υποχρεούται να εκδίδει παραστατικά όσον αφορά την πρόθεση να αποβληθούν ως απορρίματα.

Επιπλέον, η Επιτροπή μεριμνά για την επικύρωση της σύμβασης της Στοκχόλμης σχετικά με έμμονους οργανικούς ρυπαντές, που υπογράφηκε τον Μάιο του 2001 και που αυτή τη στιγμή καλύπτει εννέα φυτοφάρμακα από ένα σύνολο δώδεκα ρυπαντών.

Οι διατάξεις της σύμβασης της Στοκχόλμης σε ό,τι αφορά τους χώρους συσσώρευσης αποβλήτων και τα απόβλητα που αυτοί περιέχουν ή είναι μολυσμένα από έμμονους οργανικούς ρυπαντές θέτουν ως στόχο την χρηστή περιβαλλοντική διαχείριση τους. Για το λόγο αυτό όλα τα μέρη οφείλουν, μεταξύ άλλων, να διαχειρίζονται τα αποθέματα πεπαλαιωμένων φυτοφαρμάκων με τρόπο ασφαλή, αποτελεσματικό και περιβαλλοντικά χρηστό, μέχρις αυτά χαρακτηριστούν ως απόβλητα και να λαμβάνουν μέτρα για τη διαχείριση, τη συγκέντρωση, τη μεταφορά και την αποθήκευση τους με τρόπο που να καταστρέφονται οι έμμονοι οργανικοί ρυπαντές. Τα μέρη δεν πρέπει να επιτρέπουν την ανάκτηση, ανακύκλωση, εξυγίανση, άμεση επαναχρησιμοποίηση ή τις εναλλακτικές χρήσεις έμμονων οργανικών ρυπαντών και να τους μεταφέρουν πέρα από τα διεθνή σύνορα χωρίς να λαμβάνουν υπόψη τους διεθνείς κανονισμούς (π.χ. τη σύμβαση της Βασιλείας για τις διασυνοριακές μετακινήσεις επικίνδυνων αποβλήτων).

Αν και οι διατάξεις αυτές αφορούν προς το παρόν μόνο τα εννέα φυτοφάρμακα που περιλαμβάνονται στη σύμβαση της Στοκχόλμης, θα πρέπει να τεθεί σε εφαρμογή κάποιο σύστημα καλής διαχείρισης του περιβάλλοντος για όλους τους ρύπους φυτό φαρμάκων, το οποίο να εξασφαλίζει τη μέγιστη προστασία του περιβάλλοντος από τις επιδράσεις αυτού του είδους επικίνδυνων αποβλήτων.

Παράλληλα, η Επιτροπή πρόσφατα υπέβαλε προτάσεις για επικύρωση και εφαρμογή στην Κοινότητα των διατάξεων της σύμβασης του Ρότερνταμ για την εφαρμογή της διαδικασίας Συγκατάθεσης μετά από Ενημέρωση. Οι στόχοι της σύμβασης αποσκοπούν στο να ενημερώσουν καλύτερα τις αναπτυσσόμενες χώρες σχετικά με τις χημικές ουσίες (φυτοφάρμακα, βιομηχανικά και καταναλωτικά χημικά) και να τις βοηθήσουν να τα διαχειρίζονται σωστά, με βιώσιμο τρόπο. Ωστόσο, η σύμβαση του Ρότερνταμ αποτελεί ένα ακόμη σημαντικό βήμα σε ό,τι αφορά τη βελτίωση των διεθνών κανονισμών και της διαχείρισης των επικίνδυνων χημικών ουσιών σε διεθνές επίπεδο.

Η Επιτροπή δεν έχει στην κατοχή της στοιχεία που να επιτρέπουν την εξακρίβωση της ταυτότητας εταιρειών, οι οποίες να έχουν παραγάγει και μεταφέρει τις τοξικές χημικές ουσίες που ανέφερε ο αξιότιμος κ. βουλευτής.

Ωστόσο, η Επιτροπή είναι καλά ενημερωμένη για ό,τι αφορά πρωτοβουλίες που ανέλαβε η Greenpeace στο Νεπάλ καθώς και σε άλλες ασιατικές και αφρικανικές χώρες, που επικεντρώνονται στις επισφαλείς συνθήκες αποθήκευσης μεγάλων ποσοτήτων πεπαλαιωμένων φυτοφαρμάκων.

Τέλος, η Επιτροπή γνωρίζει ότι η Οργάνωση Τροφίμων και Γεωργίας, το Πρόγραμμα των Ηνωμένων Εθνών για το Περιβάλλον, ο ΟΟΣΑ, οι οργανισμοί παροχής βοήθειας, χώρες με πεπαλαιωμένα αποθέματα, οι παραγωγοί φυτοφαρμάκων και οι μη κυβερνητικές οργανώσεις έχουν αναλάβει συλλογικές πρωτοβουλίες για την απογραφή, τη συγκέντρωση και την απομάκρυνση υφιστάμενων αποθεμάτων πεπαλαιωμένων φυτοφαρμάκων και την αποφυγή της συσσώρευσης νέων.

----

(1)ΕΕ L 30 της 6.2.1993.

----

----

(2004/C 33 E/002)

ΓΡΑΠΤΗ ΕΡΩΤΗΣΗ Ε-1285/02

υποβολή: Glenys Kinnock (PSE) προς την Επιτροπή

(7 Μαίου 2002)

Θέμα:   Ανατολικό Τιμόρ

Τι σχέδια διαθέτει η Επιτροπή για να δημιουργήσει αντιπροσωπεία στο Ντίλι, ανατολικό Τιμόρ; 'Εχει καταρτιστεί χρονοδιάγραμμα;

Απάντηση του κ. Patten εξ ονόματος της Επιτροπής

(28 Μαΐου 2002)

Μετά τα γεγονότα του 1999, η Επιτροπή εγκατέστησε γραφείο της Υπηρεσίας Ανθρωπιστικής Βοήθειας (ECHO) στο Ντίλι, με αποστολή να συμβάλει στη διαχείριση των συνεχιζόμενων δράσεων έκτακτης βοήθειας στην περιοχή αυτή. Από το Φεβρουάριο 2001, εγκαταστάθηκε στο Ντίλι ένα Κοινοτικό Γραφείο-ανταποκριτής για την τεχνική βοήθεια το οποίο, για λόγους οικονομίας και αποτελεσματικότητας, μοιράζεται τους γραφειακούς χώρους με την ECHO. Η Επιτροπή προτίθεται να διατηρήσει αυτό το κοινοτικό γραφείο-ανταποκριτή τεχνικής βοήθειας στο Ντίλι, μέχρι το τέλος του 2004. Χρηματοδοτείται από το κονδύλι του προϋπολογισμού Β7 304Α για τη διαχείριση του έργου και τη στήριξη στην τοπική τεχνική βοήθεια σε ότι αφορά τα υπό εξέλιξη κοινοτικά προγράμματα και δράσεις για την αποκατάσταση, ανασυγκρότηση και ανάπτυξη στο ανατολικό Τιμόρ.

Ο προϊστάμενος της αντιπροσωπείας με έδρα την Τζακάρτα, τελεί επί του παρόντος υπό τη διαδικασία της επίσημης διαπίστευσης στην Μεταβατική Διοίκηση των Ηνωμένων Εθνών για το ανατολικό Τιμόρ και προτείνεται να διαπιστευθεί στο ανατολικό Τιμόρ, μετά την ανεξαρτητοποίησή του, στις 20 Μαΐου 2002. Δεδομένου ότι η χρηματοδότηση του κοινοτικού γραφείου-ανταποκριτή τεχνικής βοήθειας προβλέπει επιτόπου παρουσία μέχρι το τέλος του 2004, και ότι έχει δεσμευτεί ο μέγιστος προϋπολογισμός της Επιτροπής για τις αντιπροσωπείες στις τρίτες χώρες, η Επιτροπή δεν σχεδιάζει επί του παρόντος να εγκαινιάσει Αντιπροσωπεία της Κοινότητας στο Ντίλι, διότι κάτι τέτοιο θα απαιτούσε την παύση λειτουργίας ή τον περιορισμό άλλης Αντιπροσωπείας.

----

----

(2004/C 33 E/003)

ΓΡΑΠΤΗ ΕΡΩΤΗΣΗ Ε-1638/02

υποβολή: Bart Staes (Verts/ALE) προς την Επιτροπή

(10 Ιουνίου 2002)

Θέμα:   Η στάση του Επιτρόπου Busquin σχετικά με το φορολογικό ανταγωνισμό στην ενιαία ευρωπαϊκή αγορά

Στην εφημερίδα De Morgen της 18ης Μαΐου 2002, ο αρμόδιος για την έρευνα ευρωπαίος επίτροπος, Philippe Bousquin, δηλώνει ότι διαφωνεί πλήρως με το συνάδελφό του Bolkestein, στον οποίο προσάπτει ότι φέρνει τα κράτη μέλη αντιμέτωπα στο φορολογικό τομέα. «Στην ενιαία ευρωπαϊκή αγορά, επιτρέπεται να οξύνουμε τα μέγιστα τον ανταγωνισμό στο φορολογικό τομέα; Ο κ. Bolkestein (εσωτερική αγορά) κρίνει πως ναι. Εγώ δηλώνω ρητώς ότι είμαι αντίθετος. Είναι πλέον καιρός να συζητηθεί το θέμα επί της ουσίας.»

Μπορεί να αναφέρει η Επιτροπή εάν στο μεταξύ ο κ. Busquin ενημέρωσε επισήμως τους συναδέλφους του σχετικά με τη δυσαρέσκειά του όσον αφορά την πολιτική του κ. Bolkestein, καθώς και εάν τους κάλεσε να δρομολογήσουν σχετική συζήτηση;

Εάν όχι, πότε προτίθεται ο κ. Busquin να ενημερώσει επισήμως την Επιτροπή;

Εάν ναι, πώς αντέδρασε η Επιτροπή στην πρόταση για συζήτηση επί της ουσίας;

Θα μπορούσε ο επίτροπος Busquin να εξηγήσει εκ νέου για ποιο λόγο δεν συμφωνεί με την άποψη του κ. Bolkestein; Στην αντίθετη περίπτωση, πώς θα πρέπει να ερμηνευθεί το περιεχόμενο του άρθρου της εφημερίδας De morgen;

Απάντηση του κ. Bolkestein εξ ονόματος της Επιτροπής

(18 Ιουλίου 2002)

Η θέση της Επιτροπής σε ό,τι αφορά την φορολογική πολιτική της Ένωσης παρατίθεται στην ανακοίνωσή της «Φορολογική πολιτική στην Ευρωπαϊκή Ένωση — προτεραιότητες για τα επόμενα έτη» (1). Η ανακοίνωση αυτή είναι κατέξοχήν συνεκτική και προσδιορίζει πολλά επίπεδα δράσεων και προτεραιοτήτων για τα επόμενα έτη. Είναι το αποτέλεσμα συνομιλιών, στο πλαίσιο της Επιτροπής, σε ό,τι αφορά τον ρόλο της φορολογικής πολιτικής και των φορολογικών μέτρων.

Το θέμα του φορολογικού ανταγωνισμού τίθεται στην ανακοίνωση αυτή, και ειδικότερα στο τμήμα 2.3, όπου αναφέρεται ότι η φορολογική πολιτική της ΕΕ «οφείλει, κατά προτεραιότητα, να εξυπηρετεί τα συμφέροντα των πολιτών και των επιχειρήσεων που επιθυμούν να κάνουν χρήση των τεσσάρων ελευθεριών της εσωτερικής αγοράς (ελεύθερη κυκλοφορία προσώπων, αγαθών και κεφαλαίων, και ελευθερία παροχής υπηρεσιών). Κατά συνέπεια πρέπει να επικεντρώνεται στην κατάργηση των φορολογικών εμποδίων κατά την άσκηση των τεσσάρων αυτών ελευθεριών. Επιπλέον, στο βαθμό που τα φορολογικά συστήματα χρησιμοποιούνται ως εργαλείο για στόχους προσδιορισμού, ανακατανομής και σταθεροποίησης, οι φορολογικές συνέπειες πρέπει να είναι σαφείς για τους σχετικούς οικονομικούς παράγοντες. Για τους δύο αυτούς λόγους, τα φορολογικά συστήματα πρέπει να καταστούν απλούστερα και περισσότερο διαφανή. Στο πλαίσιο αυτό είναι σημαντικό να αναγνωρισθεί ότι, ενώ ο επιζήμιος φορολογικός ανταγωνισμός πρέπει να αντιμετωπισθεί σε επίπεδο ΕΕ καθώς και σε ευρύτερο διεθνές επίπεδο, κυρίως στα πλαίσια του ΟΟΣΑ, και πρέπει να τηρηθούν οι διατάξεις περί κρατικών ενισχύσεων της συνθήκης, ωστόσο μπορεί να είναι αναπόφευκτος ο φορολογικός ανταγωνισμός, σε ορισμένο βαθμό, εντός της ΕΕ και μπορεί να συμβάλει σε χαμηλότερη φορολογική πίεση.»

Στην ανακοίνωση αυτή αναγνωρίζεται επίσης ότι η φορολογική πολιτική δεν μπορεί να χαράσσεται μεμονωμένα αλλά πρέπει να είναι συνεκτική και να υποστηρίζει τους άλλους στόχους πολιτικής της Ένωσης και ιδίως να υποστηρίζει τον εκσυγχρονισμό του καλούμενου ευρωπαϊκού κοινωνικού υποδείγματος. Στο πλαίσιο αυτό, το Συμβούλιο υπουργών είναι αυτό που πρέπει να αποφασίσει ποιες δράσεις πρέπει να αναληφθούν κατά προτεραιότητα. Και, όπως καθίσταται σαφές στην ανακοίνωση, η Επιτροπή διατηρεί την άποψή της ότι είναι απαραίτητη η στροφή προς την ψηφοφορία με ειδική πλειοψηφία τουλάχιστον για ορισμένα φορολογικά ζητήματα.

Επομένως, οι δηλώσεις που έγιναν σε ό,τι αφορά τον φορολογικό ανταγωνισμό, στο άρθρο της εφημερίδας De Morgen, βρίσκονται σε πλήρη συμφωνία με την ανακοίνωση της Επιτροπής. Ωστόσο πρέπει να συνειδητοποιήσει κανείς ότι η ανακοίνωση αυτή περιλαμβάνει πολλά επίπεδα δράσεων βραχυπρόθεσμα, μεσοπρόθεσμα και μακροπρόθεσμα.

----

(1)  COM(2001)260.

----

----

(2004/C 33 E/004)

ΓΡΑΠΤΗ ΕΡΩΤΗΣΗ Ε-1954/02

υποβολή: Glyn Ford (PSE) προς την Επιτροπή

(3 Ιουλίου 2002)

Θέμα:   Ευρωπαϊκό Έτος Ανάμνησης και Συμφιλίωσης

Εξετάζει η Επιτροπή το κατά πόσο θα ήταν ευκταίο να αναδειχθεί το 2005 ως Ευρωπαϊκό Έτος Ανάμνησης και Συμφιλίωσης ώστε να τονισθεί με θετικό τρόπο η εξηκονταετής επέτειος από τη λήξη του Β Παγκοσμίου Πολέμου;

Απάντηση του κ. Prodi εξ ονόματος της Επιτροπής

(7 Οκτωβρίου 2002)

Η Επιτροπή εξέτασε προσεκτικά την πρόταση να αναδειχθεί το 2005 σε «Ευρωπαϊκό Έτος Ανάμνησης και Συμφιλίωσης».

Σαφώς θα ήταν ευχής έργο η 60ετής επέτειος από τη λήξη του Δευτέρου Παγκοσμίου Πολέμου — το τέλος του πολέμου εντός των συνόρων της Ένωσής μας — να τονιστεί με θετικό τρόπο. Ωστόσο, η Επιτροπή θεωρεί ότι η διαδικασία διεύρυνσης, συμπεριλαμβανόμενης της υποδοχής των νέων μελών του Κοινοβουλίου και των νέων μελών της Επιτροπής, αποτελεί την πλέον απτή απόδειξη συμφιλίωσης. Επειδή ακριβώς θυμάται τον Δεύτερο και τον Πρώτο Παγκόσμιο Πόλεμο και τις θυσίες των Ευρωπαίων, η Επιτροπή είναι αποφασισμένη να εξασφαλίσει την ειρήνη, την ασφάλεια και τη σταθερότητα σε μια διευρυμένη Ένωση.

Μολονότι η Επιτροπή δεν προτείνει να αναδειχθεί το 2005 σε Ευρωπαϊκό Έτος Ανάμνησης και Συμφιλίωσης, όπως προτείνει το Αξιότιμο Μέλος, εξετάζει τη δυνατότητα να επικεντρωθούν οι δραστηριότητες την 9η Μαΐου 2005 στα συγκεκριμένα αυτά θέματα. Αυτό θα αποτελούσε ένα αποτελεσματικό μέσο πληροφόρησης των πολιτών για την ουσία της Ένωσης, τις αξίες στις οποίες αυτή έχει βασιστεί και οι οποίες συνεχίζουν να καθοδηγούν τους στόχους της διευρυμένης Ένωσης. Ο εορτασμός της ειρηνικής διεύρυνσης της Ένωσης του 2005 αποτελεί κατάλληλη πράξη ανάμνησης.

----

----

(2004/C 33 E/005)

ΓΡΑΠΤΗ ΕΡΩΤΗΣΗ Ε-2094/02

υποβολή: Roger Helmer (PPE-DE) προς την Επιτροπή

(16 Ιουλίου 2002)

Θέμα:   Χρηματοδότηση της παλαιστινιακής τρομοκρατίας από την ΕΕ

Μπορεί να επιβεβαιώσει η Επιτροπή ότι έχει διαβάσει το άρθρο με τίτλο «Lifting the Veil on EU Funding and Palestinian Violence» που δημοσιεύθηκε στην Wall Street Journal Europe στις 19 Ιουνίου 2002, και ότι λαμβάνει επειγόντως μέτρα για να αντιμετωπισθούν τα προβλήματα που θίγονται στο εν λόγω άρθρο;

Μπορεί ειδικότερα να επιβεβαιώσει η Επιτροπή ότι εξετάζει ισχυρισμούς εκ μέρους της εφημερίδας «Die Zeit» ότι η ευρείας κλίμακας χρηματοδότηση της ΕΕ προς στην ΡΑ-TV χρησιμοποιήθηκε για λόγους προπαγάνδας και αντισημιτικούς σκοπούς καθώς και για την προώθηση του ρατσισμού και της ξενοφοβίας, που θεωρούνται πλέον παράνομες τακτικές στο πλαίσιο του Ευρωπαϊκού Εντάλματος Συλλήψεως;

Μπορεί να αναφέρει η Επιτροπή τι μέτρα λαμβάνει για να εξασφαλισθεί ότι τα κεφάλαια που προορίζονται για «εκπαιδευτικούς σκοπούς» δεν αποτελούν αντικείμενο καταχρήσεων για να χρηματοδοτείται η θρησκευτική μισαλλοδοξία των εβραίων;

Δεν συμφωνεί η Επιτροπή ότι ανεξάρτητα από τη χρηματοδότηση για τη διαχείριση του προϋπολογισμού και την ανάπτυξη δυναμικού λογιστικής οργάνωσης στην Παλαιστίνη, δεν μπορεί πλέον να εξασφαλισθεί ότι οι χρηματοδοτικοί πόροι της ΕΕ που προορίζονται για μεταρρυθμίσεις και ενισχύσεις δεν αποτελούν αντικείμενο κατάχρησης για τη χρηματοδότηση της τρομοκρατίας, λαμβάνοντας ιδίως το γεγονός ότι ο κ. Αραφάτ έχει αναφέρει ότι «δεν κάνει διάκριση μεταξύ της δομής της αυτόνομης κυβέρνησής του και του κινήματος Φατάχ» (Die Zeit, κ.κ. Kleine-Brockhoff και Schirra).

Απάντηση του κ. Patten εξ ονόματος της Επιτροπής

(23 Οκτωβρίου 2002)

Η Επιτροπή μπορεί να επιβεβαιώσει ότι έχει διαβάσει το άρθρο της εφημερίδας στο οποίο αναφέρεται το Αξιότιμο Μέλος του Κοινοβουλίου. Αυτό βασίζεται σε μεγάλο βαθμό στο άρθρο το οποίο δημοσιεύτηκε στην Die Zeit τον Ιούνιο του 2002 και περιελάμβανε έναν απαράδεκτο αριθμό ανακριβειών και στο οποίο η Επιτροπή έχει απαντήσει. Αντίγραφο της απάντησης της Επιτροπής θα αποσταλεί απευθείας στο Αξιότιμο Μέλος του Κοινοβουλίου.

Είναι λανθασμένο να λέγεται ότι η Ένωση παρέχει άμεση ευρείας κλίμακας χρηματοδότηση στην τηλεόραση της Παλαιστινιακής Αρχής στο ΡΑ TV (πιθανώς αναφέρεται στην παλαιστινιακή ραδιοφωνική εταιρεία — PBC). H Επιτροπή αρχικά συνέβαλε στην εκκίνηση της PBC το 1994 μέσω διμερούς χρηματοδότησης από ορισμένα κράτη μέλη. Σχέδια για επιπρόσθετη επιχορήγηση 1,5 εκατ. ευρώ διαγράφηκαν τελικά το 1997 και το χρήμα αποδεσμεύτηκε.

Παρόλο που η Επιτροπή δεν χορήγησε ποτέ χρηματοδότηση για παλαιστινιακά σχολικά εγχειρίδια (παρασχέθηκε χρηματοδότηση από ορισμένα κράτη μέλη σε διμερή βάση), ωστόσο λαμβάνει σοβαρά υπόψη τους υπαινιγμούς για υποκινήσεις στο περιεχόμενό τους. Για το λόγο αυτό οι αντιπρόσωποι της Ένωσης στην Ιερουσαλήμ και στη Ραμάλα συνέταξαν σχετική έκθεση (με τίτλο «Παλαιστινιακά Σχολικά Εγχειρίδια» — 15 Μαΐου 2002) που βρίσκεται στην ιστοσελίδα του Συμβουλίου της Ευρωπαϊκής Ένωσης (1).

Η Επιτροπή ενδιαφέρεται για το θέμα της υποκίνησης μέσω της τηλεόρασης, του γραφτού Τύπου, των εγχειριδίων ή οποιουδήποτε άλλου μέσου και θα εξακολουθήσει, παράλληλα με το Συμβούλιο, να αναφέρει αυτές τις ανησυχίες στον πρόεδρο Αραφάτ και στην Παλαιστινιακή Αρχή. Σάυτό το πλαίσιο, η Επιτροπή δέχεται με ευχαρίστηση, ως θετική, τη δέσμευση στο σχέδιο εκατονταήμερης δράσης για τη μεταρρύθμιση της 25ης Ιουνίου 2002«για να επιδιώξει να ενισχύσει ... τις ανθρωπιστικές αξίες, ... και να καταγγείλει τον φανατισμό στα εκπαιδευτικά προγράμματα και να διαδώσει το πνεύμα της δημοκρατίας, της διαφώτισης και της ευρύτητας αντιλήψεων σε ευρεία κλίμακα».

Όσον αφορά τους υπαινιγμούς για κακή χρήση του χρήματος της Ένωσης για τη χρηματοδότηση της τρομοκρατίας, η Επιτροπή παραπέμπει το Αξιότιμο Μέλος του Κοινοβουλίου στην απάντησή της στην ερώτηση Ε1 5 54/02 του κ. Bob Van Den Bos (2).

----

(1)  http://ue.eu.int/newsroom/newmain.

(2)ΕΕ C 92 Ε της 17.4.2003, σελ. 64.

----

----

(2004/C 33 E/006)

ΓΡΑΠΤΗ ΕΡΩΤΗΣΗ Ε-2448/02

υποβολή: Erik Meijer (GUE/NGL) προς την Επιτροπή

(29 Αυγούστου 2002)

Θέμα:   Προετοιμασία μεγάλου προγράμματα ορυχείων στην Τρανσυλβανία της Ρουμανίας για την εξόρυξη χρυσού με κυανιούχα άλατα

Πηγή: Εφημερίδα «De Volkskrant» της 13.7.2002 και 17.7.2002.

----

----

(2004/C 33 E/007)

ΓΡΑΠΤΗ ΕΡΩΤΗΣΗ Ε-2449/02

υποβολή: Erik Meijer (GUE/NGL) προς την Επιτροπή

(29 Αυγούστου 2002)

Θέμα:   Επαφές με την Διεθνή Τράπεζα, την κυβέρνηση της Ρουμανίας και την ομάδα δράσης Alburnus Maior για την αποφυγή τοξικής καταστροφής σε περιοχή της Τρανσυλβανίας

Πηγή: Εφημερίδα «De Volkskrant» της 13.7.2002 και 17.7.2002.

Κοινή απάντηση

του κ. Verheugen εξ ονόματος της Επιτροπής

στις γραπτές ερωτήσας Ε-2448/02 και Ε-2449/02

(21 Οκτωβρίου 2002)

Συνεπεία των γεγονότων στα οποία αναφέρθηκε το Αξιότιμο Μέλος του Κοινοβουλίου, η Επιτροπή δημιούργησε την επιτελική μονάδα «Baia Mare» για την καταγραφή των συμβάντων, να εκτίμηση των ζημιών και την εξαγωγή των σχετικών συμπερασμάτων. Μετά από το εν λόγω επεισόδιο και άλλα ανάλογα περιστατικά, η Επιτροπή εξέδωσε ανακοίνωση με θέμα «Ασφαλής άσκηση των δραστηριοτήτων εξόρυξης μεταλλευμάτων: συνοδευτικά μέτρα παρακολούθησης των πρόσφατων ατυχημάτων σε μονάδες εξόρυξης» (1).

Η Επιτροπή έχει λάβει ορισμένες πληροφορίες σχετικά με το πρόγραμμα στο οποίο αναφέρθηκε το Αξιότιμο Μέλος του Κοινοβουλίου. Η Επιτροπή δεν συμμετέχει στο εν λόγω πρόγραμμα και δεν είχε ιδιαίτερες επαφές με την Παγκόσμια Τράπεζα σχετικά με το θέμα αυτό.

Η Επιτροπή δεν έχει ενημερωθεί σχετικά με την αγορά ενός ορυχείου χαλκού στην επαρχία της Alba και ειδικότερα σχετικά με τις προθέσεις της εταιρείας που αγόρασε το εν λόγω ορυχείο.

Η Επιτροπή στηρίζει τις υποψήφιες για ένταξη χώρες στη διαδικασία μεταφοράς στο εσωτερικό δίκαιο και εφαρμογής του κοινοτικού κεκτημένου, κατά την προετοιμασία τους για την ένταξη. Παρά το γεγονός ότι δεν υπάρχει επί του παρόντος κεκτημένο που να αφορά ειδικά την περιβαλλοντική προστασία στα ορυχεία για την εξόρυξη χρυσού και δεν διατίθεται κοινοτική χρηματοδότηση για το συγκεκριμένο έργο, πρέπει να εφαρμοστεί η νομοθεσία της Ρουμανίας για τη μεταφορά των οδηγιών σχετικά με την πρόσβαση στην πληροφόρηση σε θέματα περιβάλλοντος και την εκτίμηση των περιβαλλοντικών επιπτώσεων (2), ακόμα και εάν δεν έχει ακόμα ολοκληρωθεί η μεταφορά των οδηγιών στο εσωτερικό δίκαιο.

Εντούτοις, στην παρούσα φάση θα πρέπει να τονιστεί ότι ο επιχειρηματικός φορέας του έργου, ο οποίος έχει υποχρέωση να ζητήσει να του εκδοθεί περιβαλλοντική άδεια, δεν έχει υποβάλει μέχρι σήμερα επίσημη αίτηση στις αρχές της Ρουμανίας.

Τέλος, στο πλαίσιο των δραστηριοτήτων της για την προώθηση της χρηστής διαχείρισης, η Επιτροπή έχει εγκρίνει ειδικό πρόγραμμα δράσης για την περιβαλλοντική διαχείριση. Μια από τις βασικές συνιστώσες της χρηστής διαχείρισης είναι η διασφάλιση της λήψης των αποφάσεων με βάση πλήρη στοιχεία και κατόπιν διαβουλεύσεων με όλες τις ομάδες τις οποίες αφορούν οι αποφάσεις, συμπεριλαμβανομένων των ομάδων πολιτών και κατοίκων στην περιοχή του προτεινόμενου έργου. Κατά συνέπεια, η Επιτροπή προσδοκεί ότι η Ρουμανία θα λάβει υπόψη τις εν λόγω αρχές.

----

(1)  COM(2000)664 τελικό.

(2)  Οδηγία 97/11/ΕΚ του Συμβουλίου, της 3ης Μαρτίου 1997 περί τροποποιήσεως της οδηγίας 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον, ΕΕ L 73 της 14.3.1997. Οδηγία 90/313/ΕΟΚ του Συμβουλίου, της 7ης Ιουνίου 1990 σχετικά με την ελεύθερη πληροφόρηση σε θέματα περιβάλλοντος, EE L 158 της 23.6.1990.

----

----

(2004/C 33 E/008)

ΓΡΑΠΤΗ ΕΡΩΤΗΣΗ Ε-2495/02

υποβολή: Mogens Camre (UEN) προς την Επιτροπή

(9 Σεπτεμβρίου 2002)

Θέμα:   Ενίσχυση της ΕΕ για χώρες που εφαρμόζουν το νόμο της σαρία

Στη Νιγηρία, το Νοέμβριο του 2001 μια γυναίκα είχε καταδικαστεί σε θάνατο δια λιθοβολισμού λόγω μοιχείας. Το Μάρτιο του 2002 η γυναίκα αθωώθηκε κατόπιν μαζικών διεθνών πιέσεων. Αυτή τη στιγμή βρισκόμαστε ενώπιον παρόμοιας κατάστασης. Στις 19 Αυγούστου 2002 η κ. Amina Lawal καταδικάστηκε σε θάνατο δια λιθοβολισμού επειδή είχε εξώγαμες σχέσεις. Αυτές οι βάρβαρες και μεσαιωνικές ποινικές μέθοδοι είναι απαράδεκτες για τη διεθνή κοινωνία.

Από την εμπειρία προκύπτει ότι η μόνη που μπορεί να σώζει τους ανθρώπους που καταδικάζονται σε αυτές τις παράλογες ποινές είναι η διεθνής κοινωνία. Εν τούτοις, η ad hoc κινητοποίηση της διεθνούς κοινωνίας κάθε φορά που ανακύπτει μία από τις υποθέσεις αυτές σε χώρα όπου εφαρμόζεται ο νόμος της sharia δεν προσφέρει μεγάλη βοήθεια. Ο υπογράφων είναι της άποψης ότι οι συστηματικές κυρώσεις και η μόνιμη άσκηση πίεσης στα μεσαιωνικά αυτά καθεστώτα θα έχει πολύ καλύτερα αποτελέσματα από την μέθοδο που εφαρμόζεται έως σήμερα και αποτελείται κυρίως από αντίδραση εκ μέρους της διεθνούς κοινωνίας κατόπιν μόνον μαζικών πιέσεων από την πλευρά διαφόρων οργανώσεων υπεράσπισης συμφερόντων.

Μπορεί η Επιτροπή να υποβάλει αριθμούς όσον αφορά τον όγκο της ενίσχυσης που παρέχει η ΕΕ σε χώρες που εφαρμόζουν το νόμο της σαρία; Εάν καταστεί σαφές ότι η ΕΕ παρέχει βοήθεια στις χώρες αυτές, μπορεί τότε η Επιτροπή να αναφέρει κατά πόσον παρόμοια ενίσχυση, η οποία παρέχεται άνευ όρων όσον αφορά την τήρηση των ανθρωπίνων δικαιωμάτων, ταιριάζει με τις απόψεις της Επιτροπής όσον αφορά νόμους και δικαιοσύνη; Δεν πιστεύει άραγε η Επιτροπή ότι στην περίπτωση αυτή η βοήθεια πρέπει να διακοπεί χωρίς αναβολή;

----

----

(2004/C 33 E/009)

ΓΡΑΠΤΗ ΕΡΩΤΗΣΗ Ε-2496/02

υποβολή: Mogens Camre (UEN) προς την Επιτροπή

(9 Σεπτεμβρίου 2002)

Θέμα:   Ο νόμος της σαρία στις μουσουλμανικές χώρες

Νεαρή γυναίκα, που ονομάζεται Amina Lawal, καταδικάστηκε στις 19 Αυγούστου 2002 σε θάνατο δια λιθοβολισμού από δικαστήριο στη Βόρεια Νιγηρία. Το «έγκλημά» της είναι ότι είχε εξώγαμες σχέσεις!

Δεν πρόκειται για μεμονωμένη περίπτωση, και ούτε για κατάσταση η οποία περιορίζεται στη Νιγηρία. Η καταδίκη νεαρών γυναικών σε θάνατο δια λιθοβολισμού αποτελεί συνήθη κατάσταση σε μουσουλμανικές χώρες όπου εφαρμόζεται ο νόμος της σαρία. 'Ετσι, έχουν σημειωθεί διάφορες παρόμοιες υποθέσεις στη Νιγηρία, στο Πακιστάν και στη Σαουδική Αραβία καθώς και σε σειρά άλλων μουσουλμανικών χωρών.

Ο λιθοβολισμός νεαρών γυναικών για μοιχεία και εξώγαμες σχέσεις αποτελεί κατάσταση την οποία απορρίπτει κάθε λογικός άνθρωπος. Ομάδες γυναικών, οργανώσεις μεταναστών, η Διεθνής Αμνηστία και άλλοι έχουν απορρίψει σαφώς την απόφαση που έχει ληφθεί αυτή τη στιγμή στη Νιγηρία.

Η διεθνής κοινωνία πρέπει να αντιδράσει εάν επιθυμεί να μην επαναληφθούν στο μέλλον οι εν λόγω βάρβαρες μέθοδοι.

Μπορεί η Επιτροπή να αναφέρει ποια μέτρα προτίθεται να λάβει στη συγκεκριμένη περίπτωση — την υπόθεση Lawal. Μπορεί η Επιτροπή επίσης να αναφέρει σε ποιες χώρες εφαρμόζεται ο νόμος της σαρία, και πόσες περιπτώσεις λιθοβολισμού γυναικών σημειώνονται κάθε χρόνο σε κάθε μία από αυτές τις χώρες που εφαρμόζουν το νόμο της σαρία;

Κοινή απάντηση

του κ. Nielson εξ ονόματος της Επιτροπής

στις γραπτές ερωτήσας Ε-2495/02 και Ε-2496/02

(6 Νοεμβρίου 2002)

Η Ένωση έχει σταθερά αντιτεθεί στην επιβολή θανατικής ποινής και έχει χαράξει την πολιτική της στο πλαίσιο των Κατευθυντηρίων Γραμμών για την πολιτική της ΕΕ προς τρίτες χώρες για τη θανατική ποινή (1). Οι εν λόγω κατευθυντήριες γραμμές δεν αναφέρονται μόνο στον στόχο της Ένωσης για την παγκόσμια κατάργηση της θανατικής ποινής, αλλά τονίζουν επίσης ότι τα κράτη που επιμένουν να εφαρμόζουν θανατική ποινή θα πρέπει να φροντίζουν ώστε το άτομο που εκτελείται να υποφέρει όσο το δυνατόν λιγότερο. Φυσικά, ο λιθοβολισμός δεν πληροί αυτόν τον όρο.

Η Επιτροπή έχει παράσχει ουσιαστική στήριξη σε προγράμματα που προωθούν την κατάργηση της θανατικής ποινής παγκοσμίως. Επί του παρόντος αξιολογούνται τα αποτελέσματα μιας πρόσκλησης για υποβολή προσφορών για ποσό 7 εκατομμυρίων ευρώ στο πλαίσιο της Ευρωπαϊκής Πρωτοβουλίας για τη Δημοκρατία και τα Δικαιώματα του Ανθρώπου.

Στην περίπτωση της Amina Lawal, έγινε προσφυγή στο Εφετείο Sharia στο Katsina. Η Amina μπορεί να κάνει έφεση στο Ομοσπονδιακό Εφετείο του Kaduna και στο Ομοσπονδιακό Ανώτατο Δικαστήριο του Abuja. H Amina δεν μπορεί να εκτελεστεί ενώ θηλάζει το βρέφος της, δηλαδή μέχρι τον Ιανουάριο 2004. Η Ένωση εξέδωσε δήλωση στις 21 Αυγούστου 2002 με την οποία εξέφραζε τη βαθιά της θλίψη για τη δικαστική απόφαση. Η Ένωση έκανε έκκληση στην κυβέρνηση της Νιγηρίας να καταργήσει τη θανατική ποινή, ή, ως πρώτο μέτρο, να αναστείλει την εκτέλεσή της. Επιπλέον, εκφράζει την θλίψη της για τις απάνθρωπες ποινές που επιβάλλονται σε ορισμένες Πολιτείες στη Νιγηρία. Η Επιτροπή, μέσω της αντιπροσωπείας της στο Abuja, θα παρακολουθήσει με προσοχή την εξέλιξη της υπόθεσης της Amina. Δεν έχουν ακόμη σημειωθεί εκτελέσεις με λιθοβολισμό στη Νιγηρία. Για τη Νιγηρία, η Επιτροπή ανακοίνωσε τη χορήγηση 222 εκατομμυρίων ευρώ τον Μάρτιο 2001. Συμπεριλαμβανομένων των μη δαπανηθέντων ποσών από τα προηγούμενα ETA, το συνολικό ποσό που είναι διαθέσιμο για τον προγραμματισμό ανέρχεται σε 552 εκατομμύρια ευρώ.

Η Ένωση υιοθετεί παρόμοια προσέγγιση για άλλες χώρες που επιβάλλουν σκληρές και απάνθρωπες δικαστικές αποφάσεις όπως ο λιθοβολισμός. Στην περίπτωση του Ιράν, η Amnesty International ανακοίνωσε την εκτέλεση τουλάχιστον 139 ατόμων το 2001, από τις οποίες δύο λιθοβολήθηκαν μέχρι θανάτου. Η Ένωση υπέβαλε ψήφισμα στην 56η Γενική Συνέλευση των Ηνωμένων Εθνών που, μεταξύ άλλων, αποδοκίμαζε την προσφυγή στις εν λόγω εκτελέσεις, και το εν λόγω θέμα θίγεται στον διάλογο με τις αρχές του Ιράν. Το Ιράν δεν είναι επί του παρόντος αποδέκτης κάποιου έργου που προγραμματίζει η Επιτροπή, η οποία, ωστόσο, κατά τα τελευταία έτη έχει χρηματοδοτήσει έναν μικρό αριθμό δραστηριοτήτων σε τομείς όπως τα ναρκωτικά και οι πρόσφυγες.

Η Επιτροπή δεν είναι σε θέση να παράσχει λεπτομερείς πληροφορίες για χώρες που εφαρμόζουν τη sharia και τον ακριβή αριθμό των λιθοβολισμών σε καθεμία από τις εν λόγω χώρες.

Όλες οι κοινοτικές συμφωνίες με τρίτες χώρες περιλαμβάνουν ρήτρα που ορίζει ότι ο σεβασμός των δικαιωμάτων του ανθρώπου αποτελεί βασικό στοιχείο της συμφωνίας. Σε περίπτωση που ένα μέρος δεν εκπληρώνει τις υποχρεώσεις του σχετικά με τα δικαιώματα του ανθρώπου, είναι δυνατόν να ανασταλεί η συμφωνία. Εντούτοις, η αναστολή της βοήθειας προς μια χώρα θα ήταν περισσότερο εις βάρος των φτωχότερων στρωμάτων της κοινωνίας και θα μείωνε τη δυνατότητα να ασκήσουμε πίεση σε περιπτώσεις όπως η παρούσα. Συνεπώς πρόκειται για μέτρο που θα εφαρμοστεί μόνο εάν δεν υπάρχει εναλλακτική λύση.

----

(1)  Βλ. www.europa.eu.int/comm/external_relations/human_rights.

----

----

(2004/C 33 E/010)

ΓΡΑΠΤΗ ΕΡΩΤΗΣΗ Ε-2558/02

υποβολή: Erik Meijer (GUE/NGL) προς την Επιτροπή

(13 Σεπτεμβρίου 2002)

Θέμα:   Δημοσιονομικός έλεγχος 2: Διιστάμενες απόψεις επιτρόπων και υπαλλήλων

Απάντηση της κυρίας Schreyer εξ ονόματος της Επιτροπής

(15 Ιανουαρίου 2003)

----

(1)ΕΕ C 242 Ε της 9.10.2003, σελ. 25.

(2)  COM(2000)200 τελικό.

(3)ΕΕ C 161 Ε της 10.7.2003, σελ. 22.

(4)  Γενικός Γραμματέας της European Organisation oí Regional Audit Institutions (Eurorai).

(5)  Κανονισμός του Συμβουλίου (ΕΚ, Ευρατόμ) αριθ. 1605/2002 της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, ΕΕ L 248 της 16.9.2002.

----

----

(2004/C 33 E/011)

ΓΡΑΠΤΗ ΕΡΩΤΗΣΗ Ε-2750/02

υποβολή: María Izquierdo Rojo (PSE) προς την Επιτροπή

(1 Οκτωβρίου 2002)

Θέμα:   Ο βιασμός της πακιστανής διδασκάλισσας Mukhtar Mai και το και το «δίκαιο» των αυτοχθόνων φυλών

Μία ημέρα κατά τον περασμένο Ιούνιο, η πακιστανή διδασκάλισσα Mukhtar Mai βιάσθηκε Kať επανάληψη από ομάδα τεσσάρων ανδρών κατόπιν διαταγής λαϊκού δικαστηρίου, αποκαλούμενου και «panchayat», στα νότια του Punjab. Η Mai τιμωρήθηκε διότι ο 12ετής αδελφός της είχε συνάψει σχέσεις με νεαρά ανώτερης κάστας. Καταδικάστηκε βάσει των «νόμων περί τιμής» που εφαρμόζουν τα (παράνομα) δικαστήρια των αυτοχθόνων φυλών στο Πακιστάν. Μετά το βιασμό η Mai επέστρεψε στο σπίτι της με τα πόδια, ημίγυμνη, κάτω από τα βλέμματα εκατοντάδων γειτόνων. Στα τέλη Αυγούστου, δύο από τους βιαστές της καταδικάστηκαν σε θάνατο.

Λαμβάνοντας υπόψη το γεγονός αυτό και άλλα παρόμοια μ' αυτό τα οποία, δυστυχώς, συμβαίνουν συχνά στο Πακιστάν, ποιες ενέργειες θα μπορούσε να καταβάλει η Ευρωπαϊκή Ένωση για να παρεμποδίσει την εφαρμογή αυτού του δικαίου των αυτοχθόνων φυλών που αντιβαίνει προς τα ανθρώπινα δικαιώματα; Ποιά προγράμματα ανάπτυξης και συνεργασίας μπορούν να εφαρμοσθούν όσον αφορά αυτά τα αποκαλούμενα «εγκλήματα για λόγους τιμής»;

Απάντηση του κ. Patten Εξ ονόματος της Επιτροπής

(16 Οκτωβρίου 2002)

Η Επιτροπή ανησυχεί σοβαρά από την παραβίαση των ανθρωπίνων δικαιωμάτων στο Πακιστάν, ειδικότερα από τους «νόμους τιμής» που εισάγουν διακρίσεις και εφαρμόζονται σε ορισμένες περιπτώσεις από τα δικαστήρια των αυτοχθόνων φυλών στο Πακιστάν.

Παράλληλα με τα επίσημα διαβήματα προς τις πακιστανικές αρχές, η Ένωση, μέσω της Αντιπροσωπείας της Επιτροπής στο Πακιστάν, και σε συνεργασία με τις Πρεσβείες των κρατών μελών, προσπαθεί, με κάθε ευκαιρία, να εφιστά την προσοχή των πακιστανικών αρχών σε τέτοια θέματα. Επίσημο διάβημα της Ένωσης προς τον Πακιστανό Υπουργό Δικαιοσύνης, με κεντρικό θέμα τα ανθρώπινα δικαιώματα συμπεριλαμβανομένου και του ζητήματος των νόμων τιμής, αναμένεται να πραγματοποιηθεί τις ερχόμενες εβδομάδες.

Η Επιτροπή, κατά κανόνα, σε όλα τα αναπτυξιακά προγράμματα που σχετίζονται με την εκπαίδευση, την υγεία, τη γεωργία και την κοινωνική και αγροτική ανάπτυξη, ενσωματώνει όλο και περισσότερο το θέμα της ισότητας των φύλων, έτσι ώστε η υλοποίηση των προγραμμάτων αυτών να έχει σημαντικές επιπτώσεις σε θέματα που άπτονται των διακρίσεων λόγω φύλου. Ένα παράδειγμα της προσέγγισης αυτής είναι το «πρόγραμμα αγροτικής κοινωνικής ανάπτυξης» στο Πακιστάν, το οποίο ασχολείται με τα θέματα των διακρίσεων φύλου δια μέσου της εκπαίδευσης, της υποστήριξης και της αύξησης της συνειδητοποίησης, χρηματοδοτώντας μικρές τοπικές μη κυβερνητικές οργανώσεις (ΜΚΟ) οι οποίες μπορούν να δραστηριοποιούνται σε απομεμακρυσμένες αγροτικές περιοχές όπου εξακολουθούν να ισχύουν οι κώδικες τιμής.

Επιπλέον, το Πακιστάν έχει οριστεί ως χώρα προτεραιότητας στο πλαίσιο της «Ευρωπαϊκής πρωτοβουλίας για τα ανθρώπινα δικαιώματα και τη δημοκρατία». Στο πλαίσιο αυτό, έχει προκηρυχθεί πρόσκληση υποβολής προτάσεων με συγκεκριμένο στόχο την ενίσχυση της ικανότητας των οργανώσεων της κοινωνίας των πολιτών και την παροχή στήριξης στο δικαστικό σύστημα, με ιδιαίτερη έμφαση στην ενίσχυση των θεσμικών οργάνων και στην παροχής νομικής βοήθειας στα θύματα της βίας που ασκείται στα σπίτια και που έχει τη βάση της σε διακρίσεις λόγω φύλου.

----

----

(2004/C 33 E/012)

ΓΡΑΠΤΗ ΕΡΩΤΗΣΗ Ε-2861/02

υποβολή: José Ribeiro e Castro (UEN) προς την Επιτροπή

(10 Οκτωβρίου 2002)

Θέμα:   Αγκόλα: Διαφάνεια του κρατικού προϋπολογισμού

Στις 12 του παρελθόντος Σεπτεμβρίου, σύμφωνα με τα μέσα μαζικής ενημέρωσης, ο Αντιπρόεδρος της Παγκόσμιας Τράπεζας για την Αφρική, κ. Calisto Madavo, δήλωσε στη Λουάντα ότι η Παγκόσμια Τράπεζα υποψιάζεται ότι εξαφανίστηκαν από τον προϋπολογισμό του κράτους της Αγκόλα 10 εκατ. δολλάρια. Ταυτόχρονα, υπεραμόνθηκε της διαφανούς διαχείρισης των λογαριασμών, που είναι απαραίτητη κυρίως για την μείωση των υψηλών επιπέδων φτώχειας.

Ο Calisto Madavo βεβαίωσε επίσης ότι ήταν σημαντικό το ότι ο ίδιος ο αρχηγός του κράτους, Eduardo dos Santos, κατά την ακρόαση που του παρεχώρησε, αναφέρθηκε στο ζήτημα της διαφάνειας του κρατικού προϋπολογισμού. Πάντα σύμφωνα με τον Αντιπρόεδρο της Παγκόσμιας Τράπεζας για την Αφρική, στην πολιτική εξουσία και στην κοινωνία των πολιτών εναπόκειται να προβούν στα αναγκαία διαβήματα προκειμένου να φέρουν στο φως τους πραγματικούς λογαριασμούς του κράτους.

Σε ό,τι αφορά τη στήριξη που παρέχει η Παγκόσμια Τράπεζα στη διαδικασία διαρθρωτικών μεταρρυθμίσεων στην Αγκόλα, ο Calisto Madavo βεβαιώνει ότι η βοήθεια θα δοθεί σταδιακά, δεδομένου ότι είναι σημαντικό τα κονδύλια να διατεθούν στα σχέδια για τα οποία προορίζονται.

Με στη σειρά του, το Ευρωπαϊκό Κοινοβούλιο στις 4 του παρελθόντος Ιουλίου ενέκρινε ψήφισμα (Ρ5-ΤΑ(2002)0375) στο οποίο αναφέρονται τα εξής: «καλεί την κυβέρνηση της Αγκόλα και τους βιομηχανικούς και εμπορικούς της εταίρους να θεσπίσουν διαφανείς και υπεύθυνους μηχανισμούς για τη διαχείριση των φυσικών πόρων στην Αγκόλα, ιδίως σε ό,τι αφορά την εκμετάλλευση του πετρελαίου και των διαμαντιών, έτσι ώστε τα έσοδα αυτά να αφιερωθούν στην καταπολέμηση της φτώχειας και στη χρηματοδότηση μιας σφαιρικής, αειφόρου, δίκαιης και βιώσιμης ανάπτυξης».

Η μέριμνα αυτή αντικατοπτρίζεται, εξάλλου, και σε διάφορα ψηφίσματα του Ευρωπαϊκού Κοινοβουλίου όχι μόνο σχετικά με την Αγκόλα αλλά επίσης και με άλλες παρεμφερείς καταστάσεις ή, γενικά, που έχουν σχέση με τις πολιτικές συνεργασίας της Ευρωπαϊκής Ένωσης.

'Εχει παρακολουθήσει η Επιτροπή την εξέλιξη του σημαντικού αυτού ζητήματος της διαφάνειας των κρατικών λογαριασμών στην Αγκόλα και της ορθότητάς τους; Πώς εκτιμά την παρούσα κατάσταση και πώς προβλέπει το λίαν προσεχές μέλλον τόσο σε ό,τι αφορά τα έσοδα από το πετρέλαιο και τα διαμάντια όσο και τους κρατικούς λογαριασμούς εν γένει.

----

----

(2004/C 33 E/013)

ΓΡΑΠΤΗ ΕΡΩΤΗΣΗ Ε-2862/02

υποβολή: José Ribeiro e Castro (UEN) προς την Επιτροπή

(10 Οκτωβρίου 2002)

Θέμα:   Αγκόλα: Προϋπολογισμός 2003

Η ανεπαρκής δράση της κυβέρνησης της Αγκόλα στον κοινωνικό τομέα έχει συχνά αποτελέσει αντικείμενο σχολίων και κριτικών εκ μέρους της διεθνούς κοινότητας, καθώς και εκ μέρους ΜΚΟ που γνωρίζουν εις βάθος την πραγματικότητα στη χώρα· λαβή στα σχόλια αυτά δίδει, μεταξύ άλλων, το χαμηλό ποσοστό δημοσιονομικών πόρων που διατίθενται κατ'έτος σε τομείς όπως η υγεία, η κοινωνική πρόνοια, η παιδεία, η στέγαση, η εξυγίανση κλπ. Ο παρατεινόμενος εμφύλιος πόλεμος φαίνεται να είναι ο καθοριστικός παράγων για το φαινόμενο αυτό που συντελεί στη δημιουργία του παραδόξου που κατήγγειλε η τελευταία συνέλευση ισομερούς εκπροσώπησης ΕΕ/ΑΚΕ («απάνθρωπη αντίφαση μιας χώρας δυνητικά πάμπλουτης, όπου ο πληθυσμός ζει σε έσχατη ένδεια που μαρτυρά πόσα δεινά υποφέρει ο λαός εδώ και πολλά χρόνια») και από το ψήφισμα του Ευρωπαϊκού Κοινοβουλίου της 11ης του παρελθόντος Απριλίου Ρ5-ΤΑ(2002)0192 («απάνθρωπη αντίφαση μιας εν δυνάμει πολύ πλούσιας χώρας της οποίας ο πληθυσμός ζει υπό συνθήκες άκρας φτώχειας, φαινόμενο που επί πολλά χρόνια υπήρξε το χαρακτηριστικό γνώρισμα των ταλαιπωριών του λαού της Αγκόλα.»)

Κατά καιρούς, η κυβέρνηση της Αγκόλα έχει επιδείξει μια κάποια ευαισθησία ως προς αυτές τις επικρίσεις και την θέληση να αλλάξει δια μιάς αυτήν την κατάσταση. Τούτο συνέβη κατά την προετοιμασία και έγκριση του γενικού κρατικού προϋπολογισμού για το 2001, όπου η Υπουργός Χωροταξίας της Αγκόλα δήλωσε, τον Νοέμβριο του 2001, ότι παρατηρήθηκε «για πρώτη φορά από την ανεξαρτησία της Αγκόλα ο τομέας της άμυνας να περάσει στο τρίτο πλάνο κατανομής των πόρων, ενώ τη μεγαλύτερη μερίδα είχαν η υγεία και η εκπαίδευση».

Τώρα, για το έτος 2003, πρέπει να αναμένεται μία πολύ βαθιά αλλαγή και ακόμη πιο έντονη, λαμβανομένων υπόψη δύο παραγόντων: αφενός μεν ο πόλεμος τέλειωσε· αφετέρου, είναι τεράστιες οι ανάγκες στήριξης και αρωγής που απαιτούν οι χιλιάδες εκτοπισμένων και προσφύγων, η επανεγκατάσταση των πληθυσμών και η απλή επιστροφή στην ομαλότητα του αμάχου πληθυσμού, που διψά για κανονικές συνθήκες ζωής και ανάπτυξης.

Πέραν από τη βοήθεια που πρέπει να συνεχίσει να προσφέρει η διεθνής κοινότητα, κυρίως δε η ΕΕ και τα κράτη μέλη, ο νέος αυτός δρόμος, που θα έχει έντονη κοινωνική κλίση, εάν βέβαια ακολουθηθεί σαφώς από τις αρχές της Αγκόλα, θα ήταν τέτοιος που θα ενεθάρρυνε ζωηρά, στο μέλλον, τη διεξαγωγή διασκέψεων δωρητών, δεδομένου ότι θα έδινε προς τα έξω ένα σημαντικό δείγμα χρηστής διακυβέρνησης και ταυτόχρονα μία ένδειξη ότι οι τεράστιες περιουσίες, ικανότητες και δυνατότητες της Αγκόλα θα αξιοποιηθούν τελικά υπέρ ολόκληρου του λαού και για τη γενική πρόοδο της χώρας.

Ούτως εχόντων των πραγμάτων, ερωτώ την Επιτροπή 'Εχει παρακολουθήσει η Επιτροπή την κατάσταση και την εξέλιξη των προϋπολογισμών του κράτους της Αγκόλα, συγκεκριμένα δε την εκτέλεση του προϋπολογισμού του 2002 και την προετοιμασία του προϋπολογισμού για το 2003; Πως αξιολογεί την εκτέλεση του προϋπολογισμού του 2002 και την προετοιμασία του προσεχούς προϋπολογισμού για το 2003, κυρίως σε ό,τι αφορά τον κοινωνικό τομέα και το προβάδισμα που αναγνωρίζεται ή όχι σε αυτόν;

Κοινή απάντηση

του κ. Niekon εξ ονόματος της Επιτροπής

στις γραπτές ερωτήσας Ε-2861/02 και Ε-2862/02

(4 Δεκεμβρίου 2002)

Τα θέματα της διαφάνειας και της ακρίβειας των κρατικών λογαριασμών και της εκτέλεσης/προετοιμασίας των προϋπολογισμών 2002 και 2003 συνδέονται στενά. Είναι γενικά γνωστό ότι η διαφάνεια και η ακρίβεια των κρατικών λογαριασμών της Αγκόλας δεν είναι καθόλου ικανοποιητικές ειδικότερα σε ό,τι αφορά τα έσοδα από το πετρέλαιο και τα διαμάντια, και ότι είναι σχεδόν αδύνατο να βρεθούν αξιόπιστα στοιχεία. Αυτό αποτελεί και τον λόγο των δυσκολιών στη σχέση μεταξύ του Διεθνούς Νομισματικού Ταμείου (ΔΝΤ) και της Αγκόλας. Η Επιτροπή θεωρεί κρίσιμη τη στενή συνεργασία μεταξύ της Αγκόλας και του ΔΝΤ για την ανασυγκρότηση της χώρας και ενθαρρύνει την Αγκόλα να καταβάλλει κάθε προσπάθεια για να αντιμετωπίσει αυτό το αδιέξοδο.

Η Επιτροπή τονίζει την ανάγκη δημιουργίας διαφανών και αξιόπιστων μηχανισμών για τη διαχείριση των φυσικών πόρων της Αγκόλας, ειδικότερα την παραγωγή πετρελαίου και διαμαντιών, έτσι ώστε να έσοδα από αυτά να χρησιμοποιούνται για την καταπολέμηση της φτώχειας και για να χρηματοδοτηθεί η ανασυγκρότηση της χώρας, σε συνδυασμό με τις συνεχιζόμενες χρηματοδοτήσεις της διεθνούς κοινότητας. Μία από τις προτεραιότητες της Κοινότητας στην μελλοντική στρατηγική της συνεργασίας με την Αγκόλα είναι επομένως να βοηθήσει για τη βελτίωση της διαχείρισης των δημοσίων οικονομικών. Το επίπεδο και η φύση αυτής της βοήθειας που υπολογίζεται σε περίπου 5 — 10 εκατ. ευρώ, εξαρτάται κυρίως από τη σταθερή συνεργασία και το συντονισμό με την κυβέρνηση της Αγκόλας. Η κυβέρνηση της Αγκόλας δήλωσε ότι θα επιτευχθεί πλήρης διαφάνεια μέσα στα προσεχή τρία χρόνια και η εκπλήρωση αυτής της υπόσχεσης θα παρακολουθείται στενά. Επιπλέον, ένας λογιστικός έλεγχος για τον τομέα του πετρελαίου βρίσκεται στο στάδιο προετοιμασίας. Στα τέλη του 2002 αναμένεται να λάβει χώρα μία αποστολή του ΔΝΤ, πράγμα που υποδηλώνει κάποια θετική εξέλιξη.

Σχετικά με τις πληροφορίες για την εφαρμογή του προϋπολογισμού 2002 και την προετοιμασία του προϋπολογισμού για το 2003, η έλλειψη ακριβών και λεπτομερών πληροφοριών αποκλείει κάθε τεκμηριωμένο σχόλιο γι'αυτό το θέμα. Στον κρατικό προϋπολογισμό του 2002, ο οποίος εγκρίθηκε με αναθεωρημένη μορφή στις 17 Ιουλίου 2002, δεν ήταν δυνατό να επαληθευτεί μέχρι ποίου βαθμού — αν όχι καθόλου — οι δαπάνες στους κοινωνικούς τομείς υπερβαίνουν τις δαπάνες στον τομέα της άμυνας. Ο προϋπολογισμός για το έτος 2003 βρίσκεται ακόμη στο στάδιο συζητήσεων. Εντούτοις, το οικονομικό και κοινωνικό πρόγραμμα της κυβέρνησης για το 2003/2004 εγκρίθηκε τον περασμένο μήνα, καθώς και το επενδυτικό πρόγραμμα για την ανάκαμψη των βασικών υπηρεσιών (υγεία, εκπαίδευση, ύδωρ, ηλεκτρισμός και αγροτικοί δρόμοι) για τον αγροτικό πληθυσμό. Αυτό το επενδυτικό πρόγραμμα προβλέπει επένδυση ύψους 20 εκατ. δολ. ΗΠΑ για κάθε επαρχία τα προσεχή δύο έτη (10 εκατ. δολ. ΗΠΑ για το 2003 και 10 εκατ. δολ ΗΠΑ για το 2004). Αν εφαρμοστεί αυτό το επενδυτικό πρόγραμμα, θα συμβάλει σημαντικά στη βελτίωση των κοινωνικών δαπανών αποτελώντας παράλληλα ευπρόσδεκτη δαπάνη με το πρόγραμμα αγροτικής αποκατάστασης στις κεντρικές ορεινές περιοχές που χρηματοδοτεί η Κοινότητα.

----

----

(2004/C 33 E/014)

ΓΡΑΠΤΗ ΕΡΩΤΗΣΗ Ε-3142/02

υποβολή: Sérgio Marques (PPE-DE) προς την Επιτροπή

(4 Νοεμβρίου 2002)

Θέμα:   Κοινό σύστημα ΦΠΑ

Ο νομικός και πολιτικός στόχος που ορίσθηκε το 1967, επί τη ευκαιρία της εγκρίσεως του καθεστώτος για το ΦΠΑ, να προωθηθεί ένα σύστημα που θα βασίζεται στη φορολογία των αγαθών και υπηρεσιών στο κράτος μέλος προέλευσης, μετατέθηκε επανειλημμένως. Το μεταβατικό σύστημα για το ΦΠΑ που ισχύει σήμερα, παρά το ότι επέτρεψε την κατάργηση των ελέγχων στα εσωτερικά σύνορα της Ένωσης, επιτρέποντας, σε ορισμένες περιπτώσεις, να συνεχίζεται να εισπράττεται ο φόρος στο κράτος μέλος προορισμού, είναι πολύπλοκο, ξεπερασμένο και αφήνει περιθώρια για απάτες. Επισημαίνουμε τις δυσχέρειες σ' ό,τι αφορά την επιστροφή των φόρων από άλλα κράτη μέλη και το κόστος και τις πολύπλοκες διαδικασίες που συνεπάγεται η χρησιμοποίηση φορολογικών εκπροσώπων, βασική πηγή προβλημάτων για τους επιχειρηματίες που ασκούν δραστηριότητες σε άλλα κράτη μέλη, ιδίως δε για τις MME. Οι επιχειρηματίες αναφέρονται συχνά στις διαφορές μεταχείρισης που διαπιστώνουν στα διάφορα κράτη μέλη.

Στο ανωτέρω προστίθεται το γεγονός ότι ορισμένες διατάξεις της Έκτης Οδηγίας και των διαφόρων νομικών μέσων που την τροποποίησαν κατά την διάρκεια όλων αυτών των ετών είναι αμφίσημες και ελλιπείς. Επίσης, η πληθώρα των παρεκκλίσεων που έχουν ζητηθεί από τα κράτη συνετέλεσαν στη δημιουργία κάποιου χάους στο σύστημα.

Η πρόσφατη έγκριση ορισμένων νομικών μέσων δεν άλλαξε ουσιαστικά την κατάσταση που περιγράφεται ανωτέρω.

Ερωτάται το εξής:

Απάντηση του κ. Bolkestein εξ ονόματος της Επιτροπής

(9 Δεκεμβρίου 2002)

Το οριστικό σύστημα ΦΠΑ πρόκειται να βασιστεί στη φορολόγηση στο κράτος μέλος προέλευσης των συναλλαγών που αποβλέπουν στην κατανάλωση αγαθών στο εσωτερικό της Κοινότητας. Προτού να καθιερωθεί αυτό το σύστημα, τα συστήματα φορολόγησης των κρατών μελών πρέπει να εναρμονιστούν σε μεγάλο βαθμό. Δεν κατέστη ακόμη δυνατό να επιτευχθεί ο αναγκαίος βαθμός εναρμόνισης.

Ωστόσο, αν και η Επιτροπή εξακολουθεί να θεωρεί το οριστικό σύστημα ως μακροπρόθεσμο κοινοτικό στόχο, αναγνωρίζει ότι για να αντιμετωπιστούν οι ελλείψεις των ισχυουσών ρυθμίσεων, απαιτούνται άμεσες βελτιώσεις του παρόντος συστήματος. Για το σκοπό αυτό, άρχισε μια νέα στρατηγική τον Ιούνιο 2000 επιδιώκοντας τέσσερις κύριους στόχους: την απλούστευση και τον εκσυγχρονισμό των ισχυόντων κανόνων, την περισσότερο ομοιόμορφη εφαρμογή των κανόνων αυτών και τη στενότερη διοικητική συνεργασία. (1).

Μεταξύ των προτεραιοτήτων που έχουν ταχθεί στο πλαίσιο της νέας στρατηγικής για το ΦΠΑ συγκαταλέγεται η κωδικοποίηση της έκτης οδηγίας για το ΦΠΑ (2). Η κωδικοποίηση των υφισταμένων κανόνων συμβαδίζει με το στόχο της απλούστευσης. Η κωδικοποίηση αυτή θα πραγματοποιηθεί με τη μορφή αναμόρφωσης του υφισταμένου κειμένου. Σκοπός της αναμόρφωσης είναι ο εξορθολογισμός της δομής του κειμένου χωρίς την εισαγωγή ουσιαστικών αλλαγών που θα έπρεπε να αποτελέσουν μάλλον αντικείμενο ειδικών προτάσεων για την εφαρμογή της νέας στρατηγικής. Η Επιτροπή ετοιμάζει προς το παρόν το σχετικό κείμενο, που θα υποβληθεί ως πρόταση της Επιτροπής το 2003. Μόλις εγκριθεί το αναμορφωμένο κείμενο θα αποτελέσει σαφή γενική επισκόπηση της ισχύουσας κοινοτικής νομοθεσίας.

Στην ανακοίνωσή της για τη νέα στρατηγική για το ΦΠΑ, η Επιτροπή δήλωσε επίσης ότι είχε την πρόθεση να πραγματοποιήσει κάποιο εξορθολογισμό του σημαντικού αριθμού ισχυουσών παρεκκλίσεων, που επέτρεψε το Συμβούλιο βάσει του άρθρου 27 της έκτης οδηγίας για το ΦΠΑ. Η δραστηριότητα αυτή προβλέπεται να οδηγήσει στην υποβολή πρότασης για την ενσωμάτωση στην οδηγία ορισμένων παρεκκλίσεων που αποδείχτηκαν ιδιαιτέρως αποτελεσματικές. Η Επιτροπή άρχισε τις σχετικές προπαρασκευαστικές εργασίες, ώστε να υποβάλει ανάλογη πρόταση κατά το 2003.

----

(1)  Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: Στρατηγική που αποβλέπει στη βελτίωση της λειτουργίας του συστήματος ΦΠΑ στο πλαίσιο της εσωτερικής αγορας (COM(2000)348 τελικό.

(2)  Έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση, EE L 145 της 13.6.1977.

----

----

(2004/C 33 E/015)

ΓΡΑΠΤΗ ΕΡΩΤΗΣΗ Ρ-3173/02

υποβολή: Charles Tannock (PPE-DE) προς την Επιτροπή

(30 Οκτωβρίου 2002)

Θέμα:   Χρηματοδότηση της ΕΕ στα παλαιστινιακά εδάφη

Σε μια ανταλλαγή απόψεων που πραγματοποιήθηκε στο Ευρωπαϊκό Κοινοβούλιο στις 22 Οκτωβρίου 2002 σχετικά με το ζήτημα του κατά πόσον θα πρέπει να συσταθεί εξεταστική κοινοβουλευτική επιτροπή για τη διερεύνηση των ισχυρισμών ότι πόροι της ΕΕ έχουν χρησιμοποιηθεί για τη χρηματοδότηση τρομοκρατικών ενεργειών στα εδάφη της Παλαιστινιακής Αρχής, ο Επίτροπος Patten υποστήριξε ότι το αποτέλεσμα ενός τέτοιου ελέγχου εκ μέρους του Κοινοβουλίου θα ήταν να στερηθεί της βοήθειας η Παλαιστινιακή Αρχή λόγω του ψυχολογικού αντίκτυπου που θα είχε αυτό επιτόπου σε εκείνους από τους οποίους θα απαιτηθεί να καταβάλουν τα ποσά. Ο Επίτροπος ανέφερε επίσης ότι οι Αμερικανοί, οι Ισραηλινοί και τα Ηνωμένα Έθνη, όλοι υπολογίζουν στην ΕΕ να παράσχει ανθρωπιστικούς πόρους, και υποστήριξε στην Επιτροπή Εξωτερικών Υποθέσεων ότι η διακοπή χρηματοδότησης των παλαιστινιακών εδαφών θα ήταν εντελώς αντιπαραγωγική στο βαθμό που θα συνέβαλε στη δημιουργία ευρύτερων κοινωνικών εντάσεων, μεγαλύτερου μίσους και τελικά περισσότερης τρομοκρατίας. Όλα αυτά σαφώς είναι σοβαρά επιχειρήματα. Υπάρχουν πολλοί από εμάς οι οποίοι θα δέχονταν ότι το πρωταρχικό επίκεντρο των δραστηριοτήτων μας πρέπει να παραμείνει η επιθυμία για την επίτευξη λύσης με δύο κράτη, η οποία παρέχει ασφάλεια στο Κράτος του Ισραήλ και αξιοπρέπεια στους Παλαιστίνιους.

Ωστόσο εξακολουθούν να υπάρχουν ανησυχίες ότι πόροι της ΕΕ χρησιμοποιούνται άμεσα σε πράξεις τρομοκρατίας που πραγματοποιούνται κατά γυναικών και παιδιών και ότι μπορούν να γίνουν περισσότερα επί τόπου ώστε να εξασφαλισθεί ότι μειώνονται οι δυνατότητες για τέτοιου είδους καταχρήσεις. Για παράδειγμα, υπάρχουν πληροφορίες ότι χρήματα της ΕΕ καταβάλλονται για μισθούς ατόμων τα οποία δεν υφίστανται και ότι αυτά τα ποσά κατόπιν καταχρώνται. Η Επιτροπή ανέφερε ότι το ΔΝΤ έχει διαδραματίσει ρόλο στην παρακολούθηση της χρήσης των πόρων της ΕΕ και επιπλέον στην έκδοση της 27ης Μαΐου του περιοδικού Der Spiegel αναφέρεται ότι ο αρμόδιος αξιωματούχος του ΔΝΤ παραδέχθηκε όχι μόνον ότι δεν γνωρίζει με ποιο τρόπο δαπανάται κάθε ευρώ αλλά ότι είναι αδύνατον να πραγματοποιηθεί αποτελεσματικός λογιστικός έλεγχος. Πρόσθεσε ακόμη ότι το ΔΝΤ επαληθεύει μόνον εάν τα κονδύλια της Παλαιστινιακής Αρχής πηγαίνουν στις ανάλογες υπηρεσίες με τα ακριβή ποσά.

Θα μπορούσε η Επιτροπή να διασαφηνίσει το ρόλο του ΔΝΤ στη διαδικασία παρακολούθησης; Είναι φυσικό το ΔΝΤ να εμπλέκεται στην παρακολούθηση των πόρων της ΕΕ και ποιος είναι υπεύθυνος για το αυστηρό σύστημα εκ των προτέρων και εκ των υστέρων ελέγχων στο οποίο έχει αναφερθεί ο Επίτροπος στο παρελθόν; Για παράδειγμα, ποιος είναι υπεύθυνος να εξασφαλίσει ότι κάθε άτομο που λαμβάνει ένα μισθό υπάρχει και συμμετέχει στο έργο για το οποίο πληρώνεται;

Απάντηση του κ. Patten εξ ονόματος της Επιτροπής

(10 Δεκεμβρίου 2002)

Στις 4 Νοεμβρίου 2002 υπάλληλοι της Επιτροπής συναντήθηκαν με μέλη του Κοινοβουλίου από την Επιτροπή Ελέγχου του Προϋπολογισμού (Cocobu), την Επιτροπή Προϋπολογισμών (COBU) και την Επιτροπή Εξωτερικών Υποθέσεων (AFET) για να συζητήσουν το θέμα της βοήθειας της ΕΕ προς τους Παλαιστινίους. Ανάλογη συνάντηση πραγματοποιήθηκε στις 14 Νοεμβρίου 2002 μεταξύ του αντιπρόεδρου κ. Podestà και υπαλλήλων της Επιτροπής. Στο πλαίσιο των συναντήσεων αυτών παραδόθηκαν στα μέλη του Κοινοβουλίου και στον κ. Podestà ορισμένα έγγραφα σχετικά με τη διαχείριση των κοινοτικών πόρων για τους Παλαιστινίους.

Όσον αφορά τους ex-ante και ex-post ελέγχους, η άμεση δημοσιονομική βοήθεια της ΕΕ αποτελεί χρηματοδοτική συνεισφορά η οποία προστίθεται στον προϋπολογισμό της Παλαιστινιακής Αρχής (ΠΑ) μαζί με μεταβιβάσεις φορολογικών εσόδων από πλευράς ισραηλινής κυβέρνησης και άλλα έσοδα της ΠΑ καθώς και δημοσιονομικές ενισχύσεις άλλων χορηγών βοήθειας. Όλοι αυτοί οι πόροι συμβάλλουν στη χρηματοδότηση των δημοσίων δαπανών της ΠΑ, ο έλεγχος των οποίων εμπίπτει στην αρμοδιότητα του υπουργείου Οικονομικών της ΠΑ. Ούτε οι κοινοτικοί πόροι ούτε οι πόροι άλλων χορηγών βοήθειας προορίζονται για ειδικές δαπάνες και, κατά συνέπεια, δεν μπορούν να χορηγηθούν για την κάλυψη ειδικών δαπανών. Ωστόσο, το Διεθνές Νομισματικό Ταμείο (ΔΝΤ) ελέγχει κατά πόσον ο προϋπολογισμός στο σύνολό του (συνολικές δαπάνες, μισθοδοσία, δαπάνες εκτός μισθοδοσίας, καθυστερούμενες οφειλές) εκτελείται σύμφωνα με το μηνιαίο πρόγραμμα δαπανών το οποίο έχει συμφωνηθεί με το ΔΝΤ και την ΕΕ. Όλες οι συνεισφορές στον προϋπολογισμό, συμπεριλαμβανομένων και των πρόσφατων μεταβιβάσεων φορολογικών εσόδων από πλευράς ισραηλινής κυβέρνησης (Ιούλιος, Αύγουστος και Οκτώβριος 2002) έγιναν σύμφωνα με τον εν λόγω μηχανισμό ελέγχου. Επιπλέον, για να βελτιωθεί ο έλεγχος των δημοσίων δαπανών εν γένει, οι όροι που διέπουν τη βοήθεια της ΕΕ στον προϋπολογισμό της ΠΑ προβλέπουν την καθιέρωση συστημάτων εσωτερικού και εξωτερικού δημοσιονομικού ελέγχου σύμφωνα με τις βέλτιστες διεθνείς πρακτικές. Τα μέτρα αυτά αποτελούν μέρος ενός γενικότερου προγράμματος φορολογικής και διοικητικής μεταρρύθμισης, το οποίο ανήγγειλε η Παλαιστινιακή Αρχή τον Ιούλιο του 2002 και το οποίο εγκρίθηκε από την τετραμελή ομάδα (Ηνωμένες Πολιτείες, Ευρωπαϊκή Ένωση, Ρωσία, Γενική Γραμματεία των Ηνωμένων Εθνών). Όπως επιβεβαιώνεται από την πρόσφατη έκθεση της επιχειρησιακής ομάδας (σε τοπικό επίπεδο) σχετικά με την πρόοδο των μεταρρυθμίσεων (20 Σεπτεμβρίου 2002), ο υπουργός Οικονομικών προσέλαβε έναν ανώτατο δημοσιονομικό ελεγκτή και τοποθέτησε εννέα δημοσιονομικούς ελεγκτές σε εννέα υπουργεία, με στόχο να υπάρχουν σαράντα δημοσιονομικοί ελεγκτές στα σημαντικότερα υπουργεία και στις κυριότερες υπηρεσίες δαπανών. Για τους προσεχείς μήνες προβλέπονται μέτρα για την ενίσχυση του σημερινού συστήματος εξωτερικού ελέγχου.

Πρόσφατα, ο έλεγχος των καταστάσεων μισθοδοσίας των υπαλλήλων της Δυτικής Όχθης μεταβιβάσθηκε στο υπουργείο Οικονομικών. Συνεπώς, το υπουργείο Οικονομικών είναι ο αρμόδιος φορέας για τον έλεγχο των καταστάσεων μισθοδοσίας, τις προσλήψεις και τις χορηγήσεις για την καταβολή των μισθών στα αντίστοιχα υπουργεία.

----

----

(2004/C 33 E/016)

ΓΡΑΠΤΗ ΕΡΩΤΗΣΗ Ρ-3307/02

υποβολή: Marco Cappato (NI) προς την Επιτροπή

(14 Νοεμβρίου 2002)

Θέμα:   Καταδίκη σε 4 χρόνια φυλάκιση του «κυβερνοαντιφρονούντος» Le Chi Quang

Ο βιετναμέζος «κυβερνοαντιφρονών» Le Chi Quang, κατηγορούμενος ότι δημοσίευσε στο Ιντερνέτ επικριτικά άρθρα έναντι του κομμουνιστικού καθεστώτος, καταδικάσθηκε να εκτίσει ποινή φυλάκισης 4 ετών από ένα δικαστήριο του Ανόϊ για «έγκλημα αντιπολίτευσης στο κράτος της σοσιαλιστικής δημοκρατίας του Βιετνάμ». Ο ξένος Τύπος δεν έλαβε άδεια να παρακολουθήσει τη δίκη του αντιφρονούντος που διήρκεσε μόλις λίγες ώρες.

Ο Le Chi Quang είχε συλληφθεί στις 21 παρελθόντος Φεβρουαρίου σε ένα Ιντερνέτ καφέ του Ανόϊ και εκρατείτο από τότε στη φυλακή «Β 14» γιατί δημοσίευσε στο Ιντερνέτ μία επιστολή σχετικά με την κατάσταση στην περιοχή των συνόρων με την Κίνα, με αποδέκτη τον κινέζο Πρόεδρο Γιάνγκ Ζεμίν την παραμονή μιας επίσημης επίσκεψης στο Βιετνάμ. Ο ηλικίας 32 ετών καθηγητής πληροφορικής κατηγορούσε το Ανόϊ για εδαφικές παραχωρήσεις προς την Κίνα στο πλαίσιο των διαπραγματεύσεων για τη χάραξη των κοινών συνόρων. Είχε κυκλοφορήσει επίσης στο Ιντερνέτ έγγραφα υπέρ της δημοκρατίας.

Από τον Ιούνιο, η ελεύθερη πρόσβαση στο Ιντερνέτ και τη δορυφορική τηλεόραση παρέχεται αποκλειστικά στα μέλη του κομμουνιστικού κόμματος και της κυβέρνησης του Βιετνάμ, ενώ οι υπεύθυνοι των Ιντερνέτ καφέ πρέπει να επιτηρούν τη χρήση του Ιντερνέτ από τους πελάτες τους. Εξάλλου, φαίνεται ότι τα συστήματα ελέγχου της πρόσβασης στο Ιντερνέτ ήταν ευγενική προσφορά της Γαλλίας στο καθεστώς του Βιετνάμ.

Είχε ζητήσει η Επιτροπή να παραστεί στη δίκη του κ. Le Chi Quang; Ποιά είναι τα διαβήματα που ανέλαβε ή προτίθεται να αναλάβει προκειμένου να επιτύχει την άμεση απελευθέρωση του κ. Le Chi Quang και την επανάληψη της δίκης του βάσει των ισχυουσών διεθνών προδιαγραφών; Ποιούς μηχανισμούς ελέγχου διαθέτει η Επιτροπή που της επιτρέπουν να έχει όλες τις εγγυήσεις ως προς το γεγονός ότι τα προγράμματα συνεργασίας και ανάπτυξης που χρηματοδοτεί ή συγχρηματοδοτεί δεν χρησιμοποιούνται από τις αρχές του Βιετνάμ για την εφαρμογή αντιδημοκρατικών και καταπιεστικών πολιτικών όπως τα πρόσφατα μέτρα όσον αφορά τη χρήση του Ιντερνέτ;

Απάντηση του κ. Patten εξ ονόματος της Επιτροπής

(6 Δεκεμβρίου 2002)

Η Επιτροπή παραπέμπει το Αξιότιμο Μέλος του Κοινοβουλίου στην απάντησή της στη γραπτή ερώτηση αριθ. Ε-2854/02 του κ. Pannella (1).

Η Επιτροπή δεν ζήτησε να είναι παρούσα στη δίκη του κ. Quang, ούτε είχε ενημερωθεί εκ των προτέρων σχετικά με την ημερομηνία και τον τόπο αυτής της δίκης. Η Επιτροπή δεν συνηθίζει να παρευρίσκεται σε δίκες πολιτών του Βιετνάμ ως επίσημοι παρατηρητές.

Η προώθηση των δικαιωμάτων του ανθρώπου και της δημοκρατίας καθώς και της καλής διακυβέρνησης είχαν προσδιοριστεί ως εγκάρσια θέματα στη Στρατηγική Χώρας για το Βιετνάμ που είχε εγκριθεί από την Επιτροπή τον Μάιο 2002. Σ'αυτό το πλαίσιο η Επιτροπή και τα κράτη μέλη χαιρέτησαν την επεξεργασία από την κυβέρνηση του Βιετνάμ ενός ρυθμιστικού σχεδίου για νομικές μεταρρυθμίσεις με βάση μία «εκτίμηση των αναγκών σε νομικά θέματα» που προετοιμάστηκε σε συνεργασία με την διεθνή κοινότητα των χορηγών βοήθειας.

Όλα τα σχέδια και προγράμματα που στήριξε η Επιτροπή στο Βιετνάμ, όπως και σε άλλες χώρες, υπόκειντο σε αυστηρή διαδικασία, οικονομικών και άλλων, ελέγχων καθώς και ελέγχου συμμόρφωσης με την πολιτική της Ένωσης για τα δικαιώματα του ανθρώπου και τη δημοκρατία.

Επιπλέον, η Επιτροπή έλαβε επιβεβαίωση ότι οι πληροφορίες του Αξιότιμου Μέλους του Κοινοβουλίου ότι η γαλλική κυβέρνηση έχει προμηθεύσει την κυβέρνηση του Βιετνάμ με τα συστήματα ελέγχου της πρόσβασης στο Ιντερνέτ, δεν είναι βάσιμες.

----

(1)ΕΕ C 192 Ε της 14.8.2003, σελ. 82.

----

----

(2004/C 33 E/017)

ΓΡΑΠΤΗ ΕΡΩΤΗΣΗ Ρ-3311/02

υποβολή: Regina Bastos (PPE-DE) προς την Επιτροπή

(15 Νοεμβρίου 2002)

Θέμα:   Χρηματοδότηση του Ταμείου των Ηνωμένων Εθνών για τον Πληθυσμό από την Ευρωπαϊκή Ένωση

Μετά την απόφαση των ΗΠΑ να διακόψουν τη χρηματοδότησή τους (34 εκατομμύρια δολάρια για το 2002), προς το Ταμείο των Ηνωμένων Εθνών για τον Πληθυσμό, η δανέζικη προεδρία της Ευρωπαϊκής Ένωσης επανέλαβε την υποστήριξή της προς τη δράση του οργανισμού αυτού και, κατά συνέπεια, την πρόθεση της ΕΕ να αναλάβει τη χρηματοδότησή του αντί των ΗΠΑ.

Ως εκ τούτου, θα ήθελα να ερωτήσω την Επιτροπή: Επιβεβαιώνει την υποστήριξη της Ευρωπαϊκής Ένωσης στο Ταμείο των Ηνωμένων Εθνών για τον Πληθυσμό στη θέση των ΗΠΑ;

Εάν ναι:

Απάντηση του κ. Nielson εξ ονόματος της Επιτροπής

(7 Ιανουαρίου 2003)

Το Συμβούλιο Ανάπτυξης της Ευρωπαϊκής Ένωσης, κατά τη συνεδρίασή του στις 30 Μαΐου 2002, εξέδωσε δήλωση με την οποία τονίζει τη σημασία του έργου του Ταμείου των Ηνωμένων Εθνών για τον Πληθυσμό (UNPFA) και καλεί όλους τους χορηγούς βοήθειας να συνεχίσουν να παρέχουν τη συμβολή τους στο Ταμείο. Επίσης, η δήλωση χαιρέτισε την πρόθεση της Επιτροπής να ενισχύσει τη συνεργασία της με το UNFPA.

Η Επιτροπή έχει επανειλημμένα εκφράσει την απογοήτευσή της έναντι των αποφάσεων της αμερικανικής κυβέρνησης να διακόψει τη χρηματοδότησή της προς το UNFPA. Η Επιτροπή θεωρεί ότι το συνεπαγόμενο κενό στον κύριο προϋπολογισμό του UNFPA θα αποδυναμώσει σοβαρά τον οργανισμό ο οποίος έχει επιφορτισθεί από τη διεθνή κοινότητα να κατευθύνει παγκοσμίως την εφαρμογή του προγράμματος δράσης που εγκρίθηκε ομόφωνα κατά τη διεθνή διάσκεψη των Ηνωμένων Εθνών για τον πληθυσμό και την ανάπτυξη (Κάιρο, Σεπτέμβριος 1994). Η Επιτροπή δεν διατείνεται ότι θα αντικαταστήσει τη συνεισφορά των ΗΠΑ στον κύριο προϋπολογισμό του UNFPA. Αντ' αυτού, υπό το πρίσμα των αποφάσεων της αμερικανικής κυβέρνησης, η Επιτροπή θα αυξήσει την ενίσχυση προς το UNFPA και το IPPF για την εφαρμογή δραστηριοτήτων αναπαραγωγικής υγείας στις αναπτυσσόμενες χώρες.

Στις 10 Σεπτεμβρίου 2002, η Επιτροπή υπέγραψε τη συμφωνία χρηματοδότησης για το πρόγραμμα ύψους 32 εκατ. ευρώ στο πλαίσιο του 8ου Ευρωπαϊκού Ταμείου Ανάπτυξης (ETA) το οποίο θα εφαρμοστεί από το UNFPA (κατά τα δύο τρίτα) και τη Διεθνή Ομοσπονδία Προγραμματισμένης Τεκνοποιίας (IPPF, κατά το ένα τρίτο) σε 22 από τις φτωχότερες χώρες της Αφρικής, της Καραϊβικής και του Ειρηνικού. Το πρόγραμμα αυτό αποσκοπεί στη βελτίωση των δυνατοτήτων των χωρών ΑΚΕ όσον αφορά την παροχή βασικών υπηρεσιών αναπαραγωγικής υγείας σε ευάλωτες και παραμελημένες κοινότητες. Η Επιτροπή ελπίζει ότι οι συμβάσεις με το UNFPA και τη IPPF θα υπογραφούν στο εγγύς μέλλον, και ότι το πρόγραμμα θα αρχίσει να εφαρμόζεται από τις αρχές του 2003. Στο πλαίσιο του 9ου ETA, προβλέπεται η παροχή συμπληρωματικής στήριξης στο UNFPA για την εφαρμογή δραστηριοτήτων αναπαραγωγικής υγείας.

----

----

(2004/C 33 E/018)

ΓΡΑΠΤΗ ΕΡΩΤΗΣΗ Ε-3349/02

υποβολή: José Ribeiro e Castro (UEN) προς την Επιτροπή

(26 Νοεμβρίου 2002)

Θέμα:   Ανασφάλεια στη Νότιο Αφρική. Δολοφονίες με θύματα μέλη της πορτογαλικής κοινότητας

Η Επιτροπή απαντώντας, στις 7 Σεπτεμβρίου 2001, μέσω του Επιτρόπου κ. Poul Nielson, σε άλλη ερώτησή μου επί του αυτού θέματος (E-1683/01 (1)) που υπέβαλα στις 14 Ιουνίου 2001, δήλωσε ότι: «Αν και το τρέχον πολυετές ενδεικτικό πρόγραμμα δεν επικεντρώνεται στην πρόληψη της εγκληματικότητας, η Επιτροπή πιστεύει ότι η βελτίωση της κοινωνικής και οικονομικής κατάστασης της χώρας θα έχει θετικές επιπτώσεις στη μείωση της εγκληματικότητας. Η αναπτυξιακή πολιτική της ΕΕ θα συμβάλει στην επίτευξη του στόχου αυτού. Κατά το παρελθόν, η Επιτροπή χρηματοδότησε δύο προγράμματα ενίσχυσης των αστυνομικών δυνάμεων της Νοτίου Αφρικής και ένα από τα προγράμματα αυτά δεν έχει ακόμα ολοκληρωθεί.»

Ταυτόχρονα σχεδόν, το Ευρωπαϊκό Κοινοβούλιο ενέκρινε, στις 5 Ιουλίου 2001, ψήφισμα σχετικά με την κατάσταση στην Νότιο Αφρική (2), πολύ λιγότερο αισιόδοξο ως προς το πρόβλημα και την εξέλιξή του. Το ίδιο ψήφισμα επεσήμαινε ότι «η Νότιος Αφρική θα έχει τεράστιες δυσχέρειες να ξεπεράσει τα προβλήματα αυτά χωρίς την στήριξη και την αλληλεγγύη της διεθνούς κοινότητας, στο πλαίσιο της οποίας η Ευρωπαϊκή Ένωση πρέπει να διαδραματίσει ουσιώδη ρόλο, στο μέτρο που στην Ευρωπαϊκή Ένωση και στα κράτη μέλη της αντιστοιχεί το 70 % της διεθνούς βοήθειας που χορηγείται προς την εν λόγω χώρα.»

Δυστυχώς, δεν υπάρχουν δείγματα ύφεσης της βίαιης εγκληματικότητας στη Νότιο Αφρική. Αντίθετα, οι δολοφονίες πολιτών της Ευρωπαϊκής Ένωσης, κυρίως δε πορτογαλικής ιθαγένειας, εξακολουθούν να φθάνουν σε πολύ υψηλά επίπεδα. Πριν από μερικές ημέρες, σημειώθηκε η 25η από την αρχή του 2002 δολοφονία πορτογάλου πολίτη.

Τα γεγονότα αυτά είναι προφανώς απαράδεκτα και απαιτούν πλέον δραστήρια μέτρα εκ μέρους των αρμόδιων νοτιοαφρικανικών αρχών, καθώς επίσης εντονότερη διεθνή παρακολούθηση.

Διατηρεί η Επιτροπή την ίδια εμπιστοσύνη και την ίδια καλοπροαίρετη άποψη ότι το πρόβλημα της βίαιης εγκληματικότητας που έχει ως θύματα ευρωπαίους πολίτες που διαμένουν στη Νότιο Αφρική θα επιλυθεί μέσω της «βελτίωσης της κοινωνικοοικονομικής κατάστασης», την οποία ασφαλώς και επιθυμούμε τόσο για εκείνη όσο και για άλλες χώρες; Ή μήπως προτίθεται να συμπεριλάβει το θέμα της πρόληψης του εγκλήματος, κυρίως δε της βίαιης εγκληματικότητας και των δολοφονιών, ως κεντρικό θέμα σε κάθε πολιτική συνεργασίας και ανάπτυξης μεταξύ της ΕΕ και της Νοτίου Αφρικής; Και ποίοι είναι οι σημαντικότεροι δείκτες και συμπεράσματα που προέκυψαν από τα δύο πρόσφατα προγράμματα στήριξης της αστυνομίας της Νοτίου Αφρικής που χρηματοδοτούνται από την Επιτροπή;

Απάντηση του κ. Nielson εξ ονόματος της Επιτροπής

(24 Ιανουαρίου 2003)

Η Επιτροπή ουδέποτε διετύπωσε την άποψη ότι η βελτίωση της οικονομικής και της κοινωνικής κατάστασης θα «επιλύσει» το πρόβλημα της εγκληματικότητας έναντι των ευρωπαίων κατοίκων της Νοτίου Αφρικής. Ωστόσο, συνεχίζει να πιστεύει ότι οι βασικές αιτίες της βίας που ασκείται στη χώρα είναι — τουλάχιστον εν μέρει — οι ακραίες ανισότητες που παρατηρούνται ακόμη και σήμερα στη νοτιοαφρικανική κοινωνία, το παρελθόν του Απαρτχάιντ και της βίας που το συνόδευε, καθώς και η μεγάλη φτώχεια στην οποία διαβιούν οι υποβαθμισμένες κοινότητες οι οποίες αποτελούν ακόμη σημαντικό ποσοστό του πληθυσμού. Θεωρεί ότι η συμβολή της στην αντιμετώπιση αυτών των ανισοτήτων θα έχει μακροπρόθεσμα «θετικές επιπτώσεις στη μείωση της εγκληματικότητας». Επίσης, η Επιτροπή έχει υλοποιήσει σημαντικά προγράμματα στον τομέα αυτό και θα συνεχίσει να το πράττει.

Η Επιτροπή θα ήθελε να επαναλάβει ότι η καταπολέμηση του ίδιου του εγκλήματος δεν αποτελεί στόχο του τρέχοντος «πολυετούς ενδεικτικού προγράμματος», ούτε του νέου προγράμματος που βρίσκεται στο στάδιο έγκρισης.

Ωστόσο, στο πλαίσιο του τρέχοντος προγράμματος και στον τομέα επικέντρωσης «εδραίωση του κράτους δικαίου και προαγωγή των ανθρωπίνων δικαιωμάτων», η Επιτροπή χρηματοδότησε δύο προγράμματα στήριξης της νοτιοαφρικανικής αστυνομίας.

Το πρόγραμμα για τη «στήριξη της αστυνόμευσης στο Ανατολικό Ακρωτήριο» αποσκοπεί στη βελτίωση της αποτελεσματικότητας και της αντίδρασης των αστυνομικών δυνάμεων της επαρχίας. Το πρόγραμμα περιελάμβανε ορισμένα μαθήματα κατάρτισης για αστυνομικούς καθώς και την ανέγερση/ανακαίνιση 34 αστυνομικών τμημάτων. Η ανάληψη υποχρέωσης ύψους 10,8 εκατ. ευρώ έχει σχεδόν εξ ολοκλήρου εκταμιευθεί. Σήμερα το πρόγραμμα έχει ολοκληρωθεί και θα διενεργηθεί επακόλουθη αξιολόγηση.

Το πρόγραμμα σχετικά με την «απόκτηση ικανοτήτων και τη θεσμική ανάπτυξη για τη νοτιοαφρικανική αστυνομία και το Υπουργείο Ασφαλείας» αποσκοπεί στην ενίσχυση του ανθρώπινου δυναμικού προκειμένου να δώσει τη δυνατότητα στην αστυνομία να εφαρμόσει προγράμματα πρόληψης του εγκλήματος, στη δημιουργία βάσης δεδομένων DNA ποινικών υποθέσεων, στην κατάρτιση γενικού σχεδίου ασφαλείας για την επαρχία Νατάλ και στη βελτίωση του ανθρώπινου δυναμικού και των διαχειριστικών ικανοτήτων. Η υλοποίηση του προγράμματος, αν και καθυστέρησε αρχικά, έχει τώρα δρομολογηθεί και έχει εκταμιευθεί περίπου το ένα τέταρτο των αναλήψεων υποχρεώσεων ύψους 18,5 εκατ. ευρώ.

Επιπλέον, η Επιτροπή χρηματοδοτεί γενικό πρόγραμμα για την υποστήριξη του Υπουργείου Δικαιοσύνης με στόχο την εξασφάλιση καλύτερης πρόσβασης στην δικαιοσύνη και αποτελεσματικότερου δικαστικού συστήματος για όλους τους Νοτιοαφρικανούς.

Όσον αφορά το νέο πολυετές ενδεικτικό πρόγραμμα 2002-2006, ο τομέας επικέντρωσης «εμβάθυνση της δημοκρατίας» στοχεύει περισσότερο από πριν στην καταπολέμηση του εγκλήματος. Σύμφωνα με το νέο πολυετές πρόγραμμα, «Το ευρωπαϊκό πρόγραμμα ανασυγκρότησης και ανάπτυξης θα συμβάλει στην ενίσχυση του κοινωνικού κεφαλαίου και των δημοκρατικών αξιών σε τοπικό επίπεδο μέσω της πρόληψης του εγκλήματος — ιδίως όσον αφορά τη βία ενάντια και μεταξύ των ευάλωτων ομάδων —, και την προώθηση της συμμετοχής των κοινοτήτων και την υπευθυνότητα του συστήματος ποινικής δικαιοσύνης.» Μεταξύ των προγραμμάτων που θα μπορούσαν να εφαρμοστούν στον τομέα αυτό, αναφέρει, «βάσει των αντληθέντων διδαγμάτων, ένα πρόγραμμα για τη στήριξη της αστυνόμευσης στο Ανατολικό Ακρωτήριο. Θα εστιαστεί στην πρόληψη του εγκλήματος και ειδικά της βίας ενάντια στις γυναίκες και τα παιδιά. Θα παρασχεθεί στήριξη για την παροχή υπηρεσιών, τη συμμετοχή των κοινοτήτων και την υπευθυνότητα του συστήματος ποινικής δικαιοσύνης.» Εξετάζεται η δυνατότητα επανάληψης μερών αυτού του προγράμματος στην επαρχία Νατάλ.

----

(1)ΕΕ C 115 Ε της 16.5.2002, σελ. 8.

(2)ΕΕ C 65 Ε της 14.3.2002, σελ. 371.

----

----

(2004/C 33 E/019)

ΓΡΑΠΤΗ ΕΡΩΤΗΣΗ Ρ-3365/02

υποβολή: Brian Crowley (UEN) προς την Επιτροπή

(20 Νοεμβρίου 2002)

Θέμα:   Η ιρλανδική εταιρεία AFCon Management Consultants και η άρνηση ανάθεσης σύμβασης παροχής υπηρεσιών Tacis FDRUS 9902

Ποια είναι η άποψη της Επιτροπής σχετικά με την απαίτηση αποζημίωσης της ιρλανδικής εταιρείας AFCon Management Consultants για αντικανονική άρνηση ανάθεσης σε αυτήν της σύμβασης παροχής υπηρεσιών Tacis FDRUS 9902 εκ μέρους της Επιτροπής;

Γιατί αρνήθηκε η Επιτροπή να εξετάσει τη δικαιωματική ανάθεση της σύμβασης στην AFCon, από τη στιγμή που η τελευταία κατέλαβε τη δεύτερη θέση αμέσως μετά το «νικητή» του διαγωνισμού, στον οποίο είχε δοθεί αντικανονική βαθμολογία τεχνικού χαρακτήρα. Σε ποια βάση εξακολουθεί να μη λαμβάνει υπόψη η Επιτροπή το ευνοϊκό για την AFCon πόρισμα και ποια είναι η άποψη της Επιτροπής σχετικά με την πλημμελή υλοποίηση του έργου;

Προτίθεται η Επιτροπή να επιδιώξει την ταχεία και φιλική επίλυση του ζητήματος που εγείρει η AFCon καθώς και να προβεί σε γενική δήλωση επ'αυτού;

Απάντηση του κυρίου Patten Εξ ονόματος της Επιτροπής

(23 Δεκεμβρίου 2002)

Σε ότι αφορά την προκήρυξη διαγωνισμού FDRUS 9902 — Υπηρεσίες Γεωργικών Εφαρμογών στη Νότιο Ρωσία, η Επιτροπή δεν συμφωνεί με την άποψη της AFCon που υποστηρίζει ότι της αρνήθηκαν αντικανονικά την ανάθεση της σύμβασης παροχής υπηρεσιών. Επί πλέον, οι διατάξεις της προκήρυξης διαγωνισμού δεν προβλέπουν τη δυνατότητα αποζημίωσης στους προσφέροντες στους οποίους δεν κατακυρώθηκε η σύμβαση. Κατά συνέπεια, η Επιτροπή δεν δέχεται καμία αίτηση αποζημίωσης.

Η διαδικασία προκήρυξης του διαγωνισμού FDRUS 9902 άρχισε σε μια εποχή που η Επιτροπή δεν εφάρμοζε συγκεκριμένους κανόνες για τις κοινές προκηρύξεις διαγωνισμού, με σκοπό την απαγόρευση να περιλαμβάνονται αμοιβές στα επιστρεπτέα έξοδα. Πράγματι, η προκήρυξη του διαγωνισμού FDRUS 9902 δεν ήταν σαφής στο σημείο αυτό και επομένως επιδεχόταν διαφορετικές ερμηνείες. Ο επιλεγείς υποψήφιος και η AFCon ακολούθησαν δύο διαφορετικές προσεγγίσεις για την υποβολή των προσφορών τους, και αμφότερες οι προσεγγίσεις ήταν αποδεκτές σύμφωνα με τους κανόνες υποβολής προσφορών που ίσχυαν κατά το χρόνο προκήρυξης του διαγωνισμού.

Η σύμβαση κατακυρώθηκε στην πλέον συμφέρουσα οικονομικώς προσφορά, η οποία ορίστηκε ως η προσφορά που παρουσίαζε την καλύτερη αναλογία ποιότητας/τιμής (δηλαδή ανάμειξη τεχνικών και οικονομικών στοιχείων — με αντίστοιχη αναλογία 70 % -30 %). Η οικονομική αξιολόγηση έγινε με βάση τις συνολικές τιμές των προσφορών, συμπεριλαμβανομένων των αμοιβών, των ημερήσιων αποζημιώσεων, των άμεσων δαπανών και των επιστρεπτέων εξόδων.

Ο επιλεγείς υποψήφιος θεωρήθηκε ότι υπέβαλε την καλύτερη προσφορά και η σύμβαση κατακυρώθηκε σε αυτόν, σύμφωνα με τους κανόνες που διέπουν τις προκηρύξεις διαγωνισμού στα πλαίσια του TACIS.

Η AFCon ανέθεσε στην εταιρία νομικών O'Connor and Company να προωθήσει αίτηση αποζημίωσης. Αφού το ζήτησε ο κύριος O'Connor, στις 4 Σεπτεμβρίου 2002, έγινε συνάντηση μεταξύ αυτού και της Επιτροπής, παρέχοντας την δυνατότητα στον δικηγόρο της AFCon και στην Επιτροπή να ανταλλάξουν απόψεις σχετικά με τις απαιτήσεις της AFCon.

Σε ότι αφορά την εκτέλεση του έργου, η Επιτροπή έχει επίγνωση των δυσκολιών που συνεπάγεται η έλλειψη συνεργασίας του τοπικού εταίρου και της τοπικής αυτοδιοίκησης. Τούτο είχε ως αποτέλεσμα την αναμφισβήτητη απουσία προόδου στην εκτέλεση του έργου. Κατά συνέπεια, η Επιτροπή προέβη στη λήψη των αναγκαίων μέτρων για να μεταβάλει τις δραστηριότητες του έργου ώστε να επιτευχθούν οι υπολειπόμενοι στόχοι και να διασφαλιστεί η βιωσιμότητά του.

----

----

(2004/C 33 E/020)

ΓΡΑΠΤΗ ΕΡΩΤΗΣΗ Ε-3406/02

υποβολή: Marco Cappato (NI) και Benedetto Della Vedova (NI) προς την Επιτροπή

(29 Νοεμβρίου 2002)

Θέμα:   Περίπτωση της Σουδανής πολίτιδας Dimiana Murad Nashid

Στις 4 παρελθόντος Νοεμβρίου η σουδανική καθημερινή εφημερίδα «Al-Watan» δημοσίευσε την είδηση σχετικά με μία φοιτήτρια Κοπτο-χριστιανικού θρησκεύματος που απήχθη στο Βόρειο Σουδάν και υποχρεώθηκε παρά τη θέλησή της να ασπασθεί το Ισλάμ και να νυμφευθεί δια της βίας.

Η Dimiana Murad Nashid, φοιτήτρια στο πρώτο έτος του Πανεπιστημίου Al-Neelain του Οντουρμάν εξαφανίσθηκε στα τέλη Οκτωβρίου. Φίλοι και συνάδελφοι της νέας ενημέρωσαν την οικογένεια ότι ένας άνδρας ισλαμικού θρησκεύματος ονόματι Ehab, την απήγαγε από το Πανεπιστήμιο.

Ο πατέρας της Dimiana που υπέβαλε την υπόθεση στο «Freedom House's Center for Religious Freedoms», ανέφερε ότι προσεκλήθη από Δικαστήριο της Kalakla (μία μικρή πόλη κοντά στο Χαρτούμ) προκειμένου να παρακολουθήσει το γάμο της κόρης του. Ενώπιον του Δικαστηρίου ήσαν παρόντες ένας θρησκευτικός ηγέτης που ανέφερε ότι ήταν πατέρας του γαμπρού, με ένα πιστοποιητικό γάμου και έναν δικηγόρο που παρουσίασε ένα έγγραφο υπογεγραμμένο από την Dimiana, με το οποίο η γυναίκα δήλωνε ότι ασπάσθηκε το Ισλάμ και ότι επιθυμεί να νυμφευθεί τον Ehab.

Ο πατέρας, αφού είχε μία συνάντηση με την κόρη παρουσία των απαγωγέων της, είπε ότι του φαινόταν σε νάρκωση και είχε φουσκωμένα μάτια και χείλια. Δήλωσε επίσης πως του ειπώθηκε ότι εάν επιθυμεί να του επιστραφεί η κόρη του θα πρέπει να ασπασθεί το Ισλάμ.

Φρόντισε η Επιτροπή να ζητήσει επίσημα από τον Πρεσβευτή της Δημοκρατίας του Σουδάν διευκρινίσεις σχετικά με την κατάσταση. Εάν όχι γιατί; Εάν ναι ποιές απαντήσεις έλαβε; Σε ποιές παρεμβάσεις προτίθεται να προβεί η Επιτροπή προκειμένου να ωθήσει τη Σουδανική κυβέρνηση να τερματίσει τις διαρκείς απειλές στην ελευθερία των μη μουσουλμάνων ανδρών και γυναικών στη χώρα αυτή;

Με ποιό τρόπο προτίθεται η Επιτροπή να ενεργήσει προκειμένου να εμποδίσει τις γενικευμένες παραβιάσεις της Διεθνούς Σύμβασης κατά της δουλείας του 1927 που ανέχεται και εφαρμόζει το καθεστώς του Χαρτούμ και ποιά πολιτικά και διπλωματικά μέσα πίεσης προτίθεται να χρησιμοποιήσει προκειμένου να τερματισθούν οι παραβιάσεις αυτές του διεθνούς δικαίου;

Απάντηση του κ. Nielson εξ ονόματος της Επιτροπής

(8 Ιανουαρίου 2003)

Η Επιτροπή δεν έχει επίγνωση των γεγονότων που αναφέρουν τα Αξιότιμα Μέλη του Κοινοβουλίου με βάση τις πληροφορίες της σουδανικής εφημερίδας «Al-Watan». Θα ζητήσει έκθεση από την Αντιπροσωπεία της στο Σουδάν και θα επικοινωνήσει απευθείας με τα Αξιότιμα Μέλη.

Η Ένωση έχει επανειλημμένως τονίσει την αντίθεση της προς τις σύγχρονες μορφές δουλείας, μεταξύ άλλων, στην 58η σύνοδο της επιτροπής ανθρωπίνων δικαιωμάτων των Ηνωμένων Εθνών (CHR). Επίσης, η Ένωση εξέφρασε την ανησυχία της για περιστατικά καταναγκαστικής εργασίας στο ψήφισμα για το Σουδάν, το οποίο εισήγαγε κατά την τελευταία σύνοδο της CHR.

Η Επιτροπή γνωρίζει τις περιπτώσεις δουλείας που παρατηρούνται σε ορισμένα σουδανικά κρατίδια. Όπου αυτό είναι δυνατόν, προσπαθεί να συζητήσει το θέμα με τις αρχές. Ωστόσο, η δράση της επεκτείνεται και με τη στήριξη προς μη κυβερνητικές οργανώσεις (ΜΚΟ) και την κοινωνία των πολιτών. Το άρθρο 8 της συμφωνίας του Κοτονού αποτελεί τη βάση του τρέχοντος πολιτικού διαλόγου με το Σουδάν, κατά τον οποίο η Κοινότητα μπορεί να θίξει παρόμοια θέματα. Το ανωτέρω θέμα θα εξεταστεί κατά την επόμενη επίσκεψη της Τρόικας στο Σουδάν.

Η Επιτροπή παρακολούθησε με μεγάλο ενδιαφέρον το έργο της Διεθνούς Ομάδας Διαπρεπών Προσώπων στο πλαίσιο της αποστολής του προεδρικού απεσταλμένου των Ηνωμένων Πολιτειών για την ειρήνη στο Σουδάν, γερουσιαστή J. Danforth. Τους ζητήθηκε να ερευνήσουν την κατάσταση όσον αφορά τη δουλεία, τις απαγωγές και την καταναγκαστική ειλωτεία στο Σουδάν. Η Επιτροπή θεωρεί την έκθεση πολύ χρήσιμο εργαλείο για πληρέστερη κατανόηση των ευαίσθητων αυτών θεμάτων. Επιπλέον, όπως προτείνεται από την Ομάδα Διαπρεπών Προσώπων, χρειάζεται βαθύτερη ανάλυση και έρευνα.

Τέλος, εξετάζεται η δυνατότητα χρηματοδότησης έργων που άπτονται της παράνομης εμπορίας, της παιδικής εργασίας και της δουλείας.

----

----

(2004/C 33 E/021)

ΓΡΑΠΤΗ ΕΡΩΤΗΣΗ Ρ-3415/02

υποβολή: Harald Ettl (PSE) προς την Επιτροπή

(25 Νοεμβρίου 2002)

Θέμα:   Γνωστοποίηση της συγχώνευσης Pfizer — Pharmacia, ανακοίνωση της 31.10.2002 στην Επίσημη Εφημερίδα C 265/2

Έχει η ΓΔ Ανταγωνισμού της Επιτροπής εξετάσει κατά πόσο η συγχώνευση των εταιρειών Pfizer και Pharmacia θα έχει ως αποτέλεσμα τη δημιουργία ή την ενίσχυση δεσπόζουσας θέσης, μέσω της οποίας θα παρακωλύεται σημαντικά ο ανταγωνισμός στην Κοινή Αγορά ή σε σημαντικό τμήμα της, ιδίως λαμβανομένου υπόψη του γεγονότος ότι με την εξαγορά της Pharmacia η εταιρεία Pfizer θα καταστεί η μεγαλύτερη φαρμακευτική εταιρεία στον κόσμο; Υπάρχουν σχετικοί όροι που να αποτρέπουν τη δημιουργία ή την ενίσχυση ασυμβίβαστης με την κοινή αγορά δεσπόζουσας θέσης σε συγκεκριμένους τομείς παραγωγής, σύμφωνα με το άρθρο 2, παράγραφος 3 του κανονισμού 4064/89 για τον έλεγχο των συγκεντρώσεων μεταξύ επιχειρήσεων;

Μέσω της συγχώνευσης, η εξαγοράζουσα εταιρεία Pfizer αποκτά δεσπόζουσα θέση σε πολυάριθμες αγορές προϊόντων, γεγονός που ενδέχεται να προκαλέσει επιδείνωση της προσφοράς εις βάρος των καταναλωτών, τόσο όσον αφορά την ποικιλία των προϊόντων όσο και σε ότι αφορά την αύξηση των τιμών. Κατά πόσο έχει εξετάσει η ΓΔ Ανταγωνισμού της Επιτροπής αυτή την πτυχή και σε ποια συμπεράσματα έχει καταλήξει; Ποιοι όροι έχουν θεσπιστεί, προκειμένου να αποτραπούν ανάλογες εξελίξεις στην αγορά;

Έχει η ΓΔ Ανταγωνισμού της Επιτροπής εξετάσει κατά πόσο η εν λόγω συγχώνευση είναι συμβατή με το άρθρο 2, παράγραφος 1 του κανονισμού για τον έλεγχο των συγκεντρώσεων μεταξύ επιχειρήσεων, σύμφωνα με το οποίο είναι αναγκαία η διατήρηση και ανάπτυξη ουσιαστικού ανταγωνισμού μέσα στην κοινή αγορά με γνώμονα, μεταξύ άλλων, τη διάρθρωση όλων των σχετικών αγορών, λαμβανομένου υπόψη του γεγονότος ότι η συγχώνευση έχει ως αποτέλεσμα την απώλεια 30 000 — 40 000 θέσεων απασχόλησης παγκοσμίως, 10 000 θέσεων απασχόλησης στην Ευρώπη και ενός τρίτου των υπαρχόντων θέσεων απασχόλησης στην Αυστρία;

Απάντηση του κυρίου Monti εξ ονόματος της Επιτροπής

(13 Ιανουαρίου 2003)

Στόχος της Επιτροπής είναι πάντοτε, κατά την εξέταση μιας συγκέντρωσης, ο καθορισμός του κατά πόσον η πράξη θα δημιουργήσει ή θα ενισχύσει μια δεσπόζουσα θέση, με αποτέλεσμα να παρακωλύεται σε μεγάλο βαθμό ο ουσιαστικός ανταγωνισμός στην κοινή αγορά ή σε σημαντικό τμήμα της (άρθρο 2 παράγραφος 2 του κανονισμού (ΕΟΚ) αριθ. 4064/89, «ο κανονισμός για τον έλεγχο των συγκεντρώσεων») (1). Αυτή ήταν και η περίπτωση της συγκεκριμένης συγκέντρωσης. Η Γενική Διεύθυνση Ανταγωνισμού άρχισε μία ευρεία έρευνα αγοράς, στην οποία συμπεριλαμβάνονται λεπτομερή ερωτηματολόγια προς πελάτες και προς ανταγωνιστές όλων των σχετικών αγορών. Το γεγονός ότι η συγχωνευθείσα οντότητα θα καταστεί η μεγαλύτερη φαρμακευτική εταιρεία στον κόσμο δεν αλλάζει το πεδίο εφαρμογής της έρευνας, δηλαδή τη διαπίστωση ενίσχυσης ή δημιουργίας μιας δεσπόζουσας θέσης.

Όταν μια συγκέντρωση εγείρει σοβαρές αμφιβολίες ως προς το συμβιβάσιμό της με την κοινή αγορά, οι ενδιαφερόμενες επιχειρήσεις μπορούν να προτείνουν λύσεις για την άρση των ανησυχιών όσον αφορά τον ανταγωνισμό. Εάν η Επιτροπή θεωρεί ότι οι προταθείσες λύσεις είναι ικανοποιητικές και άρουν τις σοβαρές αμφιβολίες, μπορεί να αποφασίσει να δηλώσει τη συγκέντρωση συμβιβάσιμη με την κοινή αγορά, βάσει του άρθρου 6 παράγραφος 2 του κανονισμού για τον έλεγχο των συγκεντρώσεων. Μία τυπική λύση θα μπορούσε να είναι η εκχώρηση των περιουσιακών στοιχείων του μέρους της επιχείρησης στις αγορές, εκεί όπου προκύπτουν σοβαρές αμφιβολίες. Οι προτεινόμενες εκχωρήσεις αποτελούν, τότε, αντικείμενο ελέγχου από την Επιτροπή, η οποία θα ζητήσει από τους πελάτες και τους ανταγωνιστές τις απόψεις τους για το κατά πόσον οι προτάσεις θα άρουν πραγματικά τις ανησυχίες όσον αφορά τον ανταγωνισμό. Επιπλέον των εκχωρήσεων, η Επιτροπή μπορεί να εμποδίσει τη δημιουργία ή την ενίσχυση μιας δεσπόζουσας θέσης σε ορισμένες αγορές προϊόντων δηλώνοντας ολόκληρη την επιχείρηση ασυμβίβαστη με την κοινή αγορά και ουσιαστικά να την απαγορεύσει. Μια τέτοια απόφαση μπορεί να ληφθεί μόνο μετά από ενδελεχή έρευνα και μόνο στις περιπτώσεις στις οποίες οι συγκεντρούμενες επιχειρήσεις δεν λαμβάνουν υπόψη τους, δεόντως, τις ανησυχίες όσον αφορά τον ανταγωνισμό.

Η Επιτροπή, επειδή η έρευνα για την προταθείσα συγκέντρωση μεταξύ της Pfizer και της Pharmacia είναι σε εξέλιξη, δεν είναι σε θέση να σχολιάσει τις λεπτομέρειες ή το πιθανόν αποτέλεσμα της υπόθεσης.

Η διαφύλαξη και η ανάπτυξη ουσιαστικού ανταγωνισμού, που αποτελεί τον στόχο του ελέγχου των συγκεντρώσεων, επικεντρώνεται σε μεγάλο βαθμό στην πιθανή οικονομική επίπτωση της πράξης συγκέντρωσης στους καταναλωτές. Παρόλο που η αναδιάρθρωση που προκαλείται από συγκεντρώσεις μπορεί να έχει επιπτώσεις στην απασχόληση, αυτές οι θεωρήσεις δεν αποτελούν μέρος της οικονομικής ανάλυσης των ειδικών επιπτώσεων μιας πράξης στον ανταγωνισμό σε μια συγκεκριμένη αγορά. Ωστόσο, ο κανονισμός για τον έλεγχο των συγκεντρώσεων δίδει στα τρίτα μέρη, συμπεριλαμβανομένων των εκπροσώπων των εργαζομένων, το δικαίωμα να εκφράσουν την άποψή τους γραπτώς ή προφορικώς. Όσον αφορά την παρούσα υπόθεση, με έγγραφο που δημοσιεύθηκε στις 31 Οκτωβρίου 2002 στην Επίσημη Εφημερίδα (2), τα ενδιαφερόμενα τρίτα μέρη προσκλήθηκαν να υποβάλουν τις παρατηρήσεις τους επί της συγκέντρωσης.

----

(1)  Κανονισμός του Συμβουλίου (ΕΟΚ) αριθ. 4064/89 της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων, ΕΕ L 395 της 30.12.1989.

(2)ΕΕ C 265 της 31.10.2002.

----

----

(2004/C 33 E/022)

ΓΡΑΠΤΗ ΕΡΩΤΗΣΗ Ρ-3755/02

υποβολή: Antonios Trakatellis (PPE-DE) προς την Επιτροπή

(16 Δεκεμβρίου 2002)

Θέμα:   Αποζημίωση αγροτών για καταστροφές λόγω κακοκαιρίας

'Επειτα από τις τελευταίες καταστροφές λόγω κακοκαιρίας στις περιοχές της Μακεδονίας και της Θεσσαλίας, προκλήθηκαν ανυπολόγιστες ζημιές σε καλλιέργειες και περιουσίες και μεγάλα προβλήματα στις συγκοινωνίες. 'Ετσι ένα μεγάλο μέρος της αγροτικής παραγωγής εξαφανίστηκε κάτω από τα νερά και επίσης μεγάλο μέρος του οδικού δικτύου παρέλυσε, γεγονός που οφείλεται στις κακοτεχνίες των έργων.

Θα προχωρήσει η Κοινότητα σε χρηματοδοτική ενίσχυση των παραπάνω περιοχών, με σκοπό να συμβάλει στην ταχεία αποκατάσταση των ομαλών συνθηκών διαβίωσης στις περιοχές που επλήγησαν από φυσικές καταστροφές, σύμφωνα με τον κανονισμό (ΕΚ) αριθ. 2012/2002 (1) του Συμβουλίου της 11ης Νοεμβρίου 2002;

Ποια μέτρα έχουν ληφθεί από τις ελληνικές αρχές για την απαραίτητη δέσμευση των ειδικών χρηματοδοτικών πόρων που θα χρησιμοποιηθούν για την κάλυψη των παραπάνω ζημιών;

Δεδομένου ότι και στο παρελθόν η Ελλάδα αντιμετώπισε παρόμοιες καταστάσεις, χρησιμοποιήθηκαν τυχόν επιδοτήσεις που της είχαν χορηγηθεί σύμφωνα με τον παραπάνω κανονισμό και, αν όχι, επεστράφη το μέρος αυτών που δεν χρησιμοποιήθηκαν στην Επιτροπή;

Απάντηση του κ. Fischler εξ ονόματος της Επιτροπής

(22 Ιανουαρίου 2003)

Η Επιτροπή δεν υπήρξε πρόσφατα αποδέκτης αίτησης των ελληνικών αρχών, κατά τις διατάξεις του άρθρου 4 του κανονισμού (ΕΚ) αριθ. 2012/2002 του Συμβουλίου, της 11ης Νοεμβρίου 2002, για τη συγκρότηση του Ταμείου αλληλεγγύης της Ένωσης (2). με αντικείμενο ενίσχυση με σκοπό την αποκατάσταση των ζημιών που προκλήθηκαν από τις φυσικές καταστροφές τις αναφερόμενες από το αξιότιμο μέλος του Κοινοβουλίου.

Πέραν τούτου η Επιτροπή υπενθυμίζει ότι η ενίσχυση του ταμείου αλληλεγγύης η προβλεπόμενη από τον κανονισμό υπόκειται στους όρους των άρθρων 2 και 4 παράγραφος 1 όπως, μεταξύ άλλων, ότι οι αποτιμηθείσες ζημίες — εκτός από εξαιρετικές περιπτώσεις προβλεπόμενες στην τελευταία υποπαράγραφο του άρθρου 2 παράγραφος 2 — πρέπει να υπερβαίνουν τα τρία δισεκατομμύρια ευρώ ή να αντιπροσωπεύουν πλέον του 0,6% του εθνικού ακαθάριστου προϊόντος του οικείου κράτους, ή υποβολή της αίτησης εντός των δέκα εβδομάδων μετά την ημερομηνία κατά την οποία επήλθαν οι πρώτες ζημίες οι συνδεόμενες με την καταστροφή. Επιπλέον, το ταμείο χρηματοδοτεί τους τύπους δράσης που εκτίθενται στο άρθρο 3 του εν λόγω κανονισμού, μεταξύ των οποίων δεν περιλαμβάνεται η αποζημίωση για απώλειες γεωργικής παραγωγής.

Τέλος, ο κανονισμός αυτός είναι εξαιρετικά πρόσφατος και δεν έχει ακόμη χρησιμοποιηθεί για την Ελλάδα.

----

(1)ΕΕ L 311 της 14.11.2002, σελ. 3.

(2)ΕΕ L 311 της 14.11.2002.

----

----

(2004/C 33 E/023)

ΓΡΑΠΤΗ ΕΡΩΤΗΣΗ Ε-3806/02

υποβολή: Karin Junker (PSE) προς την Επιτροπή

(7 Ιανουαρίου 2003)

Θέμα:   Τα σχέδια της Επιτροπής και των κρατών μελών για τις αναπτυσσόμενες χώρες στον τομέα των τεχνολογιών πληροφοριών και επικοινωνιών

Η πρόσβαση στην παγκόσμια επικοινωνία και ιδίως στις σύγχρονες τεχνολογίες πληροφοριών και επικοινωνιών (ΤΠΕ) μπορεί να διαδραματίσει αποφασιστικό ρόλο κατά την προαγωγή της βιώσιμης οικονομικής και κοινωνικής ανάπτυξης των χωρών ΑΚΕ και να συμβάλει σημαντικά στη δημοκρατική διαμόρφωση της κοινής γνώμης.

Η επίσπευση της καθιέρωσης των ΤΠΕ μπορεί να βελτιώσει σημαντικά τις ευκαιρίες βιώσιμης ανάπτυξης και να ευνοήσει, στο πλαίσιο της αναπτυξιακής συνεργασίας της ΕΕ, την επίλυση σημαντικών προβλημάτων στους τομείς της καταπολέμησης της φτώχειας, της υγείας, της εκπαίδευσης, του περιβάλλοντος και της ενίσχυσης του ιδιωτικού τομέα.

Η σπουδαιότητα των ΤΠΕ αναγνωρίζεται και από την Επιτροπή και το Συμβούλιο, όπως συνάγεται από την ανακοίνωση της Επιτροπής (1) και την απόφαση του Συμβουλίου Υπουργών Ανάπτυξης της 30ής Μαΐου 2002 σχετικά με την ανακοίνωση της Επιτροπής. Η Επιτροπή παρουσιάζει στην έκθεσή της τα τρέχοντα προγράμματα και τις μελλοντικές δραστηριότητες. Η περιγραφή αυτή έχει, ωστόσο, πολύ γενικό χαρακτήρα.

Στο πλαίσιο της διάσκεψης του Παλέρμο, που πραγματοποιήθηκε τον Απρίλιο, γνωστοποιήθηκε το περιεχόμενο της πρωτοβουλίας της ιταλικής κυβέρνησης στον τομέα των ΤΠΕ για τις αναπτυσσόμενες χώρες. Η Ιταλία έχει διαθέσει για σχέδια που αποσκοπούν στην προαγωγή της ηλεκτρονικής διαχείρισης σε πέντε αναπτυσσόμενες χώρες περισσότερα από 100 εκατομμύρια δολάρια ΗΠΑ.

Τι ακριβώς πράττει για τις αναπτυσσόμενες χώρες και ιδίως για τις χώρες ΑΚΕ στον τομέα των ΤΠΕ;

Ποια προγράμματα και δραστηριότητες υπάρχουν και ποιο είναι το περιεχόμενό τους;

Τι πράττουν άλλα κράτη μέλη (βλέπε Ιταλία) στον τομέα των ΤΠΕ για τις αναπτυσσόμενες χώρες;

Απάντηση του κ. Nielson Εξ ονόματος της Επιτροπής

(14 Μαρτίου 2003)

Η ανακοίνωση για τις τεχνολογίες πληροφοριών και επικοινωνιών (ΤΠΕ) στην ανάπτυξη τονίζει τη σημασία των ΤΠΕ ως μέσου στήριξης των έξι κοινοτικών προτεραιοτήτων στον τομέα της ανάπτυξης. Οι ΤΠΕ είναι μέσον και όχι αυτοσκοπός.

Στο πλαίσιο του 9ου Ευρωπαϊκού Ταμείου Ανάπτυξης (ETA), τα έξι περιφερειακά ενδεικτικά προγράμματα περιέχουν αναφορές στις ΤΠΕ. Η Επιτροπή συνεργάζεται επί του παρόντος με τους αρμόδιους περιφερειακούς φορείς για την εφαρμογή αυτών των συνιστωσών στο μέτρο του δυνατού. Επιπλέον, σε συνέχεια της Μικτής Κοινοβουλευτικής Συνέλευσης Ένωσης-Κρατών της Αφρικής, Καραϊβικής και Ειρηνικού, και μετά από αίτηση της Ομάδας ΑΚΕ, η Επιτροπή καταρτίζει μελέτη σκοπιμότητας για ένα πρόγραμμα ΤΠΕ για τα κράτη ΑΚΕ. Από την εν λόγω μελέτη μπορεί να προκύψει η κατάρτιση και εφαρμογή επιχειρηματικού προγράμματος κατά την περίοδο εφαρμογής του 9ου ETA.

Όσον αφορά το κονδύλιο Β7-623 του κοινοτικού προϋπολογισμού (δημιουργία ικανοτήτων για τις τεχνολογίες πληροφοριών και επικοινωνιών και αειφόρος ανάπτυξη στον τομέα της ενέργειας), η Επιτροπή ολοκληρώνει επί του παρόντος μια σύμβαση με την Ένωση Διεθνών Τηλεπικοινωνιών για την στήριξη διαφόρων προγραμμάτων ΤΠΕ με πολλαπλασιαστικό αποτέλεσμα. Θα αφορά τις χώρες με χαμηλό εισόδημα, και ιδίως τα κράτη ΑΚΕ.

Για την Ασία, τη Μεσόγειο και τη Λατινική Αμερική, η Επιτροπή εφαρμόζει τα προγράμματα IT & C, Eumedis and ©LIS αντίστοιχα. Τα δύο πρώτα προγράμματα κοντεύουν να ολοκληρωθούν και εξετάζεται το ενδεχόμενο μιας φάσεως II.

Η Επιτροπή προσπαθεί επίσης να αναπτύξει κατευθυντήριες γραμμές σε επίπεδο δράσεως για τον εκσυγχρονισμό των ΤΠΕ στους έξι κεντρικούς τομείς.

Παράλληλα, στο πλαίσιο της Αναπτυξιακής Ατζέντας του Διεθνούς Οργανισμού Εμπορίου (ΠΟΕ), καθώς και στις διαπραγματεύσεις π.χ. των συμφωνιών οικονομικής εταιρικής σχέσεως ΑΚΕ — Ένωσης, η Επιτροπή καλεί τις αναπτυσσόμενες χώρες να θεσπίσουν κατάλληλα ρυθμιστικά πλαίσια και να επιτρέψουν τις ιδιωτικές επενδύσεις (είτε ντόπιες είτε ξένες) στους τομείς που είναι βασικοί για τις ΤΠΕ: τηλεπικοινωνίες, υπηρεσίες που σχετίζονται με τους υπολογιστές, χρηματοπιστωτικές υπηρεσίες κλπ ... Ο ανταγωνισμός και οι επενδύσεις σε αυτούς τους τομείς, σε συνδυασμό με την οικονομική και τεχνική βοήθεια για την εφαρμογή της κατάλληλης νομοθεσίας, θα προωθήσει την υποδομή ΤΠΕ στις εν λόγω χώρες και την ανάπτυξη του ηλεκτρονικού εμπορίου και της ηλεκτρονικής διακυβέρνησης.

Υπάρχει αλληλεπίδραση της Επιτροπής και των κρατών μελών όσον αφορά τις ΤΠΕ για την ανάπτυξη στο πλαίσιο μιας ομάδας εμπειρογνώμων που έχει ήδη συνεδριάσει τέσσερις φορές. Εντούτοις, η Επιτροπή δεν διαθέτει λεπτομερείς και πλήρεις πληροφορίες σχετικά με τις ΤΠΕ των κρατών μελών για τα αναπτυξιακά προγράμματα.

----

(1)  COM(2001)770.

----

----

(2004/C 33 E/024)

ΓΡΑΠΤΗ ΕΡΩΤΗΣΗ Ε-3845/02

υποβολή: Ieke van den Burg (PSE) και Wilfried Kuckelkorn (PSE) προς την Επιτροπή

(9 Ιανουαρίου 2003)

Θέμα:   Το ευρωπαϊκό δίκαιο και τα γερμανικά επιδόματα ως κίνητρο για την απόκτηση συμπληρωματικών συνταξιοδοτικών δικαιωμάτων

Απάντηση του κ. Bolkestein εξ ονόματος της Επιτροπής

(24 Μαρτίου 2003)

----

(1)ΕΕ L 257 της 19.10.1968, σελ. 2.

(2)  Υπόθεση C-85/96, Martinez Sala ECR, [1998] 1-02691.

(3)  Υπόθεση C-35/97 Commission ν France ECR [1998] I-5325.

----

----

(2004/C 33 E/025)

ΓΡΑΠΤΗ ΕΡΩΤΗΣΗ Ε-3846/02

υποβολή: Ieke van den Burg (PSE) και Wilfried Kuckelkorn (PSE) προς την Επιτροπή

(9 Ιανουαρίου 2003)

Θέμα:   Το ευρωπαϊκό δίκαιο και τα γερμανικά επιδόματα για την απόκτηση ιδιόκτητης κατοικίας («Eigenheimzulagen»)

Απάντηση του κ. Bolkestein Εξ ονόματος της Επιτροπής

(27 Μαρτίου 2003)

----

(1)ΕΕ L 257 της 19.10.1968, σελ. 2.

(2)ΕΕ L 149 της 5.7.1971, σελ. 2.

(3)  Περίπτωση C-85/96, Martinez Sala ECR, [1998] I-02691.

(4)  Περίπτωση C-279/93 Schumacker [1995] ECR-I-225.

----

----

(2004/C 33 E/026)

ΓΡΑΠΤΗ ΕΡΩΤΗΣΗ Ε-3904/02

υποβολή: Nelly Maes (Verts/ALE) προς την Επιτροπή

(14 Ιανουαρίου 2003)

Θέμα:   Χρηματοδοτική ενίσχυση για τη Ρουάντα και την Ουγκάντα

Την Τρίτη 3 Δεκεμβρίου διεξήχθη στην Επιτροπή Ανάπτυξης και Συνεργασίας του Ευρωπαϊκού Κοινοβουλίου συζήτηση, στην οποία συμμετείχαν εμπειρογνώμονες, με θέμα την έκθεση του OHE με τίτλο «Illegal exploitation of Natural Resources and Other Forms of Wealth of the Democratic Republic of Congo».

Παρά την αποκαλούμενη απόσυρση των στρατιωτικών δυνάμεων, η λεηλασία των πλούτων του Κονγκό συνεχίζεται όπως πριν. Η ομάδα του OHE ανέφερε μεταξύ άλλων την ύπαρξη δικτύου στο οποίο πολιτικές προσωπικότητες, αρχηγοί επαναστατών και στρατιωτικοί από τη Ρουάντα και την Ουγκάντα συμμετέχουν. Από κοινού με το Ζιμπάμπουε δημιούργησαν μηχανισμούς για να διατηρήσουν τις δυνατότητές τους να σφετερίζονται διαμάντια, κοβάλτιο, χαλκό, γερμάνιο, χρυσό, κολτάνιο, και ξύλο.

Δεν θεωρεί άραγε η Επιτροπή ότι η γνωστοποίηση των λεηλασιών αυτών αποτελεί αφορμή για να ασκήσει πίεση, προκειμένου η χορήγηση στις χώρες αυτές ενός μέρους των ενισχύσεων, που αποβαίνουν άμεσα ή έμμεσα προς όφελος της κυβέρνησης, να καταστεί εξαρτημένη από κριτήρια όπως η πλήρης απόσυρση των στρατιωτικών τους δυνάμεων από το Κονγκό, η πλήρης παύση της υποστήριξης των ομάδων επαναστατών στο Κονγκό και η λήψη συγκεκριμένων μέτρων από τις χώρες αυτές για να τεθεί τέρμα στην παράνομη εκμετάλλευση των φυσικών πόρων από πολίτες και στρατιωτικούς της χώρας τους στη Ανατολικό Κονγκό; Δεν θα έπρεπε άραγε η Επιτροπή να συστήσει στο Συμβούλιο την ενδεχόμενη επιβολή «συγκεκριμένων κυρώσεων» κατά των ατόμων και επιχειρήσεων αυτών που προωθούν το εν λόγω εμπόριο;

Ποιά ενίσχυση παρέχει η Επιτροπή στη Ρουάντα και στην Ουγκάντα;

Παρέχεται άραγε επίσης άμεση δημοσιονομική ενίσχυση;

Εάν ναι, δεν υφίσταται άραγε λόγος να τεθεί τέρμα σ' αυτή, και μάλιστα χωρίς αναβολή;

Απάντηση του κ. Nielson εξ ονόματος της Επιτροπής

(3 Μαρτίου 2003)

Η Επιτροπή έλαβε γνώση του περιεχομένου της έκθεσης της επιτροπής εμπειρογνωμόνων σχετικά με την παράνομη εκμετάλλευση των φυσικών πόρων και άλλων μορφών πλούτου στη δημοκρατία του Κονγκό, την οποία διαβίβασε ο Γενικός Γραμματέας των Ηνωμένων Εθνών στο Συμβούλιο Ασφαλείας, στις 15 Οκτωβρίου 2002.

Η έκθεση αναφέρει, ιδίως στις παραγράφους 171, 172 και 173, ότι το Συμβούλιο Ασφαλείας των Ηνωμένων Εθνών θα μπορούσε ενδεχομένως, να προτείνει κάποιες μειώσεις της κρατικής αναπτυξιακής βοήθειας, με στόχο να προωθηθεί η ειρήνη και η χρηστή διακυβέρνηση στην περιφέρεια. Η έκθεση προτείνει επίσης έναν γενικό μηχανισμό εφαρμογής των μειώσεων αυτών οι οποίες θα χορηγούνται κυρίως υπό την προϋπόθεση ότι αποσύρονται τα ξένα στρατεύματα από τη δημοκρατία του Κονγκό, πράγμα το οποίο εξάλλου μόλις συνέβη. Αντίθετα, η έκθεση δεν αναφέρει λεπτομερώς τι είδους επιπλέον διορθωτικά μέτρα θα έπρεπε να ληφθούν υπόψη για τη δημιουργία ενός μηχανισμού προοδευτικής μείωσης της βοήθειας.

Το Συμβούλιο Ασφαλείας, στο ψήφισμά του αριθ. 1457 της 24ης Ιανουαρίου 2003, εξέφρασε τη γνώμη του επί της έκθεσης, δίνοντας εξάμηνη παράταση στην επιτροπή εμπειρογνωμόνων, ώστε αυτοί να είναι σε θέση να εξετάσουν τα κατάλληλα δεδομένα και να αναλύσουν πληροφορίες οι οποίες συγκεντρώθηκαν στο παρελθόν, ώστε να επαληθεύσουν, επιβεβαιώσουν και ενδεχομένως, να ενημερώσουν τα συμπεράσματά τους.

Λόγω της περιπλοκότητας του θέματος, η Επιτροπή εκφράζεται υπέρ της παράτασης αυτής, χάρη στην οποία είναι δυνατόν να δοθεί μια σαφέστερη εικόνα της κατάστασης. Εξάλλου, και ανάλογα με την περίπτωση, η Επιτροπή είναι της γνώμης ότι ένα ψήφισμα του Συμβουλίου Ασφαλείας το οποίο καθορίζει το πλαίσιο εφαρμογής μιας κοινής και συνδυασμένης θέσης του συνόλου της διεθνούς κοινότητας σε ότι αφορά ενδεχόμενες κυρώσεις, αποτελεί αναγκαίο προαπαιτούμενο για να διασφαλιστεί η αποτελεσματικότητα αυτού του είδους των κυρώσεων σε σχέση με τους επιδιωκόμενους στόχους.

Στο πλαίσιο του πολιτικού διαλόγου, τον οποίο διεξάγει η Ένωση με τις χώρες ΑΚΕ δυνάμει του άρθρου 8 της συμφωνίας Κοτονού, η Επιτροπή ενθαρρύνει σθεναρά τις χώρες που αναφέρονται στην έκθεση, να προβούν σε εις βάθος διερευνητικές ενέργειες καθώς και να λάβουν τα κατάλληλα μέτρα έναντι των υπηκόων τους που αναφέρονται, στην περίπτωση που τούτο δικαιολογείται βάσει αποδεδειγμένων και αναμφισβήτητων γεγονότων καθώς και αντικειμενικών περιστάσεων. Εξάλλου, η Επιτροπή επιθυμεί να επισύρει την προσοχή στο γεγονός ότι η έκθεση της επιτροπής εμπειρογνωμόνων των Ηνωμένων Εθνών αναφέρει επίσης, μεταξύ των ευθυνόμενων για τη λεηλασία των πόρων στη Δημοκρατία του Κονγκό, και πρόσωπα και επιχειρήσεις από τα κράτη μέλη της Ευρωπαϊκής Ένωσης ή από άλλες χώρες εκτός της Αφρικανικής Ηπείρου.

Η Επιτροπή δεν έχει συγκεκριμένη αρμοδιότητα σε ότι αφορά κυρώσεις κατά προσώπων και επιχειρήσεων. Δεδομένου ότι οι κυρώσεις κατά των αναφερόμενων στην έκθεση προσώπων και επιχειρήσεων είχαν ποινικό χαρακτήρα και/ή αφορούσαν εσωτερικές υποθέσεις, η Επιτροπή δεν είναι σε θέση να συστήσει επίσημα την έγκριση από το Συμβούλιο.

Στην περίπτωση της Ουγκάντας και της Ρουάντας, η Κοινότητα παρεμβαίνει παρέχοντας βοήθεια για έργα στους κοινωνικούς τομείς της υγείας και της εκπαίδευσης, στον τομέα των μεταφορών και της τοπικής ανάπτυξης καθώς και της δημοσιονομικής στήριξης για την εφαρμογή εθνικών στρατηγικών μείωσης της ένδειας, οι οποίες εκπονήθηκαν σε διαβούλευση με τα θεσμικά όργανα του Bretton Woods, την κοινωνία των πολιτών και την κοινότητα των δανειστών.

----

----

(2004/C 33 E/027)

ΓΡΑΠΤΗ ΕΡΩΤΗΣΗ Ε-3909/02

υποβολή: Caroline Lucas (Verts/ALE) προς την Επιτροπή

(14 Ιανουαρίου 2003)

Θέμα:   Γενική συμφωνία για τις εμπορικές συναλλαγές υπηρεσιών (GATS)

Η κυβέρνηση του Ηνωμένου Βασιλείου έχει αφήσει να εννοηθεί σαφώς ότι τουλάχιστον ορισμένα μέρη του δημόσιου εκπαιδευτικού συστήματος δεν εμπίπτουν στη ρήτρα εξαίρεσης του άρθρου 1, παρ. 3, δεδομένου ότι

παρέχονται σε ανταγωνισμό με τον ιδιωτικό τομέα. Ιδίως στο Ηνωμένο Βασίλειο, ο τομέας της ανώτατης εκπαίδευσης περιλαμβάνει ήδη τόσο ιδιωτικά όσο και δημόσια ιδρύματα τα οποία χρηματοδοτούνται σε όλο και μεγαλύτερη αναλογία από δίδακτρα και άλλες ιδιωτικές πηγές.

Υπό το φως των ανωτέρω, προτίθεται η Ευρωπαϊκή Επιτροπή να αποδεχτεί αιτήματα τρίτων χωρών που συνεπάγονται την άρση κάθε περιορισμού που θα διασφάλιζε ότι οι υποχρεώσεις ισχύουν μόνο για τη χρηματοδοτούμενη από τον ιδιωτικό τομέα εκπαίδευση;

Θα μπορούσε επίσης η Επιτροπή να καταστήσει σαφή τον όρο «χρηματοδοτούμενη από τον ιδιωτικό τομέα εκπαίδευση» δεδομένου ότι όλο και μεγαλύτερο μέρος της χρηματοδότησης όλων των εκπαιδευτικών ιδρυμάτων προέρχεται από δίδακτρα και άλλες πηγές;

Απάντηση του κ. Lamy εξ ονόματος της Επιτροπής

(11 Φεβρουαρίου 2003)

Η Κοινότητα δεν προτίθεται να τροποποιήσει την υποχρέωση η οποία ισχύει για τις παρεχόμενες υπηρεσίες στην ανώτατη εκπαίδευση και η οποία περιορίζεται στις χρηματοδοτούμενες από τον ιδιωτικό τομέα υπηρεσίες.

Ο όρος «χρηματοδοτούμενη από τον ιδιωτικό τομέα εκπαίδευση» περιορίζει την κοινοτική δέσμευση αποκλειστικά στα ιδρύματα των οποίων η λειτουργία βασίζεται σε πόρους από τον ιδιωτικό τομέα. Το γεγονός ότι ορισμένα εκπαιδευτικά ιδρύματα ενισχύονται συμπληρωματικά από δίδακτρα ή άλλες ιδιωτικές πηγές χρηματοδότησης, δεν τα καθιστά αυτομάτως «χρηματοδοτούμενα από τον ιδιωτικό τομέα».

----

----

(2004/C 33 E/028)

ΓΡΑΠΤΗ ΕΡΩΤΗΣΗ Ε-0037/03

υποβολή: Cristiana Muscardini (UEN) προς την Επιτροπή

(21 Ιανουαρίου 2003)

Θέμα:   Αποτελεσματικότητα της σωματοστατίνης στην καταπολέμηση του καρκίνου

Το διεθνές Συνέδριο ογκολογίας του Ορλάντο (ΗΠΑ) και τα ιταλικά συνέδρια της Νεάπολης και του Κόμμο προσδιόρισαν στη βιταμίνη Α, ρητινοειδή και σωματοστατίνη ως αποτελεσματικά ενεργά συστατικά κατά του καρκίνου. Η αποτελεσματικότητα αυτή είχε επισημανθεί από τον καθηγητή Luigi Di Bella, το 1997 όμως, το ιταλικό υπουργείο υγείας έκρινε τη μέθοδό του ως στερούμενη επιστημονικής βάσης.

Απάντηση του κ. Busquin εξ ονόματος της Επιτροπής

(28 Φεβρουαρίου 2003)

Η Επιτροπή γνωρίζει την σύγχρονη έρευνα που ανελήφθη σχετικά με τη χρήση της σωματοστατίνης, των ρητινοειδών και της βιταμίνης Α στην αντιμετώπιση του καρκίνου.

Οι ανάλογες με τη σωματοστατίνη ουσίες έχουν αποδειχθεί χρήσιμες τόσο σε πειραματικά μοντέλα όγκων in vitro όσο και ζωικά. Στον άνθρωπο, έχει αποδειχθεί η κλινική αποτελεσματικότητα στη θεραπεία της ακρομεγαλίας και, σε μικρότερο βαθμό, σε νευροενδοκρινικούς όγκους.

Τα παράγωγα της βιταμίνης Α, τα ρητινοειδή, αξιολογούνται σήμερα ως ενδεχόμενοι παράγοντες πρόληψης του καρκίνου. Πρόσφατα αποτελέσματα καταδεικνύουν τη συμβολή τους στην αντιμετώπιση ειδικών προ-καρκινικών αλλοιώσεων και στη μείωση της συχνότητας εμφάνισης δεύτερων πρωτογενών όγκων σε ασθενείς με προηγούμενους πρωτογενείς καρκίνους της κεφαλής και του λαιμού. Δεν είναι γνωστό ακόμη, ωστόσο, το κατά πόσον τα ρητινοειδή προλαμβάνουν την εμφάνιση πρωτογενών όγκων στα σημεία αυτά.

Η Επιτροπή πιστεύει ότι τα ανωτέρω αποτελέσματα όσον αφορά τη σωματοστατίνη και τα ρητινοειδή δεν ρίχνουν περισσότερο φως στην αποτελεσματικότητα της πολυθεραπείας Di Bella, χωρίς εξάλλου να δικαιολογούν την επαναξιολόγησή της. Η μέθοδος αυτή, η οποία στηρίζεται σε πολυφαρμακευτική αγωγή, περιλαμβάνει σειρά άλλων παραγόντων, πέραν των ανωτέρω δύο, όπως την μελατονίνη, την βρωμοκρυπτίνη, την αδρενοκορτικο-τροπική ορμόνη (ACTH), το κυκλοφωσφαμίδιο και την υδροξυουρία και χορηγήθηκε σε ειδικούς καρκινικούς στόχους, διαφορετικούς των προαναφερθέντων. Ως εκ τούτου, δεν είναι δυνατή η διενέργεια παρεκτάσεων για την ενδεχόμενη αποτελεσματικότητα της πολυθεραπείας Di Bella βάσει των ως άνω ευρημάτων.

Η κλινική αποτελεσματικότητα και η αντικαρκινική δράση της πολυθεραπείας Di Bella έχει ήδη αξιολογηθεί, αιτήσει του ιταλικού Υπουργείου Υγείας, μέσω πολυκεντρικής κλινικής μελέτης φάσεως II που διενεργήθηκε σε 26 νοσοκομειακές καρκινικές κλινικές, με τη συμμετοχή 386 ασθενών με προχωρημένο καρκίνο. Το συμπέρασμα της μελέτης ήταν ότι η πολυθεραπεία Di Bella δεν έδειξε επαρκή αποτελεσματικότητα στους ασθενείς με προχωρημένο καρκίνο, ώστε να δικαιολογείται η διενέργεια περαιτέρω κλινικών δοκιμασιών. Η πλήρης έκθεση της μελέτης αυτής δημοσιεύθηκε στο διεθνές ιατρικό περιοδικό British Medical Journal. (1)

Η εγγεγραμμένη στο 6ο Πρόγραμμα-πλαίσιο έρευνα για τον καρκίνο στηρίζεται στο πλαίσιο της θεματικής προτεραιότητας «Βιοεπιστήμες, γονιδιωματική και βιοτεχνολογία για την υγεία». Μεταξύ άλλων, η έρευνα για τον καρκίνο θα επικεντρωθεί στη στήριξη της κλινικής έρευνας, ιδιαίτερα δε των κλινικών δοκιμασιών, με στόχο την έγκριση νέων και βελτιωμένων παρεμβάσεων, καθώς και τη στήριξη υπερεθνικής έρευνας για την μετάγγιση βασικών γνώσεων στη κλινική πρακτική και τη δημόσια υγεία.

Στο πλαίσιο αυτό, το πρόγραμμα προσφέρει ευκαιρίες, μεταξύ άλλων, για συναφείς ερευνητικές εφαρμογές που αφορούν τη σωματοστατίνη, τη βιταμίνη Α και τα ρητινοειδή στη θεραπεία του καρκίνου.

----

(1)  αριθ. 318:224-228, 1999.

----

----

(2004/C 33 E/029)

ΓΡΑΠΤΗ ΕΡΩΤΗΣΗ Ε-0044/03

υποβολή: Christa Randzio-Plath (PSE) προς την Επιτροπή

(21 Ιανουαρίου 2003)

Θέμα:   Νομοθεσία περί ανταγωνισμού: Εφαρμογή σε οργανισμούς αξιολόγησης της πιστοληπτικής ικανότητας και σε λογιστές

Τα σκάνδαλα των περασμένων ετών στον ισολογισμό και την χρηματοοικονομική αγορά κλόνισαν την εμπιστοσύνη των επενδυτών. Οι αρχές στις ΗΠΑ και την ΕΕ επικεντρώνονται στη λήψη ρυθμιστικών και εποπτικών μέτρων. Δεν κλονίζεται το σύστημα εποπτείας του ανταγωνισμού, όταν η εξωτερική αξιολόγηση της πιστοληπτικής ικανότητας εξαρτάται από πέντε οργανισμούς και ο έλεγχος άνω του 80 % των 100 μεγαλύτερων επιχειρήσεων σε Βέλγιο, Γαλλία, Ιταλία, Μεγάλη Βρετανία και Ολλανδία και άνω του 50 % των επιχειρήσεων σε άλλες ευρωπαϊκές χώρες εξαρτάται από τέσσερις εταιρείες λογισμικού ελέγχου;

Απάντηση του κου Monti εξ ονόματος της Επιτροπής

(12 Μαρτίου 2003)

----

(1)ΕΕ L 191 της 19.7.2002.

----

----

(2004/C 33 E/030)

ΓΡΑΠΤΗ ΕΡΩΤΗΣΗ Ρ-0065/03

υποβολή: Cristiana Muscardini (UEN) προς την Επιτροπή

(15 Ιανουαρίου 2003)

Θέμα:   Χρηματοδοτήσεις προς την Γουατεμάλα

Έχοντας υπόψη τα σοβαρά προβλήματα που σχετίζονται με την ανεπάρκεια του οδικού δικτύου και των απαιτούμενων υποδομών ώστε να είναι ασφαλές, ανεπάρκεια η οποία θέτει σε κίνδυνο την σωματική ακεραιότητα των πολιτών, -με βάση μελέτη που έγινε από την κοινότητα του Κουετζαλτενάνγκο, δεύτερη πόλη της Γουατεμάλα, διαπιστώθηκε μεγάλη αύξηση του αριθμού των θυμάτων από τροχαία ατυχήματα- καθώς και τα προβλήματα που αντιμετωπίζει η κυβέρνηση της χώρας λόγω των τεράστιων οικονομικών υποχρεώσεών της για την ανασυγκρότηση των βασικών έργων πολεοδόμησης. Μπορεί να αναφέρει η Επιτροπή ποσό ποίου ύψους από τα κεφάλαια που προβλέπονται από τα υφιστάμενα προγράμματα συνεργασίας και, ειδικότερα, το PRRAC (Περιφερειακό Πρόγραμμα για την Ανασυγκρότηση της Κεντρικής Αμερικής), διετέθησαν στην κυβέρνηση της Γουατεμάλα και σε τι ποσό ανέρχονται τα κεφάλαια που εξακολουθεί να είναι στην διάθεση της εν λόγω κυβέρνησης;

Απάντηση του κ. Patten εξ ονόματος της Επιτροπής

(5 Φεβρουαρίου 2003)

Εξ αρχής, εκτός από τα αναπτυξιακά προβλήματα, οι προσπάθειες συνεργασίας της Επιτροπής με τη Γουατεμάλα επικεντρώθηκαν κυρίως στις ανάγκες ειρήνευσης και εκδημοκρατισμού της χώρας αυτής στην οποία, κατά τη δεκαετία του 90, αποκαταστάθηκε σταδιακά η τάξη μετά από έναν σημαντικό εμφύλιο πόλεμο ο οποίος διήρκεσε 30 έτη.

Από το 1997, η στήριξη της εφαρμογής των ειρηνευτικών συμφωνιών, που υπεγράφησαν το Δεκέμβριο του 1996, αποτελεί βασικό στόχο της κοινοτικής συνεργασίας στη Γουατεμάλα και υλοποιήθηκε με δράσεις που ανελήφθησαν στους τομείς όπως είναι η επανένταξη στην κοινωνική ζωή οπλισμένων ομάδων που εγκατέλειψαν τον στρατό, η ενίσχυση προσφύγων, η δημιουργία πολιτικής αστυνομίας, η κατάρτιση εθνικού κτηματολογίου, η ενίσχυση του δικαστικού συστήματος, κ.λ.π. Οι γενικές αυτές κατευθύνσεις αποτελούν επίσης τις κατευθυντήριες γραμμές της συνεργασίας με τη Γουατεμάλα, όπως ορίζονται στο έγγραφο στρατηγικής «2002-2006» που εγκρίθηκε από την Επιτροπή τον Μάιο του 2002. Η Επιτροπή διέθεσε στη Γουατεμάλα ενίσχυση με ενδεικτικό ποσό ύψους 93 εκατ. ευρώ στο πλαίσιο της χρηματοδοτικής και τεχνικής συνεργασίας, καθώς και της οικονομικής συνεργασίας για την περίοδο 2001-2006.

Στο πλαίσιο αυτό, οι επενδύσεις σε δημόσιες υποδομές (αγροτικοί δρόμοι, σχολεία, συστήματα υδροδότησης, κλπ.) αποτελούν ασήμαντη συνιστώσα της δράσης στη Γουατεμάλα, με εξαίρεση το Περιφερειακό Πρόγραμμα για την Ανασυγκρότηση της Κεντρικής Αμερικής (PRRAC). Πράγματι, για να χρηματοδοτηθούν οι μεγάλες δημόσιες υποδομές με κονδύλια προερχόμενα από τη διεθνή συνεργασία, η Γουατεμάλα κάνει έκκληση κυρίως σε άλλους χορηγούς όπως είναι τα κράτη μέλη, η Παγκόσμια Τράπεζα ή η Διαμερικανική Τράπεζα Ανάπτυξης.

Όσον αφορά το PRRAC, η Επιτροπή διέθεσε στη Γουατεμάλα μέχρι το τέλος του 2006, κονδύλια συνολικού ύψους 18,5 εκατ. ευρώ. Θα πρέπει να επισημανθεί το γεγονός ότι η παρέμβαση του PRRAC στη Γουατεμάλα επικεντρώνεται στις περιοχές της χώρας όπου ο τυφώνας Mitch προκάλεσε περισσότερες ζημίες στο πέρασμά του (κυρίως στο Izabal, το las Verapaces,) και η περιοχή του Quetzaltenango δεν ελήφθη υπόψη στο πλαίσιο του προγράμματος ανασυγκρότησης. 'Εχει αναληφθεί το μεγαλύτερο τμήμα των εν λόγω πόρων — συνολικά 16 εκατ. ευρώ — για τρία μεγάλα έργα που βρίσκονται επί του παρόντος στο στάδιο της εκτέλεσης: τα δύο προορίζονται για τους τομείς «υγεία» και «εκπαίδευση», ενώ το τρίτο — του οποίου η διαχείριση ανατέθηκε στο Πρόγραμμα των Ηνωμένων Εθνών για την Ανάπτυξη — αφορά τους τομείς της ύδρευσης και της αποχέτευσης.

Εξάλλου, δέκα έργα μικρής κλίμακας, που καλύπτουν τους προαναφερθέντες τομείς, έχουν καθορισθεί σε συνεργασία με μη κυβερνητικούς οργανισμούς (ΜΚΟ) στην Ευρώπη και τη Γουατεμάλα. Τέσσερις από τις εν λόγω πρωτοβουλίες βρίσκονται επί του παρόντος στη φάση της εκτέλεσης και η Επιτροπή προβαίνει στην υπογραφή των σχετικών συμβάσεων για έξι άλλα έργα.

Εκτός από τις προαναφερθείσες ενέργειες, η Επιτροπή δεν προβλέπει να διαθέσει άλλα κονδύλια για νέες πρωτοβουλίες στο πλαίσιο του PRRAC. Όσον αφορά τα διατεθέντα κονδύλια, από τα 18,5 εκατ. ευρώ που είναι διαθέσιμα για τη Γουατεμάλα, ποσό ύψους 3,3 εκατ. ευρώ είχε ήδη καταβληθεί το Δεκέμβριο του 2002.

Τα συνολικά διαθέσιμα κονδύλια στις αρχές του 2003 για τη Γουατεμάλα, για όλες τις θέσεις του προϋπολογισμού, ανέρχονται περίπου σε 100 εκατ. ευρώ, συμπεριλαμβανομένων των κονδυλίων που προορίζονται για το PRRAC.

----

----

(2004/C 33 E/031)

ΓΡΑΠΤΗ ΕΡΩΤΗΣΗ Ε-0095/03

υποβολή: Olivier Dupuis (NI) προς την Επιτροπή

(28 Ιανουαρίου 2003)

Θέμα:   Εγκληματικότητα κατά παιδιών

Στην απάντησή του της 25ης Ιουνίου 2002 στην ερώτηση E-1450/02 (1), ο Επίτροπος Vitorino δήλωσε ότι «η Επιτροπή αποφάσισε να ενισχύσει το cχέδιo»Internationai Child Exploitation Database Feasibility Study« (μελέτη σκοπιμότητας σχετικά με τη δημιουργία διεθνούς βάσης δεδομένων για την εκμετάλλευση παιδιών) στα πλαίσια της επιτροπής για το Πρόγραμμα STOR II» και ότι «στόχος του σχεδίου αυτού (...) είναι να διερευνήσει εάν είναι σκόπιμη η σύσταση διεθνούς βάσης δεδομένων με φωτογραφίες από τη σεξουαλική εκμετάλλευση παιδιών προερχόμενες από το Internet ή από άλλα συστήματα».

Πάντα σ' αυτή την απάντηση, ο Επίτροπος Vitorino διευκρίνισε ότι «η Europol συμμετέχει πλήρως στο σχέδιο καθώς και τα υπόλοιπα κράτη μέλη, η Interpol και η ομάδα των οκτώ μεγαλύτερων βιομηχανικών χωρών του κόσμου» και ότι «η τελική έκθεση αναμένεται για το Δεκέμβριο του 2002».

Μπορεί η Επιτροπή να παράσχει πληροφορίες σχετικά με την τελική έκθεση του σχεδίου «International Child Exploitation Database Feasibility Study»; Ποια είναι η εκτίμηση της Επιτροπής σχετικά με τη μελέτη σκοπιμότητας για τη δημιουργία «διεθνούς βάσης δεδομένων με φωτογραφίες από τη σεξουαλική εκμετάλλευση παιδιών προερχόμενες από το Internet ή από άλλα συστήματα»; Προτίθεται η Επιτροπή να προχωρήσει στην επιχειρησιακή φάση με στόχο τη δημιουργία της βάσης δεδομένων και, εάν ναι, σε πόσο χρόνο;

Απάντηση του κ. Vitorino Εξ ονόματος της Επιτροπής

(14 Φεβρουαρίου 2003)

Μετά την απάντηση της στην γραπτή ερώτηση E-1450/02 του αξιότιμου μέλους στις 25 Ιουνίου 2002, η Επιτροπή έχει την ευχαρίστηση να του γνωστοποιήσει ότι στις 14 Ιανουαρίου 2003 η ομάδα του σχεδίου υπέβαλε επίσημα στην Επιτροπή την τελική έκδοση της έκθεσης σκοπιμότητας σχετικά με την «International Child Exploitation Database», η οποία συγχρηματοδοτήθηκε στο πλαίσιο του προγράμματος STOP II. Περίληψη της εν λόγω μελέτης σκοπιμότητας προβλέπεται να δημοσιευτεί σύντομα στην ιστοσελίδα της Γενικής Διεύθυνσης Δικαιοσύνης και Εσωτερικών Υποθέσεων.

Η ομάδα του σχεδίου διατύπωσε διάφορες συστάσεις, συμπεριλαμβανομένης της βασικής σύστασης ότι είναι αναγκαίο να συσταθεί επειγόντως μία εξελιγμένη διεθνής βάση δεδομένων με φωτογραφίες σχετικά με τη σεξουαλική εκμετάλλευση παιδιών, στο πλαίσιο του συστήματος της Ιντερπόλ, και ότι η σύσταση της βάσης αυτής είναι εφικτή τόσο από τεχνική όσο και από νομική άποψη. Η ομάδα του σχεδίου συμφώνησε ότι η βάση δεδομένων θα πρέπει να λάβει υπόψη της τις διάφορες εθνικές νομοθεσίες που διέπουν τις εικόνες σεξουαλικής εκμετάλλευσης παιδιών και την προστασία δεδομένων προσωπικού χαρακτήρα. Επομένως, θα πρέπει να δοθεί προσοχή σε ένα μοντέλο που θα μπορούσε να είναι διανεμητικό και να επιτρέπει τη συμμετοχή και τη διαλειτουργικότητα με διάφορα υφιστάμενα συστήματα.

Όσον αφορά τη δημιουργία της βάσης δεδομένων, η Επιτροπή δεν είναι αρμόδια για τη σύσταση τέτοιου είδους διεθνών βάσεων δεδομένων, η οποία επαφίεται στην εκτίμηση των κρατών μελών και των λοιπών ενδιαφερόμενων χωρών. Η ομάδα του σχεδίου έχει ήδη δηλώσει σαφώς ότι θα πρέπει να αναπτυχθούν περαιτέρω οι εργασίες που έχουν αναληφθεί μέχρι τώρα, με τη μορφή ενός σχεδίου εκτέλεσης που θα καταστήσει δυνατή την επικύρωση και την επίλυση των νομικών και πολιτικών προβλημάτων που δεν εμπίπτουν στο πεδίο της μελέτης σκοπιμότητας. Εφόσον η Ιντερπόλ λάβει την οριστική απόφαση να δημιουργήσει μία τέτοιου είδους διεθνή βάση δεδομένων, η Επιτροπή θα μεριμνήσει ώστε όλα τα κράτη μέλη να μπορέσουν να επωφεληθούν από τη σύσταση της εν λόγω βάσης.

----

(1)ΕΕ C 28 Ε της 6.2.2003, σελ. 107.

----

----

(2004/C 33 E/032)

ΓΡΑΠΤΗ ΕΡΩΤΗΣΗ Ε-0169/03

υποβολή: Wilhelm Piecyk (PSE) προς την Επιτροπή

(29 Ιανουαρίου 2003)

Θέμα:   Μειωμένη δημοκρατικότητα στις διαπραγματεύσεις της GATS

Το 2000 ξεκίνησε νέος κύκλος διαπραγματεύσεων σχετικά με την ελευθέρωση του εμπορίου υπηρεσιών (General Agreement on Trade in Services). Κατά την τέταρτη Διάσκεψη Υπουργών στην Ντόχα 2001 ορίστηκαν ακριβείς ημερομηνίες για τις πρώτες υποβολές αιτήσεων για πρόσβαση στην αγορά άλλων χωρών και για την υποβολή προσφορών σε άλλες χώρες. Στις αρχές του Ιουλίου του 2002 υπέβαλε η ΕΕ τις πρώτες αιτήσεις για βελτιωμένη πρόσβαση στην αγορά υπηρεσιών σε 109 κράτη μέλη του ΠΟΕ και έλαβε με τη σειρά της πολυάριθμες αιτήσεις από τρίτες χώρες, οι οποίες επιδιώκουν τη βελτιωμένη πρόσβαση των δικών τους παρόχων υπηρεσιών στην αντίστοιχη αγορά της ΕΕ. Στα τέλη του Μαρτίου του 2003 πρόκειται να δημοσιευθούν εκ μέρους των χωρών οι προσφορές σχετικά με την ελευθέρωση του τομέα παροχής υπηρεσιών.

Από πολλές πλευρές διατυπώνεται κριτική για το ότι οι διαδικασίες, οι οποίες βρίσκονται ήδη σε αποφασιστικό στάδιο, δεν έχουν σε γενικές γραμμές επαρκώς δημοκρατικό χαρακτήρα, η διεξαγωγή των διαδικασιών στερείται διαφάνειας και δημοκρατικού ελέγχου, ενώ τα κοινοβούλια δεν είναι σε θέση ούτε σε εθνικό ούτε σε ευρωπαϊκό επίπεδο να ελέγξουν πραγματικά τη διεξαγωγή των διαπραγματεύσεων, και πολύ λιγότερο να την επηρεάσουν.

Με αυτά τα δεδομένα ερωτώ την Επιτροπή: Ποια μέτρα προβλέπει η Επιτροπή για να ενισχύσει τη δημοκρατική νομιμοποίηση των διαπραγματεύσεων για τη GATS και να καταστήσει τις διαπραγματεύσεις διαφανείς;

----

----

(2004/C 33 E/033)

ΓΡΑΠΤΗ ΕΡΩΤΗΣΗ Ε-0185/03

υποβολή: Ian Hudghton (Verts/ALE) προς την Επιτροπή

(31 Ιανουαρίου 2003)

Θέμα:   Πρόσβαση του κοινού σε έγγραφα — Δυνατότητα συμβουλευτικής ανάγνωσης των εγγράφων με τις προτάσεις που αφορούν τη Γενική Συμφωνία για το Εμπόριο των Υπηρεσιών (ΓΣΕΥ)

Έχοντας υπόψη τη δέσμευση που ανέλαβε η Ευρωπαϊκή Κοινότητα για την ύπαρξη διαφάνειας και για την εξασφάλιση της όσο το δυνατόν ευρύτερης πρόσβασης των πολιτών στα έγγραφα, και έχοντας υπόψη την γενικευμένη ανησυχία που εκφράζουν οι ευρωπαίοι πολίτες οι οποίοι ζητούν διευκρινίσεις σχετικά με:

Μπορεί η Επιτροπή να δηλώσει τι είδους πρόσβαση θα έχει το κοινό στα έγγραφα της Επιτροπής που αφορούν το σημερινό γύρο διαπραγματεύσεων της ΓΣΕΥ; Ειδικότερα, θα εξασφαλιστεί η απεριόριστη πρόσβαση στα έγγραφα που περιέχουν τα αιτήματα που διατυπώνονται προς την Ευρωπαϊκή Ένωση και τις προσφορές που γίνονται εν ονόματι της ΕΕ;

Κοινή απάντηση

του κ. Lamy εξ ονόματος της Επιτροπής

στις γραπτές ερωτήσας Ε-0169/03 και Ε-0185/03

(19 Μαρτίου 2003)

Η Επιτροπή επιθυμεί να επιδεικνύει κατά την άσκηση των δραστηριοτήτων της, το μεγαλύτερο δυνατό βαθμό διαφάνειας, με όλους τους συμμετέχοντες στις διαπραγματεύσεις για τις Εμπορικές Συναλλαγές Υπηρεσιών (GATS). Η διαφάνεια αποτελεί φυσική συνιστώσα σε μια δημοκρατία και η Επιτροπή διαθέτει σημαντικό χρόνο και πόρους για τη συζήτηση θεμάτων εμπορικής πολιτικής με όλους τους συμμετέχοντες, ιδίως με το Κοινοβούλιο. Πρέπει όμως να επιτυγχάνεται η κατάλληλη ισορροπία μεταξύ διαφάνειας και της ικανότητας της Κοινότητας να διαπραγματεύεται σε κλίμα που συμβάλλει στη διεξαγωγή ειλικρινών και ανοιχτών συζητήσεων.

Η Επιτροπή φροντίζει για την τακτική ενημέρωση των Μελών του Κοινοβουλίου σε θέματα εμπορικής πολιτικής και να ζητείται η γνώμη τους επί βασικών θεμάτων, βάσει της συμφωνίας-πλαίσιο της 5ης Ιουλίου 2000. Το αρμόδιο για εμπορικά θέματα Μέλος της Επιτροπής πραγματοποιεί συναντήσεις και λαμβάνει μέρος σε ανταλλαγές απόψεων με Μέλη του Κοινοβουλίου, είτε στη συνεδρίαση της Ολομελείας, στο πλαίσιο της Επιτροπής Βιομηχανίας, Εξωτερικού Εμπορίου, Έρευνας και Ενέργειας (ITRE), ή στο πλαίσιο άτυπων ομάδων, σε τακτική βάση. Με βάση την επιθυμία της Επιτροπής να ενημερώνει πλήρως τα Μέλη του Κοινοβουλίου σχετικά με τις εξελίξεις στον τομέα της εμπορικής πολιτικής, οι πρώτες αιτήσεις που υποβλήθηκαν σε άλλα μέλη του Παγκόσμιου Οργανισμού Εμπορίου (ΠΟΕ), για βελτιωμένη πρόσβαση στην αγορά υπηρεσιών, διατέθηκαν στην επιτροπή ITRE τον Ιούλιο του 2002.

Τα Αξιότιμα Μέλη του Κοινοβουλίου μπορούν να αναζητήσουν περισσότερες λεπτομέρειες σχετικά με τις αιτήσεις της Κοινότητας, στην απάντηση της Επιτροπής σε γραπτή ερώτηση Ε-3130/02 της κυρίας Figueiredo (1). Η Επιτροπή ακολούθησε την ίδια διαδικασία με το σχέδιο κοινοτικής προσφοράς και το έθεσε συγχρόνως στη διάθεση της επιτροπής ITRE και του Συμβουλίου.

Όσον αφορά το ευρύ κοινό, η Επιτροπή διαθέτει σημαντικό χρόνο και πόρους για διαβουλεύσεις και συζητήσεις επί όλων των θεμάτων εμπορικής πολιτικής. Κατά το 1998, η Επιτροπή καθιέρωσε έναν διάλογο στο πλαίσιο της κοινωνίας των πολιτών, με τον ειδικό στόχο της ανάπτυξης εργασιακών σχέσεων εμπιστοσύνης μεταξύ όλων των ενδιαφερομένων μερών στον τομέα της εμπορικής πολιτικής. Στο πλαίσιο αυτό, πραγματοποιήθηκαν με διάφορες μορφές, από το 1999, τακτικές διαβουλεύσεις σχετικά με όλες τις πτυχές του αναπτυξιακού προγράμματος της Ντόχα (DDA), συμπεριλαμβανομένων θεμάτων που εθίγησαν κατά τις διαπραγματεύσεις για τις υπηρεσίες. Επιπλέον, οι γενικοί στόχοι της Κοινότητας για τις διαπραγματεύσεις στο πλαίσιο της GATS, καθώς και οι στόχοι για τους περισσότερους τομείς που καλύπτονται από την GATS, έχουν διατεθεί στο κοινό για αρκετό χρονικό διάστημα, για παράδειγμα μέσω των ιστοσελίδων της Ένωσης και του ΠΟΕ. Πράγματι, όλες οι τομεακές προτάσεις υποβλήθηκαν στον ΠΟΕ το Δεκέμβριο του 2000 και το Μάρτιο του 2001 εκδόθηκε ανακοίνωση σχετικά με τους γενικούς στόχους της Κοινότητας.

Επιπλέον, τον Ιούλιο του 2002 δημοσιεύτηκε περίληψη των πρώτων αιτήσεων της Κοινότητας στην ιστοσελίδα της Επιτροπής (ΓΔ ΕΜΠΟΡΙΟΥ) (2) και στις 12 Νοεμβρίου 2002 η Επιτροπή καθιέρωσε μια πρωτοφανή δημόσια διαβούλευση σχετικά με τις αιτήσεις που υπέβαλαν τα μέλη του ΠΟΕ στην Κοινότητα, δημοσιεύοντας ένα πλήρες συμβουλευτικό έγγραφο σε όλες τις επίσημες γλώσσες, στο οποίο περιγράφονται περιληπτικά τα κύρια θέματα που θίγονται στις αιτήσεις. Η δημόσια διαβούλευση βρήκε ανταπόκριση στο ευρύ κοινό. Ακολούθως η Επιτροπή εξέτασε τις υποβληθείσες παρατηρήσεις και τις έλαβε υπόψη κατά την προετοιμασία του σχεδίου κοινοτικής προσφοράς. Η Επιτροπή εκφράζει την ικανοποίησή της για τις πολυάριθμες συμμετοχές που έλαβε, οι οποίες την βοήθησαν να εντοπίσει τα θέματα που απασχολούν ή ενδιαφέρουν τους συμμετέχοντες.

Όσον αφορά την πρόσβαση που θα έχει το κοινό στις πρώτες αιτήσεις της Κοινότητας και άλλων μελών του ΠΟΕ κατά τις διαπραγματεύσεις, η Επιτροπή θα επιθυμούσε να παραπέμψει τα Αξιότιμα Μέλη του Κοινοβουλίου στην απάντησή της στη γραπτή ερώτηση Ε-2446/02 του κ. Deva (3). Σχετικά με την προσφορά της Κοινότητας στις διαπραγματεύσεις για τις υπηρεσίες, η Επιτροπή έχει ανακοινώσει ότι η προσφορά της ΕΕ θα δημοσιευτεί μόλις αποσταλεί στους εμπορικούς εταίρους μας. Πρόκειται για ένα μέτρο χωρίς προηγούμενο.

Η Επιτροπή πιστεύει ότι οι προαναφερθείσες προσπάθειες αποδεικνύουν τη σταθερή προσήλωσή της στη διαφάνεια, διαφυλάσσοντας παράλληλα την ικανότητά της να διεξάγει διαπραγματεύσεις.

----

(1)ΕΕ C 11 Ε της 15.1.2004, σελ. 27.

(2)  http://europa.eu.int/comm/trade/wto_overview/index_en.htm.

(3)ΕΕ C 110 Ε της 8.5.2003, σελ. 55.

----

----

(2004/C 33 E/034)

ΓΡΑΠΤΗ ΕΡΩΤΗΣΗ Ρ-0275/03

υποβολή: Wolfgang Ilgenfritz (Nl) προς την Επιτροπή

(31 Ιανουαρίου 2003)

Θέμα:   Μεταφορές συναλλαγματικών αποθεμάτων

Στο Βέλγιο, την Ολλανδία και την Ιταλία εικάζεται ότι πραγματοποιήθηκαν μεταφορές συναλλαγματικών αποθεμάτων, για τις οποίες δεν ασκήθηκε κριτική εκ μέρους των αρχών της ΕΕ.

Έγιναν πράγματι μεταφορές συναλλαγματικών αποθεμάτων των κεντρικών εθνικών τραπεζών και μπορούν αυτές να διατεθούν ελεύθερα με βάση εθνικές αποφάσεις των δημοσιονομικών αρχών (π.χ. για χρηματοδότηση κατασκευής δημόσιων οδικών έργων ή την ενίσχυση της έρευνας);

Πρέπει οι αρχές της ΕΕ, και εάν ναι ποιες, να εγκρίνουν αυτή την μεταφορά ή μπορεί αυτή να αποφασισθεί σε καθαρό εθνικό επίπεδο;

Πόσο μεγάλος είναι ο όγκος των συναλλαγματικών αποθεμάτων, που είναι διαθέσιμος στις επί μέρους χώρες για παρόμοιες μεταφορές;

Απάντηση του κυρίου Solbes Mira εξ ονόματος της Επιτροπής

(5 Μαρτίου 2003)

Η Επιτροπή δεν διαθέτει πληροφορίες σχετικά με πρόσφατες μεταφορές συναλλαγματικών αποθεμάτων από τις εθνικές κεντρικές τράπεζες υπέρ των εθνικών κυβερνήσεων.

Τα διαθέσιμα συναλλαγματικά αποθέματα για συναλλαγές σε επίπεδο των κρατών μελών είναι περιορισμένα. Για οποιαδήποτε τέτοια συναλλαγή είναι απαραίτητη η έγκριση του διοικητικού συμβουλίου της Ευρωπαϊκής Κεντρικής Τράπεζας (ΕΚΤ).

Πράγματι, σύμφωνα με το άρθρο 105 παράγραφος 2 της συνθήκης ΕΚ ένα από τα βασικά καθήκοντα που οφείλουν να διεκπεραιωθούν μέσω του Ευρωπαϊκού Συστήματος Κεντρικών Τραπεζών (ΕΣΚΤ), το οποίο αποτελείται από την Ευρωπαϊκή Κεντρική Τράπεζα (ΕΚΤ) και τις εθνικές κεντρικές τράπεζες της ευρωζώνης, είναι η διατήρηση και η διαχείριση των επίσημων συναλλαγματικών διαθέσιμων (χρυσός, ξένο συνάλλαγμα, ειδικά τραβηκτικά δικαιώματα (ΕΤΔ)) των κρατών μελών της ευρωζώνης. Συνεπώς, τα αποθέματα της ευρωζώνης συνίστανται τόσο από τα αποθέματα της ΕΚΤ όσο και από τα αποθέματα των συμμετεχουσών εθνικών κεντρικών τραπεζών. Τα συναλλαγματικά διαθέσιμα της ΕΚΤ είναι τα διαθέσιμα που συγκεντρώνονται σύμφωνα με το άρθρο 30 του καταστατικού του ΕΣΚΤ σύμφωνα με την κλείδα κατανομής στο κεφάλαιο. Όλα τα άλλα συναλλαγματικά διαθέσιμα κατακρατούνται από τις εθνικές κεντρικές τράπεζες σύμφωνα με το άρθρο 30 παράγραφος 4 όταν δεν πραγματοποιείται μεταφορά ιδιοκτησίας. Σύμφωνα με το άρθρο 31 παράγραφος 2 του καταστατικού του ΕΣΚΤ όλες οι άλλες πράξεις σε υπόλοιπα συναλλαγματικά αποθέματα με τις εθνικές κεντρικές τράπεζες θα πρέπει, πέραν ενός ορισμένου ορίου, να υπόκεινται σε περαιτέρω έγκριση της ΕΚΤ ώστε να διασφαλίζεται ότι αυτές οι πράξεις δεν θα παρακωλύουν τη νομισματική πολιτική και την πολιτική συναλλαγματικών ισοτιμιών στην ευρωζώνη. Οι συναλλαγές που πραγματοποίησαν οι εθνικές κεντρικές τράπεζες για την τήρηση των υποχρεώσεων τους έναντι των διεθνών οργανισμών, όπως το Διεθνές Νομισματικό Ταμείο (ΔΝΤ) και η Τράπεζα Διεθνών Διακανονισμών (ΤΔΔ) εξαιρούνται αυτής της απαίτησης.

Το ύψος των αποθεμάτων που τηρούνται από τις εθνικές κεντρικές τράπεζες το οποίο θα μπορούσε να χρησιμοποιηθεί σε συναλλαγές είναι περιορισμένο, διότι ο κανονισμός του Συμβουλίου (ΕΚ) αριθ. 1010/2000 της 8ης Μαΐου 2000 σχετικά με περαιτέρω καταβολές συναλλαγματικών διαθεσίμων κατόπιν αιτήματος της Ευρωπαϊκής Κεντρικής Τράπεζας (1) παρέχει στην ΕΚΤ τη δυνατότητα να ζητήσει τη μεταφορά συμπληρωματικών συναλλαγματικών διαθέσιμων ενεργητικού. Η μορφή των αποθεματικών που μπορούν να ληφθούν υπόψη για συναλλαγές υπόκειται επίσης σε μια δέσμευση, τη συμφωνία χρυσού της Κεντρικής Τράπεζας του 1999. Μεταξύ των συνυπογραφόντων είναι η ΕΚΤ και 11 εθνικές κεντρικές τράπεζες της ευρωζώνης (όλες εκτός της τράπεζας της Ελλάδας). Τούτες συμφώνησαν να μην προβούν σε πωλήσεις χρυσού επί 5 έτη (έως τον Σεπτέμβριο 2004 με δυνατότητα παράτασης) εκτός εάν οι πωλήσεις αυτές έχουν ήδη προγραμματιστεί εκ των προτέρων. Επιπλέον, οι πράξεις σε συναλλαγματικά αποθέματα υπόκεινται σε όλα τα άλλα μέρη του νομικού πλαισίου της ευρωζώνης ιδίως το άρθρο 101 (χρηματοδότηση του προϋπολογισμού από τις κεντρικές τράπεζες) και το άρθρο 7 του πρωτοκόλλου για το καταστατικό του ΕΣΚΤ (ανεξαρτησία).

Τα κράτη μέλη δεν έχουν στη διάθεσή τους συναλλαγματικά αποθεματικά για μεταφορές μεταξύ των εθνικών κεντρικών τραπεζών και των εθνικών κυβερνήσεων για δημοσιονομικούς λόγους.

----

(1)ΕΕ L 115 της 16.5.2000.

----

----

(2004/C 33 E/035)

ΓΡΑΠΤΗ ΕΡΩΤΗΣΗ Ε-0329/03

υποβολή: Alexandros Alavanos (GUE/NGL) προς την Επιτροπή

(10 Φεβρουαρίου 2003)

Θέμα:   Αναγνώριση από την Unesco «των δρόμων της ελιάς και του λαδιού» ως τέταρτη πολιτιστική διαδρομή

Από πολλές πλευρές ήδη έχουν κατατεθεί προτάσεις στην Unesco ώστε να αναλάβει υπό την αιγίδα της και να θεσμοθετήσει τους «δρόμους της ελιάς και του λαδιού» ως τέταρτη παγκόσμια πολιτιστική διαδρομή.

Οι «δρόμοι της ελιάς και του λαδιού» πραγματοποιούνται κάθε χρόνο από διάφορους φορείς — Επιμελητήρια, τοπική αυτοδιοίκηση, αγροτικοί σύλλογοι — ακολουθώντας ένα δρομολόγιο που ξεκινά από την Ελλάδα, διέρχεται τα παράλια της Τουρκίας, τις χώρες της Μέσης Ανατολής και της Β. Αφρικής και μέσω Ισπανίας, Πορτογαλίας, Γαλλίας και Ιταλίας επιστρέφουν στην Πελοπόννησο, πραγματοποιώντας στην πορεία τους πολιτιστικά δρώμενα και εκδηλώσεις με θεματικό άξονα την ελιά.

Επειδή, για τους Μεσογειακούς λαούς η ελιά και το ελαιόλαδο δεν διακρίνονται μόνο για τις γευστικές και θεραπευτικές ιδιότητες αλλά, εδώ και χιλιάδες χρόνια, έχουν επιδράσει στην ζωή τους, στην καθημερινή τους πρακτική, στα ήθη και έθιμά τους και στην θρησκεία τους, και επειδή έχει επικρατήσει να θεωρείται ο «κλάδος ελαίας» το παγκόσμιο σύμβολο της ειρήνης, σκοπεύει η Επιτροπή και με ποιόν τρόπο να υποστηρίξει την πρόταση για αναγνώριση «των δρόμων της ελιάς και του λαδιού» από την Unesco στην συζήτηση τον προσεχή Μάιο;

Απάντηση της κυρίας Reding εξ ονόματος της Επιτροπής

(18 Μαρτίου 2003)

Η Επιτροπή, μολονότι αναγνωρίζει τη σημασία της ελιάς και του ελαιόλαδου στην ευρωπαϊκή ιστορία, τον πολιτισμό και την οικονομία, πρέπει να επιστήσει την προσοχή του αξιότιμου μέλους του Κοινοβουλίου στο γεγονός ότι δεν έχει την αρμοδιότητα να παρέμβει στις αποφάσεις του Οργανισμού Εκπαίδευσης, Επιστήμης και Πολιτισμού των Ηνωμένων Εθνών (Unesco).

----

----

(2004/C 33 E/036)

ΓΡΑΠΤΗ ΕΡΩΤΗΣΗ Ε-0339/03

υποβολή: Horst Schnellhardt (PPE-DE) προς την Επιτροπή

(10 Φεβρουαρίου 2003)

Θέμα:   Απαγόρευση των σοκολατένιων τσιγάρων

Σε επιστολή του Υπουργείου Προστασίας των Καταναλωτών, Διατροφής και Γεωργίας της Ομοσπονδιακής Δημοκρατίας της Γερμανίας αναγγέλλονται μέτρα της Ευρωπαϊκής Επιτροπής, τα οποία έχουν ως στόχο να αποτρέψουν τις διαφημιστικές στρατηγικές που αποσκοπούν στην προαγωγή της κατανάλωσης καπνού από εφήβους και παιδιά. Στο πλαίσιο αυτό θα εξεταζόταν επίσης η απαγόρευση της παρασκευής, της εισαγωγής και της πώλησης τροφίμων και παιχνιδιών που έχουν τη μορφή προϊόντων καπνού.

Απάντηση του κ. Byrne εξ ονόματος της Επιτροπής

(3 Μαρτίου 2003)

Η απαγόρευση των σοκολατένιων τσιγάρων δεν είναι μέτρο που έχει εγκρίνει η Επιτροπή. Η απαγόρευση αυτή αποτελεί μέρος της σύστασης σχετικά με την πρόληψη του καπνίσματος και με πρωτοβουλίες για την ενίσχυση της καταπολέμησής του, που ενέκρινε το Συμβούλιο στις 2 Δεκεμβρίου 2002 με πρόταση της Επιτροπής βάσει του άρθρου 152 παράγραφος 4 της συνθήκης ΕΚ (1). Όσον αφορά την πρόταση αυτή της Επιτροπής το Κοινοβούλιο ενέκρινε ψήφισμα (2) το οποίο περιλαμβάνει ως τροπολογία 5 την ακόλουθη νέα παράγραφο στο σημείο 1 στοιχείο δ της πρότασης της Επιτροπής:

Η οριστική εκδοχή της σύστασης που ενέκρινε το Συμβούλιο ακολουθεί την παρούσα σύσταση με διαφορετική διατύπωση:

Η σύσταση του Συμβουλίου, ως τέτοια, δεν είναι νομικά δεσμευτική. Συνεπώς εναπόκειται στα κράτη μέλη να αποφασίσουν με ποιο τρόπο θα δώσουν συνέχεια στη σύσταση του Συμβουλίου για την απαγόρευση της πώλησης προϊόντων όπως τα σοκολατένια τσιγάρα.

----

(1)  Σύσταση του Συμβουλίου 2003/54/ΕΚ, της 2ας Δεκεμβρίου 2002, σχετικά με την πρόληψη του καπνίσματος και με πρωτοβουλίες για την ενίσχυση της καταπολέμησής του — ΕΕ L 22 της 25.1.2003.

(2)  2002/2167 INI.

----

----

(2004/C 33 E/037)

ΓΡΑΠΤΗ ΕΡΩΤΗΣΗ Ε-0391/03

υποβολή: Alexandros Alavanos (GUE/NGL) προς την Επιτροπή

(13 Φεβρουαρίου 2003)

Θέμα:   Οικολογικό σήμα

Η καθιέρωση του οικολογικού σήματος, με τον κανονισμό (ΕΟΚ) 880/92 (1) που αναθεωρήθηκε πρόσφατα από τον κανονισμό (ΕΚ) 1980/2000 (2), έχει σαν στόχο να διευκολύνει τους καταναλωτές, μέσω του σχετικού λογότυπου, για τα φιλικά προς το περιβάλλον προϊόντα που έχουν εγκριθεί επίσημα από την ΕΕ και να ενθαρρύνει τους επιχειρηματίες στην ανάπτυξη προϊόντων με τις δέουσες προδιαγραφές. Σήμερα έχουν θεσπισθεί κριτήρια για 19 κατηγορίες προϊόντων, ενώ ο μακροχρόνιος στόχος είναι 35.

Απάντηση της κας Wallström εξ ονόματος της Επιτροπής

(16 Ιουνίου 2003)

Το οικολογικό σήμα της Ευρωπαϊκής Ένωσης είναι εργαλείο συγκριτικής αξιολόγησης με σκοπό να συμβάλει ώστε οι καταναλωτές, είτε πρόκειται για το δημόσιο ή για ιδιώτες αγοραστές, να αναγνωρίσουν τα φιλικά προς το περιβάλλον προϊόντα και υπηρεσίες που διατίθενται στην αγορά. Κύριος στόχος είναι η ενθάρρυνση των επιχειρήσεων να διαθέτουν στην αγορά «οικολογικότερα» προϊόντα, τα οποία τηρούν υψηλά περιβαλλοντικά πρότυπα και προδιαγραφές επιδόσεων.

Ως προς το ερώτημα, με ποιον τρόπο θα ενθαρρυνθούν οι επιχειρήσεις ώστε να αποκτήσουν το οικολογικό σήμα της Ευρωπαϊκής Ένωσης, είναι σημαντικό να σημειωθεί ότι το σήμα αυτό αποτελεί πλέον μέρος ευρύτερης προσέγγισης που αφορά την ολοκληρωμένη πολιτική προϊόντων (ΙΡΡ) του 6ου κοινοτικού προγράμματος δράσης για το περιβάλλον. Κατά συνέπεια, η ανάπτυξη του οικολογικού σήματος της Ευρωπαϊκής Ένωσης θα επωφεληθεί ασφαλώς από την μελλοντική εξέλιξη ανάλογης περιβαλλοντικής πολιτικής όσον αφορά την αειφορία στην κατανάλωση και την παραγωγή.

Στο πλαίσιο του οικολογικού σήματος της Ευρωπαϊκής Ένωσης έχει επίσης εγκριθεί πρόγραμμα εργασιών για τη χρονική περίοδο 2002-2004, όπου επιδιώκεται να αυξηθεί σημαντικά η ορατότητα και προβολή του όλου προγράμματος. Συγκεκριμένα, η Επιτροπή μαζί με τα κράτη μέλη, ενεργώντας ως συμβούλιο οικολογικής σήμανσης της Ευρωπαϊκής Ένωσης (EUEB), δραστηριοποιείται στην κατεύθυνση προσδιορισμού αποτελεσματικών δράσεων για αύξηση της διείσδυσης στην αγορά του οικολογικού σήματος της Ευρωπαϊκής Ένωσης, συμπεριλαμβανομένων επιμέρους πρωτοβουλιών μάρκετιγκ, καθώς και στενότερης συνεργασίας και συντονισμού μεταξύ του οικολογικού σήματος της Ένωσης και των εθνικών προγραμμάτων σήμανσης.

----

(1)ΕΕ L 99 της 11.4.1992, σελ. 1.

(2)ΕΕ L 237 της 21.9.2000, σελ. 1.

(3)  Εκτίμηση στοιχείων για το 2002, βάσει αύξησης κύκλου εργασιών κατά 50 % σε σύγκριση προς το 2001.

----

----

(2004/C 33 E/038)

ΓΡΑΠΤΗ ΕΡΩΤΗΣΗ Ε-0399/03

υποβολή: Karl von Wogau (PPE-DE) προς την Επιτροπή

(17 Φεβρουαρίου 2003)

Θέμα:   Υποχρέωση δήλωσης κατά τη λουτροθεραπεία

Ο κανονισμός καταβολής τελών λουτροθεραπείας σε μια γερμανική κοινότητα περιλαμβάνει διάταξη σύμφωνα με την οποία οι προερχόμενοι από άλλα μέρη, που φιλοξενούνται δωρεάν στο χώρο της, υποχρεούνται όχι μόνο να δηλώσουν την άφιξή τους από την επομένη εργάσιμο και το αργότερο έως την τελευταία ημέρα της παραμονής τους αλλά και να καταβάλουν τέλη διαμονής για όλη τη διάρκεια της διαμονής τους στην κοινότητα αυτή.

Η διάταξη αυτή αφορά επίσης τους επισκέπτες που προέρχονται από άλλα κράτη μέλη της Ευρωπαϊκής Ένωσης.

Η διάταξη αυτή οδηγεί τους συγγενείς και φίλους κατοίκων της κοινότητας που διανυκτερεύουν εκεί να υποχρεώνονται να καταβάλουν τέλη διαμονής.

Φρονεί η Επιτροπή ότι αυτός ο κανονισμός είναι σύμφωνος με τις διατάξεις της Ευρωπαϊκής Ένωσης σχετικά με την ελεύθερη κυκλοφορία των προσώπων.

Απάντηση του κ. Bolkestein εξ ονόματος της Επιτροπής

(1η Απριλίου 2003)

Δεδομένου ότι η φορολογική νομοθεσία δεν είναι εναρμονισμένη σε κοινοτικό επίπεδο, τα κράτη μέλη και οι τοπικές αρχές τους έχουν τη δυνατότητα να επιβάλουν φόρους σύμφωνα με τους πολιτικούς στόχους τους. Στο πλαίσιο αυτό, πρέπει ωστόσο να σέβονται τις γενικές ελευθερίες και αρχές που θεσπίζονται στη συνθήκη ΕΚ. Ούτε η επιβολή του τοπικού τέλους, όπως αναφέρει το Αξιότιμο Μέλος, ούτε η συνακόλουθη υποχρέωση καταχώρισης συνιστούν άνιση μεταχείριση έναντι υπηκόων της εν λόγω χώρας ή άλλων κρατών μελών, δεδομένου ότι η διάταξη αυτή αφορά όλους τους επισκέπτες ανεξαρτήτως της εθνικότητάς τους ή του τόπου διαμονής τους. Ως εκ τούτου, η Επιτροπή θεωρεί ότι οι φόροι αυτοί δεν θίγουν την αρχή της ελεύθερης κυκλοφορίας των προσώπων.

----

----

(2004/C 33 E/039)

ΓΡΑΠΤΗ ΕΡΩΤΗΣΗ Ρ-0442/03

υποβολή: Luciano Caveri (ELDR) προς την Επιτροπή

(12 Φεβρουαρίου 2003)

Θέμα:   Φόρος επιτηδεύματος

Οι ιταλικές ναυτιλιακές εταιρίες που ασκούν εμπορική δραστηριότητα στη Λαϊκή Δημοκρατία της Κίνας υπόκεινται στην καταβολή του φόρου επιτηδεύματος, ενός φόρου που επιβάλλεται στην παροχή υπηρεσιών στους τομείς μεταφορών και επικοινωνιών και ισοδυναμεί με το 3 % επί του κύκλου εργασιών. Η συμφωνία για τις θαλάσσιες μεταφορές ανάμεσα στη Δημοκρατία της Ιταλίας και της Λαϊκής Δημοκρατίας της Κίνας της 8ης Οκτωβρίου 1972 αφορά αποκλειστικά την φορολογία εισοδήματος και δεν προβλέπει τίποτα σχετικά με τον φόρο επιτηδεύματος όπως άλλωστε και το Πρωτόκολλο της 3ης Ιουνίου 2002 που τροποποιεί την ανωτέρω συμφωνία. Ομοίως, η συμφωνία κατά της διπλής φορολόγησης που υπέγραψαν στις 31 Οκτωβρίου 1986 η Δημοκρατία της Ιταλίας και η Λαϊκή Δημοκρατία της Κίνας αφορά μόνο τους άμεσους φόρους.

Οι ναυτιλιακές εταιρίες άλλων κρατών μελών της ΕΕ που ασκούν εμπορική δραστηριότητα στη Λαϊκή Δημοκρατία της Κίνας δεν υπόκεινται στην καταβολή του φόρου επιτηδεύματος διότι οι αντίστοιχες ναυτιλιακές συμφωνίες και/ή διμερείς συμφωνίες προβλέπουν την εξαίρεση από τον φόρο αυτόν. Εκτός από την Ιταλία, οι άλλες χώρες που έχουν το ίδιο καθεστώς είναι η Ισπανία, η Αυστρία και το Λουξεμβούργο, οι οποίες όμως δεν έχουν σημαντικό όγκο θαλασσίων μεταφορών με την Λαϊκή Δημοκρατία της Κίνας.

Οι ναυτιλιακές εταιρίες της Λαϊκής Δημοκρατίας της Κίνας που ασκούν εμπορική δραστηριότητα σήμερα στην Ιταλία δεν υπόκεινται σε φόρο επιτηδεύματος ή κάτι ανάλογο.

Η κατάσταση αυτή δημιουργεί μία πολύ άνιση μεταχείριση ανάμεσα σε εταιρίες που ανήκουν σε κράτη μέλη της ΕΕ και οδηγεί σε κατάφορη παραβίαση των αρχών του ελεύθερου ανταγωνισμού και της ίσης μεταχείρισης ανάμεσα στα κράτη μέλη.

Η Ιταλική κυβέρνηση έχει ζητήσει εδώ και πολύ καιρό από τις αρχές της Λαϊκής Δημοκρατίας της Κίνας να τροποποιήσουν τις ισχύουσες ναυτιλιακές συμφωνίες ώστε να αποκατασταθεί αυτή η κατάσταση που εισάγει, έστω και ακουσίως, ουσιαστική διάκριση στη μεταχείριση ανάμεσα στα κράτη μέλη. Μέχρι σήμερα, η θέση της κυβερνήσεως της Κίνας δεν έχει τροποποιηθεί προς την αναμενόμενη κατεύθυνση.

Λαμβάνοντας υπόψη τα ανωτέρω, δύναται η Επιτροπή να αναφέρει:

Απάντηση του κ. Lamy εξ ονόματος της Επιτροπής

(31 Μαρτίου 2003)

Η Επιτροπή δεν διαθέτει άλλες πληροφορίες για το θέμα που έθιξε το Αξιότιμο Μέλος του Ευρωπαϊκού Κοινοβουλίου σχετικά με τον φόρο επιτηδεύματος που καταβάλλουν ορισμένες ιταλικές ναυτιλιακές εταιρείες που ασκούν δραστηριότητες στη Λαϊκή Δημοκρατία της Κίνας. Η συμφωνία για τις θαλάσσιες μεταφορές μεταξύ Ιταλίας και Κίνας δεν φαίνεται να περιλαμβάνει τις σχετικές διατάξεις για τον φόρο επιτηδεύματος, ενώ συναντώνται τέτοιες διατάξεις στις συμφωνίες που έχουν συνάψει άλλα κράτη μέλη με την Κίνα.

Οι συμφωνίες για τη διπλή φορολογία απαλλάσσονται κανονικά από την υποχρέωση της συμφωνίας GATS (Γενική Συμφωνία για το Εμπόριο στον τομέα των υπηρεσιών) για τα μάλλον ευνοημένα κράτη. Το άρθρο XIV της συμφωνίας GATS προβλέπει για τα μέτρα που δεν συμβιβάζονται με το άρθρο II (αρχή του μάλλον ευνοημένου κράτους), υπό τον όρο ότι η διαφορά μεταχείρισης απορρέει από συμφωνία για την αποφυγή της διπλής φορολογίας ή από διατάξεις για την αποφυγή της διπλής φορολογίας σε οποιαδήποτε άλλη διεθνή συμφωνία ή διακανονισμό που δεσμεύει το μέρος της συμφωνίας.

Το θέμα του «φόρου επιτηδεύματος» δεν περιλαμβάνεται ούτε στην πρόσφατα υπογραφείσα ναυτιλιακή συμφωνία μεταξύ της ΕΕ και της Κίνας. Πιο συγκεκριμένα, το άρθρο 2 (πεδίο δράσεως) παράγραφος 2 αναφέρει ότι η συμφωνία δεν επηρεάζει την εφαρμογή των διμερών ναυτιλιακών συμφωνιών που έχουν συναφθεί μεταξύ της Κίνας και των κρατών μελών της Κοινότητας για θέματα που δεν εμπίπτουν στο πεδίο εφαρμογής της συμφωνίας.

Οι αρμόδιες υπηρεσίες της Επιτροπής βρίσκονται σε στενή επαφή με τις αντίστοιχες εθνικές διοικήσεις των κρατών μελών και τους εκπροσώπους και ενώσεις του ναυτιλιακού τομέα, για να εξασφαλίσουν την έγκαιρη επικύρωση, καθώς και την ακριβή εφαρμογή της ναυτιλιακής συμφωνίας ΕΕ-Κίνας προς όφελος του ευρωπαϊκού ναυτιλιακού τομέα.

----

----

(2004/C 33 E/040)

ΓΡΑΠΤΗ ΕΡΩΤΗΣΗ Ε-0474/03

υποβολή: Erik Meijer (GUE/NGL) προς την Επιτροπή

(20 Φεβρουαρίου 2003)

Θέμα:   Επιβολή μεγαλύτερων κυρώσεων για την υποκίνηση απεργίας πείνας στην Τουρκία, αντί για βελτίωση της κατάστασης των πολιτικών κρατούμενων

Πηγή: Η ολλανδική έκδοση της ημερήσιας εφημερίδας «Metro» της 7.2.2003.

Απάντηση του κ. Verheugen εξ ονόματος της Επιτροπής

(21 Μαρτίου 2003)

Η Επιτροπή γνωρίζει την κατάσταση των ανθρωπίνων δικαιωμάτων στη Νοτιοανατολική Τουρκία και από εκθέσεις διάφορων οργανώσεων για τα ανθρώπινα δικαιώματα μεταξύ των οποίων και το τουρκικό τμήμα της Οργάνωσης Ανθρωπίνων Δικαιωμάτων (IHD).

Η Επιτροπή παρακολουθεί στενά την κατάσταση όσον αφορά τις απεργίες πείνας στην Τουρκία. Στην περιοδική της έκθεση του 2001 (1), η Επιτροπή ανέφερε ότι το φθινόπωρο του 2000, η τουρκική κυβέρνηση αποφάσισε να εφαρμόσει μεταρρυθμίσεις στο σύστημα των φυλακών αντικαθιστώντας τα μεγάλα κελλιά (έως 80 φυλακισμένοι σε ένα κελλί) με σύστημα μικρότερων κελλιών που μπορούν να δεχθούν από έναν έως τρεις κρατούμενους (φυλακές υψηλής ασφάλειας τύπου F). Το γεγονός αυτό οδήγησε σε βίαιες αντιδράσεις και απεργίες πείνας, που δεν σχετίζονταν αποκλειστικά με τη βελτίωση των συνθηκών κράτησης στις φυλακές αλλά και με άλλα αιτήματα. Στην περιοδική της έκθεση της 9ης Οκτωβρίου 2002 (2), η Επιτροπή σημείωσε ότι συνεχίζονταν οι απεργίες πείνας για τη διαμαρτυρία κατά των κελλιών του τύπου F. Ο αριθμός των νεκρών ανέρχεται πλέον σε 64.

Η Επιτροπή πιστεύει ότι είναι πολύ λυπηρό το φαινόμενο της συνεχιζόμενης απώλειας ζωών λόγω των απεργιών πείνας. Η Επιτροπή γνωρίζει τις προσπάθειες που καταβάλλουν οι τουρκικές αρχές για να θέσουν τέρμα στις απεργίες πείνας. Γνωρίζει επίσης την πρόσφατη νομοθεσία για την τροποποίηση των άρθρων 307/α και 307/β του τουρκικού ποινικού κώδικα που αφορά τις ποινές κάθειρξης που εφαρμόζονται σε άτομα που υποκινούν απεργία πείνας.

Η Επιτροπή θα εξακολουθήσει να παρακολουθεί στενά την κατάσταση των ανθρωπίνων δικαιωμάτων στην Τουρκία, περιλαμβανομένων και των απεργιών πείνας και της κατάστασης στο Νοτιοανατολικό τμήμα της χώρας, και να θέτει τα θέματα αυτά με κάθε ευκαιρία στις τουρκικές αρχές.

Η Επιτροπή θα προβεί σε αξιολόγηση όσον αφορά την κατάσταση τω ανθρωπίνων δικαιωμάτων στην Τουρκία, βάσει των κριτηρίων της Κοπεγχάγης, στην ετήσια περιοδική της έκθεση που θα δημοσιευτεί στα τέλη του 2003.

----

(1)  COM(2001)700 τελικό.

(2)  COM(2002)700 τελικό.

----

----

(2004/C 33 E/041)

ΓΡΑΠΤΗ ΕΡΩΤΗΣΗ Ε-0478/03

υποβολή: Erik Meijer (GUE/NGL) προς την Επιτροπή

(20 Φεβρουαρίου 2003)

Θέμα:   Κατάργηση του απορρήτου σχετικά με αμφιλεγόμενες οικονομικές συναλλαγές μέσω της Κυπριακής Δημοκρατίας

Πηγή: Τηλεοπτικός σταθμός TV Nederland 2, εκπομπή επικαιρότητας «Twee Vandaag», της 8.2.2003.

Απάντηση του κ. Verheugen εξ ονόματος της Επιτροπής

(21 Μαρτίου 2003)

Η Επιτροπή έχει ασχοληθεί διεξοδικά με το θέμα του ξεπλύματος χρήματος σε όλες τις περιοδικές της εκθέσεις για την πρόοδο της Κύπρου προς την προσχώρηση.

Στην έκθεση του 2002 (1) αναφερόταν ότι η Κύπρος έχει εφαρμόσει όλη την αναγκαία νομοθεσία στον τομέα του ξεπλύματος χρήματος και έχει δημιουργήσει την αναγκαία διοικητική ικανότητα.

Περαιτέρω πρόοδος αναμένεται όσον αφορά την ολοκλήρωση της ενίσχυσης της διοικητικής δομής της Μονάδας για την καταπολέμηση του ξεπλύματος χρήματος (MOKAS) με την πρόσληψη του εγκεκριμένου συμπληρωματικού προσωπικού.

Η Επιτροπή εξακολουθεί να παρακολουθεί τον τρόπο με τον οποίο η Κύπρος τηρεί τις δεσμεύσεις που ανέλαβε κατά τις διαπραγματεύσεις προσχώρησης. Μία πρόσφατη αποστολή παρακολούθησης στην Κύπρο κατέληξε στο ότι η χώρα αυτή σε γενικές γραμμές τηρεί τις δεσμεύσεις της. Έξι μήνες πριν την προσχώρηση θα παρουσιαστεί ολοκληρωμένη έκθεση παρακολούθησης.

----

(1)  COM(2002)700 τελικό.

----

----

(2004/C 33 E/042)

ΓΡΑΠΤΗ ΕΡΩΤΗΣΗ Ε-0485/03

υποβολή: Roberta Angelilli (UEN) προς την Επιτροπή

(20 Φεβρουαρίου 2003)

Θέμα:   Τα εκατό χρόνια από την πρώτη πτήση των αδελφών Wright — Δυνατότητα χρηματοδότησης ενός σχεδίου στην Ανατολική Ευρώπη

Τον προσεχή Ιούνιο, η Σχολή Χειριστών και Αλεξιπτωτιστών της Αερολέσχης της Latina σκοπεύει να οργανώσει, υπό την αιγίδα της Προεδρίας του Συμβουλίου Υπουργών και της Πολεμικής Αεροπορίας της Ιταλίας, ένα πολιτιστικό γεγονός εξέχουσας σημασίας: αεροπορικό ταξίδι παρόμοιο με αυτό που είχε πραγματοποιήσει ο «Ιταλό Μπάλμπο στην Ανατολική Μεσόγειο, επί τη ευκαιρία της συμπλήρωσης των εκατό χρόνων από την πρώτη πτήση του αεροπλάνου των αδελφών Wright.

Το γεγονός απαιτεί μια σύνθετη διοργάνωση εορταστικών εκδηλώσεων οι οποίες, πέραν των ΗΠΑ, πρόκειται να πραγματοποιηθούν με ιδιαίτερη έμφαση στις χώρες, μεταξύ των οποίων και η Ιταλία, όπου γράφτηκαν οι σελίδες της ιστορίας της κατάκτησης των αιθέρων.

Η πρωτοβουλία της Αερολέσχης της Latina φιλοδοξεί να αποτελέσει μια από τις πιο αξιόλογες πρωτοβουλίες αυτού του είδους, όχι μόνο λόγω της ιστορικής σπουδαιότητας και του επετειακού της χαρακτήρα αλλά, επίσης, λόγω της επιλογής της Ανατολικής Ευρώπης ως προορισμού των πτήσεων, σταθμούς των οποίων θα αποτελέσουν οι πρωτεύουσες των χωρών που πρόκειται να ενταχθούν προσεχώς στην Ευρωπαϊκή Ένωση. Οι εκδηλώσεις θα έχουν το χαρακτήρα υποδοχής των χωρών αυτών και θα μαρτυρούν την ευαισθητοποίηση και τη δεκτικότητα των κρατών μελών.

Σταθμούς του ταξιδιού θα αποτελέσουν οι βασικές πόλεις στο πλαίσιο της επικείμενης και της μελλοντικής διεύρυνσης, όπως η Κωνσταντινούπολη, η Οδησσός, η Βουδαπέστη, η Σόφια, το Μπουργκάς, το Αράντ, το Βουκουρέστι, το Ζάγκρεμπ, η Ζάρα. Σ» αυτές θα έχουν την ευκαιρία να σταθμεύσουν οι συμμετέχοντες στο ταξίδι προκειμένου να έρθουν σε επαφή με ορισμένες από τις σημαντικότερες πτυχές του πολιτισμού της Ανατολικής Ευρώπης, ο οποίος σύντομα θα αποτελέσει τμήμα του πολιτισμού της Ένωσης.

Δεδομένης της μείζονος σπουδαιότητας του σχεδίου, υπό το πρίσμα, κυρίως, της πολιτισμικής και κοινωνικής ενσωμάτωσης της Ανατολικής Ευρώπης, και λαμβάνοντας υπόψη ότι, γι' αυτούς ακριβώς τους σκοπούς η Ένωση έχει καταρτίσει πολυάριθμα προγράμματα χρηματοδότησης, όπως το Sapard (Ειδικό Πρόγραμμα Ένταξης για τη Γεωργία και την Αγροτική Ανάπτυξη), το ISPA (Μέσο Προενταξιακών Διαρθρωτικών Πολιτικών) και πληθώρα άλλων για τα Έργα Μικρής Κλίμακας, ερωτάται η Επιτροπή:

Απάντηση του κ. Verheugen εξ ονόματος της Επιτροπής

(26 Μαρτίου 2003)

Τα προγράμματα στα οποία αναφέρεται το Αξιότιμο Μέλος του Κοινοβουλίου (Sapard, ISPA) αποτελούν Προενταξιακά μέσα για τη χρηματοδότηση επενδύσεων στις υποδομές του τομέα των μεταφορών, του περιβάλλοντος, της γεωργίας και της ανάπτυξης της υπαίθρου. Στο πλαίσιο των μέσων του Phare, δεν υπάρχουν άλλες δυνατότητες χρηματοδότησης. Όσον αφορά το πρόγραμμα Prince, πρέπει να αφιερωθεί κατά προτεραιότητα στις ανάγκες πληροφόρησης των πολιτών της σημερινής Ένωσης. Πρέπει να προστεθεί ότι η χρηματοδότηση έργων δεν είναι δυνατή αν δεν υπάρχει πρόγραμμα με σχετική γραμμή του προϋπολογισμού.

Απ'ό,τι γνωρίζει η Επιτροπή, προς το παρόν δεν υπάρχει πρόγραμμα που επιτρέπει τη χρηματοδότηση τέτοιου έργου.

Στην παρούσα φάση του έργου και της επεξεργασίας του περιεχομένου του, η Επιτροπή θεωρεί, επομένως, ότι η μνημόνευση του γεγονότος αυτού εναπόκειται στις ενώσεις και τις οργανώσεις του ιδιωτικού αεροναυπηγικού τομέα.

Η Επιτροπή, επ'ευκαιρία του παρόντος αιτήματος, υπενθυμίζει ότι η προενταξιακή βοήθεια της οποίας τυγχάνουν οι υποψήφιες για προσχώρηση χώρες δεν μπορεί να προσαρμοστεί σε έργα που παρουσιάζονται εκτός του πλαισίου των υποψήφιων χωρών και δεν έχουν σχέση με τις προενταξιακές τους ανάγκες.

----

----

(2004/C 33 E/043)

ΓΡΑΠΤΗ ΕΡΩΤΗΣΗ Ε-0515/03

υποβολή: Miet Smet (PPE-DE) προς την Επιτροπή

(24 Φεβρουαρίου 2003)

Θέμα:   Τα δικαιώματα των γυναικών στην Αίγυπτο

Η συνεργασία μεταξύ της Ευρωπαϊκής Ένωσης και της Αιγύπτου βασίζεται στην ευρωμεσογειακή εταιρική σχέση. Η ευρωμεσογειακή εταιρική σχέση στηρίζεται στη Δήλωση της Βαρκελώνης, που υπεγράφη από τα κράτη μέλη της ΕΕ και τις 12 χώρες εταίρους από τη λεκάνη της Μεσογείου. Το 2001 υπεγράφη συμφωνία σύνδεσης μεταξύ Ευρωπαϊκής Ένωσης και Αιγύπτου.

Παρά το γεγονός ότι τόσο στη Δήλωση της Βαρκελώνης όσο και στη συμφωνία σύνδεσης με την Αίγυπτο γίνεται αναφορά στα ανθρώπινα δικαιώματα, τα δικαιώματα των γυναικών στην Αίγυπτο δεν τυγχάνουν πάντοτε σεβασμού. Το AFP αναφέρει ακρωτηριασμούς γεννητικών οργάνων σε Αιγύπτιες και νομοθεσία που κάνει διακρίσεις με βάση το φύλο, μεταξύ άλλων στον τομέα του διαζυγίου.

Έχει ήδη αντιδράσει η ΕΕ σε αυτές τις κατάφωρες παραβιάσεις των δικαιωμάτων των γυναικών; Εάν όχι, έχει η ΕΕ την πρόθεση να αντιδράσει σε αυτές τις παραβιάσεις;

Προβλέπεται κάποιος μηχανισμός, προκειμένου να ελέγχεται και να επιβάλλεται κατά τρόπο συστηματικό ο σεβασμός των δικαιωμάτων των γυναικών στην Αίγυπτο; Επίσης, προβλέπεται κάποια δυνατότητα αναστολής της συνεργασίας μεταξύ της Αιγύπτου και της ΕΕ, δεδομένου ότι στη χώρα αυτή τα δικαιώματα των γυναικών, και γενικότερα τα ανθρώπινα δικαιώματα, παραβιάζονται επί μονίμου βάσεως; Σε περίπτωση που η απάντηση στα ανωτέρω ερωτήματα είναι αρνητική, προτίθεται η ΕΕ να προβλέψει τέτοιες δυνατότητες στο μέλλον;

Εφόσον ρυθμιστούν τόσο ο έλεγχος όσο και η επιβολή του σεβασμού των δικαιωμάτων των γυναικών και προβλεφθεί ενδεχόμενη αναστολή της συνεργασίας μεταξύ Αιγύπτου και ΕΕ, ισχύει το ίδιο για όλες τις χώρες που έχουν υπογράψει συμφωνία σύνδεσης με την ΕΕ στο πλαίσιο της Δήλωσης της Βαρκελώνης;

Απάντηση του κ. Patten εξ ονόματος της Επιτροπής

(25 Μαρτίου 2003)

Η Αίγυπτος επικύρωσε τη Σύμβαση για την εξάλειψη κάθε μορφής διάκρισης εις βάρος των γυναικών καθώς και τη Σύμβαση των HE για τα δικαιώματα του παιδιού. Τα δικαιώματα των γυναικών καλύπτονται επίσης από την Οικουμενική Διακήρυξη των Δικαιωμάτων του Ανθρώπου (UDHR) που ορίζει το σεβασμό των δημοκρατικών αρχών και των θεμελιωδών δικαιωμάτων του ανθρώπου που αποτελούν ουσιώδες στοιχείο της συμφωνίας σύνδεσης Ευρωπαϊκής 'Ενωσης-Αιγύπτου (που υπεγράφη τον Ιούνιο του 2001 και θα επικυρωθεί σύντομα).

Ο ακρωτηριασμός των γυναικείων γεννητικών οργάνων (ΑΓΓΟ) είναι παράνομος στην Αίγυπτο και η πρακτική αυτή καταργήθηκε με διάταγμα το 1996 από κάθε κρατικό ιατρικό ίδρυμα και από όλο το ιατρικό προσωπικό. Μολονότι υποστηρικτές του ΑΓΓΟ είχαν προσωρινά καταργήσει την απαγόρευση της πρακτικής αυτής από τα δικαστήρια, η κυβέρνηση κατάφερε την εκ νέου επιβολή της. Ωστόσο, η πρακτική, που επιβάλλεται ευρέως από οικογένειες στα παιδιά θηλυκού γένους, είναι ενδημική και παραμένει βαθιά ριζωμένη στην τοπική κουλτούρα. Περίπου 80-90% όλων των Αιγυπτίων γυναικών ανεξαρτήτως θρησκείας, περιοχής και κοινωνικής τάξης έχει υποστεί ακρωτηριασμό των γεννητικών οργάνων. Αυτό δεν είναι θέμα που αφορά αποκλειστικά τις διακρίσεις μεταξύ φύλων αλλά και κατάφωρη παραβίαση των δικαιωμάτων του παιδιού. Η αιγυπτιακή κυβέρνηση φαίνεται πως έχει δεσμευθεί για την καταπολέμηση του ΑΓΓΟ μέσω νομοθετικών μέτρων και μέτρων για την αλλαγή της στάσης μέσω της εκπαίδευσης και της υποστήριξης σε πρωτοβουλίες της κοινωνίας των πολιτών — και πολλές σημαντικές πολιτικές και θρησκευτικές μορφές συνδέονται με την εκστρατεία. Η Ευρωπαϊκή Ένωση υποστηρίζει την προσέγγιση αυτή μέσω των προγραμμάτων της σε θέματα αναπαραγωγικής και γενικής υγείας και μέσω της συγχρηματοδότησης συναφών πρωτοβουλιών της κοινωνίας των πολιτών (μια από αυτές διεξάγει ειδική εκστρατεία κατά των ΑΓΓΟ και μια άλλη υποστηρίζει την εγγραφή γυναικών-ψηφοφόρων).

Όσον αφορά το διαζύγιο, η κατάσταση έχει βελτιωθεί σημαντικά από το 2000. Οι γυναίκες μπορούν σήμερα να θέτουν τέρμα στο γάμο μονομερώς, ωστόσο, μόνον σε περίπτωση που εγκαταλείψουν τα δικαιώματά τους για οικονομική υποστήριξη. Άλλες πτυχές διάκρισης του οικογενειακού δικαίου, τόσο του κοσμικού όσο και του ισλαμικού, αντιμετωπίζονται αργά, εξακολουθούν ωστόσο να υπάρχουν πολλές ανισότητες. Ένα από τα πιο διαμφισβητούμενα θέματα αφορά τη νομοθεσία περί εθνικότητας που αρνείται την αιγυπτιακή υπηκοότητα σε παιδιά που έχουν γεννηθεί από αιγύπτια μητέρα και μη-αιγύπτιο πατέρα. Ο αλφαβητισμός των κοριτσιών και η πρόσβαση σε περαιτέρω διευκολύνσεις εκπαίδευσης και υγείας για τα κορίτσια και τις νεαρές γυναίκες βελτιώνεται επίσης και η Ένωση υποστηρίζει έντονα τη διαδικασία αυτή μέσω των υφιστάμενων προγραμμάτων της σε θέματα βασικής υγείας και εκπαίδευσης καθώς και στα προγραμματισμένα της σχέδια στους τομείς της επαγγελματικής κατάρτισης, της περιφερειακής ανάπτυξης και της υποστήριξης μη κυβερνητικών οργανώσεων (ΜΚΟ) που εργάζονται με τις κοινωνικά ευπαθέστερες ομάδες.

Η επιβολή των ανθρώπινων δικαιωμάτων, περιλαμβανομένων των γυναικείων δικαιωμάτων στην Αίγυπτο εμπίπτει στην αρμοδιότητα της αιγυπτιακής κυβέρνησης, του αιγυπτιακού κοινοβουλίου και του δικαστικού σώματος. Ωστόσο, η αντιπροσωπεία της Επιτροπής και οι πρεσβείες των κρατών-μελών στο Κάιρο, από κοινού με πολλά άλλα μέρη, παρακολουθούν συστηματικά την κατάσταση στην Αίγυπτο και κάνουν παραστάσεις στις αιγυπτιακές αρχές δια των κατάλληλων οδών όταν αυτό κρίνεται απαραίτητο, κάτι που η Ένωση κάνει τακτικά για να υποστηρίξει μεμονωμένες θέσεις. Επίσης, υποστηρίζει ενεργά αιγυπτιακές οργανώσεις της κοινωνίας των πολιτών που διεξάγουν εκστρατείες υπέρ των δικαιωμάτων του πολίτη.

Σύμφωνα με όλες τις συμφωνίες σύνδεσης που έχουν υπογραφεί με μεσογειακούς εταίρους, η συμφωνία σύνδεσης ΕΕ-Αιγύπτου προβλέπει έναν διαρθρωμένο και τακτικό πολιτικό διάλογο. Αυτό θα αποτελέσει ένα σημαντικό πρόσθετο φόρουμ και για τις δύο πλευρές με στόχο να συζητούν για ένα ευρύ πεδίο σημαντικών θεμάτων κοινού ενδιαφέροντος, συμπεριλαμβανομένων των δημοκρατικών και ανθρώπινων δικαιωμάτων. Ο σεβασμός των δημοκρατικών αρχών και των θεμελιωδών ανθρώπινων δικαιωμάτων αναφέρεται ρητά στη συμφωνία ως ουσιώδες στοιχείο. Η συμφωνία σύνδεσης περιέχει επίσης διατάξεις όσον αφορά τη λήψη μέτρων από το κάθε μέρος σε περίπτωση υλικής παραβίασης της συμφωνίας.

----

----

(2004/C 33 E/044)

ΓΡΑΠΤΗ ΕΡΩΤΗΣΗ Ε-0519/03

υποβολή: Miet Smet (PPE-DE) προς την Επιτροπή

(24 Φεβρουαρίου 2003)

Θέμα:   Τα δικαιώματα των γυναικών στην Κένυα

Η συνεργασία μεταξύ της Ευρωπαϊκής Ένωσης και της Κένυας βασίζεται στην εταιρική σχέση μεταξύ των χωρών ΑΚΕ και της ΕΕ. Στη συμφωνία του Κοτονού, που διαμορφώνει το γενικό πλαίσιο για τις σχέσεις ΑΚΕ-ΕΕ για τα επόμενα 20 χρόνια, τονίζεται πολλάκις ο σεβασμός των ανθρωπίνων δικαιωμάτων και η ισότητα μεταξύ ανδρών και γυναικών από αμφότερα τα μέρη.

Παρά το γεγονός ότι η Κένυα υπογράφει τις εν λόγω αρχές, τα δικαιώματα των γυναικών στην Κένυα δεν τυγχάνουν πάντα σεβασμού. Η Agencia EFE αναφέρει ότι στην Κένυα κορίτσια και γυναίκες υποβάλλονται ακόμη σε μεγάλο βαθμό σε ακρωτηριασμό των γεννητικών οργάνων.

'Εχει ήδη αντιδράσει η ΕΕ σε αυτές τις κατάφωρες παραβιάσεις των δικαιωμάτων των γυναικών; Εάν όχι, έχει η ΕΕ την πρόθεση να αντιδράσει σε αυτές τις παραβιάσεις;

Προβλέπεται κάποιος μηχανισμός, προκειμένου να ελέγχεται και να επιβάλλεται κατά τρόπο συστηματικό ο σεβασμός των δικαιωμάτων των γυναικών στην Κένυα; Επίσης, προβλέπεται κάποια δυνατότητα αναστολής της συνεργασίας μεταξύ της Κένυας και της ΕΕ, δεδομένου ότι στη χώρα αυτή τα δικαιώματα των γυναικών, και γενικότερα τα ανθρώπινα δικαιώματα, παραβιάζονται επί μονίμου βάσεως;

Σε περίπτωση που η απάντηση στα ανωτέρω ερωτήματα είναι αρνητική, προτίθεται η ΕΕ να προβλέψει τέτοιες δυνατότητες στο μέλλον;

Εφόσον ρυθμιστούν τόσο ο έλεγχος όσο και η επιβολή του σεβασμού των δικαιωμάτων των γυναικών και προβλεφθεί ενδεχόμενη αναστολή της συνεργασίας μεταξύ Κένυας και ΕΕ, ισχύει το ίδιο για όλες τις χώρες που έχουν υπογράψει τη Συμφωνία του Κοτονού;

Απάντηση του κ. Nielson Εξ ονόματος της Επιτροπής

(4 Απριλίου 2003)

Η Επιτροπή έχει θέσει επανειλημμένως το θέμα των ανθρώπινων δικαιωμάτων και των δικαιωμάτων των γυναικών, ειδικότερα, στην κυβέρνηση της Κένυας, συμπεριλαμβανομένου του θέματος που αφορά τον ακρωτηριασμό των γυναικείων γεννητικών οργάνων (FGM). Η Επιτροπή επικουρεί επίσης πρωτοβουλίες της κοινωνίας των πολιτών όσον αφορά τα δικαιώματα των γυναικών και την εμπλοκή τους στη χάραξη πολιτικής, υποστηρίζοντας ταυτόχρονα ένα ειδικό σχέδιο που επικεντρώνεται στην πρόληψη του ακρωτηριασμού των γυναικείων γεννητικών οργάνων στην περιοχή Kisii.

Η Επιτροπή θα εξακολουθήσει να υποστηρίζει τη λήψη κατάλληλων μέτρων για την εξασφάλιση της προόδου στο θέμα των ανθρώπινων δικαιωμάτων, συμπεριλαμβανομένων των δικαιωμάτων των γυναικών και της εξάλειψης της πρακτικής του ακρωτηριασμού των γυναικείων γεννητικών οργάνων.

Ειδικότερα, η Ένωση προτείνει την ενίσχυση του πολιτικού διαλόγου με την πρόσφατα εκλεγμένη κυβέρνηση της Κένυας επικεντρώνοντας, μεταξύ άλλων, στο θέμα των ανθρώπινων δικαιωμάτων. Η Επιτροπή θα εξακολουθήσει επίσης να θέτει θέματα που αφορούν τα ανθρώπινα δικαιώματα, συμπεριλαμβανομένων θεμάτων που αφορούν το φύλο, στα κατάλληλα φόρουμ, καθώς και στο πλαίσιο του διαλόγου με μη-κρατικούς φορείς που παρακολουθούν και ενισχύουν τα γυναικεία δικαιώματα.

Επιπλέον, για την παρακολούθηση της κατάστασης, η Επιτροπή βασίζεται και σε διεθνείς πρωτοβουλίες, ιδίως στην επιτροπή για την εξάλειψη κάθε μορφής διάκρισης εις βάρος γυναικών (CEDAW), στην οποία η Κένυα υποβάλλει τακτικά εκθέσεις.

Στο πλαίσιο αυτό, κάποια θετικά βήματα σημειώθηκαν στην Κένυα τα τελευταία έτη. Ο ακρωτηριασμός των γυναικείων γεννητικών οργάνων απαγορεύθηκε επίσημα για τα κορίτσια ηλικίας έως 17 ετών όταν εγκρίθηκε από το Κοινοβούλιο (2001) ο νόμος για τα παιδιά, ενώ η κοινωνία των πολιτών διεξήγαγε εκστρατεία αύξησης της συνειδητοποίησης του κοινού σχετικά με τη συγκεκριμένη πτυχή της βίας σε σχέση με το φύλο.

Η Επιτροπή κάνει επίσης θερμά δεκτή την πρόσφατη πρωτοβουλία της κυβέρνησης για την προώθηση της δωρεάν πρωτοβάθμιας εκπαίδευσης για όλους, καθώς πιστεύει ότι τα περιοριστικά μέτρα πρέπει να συμπληρωθούν με την εκπαίδευση για την αντιμετώπιση των περίπλοκων και πολιτιστικά ριζωμένων ιδεών που διέπουν τις πρακτικές ακρωτηριασμού των γυναικείων γεννητικών οργάνων και των διακρίσεων κατά των γυναικών.

Η συμφωνία Κοτονου προβλέπει στο άρθρο 8 τον ολοκληρωμένο πολιτικό διάλογο με όλα τα κράτη της Αφρικής, της Καραϊβικής και του Ειρηνικού (ΑΚΕ), συμπεριλαμβανομένης της τακτικής αξιολόγησης των εξελίξεων σχετικά με το σεβασμό των ανθρώπινων δικαιωμάτων.

Όταν δεν τηρούνται τα ουσιαστικά στοιχεία που ορίζονται στο άρθρο 9 της συμφωνίας εταιρικής σχέσης, κάθε μέρος της συμφωνίας μπορεί να καλέσει το άλλο μέρος σε διαβούλευση, σύμφωνα με το άρθρο 96 της συμφωνίας Κοτονου. Ο σεβασμός των ανθρώπινων δικαιωμάτων είναι ένα από τα απαραίτητα στοιχεία της συμφωνίας και ισχύει για όλους τους συμμετέχοντες. Το άρθρο 96 προβλέπει ότι εάν οι διαβουλεύσεις δεν οδηγήσουν σε αποδεκτή λύση για τις δύο πλευρές, μπορεί να ληφθούν κατάλληλα μέτρα. Η αναστολή της συμφωνίας είναι το ύστατο μέτρο που μπορεί να ληφθεί.

----

----

(2004/C 33 E/045)

ΓΡΑΠΤΗ ΕΡΩΤΗΣΗ Ε-0523/03

υποβολή: Miet Smet (PPE-DE) προς την Επιτροπή

(24 Φεβρουαρίου 2003)

Θέμα:   Τα δικαιώματα των γυναικών στη Ζάμπια

Η συνεργασία μεταξύ της Ευρωπαϊκής Ένωσης και της Ζάμπια βασίζεται στην εταιρική σχέση μεταξύ των χωρών ΑΚΕ και της ΕΕ. Στη συμφωνία του Κοτονού, που διαμορφώνει το γενικό πλαίσιο για τις σχέσεις ΑΚΕ-ΕΕ για τα επόμενα 20 χρόνια, τονίζεται πολλάκις ο σεβασμός των ανθρωπίνων δικαιωμάτων και η ισότητα μεταξύ ανδρών και γυναικών από αμφότερα τα μέρη.

Παρά το γεγονός ότι η Ζάμπια υπογράφει τις εν λόγω αρχές, τα δικαιώματα των γυναικών στη Ζάμπια δεν τυγχάνουν πάντοτε σεβασμού. Σύμφωνα με έκθεση της Οργάνωσης «Human Rights Watch» της 28ης Ιανουαρίου 2003, τα κορίτσια στη Ζάμπια προσβάλλονται από τον ιό HIV πέντε φορές περισσότερο από ό,τι τα αγόρια, επειδή είναι θύματα εκτεταμένης σεξουαλικής κακοποίησης.

'Εχει ήδη αντιδράσει η ΕΕ σε αυτές τις κατάφωρες παραβιάσεις των δικαιωμάτων των γυναικών; Εάν όχι, έχει η ΕΕ την πρόθεση να αντιδράσει σε αυτές τις παραβιάσεις;

Προβλέπεται κάποιος μηχανισμός, προκειμένου να ελέγχεται και να επιβάλλεται κατά τρόπο συστηματικό ο σεβασμός των δικαιωμάτων των γυναικών στη Ζάμπια; Επίσης, προβλέπεται κάποια δυνατότητα αναστολής της συνεργασίας μεταξύ της Ζάμπια και της ΕΕ, δεδομένου ότι στη χώρα αυτή τα δικαιώματα των γυναικών, και γενικότερα τα ανθρώπινα δικαιώματα, παραβιάζονται επί μονίμου βάσεως;

Σε περίπτωση που η απάντηση στα ανωτέρω ερωτήματα είναι αρνητική, προτίθεται η ΕΕ να προβλέψει τέτοιες δυνατότητες στο μέλλον;

Εφόσον ρυθμιστούν τόσο ο έλεγχος όσο και η επιβολή του σεβασμού των δικαιωμάτων των γυναικών και προβλεφθεί ενδεχόμενη αναστολή της συνεργασίας μεταξύ Ζάμπια και ΕΕ, ισχύει το ίδιο για όλες τις χώρες που έχουν υπογράψει τη Συμφωνία του Κοτονού;

Απάντηση του κ. Nielson εξ ονόματος της Επιτροπής

(3 Απριλίου 2003)

Το γεγονός ότι στη Ζάμπια και στη Νότιο Αφρική οι νεαρές γυναίκες προσβάλλονται κατά μεγαλύτερο ποσοστό απ'ό,τι οι νεαροί άνδρες από τον ιό HIV οφείλεται σε διάφορους παράγοντες, ένας από τους οποίους είναι η σεξουαλική κακοποίηση. Ωστόσο υπάρχουν και άλλοι παράγοντες όπως οι σεξουαλικές σχέσεις σε νεαρότερη ηλικία και η μεγαλύτερη ευπάθεια των γυναικών στη μετάδοση της νόσου.

Η Επιτροπή, στο πλαίσιο του κονδυλίου του προϋπολογισμού Β7-6211, δημοσίευσε το Σεπτέμβριο του 2002 πρόσκληση υποβολής προτάσεων για την καταπολέμηση των νόσων που οφείλονται στη φτώχεια, και ιδίως του HIV/AIDS, σε όλες τις αναπτυσσόμενες χώρες. Οι δραστηριότητες που χρηματοδοτούνται με αυτές τις μη επιστρεπτέες ενισχύσεις θα βελτιώσουν την περίθαλψη και θεραπεία των ατόμων που έχουν ήδη προσβληθεί, αλλά θα καλύπτουν επίσης ενέργειες για την αντιμετώπιση των αναγκών των νέων γυναικών που προσβάλλονται ευκολότερα από τον ιό. Η έκθεση της οργάνωσης «Human Rights Watch» για τα δικαιώματα των γυναικών στη Ζάμπια, την οποία ανέφερε το Αξιότιμο Μέλος του Κοινοβουλίου, μνημονεύει το εν λόγω πρόγραμμα της Ευρωπαϊκής Κοινότητας (1).

Το Διεθνές Ταμείο για την καταπολέμηση του HIV/AIDS χορήγησε στη Ζάμπια μη επιστρεπτέα ενίσχυση 19 858 000 δολαρίων ΗΠΑ, η δε συνεισφορά της Κοινότητας ανήλθε σε 120 εκατ. ευρώ.

Το πρόβλημα των φύλων και του ιού HIV/AIDS αποτελούν επίσης τα κύρια διατομεακά θέματα στο τρέχον Εθνικό Ενδεικτικό Πρόγραμμα της Ζάμπια (ΕΕΠ).

Η έκθεση της οργάνωσης «Human Rights Watch» («παρατηρητήριο ανθρωπίνων δικαιωμάτων») παρατηρεί ότι μεταξύ των βασικών προβλημάτων που πρέπει να αντιμετωπίσει το κράτος είναι, αφενός, η αδυναμία και η αποτυχία του ποινικού δικαστικού συστήματος να αντιμετωπίσει αποτελεσματικά τις καταγγελίες για σεξουαλική κακοποίηση, και, αφετέρου, η ανάγκη για ειδική εκπαίδευση της αστυνομίας στον τομέα της βίας κατά των γυναικών και της κακοποίησης ανηλίκων. Κατά την επίσκεψη στη Ζάμπια του μέλους της Επιτροπής που είναι υπεύθυνο για την ανάπτυξη, τον Ιανουάριο του 2003, συζητήθηκαν με τον πρόεδρο Mwanawasa το πρόβλημα της βίας κατά των γυναικών και η ανάγκη για ειδική κατάρτιση των δικαστών. Μετά από αυτό το διάλογο, η Επιτροπή συνεργάζεται με το Υπουργείο Δικαστικών Υποθέσεων για την κατάρτιση ειδικών προγραμμάτων εκπαίδευσης των δικαστών και των αστυνομικών στο πλαίσιο ενός προγράμματος θεσμικής ανάπτυξης και δημιουργίας ικανοτήτων που προβλέπεται στο 9ο Ταμείο Ευρωπαϊκής Ανάπτυξης (ΕΕΠ) που αναφέρθηκε παραπάνω.

Η Συμφωνία του Κοτονού προβλέπει στο άρθρο 8 συνολικό πολιτικό διάλογο με όλα τα κράτη της Αφρικής, της Καραϊβικής και του Ειρηνικού (ΑΚΕ), καθώς και περιοδική αξιολόγηση των εξελίξεων όσον αφορά το σεβασμό των ανθρωπίνων δικαιωμάτων.

Η Κοινότητα και τα κράτη μέλη παρακολουθούν με μεγάλη προσοχή τις επιπτώσεις του ιού HIV/AIDS και τη βία κατά των γυναικών και, στο πλαίσιο του διαρκούς πολιτικού διαλόγου που προβλέπεται στο άρθρο 8 της Συμφωνίας του Κοτονού, συζητούν τακτικά γιάυτά τα προβλήματα με την κυβέρνηση της Ζάμπια.

Σε περίπτωση που δεν μπορούν να τηρηθούν τα βασικά στοιχεία που καθορίζονται στο άρθρο 9 της εταιρικής σχέσης, κάθε μέρος της Συμφωνίας μπορεί να καλέσει το άλλο μέρος σε διαβουλεύσεις σύμφωνα με το άρθρο 96 της Συμφωνίας του Κοτονού. Ο σεβασμός των ανθρωπίνων δικαιωμάτων αποτελεί ένα από τα βασικά στοιχεία της Συμφωνίας και ισχύει για όλους του υπογράφοντες. Το άρθρο 96 ορίζει ότι εάν οι διαβουλεύσεις δεν οδηγήσουν σε λύση αποδεκτή και από τα δύο μέρη, μπορούν να ληφθούν τα κατάλληλα μέτρα. Η αναστολή της συμφωνίας αποτελεί μέτρο έσχατης ανάγκης.

----

(1)  Σελίδα 74.

----

----

(2004/C 33 E/046)

ΓΡΑΠΤΗ ΕΡΩΤΗΣΗ Ε-0526/03

υποβολή: José Ribeiro e Castro (UEN) προς την Επιτροπή

(24 Φεβρουαρίου 2003)

Θέμα:   Συνεργασία με το Μακάο

Η Επιτροπή δήλωσε ότι επιθυμεί «να χρησιμοποιήσει όλα τα μέσα που έχει στη διάθεσή της (...) προκειμένου να συνδράμει στην υπερτόνιση της αυτονομίας του Μακάο στους κόλπους της Κίνας και του ιδιόμορφου τρόπου ζωής του (...)» (1), με την πεποίθηση ότι «η ευρωπαϊκή παρουσία στην εδαφική έκταση και οι ισχυροί προσωπικοί δεσμοί ανάμεσα στην Ευρώπη και το Μακάο αποτελούν ορισμένους από τους κυριότερους παράγοντες που θα βοηθήσουν να μετατραπεί το Μακάο σε φυσική διελκυστίνδα της ΕΕ στην περιοχή» (2). Και το Ευρωπαϊκό Κοινοβούλιο επιβεβαίωσε και επανέλαβε αυτή τη δέσμευση (3), εκφράζοντας την επιθυμία «η Ευρωπαϊκή Ένωση να χρησιμοποιήσει δυναμικά τα μέσα που διαθέτει, συγκεκριμένα δε τον πολιτικό διάλογο, τις κοινές δράσεις, τις κοινές θέσεις, και ιδιαίτερα τις δράσεις συνεργασίας» (4).

Εντούτοις, παρατηρούμε ότι σε δύο μόνο χρόνια η συνεργασία μεταξύ ΕΕ και Μακάο μειώθηκε σε εξαιρετικά χαμηλά επίπεδα. Πράγματι, «ο σημερινός φάκελος της συνεργασίας της Κοινότητας με το Μακάο περιλαμβάνει [σήμερα] μόνον ένα έργο» (5), όπως δήλωσε ο κ. Επίτροπος Patten απαντώντας σε ερώτηση που υπέβαλα προσφάτως.

Στην εξέλιξη αυτή συνέβαλε, όπως λέγεται, η αντίληψη που επικρατεί στην ΕΕ, ότι «συνεργασία ισούται με χρηματοδοτήσεις»· με άλλα λόγια, εφόσον δεν υπάρχουν έργα τα οποία είναι αντικείμενο ισομερούς χρηματοδότησης, δεν υπάρχει καμία έμπρακτη δυνατότητα οργάνωσης και προώθησης δράσεων συνεργασίας από τη μεριά μας.

Αντιλαμβανόμαστε ότι, μπροστά στις επείγουσες ανάγκες που απορρέουν από τις σχέσεις συνεργασίας και ανάπτυξης με τις φτωχότερες περιοχές του κόσμου, η χρηματοδότηση δράσεων που αφορούν το Μακάο δεν αποτελούν δημοσιονομική προτεραιότητα της ΕΕ. Αυτό, ωστόσο, δεν θα έπρεπε να εμποδίζει την χάραξη κατευθύνσεων διμερούς συνεργασίας μεταξύ ΕΕ και Μακάο, ακόμη και αν αυτές χρηματοδοτούνται κατά κύριο λόγο από την ΕΔΠ του Μακάο ή έστω και αποκλειστικά από την τελευταία, σε κάθε περίπτωση όπου υπάρχει ευρωπαϊκό ενδιαφέρον ή όταν η ΕΕ είναι σε θέση να ανταποκριθεί στα αιτήματα της ΕΔΠ του Μακάο.

Αληθεύει αυτή η περιοριστική αντίληψη σύμφωνα με την οποία «συνεργασία ισούται με χρηματοδοτήσεις»; Και, εάν ναι, σκοπεύει η Επιτροπή να την επανεξετάσει, συγκεκριμένα με σκοπό να διευρύνει τις δυνατότητες και τα πρότυπα της διμερούς συνεργασίας ΕΕ/Μακάο; Ποιες άλλες ιδέες έχει η Επιτροπή προκειμένου να τονώσει τη συνεργασία ΕΕ/Μακάο, προς την κατεύθυνση των πολιτικών της εξαγγελιών; Και σε ποιους τομείς;

Απάντηση του κ. Patten εξ ονόματος της Επιτροπής

(4 Απριλίου 2003)

Ως συνέχεια της προηγούμενης απάντησης στη γραπτή ερώτηση Ε-3098/02 (6) που υπέβαλε το Αξιότιμο Μέλος, η Επιτροπή επιβεβαιώνει ότι παραμένει σταθερά δεσμευμένη στη συνεργασία της με τις αρχές του Μακάο, προκειμένου να συμβάλει στη σταθερή ανάπτυξη της Ειδικής Διοικητικής Περιφέρειας (ΕΔΠ), σύμφωνα με την αρχή «μία χώρα, δύο συστήματα». Σχετικά με αυτό, η χορήγηση το 2001 στους κατόχους διαβατηρίου της ΕΔΠ Μακάο του δικαιώματος πρόσβασης στο έδαφος της ΕΕ χωρίς απαίτηση θεώρησης και η μονογράφηση της συμφωνίας επανεισδοχής μεταξύ της Κοινότητας και του Μακάο το 2002, καθώς και το πρόγραμμα συνεργασίας στον νομικό τομέα μεταξύ της Κοινότητας και του Μακάο και η επιτυχημένη συμμετοχή του Μακάο σε περιφερειακά κοινοτικά προγράμματα όπως το Asia Invest και το Asia Link αποτελούν συγκεκριμένα παραδείγματα.

Λόγω του υψηλού επιπέδου εισοδημάτων στο Μακάο, η εν λόγω ΕΔΠ δεν περιέχεται πλέον στον κατάλογο των αναπτυσσομένων χωρών και εδαφών του Οργανισμού Οικονομικής Συνεργασίας και Ανάπτυξης/της Επιτροπής Αναπτυξιακής Βοήθειας (ΟΟΣΑ/ΕΑΒ).

Εντούτοις, η Επιτροπή και το Μακάο θα συνεχίσουν να συζητούν και να αναζητούν νέους τρόπους και μέσα συνεργασίας, όπως έπραξαν τον Οκτώβριο του 2002, στους κόλπους της μεικτής επιτροπής που συστάθηκε στο πλαίσιο της συμφωνίας εμπορίου και συνεργασίας μεταξύ Κοινότητας-Μακάο, η οποία συνήφθη το 1992.

----

(1)  COM(1999)484 - C5-0169/2000, σ. 3.

(2)  COM(l999)484 - C5-0169/2000, σ. 4.

(3)  Α5-0017/2001.

(4)  A5-0017/2001, παράγραφος 10.

(5)  Ε-3098/02, απάντηση στις 29 Νοεμβρίου 2002 - ΕΕ C 242 Ε της 9.10.2003, σελ. 39.

(6)ΕΕ C 242 Ε της 9.10.2003, σελ. 39.

----

----

(2004/C 33 E/047)

ΓΡΑΠΤΗ ΕΡΩΤΗΣΗ Ε-0533/03

υποβολή: Alexandros Alavanos (GUE/NGL) προς την Επιτροπή

(26 Φεβρουαρίου 2003)

Θέμα:   Απαγόρευση των αμβλώσεων στην Πολωνία

Η Πολωνική Κυβέρνηση αποφάσισε να συμπεριλάβει στη Συμφωνία Ένταξης της Πολωνίας στην Ευρωπαϊκή Ένωση τη διακήρυξη «για την ηθική, τον πολιτισμό και την προστασία της ζωής». Στη διακήρυξη αυτή συμπεριλαμβάνεται ένας ιδιαίτερα περιοριστικός νόμος για τις αμβλώσεις. Δεδομένου ότι η συμπερίληψη αυτής της απαγόρευσης στη Συμφωνία Ένταξης της Πολωνίας ισχυροποιεί όχι μόνο νομικά μια αναχρονιστική και αντιδημοκρατική απαγόρευση ενάντια στα δικαιώματα των γυναικών, αλλά τυχόν αποδοχή από την Ευρωπαϊκή Ένωση μιας τέτοιας διακήρυξης στη Συμφωνία Ένταξης θα αποτελούσε νομικό και ηθικό πλήγμα σε βάρος των δικαιωμάτων των γυναικών σε όλη την Ευρωπαϊκή Ένωση, ερωτάται η Επιτροπή αν προτίθεται να αποδεχθεί την εν λόγω Δήλωση μαζί με τη Συμφωνία Ένταξης της Πολωνίας. Τί μέτρα θα λάβει ώστε ανεξάρτητα της Συμφωνίας Ένταξης να μην ισχύσει η εν λόγω απαγόρευση στην Πολωνία;

Απάντηση του κ. Verheugen εξ ονόματος της Επιτροπής

(2 Απριλίου 2003)

Είναι σωστό ότι η πολωνική κυβέρνηση συμπεριέλαβε δήλωση για τη «δημόσια ηθική» στη συμφωνία ένταξης της Πολωνίας στην Ευρωπαϊκή Ένωση. Αυτή η δήλωση δεν περιέχει ρητή αναφορά σε νόμο περί αμβλώσεων στην Πολωνία. Η δήλωση αυτή, ως έχει, δεν σημαίνει ότι έχει χορηγηθεί απαλλαγή στην Πολωνία από τα καθήκοντα και τις υποχρεώσεις της στο πλαίσιο των συνθηκών ΕΚ. Αντίθετα, τα σημερινά κράτη μέλη εξέδωσαν γενική κοινή δήλωση υπογραμμίζοντας ότι οι δηλώσεις που προσαρτώνται στη συνθήκη προσχώρησης δεν μπορούν να ερμηνεύονται ή να εφαρμόζονται κατά τρόπο που να αντιβαίνει στις υποχρεώσεις των κρατών μελών που απορρέουν από την συνθήκη και την πράξη προσχώρησης. Η Επιτροπή συμφωνεί πλήρως με αυτήν την δήλωση.

Εν πάση περιπτώσει, πρέπει να υπομνησθεί ότι τα κράτη μέλη είναι αρμόδια να αποφασίζουν σχετικά με την εθνική νομοθεσία τους για τις αμβλώσεις και ότι οι αμβλώσεις υπόκεινται σε διάφορους περιορισμούς στα σημερινά κράτη μέλη.

----

----

(2004/C 33 E/048)

ΓΡΑΠΤΗ ΕΡΩΤΗΣΗ Ε-0538/03

υποβολή: Erik Meijer (GUE/NGL) προς την Επιτροπή

(26 Φεβρουαρίου 2003)

Θέμα:   Εξαγωγικές ζώνες για την Ευρωπαϊκή αγορά στη νήσο του Αγίου Μαυρικίου με εξαιρετικά χαμηλούς μισθούς και απαράδεκτες συνθήκες εργασίας

Πηγή: Ολλανδική Τηλεόραση 2, Τμήμα Επικαιρότητας «Twee Vandaag», 12.2.2003.

Απάντηση του κ. Nielson εξ ονόματος της Επιτροπής

(22 Απριλίου 2003)

Η Επιτροπή είναι ενήμερη σχετικά με την ύπαρξη ζωνών μεταποίησης προς εξαγωγή (ΖΜΕ), οι οποίες έπαιξαν σημαντικό ρόλο στην ανάπτυξη του Μαυρικίου τα τελευταία 30 χρόνια.

Η Επιτροπή γνωρίζει επίσης ότι σε γενικές γραμμές οι εν λόγω ζώνες υπήρξαν συχνά αντικείμενο κριτικής επειδή παρέχουν ακατάλληλες συνθήκες εργασίας και αποθαρρύνουν την ίδρυση σωματείων. Πράγματι, στο Μαυρίκιο η αγορά εργασίας για τον τομέα των εξαγωγών ήταν αποκομμένη από την υπόλοιπη οικονομία, ενώ οι εξαγωγικές εταιρείες μπορούσαν εύκολα να αυξάνουν ή να μειώνουν το εργατικό δυναμικό ανάλογα με τις συνθήκες της αγοράς. Η πρόσφατη αύξηση του αριθμού παράνομων απολύσεων στις ζώνες αυτές του Μαυρικίου δείχνει ότι το, κατά τα άλλα λεπτομερές, κανονιστικό σύστημα δεν είναι πλήρως αποτελεσματικό. Επίσης, οι νέες εξελίξεις στους διεθνείς κανόνες του εμπορίου και της εργασίας σε σχέση με τις ζώνες αυτές θα μπορούσαν να επηρεάσουν την κατάσταση των ΖΜΕ στο Μαυρίκιο. Στο πλαίσιο αυτό, η Διεθνής Οργάνωση Εργασίας (ILO) εντατικοποίησε τις εργασίες της για την πολιτική απασχόλησης και την κοινωνική πολιτική στις ζώνες αυτές. Η ILO έχει αναφέρει ορισμένα προβλήματα που παρατηρήθηκαν στο Μαυρίκιο σε ό,τι αφορά τις πρακτικές πρόσληψης και απασχόλησης των μεταναστών εργαζομένων καθώς και άλλα προβλήματα όπως ο χρόνος εργασίας (1).

Η Επιτροπή δεν θα συμφωνούσε ότι οι συγκεκριμένες ζώνες του Μαυρικίου δεν συνετέλεσαν στην τοπική ανάπτυξη. Οι ΖΜΕ — μαζί με τη ζάχαρη, τον τουρισμό και τις χρηματοπιστωτικές υπηρεσίες — θεωρούνται ως ένας από τους τέσσερις παράγοντες στους οποίους εξακολουθεί να στηρίζεται η οικονομική δραστηριότητα. Ο Μαυρίκιος κατάφερε να εντάξει με επιτυχία τις ζώνες αυτές στη διαδικασία εκβιομηχάνισής του, χάρη στη δημιουργία διαρκών δεσμών ανάμεσα στις ΖΜΕ και τους εγχώριους προμηθευτές, μεγιστοποιώντας έτσι το δυναμικό που προσφέρουν οι ζώνες αυτές στον τομέα της δημιουργίας θέσεων απασχόλησης.

Η Επιτροπή εκφράζει τη λύπη της για την παραβίαση της εργατικής νομοθεσίας στο Μαυρίκιο, όπως και αλλού. Ως προς αυτό, θα πρέπει να υπενθυμίσουμε ότι η Κοινότητα έχει δεσμευτεί να εφαρμόζει τους θεμελιώδεις κανόνες εργασίας της ILO. Επιπλέον, η Επιτροπή ενίσχυσε πρόσφατα τη συνεργασία της με την ILO, συνεργασία η οποία αποσκοπεί στην προώθηση των θεμελιωδών κανόνων εργασίας παγκοσμίως, την προώθηση της αξιοπρεπούς εργασίας, στην οποία περιλαμβάνεται και η μείωση της φτώχειας, καθώς και την προώθηση της κοινωνικής διάστασης της παγκοσμιοποίησης. Επίσης, η Κοινότητα έχει συμφωνήσει να προωθήσει την εφαρμογή των θεμελιωδών κανόνων εργασίας στο πλαίσιο των διμερών και πολυμερών συμφωνιών με τις αναπτυσσόμενες χώρες. Χαρακτηριστικό παράδειγμα αποτελεί το άρθρο 50 της συμφωνίας του Κοτονου, στο οποίο η Κοινότητα και τα κράτη ΑΚΕ (Αφρικής, Καραϊβικής και Ειρηνικού) επαναβεβαιώνουν τη δέσμευσή τους όσον αφορά τους θεμελιώδεις κανόνες εργασίας της ILO.

Οι διαπραγματεύσεις των συμφωνιών οικονομικής εταιρικής σχέσης μεταξύ της Ένωσης και των κρατών ΑΚΕ θα είναι μια ευκαιρία για την ενίσχυση του διαλόγου και της συνεργασίας όσον αφορά τον τρόπο υλοποίησης της δέσμευσης αυτής μέσω συγκεκριμένων δράσεων.

----

(1)  http://www.ilo.org/public/english/standards/relm/gb/docs/gb286/pdf/esp-3.pdf.

----

----

(2004/C 33 E/049)

ΓΡΑΠΤΗ ΕΡΩΤΗΣΗ Ε-0542/03

υποβολή: José Ribeiro e Castro (UEN) προς την Επιτροπή

(26 Φεβρουαρίου 2003)

Θέμα:   Η έννοια του όρου «polulation» — Αμβλώσεις

Στη δικτυακή θέση — http://www.europa.eu.int/comm/development/sector/socail/population — en-htm οι υπηρεσίες της Επιτροπής προσδιορίζουν κατά τον εξής περίεργο τρόπο την έννοια «πληθυσμιακή ομάδα»:

(Ο όρος «πληθυσμιακή ομάδα» είναι γενικός όρος χρησιμοποιούμενος σήμερα για θέματα που έχουν σχέση με τη δημογραφία και τα δικαιώματα στην αναπαραγωγή και τη σεξουαλική υγεία. Δύναται να καλύψει επίσης τομείς όπως η αντισύλληψη, οι αμβλώσεις, η προστασία της μητρότητας, η φροντίδα των νεογνών, η σεξουαλική βία και η βία σε σχέση με το φύλο, τα σεξουαλικώς μεταδιδόμενα νοσήματα, συμπεριλαμβανομένου του ΕΗΝΤΣ. Τα «πληθυσμιακά» ζητήματα αφορούν άνδρες, γυναίκες, εφήβους και παιδιά).

Έθεσα ήδη το πρόβλημα αυτό επί τη ευκαιρία της συζητήσεως επί της εκθέσεως Sandbaek σχετικά με τη στήριξη των πολιτικών και των δράσεων που αφορούν την αναπαραγωγή και τη σεξουαλική ζωή και τα συναφή δικαιώματα στις αναπτυσσόμενες χώρες.

Με βάση τα ανωτέρω ερωτώ την Επιτροπή:

Απάντηση του κ. Nielson εξ ονόματος της Επιτροπής

(4 Απριλίου 2003)

Η Κοινότητα χρησιμοποιεί τον όρο «πληθυσμός» ως γενικό όρο στην αναπτυξιακή της πολιτική σχετικά με τις πολιτικές και τις αρχές που συμφωνήθηκαν στην Διεθνή Διάσκεψη του Καΐρου για τον πληθυσμό και την ανάπτυξη, που πραγματοποιήθηκε στο Κάιρο το 1994. Στη διάσκεψη αυτή, 179 χώρες υιοθέτησαν ένα πρόγραμμα δράσης που αναγνώριζε τους δεσμούς μεταξύ του πληθυσμού, της φτώχειας και της βιώσιμης ανάπτυξης. Ο πληθυσμός διευρύνθηκε για να συμπεριλάβει όχι μόνον τη δημογραφία αλλά και τα δικαιώματα στην αναπαραγωγική και σεξουαλική υγεία. Μεγάλης σημασίας για τα προαναφερόμενα ήταν ο ρόλος των γυναικών και η χειραφέτησή τους. «Οι προσπάθειες για την επιβράδυνση της πληθυσμιακής ανάπτυξης, τη μείωση της φτώχειας, την επίτευξη οικονομικής προόδου, τη βελτίωση της περιβαλλοντικής προστασίας και τη μείωση της μη-βιώσιμης κατανάλωσης καθώς και των προτύπων παραγωγής, αλληλο-ενισχύονται. Η βιώσιμη οικονομική ανάπτυξη στο πλαίσιο της βιώσιμης ανάπτυξης είναι απαραίτητη για την εξάλειψη της φτώχειας. Η εξάλειψη της φτώχειας θα συμβάλει στην επιβράδυνση της πληθυσμιακής ανάπτυξης και στην επίτευξη της έγκαιρης σταθεροποίησης του αριθμού του πληθυσμού. Οι γυναίκες είναι γενικά οι φτωχότερες των φτωχών. Είναι επίσης καίριοι παράγοντες στην αναπτυξιακή διαδικασία. Η εξάλειψη κάθε μορφής διάκρισης κατά των γυναικών είναι, συνεπώς, προαπαιτούμενο για την εξάλειψη της φτώχειας, την προαγωγή βιώσιμης οικονομικής ανάπτυξης, την εξασφάλιση ποιοτικού οικογενειακού προγραμματισμού και υπηρεσιών αναπαραγωγικής υγείας καθώς και για την επίτευξη ισορροπίας μεταξύ του πληθυσμού και των διαθέσιμων πόρων.» (Κεφάλαιο 3 του προγράμματος δράσης: http://www.un.Org/ecosocdev/geninfo/populatin/icpd.htm#chapter3)

Για να δοθούν συγκεκριμένα παραδείγματα σχετικά με αυτή την ευρύτερη αντίληψη του πληθυσμού που περιλαμβάνει τα δικαιώματα στην αναπαραγωγική και σεξουαλική υγεία, ο ιστότοπος της Επιτροπής περιλαμβάνει σειρά θεμάτων που υπάγονται σε αυτό το γενικό όρο. Η άμβλωση αναφέρεται ως ένα από τα θέματα αυτά καθώς αποτελεί μέρος της μέριμνας για την αναπαραγωγική υγεία όπως ορίζεται στην Διεθνή Διάσκεψη του Καΐρου για τον πληθυσμό και την ανάπτυξη (1). Η κοινοτική πολιτική σχετικά με την άμβλωση ακολουθεί τις κατευθυντήριες γραμμές της Διάσκεψης του Καΐρου σχετικά με το θέμα. Μια πολιτική που υιοθετήθηκε από 179 χώρες. Ο αρμόδιος Επίτροπος για την Ανάπτυξη δήλωσε ρητά σε επιστολή σε μέλη του Κοινοβουλίου (13 Ιανουαρίου 2003) ότι « ... στοχεύουμε, μέσω της υποστήριξης μας σε προγράμματα αναπαραγωγικής υγείας, στην πρόληψη της ανάγκης για άμβλωση. Ωστόσο, αναγνωρίζουμε ότι η άμβλωση υπό μη-ασφαλείς συνθήκες είναι μια πραγματικότητα και οδηγεί σε ανώφελους θανάτους πολλών γυναικών ετησίως ... Όταν η άμβλωση είναι νόμιμη για συγκεκριμένους λόγους, κανονικά είναι ασφαλής ... Η Επιτροπή θεωρεί ότι η εθνική νομοθεσία είναι μεγάλης σημασίας όταν πρόκειται για θέματα άμβλωσης που πραγματοποιείται εντός του επίσημου συστήματος υγείας. Δεν υποστηρίζουμε πολιτικές άμβλωσης ως μέσο περιορισμού της πληθυσμιακής ανάπτυξης στις αναπτυσσόμενες χώρες και είμαστε αντίθετοι στην πρακτική της άμβλωσης διά της βίας».

----

(1)  Η μέριμνα για την αναπαραγωγική υγεία ορίζεται ως ο συγκερασμός μεθόδων, τεχνικών και υπηρεσιών που συμβάλλουν στην αναπαραγωγική υγεία και στην ευμάρεια μέσω της πρόληψης και της επίλυσης προβλημάτων αναπαραγωγικής υγείας. (Πρόγραμμα δράσης, ICPD).

----

----

(2004/C 33 E/050)

ΓΡΑΠΤΗ ΕΡΩΤΗΣΗ Ε-0560/03

υποβολή: Raina Echerer (Verts/ALE) προς την Επιτροπή

(27 Φεβρουαρίου 2003)

Θέμα:   Οι ραδιοτηλεοπτικές αρχές της Μάλτας λογοκρίνουν τηλεοπτικά προγράμματα

Οι ραδιοτηλεοπτικές αρχές της Μάλτας αποφάσισαν τον έλεγχο εγγεγραμμένων προγραμμάτων παραγωγής της εταιρίας «Where's Everybody?» της Μάλτας πριν από την τηλεοπτική τους μετάδοση. Τα προγράμματα αυτά μεταδίδονται από τον εθνικό τηλεοπτικό σταθμό «Public Broadcasting Services». Τα προγράμματα της εταιρίας «Where's Everybody?» δεν έχουν κριθεί ποτέ ένοχα για έλλειψη αντικειμενικότητας από τις ραδιοτηλεοπτικές αρχές. Το προηγούμενο έτος, το Εργατικό Κόμμα της Μάλτας ζήτησε το μποϊκοτάζ των προγραμμάτων αυτών. Τα εν λόγω προγράμματα προσφέρουν στην κοινωνία των πολιτών της Μάλτας την ευκαιρία να εκφράσει δημοσίως τη γνώμη της με τον πιο δημοκρατικό τρόπο. Οι ραδιοτηλεοπτικές αρχές επέλεξαν να λογοκρίνουν και να ελέγξουν πριν από τη μετάδοση τα προγράμματα της εταιρίας «Where's Everybody?». Ωστόσο, δεν συμβαίνει το ίδιο και με άλλα προγράμματα.

Μπορεί η Επιτροπή να διερευνήσει με τις αρχές της Μάλτας γιατί οι ραδιοτηλεοπτικές αρχές της επιφυλάσσουν τέτοια συμπεριφορά σε μια μόνο εταιρία παραγωγής, εάν η συμπεριφορά αυτή εισάγει διακρίσεις, περιορίζει την ελευθερία της έκφρασης στη Μάλτα και εάν αντίκειται στις βασικές οδηγίες της Ευρωπαϊκής Ένωσης για την ελευθερία λόγου και έκφρασης;

Απάντηση του κ. Verheugen εξ ονόματος της Επιτροπής

(31 Μαρτίου 2003)

Η Επιτροπή παρακολουθεί την ελευθερία έκφρασης στη Μάλτα, όπως σε όλες τις άλλες υποψήφιες χώρες, ως ένα από τα βασικά πολιτικά κριτήρια προσχώρησης. Στις περιοδικές εκθέσεις της σχετικά με την πορεία της Μάλτας προς την προσχώρηση, αναφέρεται συστηματικά ότι η ελευθερία της έκφρασης διαφυλάσσεται στο σύνταγμα της Μάλτας και συνεχίζει να τηρείται καλώς στην πράξη.

Όσον αφορά την ελευθερία έκφρασης των δημοσιογράφων των ραδιοτηλεοπτικών φορέων, η Μάλτα διαθέτει ανεξάρτητες ραδιοτηλεοπτικές αρχές, των οποίων τα μέλη διορίζονται από τον Πρόεδρο της Δημοκρατίας, κατόπιν συμβουλευτικής γνώμης του Πρωθυπουργού και διαβουλεύσεων με τον αρχηγό της αντιπολίτευσης.

Σύμφωνα με τη νομοθεσία και το σύνταγμα της Μάλτας, οι αρχές αυτές είναι ειδικότερα αρμόδιες για τα εξής:

Η απόφαση των ραδιοτηλεοπτικών αρχών να ελέγξουν ορισμένες από τις μαγνητοσκοπημένες εκπομπές που παρήχθησαν από την εταιρεία παραγωγής «Where's Everybody» της Μάλτας πρέπει να εξεταστεί στο πλαίσιο της εκστρατείας για το δημοψήφισμα προσχώρησης που διεξήχθη στις 8 Μαρτίου 2003 στη Μάλτα.

Για να εξασφαλιστεί η αμεροληψία και η δίκαιη κατανομή της διάρκειας των παρεμβάσεων μεταξύ των διαφόρων πολιτικών κομμάτων, οι ραδιοτηλεοπτικές αρχές αξιολόγησαν και ενέκριναν πρόγραμμα εκπομπών από τον σταθμό «Public Broadcasting Services (PBS)» για την περίοδο του δημοψηφίσματος. Μετά από τροποποιήσεις του εγκεκριμένου προγράμματος, και επακόλουθη καταγγελία του εργατικού κόμματος της Μάλτας, οι ραδιοτηλεοπτικές αρχές ζήτησαν από τον σταθμό PBS να προβεί σε έλεγχο σειράς εκπομπών που θεωρούνται ως μεροληπτικές από το εργατικό κόμμα της Μάλτας. Οι ραδιοτηλεοπτικές αρχές υποστήριξαν ότι ο έλεγχος αυτός ήταν αναγκαίος λαμβανομένου υπόψη του καθήκοντος τους να αποτρέψουν κάθε πιθανότητα χειραγώγησης δημόσιων εκπομπών από ιδιοτελή συμφέροντα τη στιγμή της λαϊκής ετυμηγορίας και, επίσης, επειδή δεν διέθεταν πληροφορίες όσον αφορά το περιεχόμενο των εκπομπών.

Μετά την υποβολή των πληροφοριών που ζητήθηκαν από τον σταθμό PBS σχετικά με τις διαφιλονικούμενες εκπομπές, οι ραδιοτηλεοπτικές αρχές αποφάσισαν να αποσύρουν το αίτημά της για «προληπτικό έλεγχο».

Η Επιτροπή πιστεύει ότι οι ραδιοτηλεοπτικές αρχές δεν ενήργησαν κατά τρόπο μεροληπτικό στην υπόθεση αυτή αλλά, μάλλον, ότι αναγκάστηκαν να λάβουν έκτακτα μέτρα λόγω της τεταμένης εκστρατείας για το δημοψήφισμα προσχώρησης στη Μάλτα ώστε να διασφαλίσουν την αμεροληψία της δημόσιας τηλεόρασης.

Ενόψει των έκτακτων αυτών περιστάσεων, και λαμβανομένου υπόψη του καθεστώτος, των καθηκόντων και της ανεξαρτησίας των ραδιοτηλεοπτικών αρχών της Μάλτας, η Επιτροπή επιβεβαιώνει την άποψή της ότι η ελευθερία της έκφρασης εξακολουθεί να είναι σεβαστή στη Μάλτα.

----

----

(2004/C 33 E/051)

ΓΡΑΠΤΗ ΕΡΩΤΗΣΗ Ε-0574/03

υποβολή: Luigi Vinci (GUE/NGL) προς την Επιτροπή

(28 Φεβρουαρίου 2003)

Θέμα:   Τουρκία και «Υπόθεση Ocalan»

Εδώ και πολλές εβδομάδες, ο αρχηγός του πρώην Εργατικού Κόμματος του Κουρδιστάν ΡΚΚ, Abdullah Ocalan, δεν μπορεί να δέχεται επισκέψεις ούτε των συνηγόρων του αλλά ούτε και άλλων προσώπων. Αυτή η αυθαίρετη απόφαση της Τουρκικής κυβέρνησης συνιστά κατάφορη παραβίαση της Ευρωπαϊκής Συμβάσεως για τη διασφάλιση των ανθρώπινων δικαιωμάτων και θεμελιωδών ελευθεριών και των «πολιτικών κριτηρίων» που όρισε το Συμβούλιο της Ευρωπαϊκής Ένωσης της Κοπεγχάγης για τη διεύρυνση.

Με ποιον τρόπο σκοπεύει να δράσει η Επιτροπή ώστε να εξασφαλισθεί στον Ocalan η στοιχειώδης άσκηση των δικαιωμάτων υπεράσπισής του; Δεν θεωρεί η Επιτροπή ότι, μετά τη μετατροπή της θανατικής ποινής του Ocalan, θα πρέπει να ασκηθεί πίεση από τις Βρυξέλλες στην κυβέρνηση της Άγκυρας με σκοπό να αφεθεί ελεύθερος ο Ocalan και να αρχίσουν οι διαπραγματευτικές συνομιλίες για μία πολιτική επίλυση του «Κουρδικού ζητήματος»;

Απάντηση του κυρίου Verheugen Εξ ονόματος της Επιτροπής

(2 Απριλίου 2003)

Η Επιτροπή γνωρίζει τις συνθήκες υπό τις οποίες σήμερα κρατείται ο Αμπτουλάχ Οτσαλάν. Από τις 27 Νοεμβρίου 2002, γίνονται αναφορές σύμφωνα με τις οποίες οι συγγενείς και των συνήγοροι του κυρίου Οτσαλάν αντιμετώπισαν προβλήματα για να τον προσεγγίσουν.

Στόχος της Τουρκίας ως υποψήφιας χώρας είναι να τηρήσει τα πολιτικά κριτήρια της Κοπεγχάγης καθώς και τις προτεραιότητες της εταιρικής σχέσης προσχώρησης. Σε αυτές περιλαμβάνεται η ευθυγράμμιση των συνθηκών φυλάκισης με τα ευρωπαϊκά πρότυπα και η πλήρης συμμόρφωση με τις διατάξεις της Ευρωπαϊκής Σύμβασης των δικαιωμάτων του ανθρώπου.

Η Επιτροπή ενημερώθηκε σχετικά με την επίσκεψη που έκανε, στις 16 και 17 Φεβρουαρίου 2003, αντιπροσωπεία της επιτροπής του Συμβουλίου της Ευρώπης για την πρόληψη των βασανιστηρίων και άλλων απάνθρωπων ή ταπεινωτικών μορφών μεταχείρισης ή τιμωρίας (ΕΠΒ), στην οποία δόθηκε η δυνατότητα να συναντήσει τον κ. Οτσαλάν. Η αντιπροσωπεία της ΕΠΒ κατέληξε στο συμπέρασμα ότι, ναι μεν η υγεία του κ. Οτσαλάν ήταν καλή, ωστόσο η συνεχής απομόνωσή του δημιουργούσε πρόβλημα. Η αντιπροσωπεία της ΕΠΒ θα προβεί σε ενέργειες ώστε να διασφαλισθεί ότι όντως ασκείται στην πράξη το δικαίωμα του κ. Οτσαλάν να δέχεται επισκέψεις.

Η Επιτροπή θα εξακολουθήσει να παρακολουθεί στενά τις συνθήκες κράτησης του κ. Οτσαλάν και το σεβασμό του δικαιώματóς του για υπεράσπιση.

----

----

(2004/C 33 E/052)

ΓΡΑΠΤΗ ΕΡΩΤΗΣΗ Ε-0575/03

υποβολή: Nelly Maes (Verts/ALE) προς την Επιτροπή

(28 Φεβρουαρίου 2003)

Θέμα:   Εξαναγκαστική στείρωση γυναικών της ομάδας των Ρόμα στη Σλοβακία

Ως μέλος της Μικτής Κοινοβουλευτικής Ομάδας ΕΕ-Σλοβακικής Δημοκρατίας έχω επισκεφθεί επανειλημμένα τη Σλοβακία όπου είχα πολλές επαφές με την κοινότητα των Ρόμα. Επίσης, στο πλαίσιο των διαπραγματεύσεων για την ένταξη έχω επιστήσει με έμφαση την προσοχή στα δικαιώματα των μειονοτήτων. Η έκθεση του Κέντρου Αναπαραγωγικών Δικαιωμάτων σχετικά με τις εξαναγκαστικές στειρώσεις γυναικών της ομάδας των Ρόμα, την αυστηρή προειδοποίηση του εισηγητή του Ευρωπαϊκού Κοινοβουλίου, κ. J.M. Wiersma και τις μαρτυρίες γυναικών Ρόμα που βρίσκονται στο Βέλγιο ως αιτούσες άσυλο οδηγούν στο ίδιο συμπέρασμα: εξακολουθούν να εφαρμόζονται πρακτικές που θεωρούμε ότι ανήκουν σε ένα μακρινό και σκοτεινό παρελθόν.

Σύμφωνα με τις μαρτυρίες ορισμένων γυναικών, εξαναγκάσθηκαν να υποστούν στείρωση, ενώ σε άλλες η στείρωση πραγματοποιήθηκε κατά τη διάρκεια τοκετού με καισαρική. Ορισμένες άλλες γυναίκες αναφέρουν ότι έλαβαν αποζημίωση για στείρωση, μέσω του προϋπολογισμού που προορίζεται για τον οικογενειακό προγραμματισμό.

Ο αρμόδιος για τις μειονότητες υπουργός της Σλοβακίας διέταξε έρευνα, αλλά σύμφωνα με το πρακτορείο ειδήσεων CTK (30.1.2003), σχεδιάζεται επίσης η δίωξη των συντακτών της ως άνω έκθεσης.

Είναι διατεθειμένη η Επιτροπή να ζητήσει μια ενδελεχή, αντικειμενική και εθνική έρευνα, τα αποτελέσματα της οποίας θα πρέπει να εξετασθούν με υπόβαθρο την ένταξη της εν λόγω χώρας στην ΕΕ; Εάν ναι, θα μπορούσε η Επιτροπή να κοινοποιήσει τα συμπεράσματά της και τα συνεπαγόμενα μέτρα εκ μέρους της; Εάν όχι, κρίνει η Επιτροπή ότι η εν λόγω μορφή αναπαραγωγικής πολιτικής συνιστά παραβίαση των ανθρωπίνων δικαιωμάτων;

Απάντηση του κ. Verheugen εξ ονόματος της Επιτροπής

(28 Μαρτίου 2003)

Η Επιτροπή γνωρίζει ότι, σε έκθεση του «Κέντρου Αναπαραγωγικών Δικαιωμάτων», δημοσιεύτηκε ότι γυναίκες Roma υφίστανται στείρωση από γιατρούς στην ανατολική Σλοβακία χωρίς τη συγκατάθεσή τους ή με εξαναγκασμένη συγκατάθεση.

Το μέλος της Επιτροπής που είναι αρμόδιο για τη διεύρυνση απηύθυνε αμέσως επιστολή για το θέμα αυτό στον πρωθυπουργό της Σλοβακίας κ. Dzurinda, στην οποία τόνιζε ότι οι ισχυρισμοί αυτοί προκαλούν σοβαρή ανησυχία και, εάν αποδειχθεί ότι είναι αληθείς, αποτελούν σοβαρή παραβίαση των ανθρωπίνων δικαιωμάτων, εφόσον οι δημόσιες αρχές στήριξαν, έδειξαν ανοχή και δεν έλαβαν τα ενδεδειγμένα νομικά μέτρα για το θέμα αυτό. Επίσης, ζήτησε από τις αρχές της Σλοβακίας να διεξαγάγουν αυστηρά τις απαραίτητες ποινικές έρευνες, να λάβουν μέτρα για να εκλείψει η πιθανή διακριτική μεταχείριση και να ενημερώνουν την Επιτροπή για τις σχετικές ενέργειες.

Σύμφωνα με τις πληροφορίες της Επιτροπής, οι αρμόδιες αρχές άρχισαν τις ποινικές έρευνες, με τη σύσταση ειδικής ομάδας έρευνας. Ο σύμβουλος Roma στο υπουργείο Εσωτερικών, που είναι και ο ίδιος Roma, ορίστηκε να μετέχει στις διαβουλεύσεις με αυτή την ομάδα. Το υπουργείο Υγείας και η Γυναικολογική Εταιρεία της Σλοβακίας συνεργάζονται στενά σάυτές τις έρευνες. Μία προκαταρκτική έρευνα αυτών των οργανισμών σε ένα από τα νοσοκομεία, που αναφέρονται στην έκθεση, δεν επιβεβαίωσε, μέχρι στιγμής, αυτούς τους ισχυρισμούς. Τέλος, η Σλοβακία κάλεσε το Συμβούλιο της Ευρώπης να πραγματοποιήσει διερευνητική αποστολή στην Ανατολική Σλοβακία.

Η Επιτροπή θα συνεχίσει να παρακολουθεί στενά τις περαιτέρω εξελίξεις και τα αποτελέσματα των ερευνών. Εάν κριθεί απαραίτητο, θα μελετήσει νέα μέτρα και, βεβαίως, θα ενημερώνει σχετικά το Κοινοβούλιο.

----

----

(2004/C 33 E/053)

ΓΡΑΠΤΗ ΕΡΩΤΗΣΗ Ε-0594/03

υποβολή: Matti Wuori (Verts/ALE), Bart Staes (Verts/ALE) και Elisabeth Schroedter (Verts/ALE) προς την Επιτροπή

(28 Φεβρουαρίου 2003)

Θέμα:   Παροχή στήριξης της ΕΕ προς τους αυτόχθονες λαούς της Ρωσικής Ομοσπονδίας

Οι αυτόχθονες λαοί της Ρωσικής Ομοσπονδίας αριθμούν περίπου 200 000 άτομα. Πρόκειται για 40 διαφορετικούς λαούς με πολύ πλούσιο πολιτισμό. Η πλειονότητα των λαών αυτών εξακολουθεί να ζει παραδοσιακά. Είναι διασκορπισμένοι σε τεράστιες εκτάσεις, συχνά χωρίς βασικές υποδομές μεταφοράς και επικοινωνίας. Οι σοβαρές οικολογικές απειλές (που συνδέονται με την παρουσία εγκαταστάσεων εκμετάλλευσης φυσικού αερίου και πετρελαίου, με προορισμό την Ευρωπαϊκή Ένωση) καθώς και οι επιπτώσεις της κλιματικής αλλαγής πλήττουν κυρίως αυτούς τους λαούς. Η διάρκεια ζωής τους εκτιμάται ότι είναι κατά 25 χρόνια μικρότερη από τη μέση διάρκεια ζωής του πληθυσμού της Ρωσίας.

Τα τελευταία πέντε χρόνια, παρείχε η Ευρωπαϊκή Επιτροπή στήριξη στους αυτόχθονες λαούς ως ομάδα στόχο μέσω του προγράμματος TACIS ή άλλων κοινοτικών προγραμμάτων; Θα μπορούσε η Επιτροπή να παρουσιάσει κατάλογο αυτών των προγραμμάτων;

Με ποιον τρόπο ελέγχει η Επιτροπή την τήρηση της αρχής της πρότερης διαβούλευσης, της αρχής της ισότιμης συμμετοχής, ή ακόμη της αρχής του δικαιώματος αρνησικυρίας των αυτοχθόνων λαών στο πλαίσιο προγραμμάτων που τους επηρεάζουν; (Βλέπε τα συμπεράσματα του Συμβουλίου της 30.11.1998 σχετικά με τους αυτόχθονες λαούς στις αναπτυσσόμενες χώρες).

Με ποιον τρόπο ενημερώνεται η Ευρωπαϊκή Επιτροπή για την κατάσταση των αυτοχθόνων λαών στη Ρωσική Ομοσπονδία, κυρίως όσον αφορά τα ανθρώπινα δικαιώματα, αλλά και τον κοινωνικοοικονομικό, τον οικολογικό και τον πολιτιστικό τομέα·

Απάντηση του κ. Patten εξ ονόματος της Επιτροπής

(2 Απριλίου 2003)

Η Επιτροπή γνωρίζει την ιδιαίτερη κατάσταση των αυτοχθόνων λαών της Ρωσικής Ομοσπονδίας καθώς και τις δυσκολίες που αντιμετωπίζουν.

Η ΕΚ έχει χρηματοδοτήσει σειρά σχεδίων τεχνικής βοήθειας με στόχο την αύξηση της συνειδητοποίησης όσον αφορά θέματα που τους επηρεάζουν και που βελτιώνουν την πρόσβασή τους στην εκπαίδευση.

Εκτός από κάποια πιο γενικά σχέδια που αφορούν τις εθνοτικές σχέσεις (και που συνεπώς αφορούν θέματα σχετικά με τους αυτόχθονες λαούς), δύο σχέδια που χρηματοδοτούνται από την Ευρωπαϊκή πρωτοβουλία για τη Δημοκρατία και τα ανθρώπινα δικαιώματα (ΕΠΔΑΔ) στοχεύουν ειδικά τους αυτόχθονες λαούς της Ρωσίας.

Το πρώτο σχέδιο, που εφαρμόζεται έως τον Απρίλιο του 2003, στοχεύει στην αύξηση της συνειδητοποίησης του ρωσικού λαού ως προς τα δικαιώματα και τα προβλήματα των μειονοτήτων αυτόνομων λαών του βορά, της Σιβηρίας και της Άπω Ανατολής. Αυτό το σχέδιο έχει διοργανώσει, μεταξύ άλλων, κύκλο 12 εβδομαδιαίων εκπαιδευτικών ραδιοφωνικών προγραμμάτων για το ρωσικό ραδιόφωνο. Το δεύτερο σχέδιο, που στοχεύει στο να επεκτείνει τις δυνατότητες για τους αυτόχθονες λαούς της Σιβηρίας να έχουν πρόσβαση στην τριτοβάθμια εκπαίδευση, θα ξεκινήσει σύντομα.

Το ΕΠΔΑΔ είναι πρόγραμμα που βασίζεται στη ζήτηση. Η αντιπροσωπεία της Επιτροπής στη Μόσχα επιδιώκει να εξασφαλίσει ότι όλες οι ενδιαφερόμενες κυβερνητικές οργανώσεις (ΜΚΟ) θα λαμβάνουν γνώση σχετικά με τις προσκλήσεις υποβολής προσφορών της ΕΠΔΑΔ μόλις αυτές ανακοινώνονται, συμπεριλαμβανομένων ΜΚΟ αυτοχθόνων λαών.

Η Επιτροπή παρακολουθεί στενά την κατάσταση όσον αφορά τους αυτόχθονες λαούς στη Ρωσία διατηρώντας, π.χ., επαφές με οργανώσεις που εργάζονται για την προαγωγή των δικαιωμάτων των αυτοχθόνων λαών. Ένα παράδειγμα είναι η ρωσική ένωση αυτοχθόνων λαών του βορά (Raipon), μια ΜΚΟ που εκπροσωπεί τα συμφέροντα των βόρειων αυτοχθόνων λαών στη Ρωσία. ΜΚΟ του είδους αυτού συμμετέχουν τακτικά σε προσκλήσεις υποβολής προσφορών που υποβάλλει η Επιτροπή.

----

----

(2004/C 33 E/054)

ΓΡΑΠΤΗ ΕΡΩΤΗΣΗ Ε-0608/03

υποβολή: José Ribeiro e Castro (UEN) προς την Επιτροπή

(3 Μαρτίου 2003)

Θέμα:   Αγκόλα: Προϋπολογισμός 2003 — Οικονομικό και κοινωνικό πρόγραμμα της κυβέρνησης για το 2003/2004

Εις απάντησιν σε άλλη ερώτησή μου, της 10ης Οκτωβρίου, επί του αυτού θέματος (E-2862/02 (1)), η Επιτροπή απήντησε δια του Επιτρόπου κ. Poul Nielson, στις 4 Δεκεμβρίου 2002, ότι «όσον αφορά την εφαρμογή του προϋπολογισμού 2002 και την προετοιμασία του προϋπολογισμού 2003, ελλείψει συγκεκριμένων και λεπτομερών πληροφοριών δεν είναι δυνατόν να γίνουν ουσιώδεις παρατηρήσεις», και συγκεκριμένα όσον αφορά τα ποσά που πράγματι διετέθησαν στον κοινωνικό τομέα. Παρατηρεί εν τούτοις ότι «εάν εφαρμοσθεί επακριβώς, (το οικονομικό και κοινωνικό πρόγραμμα της κυβέρνησης για το 2003/2004) τούτο θα συνέβαλε σημαντικά στην αύξηση των δαπανών στον κοινωνικό τομέα, και να καλύψει τμήμα των δαπανών της Κοινότητας για το πρόγραμμα της αγροτικής ανασυγκρότησης των κεντρικών υψιπέδων».

Εν τω μεταξύ, άρχισε νέο δημοσιονομικό έτος. Και υπεγράφη προσφάτως μεταξύ της Αγκόλα και της Ευρωπαϊκής Ένωσης το Εθνικό Ενδεικτικό Πρόγραμμα. Το προβλεπόμενο ποσόν ανερχόταν σε 200 εκατ. ευρώ για ολόκληρη την περίοδο, και οι κοινωνικοί τομείς και η επισιτιστική ασφάλεια/ανάπτυξη της υπαίθρου αναφέρονταν σαφώς ως επιλογή του ταμείου.

'Εχει η Επιτροπή στην διάθεσή της στοιχεία σχετικά με την εκτέλεση του προϋπολογισμού του 2002 καθώς και την προετοιμασία και εκτέλεση του πρώτου δωδεκατημορίου του προϋπολογισμού του 2003, ιδίως όσον αφορά τους κοινωνικούς τομείς; Η Επιτροπή παρηκολοϋθησε την εκτέλεση του Οικονομικού και Κοινωνικού Προγράμματος της Κυβέρνησης για το 2003/2004; 'Εχει η Επιτροπή στην διάθεσή της πληροφορίες σχετικά με την πραγματική συμβολή του εν λόγω προγράμματος ως προς την διάθεση των πόρων στους προαναφερθέντες τομείς; Ποιες ενδείξεις και εγγυήσεις συνέλεξε ο Επίτροπος κ. Nielson κατά την πρόσφατη παραμονή του στην Αγκόλα, περί τα τέλη Ιανουαρίου του τρέχοντος έτους;

Απάντηση του κυρίου Nielson Εξ ονόματος της Επιτροπής

(10 Απριλίου 2003)

Η κατάσταση σε ότι αφορά τη διαθεσιμότητα και την αξιοπιστία των στοιχείων για την Αγκόλα δεν σημείωσε σημαντική βελτίωση τους τελευταίους μήνες.

Η Επιτροπή δεν έχει στη διάθεσή της στοιχεία για την εκτέλεση του προϋπολογισμού για το 2002, για το λόγο ότι η κυβέρνηση δεν δημοσίευσε τέτοια στοιχεία. Το ίδιο ισχύει για στοιχεία που αφορούν την εκτέλεση του προϋπολογισμού κατά τους πρώτους μήνες του 2003. Κατά την πρώτη φάση του κυβερνητικού σχεδίου μετάβασης για το 2003/2004, προβλέπεται ότι οι δαπάνες στον κοινωνικό τομέα θα υπερβούν, σύνολό τους, τις δαπάνες για την άμυνα, που εκτιμώνται σε 4.71 % της συνολικής κρατικής δαπάνης: παιδεία 7.16% του συνόλου, υγεία 5.06%, κοινωνική ασφάλιση 1.26%, στέγη και δημοτικές υπηρεσίες 1.36%.

Λόγω της απουσίας επίσημης και/ή αξιόπιστης ενημέρωσης καθίσταται εξαιρετικά δυσχερής η παρακολούθηση των εξελίξεων στη χώρα. Σε κάθε περίπτωση, είναι σχεδόν αδύνατη η παρακολούθηση της εκτέλεσης κυβερνητικού σχεδίου αμέσως μετά την έναρξή του.

Η Στρατηγική συνεργασίας μεταξύ Κοινότητας — Αγκόλας 2002-2007, που υπεγράφη στις 28 Ιανουαρίου 2003 δεν προβλέπει, όντως, συγκέντρωση της κοινοτικής στήριξης στους κοινωνικούς τομείς (υγεία και παιδεία) και στην επισιτιστική ασφάλεια. Μεσοπρόθεσμα έως και περισσότερο μακροπρόθεσμα, προβλέπεται συγκέντρωση στους τομείς αυτούς. Βραχυπρόθεσμα έως μεσοπρόθεσμα, προτεραιότητα δίδεται στη χρηματοδότηση μέτρων που είναι αναγκαία για τη στήριξη της ειρηνευτικής διαδικασίας και της εθνικής συμφιλίωσης, μεταξύ άλλων, για τη δημιουργία των προϋποθέσεων για ελεύθερες και δίκαιες εκλογές. Στο πλαίσιο αυτό αξίζει να σημειωθεί ότι η στρατηγική προβλέπει επίσης και στήριξη στο Εθνικό Ινστιτούτο Στατιστικής (ΕΙΣ) για την αύξηση της ικανότητάς του και τη βελτίωση της διαθεσιμότητας στατιστικών πληροφοριών σχετικά με τη φτώχεια στην Αγκόλα.

Κατά τη διάρκεια της επίσκεψης του μέλους της Επιτροπής που είναι αρμόδιο για την Ανάπτυξη και την Ανθρωπιστική βοήθεια στην Αγκόλα, κατά την οποία υπεγράφη η στρατηγική συνεργασίας, το μέλος της Επιτροπής σε συναντήσεις του με κυβερνητικούς εκπροσώπους επανειλημμένα υπογράμμισε την ανάγκη αύξησης των δαπανών στους κοινωνικούς τομείς, ως τμήμα της συμβολής της Αγκόλας στην ειρήνη. Τόνισε ότι η συμμετοχή της διεθνούς κοινότητας στην ανασυγκρότηση της Αγκόλας μπορεί και πρέπει, απλά να συμπληρώνει χωρίς ποτέ να αντικαθιστά τις προσπάθειες της κυβέρνησης. Το μέλος της Επιτροπής τόνισε ότι η διεθνής κοινότητα αναμένει ότι με τη λήξη των συγκρούσεων, η κυβέρνηση θα μπορέσει να αναλάβει μεγαλύτερο μέρος της ευθύνης για την κάλυψη των αναγκών του λαού. Τούτο θα πρέπει επίσης να θεωρηθεί ως σημαντικό στοιχείο στο πλαίσιο της διεθνούς διάσκεψης χορηγών για την ανασυγκρότηση της χώρας. Το μέλος της Επιτροπής διαβεβαιώθηκε ότι η κυβέρνηση είναι έτοιμη να χειρισθεί το ζήτημα της μείωσης της φτώχειας και της ισχυρότερης στήριξης στους κοινωνικούς τομείς στο πλαίσιο του προαναφερθέντος προγράμματος καθώς και για μια στρατηγική μακροπρόθεσμης ανάπτυξης μέχρι το 2025, η οποία τελεί υπό προετοιμασία. Το πρόγραμμα αποκατάστασης και ανασυγκρότησης μετά τις συγκρούσεις το οποίο ετοιμάζει η κυβέρνηση με τη βοήθεια της Παγκόσμιας Τράπεζας και το οποίο θα υποβληθεί στη διάσκεψη των χορηγών, θα δώσει περισσότερο φως για τις προθέσεις της κυβέρνησης σε ότι αφορά τους κοινωνικούς τομείς.

----

(1)  βλέπε σελίδα 13.

----

----

(2004/C 33 E/055)

ΓΡΑΠΤΗ ΕΡΩΤΗΣΗ Ρ-0617/03

υποβολή: W.G. van Velzen (PPE-DE) προς την Επιτροπή

(25 Φεβρουαρίου 2003)

Θέμα:   Άρθρο στην εφημερίδα Financial Times της 20ης Φεβρουαρίου 2003 σχετικά με διαφορές απόψεων στην Επιτροπή όσον αφορά τον ανταγωνισμό στην αφορά ευρυζωνικών υπηρεσιών διαδικτύου στην Ε.Ε.

Με αφορμή το άρθρο που δημοσιεύθηκε στις 20 Φεβρουαρίου στην πρώτη σελίδα της εφημερίδας Financial Times με τίτλο «Brussels chiefs clash over internet»:

Απάντηση του κ. Monti εξ ονόματος της Επιτροπής

(4 Απριλίου 2003)

----

(1)  COM(2002)695 τελικό.

----

----

(2004/C 33 E/056)

ΓΡΑΠΤΗ ΕΡΩΤΗΣΗ Ε-0634/03

υποβολή: Rosa Miguélez Ramos (PSE) προς την Επιτροπή

(4 Μαρτίου 2003)

Θέμα:   Προστασία της τίγρης της Σιβηρίας

Γνωρίζει η Επιτροπή τον κίνδυνο εξαφάνισης της ασιατικής τίγρης Αμούρ ή τίγρης της Σιβηρίας, όπως και των άλλων τεσσάρων ειδών τίγρης στον κόσμο;

Ποιες δράσεις έχει αναλάβει η Επιτροπή για να συμβάλει στην προστασία της τίγρης Αμούρ, είδος από το οποίο, σύμφωνα με τον WWF, εναπομένουν μόνο 200 έως 400 ζώα, στην περιοχή Prímorsky Kray και Khabarovsky Kray στο ανατολικότερο τμήμα της Ρωσίας κοντά στα σύνορα με την Κίνα; Η περιοχή αυτή καλύπτεται από κάποιο πρόγραμμα TACIS;

Θα μπορούσε να εφαρμοσθεί κάποιο πρόγραμμα στο πλαίσιο των συμφωνιών συνεργασίας ΕΕ/Ρωσικής Ομοσπονδίας με στόχο την προστασία αυτών των απειλούμενων ειδών;

Ποια θέση και ποια μέτρα λαμβάνει, γενικότερα, η ΕΕ για να παροτρύνει τη Ρωσική Ομοσπονδία σχετικά με την προστασία των εθνικών δρυμών της που αντιμετωπίζουν τώρα σημαντικά προβλήματα λόγω της δύσκολης οικονομικής κατάστασης που επικρατεί στην περιοχή αυτή;

Γνωρίζει η Επιτροπή τις πρόσφατες διαμάχες και εντάσεις που επικρατούν στη βασικότερη εθνότητα της περιοχής Αμούρ, Udege, που προστατεύουν, σύμφωνα με τις παραδόσεις τους, την τίγρη η οποία κατέχει σημαντική θέση στον πολιτισμό τους ως ιερό ζώο; Σήμερα, μετά από τις αλλαγές των τελευταίων ετών στην τοπική διαχείριση του προγράμματος, υπάρχει κρίση στη συνεργασία μεταξύ των Udege και των υποστηριζόμενων από το WWF διαχειριστών του πάρκου Changbai στην περιοχή Αμούρ. Κατά τα φαινόμενα ο WWF παρότι έχει προειδοποιηθεί, σε διεθνές επίπεδο, από τους Udege αλλά δεν έχει λάβει τα απαραίτητα μέτρα εφαρμογής των κατάλληλων πρακτικών και στρατηγικής σύμφωνα με τις αρχές του για αυτόχθονες πληθυσμούς.

Απάντηση του κ. Patten εξ ονόματος της Επιτροπής

(28 Μαρτίου 2003)

Η Επιτροπή έχει επίγνωση του κινδύνου εξαφάνισης της τίγρης Αμούρ και έχει συζητήσει το θέμα αυτό με τις ρωσικές αρχές στο πλαίσιο της συμφωνίας εταιρικής σχέσης και συνεργασίας ΕΕ-Ρωσίας.

Η τίγρης της Σιβηρίας αναφέρεται στο παράρτημα Α του κανονισμού (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (1) ο οποίος εφαρμόζει τις διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES) στην Ένωση. Αυτό σημαίνει ότι το εμπόριο των ειδών αυτών απαγορεύεται και οι εισαγωγές επιτρέπονται μόνο υπό ορισμένες ειδικές περιστάσεις, π.χ., για έρευνα με στόχο τη διατήρηση των ειδών.

Κατά τη συνεδρίαση της υποεπιτροπής για το περιβάλλον, που πραγματοποιήθηκε στις 20 Σεπτεμβρίου 2001, οι ρωσικές αρχές εξήγησαν ότι υφίσταται εθνική στρατηγική για την προστασία της τίγρης Αμούρ και ότι χορηγήθηκαν ομοσπονδιακά κεφάλαια για την υλοποίηση ειδικού προγράμματος. Σύμφωνα με εκτιμήσεις, υπάρχουν περίπου 450 τίγρεις Αμούρ, αριθμός που πιθανώς δεν θα μπορούσε να είναι υψηλότερος. Δημιουργήθηκε ειδική ομάδα για την καταπολέμηση της λαθροθηρίας, υπεγράφη συμφωνία κοινής παρέμβασης με την Κίνα και πραγματοποιήθηκαν ορισμένες συναντήσεις (με την Ιαπωνία και την Κορέα) για το συντονισμό των ενεργειών με στόχο την πάταξη της λαθροθηρίας και της λαθρεμπορίας. Κατά τα τελευταία τρία έτη, επενδύθηκαν 3 εκατομμύρια δολάρια ΗΠΑ για την προστασία της τίγρης· το πρόγραμμα επρόκειτο να επεκταθεί για να συμπεριλάβει και άλλα μεγάλα αιλουροειδή.

Τα έργα του Tacis προσδιορίζονται σε πλαίσιο διαλόγου με τις ρωσικές αρχές και θα συμφωνούν με τη στρατηγική που έχει εγκριθεί για τη Ρωσία. Επί του παρόντος επικεντρώνονται σε τέσσερις βασικούς τομείς: στη στήριξη της θεσμικής, νομικής και διοικητικής μεταρρύθμισης, στη στήριξη του ιδιωτικού τομέα και της οικονομικής ανάπτυξης, στην παροχή στήριξης για την αντιμετώπιση των συνεπειών της μετάβασης και στην πυρηνική ασφάλεια. Η Επιτροπή επί του παρόντος δεν έχει λάβει προτάσεις των ρωσικών αρχών όσον αφορά την τίγρη Αμούρ. Σε περίπτωση που λάβει σχετικές προτάσεις, θα εκτιμήσει σε ποιο βαθμό ανταποκρίνονται στη στρατηγική υποστήριξης και ποια προτεραιότητα πρέπει να δοθεί σε μια παρόμοια πρόταση έργου σε σχέση με άλλες πιεστικές ανάγκες.

Η Επιτροπή δεν γνωρίζει την ύπαρξη προβλημάτων που αφορούν τη δραστηριότητα του World Wild life Fund (WWF) στην περιοχή Αμούρ και την εθνότητα Udege.

----

(1)ΕΕ L 61 της 3.3.1997.

----

----

(2004/C 33 E/057)

ΓΡΑΠΤΗ ΕΡΩΤΗΣΗ Ε-0648/03

υποβολή: Erik Meijer (GUE/NGL) προς την Επιτροπή

(5 Μαρτίου 2003)

Θέμα:   Η έλλειψη μέτρων αποζημίωσης και αποκατάστασης των προσώπων τα οποία, στη Σλοβακία, είχαν μετατοπίσθηκαν παράνομα κατά το 1946 και 1947

Απάντηση του κ. Verheugen εξ ονόματος της Επιτροπής

(7 Απριλίου 2003)

Η Επιτροπή γνωρίζει καλά τη μεταπολεμική νομοθεσία της Τσεχοσλοβακίας για τις ουγγρικές και γερμανικές μειονότητες που ζούσαν στη Τσεχοσλοβακική Δημοκρατία. Η Επιτροπή έχει αναθέσει την εκπόνηση εμπεριστατωμένης μελέτης των σχετικών διαταγμάτων που εξεδόθησαν από τον Τσεχοσλοβάκο Πρόεδρο και αφορούσαν τους νόμους των ετών 1945 και 1946, καθώς και των σχετικών πτυχών όσον αφορά τη νομοθεσία της δεκαετίας του 90 της Τσεχικής (Τσεχοσλοβακικής) Δημοκρατίας σχετικά με την αποκατάσταση.

Στη σύνθεση των αποτελεσμάτων της ανάλυσης της Επιτροπής, η οποία δημοσιεύθηκε στις 18 Οκτωβρίου 2002, δεν εμφανίζονται εμπόδια για την προσχώρηση με βάση το κοινοτικό κεκτημένο, δεδομένου ότι οι εν λόγω νόμοι και διατάγματα δεν δύνανται να εφαρμοστούν πλέον. Για ορισμένα στοιχεία διάκρισης στην σχετική με την αποκατάσταση νομοθεσία της Τσεχίας (Τσεχοσλοβακίας), όσον αφορά την κατασχεθείσα ιδιοκτησία, δεν διαπιστώθηκε η αντίθεσή τους με το κεκτημένο, δεδομένου ότι έχουν λήξει οι προθεσμίες για την υποβολή νέων απαιτήσεων. Η Επιτροπή επιθυμεί να ευχαριστήσει το Αξιότιμο Μέλος του Κοινοβουλίου για την επισήμανσή του ότι ο νόμος για την αναγκαστική εργασία στον οποίον αναφέρεται, έχει πάψει να ισχύει από καιρό.

Η Επιτροπή δεν δύναται να διεξάγει μια συζήτηση σχετικά με το κατά πόσον ένας συγκεκριμένος νόμος για την καταναγκαστική εργασία εφαρμόσθηκε σύμφωνα με τις ίδιες τις διατάξεις του, σε οποιαδήποτε στιγμή της ιστορίας πριν από την ύπαρξη της Ευρωπαϊκής Κοινότητας, είτε σε ένα κράτος μέλος της ΕΕ είτε σε μια τρίτη χώρα. Η Επιτροπή υπενθυμίζει ότι το άρθρο 5 του Χάρτη της Ευρωπαϊκής Ένωσης για τα βασικά ανθρώπινα δικαιώματα, απαγορεύει αυστηρά κάθε μορφή δουλείας ή καταναγκαστικής ή υποχρεωτικής εργασίας και τούτο ανεξάρτητα από τις περιστάσεις.

Η Επιτροπή υπενθυμίζει ότι τόσο το Ευρωπαϊκό Κοινοβούλιο όσο και το Ευρωπαϊκό Συμβούλιο έχουν επανειλημμένα εγκρίνει την άποψη της Επιτροπής ότι η Σλοβακική Δημοκρατία πληροί τα κριτήρια της Κοπεγχάγης και μέχρι την ημερομηνία προσχώρησης θα είναι σε θέση να εφαρμόσει πλήρως και να επιβάλει το κοινοτικό κεκτημένο. Η Κοινότητα δεν έχει αρμοδιότητες για υποθέσεις αποκατάστασης ή αποζημίωσης αδικιών που διαπράχθηκαν κατά τον ρου της ιστορίας. Τα κράτη μέλη δύνανται να επιλέγουν τη θέσπιση ορισμένων όρων ή περιορισμών σε σχέση με τα εν λόγω μέτρα, εφόσον το κρίνουν απαραίτητο, υπό τον όρο ότι δεν θα αντιβαίνουν άλλες νομοθετικές διατάξεις της Κοινότητας όπως είναι η αρχή της μη επιβολής διακρίσεων.

Η Επιτροπή εκφράζει την ικανοποίησή της για όλες τις προσπάθειες που καταβάλλουν τα υφιστάμενα και τα μελλοντικά κράτη μέλη, με σκοπό την αντιμετώπιση προβλημάτων και αδικιών του παρελθόντος και ενθαρρύνει τα κράτη αυτά να συνεχίσουν να καταβάλλουν τις εν λόγω προσπάθειες. Η Κοινότητα οικοδομήθηκε με βάση την κοινή πρόθεση να παρακαμφθούν προηγούμενες εντάσεις μεταξύ των λαών της Ευρώπης. Αντιμετωπίζοντας τα εν λόγω ζητήματα ηθικής και ψυχολογικής φύσης, τα κράτη αυτά συμβάλλουν στην ενίσχυση της 'Ενωσής μας, στο πλαίσιο αμοιβαίου σεβασμού και κατανόησης.

----

----

(2004/C 33 E/058)

ΓΡΑΠΤΗ ΕΡΩΤΗΣΗ Ε-0654/03

υποβολή: Graham Watson (ELDR) προς την Επιτροπή

(5 Μαρτίου 2003)

Θέμα:   Καλλιεργητές ζάχαρης της Μοζαμβίκης

Είναι ενήμερη η Επιτροπή για τις καταστροφικές επιπτώσεις που έχει η ποσόστωση κατά την εισαγωγή 8 000 τόνων που επιβάλλεται στις εξαγωγές ζάχαρης της Μοζαμβίκης στους κατοίκους της χώρας αυτής;

Η Μοζαμβίκη είναι σε θέση να παράγει έως και 30 000 τόνους ζάχαρης προς εξαγωγή στις ευρωπαϊκές χώρες. Ωστόσο, δεν μπορεί να το κάνει λόγω της αυστηρής ποσόστωσης κατά την εισαγωγή. Τα εργοστάσια ζάχαρης στη Μοζαμβίκη είναι διατεθειμένα να χρηματοδοτήσουν την αγορά εξοπλισμού από μικροκαλλιεργητές προκειμένου να διευκολύνουν την παραγωγή ζάχαρης στις εύφορες γεωργικές εκτάσεις τους, μειώνοντας έτσι την εξάρτηση των Μοζαμβικανών από τη βοήθεια της ΕΕ. Εντούτοις, οι επιβαλλόμενες ποσοστώσεις περιορίζουν αυτή τη δυνατότητα.

Είναι διατεθειμένη η Επιτροπή να αναθεωρήσει και να αυξήσει την ποσόστωση που επιβάλλεται στις εισαγωγές ζάχαρης από τη Μοζαμβίκη άνω της προτεινόμενης αύξησης 15%; Προτίθεται η Επιτροπή να καταβάλει κάθε προσπάθεια για να ανοίξει την αγορά στη Μοζαμβίκη, δίνοντας με αυτόν τον τρόπο τη δυνατότητα στο λαό της να ανασυγκροτήσει την οικονομία και να μειώσει την ανάγκη διεθνούς βοήθειας;

Απάντηση του κ. Lamy εξ ονόματος της Επιτροπής

(26 Μαρτίου 2003)

Η Μοζαμβίκη δεν είχε πρόσβαση στην κοινοτική αγορά ζαχάρεως πριν από την πρωτοβουλία «Όλα εκτός από όπλα» (EBA). Η πρωτοβουλία αυτή δημιούργησε ευκαιρίες για νέες προτιμησιακές εξαγωγές και διαδραμάτισε σημαντικό ρόλο στην αναβίωση του συγκεκριμένου κλάδου μετά τον εμφύλιο πόλεμο και τις καταστροφικές πλημμύρες.

Η Μοζαμβίκη θα είναι σε θέση να εξάγει απεριόριστες ποσότητες ζάχαρης στην Κοινότητα από το 2009. Εν τω μεταξύ, ισχύουν οι μεταβατικές συμφωνίες: η χώρα συμμετέχει στην ποσόστωση EBA η οποία αυξάνεται ετησίως κατά 15%, από 74185 τόνους το 2001-2002 σε 197 355 τόνους το 2008-2009. Οι μεταβατικές αυτές ρυθμίσεις ήταν αναγκαίες προκειμένου να μπορέσει η Κοινότητα να πραγματοποιήσει τις εσωτερικές προσαρμογές που απαιτούνται για την αντιμετώπιση των αυξημένων εισαγωγών EBA.

Δεν θεωρείται σοφό για τον κλάδο της ζαχάρεως να βασίζεται αποκλειστικά στην πρόσβαση σε μία ξένη αγορά: για αναπτυξιακούς λόγους, πρέπει να εξετάζονται όλες οι εξαγωγικές ευκαιρίες. 'Ετσι, η Μοζαμβίκη αρχίζει να πραγματοποιεί εξαγωγές και σε άλλες αγορές τόσο στο εσωτερικό της Αναπτυξιακής Κοινότητας Μεσημβρινής Αφρικής (SADC) όσο και στις Ηνωμένες Πολιτείες, γεγονός που θα βοηθήσει περαιτέρω τους παραγωγούς ζάχαρης στη Μοζαμβίκη.

----

----

(2004/C 33 E/059)

ΓΡΑΠΤΗ ΕΡΩΤΗΣΗ Ε-0655/03

υποβολή: Bill Miller (PSE) προς την Επιτροπή

(5 Μαρτίου 2003)

Θέμα:   Συμφωνία αντιντάμπινγκ ΕΕ-Νορβηγίας

Αν η Επιτροπή υποστηρίξει την απόφαση της Επιτροπής Αντιντάμπινγκ να εγκαταλειφθεί η συμφωνία ΕΕ-Νορβηγίας, είναι διατεθειμένη να αναλάβει αμέσως την παρακολούθηση της κατάστασης, ιδίως όσον αφορά τους ανεξάρτητους ιχθυοτρόφους σολομού;

Αναγνωρίζει η Επιτροπή ότι, αν επιδεινωθεί σημαντικά το επίπεδο διαβίωσης των ανεξάρτητων ιχθυοτρόφων σολομού, θα πρέπει να εξεταστεί η εκ νέου επιβολή απαγόρευσης του ντάμπινγκ σολομού όχι μόνο στη Νορβηγία, αλλά και στη Χιλή και στις Νήσους Φερόες;

Απάντηση του κ. Lamy εξ ονόματος της Επιτροπής

(31 Μαρτίου 2003)

Στις 20 Δεκεμβρίου 2002, η Επιτροπή γνωστοποίησε στα ενδιαφερόμενα μέρη τα σημαντικότερα γεγονότα και συμπεράσματα βάσει των οποίων προτάθηκε η λήξη της επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές σολομού Ατλαντικού, εκτροφής, καταγωγής Νορβηγίας, και η λήξη της διαδικασίας αντιντάμπινγκ σχετικά με τις εισαγωγές του ιδίου προϊόντος καταγωγής Χιλής και Φερόων νήσων χωρίς την εφαρμογή μέτρων εμπορικής άμυνας.

Βάσει της σχετικής κοινοτικής νομοθεσίας, δόθηκε στα ενδιαφερόμενα μέρη η ευκαιρία να υποβάλουν γραπτώς στην Επιτροπή την άποψή τους ως προς την ουσία της πρότασης. Επίσης, η Επιτροπή ζήτησε, όπως προβλέπει η εν λόγω κοινοτική νομοθεσία, τη γνώμη των αντιπροσώπων των κρατών μελών στη συμβουλευτική επιτροπή αντιντάμπινγκ και αντιεπιδοτήσεων όσον αφορά την πρόταση. Τόσο οι γνώμες που διατύπωσαν οι αντιπρόσωποι των κρατών μελών στην προαναφερθείσα επιτροπή όσο και οι συζητήσεις που διεξήχθησαν στο πλαίσιο της ίδιας αυτής επιτροπής είναι εμπιστευτικές.

Ωστόσο, πρέπει να καταστεί σαφές ότι η πρόταση όπως υποβλήθηκε στην επιτροπή αφορούσε τη λήξη των υφιστάμενων μέτρων που εφαρμόζονται στις εισαγωγές σολομού Ατλαντικού, εκτροφής, καταγωγής Νορβηγίας, και όχι την αποκαλούμενη «Συμφωνία σολομού Ένωσης/Νορβηγίας». Η συμφωνία αυτή, που υπεγράφη το 1997 μεταξύ της Επιτροπής και της κυβέρνησης της Νορβηγίας και οποία έληξε στις 28 Φεβρουαρίου 2003, προβλέπει μεταξύ άλλων ένα φόρουμ ανταλλαγής απόψεων μεταξύ των υπογραφόντων μερών σχετικά με την κατάσταση της αγοράς σολομού στην Κοινότητα. Τα μέτρα που ισχύουν τη στιγμή αυτή, αφετέρου, περιλαμβανομένου και του συστήματος αναλήψεως υποχρεώσεων ως προς τις τιμές, δεν εξαρτώνται από τη συμφωνία, Κατά συνέπεια, τα μέτρα εμπορικής άμυνας που εφαρμόζονται στις εισαγωγές σολομού Ατλαντικού, εκτροφής, από τη Νορβηγία εξακολουθούν να ισχύουν μέχρις ότου ληφθεί οριστική απόφαση.

Το θέμα της δημιουργίας ενός συστήματος για την παρακολούθηση των εξελίξεων στην αγορά του σολομού, στην περίπτωση που δεν παραταθεί η ισχύς των μέτρων για τις νορβηγικές εισαγωγές, έχει τεθεί από πολλά μέρη. Η Επιτροπή τη στιγμή αυτή εξετάζει τις πρακτικές λεπτομέρειες ενός τέτοιου συστήματος, τόσο από την άποψη του πεδίου που θα καλύπτει όσο και από την άποψη των νομικών του επιπτώσεων.

Η Επιτροπή είναι έτοιμη να ερευνήσει όλες τις περιπτώσεις για τις οποίες υπάρχουν επαρκή αποδεικτικά στοιχεία για αθέμιτες εμπορικές πρακτικές που εφαρμόζουν εξαγωγείς τρίτων χωρών και να αναλάβει δράση για την αποκατάσταση της ζημίας που προκλήθηκε σε κοινοτικούς παραγωγούς όπου αυτό είναι δικαιολογημένο. Κατά συνέπεια, αν τελικά αποφασιστεί να ανακληθούν τα μέτρα που ισχύουν στις εισαγωγές σολομού Ατλαντικού, εκτροφής, από τη Νορβηγία, και να μην επιβληθούν μέτρα στις εισαγωγές από την Χιλή και τις νήσους Φερόες, οι ανεξάρτητοι εκτροφείς σολομού στους οποίους αναφέρεται το Αξιότιμο Μέλος του Κοινοβουλίου, θα έχουν τη δυνατότητα να υποβάλουν αιτιολογημένη καταγγελία στην Επιτροπή όσον αφορά ορισμένες ή και όλες από τις εισαγωγές αυτές, γεγονός που αποδεικνύει, μεταξύ άλλων, ότι οι περιστάσεις επί των οποίων βασίστηκε η λήξη των μέτρων έχουν αλλάξει και ότι υπάρχουν εκ πρώτης όψεως αποδεικτικά στοιχεία για ζημιογόνο ντάμπινγκ.

----

----

(2004/C 33 E/060)

ΓΡΑΠΤΗ ΕΡΩΤΗΣΗ Ε-0656/03

υποβολή: Elly Plooij-van Gorsel (ELDR) προς την Επιτροπή

(5 Μαρτίου 2003)

Θέμα:   Πλοία βυθοκόρησης στην Ινδονησία

Στις 26 Ιουλίου 2002, το ναυτικό της Ινδονησίας προέβη, στη Σουμάτρα, σε κατακράτηση ορισμένων πλοίων βυθοκόρησης, μεταξύ των οποίων συγκαταλέγονται τρία βελγικά σκάφη. Τα πλοία βυθοκόρησης φαίνεται ότι δεν διέθεταν τα κατάλληλα έγγραφα και κατηγορήθηκαν επιπλέον για παράνομη αμμοληψία. Τα πλοία έκτοτε βρίσκονται αγκυροβολημένα.

Στις 9 Οκτωβρίου, το δικαστήριο της Ινδονησίας καταδίκασε τους βέλγους ιδιοκτήτες των πλοίων βυθοκόρησης στην καταβολή προστίμου ύψους 3 000 δολαρίων διότι δεν διέθεταν τα κατάλληλα έγγραφα, ούτε αντίγραφά τους. Μετά την καταβολή του προστίμου έπρεπε να ελευθερωθούν τα πλοία βυθοκόρησης. Ο δικαστής στην απόφασή του δεν αναφέρει την παράνομη αμμοληψία. Συγκεκριμένα δεν γίνεται καθόλου λόγος για κλοπή. Εάν γίνεται μνεία πολύ λιγότερης άμμου σε σχέση με αυτή που είχε αφαιρεθεί, τούτο οφείλεται αποκλειστικά στους εντόπιους κατόχους συμβάσεων παραχώρησης που έχουν επαφές με την κεντρική εξουσία. Αυτό όμως αποτελεί εσωτερικό θέμα της Ινδονησίας. Η κυβέρνηση της Ινδονησίας όμως απέρριψε την απόφαση και αποφάσισε κατόπιν, ερήμην του δικαστού, να απαιτήσει αποζημίωση. Το ποσό της αποζημίωσης ανέρχεται σε 18.5εκατ. ευρώ που αντιστοιχούν στο 15 % της αξίας των πλοίων βυθοκόρησης. Η κυβέρνηση της Ινδονησίας χαρακτηρίζει το ποσόν αυτό ως αποζημίωση για τις ζημίες που έχει υποστεί ο λαός της Ινδονησίας κατόπιν δυσμενών συμφωνιών αμμοληψίας που είχαν υπογράψει προηγούμενες κυβερνήσεις. Οι ιδιοκτήτες των πλοίων βυθοκόρησης κατέβαλαν τα «λύτρα» και είναι πλέον ελεύθεροι.

Απάντηση του κ. Patten εξ ονόματος της Επιτροπής

(4 Απριλίου 2003)

Η Επιτροπή γνωρίζει το θέμα σχετικά με τις δικαστικές διαδικασίες στην Ινδονησία και την κατακράτηση και επακόλουθη ελευθέρωση ορισμένων πλοίων βυθοκόρησης, μεταξύ των οποίων συγκαταλέγονται και βελγικάν σκάφη.

Στο παρόν στάδιο, η Επιτροπή δεν θεωρεί ότι η συμπεριφορά της κυβέρνησης της Ινδονησίας έρχεται σε αντίθεση με τις υποχρεώσεις στο πλαίσιο του Παγκοσμίου Οργανισμού Εμπορίου.

Όσον αφορά την προβαλλόμενη άγνοια της δικαστικής απόφασης από μέρους της κυβέρνησης της Ινδονησίας, η Επιτροπή θεωρεί το θέμα αυτό ως εσωτερικό θέμα που δεν έχει επίπτωση στις διεθνείς υποχρεώσεις της Ινδονησίας. Η Επιτροπή δεν προτίθεται συνεπώς να προβεί σε διάβημα προς την ινδονησιακή κυβέρνηση σε αυτήν την φάση.

----

----

(2004/C 33 E/061)

ΓΡΑΠΤΗ ΕΡΩΤΗΣΗ Ε-0658/03

υποβολή: Charles Tannock (PPE-DE) προς την Επιτροπή

(6 Μαρτίου 2003)

Θέμα:   Αποφάσεις του Συμβουλίου Ασφαλείας των Ηνωμένων Εθνών για το Ιράκ και χρήση βίας

Στα συμπεράσματα του Ευρωπαϊκού Συμβουλίου της 17ης Φεβρουαρίου 2003 επισημαίνεται, μεταξύ άλλων, ότι η Βαγδάτη πρέπει να «αφοπλιστεί και να συνεργαστεί άμεσα και πλήρως», ότι ο στόχος της Ένωσης για το Ιράκ «συνεχίζει να είναι ο πλήρης και αποτελεσματικός αφοπλισμός σύμφωνα με τις σχετικές αποφάσεις του Συμβουλίου Ασφαλείας των Ηνωμένων Εθνών, και ιδίως την απόφαση 1441» και ότι το Συμβούλιο δεσμεύεται να «υποστηρίξει πλήρως το Συμβούλιο (Ασφαλείας των Ηνωμένων Εθνών) στην εκτέλεση των καθηκόντων του».

Η απόφαση 1441 αναφέρεται σε μια σειρά προηγούμενων αποφάσεων του Συμβουλίου Ασφαλείας σχετικά με το Ιράκ, συμπεριλαμβανομένων των αποφάσεων 678 (1990) και 687 (1991). Η παράγραφος 2 της απόφασης 678, αν και αφορά κυρίως την απελευθέρωση του Κουβέιτ, έχει ως εξής:

Η παράγραφος 3 της ίδιας απόφασης συνεχίζει:

Η απόφαση 687 του Συμβουλίου Ασφαλείας επιβεβαίωνε «την ανάγκη διαβεβαίωσης για τις ειρηνικές προθέσεις του Ιράκ» και ζητούσε από το Ιράκ να δεχτεί άνευ όρων την καταστροφή ή την απομάκρυνση όλων των βιολογικών και χημικών όπλων καθώς και των ερευνητικών και κατασκευαστικών εγκαταστάσεων και να δεχτεί τη διεξαγωγή άμεσων επιτόπιων επιθεωρήσεων των χημικών, βιολογικών και πυραυλικών ικανοτήτων του από την UNSCOM.

Δεν συμφωνεί η Επιτροπή ότι η επί μακρόν έλλειψη συνεργασίας του Ιράκ με τα Ηνωμένα Έθνη για τον πλήρη απολογισμό των όπλων μαζικής καταστροφής του και η συνεχιζόμενη απειλή που αυτή η στάση αντιπροσωπεύει για την περιφερειακή ασφάλεια σημαίνουν ότι η διεθνής ειρήνη και ασφάλεια δεν έχουν αποκατασταθεί ακόμη στην περιοχή; Εάν ναι, δέχεται η Επιτροπή ότι οι αποφάσεις 678, 687 και 1441 παρέχουν επαρκή νομική βάση για μια ένοπλη επέμβαση σε περίπτωση που το Ιράκ συνεχίσει να μη συνεργάζεται με τα Ηνωμένα Έθνη για τον απολογισμό των αποθεμάτων βιολογικών και χημικών όπλων που διαθέτει;

Απάντηση του κ. Patten εξ ονόματος της Επιτροπής

(25 Μαρτίου 2003)

Όπως έχει ήδη δηλωθεί στις προηγούμενες δηλώσεις του Συμβουλίου, καθώς και στα τελευταία συμπεράσματα του Ευρωπαϊκού Συμβουλίου της 17ης Φεβρουαρίου 2003, η Επιτροπή συμφωνεί ότι το Ιράκ δεν συμμορφώθηκε με σειρά ψηφισμάτων του Συμβουλίου Ασφαλείας των Ηνωμένων Εθνών από το 1991 και έπειτα.

Η Επιτροπή πιστεύει ότι είναι αρμοδιότητα του Συμβουλίου Ασφαλείας των Ηνωμένων Εθνών να αποφασίσει εάν το ψήφισμα του Συμβουλίου Ασφαλείας των Ηνωμένων Εθνών 1441 προσφέρει ή όχι την κατάλληλη νομική βάση για ένοπλη επέμβαση. Η Επιτροπή θεωρεί το Συμβούλιο Ασφαλείας των Ηνωμένων Εθνών ως το όργανο που είναι αρμόδιο να δώσει τη κατάλληλη ερμηνεία στα ψηφίσματα αυτά και να απαντήσει στα ερωτήματα που θέτει ο κ. βουλευτής.

----

----

(2004/C 33 E/062)

ΓΡΑΠΤΗ ΕΡΩΤΗΣΗ Ε-0660/03

υποβολή: Maurizio Turco (NI) προς την Επιτροπή

(6 Μαρτίου 2003)

Θέμα:   Απάτη στον προϋπολογισμό της ΕΕ εκ μέρους 514 εταιρειών με έδρες στην Ιταλία και το Λουξεμβούργο

Έχοντας υπόψη ότι:

Μπορεί η Επιτροπή να απαντήσει στα ακόλουθα:

Απάντηση της κας Schreyer εξ ονόματος της Επιτροπής

(28 Απριλίου 2003)

Η Επιτροπή έχει την τιμή να επιβεβαιώσει στο Αξιότιμο Μέλος του Κοινοβουλίου ότι τα εν λόγω περιστατικά αποτελούν αντικείμενο ποινικών διώξεων στην Ιταλία, οι οποίες προς το παρόν καλύπτονται από το δικαστικό απόρρητο (άρθρο 329 του Κώδικα Ποινικής Δικονομίας σχετικά με την προανάκριση).

Σε περίπτωση που θίγονται οι κοινοτικές χρηματοδοτήσεις, η Ιταλία πρέπει να διαβιβάσει στην Επιτροπή ανακοίνωση, σύμφωνα τόσο με τους τομεακοϋς όσο και με τους οριζόντιους κανονισμούς, αφού προηγουμένως λάβει την άδεια της αρμόδιας δικαστικής αρχής. Από την στιγμή της ανακοίνωσης αυτής, η Ευρωπαϊκή Υπηρεσία Καταπολέμησης της Απάτης (OLAF) θα μπορέσει να ενημερωθεί για την ύπαρξη ενδεχόμενης ζημίας στον κοινοτικό προϋπολογισμό, καθώς και για τα στοιχεία των εμπλεκόμενων εταιρειών και προσώπων. Στο παρόν στάδιο, η OLAF ανέφερε ότι δεν διεξάγει έρευνα.

Τέλος, η Επιτροπή διευκρινίζει ότι δεν διαθέτει μητρώο των ποινικά ένοχων προσώπων και εταιρειών λόγω απάτης ή απόπειρας απάτης εις βάρος της Ευρωπαϊκής 'Ενωσης. Ωστόσο, ανάλογα με τον τρόπο διαχείρισης των οικείων κοινοτικών πόρων, υπάρχουν πολλές βάσεις δεδομένων που περιλαμβάνουν πληροφορίες για τις παρατυπίες σχετικά με τους κοινοτικούς πόρους.

Υπογραμμίζεται επίσης ότι, σύμφωνα με την αρχή της επικουρικότητας, τα κράτη μέλη έχουν την πρώτη ευθύνη για το δημοσιονομικό έλεγχο των κοινοτικών πόρων.

----

----

(2004/C 33 E/063)

ΓΡΑΠΤΗ ΕΡΩΤΗΣΗ Ε-0673/03

υποβολή: Marco Pannella (NI) και Maurizio Turco (NI) προς την Επιτροπή

(7 Μαρτίου 2003)

Θέμα:   Σοβαρή και κατ' εξακολούθηση παραβίαση της θρησκευτικής ελευθερίας εκ μέρους των ρωσικών αρχών

Στις 21η Φεβρουαρίου 2003, ο Bronislav Czaplicki, πολωνός υπήκοος, καθολικός ιερέας που ασκούσε τα ιερατικά του καθήκοντα στο Πούσκιν, κωμόπολη στα περίχωρα της Αγίας Πετρούπολης, κλήθηκε από τις ρωσικές αρχές να εγκαταλείψει τη χώρα εντός δύο εβδομάδων καθώς είχε ανακληθεί η άδεια παραμονής του.

Πρόκειται για την πιο πρόσφατη περίπτωση μιας σειράς απομακρύνσεων από τη χώρα που ππραγματοποιούν οι ρωσικές αρχές εις βάρος ιερέων, μεταξύ των οποίων επισημαίνονται οι ακόλουθες περιπτώσεις για το έτος 2002:

Λαμβάνοντας υπόψη τα ανωτέρω, ερωτάται η Επιτροπή:

Απάντηση του κ. Patten εξ ονόματος της Επιτροπής

(3 Απριλίου 2003)

Η Επιτροπή γνωρίζει την άρνηση παροχής ή/και την ανάκληση αδειών παραμονής σε ορισμένα άτομα που επιθυμούν να ασκούν θρησκευτική δράση στη Ρωσία. Η Επιτροπή είναι εν γνώσει της δυσχερούς θέσης στην οποία ευρίσκονται οι εκκλησίες στη Ρωσία, εξαιρουμένης της ρωσικής ορθόδοξης εκκλησίας. Πράγματι, από τον Απρίλιο του 2002, έχουν πραγματοποιηθεί διάφορες απελάσεις, μετά την απόφαση του Βατικανού για αναβάθμιση των τεσσάρων προσωρινών εκκλησιαστικών δομών στη Ρωσία σε μόνιμες ρωμαιοκαθολικές επισκοπές. Άλλες εκκλησίες αποτέλεσαν επίσης το αντικείμενο απελάσεων.

Για το λόγο αυτό, η Επιτροπή — στο πλαίσιο του πολιτικού διαλόγου Ένωσης/Ρωσίας — υπογράμμισε σε διάφορες ευκαιρίες ότι η εταιρική σχέση Ένωσης/Ρωσίας βασίζεται σε θεμελιώδεις αξίες, μεταξύ των οποίων και ο πλήρης σεβασμός των ανθρωπίνων δικαιωμάτων.

Υπενθυμίζεται ότι κάθε κράτος έχει τη διακριτική ευχέρεια να επιτρέπει ή όχι την παρουσία αλλοδαπών στην επικράτειά του. Κατά συνέπεια, σε γενικές γραμμές, η ανάκληση μιας άδειας παραμονής δεν μπορεί να θεωρηθεί ασυμβίβαστη με τις σημαντικότερες διεθνείς και ευρωπαϊκές συμβάσεις για τα ανθρώπινα δικαιώματα τις οποίες η Ρωσία έχει κυρώσει. Αφετέρου, η ανάκληση μιας άδειας παραμονής αποκλειστικά με σκοπό να υπονομευτεί η θρησκευτική δράση ή η θρησκευτική πίστη κάλλιστα συνιστούν έμμεση κύρωση που αντίκειται στη θρησκευτική ελευθερία, ανάλογα με τις εκάστοτε περιστάσεις. Η Επιτροπή θα εξακολουθήσει να απευθύνεται στις ρωσικές αρχές σχετικά με το θέμα αυτό.

Παράλληλα, η προώθηση των ανθρωπίνων δικαιωμάτων στη Ρωσία θα εξακολουθήσει να αποτελεί θέμα προτεραιότητας στο πλαίσιο της ευρωπαϊκής πρωτοβουλίας για τη δημοκρατία και τα ανθρώπινα δικαιώματα (EIDHR), δεδομένου ότι η Ρωσία αποτελεί χώρα στόχο σύμφωνα με το εν λόγω πρόγραμμα.

----

----

(2004/C 33 E/064)

ΓΡΑΠΤΗ ΕΡΩΤΗΣΗ Ρ-0675/03

υποβολή: Wolfgang Kreissl-Dörfler (PSE) προς την Επιτροπή

(3 Μαρτίου 2003)

Θέμα:   Πράσινη γενετική μηχανική — Αναπτυσσόμενες χώρες

Το 1999, η γερμανική ΜΚΟ «International Landvolkdienst der Katholischen Landvolkbewegung» (ILD) κλήθηκε να ασχοληθεί με το θέμα, σε ποιο βαθμό η πράσινη γενετική μηχανική μπορεί να συμβάλει στη βελτίωση της διατροφικής ασφάλειας στις αναπτυσσόμενες χώρες. Από κοινού με άλλες μη κυβερνητικές οργανώσεις (ΜΚΟ) η ILD οργάνωσε μία διεθνή ακρόαση και δύο διεθνή κογκρέσσα με σκοπό να δημιουργήσει μια ευρεία πλατφόρμα για δημόσια συζήτηση με εκπροσώπους της Επιστήμης, της Βιομηχανίας και Οργανισμών που ασχολούνται με τις εξελίξεις στον αγροτικό τομέα. Οι εκδόσεις που δημοσιεύθηκαν σχετικά σχολιάζουν λεπτομερώς τις διάφορες πτυχές της πράσινης γενετικής μηχανικής και παρουσιάζουν με σαφή τρόπο την ανάγκη οι διάφοροι εμπλεκόμενοι φορείς να διαθέτουν περισσότερες πληροφορίες. Αυτό το αίτημα ισχύει ιδιαίτερα και για τους εταίρους της ILD στα διάφορα προγράμματα στις ενεχόμενες αναπτυσσόμενες χώρες. Με σκοπό η συζήτηση να συνεχισθεί σε ευρωπαϊκό επίπεδο, η ILD υπέβαλε κατά το 2000 από κοινού με γάλλο και βέλγο εταίρο μια πρώτη σχετική αίτηση. Αυτή η αίτηση απορρίφθηκε με την αιτιολόγηση ότι 1. ο γάλλος εταίρος δεν ήταν αμιγώς αναπτυξιακή ΜΚΟ και ότι 2. η ILD με ετήσιο προϋπολογισμό ύψους περίπου 500 000 ευρώ δεν διέθετε τις απαραίτητες οικονομικές δυνατότητες. Κατόπιν τούτου η ILD υπέβαλε το 2002 νέα αίτηση λαμβάνοντας υπόψη τα σημεία για τα οποία άσκησε κριτική η Επιτροπή, αίτηση η οποία απορρίφθηκε εκ νέου για άλλους λόγους.

Απάντηση του κ. Nielson εξ ονόματος της Επιτροπής

(4 Απριλίου 2003)

Η χρηματοδοτική βοήθεια που χορηγεί η Επιτροπή από το κονδύλιο Β7-6000 βασίζεται στις δημοσιευμένες προσκλήσεις για επιλέξιμες μη κυβερνητικές οργανώσεις (ΜΚΟ) για υποβολή προτάσεων για συγχρηματοδότηση, που πρέπει να ανταποκρίνονται στα κριτήρια που περιέχει η πρόσκληση. Εναπόκειται στις ΜΚΟ να εντοπίσουν κατά την υποβολή προτάσεων τα θέματα που θεωρούν σημαντικά, με σκοπό την ευαισθητοποίηση στα αναπτυξιακά θέματα. Το θέμα της χρησιμοποίησης τεχνολογιών «πράσινης γενετικής μηχανής» για την αντιμετώπιση του προβλήματος της επισιτιστικής ασφάλειας στις αναπτυσσόμενες χώρες είναι ένα από τα πολλά θέματα που υπέβαλαν οι ΜΚΟ.

Η Επιτροπή έχει ιστοχώρους που παρέχουν γενικότερες πληροφορίες σχετικά με αυτό το θέμα. Τον Σεπτέμβριο 2001 άρχισαν ευρείες δημόσιες διαβουλεύσεις για το γενικό θέμα «των βιοεπιστημών και της βιοτεχνολογίας». Υποβλήθηκαν περίπου 320 γραπτές παρεμβάσεις, πολλές από τις οποίες ήταν πολύ περιεκτικές. Μετά τις εν λόγω διαβουλεύσεις, εκδόθηκε ανακοίνωση τον Ιανουάριο 2002 (1).

Η Επιτροπή είναι πλήρως προετοιμασμένη να συνεργαστεί με τους αιτούντες, όπως αναφέρεται στην πρόσκληση για υποβολή προτάσεων.

Για την έγκριση των σχεδίων δεν χρησιμοποιείται μέθοδος βασισμένη σε κατανομή ανά χώρα. Οι πληροφορίες για τη χορήγηση της χρηματοδότησης το 2001 και 2002 είναι διαθέσιμες στον ιστοχώρο: http://europa.eu.int/comm/europeaid/projects/ong_cd/index_en.htm).

Στις 30 και 31 Ιανουαρίου 2003 η Επιτροπή οργάνωσε διάλεξη για τους ενδιαφερόμενους με τίτλο: «Προς μια αειφόρο γεωργία για τις αναπτυσσόμενες χώρες: Εναλλακτικές λύσεις από τις βιοεπιστήμες και τις βιοτεχνολογίες». Περισσότεροι από 600 απεσταλμένοι από ολόκληρο τον κόσμο παρακολούθησαν τη διάλεξη. Οι επιστήμονες αναμείχθηκαν με παράγοντες χάραξης πολιτικής, εμπειρογνώμονες σε θέματα ανάπτυξης, κατόχους γεωργικών εκμεταλλεύσεων, νέους και εκπροσώπους της κοινωνίας των πολιτών, για να εξετάσουν τα πιο σημαντικά και αμφιλεγόμενα θέματα γύρω από τη χρησιμοποίηση των βιοεπιστημών και της ικανότητας τους να προσφέρουν βιώσιμες λύσεις για την παραγωγή τροφίμων και την ελάφρυνση της φτώχειας. Τα πρακτικά των εργασιών βρίσκονται στον σχετικό ιστοχώρο: http://europa.eu.int/comm/research/sadc.

Η Επιτροπή υποστήριξε τον Μάιο 2002 το Δεύτερο Ευρωπαϊκό Φόρουμ για τη γεωργική έρευνα για την ανάπτυξη, που πραγματοποιήθηκε στη Ρώμη πριν από την Παγκόσμια Διάσκεψη Κορυφής για τα Τρόφιμα. Οι επιστήμονες και εκπρόσωποι της κοινωνίας των πολιτών συναντήθηκαν για να συζητήσουν θέματα προτεραιότητας σχετικά με την έρευνα για τη γεωργική ανάπτυξη. Ένας από τους τομείς προτεραιότητας ήταν η χρησιμοποίηση σύγχρονων βιοτεχνολογιών και η ανάπτυξη.

----

(1)ΕΕ C 55 της 2.3.2002.

----

----

(2004/C 33 E/065)

ΓΡΑΠΤΗ ΕΡΩΤΗΣΗ Ε-0677/03

υποβολή: Marco Cappato (NI) προς την Επιτροπή

(7 Μαρτίου 2003)

Θέμα:   Ενέργειες καπνισμού σε ορισμένες ζώνες της Κολομβίας που προορίζονται για την καλλιέργεια καφέ

Κατά την επίσκεψη που πραγματοποίησα την περασμένη εβδομάδα στην Κολομβία με το Γραμματέα του Διεθνούς Συνδέσμου κατά της Απαγόρευσης Marco Perduca, συνελέγησαν πολλές και συγκλίνουσες πληροφορίες σχετικά με ένα σχέδιο επικείμενου καπνισμού των ζωνών καλλιέργειας καφέ στην Κολομβία, στο πλαίσιο αποτυχημένων και αδιάκριτων ενεργειών χημικού καπνισμού από πολύ μεγάλο ύψος σε λίαν εκτεταμένες περιοχές της χώρας, με στόχο την καταστροφή των φυτειών κόκας και κατόπιν συμφωνίας με την κυβέρνηση των ΗΠΑ·

Λαμβάνοντας υπόψη τις καταστρεπτικές επιπτώσεις της πρακτικής αυτής στην ανθρώπινη υγεία, το περιβάλλον και τις κοινωνικές-οικονομικές ισορροπίες· Λαμβάνοντας υπόψη ότι σε ορισμένες εκ των περιοχών αυτών η Επιτροπή προωθεί προγράμματα εναλλακτικής ανάπτυξης· 'Εχει ήδη φροντίσει η Επιτροπή να ενημερώσει τις κολομβιανές αρχές για την ενδεχόμενη ασυμφωνία της και την αναγκαία άμεση αναστολή των προγραμμάτων εναλλακτικής ανάπτυξης μόλις αρχίσει η επιχείρηση αυτή;

Με ποιον τρόπο προτίθεται να ενεργοποιηθεί η Επιτροπή προκειμένου να εμποδίσει αμέσως την ουσιαστική υλοποίηση των ενεργειών αυτών και να ζητήσει επίσημα να ανασταλούν οι επιχειρήσεις καπνισμού σε όλη την επικράτεια της Κολομβίας;

Απάντηση του κ. Patten εξ ονόματος της Επιτροπής

(7 Απριλίου 2003)

Η Επιτροπή δεν υποστηρίζει τον αεροψεκασμό παράνομων καλλιεργειών στην Κολομβία.

Η κυβέρνηση της Κολομβίας έχει αναλάβει έναντι της Επιτροπής την πολιτική δέσμευση ότι θα απαλλάσσονται από τον καπνισμó οι περιοχές που καλύπτονται από τα σχέδια της για εναλλακτική ανάπτυξη (που προβλέπουν την εθελοντική εκρίζωση με τα χέρια). Η Επιτροπή έχει επίσης συνομιλίες επί του θέματος αυτού με την κυβέρνηση των Ηνωμένων Πολιτειών και παρακολουθεί στενά τις εξελίξεις επί τόπου.

Η στάση αυτή βασίζεται κυρίως στη θέση της Επιτροπής σχετικά με τον αεροψεκασμό στην Ένωση, σύμφωνα με την οποία ο αεροψεκασμός θα πρέπει στο μέλλον να περιοριστεί όσο το δυνατόν περισσότερο, ή και να απαγορευτεί πλήρως. Στην ανακοίνωσή της 'Για μια θεματική στρατηγική για τη βιώσιμη χρήση φυτοφαρμάκων' (1), η Επιτροπή προτείνει τη γενική απαγόρευση του αεροψεκασμού, με ειδική παρέκκλιση, που θα εγκρίνεται από τα κράτη μέλη εφόσον ο αεροψεκασμός παρουσιάζει σαφή πλεονεκτήματα, καθώς και περιβαλλοντικά οφέλη σε σύγκριση με άλλες μεθόδους ψεκασμού. Η στάση αυτή οφείλεται στις συνέπειες που ενδέχεται να έχει η εκτροπή των αεροψεκαζόμενων φυτοφαρμάκων για την υγεία των ανθρώπων και το περιβάλλον, καθώς και στις πιθανές κοινωνικοοικονομικές επιπτώσεις, ιδίως σε μη επιλεγμένες περιοχές, σε κατοικημένες περιοχές, και στο νερό (2).

----

(1)  COM(2002)349 τελικό.

(2)  Για λεπτομερή στοιχεία παρακαλείστε να ανατρέξετε στην ακόλουθη ιστοσελίδα: http://europa.eu.int/comm/environment/ppps/home.htm.

----

----

(2004/C 33 E/066)

ΓΡΑΠΤΗ ΕΡΩΤΗΣΗ Ε-0679/03

υποβολή: Marco Cappato (NI) προς την Επιτροπή

(7 Μαρτίου 2003)

Θέμα:   Σύλληψη του περουβιανού πολίτη Nelson Palomino

Την περασμένη εβδομάδα, κατά την επίσκεψή μου στη Λίμα, συνελήφθη ο Nelson Palomino- ένας εκ των ηγετών των περουβιανών «campesinos»— με την κατηγορία της εξύμνησης της τρομοκρατίας που προβλέπεται από τον τελούντα υπό μεταρρύθμιση ποινικό κώδικα του Φουτζιμόρι. Από όργανα του τύπου του Περού συνάγεται ότι ο Palomino ευθύνεται για εξώθηση σε διαδηλώσεις και κλείσιμο δρόμων χωρίς να αποκλείεται η χρήση βίας.

Λαμβάνοντας υπόψη ότι οι σχέσεις της κυβέρνησης του Περού με τους campesinos είναι ήδη ιδιαίτερα τεταμένες λόγω αποτελμάτωσης του διαλόγου επί μιας δέσμης αγροτικών μεταρρυθμίσεων και ιδιαίτερα επί των αποτυχημένων πολιτικών σχετικά με τη δια της βίας εκρίζωση των φυτειών φύλλων κόκας·

Λαμβάνοντας υπόψη ότι επ ευκαιρία της συνάντησης με τα στελέχη της κυβερνητικής υπηρεσίας κατά των ναρκωτικών DEVIDA, αρνήθηκαν να παράσχουν σε εμένα και το Γραμματέα του Διεθνούς Συνδέσμου κατά της Απαγόρευσης Marco Perduca την οποιαδήποτε πληροφορία σχετικά με την κατάσταση των campesinos και ιδιαίτερα τη σύλληψη του Palomino·

Μπορεί η Επιτροπή να ζητήσει από τις περουβιανές αρχές, προκειμένου να ενημερώσει και το Κοινοβούλιο, πληροφορίες σχετικά με μια κατάσταση που εάν δεν αντιμετωπισθεί έγκαιρα και με εποικοδομητικό πνεύμα, κινδυνεύει να εκφυλισθεί σε βίαια επεισόδια ανάλογα εκείνων που στη γειτονική Βολιβία προκάλεσαν δεκάδες θανάτων και εκατοντάδες τραυματισμών;

Ποιά είναι τα στοιχεία σχετικά με τα αποτελέσματα των προγραμμάτων της Επιτροπής στο Περού όσον αφορά την ουσιαστική αντικατάσταση των καλλιεργειών κόκας στο σύνολο της επικράτειας του Περού;

Με ποιο τρόπο επηρεάζεται η δράση της Επιτροπής στις περιοχές αυτές από την κατάσταση αυξανόμενης στρατιωτικοποίησης στο Περού και έντασης μετά τη σύλληψη του Palomino και ειδικότερα, ποιους συνομιλητές διαθέτει μεταξύ των campesinos η Επιτροπή προκειμένου να αναπτύξει τα προγράμματα της;

Απάντηση του κ. Patten εξ ονόματος της Επιτροπής

(9 Απριλίου 2003)

Η αντιπροσωπεία της Επιτροπής στη Λίμα παρακολουθεί στενά την πολιτική, οικονομική και κοινωνική κατάσταση στο Περού και ενημερώνεται σχετικά με τα σημαντικά τρέχοντα θέματα όπως η καταπολέμηση των ναρκωτικών και οι προσπάθειες εναλλακτικής ανάπτυξης, μεταξύ άλλων, με επαφές με τις κυβερνητικές αρχές του Περού.

Η πολιτική της Επιτροπής συνίσταται στην εθελοντική στήριξη και όχι στην αναγκαστική εξάλειψη, και αυτή η πολιτική είναι γνωστή στην περουβιανή κυβέρνηση. Μέχρι πρόσφατα, η Επιτροπή δεν συμμετείχε σε κανένα σημαντικό πρόγραμμα στο Περού για την προώθηση εναλλακτικών λύσεων στην καλλιέργεια φύλλων κόκας. Τον Οκτώβριο του 2002, άρχισε ένα πρόγραμμα για την προώθηση της εναλλακτικής ανάπτυξης της περιοχής Pozuzo Palcazu (PER Β7 310 IB 98 0253). To πρόγραμμα αυτό θα επιδιώξει την ανάπτυξη εναλλακτικών λύσεων στην καλλιέργεια της κόκας ως μία από τις πολλαπλές πτυχές στο πλαίσιο ενός προγράμματος ολοκληρωμένης περιφερειακής ανάπτυξης. Το συνολικό επιχειρησιακό πρόγραμμα του έργου Pozuzo Palcazu είναι υπό κατάρτιση.

Μέχρι τώρα, οι επιτόπου εργασίες του προγράμματος, ακόμη πολύ περιορισμένες σάυτό το στάδιο, δεν έχουν υποστεί τις συνέπειες των εντάσεων στην περιοχή. Η αντίστοιχη της Επιτροπής περουβιανή υπηρεσία και κύριος εθνικός συνομιλητής για το πρόγραμμα είναι η επιτροπή για την ανάπτυξη και τη ζωή χωρίς ναρκωτικά (Comisión para el Desarollo y la Vida sin Drogas — Devida).

----

----

(2004/C 33 E/067)

ΓΡΑΠΤΗ ΕΡΩΤΗΣΗ Ε-0699/03

υποβολή: Bart Staes (Verts/ALE) προς την Επιτροπή

(10 Μαρτίου 2003)

Θέμα:   Έρευνα σχετικά με την προστασία συγκεκριμένης μάρκας εκτυπωτικής μελάνης

Στα μέσα Μαΐου του 2002 ο Επίτροπος κ. Monti, στο περιθώριο μιας συνάντησης με τον Αμερικανό υφυπουργό Δικαιοσύνης κ. James, άφησε να εννοηθεί ότι η Ευρωπαϊκή Επιτροπή προτίθεται να ξεκινήσει έρευνα για την ακριβή εκτυπωτική μελάνη που αγοράζεται μαζί με τους εκτυπωτές. Η πώληση αυτής της εκτυπωτικής μελάνης που συνδέεται με συγκεκριμένη εταιρία αποτελεί πιθανόν μια μορφή στρέβλωσης του ανταγωνισμού. Ο Επίτροπος γνωστοποίησε την υποχρέωση να υπάρξει σε βάθος έρευνα για την χρήση εκτυπωτικών μελανών που παράγονται από τη συγκεκριμένη εταιρία εκτυπωτών.

Μπορεί να μας ανακοινώσει η Επιτροπή εάν έχει πράγματι ξεκινήσει έρευνα για αυτήν την πιθανή μορφή στρέβλωσης του ανταγωνισμού;

Εάν ναι: μπορεί να μας ανακοινώσει η Επιτροπή το σημείο στο οποίο βρίσκεται η έρευνα και το εάν μπορούν ήδη να εξαχθούν προσωρινά συμπεράσματα;

Εάν όχι: μπορεί να μας ανακοινώσει η Επιτροπή γιατί δεν θεώρησε χρήσιμο να ξεκινήσει έρευνα, παρά τις αρχικές της προθέσεις και παρά τα ποικίλα παράπονα σχετικά με τις υπερβολικά υψηλές τιμές των εκτυπωτικών μελανών που χρησιμοποιούνται από αυτήν;

Απάντηση του κ. Monti εξ ονόματος της Επιτροπής

(1η Απριλίου 2003)

Η Επιτροπή μπορεί να επιβεβαιώσει, ότι πρόσφατα ξεκίνησε έρευνα της υπόθεσης που αφορά, μεταξύ άλλων, την εκτυπωτική μελάνη και τους εκτυπωτές. Επί του παρόντος, αναλύει τη συμπεριφορά ορισμένων εταιριών στις συγκεκριμένες αγορές, στα πλαίσια των κανόνων ανταγωνισμού της Κοινότητας.

Η υπόθεση βρίσκεται στα αρχικά στάδια της ανάλυσης και, κατά συνέπεια, η Επιτροπή προς το παρόν δεν είναι σε θέση να παράσχει περισσότερες λεπτομέρειες για την εξέλιξή της ή την έκτασή της. Παρ' όλα αυτά, σε περίπτωση που η υπόθεση πρέπει να εξεταστεί εκτενέστερα, η Επιτροπή θα δημοσιεύσει, φυσικά, περισσότερες πληροφορίες σχετικά με την εξέταση του θέματος, το συντομότερο δυνατό.

----

----

(2004/C 33 E/068)

ΓΡΑΠΤΗ ΕΡΩΤΗΣΗ Ε-0710/03

υποβολή: Marco Cappato (NI) προς την Επιτροπή

(10 Μαρτίου 2003)

Θέμα:   Απογραφή των παραγωγών κόκας στο Περού και αναταξινόμηση των φύλλων κόκας

Η πρώτη και τελευταία απογραφή των νομίμων και εξουσιοδοτημένων παραγωγών φύλλων κόκας στο Περού ανάγεται στο 1978 και η αγορά φύλλων κόκας εκ μέρους του μοναδικού κρατικού φορέα αγοράς ENACO πραγματοποιείται πλέον με Kať ανάγκη αυθαίρετα κριτήρια επιλογής των παραγωγών από τους οποίους αγοράζονται τα φύλλα κόκας για νόμιμη χρήση· συνυπάρχουν εξάλλου αντιφατικά στοιχεία σχετικά με την αύξηση των περιοχών που προορίζονται για την καλλιέργεια φύλλων κόκας.

Στους πίνακες του OHE το φύλλο κόκας ταξινομείται στην ίδια κατηγορία με την κοκαΐνη και την ηρωίνη, μολονότι ανεξάρτητες μελέτες και η ίδια η Παγκόσμια Οργάνωση Υγείας αποδεικνύουν τις θεραπευτικές και διατροφικές του ιδιότητες και παρά το γεγονός ότι στις περιοχές των Άνδεων αποτελεί ένα θεμελιώδες στοιχείο του τοπικού πολιτισμού παράδοσης και θρησκείας.

Υπό το πρίσμα των ανωτέρω, δεν θεωρεί η Επιτροπή αναγκαίο, μεταξύ άλλων και στο πλαίσιο των προγραμμάτων εναλλακτικής ανάπτυξης στις περιοχές αυτές, να ζητήσει και να ευνοήσει την υλοποίηση, μετά από 25 χρόνια, ενός νέου μητρώου των εξουσιοδοτημένων παραγωγών σύμφωνα με δημόσια, διαφανή και μη διακριτικά κριτήρια;

Δεν θεωρεί η Επιτροπή ότι πρέπει να προτείνει, στο πλαίσιο της υπουργικής συνόδου της Επιτροπής ναρκωτικών του OHE που θα συνέλθει στη Βιέννη στις 16 και 17 Απριλίου 2003, την αφαίρεση του φύλλου κόκας από τον πίνακα Ι προκειμένου να επιτραπεί η δημιουργία μιας νόμιμης αγοράς του προϊόντος αυτού και η συνακόλουθη ανάπτυξη μιας βιώσιμης αγροτικής οικονομίας στις χώρες των Άνδεων;

Απάντηση του κ. Patten εξ ονόματος της Επιτροπής

(7 Απριλίου 2003)

Με βάση την αρχή της συνυπευθυνότητας, η Επιτροπή υποστηρίζει ένα πρόγραμμα εναλλακτικής ανάπτυξης στο Περού, στην περιοχή του Pozuzo Palcazu (κοινοτική συνεισφορά ύψους 28 εκατ. ευρώ). Για την Επιτροπή στόχος της εναλλακτικής ανάπτυξης είναι να ενθαρρύνει τις οικονομίες που βασίζονται στην παράνομη καλλιέργεια της κόκας να περάσουν σε ένα σύστημα βασιζόμενο σε νόμιμες δραστηριότητες, πράγμα το οποίο επιτυγχάνεται μέσω του διαλόγου με τις τοπικές κοινότητες και το σεβασμό των δημοκρατικών αρχών. Συνεπώς, το πεδίο της εναλλακτικής ανάπτυξης έχει ευρεία βάση και δεν συνίσταται απλώς και μόνο στην υποκατάσταση των καλλιεργειών.

Το πρόγραμμα αυτό αφορά μόνο την παράνομη κόκα, γεγονός το οποίο εξηγεί γιατί η Κοινότητα δεν συμμετέχει στις δραστηριότητες της ENACO. Το πρόγραμμα του Pozuzo Palcazu περιλαμβάνει διάφορες μελέτες σκοπιμότητας (όπως περιβαλλοντικών επιπτώσεων), στήριξη της υποδομής στον τομέα των μεταφορών και του ηλεκτρισμού, παραγωγικές δραστηριότητες (π. χ. στη γεωργία, την κτηνοτροφία και τη διαχείριση των δασών), καθώς και την ενίσχυση αντιπροσωπευτικών δομών των δικαιούχων που συμμετέχουν στο έργο.

Όσον αφορά τα αντιφατικά στοιχεία σχετικά με τις περιοχές καλλιέργειας της κόκας, οι στατιστικές που προέρχονται από διαφορετικές πηγές δίνουν διαφορετικά στοιχεία για λόγους μεθοδολογικούς και τεχνικούς.

Η Επιτροπή αποτελεί ενεργό μόνιμο παρατηρητή στην Επιτροπή των HE για τα Ναρκωτικά (CND), όπου υποστηρίζει μια ισορροπημένη προσέγγιση μεταξύ πρόληψης και θεραπείας καθώς και την καταπολέμηση της παραγωγής και του λαθρεμπορίου ναρκωτικών. Τα έργα εναλλακτικής ανάπτυξης αντικατοπτρίζουν την προσέγγιση αυτή δεδομένου ότι, προτείνοντας εναλλακτικά μέσα διαβίωσης, επιδιώκουν τη μείωση της εξάρτησης των γεωργών από την καλλιέργεια ναρκωτικών.

Δεν υπάρχουν σχέδια για την επόμενη σύνοδο της CND σχετικά με την έναρξη διαδικασίας αναθεώρησης των τριών συμβάσεων των Ηνωμένων Εθνών. Επιπλέον, το θέμα αυτό δεν έχει τεθεί από τα κράτη μέλη ούτε από την Επιτροπή στο πλαίσιο των τακτικών συζητήσεων για την πολιτική της Ένωσης στον τομέα των ναρκωτικών.

----

----

(2004/C 33 E/069)

ΓΡΑΠΤΗ ΕΡΩΤΗΣΗ Ε-0721/03

υποβολή: Rosa Miguélez Ramos (PSE) προς την Επιτροπή

(11 Μαρτίου 2003)

Θέμα:   Πετρελαιοφόρο Prestige: δημιουργία ευρωπαϊκής δύναμης πολιτικής προστασίας

Το Ευρωπαϊκό Κοινοβούλιο ενέκρινε στις 19 Δεκεμβρίου 2002 ψήφισμα σχετικά με την ασφάλεια στη θάλασσα και τα μέτρα για την αποζημίωση των καταστροφών που προκάλεσε το πετρελαιοφόρο Prestige. Στην παράγραφο 20 του ψηφίσματος ζητείται «η σύσταση ευρωπαϊκής δύναμης πολιτικής προστασίας η οποία θα είναι ικανή να παρεμβαίνει σε περιπτώσεις βιομηχανικών και φυσικών καταστροφών με στόχο τη δημιουργία νομικού πλαισίου για τις ευρωπαϊκές δράσεις για την αντιμετώπιση καταστροφών και τον ορισμό ενός αρμόδιου Επιτρόπου».

Ποιά μέτρα έχει ή πρόκειται να λάβει η Επιτροπή σχετικά;

Απάντηση της κας Wallström εξ ονόματος της Επιτροπής

(15 Μαίου 2003)

Η συνθήκη για την ίδρυση της Ευρωπαϊκής Ένωσης δεν προβλέπει την ίδρυση ευρωπαϊκού σώματος πολιτικής προστασίας. Κατόπιν τούτου, ετέθη σε ισχύ, την 1η Ιανουαρίου 2002, συντονιστικός μηχανισμός της Επιτροπής για την προαγωγή της συνεργασίας στις παρεμβάσεις πολιτικής προστασίας (1). Τα μέτρα πολιτικής προστασίας σε επίπεδο Ενώσεως υπόκεινται σε αυστηρή τήρηση της αρχής της επικουρικότητας.

Το Κέντρο Αντίδρασης της Ένωσης, το οποίο συνεστήθη στο προαναφερθέν πλαίσιο, συντονίζει την αρωγή των κρατών μελών σε περίπτωση ατυχημάτων.

Επιπλέον, η Επιτροπή διεκπεραιώνει ειδικό πρόγραμμα δράσης στον τομέα της αντίδρασης στη θαλάσσια ρύπανση (2).

Τέλος, η Επιτροπή εξήγγειλε ήδη την πρόθεσή της να τροποποιήσει τον κανονισμό για τη σύσταση του Ευρωπαϊκού Οργανισμού για την Ασφάλεια στη Θάλασσα (European Maritime Safety Agency — EMSA), προκειμένου να του δοθεί η δυνατότητα να αγοράζει ή να ενοικιάζει αντιρρυπαντικά πλοία που θα χρησιμοποιηθούν στα κρούσματα θαλάσσιας ρύπανσης στην Ένωση.

----

(1)  Απόφαση 2001/792/ΕΚ του Συμβουλίου, Ευρατόμ, της 23ης Οκτωβρίου 2001, περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας, ΕΕ L 297 της 15.11.2001.

(2)  Απόφαση αριθ. 2850/2000/ΕΚ της 20ής Δεκεμβρίου 2000 του Ευρωπαϊκού Κοινοβουλίου και του Συμβουλίου για τη θέσπιση κοινοτικού πλαισίου συνεργασίας στον τομέα της ακούσιας ή εκούσιας θαλάσσιας ρύπανσης, ΕΕ L 332 της 28.12.2000.

----

----

(2004/C 33 E/070)

ΓΡΑΠΤΗ ΕΡΩΤΗΣΗ Ε-0732/03

υποβολή: José Ribeiro e Castro (UEN) προς την Επιτροπή

(11 Μαρτίου 2003)

Θέμα:   Γουινέα-Μπισάου: Ανθρώπινα Δικαιώματα

Εσχάτως ολοένα και περισσότερο φθάνουν ειδήσεις σχετικά με συλλήψεις συνδικαλιστών, στελεχών επαγγελματικών ενώσεων, αγωνιστών για τα ανθρώπινα δικαιώματα και στελεχών της αντιπολίτευσης στην Γουινέα-Μπισάου. Οι ειδήσεις αυτές έρχονται να προστεθούν σε άλλες σχετικά με σοβαρότατους περιορισμούς της ελευθερίας έκφρασης (αντιπροσωπεία της RTP-Αφρικής, τοπικοί ραδιοσταθμοί και άλλα μέσα επικοινωνίας) καθώς και άλλων θεμελιωδών δικαιωμάτων στην χώρα αυτή, ειδήσεις που επιδεινώνουν ακόμη περισσότερο την ήδη σοβαρή κατάσταση που επικρατεί στην χώρα αυτή, στο οικονομικό, κοινωνικό και πολιτικό επίπεδο. Σ' αυτό το πλαίσιο της γενικής κατάρρευσης ανακοινώθηκε το ενδεχόμενο της αναβολής των βουλευτικών εκλογών (οι οποίες προεβλέπετο να διενεργηθούν κατά τον προσεχή Απρίλιο) λόγω ακατάλληλων οικονομικών συνθηκών.

Ερωτάται η Επιτροπή με ποιον τρόπο παρακολουθεί την συνεχή επιδείνωση της κατάστασης στην Γουινέα-Μπισάου και ποια μέτρα έχει λάβει για την προάσπιση των ανθρωπίνων δικαιωμάτων και τον τερματισμό των πολιτικών διώξεων στη χώρα αυτή; Εκτιμά η Επιτροπή ότι η Ευρωπαϊκή Ένωση θα μπορέσει να ενισχύσει οικονομικά την εκλογική διαδικασία, συμβάλλοντας έτσι στην εξασφάλιση της δημοκρατικής εξέλιξης της Γουινέα-Μπισάου; Ποια άλλα μέτρα σκοπεύει η Επιτροπή να λάβει, η ίδια, ή σε συνεργασία με άλλες χώρες και διεθνείς οργανώσεις, με σκοπό την επιστροφή της Γουινέα-Μπισάου στην δημοκρατική ομαλότητα;

Απάντηση του κ. Nielson εξ ονόματος της Επιτροπής

(9 Απριλίου 2003)

Στο πλαίσιο του πολιτικού διαλόγου με τις αρχές της Γουινέας-Μπισάου, η Επιτροπή παρακολουθεί από κοντά, σε μόνιμη και τακτική βάση, τη συνεχιζόμενη επιδείνωση της κατάστασης, όπως την περιγράφει το Αξιότιμο Μέλος του Κοινοβουλίου. Το άρθρο 8 της συμφωνίας του Κοτονού προβλέπει έναν τέτοιο πολιτικό διάλογο, στο πλαίσιο του οποίου θα γίνεται περιοδική εκτίμηση των εξελίξεων όσον αφορά το σεβασμό των ανθρωπίνων δικαιωμάτων.

Η Επιτροπή είναι πρόθυμη να εξετάσει αιτήσεις για την παροχή χρηματοδοτικής βοήθειας στην εκλογική διαδικασία.

Η Επιτροπή θα συνεχίσει να συμμετέχει στον πολιτικό διάλογο με τις αρχές της Γουινέας-Μπισάου, ο οποίος μπορεί να εντατικοποιηθεί ανάλογα με το πώς θα εξελιχθεί η κατάσταση.

----

----

(2004/C 33 E/071)

ΓΡΑΠΤΗ ΕΡΩΤΗΣΗ Ε-0739/03

υποβολή: Erik Meijer (GUE/NGL) προς την Επιτροπή

(11 Μαρτίου 2003)

Θέμα:   Αυξανόμενη διάδοση του AIDS στις χώρες με χαμηλό βιοτικό επίπεδο που οφείλεται σε σφάλματα κατά τις εγχύσεις και τις μεταγγίσεις αίματος

Πηγή: Het Nederlandse dagblad 'De Volkskrant' 25.2.2003.

Απάντηση του κ. Nielson εξ ονόματος της Επιτροπής

(16 Απριλίου 2003)

Η Επιτροπή δεν συμφωνεί με τα συμπεράσματα σειράς άρθρων που περιέχονταν στο τεύχος του Μαρτίου 2003 του περιοδικού International Journal of sexually transmitted diseases (STD) and acquired immunodeficiency syndrome (AIDS) ότι «η υγειονομική περίθαλψη εκθέτει στον ιό της επίκτητης ανοσοποιητικής ανεπάρκειας (HIV) περισσότερο απ' ό,τι η σεξουαλική μετάδοση» (στην Αφρική). Η Επιτροπή συμφωνεί μάλλον με τα κύρια συμπεράσματα πρόσφατης συνεδρίασης εμπειρογνωμόνων του Παγκόσμιου Οργανισμού Υγείας (ΠΟΕ) και της UNAIDS σχετικά με το θέμα, ότι δηλαδή «οι σεξουαλικές πρακτικές χωρίς τη λήψη προστασίας συνεχίζουν να ευθύνονται για τη σημαντική πλειοψηφία της μετάδοσης της νόσου» στην Αφρική (1).

Η Επιτροπή είναι της γνώμης ότι η ισχυριζόμενη αύξηση της προσβολής από τον ιό του HIV που σημειώνεται σε παιδιά ηλικίας 5-10 ετών και υπογραμμίζεται από τον Gisselquist και τους συνεργάτες του, δεν είναι ακριβής και ότι οφείλεται στο υψηλό ποσοστό λανθασμένων θετικών αποτελεσμάτων σε τεστ για τον HIV. Αυτό οφείλεται στην έλλειψη αξιόπιστων και ακριβών αναλύσεων στην Νοτίως της Σαχάρας Αφρική κατά τα μέσα της δεκαετίας του '80. Σε παιδιά που έχουν υποβληθεί σε ακριβείς και αξιόπιστες διαγνωστικές εξετάσεις, στην περίπτωση που η μητέρα δεν έχει προσβληθεί από τον HIV, δεν έχει εξακριβωθεί παρόμοια μόλυνση — εκτός και αν το παιδί είχε δεχτεί μετάγγιση μολυσμένου αίματος ή είχε θηλάσει από τροφό που είχε προσβληθεί από τον ιό. Αν και τα άρθρα αναφέρονται σε πορίσματα μιας στατιστικής σχέσης μεταξύ της προσβολής από τον ιό και υψηλών κοινωνικοοικονομικών συνθηκών, αυτό δεν αποτελεί μαρτυρία κατά της σεξουαλικής μετάδοσης, όπως αναγνωρίζουν και οι ίδιοι οι συγγραφείς.

Η έρευνα αυτή, η οποία στηρίζεται σε στοιχεία και μεθόδους παλιές και απαρχαιωμένες, απλώς δεν συμβιβάζεται με τη σύγχρονη επιδημιολογική εικόνα της προσβολής από τον HIV στην Αφρική, όπου τα ποσοστά προσβολής είναι πολύ χαμηλά στα παιδιά ενώ αυξάνονται απότομα με την είσοδο στην ενηλικίωση. Η Επιτροπή ανησυχεί γιατί η δημοσιότητα που περιβάλλει τη δημοσίευση των εγγράφων αυτών μπορεί να δημιουργήσει αδικαιολόγητες ανησυχίες και ενδέχεται να αποθαρρύνει τους γονείς στο να υποβάλουν τα παιδιά τους στις συνήθεις ανοσοποιήσεις ή σε άλλη υγειονομική περίθαλψη. Επιπλέον, υπάρχει κίνδυνος να υπονομεύσει τις τρέχουσες δραστηριότητες που έχουν σκοπό την πρόληψη της μετάδοσης του HIV, με την προώθηση ασφαλών σεξουαλικών πρακτικών.

Ο ΠΟΕ έχει υπολογίσει ότι οι πρακτικές μη ασφαλών εγχύσεων υπολογίζονται μόνο στο 2,5% περίπου της προσβολής από τον HIV στην Αφρική. Η Επιτροπή συμφωνεί ότι αυτή είναι η καλύτερη διαθέσιμη εκτίμηση αλλά δέχεται ότι υπάρχει ακόμα ανάγκη για επαγρύπνηση στην παρακολούθηση της επιδημίας του HIV/AIDS και για την καταβολή μεγαλύτερων προσπαθειών για τη βελτίωση της βιοασφάλειας στα συστήματα υγειονομικής περίθαλψης. Πέρα από την κοινοτική υποστήριξη στα εθνικά προγράμματα ασφάλειας του αίματος σε πολλές αφρικανικές χώρες (όπως στο Μαλάουι, στον Νίγηρα, στην Ουγκάντα, στη Ζάμπια και στη Ζιμπάμπουε), θα συνεχιστεί το έργο με τις κυβερνήσεις για τη βελτίωση των πρακτικών υγειονομικής περίθαλψης και για την εξασφάλιση της κατάλληλης παροχής αποστειρωμένου υγειονομικού υλικού.

Οι πολιτικές και οι προτεραιότητες της Επιτροπής για την καταπολέμηση της επιδημίας του HIV/AIDS στις αναπτυσσόμενες χώρες απαριθμούνται στο πρόγραμμα δράσης: ταχεία δράση για τον ιό HIV/AIDS, την ελονοσία και τη φυματίωση στο πλαίσιο της μείωσης της φτώχειας που υιοθετήθηκε στις 20 Φεβρουαρίου 2001 (2). Αυτό έχει ενημερωθεί με την ανακοίνωση της Επιτροπής προς το Συμβούλιο και το Κοινοβούλιο, με ημερομηνία την 26η Φεβρουαρίου 2003 (3).

Σύμφωνα με τα διαθέσιμα στοιχεία, η αύξηση της προσβολής από τον HIV γίνεται με μεγάλη ταχύτητα στην Ανατολική Ευρώπη. Στον Καύκασο και στην Κεντρική Ασία υπάρχει μεγάλος κίνδυνος η διάδοση να φθάσει σύντομα σε επικίνδυνα επίπεδα. Τα ενδεικτικά προγράμματα Tacis για το 2002-2003 και το 2004-2006 προσδιορίζουν τα μέτρα που προτίθεται να λάβει η Επιτροπή ώστε να βοηθήσει τις κυβερνήσεις εταίρους στην περιοχή αυτή, για την πρόληψη και την καταπολέμηση του HIV/AIDS. Η πρόληψη και ο έλεγχος του HIV/AIDS αποτελεί ιδιαίτερα σημαντική προτεραιότητα στη συνεργασία της με την Ουκρανία και τη Ρωσία, συμπεριλαμβανομένου του θύλακα του Kaliningrad. Στις περιοχές αυτές, οι κοινοτικές δραστηριότητες επικεντρώνονται ειδικότερα στο πρόβλημα της μετάδοσης του HIV μέσω ενδοφλέβιας χρήσης ναρκωτικών και της μετάδοσης του ιού από τη μητέρα στο παιδί. Στη Ρωσία παραδείγματος χάρη, ένα νέο πρόγραμμα για την πρόληψη και την καταπολέμηση του HIV/AIDS θα χρηματοδοτηθεί από το εθνικό πρόγραμμα Tacis 2002. Αυτό περιλαμβάνει μία ευρεία εκστρατεία ευαισθητοποίησης και πληροφόρησης που θα απευθύνεται στο ευρύ κοινό, δίνοντας ιδιαίτερη σημασία στον πληθυσμό που αποτελεί ένα είδος γέφυρας που ευθύνεται για την εξάπλωση του HIV/AIDS από τις ομάδες υψηλού κινδύνου στο γενικό πληθυσμό. Στην περίπτωση αυτή, η κύρια ομάδα υψηλού κινδύνου είναι όσοι κάνουν ενδοφλέβια χρήση ναρκωτικών, οι οποίοι ενδέχεται επίσης να επιδίδονται στην πορνεία ενώ ο πληθυσμός που αποτελεί ένα είδος «γέφυρας»είναι οι πελάτες τους.

Ο βαθμός της διάδοσης του HIV στις χώρες προσχώρησης παραμένει χαμηλός. Τα στοιχεία σχετικά με τον HIV/AIDS στις υποψήφιες χώρες έχουν συγκεντρωθεί από το σχέδιο EuroHIV, που έχει χρηματοδοτηθεί από την Επιτροπή. Αυτά βρίσκονται στην ιστοσελίδα http://www.eurohiv.org/sida.htm. H μείωση του κινδύνου της μετάδοσης του HIV με την μετάγγιση αίματος στην Ένωση είναι ένας από τους κύριους στόχους της οδηγίας 2002/98/ΕΚ του Κοινοβουλίου και του Συμβουλίου της 27ης Ιανουαρίου 2003 για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ (4), που πρέπει να εφαρμοστεί στο μέλλον από τις υποψήφιες για προσχώρηση χώρες. Η οδηγία αυτή περιλαμβάνει διατάξεις σχετικά με τα κριτήρια που πρέπει να πληρούνται από τους αιμοδότες και σχετικά με τις απαιτήσεις για τους ελέγχους για τον HIV για κάθε αιμοδοσία.

----

(1)  http://www.who.int/mediacentre/statements/2003/statement5/en/.

(2)  COM(2001)96 τελικό.

(3)  COM(2003)93 τελικό.

(4)ΕΕ L 33 της 8.2.2003.

----

----

(2004/C 33 E/072)

ΓΡΑΠΤΗ ΕΡΩΤΗΣΗ Ρ-0743/03

υποβολή: Helena Torres Marques (PSE) προς την Επιτροπή

(4 Μαρτίου 2003)

Θέμα:   Κοινοτικοί πόροι για τον τουριστικό τομέα της Καραϊβικής

Η Ευρωπαϊκή Κοινότητα, τα 15 κράτη μέλη της και οι 77 χώρες ΑΚΕ (Αφρικής, Καραϊβικής, Ειρηνικού) βρίσκονται στη διαδικασία κύρωσης της Συμφωνίας του Κοτονού, η οποία υπεγράφη τον Ιούνιο του 2000 και διαμορφώνει το πλαίσιο για το εμπόριο και τη συνεργασία μεταξύ της ΕΕ και των χωρών ΑΚΕ στη διάρκεια της επόμενης εικοσαετίας.

Η βοήθεια της συνεργασίας με τις χώρες ΑΚΕ διοχετεύεται με τη χρήση διαφόρων μέσων: άμεση βοήθεια συνεργασίας, μέσω του 9ου Ευρωπαϊκού Ταμείου Ανάπτυξης, δάνεια μέσω της Ευρωπαϊκής Τράπεζας Επενδύσεων, καθώς και διάφορες βοηθητικές δομές όπως το Κέντρο για την Ανάπτυξη της Επιχειρηματικότητας, το Proinvest ή ο Ευρωπαϊκός Φορέας για την Υποστήριξη των Επιχειρήσεων.

Ορισμένες περιοχές των χωρών ΑΚΕ, όπως τα νησιά της Καραϊβικής, ανταγωνίζονται έντονα τους προορισμούς εντός της ΕΕ για την αύξηση του μεριδίου στον παγκόσμιο τουρισμό. Διαθέτει η Επιτροπή στοιχεία όσον αφορά το συνολικό ποσόν των πόρων και της χρηματοδότησης που έχει διατεθεί από την ΕΕ για τον τουριστικό τομέα της Καραϊβικής; Πόσα από τα χρήματα αυτά προορίζονται για ιδιωτικές επενδύσεις;

Απάντηση του κ. Nielson εξ ονόματος της Επιτροπής

(26 Μαρτίου 2003)

Η Επιτροπή, όπως και πολλοί άλλοι χορηγοί βοήθειας, θεωρεί τον τουριστικό τομέα ως εν δυνάμει βασικό παράγοντα μείωσης της φτώχειας, στο βαθμό που μπορεί να συμβάλει στην οικονομική ανάπτυξη και στη δημιουργία θέσεων απασχόλησης.

Η Επιτροπή επιθυμεί ιδιαίτερα την προώθηση βιώσιμου τουριστικού τομέα, την υποστήριξη των κατάλληλων πλαισίων πολιτικής και τον καθορισμό προτύπων, ιδίως όσον αφορά το περιβάλλον. Επιθυμεί επίσης να υποστηρίξει τις εθνικές και τις περιφερειακές ενώσεις, να προωθήσει την κατάρτιση και άλλες υπηρεσίες επιχειρηματικής ανάπτυξης σε τοπικές μικρές ξενοδοχειακές μονάδες καθώς και σε παραγωγούς και παροχείς υπηρεσιών του τουριστικού τομέα. Κατά το παρελθόν, χορηγήθηκε βοήθεια για τη διευκόλυνση της συμμετοχής τοπικών φορέων σε σχετικές εκθέσεις, η οποία δεν συνεχίζεται πλέον. Σε ειδικές περιπτώσεις, εξασφαλίζεται η συντήρηση ιστορικών μνημείων και ο σχεδιασμός προγραμμάτων οικολογικού τουρισμού.

Γενικά, στο πλαίσιο του 7ου και του 8ου Ευρωπαϊκού Ταμείου Ανάπτυξης (ETA), εγκρίθηκαν 20,8 εκατ. ευρώ για περιφερειακά προγράμματα ανάπτυξης του τουρισμού στην περιοχή της Καραϊβικής.

Σε όλα τα κράτη της Αφρικής, της Καραϊβικής και του Ειρηνικού (ΑΚΕ) το πρόγραμμα Proinvest (8ο ETA), το οποίο αποσκοπεί στην ενίσχυση των άμεσων ξένων επενδύσεων στα κράτη ΑΚΕ και στο πλαίσιο των συμφωνιών συνεργασίας, ενδέχεται να δράσει και στον τουριστικό τομέα στην περιοχή της Καραϊβικής προκειμένου να συμβάλει στη σύναψη συμφωνιών εταιρικής σχέσης μεταξύ τοπικών και ευρωπαϊκών φορέων.

Άλλοι πόροι (10 εκατ. ευρώ περίπου) του 7ου και του 8ου ETA διατέθηκαν για την ανάπτυξη του τουρισμού στο πλαίσιο εθνικών προγραμμάτων για χώρες όπως το Σουρινάμ, η Ντομίνικα και η Οργάνωση Κρατών Ανατολικής Καραϊβικής.

Μία μόνο χώρα, η Γρενάδα, χαρακτήρισε τον τουρισμό τομέα επικέντρωσης στο πλαίσιο του 9ου ETA. Προβλέπεται η υλοποίηση μικρού έργου, ύψους 3,2 εκατ. ευρώ, για την ανακαίνιση ενός φρουρίου.

Δεν χορηγήθηκαν κεφάλαια μέσω του ETA για επενδύσεις κεφαλαίου στον τουριστικό τομέα στην περιοχή της Καραϊβικής για τη στήριξη της νέας οικονομικής υποδομής.

Κάποιοι πόροι, αν και δεν προορίζονταν ειδικά για τον τουριστικό τομέα, χορηγήθηκαν για αυτόν μέσω εθνικών/περιφερειακών προγραμμάτων ή προγραμμάτων για όλες τις χώρες ΑΚΕ προκειμένου να ενισχυθούν οι τοπικές επιχειρήσεις μέσω της πρόσβασης στις υπηρεσίες επιχειρηματικής ανάπτυξης. Στο πλαίσιο αυτό, σημειώνεται το ποσό των 0,8 εκατ. ευρώ που χορηγήθηκε από το πρόγραμμα Union-ACP Business Assistance Scheme (EBAS) σε τουριστικούς φορείς (ενώσεις, ξενοδοχεία, πρακτορεία, κ.λπ.).

Μόνο η Ευρωπαϊκή Τράπεζα Επενδύσεων (ETE), όχι η Επιτροπή, υποστηρίζει άμεσα τις ιδιωτικές επενδύσεις κεφαλαίου. Όσον αφορά την ETE, προσπαθεί να περιορίσει την άμεση στήριξη έργων με σημαντικό κοινωνικοοικονομικό όφελος, ιδίως όταν προωθούνται από τοπικούς φορείς. Με βάση διαθέσιμα στοιχεία προς τα τέλη του 2001, η ETE χορήγησε μόνο δύο δάνεια για το σκοπό αυτό, αμφότερα σε τοπικούς φορείς: The Great House στην Ανγκουίλα — 1,5 εκατ. ευρώ και The Resort Hotel, στη Γρενάδα, 1,5 εκατ. ευρώ — και τα δύο έργα χρηματοδοτήθηκαν από κεφάλαια επιχειρηματικού κινδύνου.

Μέσω των συνολικών δανείων της Τράπεζας με ενδιάμεσους οργανισμούς, παρασχέθηκε στήριξη σε 70 περίπου μικρά ξενοδοχεία τα οποία στο μεγαλύτερο μέρος τους είναι ιδιοκτησία και τελούν υπό τη διαχείριση εγχώριων μικρών και μεσαίων επιχειρήσεων και όχι θυγατρικών ξένης αλυσίδας. Μολονότι η στήριξη των επενδύσεων αυτού του εγχώριου ιδιωτικού τομέα θεωρείται ορθή, σημαίνει ωστόσο ότι η Τράπεζα παραμένει πολύ εκτεθειμένη στον τομέα των ξενοδοχειακών επιχειρήσεων που είναι ο λιγότερο επικερδής και με τους μεγαλύτερους κινδύνους.

Η Κοινότητα αναλαμβάνει να εξακολουθήσει στο μέλλον να στηρίζει τον τουριστικό τομέα.

Όσον αφορά τις πιθανές επιπτώσεις τους ευρωπαϊκούς προορισμούς, μπορούν να σημειωθούν τα ακόλουθα:

----

----

(2004/C 33 E/073)

ΓΡΑΠΤΗ ΕΡΩΤΗΣΗ Ε-0746/03

υποβολή: Jillian Evans (Verts/ALE) προς την Επιτροπή

(11 Μαρτίου 2003)

Θέμα:   Οι χριστιανοί Hmong στο Βιετνάμ

Έμαθα πρόσφατα σχετικά με τις ταλαιπωρίες των χριστιανών Hmong στο Βιετνάμ. Σε παράβαση του Άρθρου 18 της Διεθνούς Σύμβασης για τα Δικαιώματα του Πολίτη, δεν επιτρέπεται στους ανθρώπους αυτούς να ασκούν τα θρησκευτικά τους καθήκοντα, και διώκονται, κατά τα φαινόμενα, από την αστυνομία για την τήρηση της δημόσιας τάξης, τη συνοριακή αστυνομία, ακόμα και τους πολιτικούς ιθύνοντες, που όλοι τους πιέζουν να εγκαταλείψουν την πίστη τους. Οικογένειες εκδιώχτηκαν από τα σπίτια τους, και ορισμένοι, όπως ο κ. Mua Bua Senh, πέθαναν — από κτυπήματα που τους καταφέρθηκαν μετά την άρνησή τους να εγκαταλείψουν τα σπίτια τους.

Είναι απαράδεκτο άνθρωποι, ανεξάρτητα από τις πεποιθήσεις τους, να γίνονται θύματα παρομοίων διώξεων και μισαλλοδοξίας. Θεωρεί η Επιτροπή, βάσει του Άρθρου 18 της Παγκόσμιας Διακήρυξης για τα Ανθρώπινα Δικαιώματα και της Διεθνούς Σύμβασης για τα Δικαιώματα του Πολίτη ότι είναι αποδεκτό να αντιμετωπίζονται κατ' αυτόν τον τρόπο αυτοί οι βιετναμέζοι πολίτες;

'Εχει η Επιτροπή αναθεωρήσει την πολιτική της στις σχέσεις της με το Βιετνάμ, και έχει ασκήσει πιέσεις στις αρχές να εγκρίνουν νόμους σύμφωνους με τις αρχές του Άρθρου 18, ούτως ώστε να μην υποφέρουν από διώξεις οι βιετναμέζοι πολίτες και να έχουν τη δυνατότητα να ζήσουν χωρίς να καταπιέζονται ανεξάρτητα από τη φυλή ή την πίστη τους;

Απάντηση του κ. Patten εξ ονόματος της Επιτροπής

(9 Απριλίου 2003)

Το Σύνταγμα του Βιετνάμ εγγυάται την ελευθερία πεποιθήσεων και τη θρησκευτική ελευθερία. Η κυβέρνηση του Βιετνάμ αναγνωρίζει επίσημα έξι θρησκείες: μια βουδιστική οργάνωση, την Κεντρική Βουδιστική Εκκλησία του Βιετνάμ, την Καθολική Εκκλησία, δύο προτεσταντικές εκκλησιαστικές οργανώσεις, τον ισλαμισμό, τον βουδισμό Χόα Χόα και τον καονταϊσμό.

Ο συνολικός πληθυσμός του Βιετνάμ υπολογίζεται ότι ανέρχεται σε 78,5 εκατ. Ο επίσημος αριθμός θρησκευόμενων βουδιστών ανέρχεται σε 7,5 εκατ., και περίπου οι μισοί Βιετναμέζοι δηλώνουν βουδιστές και ασκούν τον βουδισμό. Ο αριθμός των θρησκευόμενων καθολικών κυμαίνεται μεταξύ 6 και 7 εκατ. και των θρησκευόμενων προτεσταντών είναι περίπου 1 εκατομμύριο. Ο αριθμός προτεσταντών, ιδίως στο νότιο Βιετνάμ και στην εθνοτική μειονότητα των αγροτικών περιοχών έχει αυξηθεί ταχύτατα τα τελευταία χρόνια. Οι υπόλοιπες τέσσερις θρησκείες υπολογίζεται ότι αριθμούν συνολικά περίπου 2,5 εκατ. πιστούς και περιλαμβάνουν συνολικά περί τους 70 000 μουσουλμάνους.

Το σύνταγμα του Βιετνάμ ορίζει ότι «απαγορεύεται να παραβιάζει κανείς την ελευθερία πεποιθήσεων ή τη θρησκευτική ελευθερία, ή να επωφελείται από αυτήν ή να ενεργεί ενάντια στους νόμους και τις πολιτικές του κράτους». Η διάταξη αυτή αποδίδεται στην επιθυμία των βιετναμικών αρχών να θέσουν υπό έλεγχο το ρυθμό των αλλαγών και να διατηρήσουν τη συνοχή της κοινωνίας τους όσο διαρκεί η διαδικασία μετάβασης προς την οικονομία της αγοράς. Επειδή οι αρχές του Βιετνάμ θεωρούν, ιδιαίτερα, τα θρησκευτικά κινήματα που δεν έχουν εγκριθεί ως στοιχείο πολιτικής αντίθεσης και διάστασης, η διάταξη αυτή συχνά αναφέρεται για να δικαιολογήσει τους ελέγχους, τους περιορισμούς, τις απαγορεύσεις και τις κυρώσεις που περιορίζουν την ελευθερία σάυτό τον τομέα.

Οι μαρτυρίες για συστηματική παρενόχληση χριστιανών στο Βιετνάμ (ειδικότερα των χριστιανών Montagnard και Hmong) έχουν αυξηθεί μετά τη βίαιη εξέγερση στα κεντρικά υψίπεδα τον Φεβρουάριο του 2001. Πολλές μαρτυρίες αναφέρουν τις πρακτικές που κατέπανάληψη έχουν εφαρμόσει οι δυνάμεις ασφαλείας ώστε να αναγκάσουν τους κατοίκους των εν λόγω περιοχών να απαρνηθούν την πίστη τους. Οι μαρτυρίες αυτές καθώς και οι πληροφορίες για βίαιους θανάτους ή ξυλοδαρμούς κατά το στάδιο της προφυλάκισης διαψεύδονται από τις αρχές του Βιετνάμ. Μέχρι στιγμής δεν έχει καταστεί δυνατή η επιβεβαίωση των πληροφοριών αυτών από ανεξάρτητες πηγές.

Η Επιτροπή συμμερίζεται την ανησυχία που εξέφρασε, τον Ιούλιο του 2002, η Επιτροπή των Ηνωμένων Εθνών για τα Ανθρώπινα Δικαιώματα όσον αφορά το άρθρο 18 του Διεθνούς Συμφώνου για τα Ατομικά και Πολιτικά Δικαιώματα. Η εν λόγω επιτροπή των Ηνωμένων Εθνών παρατήρησε ότι οι πληροφορίες που έδωσε το Βιετνάμ δεν επαρκούσαν για να σχηματισθεί σαφής εικόνα της κατάστασης σάυτή τη χώρα όσον αφορά την θρησκευτική ελευθερία. Με βάση τις διαθέσιμες πληροφορίες ότι διώκεται και παρεμποδίζεται βίαια η άσκηση ορισμένων θρησκευτικών καθηκόντων στο Βιετνάμ, η εν λόγω επιτροπή εξέφρασε σοβαρή ανησυχία ότι η πρακτική του κρατικού κόμματος του Βιετνάμ δεν ανταποκρίνεται στις απαιτήσεις του άρθρου 18 του συμφώνου.

Η πολιτική της Επιτροπής έναντι του Βιετνάμ συνίσταται στο να ενθαρρύνει και να στηρίζει την πρόοδο στον τομέα των ανθρωπίνων δικαιωμάτων και του εκδημοκρατισμού, καθώς και στο να εκφράζει την ανησυχία της στις περιπτώσεις που παρατηρούνται καταχρήσεις ή που η επιδείνωση της κατάστασης καθίσταται προφανής. Η Επιτροπή συνεργάζεται στενά με τα κράτη μέλη για τη στενή παρακολούθηση των εξελίξεων στον τομέα των ανθρωπίνων δικαιωμάτων στη χώρα, ενώ παράλληλα συμμετέχει σε όλα τα διαβήματα της Ένωσης προς την κυβέρνηση του Βιετνάμ για τα ανθρώπινα δικαιώματα.

Η Επιτροπή χαιρετίζει την απόφαση της κυβέρνησης του Βιετνάμ να καταρτίσει ένα πρόγραμμα δράσης για νομοθετική μεταρρύθμιση, με βάση την αξιολόγηση των νομικών μέσων, το οποίο θεσπίστηκε με τη στήριξη της διεθνούς κοινότητας χορηγών. Η Ένωση, η Επιτροπή μαζί με τα κράτη μέλη, κατέπανάληψη προέτρεψε την κυβέρνηση του Βιετνάμ να ενισχύσει τη στάση της όσον αφορά τον σεβασμό των πολιτικών και θρησκευτικών ελευθεριών, καθώς και να ενισχύσει περαιτέρω τις οικονομικές και κοινωνικές ελευθερίες. Η Ένωση διατύπωσε πρόσφατα το αίτημα αυτό στη δήλωση της κατά τη συνεδρίαση της συμβουλευτικής ομάδας στο Ανόι τον Δεκέμβριο του 2002. Επίσης, η Επιτροπή και τα κράτη μέλη δήλωσαν ότι είναι πρόθυμα να υποστηρίξουν την κυβέρνηση του Βιετνάμ στην εφαρμογή μέτρων για την ενίσχυση των μεταρρυθμίσεων στη διακυβέρνηση και τη δημόσια διοίκηση, τη βελτίωση της κατάστασης όσον αφορά το σεβασμό των ανθρωπίνων δικαιωμάτων, την προετοιμασία της υπογραφής και εφαρμογής πρόσθετων διεθνών συμβάσεων στον τομέα των ανθρωπίνων δικαιωμάτων και σε άλλους τομείς όπου θα μπορούσαν να παράσχουν βοήθεια.

Η αντιπροσωπεία της Επιτροπής, μαζί με τους αντιπρόσωπους των κρατών μελών, θα συνεχίσει να παρακολουθεί από κοντά την κατάσταση των ανθρωπίνων δικαιωμάτων στο Βιετνάμ και να λαμβάνει τα ανάλογα μέτρα.

----

----

(2004/C 33 E/074)

ΓΡΑΠΤΗ ΕΡΩΤΗΣΗ Ρ-0770/03

υποβολή: Maurizio Turco (NI) προς την Επιτροπή

(6 Μαρτίου 2003)

Θέμα:   Διαδικασίες εικαζόμενης παράβασης και διαπιστώσεις παράβασης που γνωστοποιήθηκαν στην Ιταλική Δημοκρατία βάσει του άρθρου 8 5 της Συνθήκης Ίδρυσης της Ευρωπαϊκής Κοινότητας

Έχοντας υπόψη το άρθρο 85 της Συνθήκης Ίδρυσης της Ευρωπαϊκής Κοινότητας. Ερωτάται η Επιτροπή

Απάντηση του κ. Monti εξ ονόματος της Επιτροπής

(8 Απριλίου 2003)

Η Επιτροπή έχει λάβει το 1987 επίσημη απόφαση κατά την έννοια του άρθρου 85 (2) της συνθήκης ΕΚ όσον αφορά την Alitalia.

Όσο για τα υπόλοιπα, η Επιτροπή δεν διαθέτει επαρκείς πληροφορίες σχετικά με το εν λόγω ζήτημα ούτως ώστε να είναι σε θέση να διερευνήσει αυτό το ζήτημα και, ως εκ τούτου, δεν είναι επί του παρόντος σε θέση να απαντήσει. Θα ήθελε να παρακαλέσει το Αξιότιμο Μέλος του Κοινοβουλίου να διατυπώσει σαφέστερα και λεπτομερέστερα την ερώτησή του. Στο άρθρο 85 της συνθήκης ΕΚ δεν προβλέπεται κοινοποίηση στα κράτη μέλη.

----

----

(2004/C 33 E/075)

ΓΡΑΠΤΗ ΕΡΩΤΗΣΗ Ρ-0771/03

υποβολή: Marco Cappato (NI) προς την Επιτροπή

(6 Μαρτίου 2003)

Θέμα:   Δικαίωμα θρησκευτικής ελευθερίας στην Καμπότζη

Την παρελθούσα Παρασκευή, το Υπουργείο Θρησκευμάτων της Καμπότζης ενέκρινε μια οδηγία που απαγορεύει κάθε δημόσια δραστηριότητα προσηλυτισμού. Οι σαφείς στόχοι του μέτρου αυτού είναι η πρόληψη πιθανών θρησκευτικών εντάσεων και η προάσπιση του ιδιωτικού βίου των πολιτών της χώρας. Φαίνεται ότι η πρωτοβουλία της κυβέρνησης προεκλήθη τρόπον τινά από τη συνήθεια ορισμένων θρησκευτικών κοινοτήτων, όπως οι ευαγγελικές εκκλησίες, να πραγματοποιούν μια δραστηριότητα ευαισθητοποίησης από πόρτα σε πόρτα. Ο υφυπουργός θρησκευμάτων Dok Narin δήλωσε πράγματι ότι «ορισμένες χριστιανικές ομάδες δεν είναι καλές. Υποχρεώνουν τα άτομα να προσηλυτίζονται»

Είναι η Επιτροπή ενήμερη του μέτρου αυτού; Με ποιόν τρόπο προτίθεται να φροντίσει ώστε να μη χρησιμοποιηθεί η οδηγία σε βάρος θρησκευτικών ομάδων μη αρεστών στην κυβέρνηση; Ποιες πιέσεις προτίθεται να ασκήσει ώστε να εξασφαλισθεί για τους καμποτζιανούς η πλήρης άσκηση του δικαιώματος στη θρησκευτική ελευθερία που, όπως καθορίζει το άρθρο 18 της Οικουμενικής Διακήρυξης των Δικαιωμάτων του Ανθρώπου περιλαμβάνει την ελευθερία αλλαγής θρησκείας ή πεποιθήσεων και την ελευθερία εκδήλωσης, ξεχωριστά ή από κοινού, δημόσια ή ιδιωτικά της θρησκείας ή του πιστεύω στο πλαίσιο της διδασκαλίας των πρακτικών, της λατρείας και της υπακοής;

Απάντηση του κ. Patten εξ ονόματος της Επιτροπής

(26 Μαρτίου 2003)

Η Επιτροπή είναι ενήμερη για την οδηγία του υπουργείου Θρησκευμάτων, η οποία εκδόθηκε στις 14 Ιανουαρίου 2003 και η οποία σκοπό έχει την αποφυγή θρησκευτικών συγκρούσεων μέσω της εφαρμογής των γενικών οδηγιών της 21ης Αυγούστου 1999.

Αν και είναι αλήθεια ότι η οδηγία απαγορεύει ορισμένες δραστηριότητες προσηλυτισμού στο χριστιανισμό, όπως οι επισκέψεις από πόρτα σε πόρτα, «δεδομένου ότι οι δραστηριότητες αυτές διαταράσσουν την καθημερινή ζωή των ανθρώπων και δημιουργούν κλίμα ανασφάλειας το οποίο υπονομεύει την κοινωνική ειρήνη», η οδηγία αναφέρει εξίσου, αφενός, ότι είναι υποχρέωση του καθενός να σέβεται τη θρησκεία του άλλου και, αφετέρου, ότι απαγορεύεται να την κατηγορεί και να τη δυσφημεί. Αυτό ισχύει και για τον βουδισμό, την επίσημη θρησκεία της Καμπότζης. Απαγορεύεται επίσης οποιαδήποτε δραστηριότητα η οποία υποκινεί το θρησκευτικό μίσος ή τις θρησκευτικές συγκρούσεις.

Το άρθρο 31 (Κεφάλαιο III) του συντάγματος εγγυάται τη θρησκευτική ελευθερία στην Καμπότζη. Ελλείψει εμπεριστατωμένης ανάλυσης στο στάδιο αυτό, δεν προκύπτει ότι η οδηγία και τα μέτρα που μέχρι στιγμής έχει θεσπίσει το υπουργείο Θρησκευμάτων — τα οποία σκοπό έχουν την αποτροπή του κινδύνου θρησκευτικών συγκρούσεων — παραβιάζουν την Παγκόσμια Διακήρυξη για τα Ανθρώπινα Δικαιώματα ούτε ότι παραβαίνουν τις διατάξεις του συντάγματος της Καμπότζης.

Η Επιτροπή δεν έχει, επί του παρόντος, λόγους να πιστεύει ότι η κυβέρνηση θα χρησιμοποιήσει την εν λόγω οδηγία για διακριτική μεταχείριση έναντι ορισμένων θρησκευτικών ομάδων.

----

----

(2004/C 33 E/076)

ΓΡΑΠΤΗ ΕΡΩΤΗΣΗ Ρ-0772/03

υποβολή: Albert Maat (PPE-DE) προς την Επιτροπή

(7 Μαρτίου 2003)

Θέμα:   Απόφαση της ολλανδικής αρμόδιας για τον ανταγωνισμό αρχής (NMA) στην υπόθεση 2269 για την χονδρική πώληση και την αλιεία γαρίδων, όσον αφορά συμφωνίες για τις τιμές

Απάντηση του κ. Monti εξ ονόματος της Επιτροπής

(1η Απριλίου 2003)

Η Επιτροπή έχει υπόψη της την απόφαση της 14ης Ιανουαρίου 2003, σύμφωνα με την οποία η Ολλανδική Αρχή Ανταγωνισμού (NMa) επέβαλε πρόστιμα συνολικού ύψους 13,781 εκατομμυρίων ευρώ σε οκτώ εμπόρους χονδρικής πώλησης γαρίδων, καθώς και σε τέσσερις ολλανδικές, τρεις γερμανικές και μια δανική οργανώσεις παραγωγών του τομέα της αλιείας γαρίδων, για παραβάσεις των ευρωπαϊκών και δανικών κανόνων ανταγωνισμού περί απαγόρευσης συμπράξεων. Στην απόφασή της, η NMa απέδειξε, κατάρχήν, ότι οι οργανώσεις παραγωγών και οι έμποροι χονδρικής πώλησης συνήπταν συμφωνίες μεταξύ τους για να περιορίσουν τις ποσότητες αλιευμάτων γαρίδας της Βόρειας Θάλασσας και για να ορίσουν ελάχιστες τιμές και ότι δεύτερον, οι συμφωνίες αυτές εφαρμόστηκαν κατά την περίοδο από τον Ιανουάριο 1998 έως το Φεβρουάριο 2000.

Η Επιτροπή έχει συχνές επαφές με οργανώσεις παραγωγών μέσω της Συμβουλευτικής Επιτροπής σε θέματα Αλιείας και Υδατοκαλλιέργειας. Οι ερωτήσεις σχετικά με το παρόν θέμα συζητήθηκαν στη Συμβουλευτική Επιτροπή την 26η Φεβρουαρίου 2003. Επίσης, τέθηκαν ως θέμα συζήτησης με τα κράτη μέλη στη συνεδρίαση της Επιτροπής Διαχείρισης σε θέματα Αλιείας και Προϊόντων Υδροκαλλιέργειας την 7η Μαρτίου 2003. Η Επιτροπή προτίθεται να διεξάγει επιπλέον συζητήσεις με τα ενδιαφερόμενα μέρη, αν το επιθυμούν.

Η Επιτροπή δεν συμμερίζεται τη γνώμη του Αξιότιμου Μέλους του Κοινοβουλίου, σύμφωνα με την οποία η απόφαση της NMa δεν είναι σύμφωνη με την ευρωπαϊκή πολιτική. Αληθεύει, ότι η μεταρρύθμιση της κοινής οργάνωσης των αγορών αλιείας και υδατοκαλλιέργειας μέσω του κανονισμού αρ. 104/2000 (1) έχει ως κύριο στόχο να διασφαλίζει, ότι η παραγωγή και η εμπορία των αλιευτικών προϊόντων λαμβάνουν υπόψη την ανάγκη βιωσιμότητας της αλιείας. Κατά συνέπεια, είναι σχεδιασμένη κατά τρόπο, ώστε να περιλαμβάνει μέτρα που διασφαλίζουν καλύτερη αντιστοιχία μεταξύ προσφοράς και ζήτησης. Για το σκοπό αυτό, στις οργανώσεις παραγωγών έχουν ανατεθεί συγκεκριμένα καθήκοντα. Το γεγονός αυτό συμβαδίζει με τον στόχο της Κοινής Αλιευτικής Πολιτικής που εστιάζεται στη βιωσιμότητα, στοιχείο το οποίο ενισχύθηκε σαφέστατα με τις πρόσφατες αποφάσεις σχετικά με τη μεταρρύθμιση της Κοινής Αλιευτικής Πολιτικής, την οποία ενέκρινε το Συμβούλιο το Δεκέμβριο 2002. Ωστόσο, είναι σαφές, ότι δεν μπορεί να υφίσταται σύγκρουση ανάμεσα στις απαιτήσεις για βιωσιμότητα και τους κανόνες ανταγωνισμού, στο μέτρο που οι οργανώσεις παραγωγών συνεχίζουν να δραστηριοποιούνται στα πλαίσια των νομικών τους καθηκόντων βάσει της Κοινής Αλιευτικής Πολιτικής. Αντιστρόφως, οι σκέψεις για βιωσιμότητα ενδέχεται να μην χρησιμοποιούνται ως επιχείρημα για τη αιτιολόγηση των πρακτικών, όπως η συμπαιγνία μεταξύ των οργανώσεων παραγωγών και εμπόρων χονδρικής πώλησης σχετικά με τις ελάχιστες τιμές και τα ανώτατα όρια αλιευμάτων, που δεν εμπίπτουν στα νομικά καθήκοντα των οργανώσεων παραγωγών, όπως αυτά ορίζονται στα σχετικά νόμιμα όργανα, και τα οποία παραβαίνουν τους ευρωπαϊκούς κανόνες ανταγωνισμού.

----

(1)  Κανονισμός (ΕΚ) αρ.104/2000 του Συμβουλίου της 17ης Δεκεκμβρίου 1999 για την κοινή οργάνωση των αγορών των προϊόντων αλιείας και υδατοκαλλιέργειας, ΕΕ L 17 της 21.1.2000.

----

----

(2004/C 33 E/077)

ΓΡΑΠΤΗ ΕΡΩΤΗΣΗ Ε-0794/03

υποβολή: Hedwig Keppelhoff-Wiechert (PPE-DE) προς την Επιτροπή

(14 Μαρτίου 2003)

Θέμα:   Συντονισμός, δικτύωση και προώθηση αγροτουριστικών προϊόντων και υπηρεσιών ως συμπληρωματικό μέτρο στον Κανονισμό (ΕΚ) αριθ. 1257/1999

Οι «Διακοπές στο αγρόκτημα» εξασφαλίζουν τόσο αγροτικά όσο και εξω-αγροτικά εισοδήματα και θέσεις εργασίας, ικανοποιούν την ολοένα αυξανόμενη ανάγκη πολλών ομάδων του πληθυσμού για μορφές τουρισμού κοντά στη φύση, προωθούν την επικοινωνία μεταξύ του αστικού και του αγροτικού πληθυσμού και συνεισφέρουν στην προστασία της φύσης και του περιβάλλοντος. Πέραν τούτου, η αγροτική αυτή μορφή τουρισμού συμβάλλει στην καλύτερη κατανόηση από πλευράς των εκδρομέων και, Kať επέκταση, των καταναλωτών, του τρόπου δημιουργίας και των ιδιοτήτων των αγροτικών προϊόντων. Οι διακοπές στο αγρόκτημα, δηλ. οι τουριστικές υπηρεσίες που προσφέρονται από αγροτικές εκμεταλλεύσεις, ικανοποιούν σε μεγάλο βαθμό τους στόχους για βιώσιμη ανάπτυξη οι οποίοι λειτουργούν σε συνδυασμό με την κοινοτική πολιτική για την αγροτική ανάπτυξη.

Η επιτυχία των «Διακοπών στο αγρόκτημα» εξαρτάται σε μεγάλο βαθμό από την προώθηση αυτού του τουριστικού προϊόντος. Στο σημείο αυτό οι εκμεταλλεύσεις και οι οργανώσεις εμπορίας τους που υφίστανται σε τοπικό και εθνικό επίπεδο θα πρέπει να αντιμετωπίσουν τον σκληρό ανταγωνισμό, διαθέτοντας εν μέρει περιορισμένους οικονομικούς πόρους. Παρόλο που η μέχρι τώρα υποστήριξη (και από πλευράς της Κοινότητας) ευοδώθηκε όσον αφορά στην πολιτική προώθησης, ωστόσο εξακολουθούν να υπάρχουν δυνατότητες για αύξηση της ζήτηση αυτής της αγροτικής μορφής τουρισμού. Ταυτόχρονα οξύνεται ο ανταγωνισμός με άλλες μορφές τουρισμού και εξω-ευρωπαϊκούς προορισμούς.

Αν επιθυμούμε οι διακοπές στο αγρόκτημα να εξακολουθούν να συνεισφέρουν στην εξασφάλιση θέσεων εργασίας και στην ενίσχυση των τοπικών οικονομιών σε αγροτικές περιοχές, και επίσης στην πληροφόρηση και την ενημέρωση των καταναλωτών, θα πρέπει οι προσπάθειες προώθησης, ιδίως στις υπάρχουσες διεπιχειρησιακές εγκαταστάσεις να εντατικοποιηθούν και να «επαγγελματικοποιηθούν».

Συνειδητοποιεί η Ευρωπαϊκή Επιτροπή την εξίσου μεγάλη ανάγκη για δράση μέσω συνειδητής υποστήριξης της προώθησης του αγροτικού τουρισμού και μπορεί αυτό να εξασφαλιστεί μέσω ενσωμάτωσης ενός πρόσθετου κριτηρίου προώθησης «Συντονισμός, δικτύωση και προώθηση αγροτουριστικών προϊόντων και υπηρεσιών» στον Κανονισμό (ΕΚ) αριθ. 1257/1999 (1);

Απάντηση του κ. Fischler εξ ονόματος της Επιτροπής

(9 Απριλίου 2003)

Ο κανονισμός (ΕΚ) αριθ. 1257/1999 (2) προβλέπει, στο άρθρο 33, την παροχή οικονομικής στήριξης για την προσαρμογή και την ανάπτυξη των αγροτικών περιοχών. Ειδικότερα, με την 10η περίπτωση του άρθρου αυτού καθιερώνεται η παροχή στήριξης για «την ενθάρρυνση των τουριστικών και βιοτεχνικών δραστηριοτήτων». Ο όρος «ενθάρρυνση» μπορεί να καλύπτει όχι μόνο επενδύσεις που διευκολύνουν την παροχή αυτών των τουριστικών υπηρεσιών και δραστηριοτήτων (π. χ. επενδύσεις σε αγροτόσπιτα για τη δημιουργία καταλυμάτων επισκεπτών, ή επενδύσεις σε δραστηριότητες ελεύθερου χρόνου όπως τα σπορ σε ορεινές περιοχές) αλλά μπορεί επίσης να συμπεριλαμβάνει μέτρα προώθησης του αγροτικού τουρισμού και των συναφών δραστηριοτήτων, π. χ. μέσω των γραφείων τουρισμού και εκστρατειών marketing/διαφήμισης.

Η στήριξη αυτού του είδους μέτρων παρέχεται μέσω του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)-Προσανατολισμός στις περιοχές του Στόχου 1 (τα μέσα προγραμματισμού θα είναι ή τα Ενιαία Έγγραφα Προγραμματισμού ή τα Επιχειρησιακά Προγράμματα) ή μέσω του ΕΓΤΠΕ-Εγγυήσεις σε περιφέρειες μη συμπεριλαμβανόμενες στο Στόχο 1 (στην περίπτωση αυτή, τα μέτρα θα εντάσσονται στα προγράμματα αγροτικής ανάπτυξης).

Στη διάρκεια της περιόδου προγραμματισμού 2000-2006, η στήριξη που χορηγήθηκε σε διάφορα μέτρα του άρθρου 33 (το οποίο περιλαμβάνει και άλλα μέτρα πέραν του αγροτικού τουρισμού) ανέρχεται στο 25 % περίπου του ΕΓΤΠΕ-τμήματα Εγγυήσεων και Προσανατολισμού. Ο ενδιάμεσος απολογισμός των προγραμμάτων αγροτικής ανάπτυξης, ο οποίος θα πραγματοποιηθεί εντός του 2003, θα βοηθήσει να προσδιοριστεί η σημασία και η εμπιστοσύνη των δράσεων που χρηματοδοτήθηκαν στον τομέα του αγροτικού/πράσινου τουρισμού.

Η κοινοτική πρωτοβουλία Leader+ (3) χρηματοδοτεί πιλοτικές στρατηγικές αγροτικής ανάπτυξης, τις οποίες αποφασίζουν και θέτουν σε εφαρμογή τοπικοί φορείς και παράγοντες. Στα πλαίσια αυτά, και υπό τον όρο ότι εντάσσεται στην αναπτυξιακή στρατηγική συγκεκριμένης τοπικής ομάδας Leader, το Leader+ μπορεί επίσης να συγχρηματοδοτήσει την προώθηση (marketing) της φιλοξενίας τουριστών σε αγροτικές περιοχές και την παροχή συναφών υπηρεσιών, καθώς αυτού του είδους τα μέτρα μπορούν να συμπεριλαμβάνονται στις τέσσερις θεματικές δραστηριότητες: την αξιοποίηση τεχνογνωσίας και νέων τεχνολογιών για να καθίστανται ανταγωνιστικότερα τα προϊόντα και οι υπηρεσίες αγροτικών περιοχών τη βελτίωση της ποιότητας ζωής στις αγροτικές περιοχές· την προστιθέμενη αξία στα τοπικά προϊόντα· και τη βέλτιστη χρήση των φυσικών και πολιτιστικών πόρων.

Στο Leader+ περιλαμβάνεται επίσης η παροχή στήριξης για την αποκατάσταση δικτύου και συνεργασίας μεταξύ αγροτικών ζωνών (εντός του ιδίου κράτους μέλους ή διαφόρων κρατών μελών). Βρισκόμαστε τώρα στις αρχές του σταδίου συνεργασίας μεταξύ των ομάδων τοπικής δράσης και το στάδιο αυτό θα μπορούσε επίσης να συμπεριλαμβάνει την ανταλλαγή εμπειριών και συγκεκριμένα σχέδια για την προώθηση της παροχής καταλύματος και υπηρεσιών στα πλαίσια του αγροτικού τουρισμού, καθώς οι δραστηριότητες αυτές προσλαμβάνουν ολοένα περισσότερη σημασία στις αγροτικές περιοχές της Ένωσης.

Τα κράτη μέλη και/ή οι περιφέρειες έχουν ήδη χρηματοδοτήσει δραστηριότητες αυτού του τύπου. Συνεπώς, καθώς τα σημερινά κοινοτικά μέσα (κανονισμός (ΕΚ) αριθ. 1257/99 για την αγροτική ανάπτυξη και κοινοτική πρωτοβουλία Leader+) καλύπτουν ήδη τη δυνατότητα χρηματοδότησης μέτρων συναφών με το marketing των τουριστικών δραστηριοτήτων, η Επιτροπή δεν θεωρεί ότι είναι αναγκαίο να συμπεριληφθεί στον κανονισμό (ΕΚ) αριθ. 1257/1999 κάποιο νέο μέτρο.

----

(1)ΕΕ L 160 της 26.6.1999, σελ. 80.

(2)  Κανονισμός του Συμβουλίου (ΕΚ) αριθ. 1257/99 της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών.

(3)  Ανακοίνωση της Επιτροπής προς τα κράτη μέλη της 14ης Απριλίου 2000 για τη χάραξη των κατευθυντηρίων γραμμών της κοινοτικής πρωτοβουλίας για την αγροτική ανάπτυξη (Leader+). ΕΕ C 139 της 18.5.2000.

----

----

(2004/C 33 E/078)

ΓΡΑΠΤΗ ΕΡΩΤΗΣΗ Ρ-0799/03

υποβολή: Paulo Casaca (PSE) προς την Επιτροπή

(11 Μαρτίου 2003)

Θέμα:   Κατάσταση του κούρδου ηγέτη Αμπντουλάχ Οτσαλάν

Μπορεί η Επιτροπή να επιβεβαιώσει εάν ο Αμπντουλάχ Οτσαλάν βρίσκεται σε απομόνωση σε φυλακή της Τουρκίας, μετά την της ανάληψη καθηκόντων από την νέα τουρκική κυβέρνηση;

Μπορεί να αναφέρει η Επιτροπή τα μέτρα που σκοπεύει να λάβει ώστε να μην επιδεινωθεί η πολιτική κατάσταση στην Τουρκία όσον αφορά τα δικαιώματα των μειονοτήτων;

Απάντηση του κυρίου Verheugen Εξ ονόματος της Επιτροπής

(1 Απριλίου 2003)

Η Επιτροπή γνωρίζει τις συνθήκες υπό τις οποίες σήμερα κρατείται ο Αμπτουλάχ Οτσαλάν. Η Επιτροπή σημειώνει ότι, μετά από σχεδόν τρίμηνη απομόνωση, ο Α. Οτσαλάν εδέχθη επίσκεψη του αδελφού του Μεχμέτ και δικηγόρων του, στις 12 Μαρτίου 2003.

Η Επιτροπή παρακολουθεί στενά κατά πόσο η Τουρκία τηρεί τις προτεραιότητες της εταιρικής σχέσης προσχώρησης, μεταξύ άλλων, τις διατάξεις που αποβλέπουν στη διασφάλιση της πολιτιστικής διαφοροποίησης και των πολιτιστικών δικαιωμάτων για όλους τους πολίτες, ανεξαρτήτως καταγωγής.

Η Επιτροπή θα εκτιμήσει λεπτομερώς κατά πόσο η Τουρκία συμμορφώνεται με τα πολιτικά κριτήρια της Κοπεγχάγης, στο πλαίσιο της περιοδικής της έκθεσης του 2003 για την Τουρκία.

----

----

(2004/C 33 E/079)

ΓΡΑΠΤΗ ΕΡΩΤΗΣΗ Ε-0805/03

υποβολή: Cristiana Muscardini (UEN) προς την Επιτροπή

(17 Μαρτίου 2003)

Θέμα:   Θηλασμός και γάλα υπό μορφή σκόνης στην Αφρική

Οι πολυεθνικές εταιρίες παραγωγής γάλακτος υπό μορφή σκόνης εξακολουθούν, μέσω μιας συνεχιζόμενης προπαγανδιστικής εκστρατείας, να προωθούν στην Αφρική τη χρήση του γάλακτος υπό μορφή σκόνης για τη διατροφή των νεογνών, αποθαρρύνοντας τις μητέρες από το να θηλάσουν. Η προπαγάνδα αυτή όχι μόνο αντίκειται στις συνήθεις πρακτικές, αλλά μπορεί να αποβεί ιδιαίτερα επικίνδυνη καθώς: 1) σε πολλές περιοχές της Αφρικής το νερό που απαιτείται για τη διάλυση της σκόνης του γάλακτος είναι μολυσμένο και μπορεί να προκαλέσει διάφορες ασθένειες· 2) ο θηλασμός ανοσοποιεί τα νεογνά κατά διαφόρων παθογόνων νόσων κατά τη νεογνική ηλικία· 3) η επίμονη διαφήμιση του γάλακτος υπό μορφή σκόνης σε χώρες που αντιμετωπίζουν μείζονα προβλήματα φτώχιας ωφελεί, στην ουσία, μόνο τις πολυεθνικές εταιρίες και τις πλούσιες εκβιομηχανισμένες χώρες που παράγουν αυτά τα είδη διατροφής.

Απάντηση του κ. Nielson εξ ονόματος της Επιτροπής

(23 Απριλίου 2003)

Η Επιτροπή σαφώς συμφωνεί με την εκτίμηση των προβλημάτων που σχετίζονται με τη διατροφή με θήλαστρο που περιέχει η ερώτηση. Ανέκαθεν αποτελούσε πολιτική της Επιτροπής η στήριξη του θηλασμού στις αναπτυσσόμενες χώρες, εκτός όταν είναι γνωστό ότι η μητέρα του νεογνού έχει θετικό HIV και υπάρχει εγγύηση για ασφαλή διατροφή του νεογνού με θήλαστρο καθώς και για ασφαλή προμήθεια, ή σε περιπτώσεις που υπάρχουν αυστηρές ιατρικές ενδείξεις, πράγμα σπάνιο.

Συνεπώς η Επιτροπή συμφωνεί ότι τα γάλα σε σκόνη μπορεί να χρησιμοποιείται ως υποκατάστατο του θηλασμού μόνο μετά από συμβουλή ιατρικού προσωπικού.

Η Επιτροπή υποστηρίζει τον δεθνή κώδικα εμπορίας υποκατάστατων του θηλασμού που υιοθετήθηκε από την Παγκόσμια Συνέλευση Υγείας το 1981. Κατά την άποψη της Επιτροπής, ο κώδικας εξακολουθεί να είναι αξιόπιστος, αν και θα πρέπει να ανανεωθεί — ιδίως όσον αφορά την πανδημία του HIV/AIDS.

Η Επιτροπή συμφωνεί ότι οι κυβερνήσεις είναι υπεύθυνες για την παροχή πληροφοριών και εκπαίδευσης σχετικά με τον θηλασμό- και ιδίως σχετικά με τα πλεονεκτήματα του θηλασμού και τα προβλήματα που σχετίζονται με τη διατροφή του νεογνού με θήλαστρο — αλλά δεν σχεδιάζει να υποστηρίξει συγκεκριμένα προγράμματα σε αυτόν τον τομέα.

Ολοένα περισσότερο τα κεφάλαια της Επιτροπής χρησιμοποιούνται για στήριξη του τομέα της γενικής υγείας, και όχι για συγκεκριμένα έργα. Παρόλο που, στο πλαίσιο αυτό, εναπόκειται στις εθνικές κυβερνήσεις να λάβουν την απόφαση για τις σχετικές δαπάνες, η Επιτροπή θεωρεί την παροχή καταλλήλων πληροφοριών για τον θηλασμό των νεογνών πολύ σημαντική.

----

----

(2004/C 33 E/080)

ΓΡΑΠΤΗ ΕΡΩΤΗΣΗ Ρ-0810/03

υποβολή: Heidi Hautala (Verts/ALE) προς την Επιτροπή

(11 Μαρτίου 2003)

Θέμα:   Καταπολέμηση των ζημιών που σχετίζονται με την χρήση του οινοπνεύματος στην Φινλανδία και την Ευρωπαϊκή Ένωση

Στις αρχές του 2004, η Φινλανδία, η Σουηδία και η Δανία θα θέσουν τέρμα στους περιορισμούς των εισαγωγών οινοπνευματωδών ποτών. Την 1η Μαΐου 2004, όταν η Εσθονία θα ενταχθεί στην Ευρωπαϊκή Ένωση, η Φινλανδία θα βρεθεί σε δυσχερή θέση όσον αφορά την δημόσια υγεία. Πράγματι, τα οινοπνευματώδη ποτά είναι πολύ φθηνότερα στην Εσθονία απ' ό,τι στην Φινλανδία. Αυτή η διαφορά τιμής οφείλεται κυρίως στην διαφορά της φορολογίας. Ο δείκτης των ζημιών που προκαλεί το οινόπνευμα παρακολουθεί την εξέλιξη της συνολικής κατανάλωσης του προϊόντος. Σύμφωνα με έρευνες, η συνολική κατανάλωση θα αυξηθεί στην Φινλανδία κατά 15 %, απλώς και μόνον λόγω της κατάργησης των περιορισμών εισαγωγής. Τούτο θα σημάνει, μεταξύ άλλων, και αύξηση των θανάτων που οφείλονται στο οινόπνευμα, κατά 450 ετησίως, καθώς και αύξηση άνω του μισού εκατομμυρίου των υποθέσεων που υποβάλλονται κατ' έτος στις υπηρεσίες κοινωνικής ασφάλισης για προβλήματα που συνδέονται με το οινόπνευμα.

Το Συμβούλιο, στα συμπεράσματά του, της 5ης Ιουνίου 2001, σχετικά με κοινοτική στρατηγική για τον περιορισμό των προβλημάτων που δημιουργεί η χρήση οινοπνεύματος (1), εξεδήλωνε την ανησυχία του σχετικά με την κατανάλωση οινοπνεύματος από τους νέους. Η μείωση της τιμής του οινοπνεύματος που θα προκύψει από την κατάργηση των περιορισμών των εισαγωγών στην Φινλανδία θα αυξήσει την κατανάλωση οινοπνεύματος από άτομα με χαμηλό εισόδημα, και, ως εκ τούτου, και από τους νέους. Σύμφωνα με το άρθρο 152 της Συνθήκης ΕΚ, «Κατά τον καθορισμό και την εφαρμογή όλων των πολιτικών και δράσεων της Κοινότητας, εξασφαλίζεται υψηλού επιπέδου προστασία της υγείας του ανθρώπου.» Το Συμβούλιο, στα συμπεράσματά του, της 5ης Ιουνίου 2001, καλεί την Επιτροπή να υποβάλει προτάσεις με σκοπό τον καθορισμό κοινής κοινοτικής στρατηγικής για τον περιορισμό των προβλημάτων που δημιουργεί η χρήση οινοπνεύματος, αναφέροντας την φορολογία μεταξύ των σχετικών παραγόντων.

Το ελάχιστο ποσοστό φορολογίας δεν αναθεωρήθηκε στο τέλος του έτους 1994, όπως προέβλεπαν οι διατάξεις της οδηγίας 92/84/ΕΟΚ (2). Η Ευρωπαϊκή Ένωση θα μπορούσε να συμβάλει τα μέγιστα στην καταπολέμηση των προβλημάτων που συνδέονται με την κατανάλωση οινοπνεύματος, επιβάλλοντας ενιαία και υψηλότερη από την σήμερα ισχύουσα φορολογία στα οινοπνευματώδη προϊόντα. Εάν δεν είναι δυνατή η εναρμόνιση της φορολογίας δια λόγους δημόσιας υγείας, η μοναδική δυνατότητα που θα είχε η Φινλανδία προκειμένου να προστατευθεί από την ενδεχόμενη τεράστια αύξηση των οφειλόμενων στο οινόπνευμα προβλημάτων υγείας θα ήταν η διατήρηση των περιορισμών εισαγωγής του προϊόντος αυτού.

----

(1)ΕΕ C 175 της 20.6.2001, σελ. 1.

(2)ΕΕ L 316 της 31.10.1992, σελ. 29.

----

----

(2004/C 33 E/081)

ΓΡΑΠΤΗ ΕΡΩΤΗΣΗ Ρ-0870/03

υποβολή: Eija-Riitta Korhola (PPE-DE) προς την Επιτροπή

(13 Μαρτίου 2003)

Θέμα:   Καταπολέμηση των βλαβερών συνεπειών του οινοπνεύματος στην Φινλανδία

Στη Φινλανδία ισχύει σήμερα για τα οινοπνευματώδη ένας ειδικός φόρος κατανάλωσης, ο συντελεστής του οποίου είναι αισθητά υψηλότερος αυτού των περισσότερων κρατών μελών της Ένωσης. Το προϊόν του, ωστόσο, δεν καλύπτει τις δαπάνες που προξενούν οι ζημίες που έχουν σχέση με τη χρήση οινοπνεύματος.

Στο πλαίσιο των ενταξιακών διαπραγματεύσεων, η Φινλανδία είχε επιτύχει μία παρέκκλιση που της επέτρεπε να επιβάλει ποσοτικούς περιορισμούς στις εισαγωγές για ιδιωτική χρήση, ούτως ώστε το κίνητρο εισαγωγής οινοπνευματωδών λόγω της διαφοράς συντελεστού του ειδικού φόρου να μην οδηγεί σε ανυπέρβλητα προβλήματα. Η παρέκκλιση όμως αυτή σύντομα θα πάψει να ισχύει.

Εάν ένα κράτος μέλος μπορεί να αποδείξει ότι η πλήρης απελευθέρωση των εισαγωγών προς ιδιωτική χρήση επιφέρει σοβαρά προβλήματα στους τομείς της δημόσιας ηθικής, της δημόσιας τάξης, της δημόσιας ασφάλειας και της προστασίας της υγείας, για τα οποία γίνεται λόγος στο άρθρο 30 της συνθήκης ΕΚ, ή ειδικά προβλήματα δημόσιας υγείας, για τα οποία γίνεται λόγος στο άρθρο 95 της συνθήκης ΕΚ, δύναται να εφαρμόσει μέτρα για την επανόρθωση της κατάστασης; Ποια μέτρα δύναται να λάβει σε τέτοια περίπτωση;

Κοινή απάντηση

του κ. Bolkestein εξ ονόματος της Επιτροπής

στις γραπτές ερωτήσας Ρ-0810/03 και Ρ-0870/03

(14 Απριλίου 2003)

----

(1)  COM(2000)316 τελικό.

(2)ΕΕ L 271 της 9.10.2002.

----

----

(2004/C 33 E/082)

ΓΡΑΠΤΗ ΕΡΩΤΗΣΗ Ε-0813/03

υποβολή: Maurizio Turco (NI), Marco Cappato (NI), Emma Bonino (NI), Marco Pannella (NI) και Gianfranco Dell'Alba (NI) προς την Επιτροπή

(17 Μαρτίου 2003)

Θέμα:   Πόλεμος κατά των ναρκωτικών στην Ταϊλάνδη

Έχοντας υπόψη το γεγονός ότι σύμφωνα με πληροφορίες του «UN Wire» της 4ης Μαρτίου 2003:

Εξέφρασε η Επιτροπή, στις αρχές της Ταϊλάνδης, τις ανησυχίες της ΕΕ σχετικά με τις διαπραττόμενες υπό την αιγίδα της κυβέρνησης δολοφονίες στον πόλεμο για τα ναρκωτικά; Ζήτησε από την κυβέρνηση να σταματήσει τις γενικευμένες αυτές δολοφονίες που είναι αντίθετες με όλα τα διεθνώς αναγνωρισμένα ανθρώπινα δικαιώματα και τις θεμελιώδεις ελευθερίες;

Τι προοδευτικά μέτρα θα εφαρμόσει η Επιτροπή εάν η κυβέρνηση της Ταϊλάνδης συνεχίσει το μακελειό και αγνοήσει τα διεθνή αιτήματα για τον τερματισμό του;

'Εχει η Επιτροπή επίγνωση του γεγονότος ότι όπως στην Ταϊλάνδη, έτσι και στην Κίνα, τη Μαλαισία, το Βιετνάμ, τη Σιγκαπούρη, το Κουβέιτ, το Ιράν, τις Φιλιππίνες και την Ινδονησία εφαρμόζεται η θανατική ποινή για εγκλήματα που συνδέονται με τα ναρκωτικά, και συμφωνεί ότι ένα βήμα προόδου θα ήταν να τροποποιηθεί η διεθνής σύμβαση για τα ναρκωτικά ώστε να απαγορεύει ρητά τη θανατική καταδίκη, και μάλιστα ενόψει της συνόδου του OHE για τα ναρκωτικά η οποία πρόκειται να πραγματοποιηθεί τον Απρίλιο 2003;

Απάντηση του κ. Patten εξ ονόματος της Επιτροπής

(22 Απριλίου 2003)

Η Επιτροπή παρακολουθεί στενά την πολιτική της κυβέρνησης της Ταϊλάνδης για τον «πόλεμο στα ναρκωτικά» που άρχισε στις αρχές του Φεβρουαρίου 2003. Η Επιτροπή ανησυχεί για την παρούσα κατάσταση, ιδίως σχετικά με εκθέσεις που αναφέρουν ότι πολλοί θάνατοι που έχουν σχέση με ναρκωτικά είναι, κατά τους ισχυρισμούς, αποτέλεσμα εκτελέσεων με συνοπτικές διαδικασίες.

Ενώ η Επιτροπή αναγνωρίζει τη σοβαρότητα και τον επείγοντα χαρακτήρα του προβλήματος των παράνομων ναρκωτικών στη Ταϊλάνδη, θεωρεί ότι το πρόβλημα πρέπει να αντιμετωπισθεί με μία ισορροπημένη προσέγγιση που θα καλύπτει τις πλευρές ζήτησης και παροχής και θα γίνει σύμφωνα με τα διεθνή πρότυπα των ανθρωπίνων δικαιωμάτων και το κράτος δικαίου.

Η Επιτροπή θεωρεί ότι η κυβέρνηση της Ταϊλάνδης πρέπει να διεξαγάγει διαφανείς και πλήρεις έρευνες για κάθε θανάτωση, να λάβει επείγοντα μέτρα ώστε να μην αυξηθεί περισσότερο ο αριθμός των θανατώσεων και να συνεργαστεί στενά με την Επιτροπή των Ηνωμένων Εθνών για τα ανθρώπινα δικαιώματα (UNCHR) για το θέμα αυτό.

Σχετικά με την εν λόγω κατάσταση, η Επιτροπή και τα κράτη μέλη θίγουν το θέμα καταπολέμησης των ναρκωτικών με την κυβέρνηση της Ταϊλάνδης, μέσω των κατάλληλων διπλωματικών οδών.

Όσον αφορά τη θανατική ποινή, η Επιτροπή ακολουθεί τις ειδικές κατευθυντήριες γραμμές της πολιτικής της Ένωσης σχετικά με το εν λόγω θέμα που διέπει τις σχέσεις της με τις τρίτες χώρες που διατηρούν τη θανατική ποινή. Η Ένωση σε πολλές περιπτώσεις έχει θίξει το θέμα της θανατικής ποινής στην κυβέρνηση της Ταϊλάνδης και πλέον πρόσφατα το 2002.

Η πρόταση σχετικά με τις ενδεχόμενες τροποποιήσεις στις συμβάσεις των Ηνωμένων Εθνών για τα ναρκωτικά ώστε να απαγορευθεί ρητώς η θανατική ποινή για εγκλήματα που έχουν σχέση με τα ναρκωτικά, φαίνεται πολύ δύσκολο να προχωρήσει λόγω του χαρακτήρα της διεθνούς νομοθεσίας και λόγω της αρχής της κυριαρχίας των κρατών αλλά επίσης και διότι η Κοινότητα δεν αποτελεί μέρος των συμβάσεων αυτών. Εναπόκειται στα κράτη που αποτελούν μέρη των συμβάσεων να προτείνουν τις τροποποιήσεις που θεωρούν κατάλληλες.

Το θέμα αυτό δεν περιέχονταν στην ημερήσια διάταξη της επιτροπής των Ηνωμένων Εθνών για τα ναρκωτικά, στη συνεδρίαση που έγινε από τις 8 έως τις 17 Απριλίου 2003 στη Βιέννη. Επιπλέον, εφόσον η Επιτροπή έχει μόνο το καθεστώς παρατηρητή στην επιτροπή των Ηνωμένων Εθνών για τα ναρκωτικά, δεν είναι σε θέση να παρέμβει σχετικά με το συγκεκριμένο θέμα.

----

----

(2004/C 33 E/083)

ΓΡΑΠΤΗ ΕΡΩΤΗΣΗ Ε-0821/03

υποβολή: Patricia McKenna (Verts/ALE) προς την Επιτροπή

(17 Μαρτίου 2003)

Θέμα:   Γενική Συμφωνία Εμπορίου και Υπηρεσιών (ΓΣΕΥ) και ιδιωτικοποίηση του ύδατος

Στον ΠΟΕ, η Επιτροπή βρέθηκε στο προσκήνιο της ελευθέρωσης των υπηρεσιών παροχής ύδατος στις αναπτυσσόμενες χώρες. Συμφωνεί η Επιτροπή ότι η ιδιωτικοποίηση των υπηρεσιών παροχής ύδατος στον αναπτυσσόμενο κόσμο εξυπηρετεί τα συμφέροντα των μεγάλων πολυεθνικών εταιρειών κι όχι των απόρων του κόσμου;

Προτού ζητήσει την ελευθέρωση των υπηρεσιών παροχής ύδατος σε τρίτες χώρες, προέβη η Επιτροπή σε ανεξάρτητες μελέτες, όσον αφορά τις συνέπειες που προκαλούνται από ανάλογες ελευθερώσεις;

Εάν όχι, θα συμφωνήσει η Επιτροπή να προβεί σε τέτοιου είδους εκτίμηση, σε στενή συνεργασία με τις αντίστοιχες ΜΚΟ, πριν ζητήσει από τις τρίτες χώρες περαιτέρω ελευθερώσεις;

Απάντηση του κ. Lamy εξ ονόματος της Επιτροπής

(25 Απριλίου 2003)

Οι περιβαλλοντικές υπηρεσίες καλύπτονται από τις τρέχουσες διαπραγματεύσεις στο πλαίσιο της Γενικής Συμφωνίας για τις Συναλλαγές στον τομέα των Υπηρεσιών (GATS), και η Κοινότητα υπέβαλε διαπραγματευτική πρόταση και προέβαλε αιτήματα σχετικά με τις περιβαλλοντικές υπηρεσίες, περιλαμβανομένων των υπηρεσιών διανομής ύδατος και λυμάτων, στους περισσότερους από τους εμπορικούς εταίρους της. Ο κύριος στόχος της Κοινότητας για τις διαπραγματεύσεις είναι να μειώσει ή να εξαλείψει τους φραγμούς στο εμπόριο στον τομέα των περιβαλλοντικών υπηρεσιών.

Τα αιτήματα της Κοινότητας σε θέματα διανομής ύδατος δεν περιλαμβάνουν την ιδιωτικοποίηση, αποκλείουν σαφώς οποιαδήποτε διασυνοριακή μεταφορά είτε με αγωγούς είτε με οποιαδήποτε άλλο μεταφορικό μέσο, και δεν επιδιώκουν την πρόσβαση στους υδάτινους πόρους. Επιπλέον, ακόμη και αν ένα μέλος του Παγκόσμιου Οργανισμού Εμπορίου (ΠΟΕ) επιλέξει να αναλάβει δεσμεύσεις, αυτές δεν υπονομεύουν ούτε μειώνουν κατ'ουδένα τρόπο την ικανότητα των κυβερνήσεων των χωρών υποδοχής να ρυθμίζουν τη διαχείριση και την κατανομή των υδάτων μεταξύ των χρηστών, να επιλέγουν την καταλληλότερη μορφή ιδιωτικής συμμετοχής και να επιβάλουν δίκαιη τιμολόγηση καθώς και να διασφαλίζουν εφικτό κόστος για τους φτωχούς. Η Κοινότητα υποστηρίζει και θα εξακολουθήσει να υποστηρίζει τις αναπτυσσόμενες χώρες σχετικά με το θέμα αυτό, συμπεριλαμβανομένης της παροχής τεχνικής συνδρομής.

Η προσέγγιση της Κοινότητας σε υπηρεσίες που αφορούν τα ύδατα περιλαμβανομένου του πλαισίου του ΠΟΕ, καθορίζεται από τη συνολική πολιτική στον τομέα των υδάτων, η οποία βασίζεται σε μια ενδελεχή αξιολόγηση των εν λόγω θεμάτων και προκλήσεων. Είναι προφανές ότι η προσέγγιση αυτή περιλαμβάνει επίσης το θέμα της συμμετοχής του ιδιωτικού τομέα στις υπηρεσίες υδροδότησης και αποχέτευσης. Διαπιστώνεται ότι ο ιδιωτικός τομέας πρέπει να συμμετέχει από κοινού με την κυβέρνηση και την κοινωνία των πολιτών σε προσπάθειες ώστε να αποκτήσουν πρόσβαση στις υπηρεσίες υδροδότησης και αποχέτευσης όσοι δεν εξυπηρετούνται και να ενισχυθούν οι ικανότητες επένδυσης και διαχείρισης. Λαμβάνοντας υπόψη την υψηλή ζήτηση κεφαλαίων για επενδύσεις σε εγκαταστάσεις ύδρευσης (σύμφωνα με ορισμένες εκτιμήσεις ανέρχονται σε έως και 180 δισεκατ. δολάρια ετησίως συγκριτικά με τα σημερινά επίπεδα επενδύσεων ύψους 70 έως 80 δισεκατ. δολάρια ετησίως), είναι αναγκαίο να αυξηθούν οι δημόσιοι πόροι μέσω της διάθεσης ιδιωτικών κεφαλαίων για τις επιχειρήσεις υδάτων, τη διαχείριση των λυμάτων, την άρδευση και άλλα προγράμματα που συνδέονται με τα ύδατα και να καταστεί ο τομέας περισσότερο ελκυστικός στόχος για ιδιωτικές επενδύσεις. Προκειμένου να επιτευχθεί ο τελευταίος αυτός στόχος πρέπει να δοθούν εχέγγυα στους ιδιώτες επενδυτές — εγχώριους ή αλλοδαπούς- ότι προστατεύονται τα νομικά και οικονομικά τους δικαιώματα. Η Επιτροπή έχει την πεποίθηση ότι οι διαπραγματεύσεις στο πλαίσιο της GATS, εφόσον διεξαχθούν καταλλήλως, θα μπορούν να συμβάλουν θετικά στην επίτευξη του εν λόγω στόχου. Η ελευθέρωση του εμπορίου για τις υπηρεσίες στον τομέα των υδάτων πρέπει να χρησιμεύσει ως μέσο για τη διευκόλυνση των επενδύσεων υποδομής, την ενίσχυση των ικανοτήτων διαχείρισης υδάτων και την ενθάρρυνση της τεχνολογικής ανάπτυξης, λαμβάνοντας υπόψη τις διοικητικές ικανότητες και το κανονιστικό πλαίσιο των αναπτυσσομένων χωρών.

Επιπλέον, η Επιτροπή ξεκίνησε την εκπόνηση μιας «αξιολόγησης των επιπτώσεων βιωσιμότητας» (SIA) των διαπραγματεύσεων στο πλαίσιο του ΠΟΕ. Στο πλαίσιο αυτό, μία συγκεκριμένη τομεακή μελέτη είναι αφιερωμένη στις περιβαλλοντικές υπηρεσίες, με ιδιαίτερη έμφαση στις υπηρεσίες υδροδότησης και λυμάτων. Η διαβούλευση με τους ενδιαφερόμενους αποτελεί αναπόσπαστο τμήμα της διαδιακασίας SIA και έχουν θεσπιστεί μηχανισμοί προκειμένου να διασφαλίσουν ότι οι ενδιαφερόμενοι μπορούν να συμμετέχουν πλήρως στη μελέτη SIA τόσο ως εμπειρογνώμονες όσο και ως μέρος της διαδιακασίας διαβούλευσης. Οι αντισυμβαλλόμενοι και η Επιτροπή δεσμεύονται να επιζητούν ενεργά τις απόψεις εμπειρογνωμόνων των ενδιαφερομένων και να διασφαλίζουν μια συνεκτική και περιεκτική διαδικασία διαβούλευσης με την κοινωνία των πολιτών.

Επιπλέον, η Επιτροπή πραγματοποιεί τακτικά διαβουλεύσεις με την κοινωνία των πολιτών, περιλαμβανομένων των μη κυβερνητικών οργανώσεων (ΜΚΟ) με σχετική εμπειρία και ιδιαίτερο ενδιαφέρον στην πολιτική εμπορίου, όσον αφορά την πολιτική της. Ο διάλογος αυτός αποτελεί σημαντικό στοιχείο στη διαδικασία χάραξης εμπορικής πολιτικής.

----

----

(2004/C 33 E/084)

ΓΡΑΠΤΗ ΕΡΩΤΗΣΗ Ε-0852/03

υποβολή: Christos Folias (PPE-DE) προς την Επιτροπή

(20 Μαρτίου 2003)

Θέμα:   Δημόσιες συμβάσεις

Ο ελληνικός νόμος 2955/2001, άρθρο 7.2, επιτρέπει την προμήθεια υλικών χωρίς προγραμματισμό ετήσιων αναγκών του φορέα, την προμήθεια υλικών χωρίς τη σύναψη συμβάσεων, δεν προβλέπει καμία διαδικασία για το ποιο υλικό είναι το καταλληλότερο για τον άρρωστο, επιτρέπει τον καθορισμό ανώτατης δεσμευτικής τιμής περιορίζοντας έτσι τον ανταγωνισμό. Επίσης η Κοινή Υπουργική Απόφαση ΔΥ6α/Γ. Π/73754/24-7-02/ΦΕΚ 984/31-7-02 που εκδόθηκε κατ' εφαρμογή του πιο πάνω νόμου, δεν βασίζεται σε κανένα απολύτως τεχνικό στοιχείο για το χαρακτηρισμό των προϊόντων που περιγράφει ως μη συγκρίσιμων μεταξύ τους, ονομάζει το σύνολο των προϊόντων ευρέων κατηγοριών ως μη συγκρίσιμα μεταξύ τους, υιοθετώντας την αρχή ότι εξ ορισμού κάθε κατασκευαστής παράγει προϊόντα που δεν συγκρίνονται με οποιαδήποτε αλλά, άλλου κατασκευαστή. Επίσης επιτρέπει στους φορείς του δημοσίου να πραγματοποιούν κατά βούληση προμήθειες χωρίς σύναψη συμβάσεων και χωρίς προσδιορισμό των ετήσιων αναγκών τους, τόσο ως προς το ακριβές περιεχόμενο, όσο και ως προς την ποσότητα.

Ο ελληνικός Νόμος 2955/2001 και η Υπουργική απόφαση που εκδόθηκε κατ' εφαρμογή του Νόμου αυτού, είναι σύμφωνοι με το περί προμηθειών δίκαιο της ΕΕ και πιο συγκεκριμένα με την οδηγία 93/36/ΕΟΚ (1); Αν όχι, τι μέτρα σκοπεύει να λάβει η Επιτροπή για την πλήρη εφαρμογή της πιο πάνω οδηγίας από την Ελλάδα και πότε;

Συμπληρωματική απάντηση του κ. Bolkestein εξ ονόματος της Επιτροπής

(31 Ιουλίου 2003)

Πράγματι, η Επιτροπή έλαβε τον ελληνικό νόμο 2955/2001, καθώς και την υπουργική απόφαση εφαρμογής του (2). Κατόπιν μιας πρώτης εξέτασης, προκύπτει ότι οι εν λόγω διατάξεις ενδέχεται να μη συνάδουν προς τις διατάξεις της οδηγίας 93/36/ΕΟΚ (3).

Η Επιτροπή μόλις έλαβε καταγγελία σχετικά με το ίδιο ζήτημα, η οποία φαίνεται ότι παρέχει πληρέστερη εικόνα του τρόπου με τον οποίο εφαρμόζεται η ελληνική νομοθεσία στο πλαίσιο των προμηθειών για τα νοσοκομεία.

Η Επιτροπή θα εξετάσει τα συναφή ογκώδη έγγραφα που έλαβε και θα απευθυνθεί, στο πλαίσιο της ανωτέρω καταγγελίας, στις ελληνικές αρχές προκειμένου να πληροφορηθεί τη θέση τους τόσο ως προς τους ισχυρισμούς του καταγγέλλοντος όσο και ως προς την ανάλυση της Επιτροπής στη συγκεκριμένη υπόθεση.

----

(1)ΕΕ L 199 της 9.8.1993.

(2)  ΔΥ6α/Γ. Π/73754/24-7-02/ΦΕΚ 984/31-7-02.

(3)  Οδηγία 93/36/ΕΟΚ του Συμβουλίου της 14ης Ιουνίου 1993 περί συντονισμού των διαδικασιών για τη σύναψη συμβάσεων δημοσίων προμηθειών, ΕΕ L 199 της 9.8.1993.

----

----

(2004/C 33 E/085)

ΓΡΑΠΤΗ ΕΡΩΤΗΣΗ Ε-0905/03

υποβολή: José Ribeiro e Castro (UEN) προς την Επιτροπή

(24 Μαρτίου 2003)

Θέμα:   Ρουμανία — Πρόσβαση στα Αρχεία της Securitate

Σε είδηση που μεταδόθηκε στις 11 Μαρτίου 2003, το τηλεοπτικό κανάλι Euronews ανακοίνωσε την πρόσφατη απόφαση της ρουμανικής κυβέρνησης να αποκλείσει την πρόσβαση των πολιτών στα αρχεία της παλαιάς μυστικής αστυνομίας, Securitate — πρόσβαση στην οποία, κατά τα φαινόμενα, η νέα ρουμανική υπηρεσία πληροφοριών έθετε διαρκώς εμπόδια- και να προτείνει την κατάργηση του Εθνικού Συμβουλίου Μελετών των Αρχείων της προαναφερθείσης αστυνομίας (CNSAS — Consiliului National de Styudiere a Arhivelor Securitatii), που είχε συσταθεί πριν από τρία χρόνια.

Σύμφωνα με την προαναφερθείσα πηγή, η ανακοίνωση αυτών των μέτρων προκάλεσε διαδήλωση με τη συμμετοχή περίπου 3 000 ατόμων μπροστά από το Κοινοβούλιο της Ρουμανίας.

Επομένως, ερωτάται η Επιτροπή:

Απάντηση του κ. Verheugen εξ ονόματος της Επιτροπής

(22 Απριλίου 2003)

Ο νόμος 187/99, σχετικά με την πρόσβαση των πολιτών στους προσωπικούς τους φακέλους και την άρση του απορρήτου όσον αφορά το ρόλο της Securitate ως πολιτικής αστυνομίας, προβλέπει την ίδρυση ενός Εθνικού Συμβουλίου Μελέτης των Αρχείων της Securitate (CNSAS), το οποίο θα διευθύνεται από ενδεκαμελές συμβούλιο τα μέλη του οποίου διορίζονται από το Κοινοβούλιο της Ρουμανίας. Το εν λόγω Συμβούλιο μπορεί να λαμβάνει αποφάσεις με απλή πλειοψηφία, αλλά υπό την προϋπόθεση ότι είναι παρόντα τουλάχιστον οκτώ μέλη. Τα μέλη του εν λόγω Συμβουλίου μπορούν να ανακληθούν μόνο από το Ανώτατο Δικαστήριο. Το CNSAS έχει καθήκον, μεταξύ άλλων, να εξασφαλίζει το δικαίωμα της ατομικής πρόσβασης σε προσωπικούς φακέλους, να εξετάζει υποψηφίους για δημόσιες θέσεις και να δημοσιεύει καταλόγους προσώπων τα οποία υπήρξαν πράκτορες ή πληροφοριοδότες της πρώην μυστικής αστυνομίας. Προς το σκοπό αυτό, πρέπει τα αρχεία της πρώην μυστικής αστυνομίας να τεθούν στη διάθεση του CNSAS, αλλά, μέχρι να μεταφερθούν εξ ολοκλήρου στα γραφεία του CNSAS, εξακολουθούν να παραμένουν υπό τον έλεγχο της σημερινής υπηρεσίας πληροφοριών (SRI).

Από την ίδρυση του CNSAS το 2000 και εντεύθεν, φαίνεται ότι η υπηρεσία πληροφοριών SRI δεν έχει παραδώσει όλους τους φακέλους που ζητήθηκαν ή έχει παραδώσει ελλιπείς, σύμφωνα με τους ισχυρισμούς, φακέλους. Η στάση της SRI έχει προκαλέσει διάσπαση εντός του CNSAS και ενδέχεται να οδηγήσει σε αδιέξοδο, δεδομένου ότι πέντε μέλη του Συμβουλίου υποστηρίζουν τη θέση της SRI και δεν συμμετέχουν στις δραστηριότητές του.

Τον Ιανουάριο του 2003 οι επιτροπές νομικών υποθέσεων των δύο κοινοβουλευτικών σωμάτων ανέθεσαν σε μια μικτή υποεπιτροπή να εξεύρει λύση στο αδιέξοδο. Η έκθεση της υποεπιτροπής, η οποία υποβλήθηκε το Μάρτιο, προτείνει στο Κοινοβούλιο να ανακαλέσει όλα τα σημερινά μέλη του Συμβουλίου και να διορίσει ένα προσωρινό συμβούλιο που θα αποτελείται από τα πέντε μέλη τα οποία επί του παρόντος απέχουν.

Η Επιτροπή δεν προτίθεται να σχολιάσει ένα εσωτερικό πρόβλημα της Ρουμανίας, ιδίως όταν η κατάσταση βρίσκεται σε εξέλιξη. Ωστόσο, οι αρχές της διαφάνειας και της πρόσβασης σε έγγραφα, η τήρηση της νομοθεσίας από τα δημόσια όργανα και η άσκηση δημοκρατικού έλεγχου στις υπηρεσίες της αστυνομίας ισχύουν σύμφωνα με τα πολιτικά κριτήρια της Κοπεγχάγης, τα οποία ορίζουν ότι η ιδιότητα του μέλους της Ένωσης απαιτεί «σταθερότητα θεσμών που να εγγυώνται τη δημοκρατία, το κράτος δικαίου, τα ανθρώπινα δικαιώματα ...». Η Επιτροπή θα προβεί σε συνολική αναθεώρηση της προόδου που σημειώνει η Ρουμανία στην πορεία της προς την προσχώρηση, βάσει των κριτηρίων της Κοπεγχάγης, στην περιοδική της έκθεση την οποία θα εγκρίνει και θα δημοσιεύσει το φθινόπωρο του 2003.

----

----

(2004/C 33 E/086)

ΓΡΑΠΤΗ ΕΡΩΤΗΣΗ Ε-0917/03

υποβολή: Claude Moraes (PSE) προς την Επιτροπή

(24 Μαρτίου 2003)

Θέμα:   Ιός ανθρώπινης ανοσοανεπάρκειας (HIV/AIDS) στη Νότιο Αφρική

Ποια είναι η άποψη της Επιτροπής, στο πλαίσιο της αναπτυξιακής της βοήθειας προς την Νότιο Αφρική, σχετικά με τις δράσεις της Κυβερνήσεως της Νοτίου Αφρικής για την προμήθεια αντιρετροϊικών θεραπειών και την χορήγηση του φαρμάκου Nevirapine σε εγκύους γυναίκες σε όλες τις επαρχίες της Νοτίου Αφρικής;

Απάντηση του κ. Nielson εξ ονόματος της Επιτροπής

(16 Απριλίου 2003)

Η Επιτροπή είναι της γνώμης ότι η κυβέρνηση της Νοτίου Αφρικής είναι αρμόδια να καθορίσει την πολιτική της σάυτό τον τομέα, αλλά αρκετές φορές εξέφρασε σοβαρή ανησυχία σχετικά με την αμφίβολη στάση της κατά το παρελθόν όσον αφορά την καταπολέμηση του ιού ανθρώπινης ανοσοανεπάρκειας (HIV/AIDS).

Η Επιτροπή παρατηρεί ότι η κυβέρνηση της Νοτίου Αφρικής τους τελευταίους μήνες διευκρίνισε την πολιτική της και δέσμευσε σημαντικούς πόρους για το σκοπό αυτό στον προϋπολογισμό του 2003-2004. Επίσης υποστηρίζει σαφώς τη νέα θέση της κυβέρνησης που επιτρέπει τη θεραπεία της μετάδοσης του ιού από τη μητέρα προς το παιδί και της αντιρετροϊικής θεραπείας για τα θύματα βιασμού, και διαπιστώνει ότι σημειώθηκε σημαντική (αλλά όχι γενική) πρόοδος στο θέμα αυτό. Η Επιτροπή ελπίζει ότι η κυβέρνηση της Νοτίου Αφρικής θα προχωρήσει περαιτέρω στη χάραξη πλήρους πολιτικής για τη θεραπεία του ιού HIV/AIDS και θα αρχίσει σταδιακά την προμήθεια αντιρετροϊικών φαρμάκων.

Ωστόσο, πρέπει να γίνει κατανοητό ότι το πρόβλημα είναι ιδιαίτερα πολύπλοκο. Υπολογίζεται ότι 7 περίπου εκατομμύρια άνθρωποι στη Νότιο Αφρική έχουν προσβληθεί από τον ιό HIV. Συνεπώς το κόστος της γενικής θεραπείας ενδέχεται να είναι τεράστιο. Η αντιπροσωπεία της Επιτροπής στην Πραιτόρια βοηθά σήμερα το υπουργείο Υγείας της Νοτίου Αφρικής να υπολογίσει ρεαλιστικά τις δημοσιονομικές επιπτώσεις. Υπολογίζεται ότι λεπτομερή στοιχεία θα υπάρχουν σε έξι έως οκτώ εβδομάδες από σήμερα.

Σε γενικό πολιτικό επίπεδο η Επιτροπή υποστηρίζει το δικαίωμα των ατόμων που ζουν με τον ιό HIV/AIDS να μπορούν να έχουν πρόσβαση σε θεραπείες, συμπεριλαμβανομένων των κατάλληλων συνδυασμών αντιρετροϊικών φαρμάκων, στο πλαίσιο μιας γενικής δέσμης πρόληψης, θεραπείας, μέριμνας και ελέγχου του HIV/AIDS.

Στο πλαίσιο του Ευρωπαϊκού Προγράμματος για την Ανασυγκρότηση και την Ανάπτυξη (ΕΠΑΑ), η Επιτροπή στηρίζει οικονομικά την υγειονομική περίθαλψη και τις προσπάθειες για την καταπολέμηση του ιού HIV/AIDS στη Νότιο Αφρική με διάφορα προγράμματα, μεταξύ των οποίων και η «εταιρική σχέση για την παροχή υπηρεσιών πρωτοβάθμιας υγείας, συμπεριλαμβανομένου του HIV/AIDS», που άρχισε πρόσφατα και ανέρχεται σε 25 εκατ. ευρώ. Μέσω του προγράμματος στήριξης του τομέα της δημόσιας υγείας η Επιτροπή χρηματοδοτεί επίσης 6 μη κυβερνητικές οργανώσεις που αναπτύσσουν δραστηριότητες για την καταπολέμηση του HIV/AIDS, μεταξύ των οποίων και «το νομοθετικό πλαίσιο για το AIDS» (Aids Law Project (ALP)). To ALP συνδέεται στενά με την εκστρατεία δράσης για τη θεραπεία και οι δύο οργανώσεις αναπτύσσουν σημαντική δραστηριότητα για τη βελτίωση της πρόσβασης στη θεραπεία HIV/AIDS σε όλους τους Νοτιοαφρικανούς.

Η νέα στρατηγική χώρας Κοινότητα-Νότιος Αφρική και το «Πολυετές ενδεικτικό πρόγραμμα», που εγκρίθηκε και είναι έτοιμο προς υπογραφή, χαρακτηρίζει την πανδημία του HIV/AIDS ως τη μείζονα πρόκληση που αντιμετωπίζει η κοινωνία της Νοτίου Αφρικής. Το πρόγραμμα χαρακτηρίζει το HIV/AIDS ως μέρος ενός μείζονος τομέα εστίασης της παρέμβασης και ως οριζόντιο ζήτημα.

----

----

(2004/C 33 E/087)

ΓΡΑΠΤΗ ΕΡΩΤΗΣΗ Ε-0925/03

υποβολή: Eluned Morgan (PSE) προς την Επιτροπή

(24 Μαρτίου 2003)

Θέμα:   Βαλτική οδός

Αληθεύει ότι η Βαλτική οδός θα κατασκευαστεί διαμέσου περιοχών ευαίσθητης πανίδας στην Πολωνία; Θα δοθούν χρηματικές ενισχύσεις από την ΕΕ για την κατασκευή αυτής της οδού;

Μπορεί να διασφαλίσει η Επιτροπή ότι οι εργασίες αξιολόγησης των περιβαλλοντικών επιπτώσεων αυτής της κατασκευής θα ολοκληρωθούν πριν ξεκινήσει οποιοδήποτε κατασκευαστικό έργο;

----

----

(2004/C 33 E/088)

ΓΡΑΠΤΗ ΕΡΩΤΗΣΗ Ε-1032/03

υποβολή: Caroline Lucas (Verts/ALE) προς την Επιτροπή

(28 Μαρτίου 2003)

Θέμα:   Via Baltica

Ως τμήμα του Σχεδίου Εθνικής Ανάπτυξης της Πολωνίας, το οποίο υποβλήθηκε στην Ευρωπαϊκή Επιτροπή τον Ιανουάριο, ο αυτοκινητόδρομος Via Baltica προορίζεται να αποτελέσει το πρώτο μέρος μιας προγραμματισμένης μεταφορικής οδού σε ευρωπαϊκή κλίμακα και θα απαιτήσει συγχρηματοδότηση από την Ευρωπαϊκή Ένωση. Οι προτάσεις για δρόμους αποτελούν απειλή για έναν τομέα υψηλής περιβαλλοντικής σπουδαιότητας, τα έλη Biebrza, καθώς επίσης και για δύο μοναδικά φυσικά δάση. Ως το μεγαλύτερο εθνικό πάρκο της Πολωνίας και καταφύγιο για λύκους, τάρανδους και πολλά είδη πουλιών υπό απειλή, η περιοχή του υγρότοπου Biebrza έχει τέτοια αξία συντήρησης που πληρεί τα κριτήρια για προστασία στο πλαίσιο των Οδηγιών για τα Ενδιαιτήματα και για τα Πτηνά, όταν η Πολωνία προσχωρήσει στην ΕΕ. Οι προτάσεις αντιβαίνουν στην περιβαλλοντική νομοθεσία και της ΕΕ και της Πολωνίας και μπορούν να αποτελέσουν σοβαρή απειλή για την άγρια πανίδα στην Πολωνία.

Λαμβάνοντάς το αυτό υπόψη, η Επιτροπή σκοπεύει να χρηματοδοτήσει την κατασκευή και, στην περίπτωση αυτή, θα εξασφαλίσει ώστε το πρόγραμμα να είναι πλήρως σύμφωνο με τις απαιτήσεις των περιβαλλοντικών οδηγιών της ΕΕ και ώστε οποιαδήποτε κεφάλαια που ελήφθησαν από την ΕΕ να χρησιμοποιηθούν με τρόπο συμβατό με το περιβαλλοντικό κεκτημένο της ΕΕ;

Επιπλέον, σκοπεύει η Επιτροπή να ερευνήσει και να προωθήσει εναλλακτικές λύσεις ως απάντηση στο μεταφορικό πρόβλημα της Πολωνίας;

----

----

(2004/C 33 E/089)

ΓΡΑΠΤΗ ΕΡΩΤΗΣΗ Ε-1358/03

υποβολή: Geoffrey Van Orden (PPE-DE) προς την Επιτροπή

(10 Απριλίου 2003)

Θέμα:   Σχέδιο δρόμου στην Πολωνία «Via Baltica»

Κοινή απάντηση

του κας Wallström εξ ονόματος της Επιτροπής

στις γραπτές ερωτήσας Ε-0925/03, Ε-1032/03 και Ε-1358/03

(21 Μαίου 2003)

Με την προσχώρησή της στην Ένωση, η Πολωνία θα δεσμεύεται από το κοινοτικό δίκαιο σχετικά με τις περιβαλλοντικές επιπτώσεις των έργων, και ειδικότερα όσον αφορά τις επιπτώσεις τους σε φυσικούς τόπους ιδιαίτερης αξίας. Επιπλέον, η Επιτροπή ενθαρρύνει τις προσχωρούσες χώρες στην εφαρμογή των διατάξεων του περιβαλλοντικού κεκτημένου, ήδη κατά την προενταξιακή φάση, ιδιαίτερα δε όσον αφορά όλες τις νέες επενδύσεις, όπως, π. χ. τους αυτοκινητοδρόμους. Οι σχετικές με το αντικείμενο κοινοτικές οδηγίες είναι οι οδηγίες για τα Ενδιαιτήματα (92/43/ΕΟΚ) (1), για τα Πτηνά (79/409/ΕΟΚ) (2), για την εκτίμηση των περιβαλλοντικών επιπτώσεων (97/11/ΕΚ) (3) και για την εκτίμηση των περιβαλλοντικών επιπτώσεων ορισμένων σχεδίων και προγραμμάτων (2001/42/ΕΚ) (4), η τελευταία των οποίων τυγχάνει εφαρμογής από τον Ιούλιο 2004. Κοινοτική χρηματοδότηση για τέτοιες επενδύσεις διατίθεται μόνον εφόσον τηρούνται οι απαιτήσεις της κοινοτικής νομοθεσίας οι σχετικές με το περιβάλλον και με τη διαλειτουργικότητα.

Οι ευαίσθητοι τόποι για την άγρια πανίδα και χλωρίδα στους οποίους γίνεται αναφορά, θα χαρακτηριστούν πιθανότατα ως τόποι Natura 2000 κατά την προσχώρηση της Πολωνίας. Αυτό σημαίνει ότι θα ισχύσουν αυστηρές διατάξεις σχετικές με τη διατήρηση. Το άρθρο 6 της Οδηγίας για τα Ενδιαιτήματα απαιτεί από όλα τα κράτη μέλη να εξετάζουν πλήρως όλες τις δυνατές εναλλακτικές λύσεις σε σχέση με προτεινόμενες επενδύσεις που ενδέχεται να έχουν αρνητικές περιβαλλοντικές επιπτώσεις σε δυνητικό τόπο Natura 2000. Ελλείψει εναλλακτικών επιλογών, η επένδυση επιτρέπεται μόνον εφόσον καταδειχθούν επιτακτικοί λόγοι δημόσιου συμφέροντος και εφαρμοστούν όλα τα μέτρα αντιστάθμισης και άμβλυνσης των περιβαλλοντικών συνεπειών.

Είναι επίσης σημαντικό να τονιστεί ότι οι απαιτήσεις αυτές έχουν μεταφερθεί προσφάτως στο πολωνικό δίκαιο μέσω τροποποιήσεων της Πράξης για τη Διατήρηση της Φύσης. Ως εκ τούτου, εφαρμόζονται και στην πολωνική νομοθεσία.

Η Επιτροπή υπογραμμίζει ότι δεν έχει χρηματοδοτηθεί η κατασκευή αυτοκινητοδρόμου που διασχίζει τις περί ων ο λόγος περιοχές, από το πρόγραμμα PHARE ή από το Μέσο Προενταξιακών Διαρθρωτικών Πολιτικών (ISPA). Επιπλέον, δεν περιλαμβάνεται τέτοιο έργο στο τρέχον έργο αγωγών.

Επιπλέον, η Επιτροπή δρομολογεί μελέτη για ανεξάρτητη εκτίμηση των επιπτώσεων ήδη προγραμματισθεισών βελτιώσεων, καθώς και τον καθορισμό των προτεραιοτήτων για περαιτέρω επενδύσεις στον εν λόγω Διάδρομο, καλύπτοντας τις τρεις θιγόμενες χώρες από το Ταλίν στη Βαρσοβία. Εν προκειμένω περιλαμβάνεται επίσης και η συνεκτίμηση των επιπτώσεων -από πλευράς περιβάλλοντος και κόστους- των υφιστάμενων και εναλλακτικών ευθυγραμμίσεων.

----

(1)  Οδηγία 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών ενδιαιτημάτων (οικοτόπων) καθώς και της άγριας πανίδας και χλωρίδας, ΕΕ L 206 της 22.7.1992.

(2)  Οδηγία 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών, ΕΕ L 103 της 25.4.1979.

(3)  Οδηγία 97/11/ΕΚ του Συμβουλίου της 3ης Μαρτίου 1997 περί τροποποιήσεως της οδηγίας 85/337/ΕΟΚ περί της εκτιμήσεως των επιπτώσεων ορισμένων σχεδίων δημοσίων και ιδιωτικών έργων στο περιβάλλον, ΕΕ L 73 της 14.3.1997.

(4)  Οδηγία 2001/42/ΕΚ του Ευρωπαϊκού Κοινοβουλίου και του Συμβουλίου της 27ης Ιουνίου 2001 σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων, ΕΕ L 197 της 21.7.2001.

----

----

(2004/C 33 E/090)

ΓΡΑΠΤΗ ΕΡΩΤΗΣΗ Ε-0929/03

υποβολή: Jorge Moreira Da Silva (PPE-DE) προς την Επιτροπή

(24 Μαρτίου 2003)

Θέμα:   Νόσος των λεγεωναριων

Επισημαίνοντας την άμεση σχέση που υπάρχει μεταξύ της πλημμελούς συντήρησης των εγκαταστάσεων για τη θέρμανση του νερού και των εγκαταστάσεων κλιματισμού στα δημόσια κτίρια και την εμφάνιση σοβαρότατων περιπτώσεων πνευμονίας, οφειλόμενης στο βακτηρίδιο της Λεγιονέλα·

Συμπληρωματική απάντηση του κ. Byrne εξ ονόματος της Επιτροπής

(28 Ιουλίου 2003)

Η κατασκευή και συντήρηση των κτιρίων και των εγκαταστάσεών τους εμπίπτουν στην αρμοδιότητα των κρατών μελών. Όσον αφορά την ασφάλεια των συστημάτων παροχής πόσιμου νερού, τα ζητήματα αυτά αναμένεται να καλυφθούν από το νέο Ευρωπαϊκό σύστημα αποδοχής (ΕΣΑ) για νομοθετικώς κατοχυρωμένα δομικά προϊόντα που έρχονται σε επαφή με πόσιμο νερό. Ωστόσο, το ΕΣΑ δεν δύναται να καλύπτει τα συστήματα θέρμανσης και κλιματισμού των κτιρίων.

Πίνακας με τις αναφορές εθνικών κατευθυντηρίων γραμμών σχετικά με τον έλεγχο και την αποτροπή της νόσου των λεγεωνάριων αποστέλλεται απευθείας στον αξιότιμο βουλευτή και στη Γραμματεία του Κοινοβουλίου. Πολλές χώρες διαθέτουν κατευθυντήριες γραμμές αλλά δεν εφαρμόζουν όλες σχετική νομοθεσία.

Δεν υπάρχει κοινό ευρωπαϊκό πλαίσιο, αλλά η Επιτροπή βρίσκεται στο στάδιο διαμόρφωσής του. Η εφαρμογή εναρμονισμένων προτύπων για προϊόντα θα επιτρέψει στα συστήματα παροχής νερού που κατασκευάζονται με προϊόντα που συνάδουν προς αυτά τα ευρωπαϊκά πρότυπα να παρέχουν ποιότητα νερού η οποία να είναι σύμφωνη με τις απαιτήσεις της οδηγίας για το πόσιμο νερό (οδηγία 98/83/ΕΚ του Συμβουλίου της 3ης Νοεμβρίου 1998 σχετικά με την ποιότητα του νερού ανθρώπινης κατανάλωσης (1)).

----

(1)ΕΕ L 330 της 5.12.1998.

----

----

(2004/C 33 E/091)

ΓΡΑΠΤΗ ΕΡΩΤΗΣΗ Ε-0934/03

υποβολή: Graham Watson (ELDR) προς την Επιτροπή

(26 Μαρτίου 2003)

Θέμα:   Σεϋχέλλες

Είδε η Επιτροπή τα αντίγραφα από τις βιντεοκασέτες που μαγνητοσκοπήθηκαν στις Σεϋχέλλες από την Pauline Ferrari;

Δεν συμφωνεί η Επιτροπή ότι περιγράφουν ξεκάθαρα την εξαπάτηση των ανθρώπινων δικαιωμάτων από την κυβέρνηση;

Απάντηση του κ. Nielson εξ ονόματος της Επιτροπής

(22 Απριλίου 2003)

Η Επιτροπή δεν είναι ενήμερη σχετικά με τις βιντεοκασέτες αυτές.

Οι σχέσεις της Κοινότητας με τα κράτη της Αφρικής, της Καραϊβικής και του Ειρηνικού (ΑΚΕ) βασίζονται στο σεβασμό των ανθρωπίνων δικαιωμάτων και των θεμελιωδών ελευθεριών, όπως προβλέπεται στη συμφωνία του Κοτονού.

Εφόσον η Επιτροπή κρίνει ότι πρόκειται για παραβίαση των εν λόγω δικαιωμάτων και ελευθεριών, τότε θα εφαρμοστούν όλα τα δέοντα μέσα τα οποία προβλέπει η προαναφερθείσα συμφωνία.

----

----

(2004/C 33 E/092)

ΓΡΑΠΤΗ ΕΡΩΤΗΣΗ Ε-0935/03

υποβολή: Graham Watson (ELDR) προς την Επιτροπή

(26 Μαρτίου 2003)

Θέμα:   Σεϋχέλλες

Ποιά είναι η άποψη της Επιτροπής σχετικά με τις αγωγές εκ μέρους του Προέδρου και του Αντιπροέδρου των Σεϋχέλλων κατά των εκδόσεων REGAR;

Πιστεύει η Επιτροπή ότι μπορεί να προστατευθεί η ελευθερία του τύπου στις Σεϋχέλλες;

Απάντηση του κ. Nielson εξ ονόματος της Επιτροπής

(14 Απριλίου 2003)

Η Επιτροπή έχει επανειλημμένα υπογραμμίσει ότι οι σχέσεις της Κοινότητας με τα κράτη της Αφρικής, Καραϊβικής και Ειρηνικού (ΑΚΕ), όπως καθορίζονται στη συμφωνία του Κοτονού, βασίζονται στον σεβασμό των δικαιωμάτων του ανθρώπου και των θεμελιωδών ελευθεριών.

Η Επιτροπή δεν έλαβε επίσημες πληροφορίες σχετικά με την υπόθεση που αναφέρει το Αξιότιμο Μέλος του Κοινοβουλίου, αλλά θα την παρακολουθήσει και, εάν το κρίνει απαραίτητο, θα υπενθυμίσει στην κυβέρνηση των Σεϋχέλλων τις υποχρεώσεις που ανέλαβε υπογράφοντας τη συμφωνία του Κοτονού.

----

----

(2004/C 33 E/093)

ΓΡΑΠΤΗ ΕΡΩΤΗΣΗ Ε-0942/03

υποβολή: Salvador Garriga Polledo (PPE-DE) προς την Επιτροπή

(26 Μαρτίου 2003)

Θέμα:   Πολιτικός διάλογος σχετικά με το μέλλον του συστήματος χρηματοδότησης της Ένωσης

Έως την 1η Ιανουαρίου 2006, η Επιτροπή πρέπει να προβεί σε γενική αναθεώρηση του συστήματος ιδίων πόρων, μολονότι ανέλαβε τη δέσμευση έναντι του Κοινοβουλίου να δρομολογήσει μέχρι τα τέλη του 2004 την εν λόγω αναθεώρηση, στο πλαίσιο της οποίας θα περιλαμβάνεται το ζήτημα της δημιουργίας νέων ιδίων πόρων.

Συμφωνώντας με την Επιτροπή ότι θα ήταν χρήσιμο να ξεκινήσει ένας πολιτικός διάλογος με αντικείμενο τις κυριότερες επιλογές που τίθενται σχετικά με το μελλοντικό σύστημα χρηματοδότησης της Ένωσης, θα ήταν σκόπιμο να γνωρίζουμε με ποια κριτήρια θα έπρεπε να ξεκινήσει ο προαναφερόμενος πολιτικός διάλογος.

Θα μπορούσε η Επιτροπή να διευκρινίσει ποια θα ήταν, κατά τη γνώμη της, η καταλληλότερη μέθοδος για την έναρξη αυτού του πολιτικού διαλόγου και ποιος θα έπρεπε να αναλάβει την αντίστοιχη πρωτοβουλία;

Απάντηση της κας Schreyer εξ ονόματος της Επιτροπής

(5 Μαίου 2003)

Σύμφωνα με το άρθρο 9 της απόφασης αριθ. 2000/597/ΕΚ, Ευρατόμ του Συμβουλίου της 29ης Σεπτεμβρίου 2000 (1), η Επιτροπή θα πραγματοποιήσει, μέχρι την 1η Ιανουαρίου 2006, μια γενική επανεξέταση του συστήματος ιδίων πόρων. Με αίτημα του Κοινοβουλίου, η Επιτροπή ανέλαβε τη δέσμευση να έχει υποβάλει την επανεξέτασή της έως το τέλος του 2004. Η Επιτροπή καταβάλει κάθε δυνατή προσπάθεια να ολοκληρώσει την αναθεώρηση ακόμα πιο ενωρίς, έχοντας υπόψη ότι η νέα απόφαση περί ιδίων πόρων ετέθη ουσιαστικά σε ισχύ μόλις την 1η Ιανουαρίου 2002.

Η Επιτροπή συμφώνησε πρόσφατα επί χρονοδιαγράμματος και ρυθμίσεων εσωτερικής διοργάνωσης ενόψει της ολοκλήρωσης των αναγκαίων προπαρασκευαστικών εργασιών για το δημοσιονομικό πλαίσιο της Ένωσης πέραν του 2006. Υπό το πρίσμα αυτό, η Επιτροπή προτίθεται να υποβάλει ανακοίνωση στο Ευρωπαϊκό Συμβούλιο του Δεκεμβρίου 2003 στην οποία θα περιέχονται οι κατευθύνσεις για το δημοσιονομικό πλαίσιο, και μεταξύ άλλων και το σύστημα ιδίων πόρων. Σε δεύτερη φάση, η Επιτροπή σκοπεύει να είναι έτοιμη μέχρι τα μέσα του 2004 για να υποβάλει, όπως αναμένεται, σχετικές νομοθετικές προτάσεις.

Η Συνέλευση εξετάζει επίσης το θέμα των οικονομικών της Ένωσης. Η Επιτροπή συμβάλλει ενεργά στις συζητήσεις στο πλαίσιο της Συνέλευσης. Στην ανακοίνωση της 4ης Δεκεμβρίου 2002 (2), η Επιτροπή προτρέπει τη Συνέλευση να εξετάσει τη χρηματοδότηση της δράσης της Ένωσης, ενώ πιο πρόσφατα δημοσίευσε προτάσεις προς τη Συνέλευση όσον αφορά τα σχετικά άρθρα για τα οικονομικά της Ένωσης.

----

(1)ΕΕ L 253 της 7.10.2000.

(2)  COM(2002)728 τελικό: Για την Ευρωπαϊκή Ένωση — Ειρήνη, Ελευθερία, Αλληλεγγύη.

----

----

(2004/C 33 E/094)

ΓΡΑΠΤΗ ΕΡΩΤΗΣΗ Ε-0977/03

υποβολή: Carles-Alfred Gasòliba i Böhm (ELDR) προς την Επιτροπή

(27 Μαρτίου 2003)

Θέμα:   Καθυστερήσεις στην Σιδηροδρομική Γραμμή Μεγάλης Ταχύτητας Φιγκέρες-Περπινιάν

Η Ευρωπαϊκή Επιτροπή κατέβαλε εσχάτως προσπάθειες σε δύο βασικά θέματα, την ελευθέρωση του τομέα των σιδηροδρόμων και την αναβάθμιση των σιδηροδρόμων, ως μεταφορικού μέσου. Η Οδηγία 2001/12/ΕΚ (1) έχει, μεταξύ άλλων, στόχο να σημειωθεί πρόοδος στην κατεύθυνση της εσωτερικής αγοράς στον τομέα των σιδηροδρόμων και τούτο σε ολόκληρη την επικράτεια της ΕΕ.

Τον Σεπτέμβριο 2001, η Επιτροπή δημοσιεύει το Λευκό Βιβλίο των Μεταφορών. Η Επιτροπή υπογραμμίζει στην Βιβλίο αυτό την ανάγκη να τονωθεί η χρησιμοποίηση του τρένου ως βασικού μεταφορικού μέσου, ώστε να αποκατασταθεί η ισορροπία μεταξύ των διάφορων μέσων μεταφοράς. Οι προτάσεις που διατυπώνονται στο εν λόγω Βιβλίο αποτελούν ένα πακέτο πέντε νομοθετικών μέτρων τα οποία η Ευρωπαϊκή Επιτροπή υπέβαλε στις 23 Ιανουαρίου 2002. Τα μέτρα αυτά αποσκοπούν στην δημιουργία ενός ενιαίου σιδηροδρομικού χώρου στην Ευρώπη, τόσο από τεχνική όσο και από νομική άποψη.

Η γαλλική κυβέρνηση ανεκοίνωσε πρόσφατα ότι η λειτουργίας του διεθνούς τμήματος της Σιδηροδρομικής Γραμμής Μεγάλης Ταχύτητας που θα συνδέσει την Ισπανία με τη Γαλλία μέσω Φιγκέρες και Περπινιάν θα αρχίσει το 2007 ή το 2008, μεταθέτοντας έτσι την αρχικώς προβλεπόμενη προθεσμία για το 2005, έτος κατά το οποίο η ισπανική κυβέρνηση βεβαίωσε ότι θα ήταν έτοιμη για την εν λόγω σύνδεση.

Δεν θεωρεί η Επιτροπή ότι η καθυστέρηση που ανεκοίνωσε η γαλλική κυβέρνηση καθυστερεί τις βελτιώσεις του σιδηροδρομικού δικτύου τις οποίες προωθεί η Επιτροπή με το Λευκό Βιβλίο για τις Μεταφορές;

Σκοπεύει η Επιτροπή να προβεί σε κάποιες ενέργειες σχετικά με την εν λόγω απόφαση της γαλλικής κυβέρνησης, ώστε η σύνδεση να πραγματοποιηθεί εντός της αρχικά προβλεπόμενης προθεσμίας και να ενεργήσει η γαλλική κυβέρνηση σύμφωνα με τις προτάσεις της Επιτροπής;

Απάντηση της κας de Palacio εξ ονόματος της Επιτροπής

(2 Ιουνίου 2003)

Η Επιτροπή λυπάται για τις καθυστερήσεις στη λειτουργία του διεθνούς σκέλους. Επανειλημμένως έχει καταγγείλει την κατάσταση αυτή, η οποία αφορά πολυάριθμα έργα του διευρωπαϊκού δικτύου μεταφορών, υπογραμμίζοντας τις μακροπρόθεσμες απώλειες ανταγωνιστικότητας της Ένωσης (2). Ωστόσο, οι καθυστερήσεις στο σκέλος Perpignan — Figueiras αποδίδονται κυρίως στις δυσκολίες υλοποίησης της ανάθεσης στο διεθνές αυτό τμήμα. Οι διαπραγματεύσεις, οι οποίες εμπλέκουν και τις ενδιαφερόμενες εθνικές αρχές, πέραν της Euroferro, που ήταν ο επικρατέστερος ανάδοχος — κηρύχθηκαν άκαρπες από την διακυβερνητική γαλλοϊσπανική επιτροπή, ιδίως λόγω της αδυναμίας συμφωνίας στην κατανομή της ανάληψης κινδύνου μεταξύ δημοσίου και ιδιωτικού τομέα. Οι γαλλικές και ισπανικές αρχές προτίθενται να συστήσουν σύντομα μια απλουστευμένη διαδικασία επιλογής, προκειμένου να καταστεί δυνατή η οριστική επιλογή του αναδόχου μέχρι τα τέλη του 2003.

Μολονότι ο εν λόγω συνεταιρισμός δημοσίου — ιδιωτικού τομέα βρίσκεται στη βάση ορισμένων καθυστερήσεων, η Επιτροπή δεν μπορεί παρά να υποστηρίξει τις επιλογές των γαλλικών και ισπανικών αρχών για την αναζήτηση καινοτόμου σχήματος χρηματοδότησης. Η υποστήριξη αυτή συγκεκριμενοποιείται από την κοινοτική συμμετοχή στη χρηματοδότηση του διεθνούς σκέλους, η οποία αντιπροσωπεύει το μέγιστο ποσοστό που επιτρέπει ο παρών χρηματοδοτικός μηχανισμός των διευρωπαϊκών δικτύων, δηλαδή 10 % του συνολικού κόστους του έργου.

Εξάλλου, η Επιτροπή εξέδωσε, στις 23.4.03, ανακοίνωση για τη θέσπιση καινοτόμων μεθόδων χρηματοδότησης του Διευρωπαϊκού Δικτύου — Μεταφορές και, ειδικότερα, για την προαγωγή συνεταιρισμών δημοσίου — ιδιωτικού τομέα.

----

(1)ΕΕ L 75 της 15.3.2001, σελ. 1.

(2)  Πρόταση τροποποίησης των κανονισμών (ΕΚ) αριθ. 2236/95 του Συμβουλίου περί καθορισμού των γενικών κανόνων για τη χορήγηση κοινοτικής χρηματοδοτικής ενίσχυσης στον τομέα των διευρωπαϊκών δικτύων, ΕΕ C 75 της 26.3.2002.

----

----

(2004/C 33 E/095)

ΓΡΑΠΤΗ ΕΡΩΤΗΣΗ Ε-1155/03

υποβολή: Mario Mauro (PPE-DE) και Giuseppe Gargani (PPE-DE) προς την Επιτροπή

(1 Απριλίου 2003)

Θέμα:   Κεραίες και σεβασμός του περιβάλλοντος

Η ανάπτυξη της αγοράς κινητών επικοινωνιών τρίτης γενεάς παρουσιάζει καθυστέρηση σε σχέση με τα αρχικά σχέδια για λόγους που μεταξύ άλλων σχετίζονται με το κόστος υλοποίησης των υποδομών και την ευαισθησία της κοινής γνώμης ως προς τα θέματα σχετικά με το περιβάλλον και την υγεία που συνδέονται με την εξάπλωση των κεραιών. Είναι ωστόσο προς το συμφέρον όχι μόνο της βιομηχανίας και σε σύνδεση με τη δημιουργία θέσεων εργασίας, αλλά και των τελικών χρηστών να αναπτυχθούν σύντομα οι υπηρεσίες αυτές.

Το Ευρωπαϊκό Κοινοβούλιο και το Συμβούλιο ενέκριναν πρόσφατα τις οδηγίες 2002/19/EK (1), 2002/20 ΕΚ (2), 2002/21/ΕΚ (3) και 2002/22/ΕΚ (4) όπου μεταξύ άλλων θεωρείται σκόπιμη, εάν χρειασθεί, η παρέμβαση των κρατών μελών προκειμένου να ελαχιστοποιηθούν οι επιπτώσεις της ανάπτυξης της αγοράς των ηλεκτρονικών επικοινωνιών στο περιβάλλον και το τοπίο.

Στην έκθεση COM(2002)695, η Επιτροπή τονίζει ότι τάσσεται κατ αρχήν υπέρ της κατανομής των εγκαταστάσεων όπως οι κεραίες προκειμένου να επισπευσθεί η εμπορία των κινητών υπηρεσιών ευρέως φάσματος κατ εφαρμογήν των κανόνων περί ανταγωνισμού.

Φαίνεται ότι υπάρχει η τεχνολογική δυνατότητα εγκατάστασης κατανεμημένων συστημάτων κεραιών στις πόλεις, γεγονός που θα ελαχιστοποιούσε τις πολεοδομικές, περιβαλλοντικές και οικονομικές επιπτώσεις με τη χρησιμοποίηση οπτικών ινών για τη σύνδεση μιας συσκευής με υψηλό αριθμό μικροκεραιών που μπορούν να βρίσκονται ακόμη και σε απόσταση μεταξύ τους και από τη συσκευή. Προκύπτει εξάλλου ότι η χρήση του ευρέως φάσματος και των καταλλήλων συσκευών επιτρέπει τη χρησιμοποίηση εκάστης των μικροκεραιών ταυτόχρονα για περισσότερους του ενός παρόχους της υπηρεσίας και για περισσότερες προδιαγραφές(GSΜ, UMTS κλπ) και ότι η εξαιρετικά περιορισμένη τους διάσταση επιτρέπει π. χ την εγκατάστασή τους ακόμη και στις κολώνες δημοσίου φωτισμού.

Υπό το πρίσμα των ανωτέρω, μπορεί η Επιτροπή να εκθέσει τους προσανατολισμούς της σε σχέση με τις τεχνικές αυτές δυνατότητες; Προβλέπονται ενέργειες εισήγησης, διευκόλυνσης και υποστήριξης τέτοιου είδους λύσεων;

Απάντηση του κ. Liikanen εξ ονόματος της Επιτροπής

(22 Μαίου 2003)

Η Επιτροπή συμμερίζεται την εκτίμηση των Αξιότιμων Μελών του Κοινοβουλίου σχετικά με τη σημασία της ταχείας ανάπτυξης προηγμένων νέων υπηρεσιών κινητών επικοινωνιών σε ολόκληρη την Ένωση. Η εν προκειμένω θέση έχει εκφραστεί στις προηγούμενες ανακοινώσεις της για την ανάπτυξη υπηρεσιών 3G (5), καθώς και στην 8η Έκθεση για την εφαρμογή της ρυθμιστικής δέσμης σχετικά με τις τηλεπικοινωνίες, στην οποία αναφέρονται τα Αξιότιμα Μέλη του Κοινοβουλίου.

Επίσης, η Επιτροπή έχει εκφράσει Kať αρχήν θετική άποψη για τις ρυθμίσεις μέσω των οποίων οι φορείς εκμετάλλευσης δικτύων κινητών επικοινωνιών μπορούν να επιτύχουν την ταχεία ανάπτυξη νέων υπηρεσιών κινητών επικοινωνιών, συμπεριλαμβανομένων συμφωνιών για την από κοινού εκμετάλλευση στοιχείων υποδομής δικτύων, υπό τον όρο της συμβατότητας των ρυθμίσεων αυτών με τις απαιτήσεις του περί ανταγωνισμού δικαίου. Η Επιτροπή προσδοκά την περαιτέρω συζήτηση του θέματος μεταξύ των ευρωπαϊκών ρυθμιστικών φορέων, τους προσεχείς μήνες.

Εις ό,τι αφορά τις τεχνικές δυνατότητες μιας αποδοτικής και έγκαιρης ανάπτυξης νέων υπηρεσιών ηλεκτρονικών επικοινωνιών, η Επιτροπή χαιρετίζει κάθε καινοτόμο μέθοδο επίτευξης του σκοπού αυτού, συμβατή με τους περιβαλλοντικούς και άλλους στόχους δημοσίου συμφέροντος. Μέσω του 6ου Προγράμματος — πλαίσιο Έρευνας και Τεχνολογικής Ανάπτυξης, η Επιτροπή δέσμευσε περίπου 3,5 δισεκατομ ευρώ για το Πρόγραμμα Τεχνολογιών της Κοινωνίας της Πληροφορίας (ΤΚΠ) για ερευνητικά έργα, συμπεριλαμβανομένων των κινητών επικοινωνιών, όπου η βιομηχανία δύναται να προτείνει έργα που εκείνη θεωρεί σημαντικά για την περαιτέρω ανάπτυξη υπηρεσιών ευρείας ζώνης στην Ένωση, μετά από ειδικές προσκλήσεις υποβολής προτάσεων. Η Επιτροπή χαιρετίζει κάθε τεχνική λύση που μπορεί να προωθήσει την Κοινωνία της Πληροφορίας. Ωστόσο, βάσει της αρχής της τεχνολογικής ουδετερότητας η οποία διαπνέει το νέο κοινοτικό κανονιστικό πλαίσιο για τις ηλεκτρονικές επικοινωνίες, πιστεύει ότι η επιλογή της τεχνολογίας αφορά πρωτίστως τους ενδιαφερόμενους φορείς εκμετάλλευσης.

----

(1)ΕΕ L 108 της 24.4.2002, σελ. 7.

(2)ΕΕ L 108 της 24.4.2002, σελ. 21.

(3)ΕΕ L 108 της 24.4.2002, σελ. 33.

(4)ΕΕ L 108 της 24.4.2002, σελ. 51.

(5)  Ανακοίνωση «Η εισαγωγή κινητών επικοινωνιών τρίτης γενιάς στην Ευρωπαϊκή Ένωση: η τρέχουσα κατάσταση και η περαιτέρω πορεία», COM(2001)141 τελικό, Ανακοίνωση: «Προς την πλήρη ανάπτυξη κινητών επικοινωνιών τρίτης γενιάς», COM(2002)301 τελικό.

----

----

(2004/C 33 E/096)

ΓΡΑΠΤΗ ΕΡΩΤΗΣΗ Ε-1175/03

υποβολή: Graham Watson (ELDR) προς την Επιτροπή

(1 Απριλίου 2003)

Θέμα:   Ψηφιοποίηση των βάσεων ιστορικών δεδομένων

Το πλαίσιο εκμάθησης με ηλεκτρονικά μέσα πρέπει να είναι συμβατό μεταξύ των κρατών και διαθέσιμο ηλεκτρονικά. Προτίθεται ως εκ τούτου η Επιτροπή να επεκτείνει και στις υποψήφιες για ένταξη χώρες τη βοήθεια που παρέχεται στα κράτη μέλη προκειμένου να δημιουργήσουν ψηφιακές εγγραφές βάσεων ιστορικών δεδομένων;

Απάντηση του κ. Liikanen Εξ ονόματος της Επιτροπής

(4 Ιουνίου 2003)

Η πρωτοβουλία eLearning και το σχέδιο δράσης eLearning δεν παρέχουν συνδρομή στα κράτη μέλη για τη δημιουργία ψηφιακών μητρώων βάσεων δεδομένων.

Η Επιτροπή δεν χρηματοδοτεί επί του παρόντος συγκεκριμένα τη δημιουργία ψηφιακών μητρώων ιστορικών βάσεων δεδομένων καθώς η ενέργεια αυτή θεωρείται ότι αποτελεί αντικείμενο πρωτοβουλιών σε εθνικό επίπεδο. Βάσει του πέμπτου και έκτου προγράμματος πλαισίου για την έρευνα και τεχνολογική ανάπτυξη, το πρόγραμμα τεχνολογιών της κοινωνίας της πληροφορίας (ΤΚΠ-IST) παρείχε, ωστόσο, κίνητρα για τον συντονισμό των εργασιών ψηφιοποίησης και την ανάπτυξη συστημάτων και υπηρεσιών ψηφιοποίησης. Πράγματι, το πρόγραμμα IST Minerva του οποίου η διαχείριση υλοποιείται βάσει της συνιστώσας «πολιτιστική κληρονομιά» του προγράμματος, παρέχει στα ευρωπαϊκά υπουργεία πολιτισμού ένα πλαίσιο για το συντονισμό των αποτελεσμάτων ψηφιοποίησης και, ως εκ τούτου, αποτελεί χρήσιμη πηγή συνεχούς ενημέρωσης στον εν λόγω τομέα. Παρέχει συνδρομή για την ανταλλαγή βέλτιστων πρακτικών μεταξύ των 15 κρατών μελών και λειτουργεί ως φόρουμ για την διαδικασία επανεξέτασης στο συγκεκριμένο τομέα και το σχεδιασμό μελλοντικών δραστηριοτήτων. Βάσει του στρατηγικού στόχου του έκτου προγράμματος πλαισίου «Technology Enhanced Learning and Access to Cultural Heritage» (Τεχνολογικά υποστηριζόμενη μάθηση και πρόσβαση στην πολιτιστική κληρονομιά), η δραστηριότητα μπορεί να επεκταθεί για να συμπεριλάβει τις προσχωρούσες χώρες σύμφωνα με τις σχετικές διαδικασίες.

----

----

(2004/C 33 E/097)

ΓΡΑΠΤΗ ΕΡΩΤΗΣΗ Ε-1226/03

υποβολή: Freddy Blak (GUE/NGL) και Anne Jensen (ELDR) προς την Επιτροπή

(2 Απριλίου 2003)

Θέμα:   Προστασία οδηγών μεταφοράς εξαγόμενων προϊόντων από βίαιες επιθέσεις

Στη συνάντησή τους την 14η Οκτωβρίου 2002 οι Υπουργοί Δικαιοσύνης και Εσωτερικών Υποθέσεων της ΕΕ, καθώς και των υποψηφίων προς ένταξη χωρών με τη συμμετοχή της Επιτροπής, εξέδωσαν δήλωση σύμφωνα με την οποία προβλέπεται η λήψη κατάλληλων μέτρων που θα εξασφαλίσουν την προστασία των οδηγών μεταφοράς εξαγόμενων προϊόντων από βίαιες επιθέσεις. Επιθυμείται ενημέρωση για το βαθμό που η Επιτροπή έχει εξετάσει τέτοιου είδους κατάλληλα μέτρα.

Πόσο έχουν προχωρήσει τα κράτη- μέλη και η Επιτροπή στις εργασίες τους για την προστασία των οδηγών μεταφοράς εξαγόμενων προϊόντων από βίαιες επιθέσεις; 'Εχει οδηγήσει η έως τώρα εργασία σε συγκεκριμένες πρωτοβουλίες ή/και προγράμματα, και πότε αναμένονται τα αποτελέσματα των εργασιών;

Απάντηση του κ. Vitorino εξ ονόματος της Επιτροπής

(15 Μαίου 2003)

Στις 14 Οκτωβρίου 2002, οι υπουργοί δικαιοσύνης και εσωτερικών υποθέσεων των κρατών μελών της Ένωσης και των υποψηφίων χωρών, σε συνεργασία με την Επιτροπή, εξέδωσαν κοινή δήλωση για την προστασία των οδηγών διεθνών εμπορευματικών μεταφορών ώστε να μην καθίστανται θύματα του οργανωμένου εγκλήματος (1). Σύμφωνα με την τρίτη παράγραφο της εν λόγω κοινής δήλωσης, πρέπει να πραγματοποιηθούν εθνικές ή διεθνείς έρευνες προκειμένου να χαρτογραφηθούν τα εγκληματικά περιστατικά εις βάρος οδηγών των διεθνών εμπορευματικών μεταφορών και να ερευνηθούν η φύση και η κλίμακα του προβλήματος και το υπόβαθρό του στις αντίστοιχες χώρες τους. Μια κοινή δήλωση όμως δεν έχει καμία δεσμευτική ισχύ για τα κράτη μέλη.

----

(1)ΕΕ C 24 της 31.1.2003.

----

----

(2004/C 33 E/098)

ΓΡΑΠΤΗ ΕΡΩΤΗΣΗ Ε-1234/03

υποβολή: Miquel Mayol i Raynal (Verts/ALE) προς την Επιτροπή

(2 Απριλίου 2003)

Θέμα:   Κλείσιμο της εφημερίδας «Εουσκαλντουνόν Εγκουνκάρια»

Την Πέμπτη 20 Φεβρουαρίου ο δικαστής κ. Χουάν ντελ Όλμο απεφάσισε να κλείσει προληπτικώς την βασκική εφημερίδα «Εουσκαλντουνόν Εγκουνκάρια». Με μία πρωτοφανή ενέργεια, μετά την αποκατάσταση της δημοκρατίας στην Ισπανία, ο εν λόγω δικαστής, ο εισαγγελέας και ο ίδιος ο υπουργός Εσωτερικών συνέταξαν κοινή δήλωση προς τον Τύπο αιτιολογώντας το κλείσιμο της εφημερίδας αυτής -της μοναδικής που γράφεται καθ' ολοκληρίαν σε βασκική γλώσσα- με την αιτιολογία ότι διατηρούσε επαφές με την τρομοκρατική οργάνωση ETA, τεκμηριώνοντάς την βάσει εγγράφων που κατασχέθηκαν από την αστυνομία κατά την δεκαετία του '90. Μετά παρέλευση διαστήματος άνω του μηνός από τα γεγονότα αυτά, οι πέντε από τους δέκα συλληφθέντες εξακολουθούν να κρατούνται με δικαστική διαταγή, τη στιγμή που δεν υπάρχουν προφανή και αναμφισβήτητα αποδεικτικά στοιχεία περί σχέσεων της εν λόγω εφημερίδας και της ETA. Εκτός αυτού, ορισμένοι από τους κρατούμενους κατήγγειλαν ότι υπέστησαν βασανιστήρια από τις ισπανικές αστυνομικές αρχές, λεπτομέρεια που καθόλου δεν διευκολύνει την αποκατάσταση της ειρήνης στην χώρα των Βάσκων που τόσο έχει δοκιμασθεί. Δεδομένου ότι πρόκειται για ένα μέσο ενημέρωσης, η ενέργεια αυτή αποτελεί σοβαρό πλήγμα για την γλώσσα και τον πολιτισμό των Βάσκων, όπως και για τους πολίτες της περιοχής αυτής οι οποίοι παρακολουθούν έκπληκτοι να συμβαίνουν γεγονότα ανάλογα προς αυτά της αλήστου εποχής του Φράνκο. Η ισπανική κυβέρνηση δεν θα έπρεπε να υποτιμήσει ούτε να αγνοήσει την υποστήριξη και την αλληλεγγύη προς τους εργαζόμενους στην εφημερίδα αυτή που εξέφρασαν διάφορες πολιτικές ομάδες, ενώσεις κάθε είδους, συνδικάτα, θρησκευτικές κοινότητες και πολλοί άλλοι σε ολόκληρη την χώρα των Βάσκων, την Καταλωνία και την υπόλοιπη Ευρώπη.

Το κλείσιμο της εφημερίδας «Εουσκαλντουνόν Εγκουνκάρια» έχει τεράστια σημασία και αποτελεί σαφή παραβίαση του δικαιώματος των πολιτών στην ενημέρωση, το οποίο κατοχυρώνεται από το άρθρο 20του ισπανικού Συντάγματος και το άρθρο 11 του Χάρτη θεμελιωδών δικαιωμάτων της Ευρωπαϊκής Ένωσης.

Συμφωνεί η Επιτροπή ότι οι ισπανικές αρχές παρεβίασαν απαράγραπτες αρχές της ευρωπαϊκού νομικού πολιτισμού;

Εκτιμά ότι σοβαρή και επανειλημμένη παραβίαση του τεκμηρίου της αθωότητας;

Απάντηση του κ. Vitorino εξ ονόματος της Επιτροπής

(5 Μαίου 2003)

Παραπέμπουμε το Αξιότιμο Μέλος του Κοινοβουλίου στην απάντηση της Επιτροπής στις γραπτές ερωτήσεις αριθ. Ε-0672/03 του κ. Borghezio και Ε-0641/03 του κ. Ebner (1).

----

(1)ΕΕ C 280 Ε της 21.11.2003, σελ. 75.

----

----

(2004/C 33 E/099)

ΓΡΑΠΤΗ ΕΡΩΤΗΣΗ Ε-1242/03

υποβολή: Chris Davies (ELDR) προς την Επιτροπή

(2 Απριλίου 2003)

Θέμα:   Οδηγία περί της υγειονομικής ταφής των αποβλήτων

Ποιo είναι το σημερινό ποσοστό αποβλήτων που απορρίπτονται σε χώρους υγειονομικής ταφής σε κάθε κράτος μέλος;

Ποιo είναι σήμερα το ύψος του φόρου υγειονομικής ταφής που εισπράττεται σε κάθε κράτος μέλος;

Απάντηση της κας Wallström εξ ονόματος της Επιτροπής

(21 Μαίου 2003)

Βάσει των δεδομένων που κατέθεσαν τα κράτη μέλη για την έκθεση σχετικά με την εφαρμογή της περί αποβλήτων κοινοτικής νομοθεσίας για την περίοδο 1995-1997 (1), η υγειονομική ταφή αποτελεί την κύρια μορφή διαχείρισης των οικιακών απορριμμάτων στη Κοινότητα, με μέσο όρο υγειονομικής ταφής 60 %. Το ποσοστό αποβλήτων που αποτελούν το αντικείμενο υγειονομικής ταφής διαφέρει σημαντικά από το ένα κράτος μέλος στο άλλο. Ορισμένα κράτη μέλη διαθέτουν κατ'αυτόν τον τρόπο μόνο το 15 % των οικείων οικιακών απορριμμάτων, ενώ σε άλλα κράτη μέλη το ποσοστό αυτό φθάνει το 94 %. Για άλλα απόβλητα, τα κατατεθέντα δεδομένα δεν ήταν επαρκή για να επιτρέψουν τη συναγωγή συμπερασμάτων.

Η έκθεση δείχνει τα ακόλουθα ποσοστά υγειονομικής ταφής οικιακών απορριμμάτων στα κράτη μέλη:

Τα στοιχεία που κατέθεσαν τα κράτη μέλη για την περίοδο 1998-2000 υποδηλώνουν φθίνουσες τάσεις της υγειονομικής ταφής, πλην όμως ένας αρκετά μεγάλος αριθμός κρατών μελών εξακολουθεί να στηρίζεται σημαντικά στην υγειονομική ταφή για την τελική διάθεση των οικιακών απορριμμάτων. Πολύ σύντομα, η Επιτροπή πρόκειται να καταρτίσει και να δημοσιοποιήσει την έκθεση για την περίοδο 1998-2000.

Μέχρι στιγμής, δεν υπάρχει κοινοτική νομοθεσία ή εναρμόνιση των εθνικών φορολογικών διατάξεων που ισχύουν στα κράτη μέλη στον τομέα των φόρων υγειονομικής ταφής. Ως εκ τούτου, η Επιτροπή δεν διαθέτει συνολικά στοιχεία για τους εν λόγω φόρους στα κράτη μέλη. Τα ακόλουθα στοιχεία υπάρχουν στη βάση δεδομένων της Οργάνωσης Οικονομικής Συνεργασίας και Ανάπτυξης (ΟΟΣΑ) για τους περιβαλλοντικούς φόρους (2):

----

(1)  COM(l999)752 τελικό.

(2)  http://europa.eu.int/comm/environment/enveco/database_env_taxation.htm.

----

----

(2004/C 33 E/100)

ΓΡΑΠΤΗ ΕΡΩΤΗΣΗ Ε-1243/03

υποβολή: Chris Davies (ELDR) προς την Επιτροπή

(2 Απριλίου 2003)

Θέμα:   Θάνατος δελφινιών

Σύμφωνα με πρόταση του υπουργού Αλιείας του Ηνωμένου Βασιλείου (20 Μαρτίου 2003), η τοποθέτηση απωθητικών ηχητικών συστημάτων ή άλλων ηχητικών προειδοποιητικών συσκευών στα δίχτυα, θα πρέπει να αποτελεί νομική απαίτηση για ορισμένα αλιευτικά σκάφη του Ηνωμένου Βασιλείου, σε μια προσπάθεια να αποφευχθεί η παρεμπίπτουσα αλιεία δελφινιών και φωκιών.

Θα λάβει τώρα η Επιτροπή παρόμοια μέτρα με την απαίτηση να ισχύουν για όλα τα αλιευτικά σκάφη της ΕΕ που χρησιμοποιούν τις σχετικές μεθόδους αλιείας;

Απάντηση του κ. Fischler εξ ονόματος της Επιτροπής

(15 Μαίου 2003)

Η χρήση ακουστικών συσκευών αποτροπής (pingers) αποδείχτηκε επιτυχής για τη μείωση των παρεμπιπτόντων αλιευμάτων μικρών κητοειδών σε ορισμένους τύπους αλιείας. Η Επιτροπή γνωρίζει ότι ένα τέτοιο μέτρο έχει ήδη καταστεί υποχρεωτικό από το 2000 από τις αρχές της Δανίας, και εξετάζεται επί του παρόντος από τις αρχές του Ηνωμένου Βασιλείου στο πλαίσιο του εγγράφου διαβούλευσής τους που δημοσιεύτηκε στις 20 Μαρτίου 2003.

Όπως αναφέρθηκε στην απάντηση που δόθηκε στην ερώτηση Η-0122/2003 της κας McAvan (1), η υποχρεωτική χρήση ακουστικών προειδοποιητικών συσκευών σε ορισμένους τύπους αλιείας με απλάδια δίχτυα αποτελεί μέρος μιας δέσμης μέτρων που καταρτίζονται επί του παρόντος και για τα οποία η Επιτροπή έχει ήδη αρχίσει διαβουλεύσεις με τους παράγοντες του κλάδου. Η Επιτροπή προτίθεται να υποβάλει σχετική πρόταση για την εν λόγω δέσμη μέτρων στο Συμβούλιο εντός των προσεχών μηνών.

----

(1)  Γραπτή απάντηση της 11.3.2003.

----

----

(2004/C 33 E/101)

ΓΡΑΠΤΗ ΕΡΩΤΗΣΗ Ε-1252/03

υποβολή: Freddy Blak (GUE/NGL) προς την Επιτροπή

(3 Απριλίου 2003)

Θέμα:   Κοινό ευρωπαϊκό σύστημα επιστροφής συσκευασιών

Η οδηγία 94/62/ΕΚ (1) του Ευρωπαϊκού Κοινοβουλίου και του Συμβουλίου αφορά την ανάγκη εναρμόνισης των μέτρων που εφαρμόζουν τα κράτη μέλη εις o,τι αφορά τη διαχείριση των συσκευασιών και των απορριμμάτων συσκευασιών, προκειμένου να προληφθεί και να μειωθεί η περιβαλλοντική επιβάρυνση και να επιτευχθεί ταυτόχρονα υψηλό επίπεδο προστασίας του περιβάλλοντος, να διασφαλιστεί η λειτουργία της εσωτερικής αγοράς και να αποφευχθούν τα εμπόδια στο εμπόριο, η νόθευση και ο περιορισμός του ανταγωνισμού στην Κοινότητα

Από τότε που εγκρίθηκε η προαναφερθείσα οδηγία διάφορα συστήματα επιστροφής συσκευασιών έχουν τεθεί σε εφαρμογή σε ορισμένα κράτη μέλη, μεταξύ άλλων και στη Δανία, όπου το σύστημα Dansk Retursystem A/S διασφαλίζει, μέσω συστήματος εγγύησης επιστροφής, τη συλλογή των συσκευασιών ζύθου και ορισμένων αναψυκτικών. Το σύστημα αυτό, το οποίο τέθηκε σε εφαρμογή για να προστατευθεί το περιβάλλον, προστατεύει εν τούτοις κατ' αρχάς τη δανική αγορά η οποία είναι κλειστή για την εισαγωγή ζύθου από το εξωτερικό.

Προτίθεται μήπως η Επιτροπή να υποβάλει πρόταση για την καθιέρωση κοινού, ενιαίου και εναρμονισμένου συστήματος εγγύησης επιστροφής, που να ισχύει για όλα τα κράτη μέλη της Ε. Ε., ούτως ώστε να μπορέσουν να παρεμποδιστούν αποτελεσματικά τα τεχνικά εμπόδια στο εμπόριο καθώς και η νόθευση και ο περιορισμός του ανταγωνισμού;

----

(1)ΕΕ L 365 της 31.12.1994, σελ. 10.

----

----

(2004/C 33 E/102)

ΓΡΑΠΤΗ ΕΡΩΤΗΣΗ Ρ-1335/03

υποβολή: Freddy Blak (GUE/NGL) προς την Επιτροπή

(2 Απριλίου 2003)

Θέμα:   Φόρος επί των συσκευασιών στη Δανία

Μεγάλο μέρος από τις φιάλες μπίρας και αναψυκτικών που κυκλοφορούν στην αγορά της Δανίας έχουν καταλήξει εκεί μέσω οργανωμένης εισαγωγής από τη Γερμανία. Καταναλωτές και επιτήδειοι έμποροι συγκεντρώνουν εκατοντάδες κασόνια από τη Γερμανία και τα πουλούν σε δανικά καταστήματα με μηχανήματα αυτόματης πώλησης, διότι η εγγύηση επιστροφής φιαλών είναι υψηλότερη στη Δανία.

Μέσω αυτής της «ιδιωτικής» και σημαντικών διαστάσεων εισαγωγής, τα δανικά ζυθοποιεία φέρνουν φιάλες στη Δανία εν αγνοία των φορολογικών αρχών. «Ετσι τα ζυθοποιεία δεν πληρώνουν τον φόρο επί των συσκευασιών, ο οποίος καταβάλλεται, υπό κανονικές συνθήκες, κατά την εισαγωγή αδειών φιαλών από τη Γερμανία.

Ταυτόχρονα επιστρέφεται στα ζυθοποιεία ο φόρος στις φιάλες που εξάγουν.

Το Υπουργείο Φορολογίας της Δανίας υπολογίζει ότι το εν λόγω εμπόριο κοστίζει στο κράτος 15 εκατ. κορώνες ετησίως, ενώ η βιομηχανία μεταλλικών συσκευασιών εκτιμά το ποσό αυτό σε 50 εκατ κορώνες ετησίως.

Θεωρεί άραγε η Επιτροπή ότι ο δανικός φόρος επί των συσκευασιών αποτελεί έμμεση κρατική ενίσχυση στα ζυθοποιεία και στο μεθοριακό εμπόριο; Εάν ναι, μπορεί η Επιτροπή να ανακοινώσει ποια μέτρα προτίθεται να λάβει για να θέσει τέρμα σ» αυτήν την ενίσχυση;

Μπορεί επίσης η Επιτροπή να αναφέρει πώς εκτιμά το γεγονός ότι Δανοί δεν πρέπει να πληρώνουν εγγύηση επιστροφής για μεταλλικές συσκευασίες που αγοράζουν στη Γερμανία όταν απλώς υπογράφουν δήλωση ότι τις μεταφέρουν στη Δανία;

Κοινή απάντηση

του κ. Wallström εξ ονόματος της Επιτροπής

στις γραπτές ερωτήσας Ε-1252/03 και Ρ-1335/03

(16 Μαΐου 2003)

Η Επιτροπή είναι ενήμερη για την εισαγωγή, ή πρόθεση εισαγωγής, συστημάτων εγγύησης και επιστροφής σε ορισμένα κράτη μέλη, όπως η Δανία, η Γερμανία και η Σουηδία. Από τα άρθρα 5 και 15 της οδηγίας του Κοινοβουλίου και του Συμβουλίου 94/62/ΕΚ της 20 ής Δεκεμβρίου 1994 για τις συσκευασίες και τα απορρίμματα συσκευασίας (1), καθώς και την αιτιολογική σκέψη 32, προκύπτει ότι τα κράτη μέλη μπορούν να ενθαρρύνουν φιλικά προς το περιβάλλον συστήματα επαναχρησιμοποίησης και να εγκρίνουν χρηματοδοτικά μέσα, εφόσον τηρούνται οι διατάξεις της συνθήκης της ΕΕ. Σε περίπτωση που τα εθνικά συστήματα συνιστούν τεχνικούς κανονισμούς στα πλαίσια της οδηγίας 98/34/ΕΚ του Κοινοβουλίου και του Συμβουλίου της 22ας Ιουνίου 1998 Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών (2), τα κράτη μέλη οφείλουν να ενημερώσουν την Επιτροπή για την κατάρτιση εθνικής νομοθεσίας (βλέπε άρθρο 16 της οδηγίας 94/62/ΕΚ). Η Επιτροπή έχει ως εκ τούτου, τη δυνατότητα να εξετάσει τα εν λόγω εθνικά συστήματα ως προς τη συμμόρφωσή τους με την κοινοτική νομοθεσία για την επίσημη έγκριση τους. Εάν η Επιτροπή κρίνει ότι ανάλογα εθνικά συστήματα προβάλλουν αδικαιολόγητα εμπόδια στις εμπορικές συναλλαγές ή περιορισμούς στον ανταγωνισμό, κατά παράβαση της κοινοτικής νομοθεσίας, θα διευθετήσει το ζήτημα σε συνεργασία με το ενδιαφερόμενο κράτος μέλος.

Μετά την οριστική έγκριση των εν λόγω εθνικών συστημάτων, η Επιτροπή θα εξακολουθήσει την παρακολούθηση της εφαρμογής και λειτουργίας τους και βάσει των διαθέσιμων πληροφοριών θα λάβει τα κατάλληλα μέτρα σε συνεργασία με τα ενδιαφερόμενα κράτη μέλη για να άρει τα εμπόδια στην εσωτερική αγορά ή τον ανταγωνισμό, τα οποία αναφέρει το Αξιότιμο Μέλος. Δεν υπάρχει, ωστόσο, πρόθεση να προταθούν νομοθετικά μέτρα σε κοινοτικό επίπεδο όσον αφορά την εναρμόνιση των εθνικών συστημάτων εγγύησης και επιστροφής.

Με βάση τις πληροφορίες που έχει στη διάθεσή της η Επιτροπή, η φορολόγηση της συσκευασίας στη Δανία δεν αποτελεί κρατική ενίσχυση, κατά την έννοια του άρθρου 87, παρ.1 της Συνθήκης της ΕΕ. Η φορολόγηση επιβάλλεται χωρίς διακρίσεις τόσο σε φιάλες που παράγονται στη Δανία, όσο και σε εισαγόμενες φιάλες. Ως εκ τούτου, δεν προσδίδεται επιλεκτικό πλεονέκτημα, που αποτελεί προϋπόθεση για να θεωρηθεί ένα εθνικό μέτρο ως κρατική ενίσχυση σύμφωνα με τους κανόνες της Ένωσης.

Επί του παρόντος, τα στοιχεία που διαθέτει η Επιτροπή δεν επαρκούν ώστε να αποφανθεί κατά πόσο είναι βάσιμος ο ισχυρισμός ότι οι δανοί υπήκοοι δεν απαιτείται να καταβάλλουν εγγύηση για κονσέρβες που αγοράστηκαν στη Γερμανία, εάν υπογράψουν δήλωση ότι αυτές εισάγονται στη Δανία.

Με βάση το σύστημα που περιγράφει η ερώτηση, το φορολογικό σύστημα της Δανίας, δεν είναι ασυμβίβαστο με την απαγόρευση φορολογικών διακρίσεων σε βάρος των προϊόντων από άλλα κράτη μέλη ώστε να προστατεύονται εμμέσως τα εγχώρια προϊόντα, κατά την έννοια του άρθρου 90 της συνθήκης της ΕΕ.

----

(1)ΕΕ L 365 της 31.12.1994.

(2)ΕΕ L 204 της 21.7.1998.

----

----

(2004/C 33 E/103)

ΓΡΑΠΤΗ ΕΡΩΤΗΣΗ Ε-1279/03

υποβολή: Koldo Gorostiaga Atxalandabaso (NI) προς την Επιτροπή

(4 Απριλίου 2003)

Θέμα:   'Ελλειψη ιατρικής περίθαλψης για τους Βάσκους πολιτικούς κρατούμενους

Η έλλειψη ιατρικής περίθαλψης για τους Βάσκους πολιτικούς κρατούμενους καταδεικνύει ότι δεν υπάρχει ισονομία στο Βασίλειο της Ισπανίας.

Η περίπτωση του Bautista Barandalla είναι ένα από το πιο κραυγαλέα παραδείγματα. Αυτός ο Ναβαρός που είναι σήμερα τριανταοκτώ ετών, κρατείται στις φυλακές εδώ και περισσότερα από 12 χρόνια. Το 2000 διεγνώσθη ότι πάσχει από ελκώδη πρωκτίτιδα αλλά δεν εισήχθη σε νοσοκομείο μέχρι το Μάρτιο του 2002. Από τότε, 13 φορές του αφαιρέθηκαν τμήματα του παχέος εντέρου και κάθε φορά μεταφέρονταν από το νοσοκομείο πίσω στη φυλακή προτού ολοκληρωθεί η αναγκαία θεραπεία. Λόγω της κατάστασης της υγείας του Barandalla, υποβλήθηκε αίτηση στο Ποινικό Δικαστήριο της Σαραγόσα για την αποφυλάκισή του δυνάμει του άρθρου 92 του Σωφρονιστικού Κώδικα, λόγω της ανήκεστης βλάβης της υγείας του. Η αίτηση αυτή υποβλήθηκε πολλές φορές αλλά κάθε φορά απορρίπτονταν παρά τις πρόσθετες εκθέσεις από πολλούς διαφορετικούς ιατρούς και νοσοκομεία στις οποίες κρίνεται απολύτως αναγκαία η αποφυλάκιση του Barandalla.

Μπορεί να αναφέρει η Επιτροπή σε ποιες ενέργειες ανθρωπιστικού χαρακτήρα πρόκειται να προβεί για την επανόρθωση αυτής της κατάστασης;

Απάντηση του κ. Vitorino εξ ονόματος της Επιτροπής

(11 Ιουνίου 2003)

Τα ζητήματα που αφορούν την αποφυλάκιση κρατουμένων για λόγους υγείας εμπίπτουν στην αρμοδιότητα των κρατών μελών.

Συνεπώς, σε παρόμοιες περιπτώσεις, η Επιτροπή δεν δύναται να προβεί σε ενέργειες βάσει του κοινοτικού δικαίου.

----

----

(2004/C 33 E/104)

ΓΡΑΠΤΗ ΕΡΩΤΗΣΗ Ε-1292/03

υποβολή: Mark Watts (PSE) προς την Επιτροπή

(4 Απριλίου 2003)

Θέμα:   Εξαγωγή ζώντων βοοειδών σε τρίτες χώρες

Πόσα ζώντα βοοειδή εξήχθησαν το 2002 για α) σφαγή, β) εκτροφή και γ) αναπαραγωγή από κάθε κράτος μέλος προς κάθε επιμέρους τρίτη χώρα;

Ποια ποσά καταβλήθηκαν, κατά τη διάρκεια του ίδιου έτους, σε εξαγωγικές επιστροφές σε ό,τι αφορά τις εξαγωγές ζώντων βοοειδών από την ΕΕ προς τρίτες χώρες με σκοπό α) τη σφαγή β) την εκτροφή και γ) την αναπαραγωγή;

Απάντηση του κ. Fischler εξ ονόματος της Επιτροπής

(15 Μαίου 2003)

Πίνακας με τις ποσότητες εξαχθέντων ζώντων βοοειδών της Ένωσης για το έτος 2002 ανά κράτος μέλος και χώρα προορισμού αποστέλλεται απευθείας στο αξιότιμο μέλος καθώς και στη Γραμματεία του Ευρωπαϊκού Κοινοβουλίου.

Βάσει των αδειών εξαγωγής ζώντων βοοειδών οι οποίες χορηγήθηκαν το 2002, οι εξαγωγικές επιστροφές ανέρχονται σε:

----

(1)  Δεν διατίθενται επιμέρους αριθμητικά στοιχεία όσον αφορά τα ζώα που προορίζονται για σφαγή και τα λοιπά βοοειδή.

----

----

(2004/C 33 E/105)

ΓΡΑΠΤΗ ΕΡΩΤΗΣΗ Ε-1314/03

υποβολή:Jean Lambert (Verts/ALE) προς την Επιτροπή

(7 Απριλίου 2003)

Θέμα:   Δικαίωμα ψήφου για τους πολίτες της ΕΕ κατά τη διαμονή τους σε άλλη χώρα της ΕΕ

Πρόσφατα ήρθα σε επαφή με βρετανό πολίτη που ζει στην Αυστρία από το 1981.

Ως αποτέλεσμα της παρατεταμένης απουσίας του δε δύναται να ψηφίσει στις εθνικές εκλογές του Ηνωμένου Βασιλείου, λόγω των βρετανικών διατάξεων οι οποίες ορίζουν ότι μετά από 15ετή απουσία ένας πολίτης δεν μπορεί πλέον να ψηφίσει σε βρετανικές εκλογές.

Εντούτοις, δε δύναται να ψηφίσει ούτε στις εθνικές εκλογές της Αυστρίας. Οι αυστριακές διατάξεις επιτρέπουν στους μη-αυστριακούς πολίτες να ψηφίζουν μόνο στις τοπικές και Ευρωπαϊκές εκλογές.

Δεν υπάρχει κανένα χρονικό όριο σχετικά με τη διάρκεια της χρονικής περιόδου κατά την οποία οι αυστριακοί πολίτες που ζουν στο εξωτερικό να είναι σε θέση να συνεχίσουν να ψηφίζουν στις εθνικές αυστριακές εκλογές. Αυτή η διαφορά στην τοποθέτηση των αυστριακών και βρετανικών αρχών έχει οδηγήσει στην ανώμαλη αυτήν κατάσταση.

Η κατάσταση αυτή είναι προβληματική, δεδομένου ότι τόσο ως βρετανός όσο και ως πολίτης της ΕΕ το εν λόγω άτομο θα έπρεπε σαφώς να έχει τη δυνατότητα να ψηφίσει στις εθνικές εκλογές είτε της χώρας κατοικίας του είτε της χώρας υπηκοότητάς του. Η ψήφος αποτελεί βασικό δημοκρατικό δικαίωμα και η άρνησή του είναι σοβαρή παραβίαση.

Ποια είναι η άποψη της Επιτροπής σχετικά με την κατάσταση αυτή;

Απάντηση του κ. Vitorino εξ ονόματος της Επιτροπής

(15 Μαίου 2003)

Το Αξιότιμο Μέλος του Κοινοβουλίου εγείρει το θέμα των βρετανών πολιτών οι οποίοι μετά από διαμονή στην αλλοδαπή μεγαλύτερη των 15 ετών χάνουν το δικαίωμα του εκλέγειν και εκλέγεσθαι στο Ηνωμένο Βασίλειο.

Η Επιτροπή παραπέμπει το Αξιότιμο Μέλος στην απάντηση που εδόθη στη γραπτή ερώτηση Ε-1301/02 του κ. Michael Cashman (1), και επιβεβαιώνει ότι η κοινοτική νομοθεσία εγγυάται μόνο ότι κάθε πολίτης της Ένωσης έχει το δικαίωμα του εκλέγειν και εκλέγεσθαι στις εκλογές για το Ευρωπαϊκό Κοινοβούλιο και τις δημοτικές/κοινοτικές εκλογές στο κράτος μέλος όπου διαμένει, υπό τους ιδίους όρους με τους υπηκόους του εν λόγω κράτους. Το δικαίωμα του εκλέγειν και εκλέγεσθαι των υπηκόων ενός κράτους μέλους στις εκλογές που διεξάγει το εν λόγω κράτος μέλος υπόκειται αποκλειστικά στην αρμοδιότητα των κρατών μελών, ανεξάρτητα από το αν οι υπήκοοι αυτοί διαμένουν στην επικράτειά του ή εκτός αυτής, όπως επιβεβαιώνεται ρητά από τις σχετικές οδηγίες αριθ. 93/109/ΕΚ (2) και 94/80/ΕΚ (3).

----

(1)ΕΕ C 92 Ε της 17.4.2003.

(2)  Οδηγία 93/109/ΕΚ του Συμβουλίου της 6ης Δεκεμβρίου 1993 για τις λεπτομέρειες άσκησης του δικαιώματος του εκλέγειν και του εκλέγεσθαι κατά τις εκλογές του Ευρωπαϊκού Κοινοβουλίου από τους πολίτες της Ένωσης που κατοικούν σε ένα κράτος μέλος του οποίου δεν είναι υπήκοοι ΕΕ L 329 της 31.12.1993.

(3)  Οδηγία 94/80/ΕΚ του Συμβουλίου της 19ης Δεκεμβρίου 1994 περί λεπτομερών κανόνων άσκησης του δικαιώματος του εκλέγειν και εκλέγεσθαι κατά τις δημοτικές και κοινοτικές εκλογές από τους πολίτες της Ένωσης που κατοικούν σε κράτος μέλος του οποίου δεν είναι υπήκοοι, ΕΕ L 368 της 31.12.1994.

----

----

(2004/C 33 E/106)

ΓΡΑΠΤΗ ΕΡΩΤΗΣΗ Ε-1333/03

υποβολή: Cristiana Muscardini (UEN) προς την Επιτροπή

(9 Απριλίου 2003)

Θέμα:   Παράνομη χρέωση προμήθειας από τις τράπεζες

Έχοντας υπόψη ότι, παρά την έναρξη ισχύος του ευρώ και του κανονισμού (ΕΚ) αριθ. 2560/2001 (1) του Ευρωπαϊκού Κοινοβουλίου και του Συμβουλίου, της 19ης Δεκεμβρίου 2001, σχετικά με τις διασυνοριακές πληρωμές σε ευρώ, τα τραπεζικά ιδρύματα και γενικότερα οι τράπεζες, συνεχίζουν να χρεώνουν προμήθειες τόσο για τις μεταφορές χρημάτων όσο και για την κατάθεση επιταγών από διάφορες ευρωπαϊκές χώρες·

έχοντας υπόψη ότι τα Βελγικά Ταχυδρομεία εξακολουθούν ακόμη και σήμερα να αναγράφουν τη φράση «προερχόμενα από το εξωτερικό» όταν εκτελούν μεταφορές χρημάτων που προέρχονται από άλλες ευρωπαϊκές χώρες·

έχοντας υπόψη το πρόσθετο κόστος και τον μπελά που αυτό συνεπάγεται για τους πολίτες, κυρίως τους μετανάστες, οι οποίοι είναι συχνά υποχρεωμένοι να προσφεύγουν σε διεθνικές πληρωμές και μεταφορές χρημάτων, είναι σε θέση η Επιτροπή να μας πεί:

Απάντηση του κ. Bolkestein εξ ονόματος της Επιτροπής

(4 Ιουνίου 2003)

Ο κανονισμός (ΕΚ) αριθ. 2560/2001 του Κοινοβουλίου και του Συμβουλίου, της 19ης Δεκεμβρίου 2001, σχετικές με τις διασυνοριακές πληρωμές σε ευρώ, καθιερώνει την αρχή της τιμολογιακής ισότητας μεταξύ μιας πληρωμής αυστηρά εθνικής και μιας διασυνοριακής πληρωμής σε ευρώ εντός της κοινοτικής επικράτειας. Όσον αφορά τις ηλεκτρονικές πληρωμές, η διάταξη αυτή ετέθη σε ισχύ την 1η Ιουλίου 2002, θα εφαρμόζεται δε και για τις μεταφορές χρημάτων από 1ης Ιουλίου 2003. Αντίθετα όμως, η αρχή της τιμολογιακής ισότητας δεν εφαρμόζεται για τι επιταγές, διότι ο νομοθέτης έκρινε ότι η επιταγή δεν έχει μέλλον ως μέσο διασυνοριακής πληρωμής.

Έτσι, κατά το πρώτο εξάμηνο του 2003, οι διασυνοριακές μεταφορές χρημάτων σε ευρώ θα συνεχίσουν να επιβαρύνονται με έξοδα υψηλότερα από τα αντίστοιχα εθνικά. Η κατάσταση αυτή θα αλλάξει τον Ιούλιο. Αντίθετα όμως, η κατάσταση δεν πρόκειται να αλλάξει για τις επιταγές: Η τραπεζική κοινότητα καταρτίζει μια πολιτική αποθάρρυνσης της χρήσης επιταγών, και τούτο είτε τερματίζοντας τη διάθεσή τους είτε αυξάνοντας περαιτέρω τα έξοδα.

Στο τέλος του 2002, επισημάνθηκαν στην Επιτροπή ορισμένες περιπτώσεις μη εφαρμογής του προαναφερόμενου κανονισμού. Η Επιτροπή απευθύνθηκε αμέσως στις διάφορες εθνικές αρχές που είναι αρμόδιες για την εφαρμογή του κανονισμού αυτού, όπως προβλέπεται στο άρθρο 7, τα δε σχετικά προβλήματα επιλύθηκαν γρήγορα. Οι αντίστοιχες τράπεζες παραδέχθηκαν χωρίς δυσκολία τα διαπραχθέντα σφάλματα, είτε στην εκτύπωση των σχετικών εγγράφων (μη διορθωμένα τιμολογιακά έγγραφα) είτε στην εφαρμογή ορισμένων μορφών πληρωμής.

Είναι προφανές ότι η Επιτροπή δεν θα παραλείψει να συνεχίσει την παρακολούθηση της ορθής εφαρμογής του κανονισμού (ΕΚ) αριθ. 2560/2001, στο πλαίσιο των νομίμων εξουσιών που της ανατίθενται από τη Συνθήκη.

----

(1)ΕΕ L 344 της 28.12.2001, σελ. 13.

----

----

(2004/C 33 E/107)

ΓΡΑΠΤΗ ΕΡΩΤΗΣΗ Ρ-1344/03

υποβολή: Charles Tannock (PPE-DE) προς την Επιτροπή

(3 Απριλίου 2003)

Θέμα:   Σύστημα Eurodac και προστασία των δεδομένων

Το σύστημα Eurodac για τη λήψη δακτυλικών αποτυπωμάτων που εγκρίθηκε από την Ευρωπαϊκή Ένωση πριν δύο χρόνια, εφαρμόστηκε τελικά σε μια προσπάθεια να εξασφαλισθεί ότι όσοι υποβάλουν αίτηση παροχής ασύλου σε κάποιο κράτος μέλος της ΕΕ δεν έχουν, μετά την άφιξή τους στην Ένωση, αρχίσει να ψάχνουν για άσυλο σε όλα τα κράτη μέλη.

Παρ' όλα αυτά, έχει αναφερθεί ότι οι αστυνομικές αρχές των κρατών μελών δεν έχουν πρόσβαση στις πληροφορίες που περιέχονται στους φακέλους Eurodac, αλλά μόνο οι υπηρεσίες που ασχολούνται με τους μετανάστες, υπό ορισμένες προϋποθέσεις, βάσει των νόμων για την προστασία των δεδομένων της ΕΕ. Αληθεύει αυτή η πληροφορία και, αν ναι, ποιες ακριβώς είναι οι διατάξεις αυτές που αποκλείουν την ενημέρωση της αστυνομίας σχετικά με τους πολίτες τρίτων χωρών;

Τέλος, αν η αστυνομία χρειαστεί πληροφορίες σχετικά με την ταυτότητα ή τις κινήσεις υπόπτων για τρομοκρατία, θα πρέπει να τους αρνηθεί η πρόσβαση στο Eurodac, και, αν ναι, είναι αυτό συμβατό με την ανάγκη προστασίας των πολιτών της ΕΕ, την προσπάθεια καταπολέμησης της τρομοκρατίας και τις διεθνείς μας δεσμεύσεις κατά της τρομοκρατίας;

Απάντηση του κ. Vitorino εξ ονόματος της Επιτροπής

(4 Ιουνίου 2003)

Όπως γνωρίζει το Αξιότιμο Μέλος, το σύστημα Eurodac για την αντιπαραβολή των δακτυλικών αποτυπωμάτων όσων υποβάλλουν αίτηση παροχής ασύλου δημιουργήθηκε με τον κανονισμό (ΕΚ) αριθ. 2725/2000 του Συμβουλίου, της 11ης Δεκεμβρίου 2000 (1), με αποκλειστικό στόχο να συμβάλει στην αποτελεσματική εφαρμογή της Σύμβασης του Δουβλίνου (2).

Το άρθρο 1 του κανονισμού προβλέπει:

Παράγραφος 1:

Παράγραφος 3:

Οι επιτρεπόμενοι σκοποί, οι οποίοι απαριθμούνται περιοριστικά στο άρθρο 15 παρ. 1 της Σύμβασης του Δουβλίνου, έχουν ως εξής:

Οι σκοποί αυτοί επαναλαμβάνονται αμετάβλητοι στο άρθρο 21 παρ. 1 του κανονισμού (ΕΚ) αριθ. 343/2003 του Συμβουλίου, της 18ης Φεβρουαρίου 2003, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης ασύλου που υποβάλλεται σε κράτος μέλος από υπήκοο τρίτης χώρας (3), ο οποίος αντικαθιστά τη Σύμβαση του Δουβλίνου.

Κατά συνέπεια, και εφόσον αρμόδια αρχή για την εφαρμογή ενός από τους προαναφερόμενους σκοπούς είναι μια αστυνομική υπηρεσία κράτους μέλους, τα αντίστοιχα δεδομένα δεν μπορούν να τύχουν επεξεργασίας, στο πλαίσιο του Eurodac, για τις ανάγκες αστυνομικής έρευνας.

Για να είναι δυνατή η χρήση του Eurodac και για άλλους σκοπούς, θα ήταν αναγκαία η τροποποίηση της ισχύουσας νομοθεσίας, με τήρηση ωστόσο της αναγκαίας ισορροπίας μεταξύ των απαιτήσεων της δημόσιας ασφάλειας και της προστασίας των ελευθεριών.

----

(1)ΕΕ L 316 της 15.12.2000.

(2)ΕΕ C 254 της 19.8.1997.

(3)ΕΕ L 50 της 25.2.2003.

----

----

(2004/C 33 E/108)

ΓΡΑΠΤΗ ΕΡΩΤΗΣΗ Ε-1359/03

υποβολή: Daniel Varela Suanzes-Carpegna (PPE-DE) προς την Επιτροπή

(10 Απριλίου 2003)

Θέμα:   Προσωρινή παύση των δραστηριοτήτων του αλιευτικού στόλου της περιοχής Γκραν Σολ

Ο αλιευτικός στόλος από την Γαλικία που αλιεύει στην περιοχή Γκραν Σολ έχει προγραμματίσει μία παύση της δραστηριότητάς του για βιολογικούς λόγους, από 1ης Ιουλίου 2003. Προκειμένου η βιολογική αυτή παύση να πραγματοποιηθεί με όλες τις απαραίτητες εγγυήσεις για τον εν λόγω στόλο, είναι απαραίτητη η έγκαιρη δημοσίευσή της στην Επίσημη Εφημερίδα της Ευρωπαϊκής Ένωσης (ΕΕ).

Μπορεί να αναφέρει η Επιτροπή ποια μέτρα έχει λάβει ή σκοπεύει να λάβει ώστε ο ανωτέρω στόλος να πραγματοποιήσει την βιολογική αυτή παύση και να δημοσιευθεί εγκαίρως η αντίστοιχη άδεια στην Επίσημη Εφημερίδα της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής

(26 Μαΐου 2003)

Η Επιτροπή πληροφορεί το Αξιότιμο Μέλος του Κοινοβουλίου ότι έλαβε ανακοίνωση από τις ισπανικές αρχές που καταχωρήθηκε στις 20 Μαρτίου 2003 για την σχετική κατάσταση.

Ένα τέτοιο σχέδιο μέτρου πρέπει να αποτελέσει αντικείμενο αξιολόγησης στην οποία θα λαμβάνεται υπόψη το βάσιμο των αιτιολογήσεων για την έγκρισή του, κυρίως από βιολογικής άποψης.

Η Επιτροπή πραγματοποιεί επί του παρόντος ανάλυση της συμβατότητας της πρωτοβουλίας αυτής με τις σχετικές διατάξεις της ισχύουσας κοινοτικής νομοθεσίας (1) (κανονισμός (ΕΚ) αριθ. 2792/1999 του Συμβουλίου όπως τροποποιήθηκε από τον κανονισμό (ΕΚ) αριθ. 2369/2002).

----

(1)  Κανονισμός (ΕΚ) αριθ. 2369/2002 του Συμβουλίου της 20ής Δεκεμβρίου 2002 για την τροποποίηση του κανονισμού (ΕΚ) αριθ. 2792/1999 για τον καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας, ΕΕ L 358 της 31.12.2002.

----

----

(2004/C 33 E/109)

ΓΡΑΠΤΗ ΕΡΩΤΗΣΗ Ε-1366/03

υποβολή: Jonas Sjöstedt (GUE/NGL) προς την Επιτροπή

(10 Απριλίου 2003)

Θέμα:   Ευαισθητοποίηση των πολιτών της ΕΕ γύρω από την καλύτερη εξοικονόμηση ενέργειας

Οι σύγχρονες κοινωνίες εξαρτώνται σε μεγάλο βαθμό από την ευρεία κατανάλωση ενέργειας. Όλες οι χρήσεις ενέργειας προκαλούν, ωστόσο, περιβαλλοντικά προβλήματα. Προκειμένου να μπορέσει να μειωθεί μακροπρόθεσμα η κατανάλωση ενέργειας, χρειάζεται να ληφθούν εκτενή μέτρα τόσο σε επίπεδο καταναλωτών όσο και παραγωγών. Ωστόσο, κάθε αλλαγή προϋποθέτει γνώση και κατανόηση. Ένα από τα συμπεράσματα έρευνας που πραγματοποιήθηκε πρόσφατα από τη Γενική Διεύθυνση Μελετών σε 16 000 πολίτες της ΕΕ είναι ότι πολλοί από τους πολίτες αυτούς ελάχιστα κατανοούν πώς καταναλώνεται η ενέργεια στην κοινωνία και πώς οι ίδιοι μπορούν να συμβάλουν στη μείωση της ενεργειακής κατανάλωσης στα νοικοκυριά τους.

Τι μέτρα πρέπει να ληφθούν, κατά την άποψη της Επιτροπής, για την αύξηση της ευαισθητοποίησης των πολιτών της ΕΕ γύρω από την καλύτερη εξοικονόμηση της ενέργειας;

Απάντηση της κας de Palacio εξ ονόματος της Επιτροπής

(16 Μαίου 2003)

Προκειμένου να επιτευχθούν οι απαραίτητοι στόχοι όπως περιγράφονται στην Πράσινη Βίβλο για τον ενεργειακό εφοδιασμό, από την άποψη της ζήτησης η Επιτροπή εφαρμόζει διάφορα μέσα όπως η νομοθεσία, η προώθηση και η εκπαίδευση προκειμένου να συνδράμει στην ενίσχυση της συνειδητοποίησης εκ μέρους των Ευρωπαίων πολιτών της χρήσης ενέργειας. Η Επιτροπή πιστεύει ότι είναι σημαντικός ο συνδυασμός των εν λόγω προσεγγίσεων.

Εντούτοις, η Επιτροπή σημειώνει με ικανοποίηση ότι σύμφωνα με την πρόσφατη έρευνα του Ευρωβαρoμέτρου για την ενέργεια, οι Ευρωπαίοι πολίτες έχουν συνειδητοποιήσει σε υψηλό βαθμό ότι η ενέργεια είναι πολύ σημαντική στην κοινωνία μας και ότι η χρήση της έχει επιπτώσεις στο περιβάλλον. Διαπιστώνεται ότι υπάρχει ήδη μια θετική στάση απέναντι στις ανανεώσιμες μορφές ενέργειας και την εξοικονόμηση ενέργειας.

Τα μέτρα που έχουν ληφθεί και εξακολουθούν να λαμβάνονται για να ενισχύσουν την συνειδητοποίηση των Ευρωπαίων πολιτών σε θέματα ενέργειας περιλαμβάνουν τις ακόλουθες πρωτοβουλίες:

----

----

(2004/C 33 E/110)

ΓΡΑΠΤΗ ΕΡΩΤΗΣΗ Ε-1372/03

υποβολή: Konstantinos Hatzidakis (PPE-DE) προς την Επιτροπή

(15 Απριλίου 2003)

Θέμα:   Προώθηση του ελαιόλαδου στην κοινοτική και τη διεθνή αγορά

Όπως είναι γνωστό, από το τέλος του 2002 έχει εκπνεύσει η ισχύς των μέτρων που προβλέπονταν από τον Κανονισμό της Κοινής Οργάνωσης Αγοράς του Ελαιόλαδου για την προώθηση του προϊόντος στην ευρωπαϊκή και τη διεθνή αγορά. Παράλληλα, τόσο ο κανονισμός (ΕΚ) 2826/2000 (1) του Συμβουλίου σχετικά με τις «ενέργειες προώθησης ορισμένων αγροτικών προϊόντων», όσο και ο αντίστοιχος εφαρμοστικός κανονισμός (ΕΚ) 94/2002 (2) της Επιτροπής δεν καλύπτουν το ελαιόλαδο. Αποτέλεσμα είναι από 1.1.2003 να μην υπάρχει καμιά κοινοτική δράση προώθησης του ελαιόλαδου στη διεθνή αγορά.

Δεδομένου ότι αυτή η κατάσταση δημιουργεί ανησυχία στους ελαιοπαραγωγούς, μπορεί η Επιτροπή να με ενημερώσει πώς προτίθεται να αντιδράσει έτσι ώστε να αντιμετωπιστεί το πρόβλημα;

Απάντηση του κ. Fischler εξ ονόματος της Επιτροπής

(21 Μαίου 2003)

Προώθηση του ελαιολάδου στην εσωτερική αγορά

Κατά το χρόνο έκδοσης του νέου κανονισμού (3) βρισκόταν σε εξέλιξη μια εκστρατεία άμεσης διαχείρισης για την προώθηση, σε ολόκληρη την Ένωση, της κατανάλωσης ελαιολάδου (η έβδομη στη σειρά εκστρατεία) με βάση το παλαιό ρυθμιστικό πλαίσιο. Αυτός ήταν και ο λόγος για τον οποίο το ελαιόλαδο δεν συμπεριλήφθηκε την εποχή εκείνη στον κατάλογο των επιλέξιμων προϊόντων για προώθηση.

Η εκτέλεση αυτής της εκστρατείας περατώθηκε στο τέλος του 2002. Η σχετική αξιολόγηση θα ολοκληρωθεί μέχρι το τέλος του Ιουνίου 2003.

Με την τελευταία τροποποίηση του ανωτέρω κανονισμού (4), το ελαιόλαδο και οι επιτραπέζιες ελιές συμπεριλήφθηκαν στον κατάλογο των επιλέξιμων προϊόντων και προστέθηκαν, ως παράρτημα, ορισμένες οδηγίες για τη σύνταξη σχεδίων προγραμμάτων. Αυτό θα επιτρέψει στις επαγγελματικές οργανώσεις των κρατών μελών παραγωγής, να υποβάλουν προτάσεις στα πλαίσια του ισχύοντος κανονισμού.

Προώθηση του ελαιολάδου στις τρίτες χώρες

Η Επιτροπή, βασιζόμενη στον κανονισμό (ΕΚ) αριθ. 2702/1999 του Συμβουλίου της 14ης Δεκεμβρίου 1999, σχετικά με ενέργειες ενημέρωσης και προώθησης για τα γεωργικά προϊόντα στις τρίτες χώρες (5), μπορεί, στις περιπτώσεις που αποφασίζονται μέτρα, ειδικότερα στον τομέα του ελαιολάδου και των επιτραπέζιων ελιών, να τα θέτει σε εφαρμογή μέσω του Διεθνούς Συμβουλίου Ελαιολάδου (ΔΣΕ).

Το ΔΣΕ είναι τώρα απασχολημένο με τη μεταρρύθμιση της διοίκησης και των διαδικασιών του.

Προς το παρόν, οι ενέργειες προώθησης του ΔΣΕ εκτελούνται με βάση έναν ετήσιο προϋπολογισμό 500 000 ευρώ στον οποίο περιλαμβάνονται οι υποχρεωτικές συνεισφορές των μελών του ΔΣΕ στο Ταμείο προώθησης.

Απομένει να ληφθεί μια απόφαση συμπληρωματικής συνδρομής στη βάση μιας προαιρετικής οικονομικής συνεισφοράς της Κοινότητας στο Ταμείο προώθησης.

----

(1)ΕΕ L 328 της 23.12.2000, σελ. 2.

(2)ΕΕ L 17 της 19.1.2002, σελ. 20.

(3)  Κανονισμός (ΕΚ) αριθ. 94/2002 της Επιτροπής, της 18ης Ιανουαρίου 2002, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου, σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά.

(4)  Κανονισμός (ΕΚ) αριθ. 497/2003 της 18ης Μαρτίου 2003, για την τροποποίηση του κανονισμού (ΕΚ) αριθ. 94/2002 της 18ης Ιανουαρίου 2002 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 2826/2000 του Συμβουλίου, σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά, ΕΕ L 74 της 20.3.2003.

(5)ΕΕ L 327 της 21.12.1999.

----

----

(2004/C 33 E/111)

ΓΡΑΠΤΗ ΕΡΩΤΗΣΗ Ρ-1377/03

υποβολή: Jaime Valdivielso de Cué (PPE-DE) προς την Επιτροπή

(7 Απριλίου 2003)

Θέμα:   Υποβάθμιση των υπηρεσιών της κινητής τηλεφωνίας

Κατά τους τελευταίους 12 μήνες, σημειώθηκε, μεταξύ των συμπολιτών μας, μεγάλη αύξηση της χρήσης των κινητών τηλεφώνων που έχουν την δυνατότητα να δέχονται και να στέλνουν εικόνες, βίντεο, να «περιηγούνται» και να φορτώνουν προγράμματα από το Διαδίκτυο.

Παρά ταύτα, τα δίκτυα μετάδοσης της κινητής τηλεφωνίας, τα οποία σχεδιάστηκαν για να μεταδίδουν ένα φωνητικό σήμα, δεν αντικαταστάθηκαν από δίκτυα τεχνολογίας UMTS, η οποία είναι κατάλληλη για τέτοιου είδους μεταδόσεις, ούτε καν ενισχύθηκαν ουσιαστικά, με αποτέλεσμα να περιορίζεται δραστικά η απόδοση του δικτύου.

Φθάσαμε, συνεπώς, σε τέτοιο επίπεδο κορεσμού των δικτύων ώστε να παρατηρείται γενική υποβάθμιση της υπηρεσίας, η οποία περιορίζει δραστικά την διάθεση στο εμπόριο και την αξιοπιστία των νέων αυτών τερματικών των πολυμέσων.

Πως και πότε σκοπεύει η Επιτροπή να θέσει τέρμα στην κατάσταση αυτή;

Με ποιον τρόπο θα προστατευθούν οι χρήστες από την γενική υποβάθμιση της υπηρεσίας αυτής, υποβάθμιση που πλήττει ιδιαίτερα τις νέες υπηρεσίες των πολυμέσων;

Με ποιον τρόπο θα αποζημιωθούν οι καταναλωτές που αγόρασαν μία υπηρεσία της οποίας, στη συνέχεια

Απάντηση του κ. Liikanen εξ ονόματος της Επιτροπής

(21 Μαΐου 2003)

Η Επιτροπή δεν είναι ενήμερη για τον γενικό κορεσμό των δικτύων ή τη μείωση της ποιότητας των υπηρεσιών κινητής τηλεφωνίας.

Δεδομένου ότι οι φορείς εκμετάλλευσης κινητής τηλεφωνίας αντιμετωπίζουν την οικονομική ύφεση από το 2000, και προσπαθώντας να αναπτύξουν δίκτυα και υπηρεσίες κινητών επικοινωνιών τρίτης γενιάς (third generation mobile communications — 3G), προσφέρονται νέες υπηρεσίες δεδομένων μέσω της αναβάθμισης των υφιστάμενων πλατφoρμών πρόσβασης, όπως η Γενική Πακετική Ραδιοϋπηρεσία (Generalised Packet Radio Service — GPRS). Όπως είναι φυσικό, τέτοιες καινοτόμες υπηρεσίες αρχικά συναντούν δυσκολίες (π. χ. διαλειτουργικότητα), τις οποίες, σύμφωνα με παρατηρήσεις της Επιτροπής, οι φορείς εκμετάλλευσης τις εξετάζουν με υψηλή προτεραιότητα.

Αποτελεί πολιτική της Επιτροπής να ενθαρρύνει την επέκταση των δικτύων, στην οποία συμπεριλαμβάνεται το Σχέδιο Δράσης eEurope (ηλεκτρονική Ευρώπη), όπου όλα τα κράτη μέλη έχουν κληθεί να θεσπίσουν μια συνολική ευρυζωνική στρατηγική έως τα τέλη του 2003. Στην ανακοίνωσή της «Ηλεκτρονικές επικοινωνίες: ο δρόμος για την οικονομία της γνώσης» (1), η Επιτροπή παρουσιάζει πολλές δράσεις για την αντιμετώπιση της ανάπτυξης τόσο των δικτύων, όσο και των υπηρεσιών ευρείας ζώνης και 3G. Η Επιτροπή θα υποβάλει στα τέλη του 2003 έκθεση για την κατάσταση όσον αφορά την επέκταση των δικτύων 3G και θα παράσχει διευκρινίσεις για τα ζητήματα της κοινής χρήσης της υποδομής δικτύου.

Εν τέλει, εναπόκειται στους φορείς εκμετάλλευσης κινητής τηλεφωνίας να χρηματοδοτήσουν την αναβάθμιση των υφιστάμενων και των μελλοντικών δικτύων και να εγγυηθούν την ποιότητα υπηρεσιών των δικτύων τους. Η επιτυχία των κινητών υπηρεσιών οδήγησε σε περιορισμένο αριθμό περιπτώσεων με τοπικά υψηλή πυκνότητα χρήσης (π. χ. στις αποκαλούμενες «θερμές περιοχές» ή σε ορισμένα διαστήματα της ημέρας). Η διαθεσιμότητα των υπηρεσιών δικτύου αποτελεί κύριο χαρακτηριστικό επί του οποίου υπάρχει ανταγωνισμός μεταξύ των φορέων εκμετάλλευσης. Η Επιτροπή έχει επομένως την πεποίθηση ότι η δυνατότητα που έχουν οι πελάτες να αλλάξουν φορέα παροχής υπηρεσιών σε περίπτωση υποβάθμισης ή κακής ποιότητας υπηρεσιών αποτελεί ισχυρό κίνητρο για τους φορείς εκμετάλλευσης να αναβαθμίζουν τα δίκτυά τους, σύμφωνα με τη ζήτηση και τον φόρτο του δικτύου, ακόμα περισσότερο δεδομένου ότι η μη διαθεσιμότητα υπηρεσιών θα οδηγούσε σε απώλεια εσόδων.

Η Επιτροπή δεν έχει υπόψη της κάποια γενικευμένη δυσαρέσκεια των πελατών σχετικά με την ποιότητα των υπηρεσιών 2G. Εάν δημιουργηθεί ζήτημα, το θέμα της αποζημίωσης των καταναλωτών εμπίπτει στη συμβατική σχέση μεταξύ καταναλωτή και φορέα παροχής υπηρεσιών.

----

(1)  COM(2003)65 τελικό.

----

----

(2004/C 33 E/112)

ΓΡΑΠΤΗ ΕΡΩΤΗΣΗ Ε-1388/03

υποβολή: Maurizio Turco (NI) προς την Επιτροπή

(15 Απριλίου 2003)

Θέμα:   «Τυχαίοι» θάνατοι στις ιταλικές φυλακές — υπόθεση Luigi Giusti

Λαμβάνοντας υπόψη ότι στις 3 Δεκεμβρίου 2002 ο κ. Luigi Giusti, 58 ετών, συνελήφθη και μεταφέρθηκε στις φυλακές της Napoli Poggioreale με ένταλμα της ανακρίτριας (GIP) Νεάπολης Giovanna Ceppaluni, κατόπιν αιτήματος του Δημοσίου Κατηγόρου (ΡΜ), Francesco Curcio·

κατά τη σύλληψη ήταν γνωστό ότι ο Giusti έπασχε από σοβαρές ασθένειες επικίνδυνες για την ίδια του την επιβίωση (διαβήτης σε προχωρημένο στάδιο που είχε ήδη προκαλέσει ανεπανόρθωτες βλάβες στο αρτηριακό σύστημα: τύφλωση, καρδιοαγγειακά επεισόδια)·

στις 21 Δεκεμβρίου 2002, τα αρχικά διαβήματα της υπεράσπισης δια των οποίων εζητείτο από τους ΡΜ και GIP να ληφθούν υπόψη οι σοβαρές ασθένειες με ιατρικές εξετάσεις που ουδέποτε πραγματοποιήθηκαν, απερρίφθησαν από το Δικαστήριο επανεξέτασης·

στις 27 Ιανουαρίου 2003, η υπεράσπιση προέβη σε περαιτέρω διάβημα για αποφυλάκιση με το οποίο ζητούσε και το ιατρικό δελτίο της φυλακής (το αίτημα απερρίφθη)·

στις 21 Φεβρουαρίου 2003, η υπεράσπιση υπέβαλε αίτημα άρσης της προληπτικής κράτησης λόγω κακής κατάστασης της υγείας του κρατουμένου, αίτημα που η GIP απέρριψε -κατόπιν αρνητικής γνωμοδότησης του ΡΜ — χωρίς να αναφερθεί στο ιατρικό δελτίο και τη μη ικανοποίηση των προληπτικών αναγκών για σοβαρούς λόγους υγείας·

στις 17 Μαρτίου, σύμφωνα με όσα αναφέρθηκαν σε έναν εκ των συνηγόρων, οι αρχές των φυλακών απέστειλαν επείγον φαξ στην GIP επισημαίνοντας τη χειροτέρευση της κατάστασης της υγείας του κρατουμένου και ζητώντας την επείγουσα μεταφορά του στο νοσοκομείο Cardarelli της Νεάπολης (το αίτημα απερρίφθη)·

τη νύχτα μεταξύ 20ής και 21ης Μαρτίου ο κρατούμενος παρουσιάζει οξείς πόνους στο στήθος, πέφτει από το κρεβάτι του και μεταφέρεται στους ώμους από το γιο του Ottavio, και αυτός κρατούμενος, στο ιατρείο των φυλακών· αφού τον εξετάζει το υγειονομικό προσωπικό, ο Luigi Giusti επιστρέφει στο κελί του όπου μετά παρέλευση 2 ωρών χάνει τις αισθήσεις του και ίσως ήδη νεκρός, μεταφέρεται στο νοσοκομείο Ospedale Loreto Mare·

δεν προκύπτει μέχρι σήμερα απαγγελία κατηγορίας έναντι των καταφανώς ανεπαρκών δικαστικών και του υγειονομικού προσωπικού των φυλακών Poggioreale ούτε έχουν τεθεί ενώπιον των ποινικών ευθυνών τους·

λαμβάνοντας επίσης υπόψη ότι σε όλο και περισσότερες περιπτώσεις «υποτιμάται» η κατάσταση της υγείας των κρατουμένων στις φυλακές της Ιταλικής Δημοκρατίας, τόσο εκ μέρους του σωφρονιστικού προσωπικού, όσο και του υγειονομικού·

προτίθεται η Επιτροπή να γνωστοποιήσει ποιες πρωτοβουλίες προτίθεται να αναλάβει ενδεχομένως όσον αφορά την προστασία των θεμελιωδών δικαιωμάτων των κρατουμένων;

Δεν θεωρεί ότι θα ήταν χρήσιμη η εκπόνηση μιας κοινοτικής πράξης που θα καθορίζει τα ελάχιστα κριτήρια προστασίας των δικαιωμάτων των κρατουμένων;

Δεν θεωρεί ότι οι σοβαρές και επανειλημμένες παραβιάσεις των δικαιωμάτων των κρατουμένων, ιδιαίτερα στην Ιταλία, των οποίων η προαναφερθείσα υπόθεση αποτελεί ένα απλό παράδειγμα, συνιστούν παραβίαση των Συνθηκών της ΕΕ;

Απάντηση του κ. Vitorino εξ ονόματος της Επιτροπής

(15 Μαίου 2003)

Η κράτηση του Luigi Giusti από τις ιταλικές αρχές πρέπει να θεωρηθεί θέμα που αφορά την τήρηση του νόμου και της τάξης καθώς και τη διαφύλαξη της εσωτερικής ασφάλειας. Σύμφωνα με το άρθρο 33 της συνθήκης για την Ευρωπαϊκή Ένωση, αρμόδια για τη λήψη μέτρων για την τήρηση της δημόσιας τάξης και τη διαφύλαξη της εσωτερικής ασφάλειας είναι τα κράτη μέλη.

Όσον αφορά ενδεχόμενες ενέργειες εκ μέρους της Επιτροπής, η Επιτροπή με λύπη της γνωρίζει στο Αξιότιμο Μέλος του Κοινοβουλίου ότι δεν μπορεί να παρέμβει σε τέτοια θέματα που εμπίπτουν πλήρως στην αρμοδιότητα των ιταλικών αρχών.

Πρέπει πάντως να σημειωθεί ότι η Επιτροπή εξετάζει επί του παρόντος το θέμα της προδικαστικής κράτησης και εναλλακτικές πρακτικές της σε ευρωπαϊκό επίπεδο. Η πρωτοβουλία αυτή στηρίζεται σε πρόγραμμα μέτρων για την εφαρμογή της αρχής της αμοιβαίας αναγνώρισης των ποινικών αποφάσεων (1) (ειδικότερα τα μέτρα 9 και 10). Αργότερα, εντός του 2003, θα δημοσιευθεί σχετικά Πράσινο Βιβλίο.

Στις 19 Φεβρουαρίου 2003, η Επιτροπή δημοσίευσε επίσης Πράσινο Βιβλίο για τις δικονομικές εγγυήσεις υπέρ υπόπτων και κατηγορουμένων σε ποινικές διαδικασίες σε ολόκληρη την Ευρωπαϊκή Ένωση (2). Το Πράσινο Βιβλίο για τις δικονομικές εγγυήσεις επικεντρώνεται στο δικαίωμα νομικής συνδρομής και εκπροσώπησης, το δικαίωμα παράστασης ικανού, ειδικευμένου διερμηνέα ή/και μεταφραστή, ενδεδειγμένη προστασία ιδιαίτερα ευάλωτων κατηγοριών, προξενική συνδρομή και της γνωστοποίησης της ύπαρξης δικαιωμάτων («έγγραφο δικαιωμάτων»).

----

(1)ΕΕ C 12 της 15.1.2001.

(2)  COM(2003)75 τελικό.

----

----

(2004/C 33 E/113)

ΓΡΑΠΤΗ ΕΡΩΤΗΣΗ Ε-1390/03

υποβολή: Antonio Di Pietro (ELDR) προς την Επιτροπή

(15 Απριλίου 2003)

Θέμα:   Εφαρμογή των συμφωνιών για τη διπλή ιθαγένεια εκ μέρους ορισμένων κρατιδίων της Ομοσπονδιακής Δημοκρατίας της Γερμανίας

Η Συνθήκη ίδρυσης της ΕΕ προβλέπει την καθιέρωση μιας ευρωπαϊκής ιθαγένειας

Η κυβέρνηση της Ομοσπονδιακής Γερμανίας υπέγραψε στις 19 Σεπτεμβρίου 2001 την Ευρωπαϊκή Σύμβαση περί ιθαγένειας της 6ης Νοεμβρίου 1997 και απεχώρησε από τη Σύμβαση για την έκπτωση της διπλής ιθαγένειας και την υποχρέωση στρατιωτικής θητείας σε περισσότερες χώρες της 6ης Μαΐου 1963.

Ο νόμος που τροποποιεί το δίκαιο περί ιθαγένειας στη Γερμανία (Gesetz zur Reform des Staatsangehörigkeitsrechts) της 15ης Ιουλίου 1999 και ετέθη σε ισχύ την 1η Ιανουαρίου 2000, καθορίζει ότι η χορήγηση της διπλής ιθαγένειας σε πολίτες της ΕΕ που διαμένουν στη Γερμανία πρέπει να υπόκειται στο κριτήριο της αμοιβαιότητας.

Στις 25 Μαΐου 2002 ένα υπουργικό διάταγμα της Ιταλικής Δημοκρατίας καθόρισε ότι οι πολίτες της ΕΕ μπορούν να καταστούν ιταλοί χωρίς απώλεια της ιθαγένειάς τους και το αντίθετο ορίζοντας τους όρους της αμοιβαιότητας της γερμανικής νομοθεσίας.

Κατόπιν διμερούς συνεννόησης μεταξύ Ιταλίας και Γερμανίας, εφαρμόζεται από 22ας Δεκεμβρίου η διάταξη βάσει του άρθρου 87 παρ. 2 του προαναφερθέντος γερμανικού νόμου περί ιθαγενείας που καθιστά δυνατόν για τους ιταλούς που διαβιούν στη Γερμανία και πληρούν ορισμένες προϋποθέσεις να υποβάλουν αίτηση για τη χορήγηση της γερμανικής ιθαγένειας χωρίς απώλεια της ιταλικής. Τα κρατίδια της Βαυαρίας και της Βάδης- Βυρτεμβέργης ωστόσο, έδωσαν στον κανόνα περιοριστική ερμηνεία, μη θεωρώντας ότι υφίστανται μεταξύ Ιταλίας και Γερμανίας οι προβλεπόμενοι όροι αμοιβαιότητας καθόσον το ιταλικό μέτρο δεν είναι νόμος αλλά μια απλή διοικητική πράξη.

Υπό το πρίσμα των πληροφοριών αυτών ποιες πρωτοβουλίες προτίθεται να αναλάβει η Επιτροπή προκειμένου να προστατευθούν τα δικαιώματα των ιταλών πολιτών που διαμένουν στα προαναφερθέντα κρατίδια και να εξομοιωθούν οι κανόνες περί ιθαγένειας σε ευρωπαϊκό επίπεδο εις τρόπον ώστε να επιλυθεί εξαρχής κάθε νομική και πολιτική αντιδικία που θα μπορούσε να προκύψει μεταξύ των χωρών της ΕΕ όσον αφορά την εθνικότητα;

Απάντηση του κ. Vitorino εξ ονόματος της Επιτροπής

(15 Μαίου 2003)

Η Επιτροπή επισημαίνει ότι τα θέματα σχετικά με τη διπλή ιθαγένεια και η νομοθεσία περί ιθαγένειας που αναφέρει το Αξιότιμο Μέλος του Κοινοβουλίου υπόκεινται στην αρμοδιότητα των κρατών μελών. Αυτό επιβεβαιώνεται με τη δήλωση για την ιθαγένεια κράτους μέλους, που αποτελεί παράρτημα της συνθήκης του Μάαστριχτ και ορίζει ότι η ιθαγένεια κράτους μέλους ρυθμίζεται αποκλειστικά και μόνο από τη νομοθεσία του ενδιαφερόμενου κράτους μέλους. Το θέμα δεν υπάγεται στην αρμοδιότητα της Ένωσης. Ως εκ τούτου, κάθε κράτος μέλος, λαμβάνοντας υπόψη την κοινοτική νομοθεσία, οφείλει να καθορίζει τους όρους για την απόκτηση και την απώλεια της ιθαγένειας (1), συμπεριλαμβανομένων και των κανόνων σχετικά με τη διπλή ιθαγένεια.

Υπό το πρίσμα αυτό, η Επιτροπή δεν είναι σε θέση να λάβει καμία πρωτοβουλία για το εν λόγω θέμα.

----

(1)  Βλ. απόφαση του Δικαστηρίου των Ευρωπαϊκών Κοινοτήτων στην υπόθεση C-369/90 Micheletti της 7.7.1992, ΝΕΔ 1992, σ. I-4239.

----

----

(2004/C 33 E/114)

ΓΡΑΠΤΗ ΕΡΩΤΗΣΗ Ρ-1404/03

υποβολή: Luigi Vinci (GUE/NGL) προς την Επιτροπή

(11 Απριλίου 2003)

Θέμα:   Προστασία των Χώρων Κοινοτικής Σημασίας (ΧΚΣ) και των Περιοχών Ειδικής Προστασίας (ΠΕΠ) στην Basilicata (Ιταλία) σε πλαίσιο σεβασμού των οδηγιών Habitat 92/43/ΕΟΚ και Πτηνά 79/409/ΕΟΚ

Λαμβάνοντας υπόψη ότι οι ΧΚΣ (ΙΤ9220090 Foce Bradano, IT9220085 Costa Jonica Foce Basento, IT9220095 Costa Jonica Foce Cavone, IT9220080 Costa Jonica Foce Agri) και η ΠΕΠ (ΙΤ9220065 Bosco Pantano di Policoro και Costa Jonica Foce Sinni) απειλούνται σοβαρά από τουριστικές υποδομές και υποδομές θαλασσίων λουτρών η υλοποίηση των οποίων προβλέπεται πλησίον ή και εντός των προστατευομένων αυτών περιοχών·

η προστασία των περιοχών αυτών είναι ουσιαστικής σημασίας για τη βιοποικιλότητα, τους βιoτόπους και τους τόπους φωλεασμού της θαλάσσιας χελώνας (καρέτα-καρέτα) και της ενυδρίδας (Lutra lutra), καθώς και άλλων ζώων βάσει του παραρτήματος II της οδηγίας 92/43/CEE (1) και λόγω παρουσίας διαφόρων ειδών αποδημητικών πτηνών που περιλαμβάνονται στο παράρτημα Ι της οδηγίας 79/409/CEE (2);

το 2002 μετά τις καταγγελίες του Ιταλικού Συνδέσμου Προστασίας Πτηνών (ΙΣΠΠ) και της Επιτροπής Προστασίας της Ακτής του Ιονίου προς την Επιτροπή 2002/4799, SG (2002) Α/7425 και 2002/4800, SG (2002) Α/6930/2 το Υπουργείο Περιβάλλοντος της Ιταλικής Δημοκρατίας ζήτησε από την Περιφέρεια Basilicata να συλλέξει την αναγκαία τεκμηρίωση προκειμένου να μην κινηθεί διαδικασία παραβίασης κατά του Ιταλικού Κράτους για παραβίαση των ως άνω οδηγιών·

της κατασκευής των εν λόγω υποδομών, για μερικές εκ των οποίων έχει ήδη αρχίσει, πρέπει να προηγούνται και τούτο προκειμένου να τηρηθούν οι ισχύοντες κανόνες, Αξιολογήσεις Περιβαλλοντικών Επιπτώσεων, ενώ μέχρι σήμερα έχει υποβληθεί μια μόνο μελέτη ΑΠΕ·

παρά την απόφαση 801/2002 του Περιφερειακού Διοικητικού Δικαστηρίου της Basilicata, που έκανε δεκτή την προσφυγή του ΙΣΠΠ κατά μιας μελέτης, το Συμβούλιο του Κράτους την ακύρωσε στις 14.1.2003 εξουσιοδοτώντας την επανέναρξη των έργων ακόμη και χωρίς ΑΠΕ και αξιολογήσεις των συνεπειών που είναι υποχρεωτικές για τις περιοχές ΧΚΣ και ΠΕΠ που εμπίπτουν στο Δίκτυο Natura 2000·

οι ΧΚΣ και ΠΕΠ ΙΤ9220095 και ZPS ΙΤ9220055 εμπίπτουν σε κοινοτικά προγράμματα προστασίας του περιβάλλοντος και συγκεκριμένα ο πρώτος στην Κοινοτική Πρωτοβουλία Envireg για την απορρύπανση και αναμόρφωση της ακτής στην εκβολή του ποταμού Cavone και η δεύτερη στο πρόγραμμα LIFE Natura που διαχειρίζεται ο Εθνικός Οργανισμός Εναλλακτικών Μορφών Ενέργειας των Περιφερειών Λατίου και Basilicata·

ποιες πρωτοβουλίες προτίθεται να αναλάβει η Επιτροπή για να σταματήσει τις παραβιάσεις των κοινοτικών οδηγιών και να προασπίσει την αποτελεσματικότητα των κοινοτικών προγραμμάτων και πρωτοβουλιών για την προστασία του περιβάλλοντος που συγχρηματοδοτούνται από την ΕΕ;

Απάντηση της κυρίας Wallström εξ ονόματος της Επιτροπής

(21 Μαίου 2003)

Η Επιτροπή έλαβε καταγγελία για τα θέματα στα οποία αναφέρεται το Αξιότιμο Μέλος του Κοινοβουλίου σχετικά με την εσφαλμένη εφαρμογή των οδηγιών 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (3), μετά από τις τροποποιήσεις που εισήχθησαν από την οδηγία 97/11/ΕΚ του Συμβουλίου, της 3ης Μαρτίου 1997 (4), την οδηγία 79/409/ΕΟΚ, της 2ας Απριλίου 1979, περί της διατηρήσεως των αγρίων πτηνών (5) και την οδηγία 92/43/ΕΟΚ, της 21ης Μαΐου 1992, για τη διατήρηση των φυσικών οικοτόπων, καθώς και της άγριας πανίδας και χλωρίδας (6). Η εν λόγω καταγγελία αυτή τη στιγμή εξετάζεται.

Οι πληροφορίες που έδωσε το Αξιότιμο Μέλος του Κοινοβουλίου έχουν προστεθεί στον προαναφερθέντα φάκελο της καταγγελίας.

Εάν η Επιτροπή καταλήξει στο συμπέρασμα ότι υπάρχει παραβίαση του κοινοτικού δικαίου στη συγκεκριμένη περίπτωση, δεν θα διστάσει, ως θεματοφύλακας της Συνθήκης, να λάβει όλα τα αναγκαία μέτρα, συμπεριλαμβανομένων των διαδικασιών επί παραβάσει, σύμφωνα με το άρθρο 226 της Συνθήκης ΕΚ, προκειμένου να διασφαλίσει την τήρηση του σχετικού κοινοτικού δικαίου.

Επιπλέον, η Επιτροπή έχει λάβει τα αναγκαία μέτρα στην περιοχή Basilicata προκειμένου να εξακριβώσει εάν το Ευρωπαϊκό Ταμείο Περιφερειακής Ανάπτυξης (ΕΤΠΑ) συγχρηματοδοτεί τις τουριστικές εγκαταστάσεις κοντά ή εντός των Τόπων Κοινοτικής Σημασίας (ΤΚΣ — Sites of Community Importance (SCIs)) ή των Ζωνών Ειδικής Προστασίας (ΖΕΠ — Special Protection Areas (SPAs)) που μνημονεύονται στην ερώτηση. Επιπλέον, η Επιτροπή εξακολουθεί δραστήρια να επιβλέπει και να ελέγχει τη χρήση των διαρθρωτικών ταμείων στο πλαίσιο του επιχειρησιακού προγράμματος για τη Basilicata, συμπεριλαμβανομένης της συμμόρφωσης των επιλεγμένων έργων με τους κανονισμούς του Ευρωπαϊκού Ταμείου Περιφερειακής Ανάπτυξης (ΕΤΠΑ) και με το κοινοτικό δίκαιο.

----

(1)ΕΕ L 206 της 22.7.1992, σελ. 7.

(2)ΕΕ L 103 της 25.4.1979, σελ. 1.

(3)ΕΕ L 175 της 5.7.1985.

(4)ΕΕ L 73 της 14.3.1997.

(5)ΕΕ L 103 της 25.4.1979.

(6)ΕΕ L 206 της 22.7.1992.

----

----

(2004/C 33 E/115)

ΓΡΑΠΤΗ ΕΡΩΤΗΣΗ Ε-1407/03

υποβολή: Kathleen Van Brempt (PSE) προς την Επιτροπή

(23 Απριλίου 2003)

Θέμα:   Προστατευτική ενδυμασία για τους οδηγούς μοτοσυκλετών

Η προστατευτική ενδυμασία είναι μείζονος σημασίας για τους μοτοσυκλετιστές, αλλά κοστίζει ακριβά. Ωστόσο, ο κατάλληλος εξοπλισμός μπορεί να σώσει ζωές. Οι οργανώσεις μοτοσυκλετιστών ζητούν ως εκ τούτου να μειωθεί ο ΦΠΑ για τις προστατευτικές ενδυμασίες, από 21 % σε 6 %, όπως συμβαίνει με το προστατευτικό κράνος που επιβάλλεται δια νόμου. Στο αίτημα αυτό, οι εθνικές αρχές απαντούν ότι εν προκειμένω, η μείωση του ΦΠΑ δεν είναι δυνατόν να αποφασισθεί παρά μόνο σε επίπεδο «Ευρώπης».

Γνωρίζει η Επιτροπή σχετικά με το ως άνω αίτημα των μοτοσυκλετιστών;

Είναι διατεθειμένη η Επιτροπή να αναλάβει πρωτοβουλία με στόχο τη μείωση του συντελεστή ΦΠΑ επί των προστατευτικών ενδυμάτων;

Εάν όχι, με ποιον τρόπο προωθεί η Επιτροπή τη χρήση προστατευτικής ενδυμασίας από τους οδηγούς μοτοσυκλετών;

Απάντηση του κ. Bolkestein Εξ ονόματος της Επιτροπής

(16 Ιουνίου 2003)

Η Επιτροπή, όπως είχε ήδη επισημάνει στην ανακοίνωσή της σχετικά με τη νέα στρατηγική ΦΠΑ (1) και υπενθυμίσει στην έκθεση για τους μειωμένους συντελεστές που εγκρίθηκε τον Οκτώβριο του 2001 (2), έχει την πρόθεση να προβεί σε μια γενική αναθεώρηση της δομής των μειωμένων συντελεστών κατά το πρώτο εξάμηνο του 2003. Στο πλαίσιο αυτό, θα εξετασθούν όλες οι αιτήσεις των διαφόρων κατηγοριών ώστε να τους χορηγηθεί μειωμένος συντελεστής. Πράγματι, διάφοροι τομείς δραστηριοτήτων εξέφρασαν συχνά το ενδιαφέρον τους για τη χρησιμοποίηση φορολογικών κινήτρων, ιδίως μειωμένων συντελεστών ΦΠΑ.

Η Επιτροπή έχει ήδη ενημερωθεί για τις αιτήσεις των διαφόρων οργανώσεων μοτοσυκλετιστών που ζητούν μειωμένους συντελεστές ΦΠΑ για την προστατευτική ενδυμασία.

Προς το παρόν, ο κανονικός συντελεστής εφαρμόζεται σε 14 κράτη μέλη. Ο συντελεστής αυτός ποικίλλει, στην Κοινότητα, μεταξύ 15 και 25 %. Κατέξαίρεση, επιτράπηκε στο Ηνωμένο Βασίλειο για μια μεταβατική περίοδο, να συνεχίζει να εφαρμόζει το μηδενικό συντελεστή που εφαρμοζόταν στην επικράτειά του από την 1η Ιανουαρίου 1991. Η κατάσταση λοιπόν είναι σχετικά εναρμονισμένη στην Κοινότητα.

Η Επιτροπή στην πρόταση που θα υποβάλει προσεχώς θα έχει ως κύριο στόχο τη βελτίωση της λειτουργίας της εσωτερικής αγοράς με την ορθολογικοποίηση της χρησιμοποίησης των μειωμένων συντελεστών από τα κράτη μέλη για να αποφευχθούν ενδεχόμενες στρεβλώσεις του ανταγωνισμού και να δοθούν στα κράτη μέλη ίσες δυνατότητες εφαρμογής των μειωμένων συντελεστών.

Όσον αφορά τις άλλες ενέργειες που ανέλαβε η Επιτροπή για την προώθηση των προστατευτικών ενδυμάτων που προορίζονται για τους οδηγούς μοτοσυκλετών, η Επιτροπή εξετάζει τη δυνατότητα να λάβει πρωτοβουλία για να εναρμονισθούν οι όροι χρησιμοποίησης κράνους από τους οδηγούς δίκυκλων οχημάτων, καθώς και να ενισχύσει τις εκστρατείες ευαισθητοποίησης για να προωθηθεί η χρησιμοποίηση προστατευτικού εξοπλισμού από τους χρήστες δίκυκλων οχημάτων.

Η Ένωση αναγνώρισε το 1998 τον κανονισμό αριθ. 22 της Οικονομικής Επιτροπής για την Ευρώπη των Ηνωμένων Εθνών που επιτρέπει τη νομιμοποίηση του κράνους για τους μοτοσικλετιστές. Τα προστατευτικά μέσα που προορίζονται να ενσωματωθούν στα ενδύματα για τους μοτοσυκλετιστές καλύπτονται από την οδηγία 89/686/ΕΟΚ (3) που καθιστά υποχρεωτική τη σήμανση ΕΚ για όλα τα προϊόντα που έχουν ειδικά προστατευτικά χαρακτηριστικά. Η οδηγία αυτή και ιδίως το σχέδιο αναθεώρησής της που έχει αρχίσει να εφαρμόζεται εγγυάται υψηλό επίπεδο όσον αφορά την προστασία της υγείας και της ασφάλειας του χρήστη του μεμονωμένου προστατευτικού εξοπλισμού. Επιπλέον η σήμανση ΕΚ συμβάλλει στη διαφάνεια της αγοράς και τα προϊόντα που είναι σύμφωνα με την οδηγία διακρίνονται σαφώς από τα άλλα προϊόντα που δεν έχουν ειδική προστατευτική λειτουργία.

----

(1)  COM(2000)348 τελικό.

(2)  COM(2001)599 τελικό.

(3)  Οδηγία 89/686/ΕΟΚ του Συμβουλίου της 21ης Δεκεμβρίου 1989, για την προσέγγιση των νομοθεσιών των κρατών μελών σχετικά με τα μέσα ατομικής προστασίας, ΕΕ L 399 της 30.12.1989.

----

----

(2004/C 33 E/116)

ΓΡΑΠΤΗ ΕΡΩΤΗΣΗ Ε-1413/03

υποβολή: Graham Watson (ELDR) προς την Επιτροπή

(23 Απριλίου 2003)

Θέμα:   Εκροή/επεξεργασία λυμάτων

Θα μπορούσε η Επιτροπή να αναφέρει σε ποιό βαθμό τα αποχετευτικά συστήματα των Βρυξελλών και του Μιλάνου ανταποκρίνονται στην ευρωπαϊκή νομοθεσία περί εκροής και επεξεργασίας λυμάτων;

Απάντηση της κας Wallström εξ ονόματος της Επιτροπής

(23 Μαίου 2003)

Η Οδηγία 91/271/ΕΟΚ του Συμβουλίου της 21ης Μαΐου 1991 για την επεξεργασία των αστικών λυμάτων (1) απαιτεί από τα κράτη μέλη να εξασφαλίζουν ότι όλοι οι οικισμοί άνω των 2000 μονάδων ισοδύναμου πληθυσμού (μ. ι. π.) (2) είναι εφοδιασμένοι με συστήματα συλλογής και αποχέτευσης των αστικών λυμάτων. Οι προθεσμίες κατασκευής των συστημάτων αυτών είναι η 31η Δεκεμβρίου 1998 (τριτογενής επεξεργασία), η 31η Δεκεμβρίου 2000 και η 31η Δεκεμβρίου 2005, ανάλογα με το μέγεθος του αστικού κέντρου και την ευαισθησία των υδάτων υποδοχής.

Εις ό,τι αφορά το Μιλάνο, η Επιτροπή κίνησε διαδικασία επί παραβάσει κατά της Ιταλίας για μη συμμόρφωσή της με την εν λόγω οδηγία, επειδή τα λύματα στο Μιλάνο εκχέονται σε λεκάνες απορροής χωρίς την αναγκαία εξαντλητική (τριτογενή) επεξεργασία. Σε απόφασή του της 25ης Απριλίου 2002, το Ευρωπαϊκό Δικαστήριο τάχθηκε υπέρ των απόψεων της Επιτροπής.

Η κατασκευή τριών κέντρων επεξεργασίας λυμάτων στο Μιλάνο βρίσκεται σε εξέλιξη. Οι ιταλικές αρχές πληροφόρησαν την Επιτροπή ότι, σύμφωνα με τις προβλέψεις τους, οι εγκαταστάσεις «Milano Sud» (που θα επεξεργάζονται το 40 % των αστικών λυμάατων του Μιλάνου) και «Peschiera» (10 %) θα είναι έτοιμες για λειτουργία στα τέλη του 2004. Το κέντρο «Nosedo» προβλέπεται να επεξεργάζεται το 50 % των αστικών λυμάτων του Μιλάνου. Οι ιταλικές αρχές δήλωσαν ότι το εν λόγω κέντρο άρχισε να λειτουργεί σε ποσοστό 25 % του δυναμικού του, τον Απρίλιο του 2003. Η πλήρης λειτουργία του θα επιτευχθεί τον Ιανουάριο του 2005. Η Επιτροπή εξακολουθεί να παρακολουθεί εκ του σύνεγγυς την κατάσταση.

Επίσης, η Επιτροπή κίνησε διαδικασία επί παραβάσει κατά του Βελγίου, λόγω ανεπεξέργαστων απορρίψεων λυμάτων από τις Βρυξέλλες. Η υπόθεση ήχθη ενώπιον του Ευρωπαϊκού Δικαστηρίου τον Ιανουάριο του 2003. Σύμφωνα με τις βελγικές αρχές, σημειώνεται πρόοδος στο επενδυτικό πρόγραμμα για κέντρα εξαντλητικής (τριτογενούς) επεξεργασίας, για τις Βρυξέλλες. Η προβλεπόμενη ημερομηνία ολοκλήρωσης είναι ο Ιούνιος 2006.

Τέλος, σε υπό κατάρτισιν έκθεση της Επιτροπής σχετικά με την εφαρμογή της οδηγίας του Συμβουλίου 91/271/ΕΟΚ περί αστικών λυμάτων, περιέχονται πληροφορίες για την παρούσα κατάσταση στην Ένωση, όσον αφορά την επεξεργασία. Η έκθεση θα ολοκληρωθεί και θα διατίθεται εντός των προσεχών μηνών.

----

(1)ΕΕ L 135 της 30.5.1991, όπως τροποποιήθηκε από την Οδηγία της Επιτροπής 98/15/ΕΚ της 27ης Φεβρουαρίου 1998, EE L 67 της 7.3.1998.

(2)  Μονάδα μέτρησης της οργανικής ρύπανσης, η οποία αντιστοιχεί στη μέση ρύπανση που παράγεται ανά άτομο/ημέρα.

----

----

(2004/C 33 E/117)

ΓΡΑΠΤΗ ΕΡΩΤΗΣΗ Ε-1428/03

υποβολή: Laura Gonzalez Alvarez (GUE/NGL) και Salvador Jové Peres (GUE/NGL) προς την Επιτροπή

(24 Απριλίου 2003)

Θέμα:   Πρόγραμμα πολεοδόμησης στην Πίνια δε Ρόσα (Μπλάνες-Καταλωνία)

Η γεωργική περιοχή «Πίνια δε Ρόσα», τελευταίος φυσικός χώρος της παράκτιας λωρίδας (1 400 μέτρα πρόσοψης στην θάλασσα) η οποία δεν έχει οικοδομηθεί στην κοινοτική περιοχή της Μπλάνες, περιλαμβάνει τον Τροπικό Κήπο της Πίνια δε Ρόσα (700 είδη), ένα δάσος ηλικίας 60 ετών από βελανιδιές και πεύκα, βραχώδεις ακτές σε άριστη κατάσταση, καθώς και πλούσια πανίδα και χλωρίδα, τόσο στην υποθαλάσσια περιοχή όσο και στην ακτή.

Η πρόταση σύστασης του Ευρωπαϊκού Κοινοβουλίου και του Συμβουλίου με την Ολοκληρωμένη Διαχείριση των Παράκτιων Ζωνών της Ευρώπης συνιστά την κατάστρωση εθνικών στρατηγικών για την προστασία του παράκτιου περιβάλλοντος το οποίο απειλείται κυρίως στις ακτές της Μεσογείου.

Από το 1994, πολλές ομάδες επενδυτών έχουν εκδηλώσει την πρόθεση να κατασκευάσουν κατοικίες στον φυσικό αυτό χώρο, πράγμα που θα σήμαινε για την κοινότητα Μπλάνες την απώλεια της φυσικής αυτής ακτής.

Λαμβανομένων υπόψη των ανωτέρω και εάν, καθώς φαίνεται, υλοποιηθεί το σχετικό πρόγραμμα πολεοδόμησης, δεν εκτιμά η Επιτροπή ότι τα σχέδια αυτά θα παραβίαζαν συγκεκριμένα τις εξής οδηγίες:

Απάντηση της κας Wallström εξ ονόματος της Επιτροπής

(16 Ιουνίου 2003)

Τα Αξιότιμα Μέλη ερωτούν την Επιτροπή κατά πόσον η πρόταση πολεοδομικού έργου στην Pinya de Rosa (Blanes-Καταλωνία-Ισπανία) υπόκειται στις διατάξεις της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (οδηγία ΕΠΕ), όπως τροποποιήθηκε από την οδηγία 97/11/ΕΚ του Συμβουλίου της 3ης Μαρτίου 1997, και της οδηγίας 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων, καθώς και της άγριας πανίδας και χλωρίδας (οδηγία για τα ενδιαιτήματα).

Τα Αξιότιμα Μέλη αναφέρουν ότι η γεωργική περιοχή Pinya de Rosa είναι ο τελευταίος φυσικός χώρος της παράκτιας λωρίδας της κοινότητας Blanes, με 1 400 μέτρα πρόσοψης στην θάλασσα, ο οποίος περιλαμβάνει Τροπικό Κήπο (700 είδη), ένα δάσος από βελανιδιές και πεύκα ηλικίας άνω των 60 ετών, καθώς και πλούσια χλωρίδα και πανίδα, τόσο στον θαλάσσιο βυθό, όσο και στην ακτή.

Σύμφωνα με την οδηγία ΕΠΕ, τα κράτη μέλη υποχρεούνται να μεριμνούν ώστε τα έργα που, ιδίως, λόγω της φύσης, του μεγέθους ή της θέσης τους, μπορούν να έχουν σημαντικές επιπτώσεις στο περιβάλλον, να υποβάλλονται σε εκτίμηση όσον αφορά τις περιβαλλοντικές επιπτώσεις τους πριν δοθεί η άδεια κατασκευής. Ορισμένα έργα υποδομής και έργα τουρισμού και αναψυχής περιλαμβάνονται στο παράρτημα II της οδηγίας ΕΠΕ, το οποίο θα μπορούσε να καλύψει το πολεοδομικό έργο που αναφέρουν τα Αξιότιμα Μέλη. Στην περίπτωση αυτή, τα κράτη μέλη οφείλουν να προσδιορίσουν κατά πόσον το έργο ενδέχεται να έχει σημαντικές επιπτώσεις στο περιβάλλον, κατά περίπτωση ή χρησιμοποιώντας κατώφλια ή κριτήρια. Λαμβάνονται υπόψη τα σχετικά κριτήρια επιλογής που παρατίθενται στο παράρτημα III της οδηγίας ΕΠΕ. Εάν πληρούνται τα κριτήρια, πρέπει να διεξαχθεί εκτίμηση των περιβαλλοντικών επιπτώσεων.

Όσον αφορά την οδηγία για τα ενδιαιτήματα, τα κράτη μέλη είναι υπεύθυνα για τον χαρακτηρισμό των τόπων ως κοινοτικής σημασίας. Οι τόποι αυτοί πρέπει να πληρούν τα κριτήρια που παρατίθενται στο παράρτημα III, στάδιο 1 της οδηγίας για τα ενδιαιτήματα. Τα κριτήρια βασίζονται σε αξιολόγηση, σε εθνικό επίπεδο, της σχετικής σημασίας των τόπων για κάθε τύπο φυσικού ενδιαιτήματος κοινοτικού ενδιαφέροντος και κάθε είδος κοινοτικού ενδιαφέροντος που για την προστασία του απαιτείται να καθορισθούν ειδικές ζώνες διατήρησης.

Σύμφωνα με τις διαθέσιμες πληροφορίες, ο τόπος δεν έχει προταθεί από τις ισπανικές αρχές ως τόπος κοινοτικής σημασίας, ούτε έχει χαρακτηρισθεί ως ειδική ζώνη διατήρησης για τα πτηνά.

----

(1)ΕΕ L 175 της 5.7.1985, σελ. 40.

(2)ΕΕ L 73 της 14.3.1997, σελ. 5.

(3)ΕΕ L 206 της 22.7.1992, σελ. 7.

----

----

(2004/C 33 E/118)

ΓΡΑΠΤΗ ΕΡΩΤΗΣΗ Ε-1430/03

υποβολή: Laura González Alvarez (GUE/NGL) προς την Επιτροπή

(24 Απριλίου 2003)

Θέμα:   Περιβαλλοντικοί κίνδυνοι στον Κόλπο της Algeciras.

Στις 20 Ιανουαρίου 2003 η «Greenpeace» διοργάνωσε εκδήλωση διαμαρτυρίας στα ύδατα του Κόλπου της Αλχεθίρας κατά του πετρελαιοφόρου απλής καρίνας «Vemamagna» το οποίο ναυπηγήθηκε το 1978 και παρουσιάζει πολλές ομοιότητες με το «Πρεστίζ». Το εν λόγω πλοίο ιδιοκτησίας της εταιρείας Vemaoil, υπό σημαία ευκαιρίας, αναπτύσσει δραστηριότητες ιδιαίτερα ρυπαίνουσες (πλωτό πρατήριο καυσίμων) πέραν του κινδύνου που αποτελεί και η ίδια η παρουσία του πλοίου αυτού στον κόλπο.

Στις 17 Μαρτίου 2003 έσπασαν οι κάβοι του πετρελαιοφόρου και το πλοίο έμεινε ακυβέρνητο με φορτίο 70 000 τόνους πετρελαίου, πράγμα που θα μπορούσε να προκαλέσει και νέα καταστροφή όπως αυτή που προκάλεσε το Πρεστίζ.

Στις 6 Δεκεμβρίου 2002, το Συμβούλιο Μεταφορών αποφάσισε να λάβει πρόσθετα μέτρα για την ενίσχυση της ασφάλειας στη θάλασσα και να εφαρμόσει τα μέτρα αυτά άμεσα, σύμφωνα με τις οδηγίες της Επιτροπής και του Ευρωπαϊκού Κοινοβουλίου οι οποίες ενεκρίθησαν στο πλαίσιο των πακέτων μέτρων Έρικα Ι και II.

Ποιες πρωτοβουλίες σκοπεύει να αναλάβει η Επιτροπή προκειμένου να θέσει πλήρως και χωρίς καθυστέρηση τα υφιστάμενα στο επίπεδο της ΕΕ μέτρα σε θέματα ασφάλειας στη θάλασσα, όσον αφορά το εν λόγω πετρελαιοφόρο;

Απάντηση της κας de Palacio εξ ονόματος της Επιτροπής

(16 Ιουνίου 2003)

Όσον αφορά τις πρωτοβουλίες που ανέλαβε η Επιτροπή με σκοπό να βελτιώσει την ασφάλεια της ναυσιπλοίας και την προστασία του περιβάλλοντος κατόπιν του ναυαγίου του Prestige, το Αξιότιμο Μέλος καλείται να ανατρέξει στην ανακοίνωση της 3ης Δεκεμβρίου 2002, καθώς και στις διάφορες εκθέσεις προόδου που υποβλήθηκαν στα κοινοτικά όργανα: έκθεση της 5ης Μαρτίου 2003 προς το Ευρωπαϊκό Συμβούλιο (1) σχετικά με τα μέτρα που πρέπει να ληφθούν για την αντιμετώπιση των συνεπειών του ναυαγίου του Prestige και έγγραφο εργασίας της Επιτροπής που αφορά έκθεση σχετικά με το ναυάγιο του πετρελαιοφόρου Prestige, που κατατέθηκε κατά την ακρόαση στην Επιτροπή Περιφερειακής Πολιτικής, Μεταφορών και Τουρισμού του Κοινοβουλίου, στις 19 Μαρτίου 2003.

Μεταξύ των μέτρων που αφορούν ειδικότερα τα πετρελαιοφόρα μονού κύτους, όπως το «Vemamagna», η Επιτροπή επισημαίνει ιδιαίτερα την πρόταση κανονισμού (2) για την απαγόρευση μεταφοράς βαρέων κλασμάτων πετρελαίου σε πετρελαιοφόρα μονού κύτους που προορίζονται να καταπλεύσουν ή αποπλέουν από λιμένες της Ένωσης και για την επίσπευση της αντικατάστασης των πετρελαιοφόρων μονού κύτους από πετρελαιοφόρα διπλού κύτους. Η πρόταση αυτή, που διαβιβάσθηκε στα νομοθετικά όργανα στις 20 Δεκεμβρίου 2002, εν τω μεταξύ συγκέντρωσε συναίνεση στο πλαίσιο του Συμβουλίου, εγκρίθηκε δε σχέδιο θετικής γνώμης από την Επιτροπή Περιφερειακής Πολιτικής, Μεταφορών και Τουρισμού του Κοινοβουλίου, και επομένως μπορεί να προβλεφθεί ότι θα εγκριθεί σε πρώτη ανάγνωση από το Κοινοβούλιο, κατά την επόμενη ολομέλειά του τον Ιούνιο του 2003.

Συν τοις άλλοις, στις 13 Μαρτίου 2001, η Επιτροπή υπέβαλε πρόταση σχετικά με την προστασία του περιβάλλοντος μέσω του ποινικού δικαίου (3) και, τέλος, στις 5 Μαρτίου 2003, διαβίβασε στο Ευρωπαϊκό Κοινοβούλιο και στο Συμβούλιο πρόταση οδηγίας (4) σχετικά με τη ρύπανση από πλοία και την εισαγωγή κυρώσεων, συμπεριλαμβανομένων ποινικών κυρώσεων, για αδικήματα ρύπανσης. Η εν λόγω πρόταση αφορά τις παράνομες απορρίψεις και τα σοβαρά περιστατικά ρύπανσης από υδρογονάνθρακες. Καλύπτει ολόκληρη την αλυσίδα καταλογισμού των ευθυνών. Κατά συνέπεια, οι υπαίτιοι τέτοιων περιστατικών δεν θα μπορούν πλέον να απαλλαγούν των ευθυνών τους στο θέμα αυτό.

----

(1)  COM(2003)105 τελικό.

(2)  COM(2002)780 τελικό.

(3)  COM(2001)139 τελικό, 13 Μαρτίου 2001, ΕΕ C 180 της 26.6.2001, που τροποποιήθηκε από το έγγραφο COM(2002)544 τελικό, 30 Σεπτεμβρίου 2002, ΕΕ C 20 Ε της 28.1.2003.

(4)  COM(2003)92 τελικό.

----

----

(2004/C 33 E/119)

ΓΡΑΠΤΗ ΕΡΩΤΗΣΗ Ε-1433/03

υποβολή: Theodoras Bouwman (Verts/ALE) και Rijk van Dam (EDD) προς την Επιτροπή

(24 Απριλίου 2003)

Θέμα:   Ευρωπαϊκή βεβαίωση οδηγού και πιθανή καταχρηστική χρησιμοποίηση αδειών της Ευρωπαϊκής Διάσκεψης των Υπουργών Μεταφορών (ΕΔΥΜ)

Από τις 19 Μαρτίου 2003, οι μεταφορικές επιχειρήσεις εντός της ΕΕ υποχρεούνται να χρησιμοποιούν βεβαίωση οδηγών για τους οδηγούς που απασχολούν και οι οποίοι προέρχονται από τρίτες χώρες.

Μπορεί να αναφέρει η Επιτροπή σε ποιο βαθμό τα κράτη μέλη τηρούν την από 19 Μαρτίου 2003 ισχύουσα υποχρέωση να χρησιμοποιούν βεβαίωση οδηγού για οδηγούς από τρίτες χώρες, σύμφωνα με τον Κανονισμό ΕΚ αριθ. 484/2002 (1);

Συμφωνεί η Επιτροπή με τους συντάκτες της ερώτησης ότι το γεγονός της υποχρεωτικής κατοχής βεβαιώσεως οδηγού (σύμφωνα με τον Κανονισμό 484/2002) το οποίο δεν ισχύει για «οδηγούς τρίτων χωρών» που απασχολούνται σε μεταφορικές επιχειρήσεις από τρίτες χώρες στις οποίες μεταφορικές επιχειρήσεις της ΕΕ διαθέτουν συμφέροντα (πλειοψηφίας), αποτελεί σημαντικό κενό στη νομοθεσία που πρέπει να καλυφθεί; Στην περίπτωση καταφατικής απάντησης, τί μέτρα σκέπτεται να λάβει σχετικά η Επιτροπή;

Συμφωνεί η Επιτροπή με τους συντάκτες της ερώτησης ότι και η χρήση εκ μέρους επιχειρήσεων και οδηγών τρίτων χωρών της βεβαιώσεως της ΕΔΥΜ για μεταφορές στο εσωτερικό της ΕΕ κατά τις οποίες χρησιμοποιείται το έδαφος της ΕΕ κατά τρόπο ουσιαστικώς απεριόριστο (προσωρινώς), σημαίνει στην πράξη καταχρηστική χρησιμοποίηση αυτών των βεβαιώσεων και ότι πρέπει αυτή η κατάσταση να διορθωθεί;

Συμφωνεί η Επιτροπή με τους συντάκτες της ερώτησης ότι δεν είναι ευκταίο οδηγοί από «τρίτες χώρες» να προσφέρουν τις υπηρεσίες τους σε ευρωπαϊκές μεταφορικές επιχειρήσεις ως «αυτόνομοι οδηγοί» διότι μ' αυτό τον τρόπο διαφεύγουν από την υποχρέωση να διαθέτουν βεβαίωση Ευρωπαίου οδηγού; Ποια μέτρα σκέπτεται να λάβει η Επιτροπή για να θέσει τέρμα σε αυτές τις πρακτικές;

Απάντηση της κας de Palacio εξ ονόματος της Επιτροπής

(10 Ιουνίου 2003)

Ο κανονισμός αποτελεί νομικό μέσο που εφαρμόζεται απευθείας σε όλα τα κράτη μέλη. Μέχρι στιγμής, η Επιτροπή δεν κατέστη αποδέκτης καταγγελίας για μη εφαρμογή του εν λόγω κανονισμού.

Κατά την Επιτροπή, δεν υπάρχει έλλειμμα όπως αυτό στο οποίο αναφέρονται τα Αξιότιμα Μέλη του Κοινοβουλίου. Τα δικαιώματα πρόσβασης των μη κοινοτικών μεταφορέων στην κοινοτική αγορά οδικών μεταφορών είναι περιορισμένα. Δεν υφίστανται παρά μόνο στο πλαίσιο των αδειών της Ευρωπαϊκής Συνδιάσκεψης των Υπουργών Μεταφορών (ΕΣΥΜ), που περιγράφονται κατωτέρω, και ορισμένων διμερών συμφωνιών (τριγωνικές άδειες). Εξάλλου, η εφαρμογή κοινών κανόνων σε τρίτες χώρες δεν μπορεί να πραγματοποιηθεί παρά μόνο στο πλαίσιο συμφωνιών που πρέπει να αποτελέσουν το αντικείμενο διαπραγματεύσεων με τις εν λόγω τρίτες χώρες. Στην περίπτωση αυτή, θα ήταν υπερβολικό να εγκαινιαστούν διαπραγματεύσεις περισσοτέρων συμφωνιών (μακροχρόνιες και δύσκολες διαδικασίες) ενώ είναι περιορισμένα τα σχετικά δικαιώματα πρόσβασης. Επιπλέον, ο κανονισμός (ΕΟΚ) αριθ. 484/2002 (2) τροποποιεί τον κανονισμό (ΕΟΚ) αριθ. 881/92, ο οποίος δεν εφαρμόζεται παρά μόνο στην επικράτεια της Ένωσης. Τέλος, το μέτρο που συνιστούν τα Αξιότιμα Μέλη του Κοινοβουλίου, το οποίο δεν θα οδηγούσε παρά στην απαίτηση τακτικότητας της απασχόλησης, σύμφωνα με τις διατάξεις τρίτου κράτους, δεν έχει ως αποτέλεσμα την σύγκλιση των όρων ανταγωνισμού με τους αντίστοιχους ισχύοντες στην Ένωση.

Το καθεστώς της ΕΣΥΜ αποτελεί ένα αυτόνομο καθεστώς που διέπεται από το κοινοτικό δίκαιο. Ως εκ τούτου, η Επιτροπή δεν αποφαίνεται επί της χρήσεως των αδειών ΕΣΥΜ από τους αποδέκτες τους. Ωστόσο, κατά τη διάρκεια των συνεδριάσεων των χωρών μελών της ΕΣΥΜ, εξετάστηκαν οι ανησυχίες των Αξιότιμων Μελών του Κοινοβουλίου στο ζήτημα της κατάχρησης των αδειών και, κατά την τελευταία υπουργική συνεδρίαση της ΕΣΥΜ, αποφασίστηκε η μεταρρύθμιση του συστήματος χρήσης των αδειών, ούτως ώστε ο μεταφορέας να υποχρεούται σε επιστροφή στη χώρα προέλευσής του μετά από περίοδο έξι εβδομάδων κατά μέγιστο όριο. Η μεταρρύθμιση αυτή θα εφαρμοστεί δοκιμαστικά επί ένα έτος, αρχής γενομένης από 1ης Ιανουαρίου 2004.

Ο κανονισμός σχετικά με την βεβαίωση οδηγού αποβλέπει στην δυνατότητα απόδειξης της νομιμότητας των όρων απασχόλησης των μισθωτών οδηγών. Κατά συνέπεια, η ανεξάρτητη απασχόληση δεν καλύπτεται από το πεδίο εφαρμογής του κανονισμού.

----

(1)ΕΕ L 76 της 19.3.2002, σελ. 1.

(2)  Κανονισμός (ΕΚ) αριθ. 484/2002 του Ευρωπαϊκού Κοινοβουλίου και του Συμβουλίου της 1ης Μαρτίου 2002 για την τροποποίηση των κανονισμών (ΕΟΚ) αριθ. 881/92 και (ΕΟΚ) αριθ. 3118/93 του Συμβουλίου, με σκοπό την καθιέρωση βεβαίωσης οδηγού, ΕΕ L 76 της 19.3.2002.

----

----

(2004/C 33 E/120)

ΓΡΑΠΤΗ ΕΡΩΤΗΣΗ Ε-1453/03

υποβολή: Hiltrud Breyer (Verts/ALE) προς την Επιτροπή

(28 Απριλίου 2003)

Θέμα:   Ψήφισμα του Ευρωπαϊκού Κοινοβουλίου από 28.1.1999 — Α4-0005/1999 — Ψηφίσματος για το Περιβάλλον την Ασφάλεια και την Εξωτερική Πολιτική

Αναφέρομαι στα σημεία 26-29 του Ψηφίσματος για το Περιβάλλον την Ασφάλεια και την Εξωτερική Πολιτική (Ψήφισμα του Ευρωπαϊκού Κοινοβουλίου της 28.1.1999 - Α4-0005/1999 (1)):

Απάντηση της κ. Wallström Εξ ονόματος της Επιτροπής

(3 Ιουλίου 2003)

Το ερευνητικό πρόγραμμα HAARP για το ενεργό σέλας μεγάλης συχνότητας στις αρκτικές περιοχές της Ευρώπης είναι στρατιωτικό πρόγραμμα. Η Επιτροπή δεν είναι αρμόδια, ούτε διαθέτει την εμπειρογνωμοσύνη, για να πραγματοποιήσει την εξέταση που προβλέπει η παράγραφος 26 του ψηφίσματος του Κοινοβουλίου.

Όσον αφορά τα αιτήματα που διατυπώνονται στις παραγράφους 27 έως 29, αφορούν διεθνείς συνθήκες και πρότυπα για στρατιωτικά κυρίως θέματα, π. χ. τον αφοπλισμό, και ως εκ τούτου εμπίπτουν στην αρμοδιότητα των κρατών μελών.

----

(1)ΕΕ C 128 της 7.5.1999, σελ. 92.

----

----

(2004/C 33 E/121)

ΓΡΑΠΤΗ ΕΡΩΤΗΣΗ Ε-1462/03

υποβολή: Joaquim Miranda (GUE/NGL) προς την Επιτροπή

(29 Απριλίου 2003)

Θέμα:   Κοινωνική κατάσταση στην Πορτογαλία και Σύμφωνο Σταθερότητας

Σύμφωνα με στοιχεία της Στατιστικής Υπηρεσίας της Ευρωπαϊκής Ένωσης, τα οποία δημοσιεύθηκαν κατά την τρέχουσα εβδομάδα, άνω του ενός πέμπτου του πορτογαλικού πληθυσμού βρισκόταν, το 1999, στο όριο της φτώχειας. 'Ετσι, η Πορτογαλία έχει τον υψηλότερο δείκτη φτώχειας στην Ευρωπαϊκή Ένωση, με ποσοστό 21 %, το οποίο θα έφθανε το 27% εάν δεν υπήρχαν οι κοινωνικές παροχές του κράτους (ταμείο ανεργίας και εγγυημένο ελάχιστο εισόδημα).

Κατά την τρέχουσα εβδομάδα επίσης η Ευρωπαϊκή Επιτροπή ανεκοίνωσε, για την Πορτογαλία και για το 2003, αύξηση της ανεργίας της τάξεως του 27,5% και, κατά συνέπεια, ποσοστό ανεργίας 6,5% στο τέλος του έτους· ανεκοίνωσε επίσης την πρόβλεψή της για περαιτέρω αύξηση της ανεργίας κατά το 2004, έτος κατά το οποίο ο αριθμός των ανέργων θα φθάσει τις 390 000 άτομα. Η Πορτογαλία δηλ. η οποία διέρχεται αναμφισβητήτως φάση οικονομικής ύφεσης και δεν θα επιτύχει, κατά το 2003, το αρχικά προβλεπόμενο από την πορτογαλική κυβέρνηση ποσοστό ανάπτυξης του 1,3%- θα παρουσιάσει σύμφωνα με πολύ πρόσφατα στοιχεία του ΔΝΤ, κατά την τριετία 2002-2004, την χειρότερη οικονομική επίδοση στην Ευρωπαϊκή Ένωση, με όλες τις κοινωνικές συνέπειες που αυτό συνεπάγεται.

Εν τω μεταξύ, και κατά την τρέχουσα εβδομάδα ακόμη, η Επιτροπή επέμεινε στην αυστηρή τήρηση του Συμφώνου Σταθερότητας και Ανάπτυξης και, παρά τα καταστροφικά κοινωνικά σενάρια, συνέστησε, κατά προτεραιότητα, την μείωση των δαπανών σε τομείς όπως η εκπαίδευση, η υγεία και η κοινωνική ασφάλιση.

Κατόπιν των ανωτέρω, ερωτώ την Επιτροπή:

Απάντηση του κ. Solbes Mira εξ ονόματος της Επιτροπής

(6 Ιουνίου 2003)

----

----

(2004/C 33 E/122)

ΓΡΑΠΤΗ ΕΡΩΤΗΣΗ Ε-1468/03

υποβολή: Cristiana Muscardini (UEN) προς την Επιτροπή

(30 Απριλίου 2003)

Θέμα:   Πορνοπαιδοφιλία on line

Το φαινόμενο της παιδοφιλίας on line έφτασε σε εντυπωσιακά επίπεδα εξάπλωσης, εξειδίκευσης, κερδοσκοπίας και εγκληματικότητας εις βάρος των παιδιών. Η «πολιτιστική παιδοφιλία» που άρχισε να μπαίνει δραστικά στο Διαδίκτυο, είναι ακόμη πιο ανησυχητική διότι συγκεντρώνει μυημένους οπαδούς, κεφάλαια και γνώμες. Μαζί με την παραγωγή και διάδοση του υλικού παιδοφιλίας, τα θεσμικά όργανα οφείλουν να προσέξουν πάρα πολύ και το φαινόμενο της πολιτιστικής παιδοφιλίας. Μεταξύ Ιουνίου και Δεκεμβρίου 2002, μία ιταλική οργάνωση που λειτουργεί σε εθελοντική βάση εντόπισε 4656 ιστοθέσεις παιδοπορνογραφικού περιεχομένου τις οποίες επισήμανε στην FBI, την Interpol και τις αστυνομικές αρχές ορισμένων χωρών (Ισπανία, Βραζιλία, Ελβετία και Γαλλία). Σε ορισμένες περιπτώσεις, αυτές οι ιστοθέσεις γνωστοποιήθηκαν και στην Europol. Από τον Ιούνιο 2002 μέχρι τον Μάρτιο 2003 οι ιστοθέσεις που εντοπίστηκαν ήταν 1322. Η αστυνομία στην υπηρεσία των ταχυδρομείων της Ιταλίας έχει ελέγξει από το έτος ιδρύσεώς της (1998) περίπου 70 000 ιστοθέσεις. Από μελέτη σχετικά με τις κοινωνικές επιπτώσεις του φαινομένου την οποία εκπόνησε η Ένωση Meter, προκύπτει μία ανέκδοτη θεώρηση, σύμφωνα με την οποία υπάρχει ένα «πολιτιστικό» λόμπι παιδοφιλίας που προσπαθεί να δικαιολογήσει τόσο το «δικαίωμα του να είσαι παιδόφιλος» όσο και την αξίωση ότι η «σχέση παιδοφιλίας» συμβάλλει στην «ευημερία για τα μικρά παιδιά». Παράλληλα με αυτό, μία αδιάκοπη δραστηριότητα εγκληματικής παιδοφιλίας παράγει, διαδίδει και πωλεί υλικό πορνοπαιδοφιλίας της οποίας τα έσοδα δύσκολα μπορούν να υπολογιστούν. (Αρχίζουν από 35 δολάρια για μία εβδομαδιαία συνδρομή 50 φωτογραφιών με παιδιά και φτάνουν τα 150 δολάρια για «σπάνιες» φωτογραφίες με «μικρά» παιδιά, από 2 έως 6 ετών. Το 60 % των server βρίσκονται στις ΗΠΑ και το 30 % στις χώρες της Ανατολικής Ευρώπης).

Απάντηση του κ. Vitorino εξ ονόματος της Επιτροπής

(4 Ιουνίου 2003)

Η Επιτροπή συμμερίζεται τη γνώμη του Αξιότιμου Μέλους, ότι η παιδική πορνογραφία στο Διαδίκτυο αποτελεί σοβαρό και επιτεινόμενο πρόβλημα. Υπάρχει σαφής ανάγκη συνέχισης των προσπαθειών για διεθνή συνεργασία μεταξύ των κυβερνήσεων, και ιδίως των αρχών εφαρμογής του νόμου και απονομής της δικαιοσύνης, αλλά και μεταξύ των κυβερνήσεων και της βιομηχανίας του Διαδικτύου, των χειριστών των ειδικών γραμμών επικοινωνίας (hotlines) και των μη κυβερνητικών οργανώσεων, για την αντιμετώπιση αυτού του φρικιαστικού φαινομένου.

Η ευθύνη της αντιμετώπισης του παράνομου περιεχομένου (συμπεριλαμβανόμενης της παιδικής πορνογραφίας) ανήκει πρωτίστως στις αρχές εφαρμογής του νόμου και απονομής της δικαιοσύνης των κρατών μελών, οι οποίες συνεργάζονται σε διεθνές επίπεδο στην καταπολέμηση της παιδικής πορνογραφίας στο Διαδίκτυο, μέσω των υφιστάμενων διαύλων επικοινωνίας, όπως είναι η Europol και η Interpol. Αλλά μετά το 1996, η Ένωση ανεδείχθη σε πρωτοπόρο στην καταπολέμηση του παράνομου και επιβλαβούς περιεχομένου. Το πρόγραμμα Safer Internet χρηματοδοτεί δραστηριότητες για την αντιμετώπιση του παράνομου και επιβλαβούς περιεχομένου, στο πλαίσιο μιας συνεκτικής προσέγγισης εκ μέρους της Ευρωπαϊκής Ένωσης. Το πρόγραμμα Safer Internet, το οποίο επρόκειτο να τερματισθεί στις 31 Δεκεμβρίου 2002, παρατάθηκε. Τούτο επιτρέπει τη συνέχιση των δραστηριοτήτων για δυο ακόμη έτη με βάση τα συμπεράσματα που συνήχθησαν και τις νέες τεχνολογίες, καθώς και την εξασφάλιση του συντονισμού με παράλληλες δραστηριότητες στον τομέα της ασφάλειας των δικτύων και των πληροφοριών. Το πρόγραμμα Safer Internet αποσκοπεί στην εξασφάλιση περισσότερων εκτεταμένων διασυνδέσεων με τα εθνικά προγράμματα και ενέργειες, βελτιωμένης ανταλλαγής πληροφοριών και επιτυχών πρακτικών μεταξύ των κρατών μελών, καθώς και μεταξύ των αξόνων δράσης του προγράμματος, συμπεριλαμβανόμενης της δημιουργίας λογισμικού που να επιτρέπει στους γονείς και/ή στους διδάσκοντες τον περιορισμό της πρόσβασης των παιδιών σε ακατάλληλο υλικό στο Διαδίκτυο, καθώς και εξειδικευμένων διαδικτυακών υπηρεσιών που να παρέχουν ασφαλή πρόσβαση στο Διαδίκτυο.

Άλλα στοιχεία της στρατηγικής της Ένωσης για την καταπολέμηση της παιδικής πορνογραφίας είναι τα νομικά μέσα και τα πρακτικά μέτρα κατά του ηλεκτρονικού εγκλήματος και της παιδικής πορνογραφίας. Συμπεριλαμβάνεται η πρόταση της Επιτροπής για μια απόφαση-πλαίσιο του Συμβουλίου (1) σχετικά με τη σύγκλιση των νομοθεσιών και των κυρώσεων στον τομέα της σεξουαλικής εκμετάλλευσης των παιδιών, με ιδιαίτερη έμφαση στην παιδική πορνογραφία στο Διαδίκτυο (2), καθώς και η σύσταση του Συμβουλίου, της 24ης Σεπτεμβρίου 1998 (3), σχετικά με την προστασία των ανηλίκων και της ανθρώπινης αξιοπρέπειας, και η απόφαση του Συμβουλίου, της 29ης Μαΐου 2000, για την καταπολέμηση της παιδικής πορνογραφίας στο Διαδίκτυο (4).

Τον Ιανουάριο του 2003, η Επιτροπή έλαβε τη μελέτη σκοπιμότητας της δημιουργίας της «Διεθνούς Βάσης Δεδομένων για την Εκμετάλλευση των Παιδιών», η οποία χρηματοδοτήθηκε στο πλαίσιο του προγράμματος STOP II και τελεί υπό τη διαχείριση μιας ομάδας αποτελούμενης από εμπειρογνώμονες διαφόρων κρατών μελών. Η Europol έχει πλήρως συνδεθεί με τις εργασίες της ομάδας αυτής, η οποία έχει εκδώσει πολυάριθμες συστάσεις, συμπεριλαμβανόμενης της βασικής σύστασης, ότι απαιτείται επειγόντως, και είναι εφικτή από τεχνική και νομική άποψη, μια προηγμένη και δικτυωμένη διεθνής βάση δεδομένων με εικόνες για τη σεξουαλική εκμετάλλευση των παιδιών, βασιζόμενη στο νεοσύστατο σύστημα της Interpol. Η ως άνω ομάδα συμφώνησε ότι αυτή η βάση δεδομένων θα πρέπει να λάβει υπόψη της τις διάφορες εθνικές νομοθεσίες που διέπουν τη μετάδοση εικόνων με σεξουαλική εκμετάλλευση παιδιών και την προστασία των προσωπικών δεδομένων. Ακόμη, συμφωνήθηκε ότι η Europol θα πρέπει να αποκτήσει πρόσβαση σ' αυτή τη βάση δεδομένων για τις ανάγκες των ερευνών της.

Η Επιτροπή δεν είναι υπεύθυνη για τη δημιουργία μιας τέτοιας διεθνούς βάσης δεδομένων. Τούτο επαφίεται στην εκτίμηση των κρατών μελών και όσων άλλων χωρών επιθυμούν να λάβουν μέρος. Στις 7 Μαρτίου 2003, η Επιτροπή έλαβε αίτηση από αρκετά κράτη μέλη, την Europol και τρίτες χώρες στο πλαίσιο του προγράμματος AGIS, για τη χρηματοδότηση μιας μελέτης εφαρμογής ως συγκεκριμένης συνέχειας της προαναφερθείσας μελέτης σκοπιμότητας. Η αίτηση αυτή βρίσκεται αυτή τη στιγμή υπό αξιολόγηση σύμφωνα με τους κανόνες του προγράμματος χρηματοδοτήσεων. Η τελική απόφαση θα γνωστοποιηθεί κατά τα μέσα Ιουνίου 2003.

----

(1)ΕΕ C 62 Ε της 27.2.2001.

(2)  Το Συμβούλιο κατέληξε σε κοινή προσέγγιση ως προς αυτή την πρόταση της Επιτροπής στις 14 Οκτωβρίου 2002. Δύο κράτη μέλη (NL και SW) διατηρούν στο Κοινοβούλιο ορισμένες επιφυλάξεις επί της πρότασης αυτής.

(3)ΕΕ L 270 της 7.10.1998.

(4)ΕΕ L 138 της 9.6.2000.

----

----

(2004/C 33 E/123)

ΓΡΑΠΤΗ ΕΡΩΤΗΣΗ Ε-1473/03

υποβολή: Stavros Xarchakos (PPE-DE) προς την Επιτροπή

(30 Απριλίου 2003)

Θέμα:   Πολύνεκρα τροχαία ατυχήματα στην Ελλάδα

Είναι γνωστό ότι στην Ελλάδα γίνονται με εξαιρετικά μεγάλη συχνότητα τροχαία ατυχήματα, κάτι που δίνει στην Ελλάδα την καθόλου κολακευτική θέση της «πρωταθλήτριας» σε τροχαία σε ολόκληρη την ΕΕ. Χαρακτηριστικό παράδειγμα αποτελεί και το προχθεσινό (13.4.2003) πολύνεκρο ατύχημα στα Τέμπη, ενώ κάτι ανάλογο είχε συμβεί και προ μηνός με πτώση λεωφορείου από γέφυρα. Αξίζει να σημειωθεί ότι στα δυο μόνο αυτά τα τροχαία ο απολογισμός ήταν σχεδόν 40 νεκροί και πολλοί τραυματίες. Στην Ελλάδα απαγορεύεται η κυκλοφορία φορτωμένων φορτηγών τα Σαββατοκύριακα, αλλά μόνο μεταξύ των μηνών Ιουνίου και Σεπτεμβρίου.

Ισχύει το ίδιο ακριβώς και στις υπόλοιπες χώρες της ΕΕ ή απαγορεύεται τελείως η κυκλοφορία φορτωμένων φορτηγών τα Σαββατοκύριακα καθόλη τη διάρκεια του χρόνου; Σε ποιές χώρες της ΕΕ επιτρέπεται να κυκλοφορούν φορτωμένα φορτηγά τα Σαββατοκύριακα; 'Εχει στοιχεία η Επιτροπή σχετικά με την παράνομη αφαίρεση των περιοριστών ταχύτητας («κόφτες») στα φορτηγά και τα λεωφορεία στην Ελλάδα καθώς και για τις συγκεκριμένες κυρώσεις που έχουν επιβληθεί από τις ελληνικές αρχές; Γίνεται σοβαρός έλεγχος από τις ελληνικές αρχές και έχουν υπάρξει κυρώσεις με βάση τα στοιχεία των ταχογράφων φορτηγών και λεωφορείων; Ποιά είναι τα στοιχεία που έχουν δώσει οι ελληνικές αρχές σχετικά με τις κυρώσεις που έχουν επιβληθεί σε οδηγούς και ιδιοκτήτες φορτηγών που προβαίνουν σε υπερφορτώσεις και επικίνδυνες φορτώσεις των οχημάτων τους; Ποιές ενέργειες έχει κάνει η Επιτροπή ώστε να ευαισθητοποιηθούν οι ελληνικές αρχές ως προς όλα τα παραπάνω θέματα και ποιές ήταν οι απαντήσεις τους;

Απάντηση της κας de Palacio εξ ονόματος της Επιτροπής

(20 Ιουνίου 2003)

Σχετικά με την κυκλοφορία βαρέων φορτηγών το Σάββατο και την Κυριακή, οκτώ κράτη μέλη (Ελλάς, Ισπανία, Γαλλία, Ιταλία, Λουξεμβούργο, Αυστρία και Πορτογαλία) απεφάσισαν να επιβάλουν περιορισμούς στην κυκλοφορία των βαρέων φορτηγών στην επικράτειά τους. Κατά κανόνα, οι περιορισμοί αυτοί επεβλήθησαν χωρίς συννενόηση και, ως εκ τούτου, εμφανίζουν μεγάλες διαφορές από το ένα κράτος μέλος στο άλλο.

Σήμερα δεν υπάρχει κανόνας που να εναρμονίζει, σε κοινοτικό επίπεδο, τους περιορισμούς αυτούς. Κατά συνέπειαν, τα κράτη μέλη έχουν το δικαίωμα επιβολής τους, υπό την επιφύλαξη της τήρησης των αρχών του κοινοτικού δικαίου (αναλογικότητα του μέτρου, μη εισαγωγή διακρίσεων, συμβατότητα με τις αρχές της ελεύθερης κυκλοφορίας των εμπορευμάτων και της ελεύθερης παροχής υπηρεσιών).

Προκειμένου να αντιμετωπιστούν τα προβλήματα που δημιουργούνται από την έλλεψη εναρμόνισης, η Επιτροπή διαβίβασε στο Ευρωπαϊκό Κοινοβούλιο και στο Συμβούλιο, τον Μάρτιο 1998, πρόταση Οδηγίας σχετικά με διαφανές σύστημα εναρμονισμένων κανόνων για περιορισμούς στην οδήγηση βαρέων φορτηγών οχημάτων που εκτελούν διεθνείς μεταφορές σε καθορισμένους δρόμους (1). Η εναρμόνιση των περιορισμών κυκλοφορίας στους κεντρικούς άξονες των διεθνών οδικών μεταφορών θα συνέβαλλε στη διευκόλυνση της οδικής μεταφοράς εμπορευμάτων στην Κοινότητα, στην αύξηση της διαφάνειας των κανόνων που αφορούν τις παρεκκλίσεις, καθώς και στη βελτίωση της λειτουργίας της εσωτερικής αγοράς και των όρων εργασίας των οδηγών που πραγματοποιούν διεθνείς μεταφορές. Μέχρι στιγμής, το κείμενο αυτό δεν έχει ακόμη θεσπιστεί.

Εις ό,τι αφορά τον έλεγχο της λειτουργίας των συσκευών περιορισμού της ταχύτητας και τις κυρώσεις σε περίπτωση προβλήματος ή απορρύθμισης των συσκευών περιορισμού της ταχύτητας, η Οδηγία 2000/30/ΕΚ (2) του Κοινοβουλίου και του Συμβουλίου της 6ης Ιουνίου 2000 θεσπίζει ορισμένες ρυθμίσεις. Εφαρμόζεται από 1ης Ιανουαρίου 2003. Η Οδηγία δεν επιβάλλει κάποια ελάχιστη συχνότητα των ελέγχων, ούτε τις κυρώσεις — αυτά ανήκουν στις αρμοδιότητες των κρατών μελών. Η Οδηγία ορίζει ότι τα κράτη μέλη θα έχουν διαβιβάσει, το αργότερο έως τις 31 Μαρτίου 2005, τα στοιχεία που αφορούν τα ελεγχθέντα οχήματα, και ότι οι εν λόγω πληροφορίες θα διαβιβαστούν στο Ευρωπαϊκό Κοινοβούλιο. Η Επιτροπή διαθέτει στατιστικά στοιχεία σχετικά με την κακή λειτουργία των συσκευών περιορισμού της ταχύτητας σε ορισμένες χώρες, τα οποία διαβίβασε στο Ευρωπαϊκό Κοινοβούλιο και στο Συμβούλιο το 2001 (3). Πλην όμως δεν διαθέτει σχετικά στοιχεία για την Ελλάδα, η οποία δεν συγκαταλέγεται μεταξύ των χωρών στις οποίες αναφέρεται η έκθεση.

Εις ό,τι αφορά τον εκ μέρους των ελληνικών αρχών έλεγχο των χρονοταχογράφων και της εφαρμογής της νομοθεσίας που διέπει τον χρόνο εργασίας και ανάπαυσης, η Επιτροπή αντιμετωπίζει δυσκολίες στη σύνταξη της διετούς έκθεσής της για την εφαρμογή της εν λόγω νομοθεσίας, δεδομένου ότι η μορφή των στοιχείων που υποβάλλουν οι ελληνικές αρχές είναι ακατάλληλη. Η Επιτροπή κίνησε διαδικασία επί παραβάσει κατά της Ελλάδας. Αντίθετα με τα υπόλοιπα κράτη μέλη, η Ελλάδα δεν κατέθεσε λεπτομερή στοιχεία για τις κυρώσεις που επιβάλλει για τις παραβάσεις της νομοθεσίας.

Οι έλεγχοι για την υπερφόρτωση ή την εφαρμογή της νομοθεσίας της σχετικής με τη μεταφορά επικίνδυνων εμπορευμάτων, υπάγονται, σήμερα, στην αρμοδιότητα των κρατών μελών.

Όπως αναφέρει στην οικεία Λευκή Βίβλο (4) σχετικά με την πολιτική μεταφορών, η Επιτροπή πιστεύει ότι πρέπει να καταβληθούν σημαντικές προσπάθειες για τη βελτίωση της οδικής ασφάλειας και ότι, προς τον σκοπό αυτό, η εφαρμογή των σχετικών με την εργασία διατάξεων, του κώδικα οδικής κυκλοφορίας και της σχετικής με τις μεταφορές νομοθεσίας, αποτελεί προτεραιότητα. Προτίθεται να προτείνει, προσεχώς, μέτρα για την ενίσχυση των οδικών ελέγχων.

----

(1)  COM(98)115 τελικό· ΕΕ C 198 της 24.6.1998 · τροποποιήθηκε από το COM(2000)759 τελικό· ΕΕ C 120 Ε της 24.4.2001.

(2)  Οδηγία 2000/30/ΕΚ σχετικά με τον οδικό τεχνικό έλεγχο των οχημάτων επαγγελματικής χρήσεως που κυκλοφορούν στην Κοινότητα, ΕΕ L 203 της 10.8.2000.

(3)  Έκθεση προς το Ευρωπαϊκό Κοινοβούλιο και το Συμβούλιο για την εφαρμογή της Οδηγίας 92/6/ΕΟΚ της 10ης Φεβρουαρίου 1992 σχετικά με την εγκατάσταση και τη χρήση διατάξεων περιορισμού της ταχύτητας σε ορισμένες κατηγορίες οχημάτων με κινητήρα στην Κοινότητα.

(4)  Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών, COM(2001)370 τελικό.

----

----

(2004/C 33 E/124)

ΓΡΑΠΤΗ ΕΡΩΤΗΣΗ Ε-1482/03

υποβολή: Camilo Nogueira Román (Verts/ALE) προς την Επιτροπή

(2 Μαίου 2003)

Θέμα:   Ο χειρισμός και η χρηματοδότηση από την Ευρωπαϊκή Ένωση του «Σχεδίου Γαλικία» που υπεβλήθη από την ισπανική κυβέρνηση μετά την καταστροφή του Prestige

Η Ευρωπαϊκή Επιτροπή απαντώντας, κατά τη σύνοδο του Απριλίου, σε προφορική μου ερώτηση σχετικά με το «Σχέδιο Γαλικία» το οποίο υπεβλήθη από την ισπανική κυβέρνηση μετά την καταστροφή του Prestige και σχετικά με τους πόρους από τα διαρθρωτικά ταμεία και το Ταμείο Συνοχής που προορίζονται ειδικά για το σχέδιο αυτό για την τρέχουσα περίοδο προγραμματισμού (2000-2006), διαβεβαίωσε ότι δεν διέθετε πληροφορίες σχετικά με το εν λόγω σχέδιο της ισπανικής κυβέρνησης, εφόσον «από τον αξιότιμο βουλευτή πληροφορήθηκε τα σχετικά με την εκπόνησή του.» Είναι, αν μη τι άλλο, περίεργο που η Επιτροπή δεν είχε πληροφορηθεί την ύπαρξη αυτού του σχεδίου, δεδομένου ότι, σε τελική ανάλυση, αυτή είναι που θα κληθεί να λάβει σημαντικές αποφάσεις σχετικά με ουσιαστικό μέρος της χρηματοδότησής του· εξάλλου, τόσο η κεντρική κυβέρνηση της Ισπανίας όσο και αυτή της αυτόνομης περιοχής της Γαλικίας αποδίδουν μεγάλη σημασία στο σχέδιο αυτό και τόσο στην Γαλικία όσο και στην Ισπανία, γενικότερα, έχουν γίνει πολλές συζητήσεις σχετικά με τα αίτια και τις συνέπειες της καταστροφής του Prestige και τα αναγκαία έργα αποκατάστασης καθώς και με τις διαστάσεις και τους στόχους του «Σχεδίου Γαλικία», ως ευρωπαϊκού προβλήματος. Εκείνο που, επίσης, οφείλει να γνωρίζει η Ευρωπαϊκή Επιτροπή είναι ότι με απόφαση του υπουργικού συμβουλίου του ισπανικού κράτους, οι επενδύσεις για το «Σχέδιο Γαλικία» ανέρχονται σε 12 459 εκατομμύριο ευρώ (2 076 741 εκατομμύρια παλαιών πεσετών), κατανεμόμενα σε τρία μέρη: Στο σκέλος «νέες πρωτοβουλίες» επενδύθηκαν 1000 εκατομμύρια ευρώ για το πρόγραμμα αποκατάστασης του περιβάλλοντος, 21,3 για την προώθηση της εικόνας της Γαλικίας, 165,4 εκατ. ευρώ για την τόνωση της οικονομικής δραστηριότητας, 2946 για τις νέες γραμμές σιδηροδρόμων υψηλής ταχύτητας (TGV) και 676 εκατομμύρια ευρώ για νέους αυτοκινητοδρόμους. Στο σκέλος «τρέχοντα σχέδια» επενδύθηκαν 6481 εκατ. ευρώ στο Σχέδιο Υποδομών Μεταφορών (2000-2007), 481 εκατ. ευρώ στο Υδρολογικό Πρόγραμμα (2003-2008), και 290 εκατ. ευρώ στο Δασικό Σχέδιο (2003-2008). Στο σκέλος «Λοιπές ενέργειες» επενδύθηκαν 26 εκατ. ευρώ για ενισχύσεις για την παύση δραστηριοτήτων ατόμων και επιχειρήσεων κατόπιν της καταστροφής, ενώ δεν έχουν ακόμα υπολογισθεί οι δαπάνες που θα απαιτηθούν για την οριστική επίλυση του προβλήματος του πλοίου που παραμένει βυθισμένο απέναντι από τις ακτές της Γαλικίας. Στις επενδύσεις για τους TGV περιλαμβάνεται η ήδη γνωστή σύνδεση της Μαδρίτης με τη Γαλλία μέσω Valladolid, καθώς και μια νέα σύνδεση της Γαλικίας με τη Γαλλία. Κατόπιν των ανωτέρω, εξακολουθεί η Επιτροπή να μη διαθέτει πληροφορίες σχετικά με τις επενδύσεις του «Σχεδίου Γαλικία»; Λαμβάνοντας υπόψη τις διαστάσεις και τους στόχους του, υπάρχουν πιστώσεις που προβλέπεται να χορηγηθούν εντός της περιόδου 2000-2006 για να καλύψουν μέρος του κόστους των επενδύσεων στο πλαίσιο του σχεδίου; Εξετάζει η Επιτροπή τη δυνατότητα συγχρηματοδότησης της γραμμής TGV που θα συνδέει την Γαλικία με τα γαλλικά σύνορα μέσω της ακτής της Κανταβρίας; Σχεδιάζει να συνεισφέρει στα 1000 εκατ. ευρώ που προβλέπει το «Σχέδιο Γαλικια» για το «πρόγραμμα για την αποκατάσταση του θαλάσσιου και παράκτιου περιβάλλοντος»; Προβλέπει η Επιτροπή να πραγματοποιήσει συνεδριάσεις σχετικά με το θέμα αυτό με τους αρμόδιους του ισπανικού κράτους; Έλαβε την πρωτοβουλία να ζητήσει από την ισπανική κυβέρνηση πληροφορίες σχετικά με το «Σχέδιο Γαλικία» το οποίο θα απαιτήσει αποφασιστική συμβολή από τα Διαρθρωτικά Ταμεία και το Ταμείο Συνοχής;

Απάντηση του κ. Barnier εξ ονόματος της Επιτροπής

(23 Ιουνίου 2003)

Η Επιτροπή γνωρίζει την ύπαρξη του σχεδίου για την Γαλικία από τις επαφές που έχει με την κυβέρνηση και τις ισπανικές αρχές καθώς και τα στοιχεία που διαβίβασε το Αξιότιμο Μέλος του Κοινοβουλίου. Το σχέδιο αυτό προβλέπει πράγματι σημαντικές επενδύσεις στην περιοχή εκ των οποίων ένα τμήμα θα μπορούσε σίγουρα να συγχρηματοδοτηθεί από τα Διαρθρωτικά Ταμείο ή το Ταμείο Συνοχής.

Όσον αφορά το σχέδιο για την Γαλικία, η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση στη γραπτή ερώτηση Η-0144/03 την οποία είχε θέσει το Αξιότιμο Μέλος του Κοινοβουλίου κατά τη σύνοδο ολομέλειας τον Απρίλιο 2003 (1).

Εξάλλου, η Επιτροπή πρόσφατα εξέδωσε ανακοίνωση για τις δυνατότητες κοινοτικής παρέμβασης μετά την καταστροφή του Prestige (2). Όσον αφορά τα Διαρθρωτικά Ταμεία ή το Ταμείο Συνοχής, η Επιτροπή τόνισε πολλές φορές την επιθυμία της να συνεργαστεί με τις ισπανικές αρχές ώστε να συμβάλει στην αντιμετώπιση των επιπτώσεων από την καταστροφή στα πλαίσια των εφαρμοζόμενων κανονιστικών διατάξεων.

Σύμφωνα με τα ανωτέρω, η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην κοινή απάντηση των ερωτήσεων Ε-3597/02 και Ε-3598/02 (3).

----

(1)  Γραπτή απάντηση της 8.4.2003.

(2)  COM(2003)105 τελικό.

(3)ΕΕ C 242 Ε της 9.10.2003, σελ. 65.

----

----

(2004/C 33 E/125)

ΓΡΑΠΤΗ ΕΡΩΤΗΣΗ Ε-1487/03

υποβολή: Claude Moraes (PSE) προς την Επιτροπή

(2 Μαίου 2003)

Θέμα:   Ευρωπαϊκό Έτος Μνήμης και Συμφιλίωσης

Δεδομένου ότι το έτος 2005 θα έχει ιδιαίτερη σημασία ως η 60η επέτειος από το τέλος του Δευτέρου Παγκοσμίου Πολέμου, ποία είναι τα σχέδια της Επιτροπής σχετικά με την προώθηση του θέματος της συμφιλίωσης και της μνήμης; Σχεδιάζει η Επιτροπή να συνδέσει τα θέματα αυτά με τη διεύρυνση της Ευρωπαϊκής Ένωσης;

Πώς αντιδρά η Επιτροπή απέναντι σε προτάσεις διοργάνωσης εκδήλωσης στο Cassino στην Ιταλία, για τον εορτασμό της 60ης επετείου της επαίσχυντης μάχης που έλαβε χώρα εκεί;

Απάντηση του κ. Prodi εξ ονόματος της Επιτροπής

(16 Μαίου 2003)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1954/02 του κ. Ford (1).

----

(1)  βλέπε σελίδα 4.

----

----

(2004/C 33 E/126)

ΓΡΑΠΤΗ ΕΡΩΤΗΣΗ Ε-1494/03

υποβολή: Elly Plooij-van Gorsel (ELDR) προς την Επιτροπή

(2 Μαΐου 2003)

Θέμα:   Εκδήλωση ενδιαφέροντος στο πλαίσιο του έκτου Προγράμματος-πλαίσιο για έρευνα όσον αφορά την έρευνα σχετικά με το έμβρυο και τα βλαστικά κύτταρα

Στις 20 Μαρτίου 2002, η Ευρωπαϊκή Επιτροπή δημοσίευσε πρόσκληση για εκδήλωση ενδιαφέροντος στο πλαίσιο του έκτου Προγράμματος- πλαίσιο για έρευνα. Έως τις 7 Ιουνίου 2002, τα επιστημονικά ιδρύματα και οι ενδιαφερόμενες επιχειρήσεις του τομέα μπορούσαν να υποβάλουν στην Επιτροπή σχέδια προς εξέταση, προκειμένου να επιλεγούν ή όχι για ενίσχυση στο πλαίσιο του Προγράμματος-πλαίσιο. Στις 4 Οκτωβρίου 2002, η Επιτροπή παρουσίασε τα αποτελέσματα της διαδικασίας αυτής.

Ο δημοσιευθείς κατάλογος περιλαμβάνει 1997 «εκδηλώσεις ενδιαφέροντος» για τη θεματική προτεραιότητα «Βιοεπιστήμες, γενωμική και βιοτεχνολογία». Η εν λόγω προτεραιότητα προβλέπει επίσης την χρηματο-οικονομική υποστήριξη της έρευνας σχετικά με τα βλαστικά κύτταρα.

Στην Ευρώπη, η νομοθεσία όσον αφορά την έρευνα σχετικά με το έμβρυο, διέπεται από την αρχή της επικουρικότητας και οι πρακτικές στον τομέα αυτό διαφέρουν μεταξύ των κρατών μελών. Ορισμένα κράτη μέλη επιτρέπουν λόγου χάριν την παραγωγή εμβρύων για τους σκοπούς της έρευνας, ενώ άλλα το απαγορεύουν ρητώς.

Ο συμβιβασμός στον οποίο κατέληξαν το Συμβούλιο των υπουργών και το Ευρωπαϊκό Κοινοβούλιο το Σεπτέμβριο του 2002, όσον αφορά τα πέντε ειδικά προγράμματα του προγράμματος-πλαίσιο, ορίζει ότι έως το τέλος του 2003, η Επιτροπή δεν θα παράσχει χρηματο-οικονομική υποστήριξη στα προγράμματα έρευνας στο πλαίσιο των οποίων διεξάγονται έρευνες επί εμβρυϊκών βλαστικών κυττάρων.

Απάντηση του κ. Busquin εξ ονόματος της Επιτροπής

(13 Ιουνίου 2003)

Η προτεραιότητα 1 Life «Βιοεπιστήμες, γονιδιωματική και βιοτεχνολογία για την υγεία» απετέλεσε τον στόχο 2000 εκδηλώσεων ενδιαφέροντος. Υπεβλήθησαν περίπου 80 εκδηλώσεις ενδιαφέροντος που εμπλέκουν έρευνα για τα βλαστικά (αρχέγονα) αιμοποιητικά κύτταρα (ζωϊκά ή ανθρώπινα).

Διερευνώνται οι διάφορες πηγές των βλαστικών αιμοποιητικών κυττάρων (εμβρυϊκές, αιμαομφάλιου λώρου, ενήλικοι). Οι ειδικές πηγές βλαστικών αιμοποιητικών κυττάρων δεν αναφέρονταν σε όλες τις εκδηλώσεις ενδιαφέροντος, ούτε και η χώρα διεξαγωγής της ειδικής έρευνας. Ως εκ τούτου, η Επιτροπή δεν είναι σε θέση να καταθέσει λεπτομερέστερα στοιχεία για τον αριθμό των εκδηλώσεων ενδιαφέροντος που εμπλέκουν τη χρήση ανθρώπινων εμβρυϊκών βλαστικών αιμοποιητικών κυττάρων, καθώς και τις χώρες όπου προβλέπεται να πραγματοποιηθεί η εν λόγω έρευνα.

Μια πρώτη πρόσκληση υποβολής προτάσεων για την Προτεραιότητα 1 δημοσιεύθηκε στις 17 Δεκεμβρίου 2002 και έληξε στις 25 Μαρτίου 2003. Στο στάδιο αυτό της ανάλυσης της απόκρισης στην πρόσκληση υποβολής προτάσεων, η Θεματική Προτεραιότητα 1 απετέλεσε το αντικείμενο 26 προτάσεων που εμπλέκουν έρευνα στα βλαστικά αιμοποιητικά κύτταρα· τρεις προτάσεις προβλέπουν τη χρήση ομάδας ή μεμονωμένων ανθρώπινων εμβρυϊκών βλαστικών αιμοποιητικών κυττάρων σε καλλιέργεια. Στην έρευνα αυτή εμπλέκονται εργαστήρια από το Βέλγιο, τη Φινλανδία, τη Σουηδία, το Ηνωμένο Βασίλειο, την Τσεχική Δημοκρατία και το Ισραήλ.

----

----

(2004/C 33 E/127)

ΓΡΑΠΤΗ ΕΡΩΤΗΣΗ Ε-1518/03

υποβολή: Joan Colom i Naval (PSE) προς την Επιτροπή

(6 Μαίου 2003)

Θέμα:   Καθυστέρηση στην κατασκευή του τμήματος της σιδηροδρομικής γραμμής μεγάλης ταχύτητας μεταξύ Φιγκουέρες και Περπινιάν

Σύμφωνα με πληροφορίες που δημοσιεύθηκαν σε διάφορα ισπανικά μέσα επικοινωνίας, η ισπανο-γαλλική διακυβερνητική επιτροπή για την κατασκευή της σιδηροδρομικής γραμμής μεγάλης ταχύτητας μεταξύ Φιγκουέρες και Περπινιάν διέκοψε τις διαπραγματεύσεις με τον όμιλο «Euroferro», που αποτελείται από τις επιχειρήσεις Dragados και Bouygues, ο οποίος είχε επιλεγεί τον Ιούλιο του 2002 ώστε να του παραχωρηθεί προς εκμετάλλευση το τμήμα αυτό της σιδηροδρομικής γραμμής.

Το τμήμα αυτό εντάσσεται στα 14 προγράμματα που ενεκρίθησαν από το Ευρωπαϊκό Συμβούλιο του Έσεν της 10ης Δεκεμβρίου 1994, προ μιας δεκαετίας περίπου.

Μπορεί να αναφέρει η Επιτροπή,

Απάντηση της κας de Palacio εξ ονόματος της Επιτροπής

(19 Ιουνίου 2003)

Το έργο Perpignan-Figueras εντάσσεται σε ένα από τα έργα προτεραιότητας των Διευρωπαϊκών Δικτύων Μεταφορών και περιλαμβάνεται μεταξύ αυτών που επωφελούνται, μέσω του προϋπολογισμού των Διευρωπαϊκών Δικτύων, από το ενδεικτικό πολυετές πρόγραμμα. Στο πλαίσιο αυτό, στην περίοδο 2001-2006, δεσμεύθηκαν 64,5 εκατομμύρια ευρώ για την ολοκλήρωση του προγράμματος μελετών και για την υλοποίηση της υποδομής. Το 2001 το έργο έτυχε επιχορήγησης μελετών, ύψους 1 000 ευρώ, η οποία κατανεμήθηκε ισομερώς μεταξύ Ισπανίας και Γαλλίας. Στο παρελθόν, και συγκεκριμένα την περίοδο 1995-2000, το έργο είχε επίσης τύχει πάντοτε από τον προϋπολογισμό των Διευρωπαϊκών Δικτύων — χρηματοδοτήσεις ενισχύσεως, για τεχνικές και νομικές μελέτες πριν από την προκήρυξη ανάθεσης του συγκεκριμένου σκέλους.

Οι καθυστερήσεις θέσης σε λειτουργία του διεθνούς σκέλους οφείλονται επίσης στις δυσκολίες υλοποίησης της σύμβασης εκχώρησης του διεθνούς σκέλους Perpignan — Figueras. O τρόπος χρηματοδότησης στηρίζεται σε συνεταιρισμό δημοσίου — ιδιωτικού τομέα. Ως εκ τούτου, η Επιτροπή δεν δύναται παρά να υποστηρίζει τις επιλογές των γαλλικών και ισπανικών αρχών για την ενδεχόμενη υιοθέτηση καινοτόμων τρόπων χρηματοδότησης, όπως εξάλλου υπογραμμίστηκε στην ανακοίνωση «Ανάπτυξη του Διευρωπαϊκού Δικτύου Μεταφορών» που εκδόθηκε πριν από μερικές εβδομάδες (1). Η στήριξη αυτή συγκεκριμενοποιείται με την κοινοτική συμμετοχή στη χρηματοδότηση του Διεθνούς Σκέλους που αντιπροσωπεύει το μέγιστο επιτρεπόμενο από τον παρόντα δημοσιονομικό κανονισμό των Διευρωπαϊκών Δικτύων, δηλαδή το 10 % του συνολικού κόστους του έργου. Προκειμένου να διευκολυνθεί η χρηματοδότηση των διαμεθοριακών τμημάτων των μεγάλων έργων υποδομής, η Επιτροπή πρότεινε την αναθεώρηση του εν λόγω δημοσιονομικού κανονισμού, προκειμένου να επιτρέπεται ποσοστό 20 % συγχρηματοδότησης των εργασιών για τα διαμεθοριακά σιδηροδρομικά έργα που διασχίζουν φυσικά εμπόδια. Η πρόταση αυτή, η οποία εγκρίθηκε σε πρώτη ανάγνωση από το Ευρωπαϊκό Κοινοβούλιο τον Ιούλιο 2002 (2), τελεί, πάντοτε, εν αναμονή κοινής θέσεως του Συμβουλίου.

----

(1)  COM(2003)132 τελικό.

(2)  COM(2003)38 τελικό.

----

----

(2004/C 33 E/128)

ΓΡΑΠΤΗ ΕΡΩΤΗΣΗ Ε-1522/03

υποβολή: Armando Cossutta (GUE/NGL) προς την Επιτροπή

(6 Μαίου 2003)

Θέμα:   Αδικαιολόγητες αυξήσεις στα ασφάλιστρα αστικής ευθύνης αυτοκινήτων

Ο ιταλός Συνήγορος του Πολίτη επί θεμάτων ανταγωνισμού έδωσε τις ημέρες αυτές στη δημοσιότητα τα στοιχεία μιας έρευνας σχετικά με τις ασφάλειες αστικής ευθύνης αυτοκινήτων από τα οποία προκύπτει ότι από το 1994 μέχρι σήμερα, τα ασφάλιστρα στην Ιταλία έχουν διπλασιασθεί και σε ορισμένες περιπτώσεις πενταπλασιασθεί. Η τόσο αναμενόμενη ελευθέρωση της αγοράς ασφαλίσεων αστικής ευθύνης αυτοκινήτων στην Ιταλία(που καταρτίσθηκε το 1994) απεδείχθη ανεπιτυχής, όπως ο ίδιος είχα ήδη επισημάνει με μια γραπτή ερώτηση στις 14 Φεβρουαρίου 2000. Σε ορισμένες επαρχίες της Ιταλίας τα ασφάλιστρα είναι 19 φορές υψηλότερα σε σχέση με 9 χρόνια πριν, κατά το παρελθόν δε έτος, σημειώθηκε αύξηση της τάξης του 11,6 % έναντι του 4,8 % που αποτελεί το μέσο όρο της ΕΕ.

Απάντηση του κ. Bolkestein εξ ονόματος της Επιτροπής

(9 Ιουλίου 2003)

Η Επιτροπή είναι ενήμερη σχετικά με τις αυξήσεις του κόστους της ασφάλισης αστικής ευθύνης στην Ιταλία. Ωστόσο, τα στοιχεία που έχει στη διάθεσή της η Επιτροπή δεν δείχνουν μια τόσο μεγάλη αύξηση στα ασφάλιστρα αυτοκινήτων όπως εκείνη που αναφέρεται από το Αξιότιμο Μέλος. Από το 1995, η μέση ετήσια τιμαριθμικά προσαρμοσμένη αύξηση στην Ιταλία ήταν 5,1 % έναντι του μέσου όρου 1,7 % για την Ένωση ως σύνολο (Πηγή: Ευρωπαϊκή ένωση ασφαλίσεων — CEA).

Είναι αλήθεια ότι η ασφάλιση αυτοκινήτων φαίνεται ακριβότερη στην Ιταλία από ό,τι κατά μέσο όρο στην Ένωση, αλλά αυτό αντανακλά τη συχνότητα και το κόστος των ατυχημάτων στην Ιταλία σε σύγκριση με το μέσο όρο της Ένωσης. Ωστόσο, στην Ιταλία ο δείκτης του κόστους των απαιτήσεων συν τις δαπάνες προς τα έσοδα των ασφαλιστών από ασφάλιστρα είναι παρόμοιος με τον μέσο όρο της ΕΕ. Και μάλιστα, στην Ιταλία το κόστος των απαιτήσεων συν τις δαπάνες υπερβαίνει τα έσοδα από τα ασφάλιστρα.

Υπάρχουν αρκετοί λόγοι γι' αυτό το υψηλό κόστος και τη συχνότητα των ατυχημάτων στην Ιταλία.

Ειδικότερα, η Επιτροπή θα ήθελε να επισημάνει τα εξής:

Για να αντιμετωπιστούν ορισμένα από τα προβλήματα αυτά, η Ιταλία θέσπισε προς τα τέλη του 2002 νέα νομοθετικά μέτρα για την εισαγωγή κατευθυντηρίων γραμμών σχετικά με τις αποζημιώσεις στην περίπτωση σωματικών βλαβών, καθώς και αυστηρότερες διατάξεις για τον περιορισμό των περιπτώσεων απάτης στον ασφαλιστικό τομέα.

Η Επιτροπή θα επιθυμούσε να επιστήσει την προσοχή του Αξιότιμου Μέλους σε απόφαση του Δικαστηρίου των Ευρωπαϊκών Κοινοτήτων της 25ης Φεβρουαρίου 2003, στην υπόθεση C-59/01 (Επιτροπή κατά της Ιταλικής Δημοκρατίας). Στην απόφασή του αυτή, το δικαστήριο επιβεβαίωσε την αρχή της ελευθερίας των επιβαλλόμενων τιμών στον ασφαλιστικό τομέα εκτός της ασφάλειας ζωής, συμπεριλαμβανομένου του τομέα της υποχρεωτικής ασφάλισης όπως είναι η ασφάλιση αστικής ευθύνης που απορρέει από τη χρήση των αυτοκινήτων οχημάτων. Επιπλέον, το Δικαστήριο αποφάνθηκε ότι η αρχή αυτή υποδηλώνει την απαγόρευση οποιουδήποτε συστήματος προηγούμενης ή συστηματικής κοινοποίησης ή έγκρισης των τιμών τις οποίες μία επιχείρηση σκοπεύει να εφαρμόσει στις συναλλαγές της με τους κατόχους ασφαλιστηρίων συμβολαίων. Η μόνη παρέκκλιση από την αρχή αυτή που επιτρέπει η οδηγία 92/49 (1) και που γίνεται αποδεκτή από το Δικαστήριο αφορά την προηγούμενη κοινοποίηση και έγκριση «αυξήσεων των τιμών των ασφαλίστρων» στο πλαίσιο ενός «γενικού συστήματος ελέγχου των τιμών». Η υπόθεση παραπέμφθηκε στο Δικαστήριο από την Επιτροπή δυνάμει του άρθρου 226 της συνθήκης ΕΚ και αφορούσε μέτρα που εκδόθηκαν από την ιταλική κυβέρνηση τον Μάρτιο του 2000 για το πάγωμα των υποχρεωτικών ασφαλίστρων για τα αυτοκίνητα για μία αρχική περίοδο ενός έτους.

Όσον αφορά το δεύτερο ερώτημα του Αξιότιμου Μέλους, η Επιτροπή θα ήθελε να επισημάνει ότι, σύμφωνα με τις ασφαλιστικές οδηγίες, όλοι οι ευρωπαίοι πολίτες έχουν τη δυνατότητα να επιλέγουν ασφαλιστική κάλυψη για αυτοκίνητα οχήματα σε κράτος μέλος διαφορετικό από εκείνο της κατοικίας τους. Επιπλέον, οι ασφαλιστικές επιχειρήσεις μπορούν επίσης να παρέχουν διασυνοριακές υπηρεσίες εάν ακολουθούν τις διαδικασίες που προβλέπονται στις οδηγίες αυτές.

Ωστόσο, ενώ οι ασφαλιστικές εταιρείες της Ένωσης έχουν τη δυνατότητα να ασκούν δραστηριότητες σε διασυνοριακή βάση, δεν μπορούν να υποχρεωθούν να ασφαλίζουν κινδύνους που δεν επιθυμούν, σύμφωνα με την αρχή της ελευθερίας σύναψης συμβάσεων. Λαμβάνοντας υπόψη ότι η ασφάλιση αυτοκινήτων συνδέεται στενά με το έδαφος στο οποίο συνήθως χρησιμοποιείται το όχημα καθώς και τις ιδιαιτερότητες της ιταλικής αγοράς ασφαλίσεων που παρατέθηκαν ανωτέρω, δεν είναι περίεργο ότι πολλές μη ιταλικές ασφαλιστικές επιχειρήσεις ενδέχεται να προτιμούν να ασκούν δραστηριότητες στην Ιταλία μέσω τοπικών υποκαταστημάτων ή θυγατρικών, αντί σε διασυνοριακή βάση από άλλο κράτος μέλος της ΕΕ.

----

(1)  Οδηγία 92/49/ΕΟΚ του Συμβουλίου της 18ης Ιουνίου 1992 για το συντονισμό των νομοθετικών, κανονιστικών και διοικητικών διατάξεων που αφορούν την πρωτασφαλιση, εκτός της ασφάλειας ζωής, και για την τροποποίηση των οδηγιών 73/239/ΕΟΚ και 88/357/ΕΟΚ (τρίτη οδηγία για την πρωτασφαλιση εκτός της ασφάλισης ζωής), ΕΕ L 228 της 11.8.1992.

----

----

(2004/C 33 E/129)

ΓΡΑΠΤΗ ΕΡΩΤΗΣΗ Ρ-1532/03

υποβολή: Michael Cashman (PSE) προς την Επιτροπή

(30 Απριλίου 2003)

Θέμα:   Νέες τεχνολογίες, ιδιωτικός βίος και ελευθερίες

Γνωρίζει η Επιτροπή ότι τη στιγμή αυτή αναπτύσσεται μια νέα τεχνολογία που φέρεται να έχει σοβαρές συνέπειες για τον ιδιωτικό βίο, την απασχόληση, την ελευθερία, την ανεξαρτησία και την ελευθερία επιλογής των πολιτών; Με τη νέα αυτή τεχνολογία, η ενσωμάτωση ενός μικροεπεξεργαστή σε κάθε νέο προσωπικό υπολογιστή θα επιτρέπει τη λειτουργία μηχανημάτων, λογισμικού και εφαρμογών μόνο εάν αυτά περιλαμβάνονται σε εγκεκριμένο κατάλογο, ο οποίος θα βρίσκεται στην κατοχή και υπό τη διαχείριση ενός ενιαίου κέντρου.

Δεν ανησυχεί την Επιτροπή το γεγονός ότι οι μικρές επιχειρήσεις θα εμποδίζονται από την εγγραφή των προϊόντων τους στον κατάλογο αυτόν από το υψηλό (περίπου 91 000 ευρώ) κόστος της εγγραφής; Σε ποιές ενέργειες προτίθεται να προβεί η Επιτροπή για τον έλεγχο αυτής της κατάστασης;

Θα μπορούσε η Επιτροπή να αναφέρει ποιά μέτρα λαμβάνονται για τον περιορισμό των επιπτώσεων επί της ευρωπαϊκής βιομηχανίας ανάπτυξης λογισμικού;

Απάντηση του κ. Liikanen εξ ονόματος της Επιτροπής

(10 Ιουνίου 2003)

Η Επιτροπή παρακολουθεί από κοντά τις τεχνολογικές εξελίξεις και τις εξελίξεις της αγοράς, στην κοινωνία της πληροφορίας. Το νομικό πλαίσιο στην Ευρωπαϊκή 'Ενωσή όσον αφορά θέματα προστασίας δεδομένων είναι η οδηγία 95/46/ΕΚ του Κοινοβουλίου και του Συμβουλίου, της 25ης Οκτωβρίου 1996, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (1).

Οι διάφοροι συντελεστές της αγοράς αναπτύσσουν τεχνολογίες που δυνητικά θα μπορούσαν να έχουν σημαντικό αντίκτυπο στον τρόπο αλληλεπίδρασης των χρηστών, στην κοινωνία της πληροφορίας. Η επίδρασή τους στην κοινωνία εξαρτάται σε μεγάλο βαθμό από τα ειδικά χαρακτηριστικά κάθε εφαρμογής, καθώς και από την εμπορική και η επιχειρηματική επιτυχία της. Η πείρα από σειρά τεχνολογιών καταδεικνύει ότι είναι δύσκολο να προβλεφθεί η τελική κατεύθυνση που θα λάβει η αγορά και οι τεχνολογικοί παράγοντες προώθησής της.

Η ανάπτυξη τεχνολογιών που βασίζονται σε ενσωματωμένα πλακίδια δεν αποτελεί νέο φαινόμενο. 'Εχει δοκιμαστεί κατά το παρελθόν από συντελεστές της βιομηχανίας. Παρόμοιες προσπάθειες έχουν επίσης καταβληθεί όσον αφορά τον μονοσήμαντη ταυτοποίηση του λογισμικού καθώς και υλικού συναφούς με το περιεχόμενο, που λειτουργεί σε προσωπικούς υπολογιστές. Τα τεχνολογικά αυτά μέτρα έχουν υπάρξει γενικά επιτυχή.

Η εισαγωγή των τεχνολογιών αυτών ενδέχεται να έχει τόσο θετικό όσο και αρνητικό αντίκτυπο πολιτικής. Παραδείγματος χάρη, συστήματα που παρέχουν τη δυνατότητα ταυτοποίησης υπολογιστών ενδέχεται να διευκολύνουν την αποδοτικότερη εξάπλωση συστημάτων διαχείρισης ψηφιακών δικαιωμάτων ή να συμβάλουν στην καταπολέμηση της πειρατείας και των αξιοποίνων πράξων στον κυβερνοχώρο ή να αυξήσουν το επίπεδο της ασφάλειας πληροφοριών, είναι όμως επίσης πιθανό το ενδεχόμενο να παραβιαστούν δικαιώματα της ιδιωτικής ζωής ή να προκύψουν θέματα ανταγωνισμού.

Η Επιτροπή εξετάζει επί του παρόντος τις επιπτώσεις ορισμένων από τις εν λόγω τεχνολογίες στην προστασία των δεδομένων, από κοινού με την ομάδα εργασίας του άρθρου 29· ορισμένα έγγραφα σχετικά με τα θέματα αυτά αναμένεται ότι θα δημοσιευθούν το δεύτερο εξάμηνο του 2003.

Η Επιτροπή δραστηριοποιείται στην υποστήριξη της ανάπτυξης των λεγόμενων τεχνολογιών για τη βελτίωση της προστασίας της ιδιωτικής ζωής (PET) μέσα από διάφορες δραστηριότήτες, μεταξύ άλλων του Κοινού Κέντρου 'Ερευνών και του προγράμματος ΤΚΠ/IST. Η ενσωμάτωση των PET σε στρατηγικές προστασίας της ιδιωτικής ζωής εμπνέεται από τα άρθρα 6 και 17 της προαναφερθείσας οδηγίας για την προστασία των δεδομένων, βάσει των οποίων απαιτείται από τους υπεύθυνους επεξεργασίας να ελαχιστοποιούν τη συλλογή δεδομένων και να εφαρμόζουν κατάλληλα τεχνικά και οργανωτικά μέτρα για την προστασία των προσωπικών δεδομένων, ιδιαίτερα σε δικτυακές μεταδόσεις. Η σημασία των τεχνολογιών για τη βελτίωση της προστασίας της ιδιωτικής ζωής έχει επίσης επισημανθεί από τον αρμόδιο για την εσωτερική αγορά Επίτροπο, ως ένα από τα μηνύματα της διεθνούς διάσκεψης σχετικά με την εφαρμογή της οδηγίας για την προστασία των δεδομένων, η οποία πραγματοποιήθηκε το φθινόπωρο του 2002 στις Βρυξέλλες.

Η Επιτροπή τάσσεται υπέρ μιας ισορροπημένης και αναλογικής προσέγγισης, με βάση τα προβλήματα που οι τεχνολογίες επιδιώκουν να επιλύσουν, τα μέτρα που χρησιμοποιούν για την επίτευξη του στόχου αυτού και τον αντίκτυπο των εν λόγω μέτρων στους χρήστες, τον κλάδο και την κοινωνία στο σύνολο της.

Ο δυνητικός αντίκτυπος από κάθε νέα αναπτυσσόμενη τεχνολογία στις ευρωπαϊκές μικρομεσαίες επιχειρήσεις ή στην κατάσταση του ανταγωνισμού στην εσωτερική αγορά παρακολουθείται και θα συνεχίσει να ελέγχεται εκ του σύνεγγυς από τις αρμόδιες υπηρεσίες της Επιτροπής. 'Επειτα από την ολοκλήρωση της εν λόγω ενδελεχούς εξέτασης, η Επιτροπή θα αποφασίσει σχετικά με το ενδεχόμενο να ληφθούν μέτρα.

----

(1)ΕΕ L 281 της 23.11.1995.

----

----

(2004/C 33 E/130)

ΓΡΑΠΤΗ ΕΡΩΤΗΣΗ Ρ-1535/03

υποβολή: Carlos Westendorp y Cabeza (PSE) προς την Επιτροπή

(30 Απριλίου 2003)

Θέμα:   Καθεστώς για την αγοραπωλησία δικαιωμάτων εκπομπής αερίων του θερμοκηπίου

Στό πλαίσιο της πρότασης οδηγίας σχετικά με τη δημιουργία ενός συστήματος αγοραπωλησίας δικαιωμάτων εκπομπής αερίων που προκαλούν το φαινόμενο του θερμοκηπίου, είναι πολύ ανησυχητικές οι συνέπειες που θα μπορούσε να έχει η έναρξη ισχύος της οδηγίας αυτής για ορισμένους τομείς, εφόσον δέν λαμβάνει υπόψη ορισμένα πολύ σημαντικά ζητήματα, όπως:

Ιδιαίτερα όσον αφορά τη χαλυβουργία, αυτό μεταφράζεται σε έναν πολύ σοβαρό περιορισμό του περιθωρίου προσαρμογής των επιχειρήσεων του τομέα στην οδηγία, λόγω ιδιαιτεροτήτων όπως η αδυναμία μετακύλισης της αύξησης του κόστους (πολύ περιορισμένοι πελάτες και προμηθευτές πρώτων υλών), η ύπαρξη δυο μόνο δυνατοτήτων παραγωγής χάλυβα (υψικάμινοι ή ηλεκτρικές κάμινοι που, και οι δυο, επηρεάζονται άμεσα από την οδηγία) ή η ανακύκλωση των αερίων των υψικαμίνων (που μειώνει τις εκπομπές CO2, χωρίς, κατά παράδοξο τρόπο, τα αντίστοιχα δικαιώματα να χορηγούνται στη χαλυβουργία, αλλά στη βιομηχανία παραγωγής ηλεκτρικής ενέργειας).

Λαμβάνει η Επιτροπή υπόψη τα ζητήματα αυτά, ώστε να μην τεθεί σε μεγάλο κίνδυνο η αναδιάρθρωση ενός τομέα ο οποίος, επιτέλους, αρχίζει να εξυγιαίνεται σε κοινοτικό επίπεδο;

Απάντηση της κας Wallström εξ ονόματος της Επιτροπής

(16 Ιουνίου 2003)

Η Επιτροπή εξέτασε πολύ προσεκτικά τα σημεία που αναφέρονται, όταν προετοίμασε την πρόταση της για τη θέσπιση κοινοτικού συστήματος εμπορίας δικαιωμάτων εκπομπής αερίων θερμοκηπίου.

Εν γένει, η Επιτροπή θεωρεί ότι είναι σημαντικό να γίνει προσεκτική διάκριση μεταξύ στόχων και μέσων. Η εμπορία των δικαιωμάτων εκπομπής είναι το χρησιμοποιούμενο μέσο για τη συμβολή στην εφαρμογή των στόχων που έγιναν δεκτοί από την Κοινότητα και τα κράτη μέλη της στο πλαίσιο του Πρωτοκόλλου του Κυότο. Ο γενικός στόχος της προτεινόμενης οδηγίας είναι η θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ευρωπαϊκής Κοινότητας, με τη θέσπιση κοινοτικού πλαισίου και την εξασφάλιση αγοράς σε κοινοτική κλίμακα για τα δικαιώματα εκπομπών. Αυτό το μέσο αποτελεί ακρογωνιαίο λίθο της στρατηγικής της Επιτροπής για την επίτευξη του στόχου του Κυότο με τον αποδοτικότερο οικονομικά τρόπο. Σε σύγκριση με άλλα μέσα, η εμπορία εκπομπών φαίνεται ότι θα μειώσει το κόστος των μειώσεων εκπομπών, εξασφαλίζοντας ότι οι μειώσεις αυτές γίνονται εκεί όπου στοιχίζουν λιγότερο.

Με την εμπορία εκπομπών ως κοινοτικό μέσο θα δημιουργηθεί ενιαία αγορά και θα εξασφαλισθεί κοινή τιμή των δικαιωμάτων για όλες τις συμμετέχουσες εταιρείες. Με τον τρόπο αυτόν, θα μετριασθούν ενδεχόμενες στρεβλώσεις.

Το κοινοτικό μέσο καθιστά επίσης δυνατή τη μεταβίβαση δικαιωμάτων εντός της εσωτερικής αγοράς και, επομένως, προβλέπει να συνοδεύεται η μεταβίβαση παραγωγικού δυναμικού από αντίστοιχη μεταβίβαση δικαιωμάτων τόσο εντός, όσο και μεταξύ των κρατών μελών κατά τη διάρκεια μιας περιόδου εμπορίας. Ο βαθμός στον οποίο μπορεί μια εταιρεία να επωφεληθεί προσωρινά από το κλείσιμο μιας εγκατάστασης εξαρτάται από τη μεταφορά της οδηγίας στο εσωτερικό δίκαιο των κρατών μελών.

Βάσει της οδηγίας, ο φορέας εκμετάλλευσης μιας εγκατάστασης καθίσταται υπεύθυνος μόνον για τις άμεσες εκπομπές που απελευθερώνονται επιτόπου. Οι ενέργειες των φορέων εκμετάλλευσης για την έμμεση μείωση των εκπομπών αερίων θερμοκηπίου δεν εμπίπτουν στο πεδίο εφαρμογής της οδηγίας.

----

----

(2004/C 33 E/131)

ΓΡΑΠΤΗ ΕΡΩΤΗΣΗ Ρ-1554/03

υποβολή: Jean Lambert (Verts/ALE) προς την Επιτροπή

(2 Μαίου 2003)

Θέμα:   Ομάδα συντονισμού για την επιστροφή στο Αφγανιστάν

Η ερώτηση αυτή αναφέρεται στη συνεδρίαση της Ομάδας συντονισμού για την επιστροφή στο Αφγανιστάν που πρόκειται να πραγματοποιηθεί στις 30 Απριλίου.

Δεδομένου ότι ο Πρόεδρος της Αφγανής Ένωσης του HB δεν προσκαλείται πλέον να παραστεί στην εν λόγω συνεδρίαση, θα μπορούσε η Επιτροπή να μας πληροφορήσει:

Απάντηση του κ. Vitorino Εξ ονόματος της Επιτροπής

(4 Ιουνίου 2003)

Η συνεδρίαση της Ομάδας Συντονισμού για την Επιστροφή στο Αφγανιστάν (ACRG) στην οποία αναφέρεται το Αξιότιμο Μέλος πραγματοποιήθηκε όντως στις 30 Απριλίου 2003, με τη συμμετοχή εκείνων των κρατών μελών που ενδιαφέρονται ιδιαίτερα για την επιστροφή των Αφγανών υπηκόων. Ορισμένοι διεθνείς οργανισμοί και μη κυβερνητικές οργανώσεις (ΜΚΟ) που εμπλέκονται ειδικά στα προγράμματα επιστροφής, στην παρακολούθηση του σεβασμού των ανθρωπίνων δικαιωμάτων και στην προστασία των προσφύγων, συμπεριλαμβανόμενων των UNHCR, της Διεθνούς Αμνηστίας, εκπροσώπων του Ευρωπαϊκού Συμβουλίου για τους Πρόσφυγες και τους Εξόριστους (ECRE) και της Διεθνούς Οργάνωσης για τη Μετανάστευση (IOM) έλαβαν επίσης μέρος. Οι ως άνω οργανώσεις και φορείς ενημέρωσαν την ομάδα ACRG για τις εξελίξεις στο Αφγανιστάν και παρουσίασαν τις συστάσεις τους σχετικά με την επιστροφή στη χώρα αυτή, πράγμα που συνέβη και κατά στις περισσότερες από τις προηγούμενες τέσσερις συνεδριάσεις, παρέχοντας έτσι στην εν λόγω ομάδα σημαντική βοήθεια στις εκτιμήσεις της.

Η Επιτροπή δεν κάλεσε ποτέ στην ομάδα ACRG Αφγανούς εκπροσώπους από τα κράτη μέλη, αλλά βασίσθηκε σε ανεπίσημες επαφές με αυτούς και στην εκπροσώπηση των απόψεών τους από τον φορέα ECRE. Όσον αφορά τη συγκεκριμένη συνεδρίαση, η δήλωση την οποία απέστειλε η Αφγανική Ένωση του HB προς την Επιτροπή κυκλοφόρησε στους κόλπους της ομάδας ACRG, ζητήθηκε δε να διατυπωθούν σχόλια επ' αυτής.

Ως προς τους Αφγανούς που εμπλέκονται άμεσα στη συζήτηση του ζητήματος αυτού, πρέπει να επισημανθεί ότι η Επιτροπή διαβουλεύεται πλήρως με τους εκπροσώπους της Αφγανικής Κυβέρνησης σχετικά με όλα τα ζητήματα επιστροφής. Τόσο ο ειδικός εκπρόσωπος της ΕΕ, μαζί με τον προϊστάμενο του Γραφείου Αντιπροσωπείας της Επιτροπής στην Καμπούλ, όσο και ο Γενικός Διευθυντής της Γενικής Διεύθυνσης Δικαιοσύνης και Εσωτερικών Υποθέσεων της Επιτροπής, στις Βρυξέλλες, συναντήθηκαν προς τούτο με τον Αφγανό Υπουργό για τους Πρόσφυγες. Ακόμη, η Πρεσβεία του Αφγανιστάν στην ΕΕ έκανε χρήση της διαρκούς πρόσκλησής μας για να παρακολουθήσει τις συνεδριάσεις της ομάδας ACRG αρκετές φορές.

----

----

(2004/C 33 E/132)

ΓΡΑΠΤΗ ΕΡΩΤΗΣΗ Ε-1572/03

υποβολή: Christos Folias (PPE-DE) προς την Επιτροπή

(8 Μαΐου 2003)

Θέμα:   Πυροπροστασία των κοινοτικών δασών

Η προστασία των δασών από πυρκαγιές συνιστά ιδιαίτερα σημαντικό και επείγον θέμα για την Κοινότητα, δεδομένου της ουσιαστικής συμβολής τους για την διαφύλαξη και ανάπτυξη της γεωργίας και της υπαίθρου, των οποίων οι συνθήκες ύπαρξης εξαρτώνται σε μεγάλο βαθμό από την παρουσία και την καλή κατάσταση των γύρω δασών. Όπως είναι γνωστό, αυτός ο ρόλος των δασών, ιδίως στο νότιο τμήμα της Κοινότητας, απειλείται από τις πυρκαγιές οι οποίες πλήττουν κάθε χρόνο μεγάλες δασικές εκτάσεις.

Σε αυτό το πλαίσιο η Επιτροπή ερωτάται: Τί προβλέπει η Ευρωπαϊκή Κοινότητα για την στήριξη των εθελοντικών οργανώσεων πυρόσβεσης και δασοπυρόσβεσης στα κράτη μέλη;

Απάντηση της κας Wallström εξ ονόματος της Επιτροπής

(10 Ιουνίου 2003)

Όπως έχει αναγνωρίσει η Επιτροπή, τα δάση μπορούν να υποστούν σοβαρές ζημίες εξαιτίας των πυρκαγιών οι οποίες επηρεάζουν κυρίως τα δάση της Νότιας Ευρώπης. Παρά το ότι τα κράτη μέλη επιφορτίζονται στο επίπεδο των αρμοδιοτήτων τους με τη βασική ευθύνη του συντονισμού και της εφαρμογής κάθε ακολουθούμενης δασικής πολιτικής, η Ένωση πήρε την απόφαση να τα βοηθήσει στις προσπάθειές τους να καταπολεμήσουν τις πυρκαγιές των δασών. Το πρόγραμμα πυροπροστασίας και παρακολούθησης των κοινοτικών δασών θεσπίστηκε συνεπεία αυτού από τον κανονισμό (ΕΟΚ) αριθ. 2158/92 του Συμβουλίου της 23ης Ιουλίου 1992 (1).

Στόχος του προγράμματος είναι η μείωση του αριθμού των δασικών πυρκαγιών που εκδηλώνονται και της έκτασης των επιφανειών που καίγονται με τη θέσπιση προγραμμάτων πυροπροστασίας των δασών που προετοιμάζονται και εφαρμόζονται από τα κράτη μέλη. Ο κανονισμός τροποποιήθηκε πολλές φορές και η ισχύς του έληξε στις 31 Δεκεμβρίου 2002.

Η Επιτροπή υπέβαλε στις 15 Ιουλίου του 2002 σχετική πρόταση κανονισμού του Ευρωπαϊκού Κοινοβουλίου και του Συμβουλίου για την παρακολούθηση των δασών και των περιβαλλοντικών αλληλεπιδράσεων στην Κοινότητα («Έμφαση στα δάση») (2). Σκοπός της πρότασης ήταν η θέσπιση ενός νέου κοινοτικού προγράμματος για την παρακολούθηση των δασών και των περιβαλλοντικών αλληλεπιδράσεων ενόψει της προστασίας των κοινοτικών δασών από τη ρύπανση και τις πυρκαγιές των δασικών εκτάσεων. Το πρόγραμμα προβλέπεται να ισχύσει επί μία εξαετία (από το 2003 έως το 2008) και ενσωματώνει νέα στοιχεία, ώστε να αξιολογούνται οι συνθήκες των οικοσυστημάτων των δασών μέσα στο ευρύτερό τους πλαίσιο.

Στην πρόταση περιλαμβάνονται: δράσεις σε συνδυασμό με την παρακολούθηση των δασικών πυρκαγιών και του αντίκτυπου που έχουν για τα δάση, μελέτες για τις επιπτώσεις των πυρκαγιών στα οικοσυστήματα των δασών και προγράμματα ενοποιημένης εφαρμογής και επίδειξης που θα μπορούσαν να υποβοηθήσουν τις προσπάθειες καλύτερης πρόληψης της εκδήλωσης των δασικών πυρκαγιών και προστασίας των οικοσυστημάτων. Η πρόταση δεν περιλαμβάνει προληπτικά μέτρα αντιμετώπισης των δασικών πυρκαγιών, καθώς αυτά έχουν ήδη ενσωματωθεί για τις περισσότερες περιοχές των νότιων κρατών μελών στα προγράμματά τους ανάπτυξης της υπαίθρου, σύμφωνα με όσα ορίζονται στον κανονισμό (ΕΚ) αριθ. 1257/99 του Συμβουλίου της 17ης Μαΐου 1999 (3). Η Κοινότητα θα εξακολουθήσει κατά συνέπεια να παρέχει την οικονομική της συνδρομή στις εθνικές πολιτικές προστασίας των δασών στο πλαίσιο του κανονισμού (ΕΚ) αριθ. 1257/1999 του Συμβουλίου και της πρωτοβουλίας «Έμφαση στα δάση» που θα συνεχίσουν από κοινού να θέτουν σε εφαρμογή όλες τις προαναφερόμενες δράσεις που είχαν αναπτυχθεί για την καταπολέμηση των δασικών πυρκαγιών.

Το Συμβούλιο κατέληξε στις 4 Μαρτίου 2003 σε νέα πολιτική συμφωνία επί της κοινής θέσης με αντικείμενο την πρωτοβουλία «Έμφαση στα δάση». Η κοινή θέση θα διαβιβαστεί στο Κοινοβούλιο προς δεύτερη ανάγνωση, με βάση τη διαδικασία της συναπόφασης. Στη νέα συμφωνία — η οποία εξακολουθεί να αποτελεί αντικείμενο συζητήσεων — προβλέπεται επίσης η θέσπιση ορισμένων ειδικών διατάξεων προς υποστήριξη των εκστρατειών για την τόνωση της ευαισθητοποίησης και την ειδική κατάρτιση των υπαλλήλων και του προσωπικού που συμμετέχουν στις παρεμβάσεις πρόληψης των πυρκαγιών, σε περίπτωση που τα εν λόγω μέτρα δεν έχουν ήδη συμπεριληφθεί στα προγράμματα για την ανάπτυξη της υπαίθρου. Μέρος των πόρων αυτών θα μπορούσε να χρησιμοποιηθεί επίσης για τη συγχρηματοδότηση οργανώσεων εθελοντών, παρά το γεγονός ότι οι δραστηριότητες αυτές εξακολουθούν να υπάγονται στις κύριες αρμοδιότητες των κρατών μελών και των τοπικών τους αρχών.

----

(1)ΕΕ L 217 της 31.7.1992.

(2)ΕΕ C 20 Ε της 28.1.2003.

(3)ΕΕ L 160 της 26.6.1999.

----

----

(2004/C 33 E/133)

ΓΡΑΠΤΗ ΕΡΩΤΗΣΗ Ε-1573/03

υποβολή: Phillip Whitehead (PSE) προς την Επιτροπή

(8 Μαΐου 2003)

Θέμα:   «Ευρώπη μέσω δορυφόρου» και τηλεοπτική κάλυψη των εργασιών των ευρωπαϊκών

Αναγνωρίζοντας την σημαντική συμβολή που μπορεί να παράσχει η τηλεοπτική κάλυψη των ευρωπαϊκών υποθέσεων στην κατανόηση των ευρωπαϊκών θεσμικών οργάνων από το κοινό, θα μπορούσε η Επιτροπή να δημοσιοποιήσει τις στατιστικές και τις πληροφορίες που έχει σχετικά με την «Ευρώπη μέσω δορυφόρου» για τα τελευταία τρία χρόνια και ειδικότερα:

Απάντηση του κ. Prodi εξ ονόματος της Επιτροπής

(2 Ιουνίου 2003)

Η Επιτροπή είναι στην ευχάριστη θέση να γνωστοποιήσει στο Αξιότιμο Μέλος ότι τα στοιχεία που ζητεί έχουν ήδη διαβιβασθεί στην υπηρεσία οπτικοακουστικών μέσων του Κοινοβουλίου, σύντομα δε θα είναι διαθέσιμα στον δικτυακό τόπο Europa.

Πάντως, και για την ευκολία της πρόσβασης, η Επιτροπή ευχαρίστως επισυνάπτει τα ακόλουθα επιλεγμένα στοιχεία:

1.   Συνολικές ώρες μετάδοσης της εκπομπής «Ευρώπη μέσω Αορυφόρου» (Europe by Satellite -EbS) και γλώσσες μετάδοσης

Η EbS μετεδόθη συνολικά επί 2 968 ώρες το 2000, 3 273 το 2001 και 3 077 το 2002. Η μείωση κατά το 2002 οφείλεται στη διακοπή της αναμετάδοσης των ημερήσιων συνεντεύξεων Τύπου, διότι η υπηρεσία αυτή ανελήφθη από το σύστημα «Video on Demand» στον δικτυακό τόπο της EbS, όπου όλο το υλικό της EbS παραμένει διαθέσιμο επί μία εβδομάδα μετά από κάθε μετάδοση.

Όλες οι ζωντανές μεταδόσεις πραγματοποιούνται μέχρι και στις 11 επίσημες γλώσσες, ανάλογα με το πόσους ακουστικούς διαύλους μπορούν να προσφέρουν τα εκάστοτε θεσμικά όργανα (π. χ.: το Κοινοβούλιο προσφέρει 12 ακουστικούς διαύλους — 1 για το πρωτότυπο και 11 για τη διερμηνεία στις επίσημες γλώσσες της Ένωσης. Η Επιτροπή προσφέρει 20, και το Συμβούλιο 4). Το Κοινοβούλιο και η Επιτροπή σχεδιάζουν να προσφέρουν απευθείας κάλυψη των γεγονότων μέχρι και σε 25 γλώσσες το 2004.

2.   Κατανομή κατά θεσμικό όργανο των περιληπτικών ειδήσεων της EbS και της πλήρους κάλυψης των γεγονότων

3.   Επανάληψη των μεταδόσεων της EbS από τηλεοπτικούς σταθμούς

Κατά τα τρία τελευταία έτη, δεν υπήρχε σύστημα για τη συστηματική παρακολούθηση της επανάληψης από τηλεοπτικούς σταθμούς των μεταδόσεων της EbS. Πάντως, δοκιμάσθηκαν δύο πειραματικές τεχνολογίες, κατά το 2000 (watermarking) και το 2003 (picture matching), με σκοπό τη δημοσίευση πρόσκλησης υποβολής προσφορών για ένα μόνιμο σύστημα. Ενδεικτικά, το Αξιότιμο Μέλος μπορεί να εξετάσει τα δύο ακόλουθα αποσπάσματα των δύο αντίστοιχων εκθέσεων:

Και οι δύο προαναφερόμενες εκθέσεις μπορούν να ζητηθούν, σύντομα δε θα δημοσιευθούν στον προαναφερθέντα δικτυακό τόπο (1).

----

(1)  Τα στοιχεία για το 2002 είναι χαμηλότερα, διότι οι στατιστικές για τα δύο προηγούμενα έτη περιέλαβαν και την αναμετάδοση των περιληπτικών ειδήσεων και της πλήρους (απευθείας ή μαγνητοσκοπημένης) κάλυψης των γεγονότων. Τα στοιχεία για το 2000 και το 2001 χωρίς τις αναμεταδόσεις θα αντιστοιχούσαν περίπου στο 1/3 των εμφαινόμενων στον πίνακα.

----

----

(2004/C 33 E/134)

ΓΡΑΠΤΗ ΕΡΩΤΗΣΗ Ε-1575/03

υποβολή: Chris Davies (ELDR) προς την Επιτροπή

(8 Μαίου 2003)

Θέμα:   Εκπομπές αερίων που ευθύνονται για το φαινόμενο του θερμοκηπίου από εγκαταλελειμμένα ανθρακωρυχεία

Κατά την Επιτροπή σε ποιό βαθμό συμβάλλουν στο φαινόμενο του θερμοκηπίου οι εκπομπές αερίων από το μεθάνιο που προέρχεται από εγκαταλελειμμένα ανθρακωρυχεία εντός της Ευρωπαϊκής Ένωσης;

Σε ποία κράτη μέλη πιστεύει η Επιτροπή ότι αυτό το φαινόμενο συνιστά αξιοπρόσεκτο ποσοστό επί του συνόλου των εκπομπών;

Υπάρχουν αξιόπιστα μέσα μέτρησης του ύψους του μεθανίου που εκπέμπεται από εγκαταλελειμμένα ανθρακωρυχεία;

Σήμερα, ποιά κράτη μέλη παρέχουν οικονομικά και φορολογικά κίνητρα, ώστε να ενθαρρύνουν την εξόρυξη και χρήση του μεθανίου από ανθρακωρυχεία;

Έχει κατά νου η Επιτροπή την εκπόνηση σχεδίων για την επέκταση του κοινοτικού Συστήματος Εμπορίας των Ποσοστώσεων Εκπομπών, ώστε να επιτρέψει την χορήγηση πιστώσεων για προγράμματα εξόρυξης μεθανίου από τα ανθρακωρυχεία;

Απάντηση της κας Wallström εξ ονόματος της Επιτροπής

(23 Ιουνίου 2003)

Ενώ διατίθενται αναλυτικά στοιχεία για τις εκπομπές μεθανίου από ανθρακωρυχεία εν λειτουργία, οι κατευθυντήριες γραμμές για την υποβολή αναφορών που συμφωνήθηκαν από τη Διακυβερνητική Επιτροπή για τις Κλιματικές Μεταβολές δυνάμει της Σύμβασης Πλαισίου των Ηνωμένων Εθνών για τις Κλιματικές Μεταβολές (UNFCCC) δεν περιλαμβάνουν μεθόδους εκτίμησης και αναφοράς των εκπομπών μεθανίου από εγκαταλελειμμένα ανθρακωρυχεία. Αυτό σημαίνει ότι, προς το παρόν, οι εκπομπές από εγκαταλελειμμένα ανθρακωρυχεία δεν υπολογίζονται ούτε αποτελούν αντικείμενο αναφορών βάσει των διεθνώς συμφωνημένων κατευθυντήριων γραμμών.

Οι πέντε χώρες που έχουν αναφέρει σημαντικές ποσότητες μεθανίου εκπεμπόμενου από ανθρακωρυχεία εν λειτουργία είναι: η Γερμανία, η Ελλάδα, η Ισπανία, η Γαλλία και το Ηνωμένο Βασίλειο.

Υπάρχουν τρόποι μέτρησης των εκπεμπoμένων ποσοτήτων μεθανίου από εγκαταλελειμμένα ανθρακωρυχεία.

Ορισμένα κράτη μέλη διερευνούν μεθόδους βελτιστοποίησης της παρακολούθησης του μεθανίου που εκπέμπεται από εγκαταλελειμμένα ανθρακωρυχεία ιδίως σε περίπτωση που το μεθάνιο ανακτάται.

Η Επιτροπή δεν έχει υπόψη της κανένα κράτος μέλος που να παρέχει σήμερα φορολογικά κίνητρα για να ενθαρρύνει την εξαγωγή και χρήση μεθανίου από ανθρακωρυχεία. Οι βρετανικές αρχές ωστόσο κοινοποίησαν πρόταση για την πλήρη απαλλαγή της βιομηχανίας μεθανίου ανθρακωρυχείων από την καταβολή εισφοράς κλιματικών μεταβολών. Η πρόταση αυτή εξετάζεται τώρα υπό το πρίσμα των κανόνων περί κρατικών ενισχύσεων.

Στον πολιτικό συμβιβασμό που επετεύχθη το Μάρτιο του 2003 στο Συμβούλιο σχετικά με τη φορολόγηση της ενέργειας, περιελήφθη η δυνατότητα φορολογικής απαλλαγής/μείωσης για την ηλεκτρική ενέργεια που παράγεται από το μεθάνιο που εκπέμπουν τα εγκαταλελειμμένα ανθρακωρυχεία (βλ. άρθρο 15 παράγραφος 1 στοιχείο (β) τέταρτη περίπτωση του εγγράφου του Συμβουλίου 8084/03 Fisc 59 της 3ης Απριλίου 2003). Το Συμβούλιο έχει ζητήσει τη γνώμη του Ευρωπαϊκού Κοινοβουλίου σχετικά με τον εν λόγω συμβιβασμό.

Όσον αφορά άλλα οικονομικά κίνητρα, η Επιτροπή γνωρίζει μόνο ότι στη Γερμανία, η τιμή της ηλεκτρικής ενέργειας που παράγεται από μεθάνιο ανθρακωρυχείων, συμπεριλαμβανομένου του μεθανίου από εγκαταλελειμμένα ανθρακωρυχεία, είναι υψηλότερη από την αντίστοιχη τιμή της αγοράς. Αυτό συμβαίνει επειδή το μεθάνιο των ανθρακωρυχείων συμπεριλαμβάνεται στον ορισμό των ανανεώσιμων πηγών ενέργειας που περιέχεται στη γερμανική νομοθεσία (Erneuerbare-Energien-Gesetz, EEG). H Επιτροπή αποφάσισε ότι το μέτρο αυτό δεν συνιστά κρατική ενίσχυση (αριθ. κρατικής ενίσχυσης NN 27/2000).

Το 2004 και το 2006 η Επιτροπή θα προβεί σε ανασκοπήσεις και θα εξετάσει τη δυνατότητα επέκτασης του συστήματος εμπορίας εκπομπών της Ευρωπαϊκής Ένωσης σε άλλες δραστηριότητες και στις εκπομπές άλλων αερίων θερμοκηπίου, σύμφωνα με το άρθρο 30 της κοινής θέσης. Οι ανασκοπήσεις αυτές θα είναι διεξοδικές και θα εξετάσουν επίσης τη δυνατότητα εντάξεως των εκπομπών μεθανίου από εγκαταλελειμμένα ανθρακωρυχεία στο σύστημα εμπορίας εκπομπών της Ευρωπαϊκής Ένωσης. Η θέσπιση ενός τέτοιου μέτρου θα εξαρτηθεί από την ανάπτυξη αξιόπιστων πρωτοκόλλων όσον αφορά τις μετρήσεις και την υποβολή στοιχείων.

----

----

(2004/C 33 E/135)

ΓΡΑΠΤΗ ΕΡΩΤΗΣΗ Ε-1577/03

υποβολή: Roberta Angelilli (UEN) προς την Επιτροπή

(8 Μαίου 2003)

Θέμα:   Χρήση των ΓΤΟ στη γεωργία

Το Συμβούλιο γενετικών δικαιωμάτων, ανεξάρτητος οργανισμός με στόχο τον καθορισμό μιας σύνδεσης και μιας διατομεακής αντιπαράθεσης μεταξύ των γνώσεων επιστημονικού, οικονομικού και φιλοσοφικού χαρακτήρα όσον αφορά τις βιοτεχνολογίες, απηύθυνε πρόσφατα έκκληση στην ιταλική κυβέρνηση και την Επιτροπή προκειμένου να ευαισθητοποιηθούν οι αρμόδιες αρχές σχετικά με τις εφαρμογές της γενετικής μηχανικής στον τομέα της γεωργίας και την κατοχύρωση των γενετικών εφευρέσεων με ευρεσιτεχνία. Η αυξανόμενη χρησιμοποίηση γενετικώς τροποποιημένων οργανισμών στα τρόφιμα και τις ζωοτροφές προκαλεί πράγματι σοβαρές αμφιβολίες ως προς την ασφάλεια και την υγεία των καταναλωτών, δεδομένου ότι δεν είναι ακόμη γνωστά τα αποτελέσματα των επιπτώσεων των ΓΤΟ στο περιβάλλον και τον άνθρωπο. Με την έκκληση αυτή εφιστάται η προσοχή, ιδιαίτερα σε ορισμένες ανησυχητικές περιπτώσεις που παρατήρησε το προαναφερθέν Συμβούλιο, όπως η φυσική υβριδοποίηση μεταξύ γενετικώς τροποποιημένων και αγρίων φυτών η βιοσυσσώρευση γονιδίων που κωδικοποιούν παρασιτο-κτόνες πρωτείνες, η ανοσοποιητική ανεπάρκεια που διαπιστώθηκε σε πειραματόζωα τα οποία υπεβλήθησαν σε πειράματα με γεώμηλα τροποποιημένα με λεκτίνη, καθώς και το ενδεχόμενο φυτά τροποποιημένα γενετικώς και ανθεκτικά στους ιούς να αναπτύσσουν ιούς με νέα βιολογικά χαρακτηριστικά. Πέραν των συνεπειών στο οικοσύστημα και τον άνθρωπο, η κατοχύρωση των γενετικών εφευρέσεων με ευρεσιτεχνία που στόχο έχει το κέρδος ενός ολιγοπωλίου ιδιωτών, μπορεί να επηρεάσει σε μεγάλο βαθμό την αγροεπισιτιστική οικονομία γενικά και το αγροτικό σύστημα των λιγότερο ανεπτυγμένων περιοχών ιδιαίτερα, με κίνδυνο να μειωθούν σημαντικά οι ενδογενείς τους πόροι.

Είναι ως εκ τούτου προφανής η ανάγκη, τόσο του να διασφαλισθεί ότι η χρήση των ΓΤΟ στον τομέα της γεωργίας και των τροφίμων δεν θα θέσει σε κίνδυνο τη διατήρηση των συμβατικών μορφών γεωργίας, όσο και του να εξασφαλίζεται η ασφάλεια των καταναλωτών και το δικαίωμα των γεωργών στο επιχειρείν. Δέον επίσης να σημειωθεί, ότι οι πρόσφατες δηλώσεις των Επιτρόπων Byrne και Wallström φαίνεται ότι αντιμετωπίζουν το θέμα των ΓΤΟ μόνον από πλευράς σήμανσης και ενημέρωσης κατά τη στιγμή της αγοράς και όχι από πλευράς ρύθμισης των κοινωνικών, οικονομικών, πολιτικών και ηθικών επιπτώσεων που συνδέονται με τη χρήση των οργανισμών αυτών.

Αυτού λεχθέντος μπορεί η Επιτροπή να γνωστοποιήσει:

Απάντηση του κ. Fischler εξ ονόματος της Επιτροπής

(29 Ιουλίου 2003)

----

(1)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001).

(2)ΕΕ L 43 της 14.2.1997.

(3)ΕΕ C 304 Ε της 30.10.2001.

----

----

(2004/C 33 E/136)

ΓΡΑΠΤΗ ΕΡΩΤΗΣΗ Ρ-1584/03

υποβολή: Philip Bushill-Matthews (PPE-DE) προς την Επιτροπή

(5 Μαίου 2003)

Θέμα:   Αθέμιτες επιδοτήσεις

Γνωρίζει η Επιτροπή ότι, από το Νοέμβριο του 2002, το Εμπορικό Επιμελητήριο του Στρασβούργου και του Κάτω Ρήνου επιδότησαν τη RyanAir για την εκτέλεση του αεροπορικού δρομολογίου ανάμεσα στα αεροδρόμια Στάνστεντ του Λονδίνου και του Στρασβούργου με 1,7 εκατομμύρια ευρώ κατά το πρώτο έτος, δίνοντας έτσι τη δυνατότητα στη RyanAir να προσφέρει εισιτήρια σε τεχνητά χαμηλή τιμή; 'Εχει επίγνωση η Επιτροπή του γεγονότος ότι αυτή η μεροληπτική επιδότηση οδηγεί την ανταγωνιστική εταιρεία Brit Air, η οποία ήταν επικερδής μέχρι πέρυσι, σε αποκλεισμό από την αγορά; Τι μέτρα θα λάβει η Επιτροπή και πότε προκειμένου να θέσει τέλος στην επιδότηση αυτή και σε παρόμοιες αθέμιτες κρατικές επιδοτήσεις σε μεμονωμένες ιδιωτικές επιχειρήσεις;

Απάντηση της κας de Palacio εξ ονόματος της Επιτροπής

(2 Ιουνίου 2003)

Η Επιτροπή εξετάζει τη στιγμή αυτή την καταγγελία για τα πλεονεκτήματα που παραχωρήθηκαν από τον αερολιμένα του Στρασβούργου. Η καταγγελία πρωτοκολλήθηκε από την Επιτροπή στις 16 Απριλίου 2003 και ο συντάκτης της εμπιστευτικά ζήτησε να τηρηθούν ε τα στοιχεία της ταυτότητάς του.

Στην Επιτροπή εναπόκεται να αποφασίσει την έμπρακτη συνέχεια που θα δοθεί στον εν λόγω φάκελο, βασιζόμενη στην ανάλυση που διεξάγει η ίδια βάσει των διατάξεων της συνθήκης ΕΚ για τις κρατικές ενισχύσεις (άρθρα 8 7 και 88 της συνθήκης ΕΚ).

Υπενθυμίζουμε ότι η Επιτροπή αποφάσισε να κινήσει την τυπική διαδικασία σε μία υπόθεση που αφορά τα ποσά που καταβλήθηκαν από έναν αερολιμένα και μία περιφέρεια σε μία εταιρεία που προσφέρει χαμηλές τιμές, στην περίπτωση των πλεονεκτημάτων που δόθηκαν στην Ryanair στο Charleroi (Βέλγιο). Οι λόγοι που οδήγησαν στην έρευνα αυτή δημοσιοποιήθηκαν και αναλύονται στην Επίσημη Εφημερίδα της Ευρωπαϊκής Ένωσης (1). Η Επιτροπή θα εκδόσει την απόφασή της για την υπόθεση αυτή βάσει των στοιχείων που συγκεντρώνει τη στιγμή αυτή από τους ενδιαφερόμενους και τις βελγικές αρχές, σύμφωνα με όσα ορίζονται στον κανονισμό (ΕΚ) αριθ. 659/1999 (2).

----

(1)ΕΕ C 18 της 25.1.2003.

(2)  Κανονισμός (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ, ΕΕ L 83 της 27.3.1999.

----

----

(2004/C 33 E/137)

ΓΡΑΠΤΗ ΕΡΩΤΗΣΗ Ε-1599/03

υποβολή: Caroline Jackson (PPE-DE) προς την Επιτροπή

(12 Μαίου 2003)

Θέμα:   Κατάταξη των γενετικά τροποποιημένων προϊόντων στις ΗΠΑ (συνέχεια στην ερώτηση Η-0433/98)

Σε συνέχεια της ερώτησης 11-0433/98 (1), ποιες αλλαγές έχει εισαγάγει, αν έχει εισαγάγει, το αμερικανικό Υπουργείο Γεωργίας στις αμερικανικές προδιαγραφές για τα βιολογικά τρόφιμα, ώστε να μπορέσουν να κατατάσσονται ως βιολογικές οι γενετικά τροποποιημένες καλλιέργειες και τα προϊόντα της εντατικής κτηνοτροφίας;

Απάντηση του κ. Fischler εξ ονόματος της Επιτροπής

(23 Ιουνίου 2003)

Το εθνικό βιολογικό πρόγραμμα που θεσπίστηκε από το Υπουργείο Γεωργίας των Ηνωμένων Πολιτειών ορίζει τα επίσημα πρότυπα στην Αμερική για την βιολογική γεωργία. Το πρόγραμμα αυτό άρχισε να ισχύει στις 22 Οκτωβρίου 2002.

Σε σχέση με την πρόταση του εθνικού βιολογικού προγράμματος στο οποίο αναφερόταν η γραπτή ερώτηση Η-0433/98 του Αξιότιμου Μέλους του Κοινοβουλίου στην ώρα ερωτήσεων κατά τη σύνοδο του Κοινοβουλίου τον Μάρτιο του 1998, το Υπουργείο Γεωργίας των Ηνωμένων Πολιτειών πραγματοποίησε ορισμένες τροποποιήσεις στο τελικό κείμενο που θεσπίστηκε.

Όσον αφορά τους γενετικά τροποποιημένους οργανισμούς, το εθνικό βιολογικό πρόγραμμα, στο οριστικό κείμενο του, αποκλείει διάφορες μεθόδους που χρησιμοποιούνται για να τροποποιηθούν γενετικώς οι οργανισμοί ή για να επηρεάσουν την ανάπτυξή τους με μέσα τα οποία δεν θα μπορούσαν να χρησιμοποιηθούν στο πλαίσιο φυσικών συνθηκών ή με διαδικασίες που δεν θεωρούνται συμβατές με τη βιολογική παραγωγή. Οι μέθοδοι αυτές περιλαμβάνουν την σύντηξη κυττάρων, τον εγκλωβισμό σε μικροκάψουλες ή μεγάλες κάψουλες και την τεχνολογία ανασυνδυασμένου DNA (δηλαδή, την απαλοιφή γονιδίων, τον διπλασιασμό γονιδίων, την εισαγωγή ξένων γονιδίων και την αλλαγή των θέσεων των γονιδίων που επιτυγχάνονται με την τεχνολογία ανασυνδυασμού του DNA). Οι μέθοδοι αυτές δεν περιλαμβάνουν την παραδοσιακή αναπαραγωγή, τη σύζευξη, τη ζύμωση, την υβριδοποίηση, την καλλιέργεια in vitro ή την καλλιέργεια ιστών (εθνικό βιολογικό πρόγραμμα, § 205.2). Προβλέπεται εξαίρεση για τα εμβόλια (Εθνικό Βιολογικό Πρόγραμμα, § 205.105(e)).

Όσον αφορά την εκτροφή ζώων, το εθνικό βιολογικό πρόγραμμα προβλέπει συνθήκες διαβίωσης που ευνοούν την υγεία και τη φυσιολογική συμπεριφορά των ζώων και περιλαμβάνουν την πρόσβαση των ζώων σε εξωτερικούς χώρους, σε σκιώδη μέρη, σε υπόστεγα, σε υπαίθριους χώρους άσκησης, την έκθεση στον καθαρό αέρα και απευθείας έκθεση στον ήλιο ανάλογα με το είδος, το στάδιο παραγωγής, το κλίμα και το περιβάλλον και την πρόσβαση σε βοσκότοπους για τα μηρυκαστικά. (εθνικό βιολογικό πρόγραμμα, § 205.239(a)). Επίσης, «ο κτηνοτρόφος που χρησιμοποιεί βιολογικές μεθόδους πρέπει να διαχειρίζεται την κοπριά κατά τρόπο που να μην συμβάλλει στην μόλυνση των καλλιεργειών, του εδάφους ή των υδάτων με τις θρεπτικές ουσίες για τα φυτά, τα βαριά μέταλλα ή τους παθογόνους οργανισμούς και να προσφεύγει στην ανακύκλωση των θρεπτικών ουσιών» (εθνικό βιολογικό πρόγραμμα, § 205.239(c)).

----

(1)  Γραπτή απάντηση της 12.05.1998.

----

----

(2004/C 33 E/138)

ΓΡΑΠΤΗ ΕΡΩΤΗΣΗ Ρ-1605/03

υποβολή: Heide Rühle (Verts/ALE) προς την Επιτροπή

(7 Μαίου 2003)

Θέμα:   Πιθανή παραβίαση της οδηγίας για την πληροφόρηση σε θέματα περιβάλλοντος

Μετά από αεροπορικό δυστύχημα, γερμανική εισαγγελία προέβη σε έρευνα λόγω των επικίνδυνων συνεπειών των σιδηροδρομικών, των θαλάσσιων και των αεροπορικών μεταφορών. Η ανακριτική διαδικασία περατώθηκε.

Εν συνεχεία υποβλήθηκε στην εισαγγελική αρχή — σύμφωνα με το γερμανικό νόμο για την πληροφόρηση σε θέματα περιβάλλοντος και την οδηγία του Συμβουλίου 90/313/ΕΟΚ (1) για την ελεύθερη πληροφόρηση για θέματα περιβάλλοντος — αίτηση για την πρόσβαση στο φάκελο της σχετικής έρευνας.

Η αίτηση είχε απορριφθεί με το σκεπτικό ότι, σύμφωνα με την § 3, παράγραφο 1, εδάφιο 2, αριθ. 3 του προαναφερθέντος γερμανικού νόμου, η εισαγγελική αρχή, ως κατηγορούσα αρχή, δεν εμπίπτει στις αρχές που διέπει ο νόμος αυτός.

Θεωρεί η Επιτροπή ως δεόντως αιτιολογημένη την απόρριψη της αίτησης δυνάμει της § 3, παρ. 1, εδάφιο 2, αριθ. 3 του εν λόγω νόμου της γερμανικής νομοθεσίας για την πληροφόρηση σε θέματα περιβάλλοντος, μολονότι η εισαγγελική αρχή ενεργούσε μόνον ως ανακριτική αρχή και δεν ασκούσε «δικαστική εξουσία» σύμφωνα με το άρθρο 2 β) της οδηγίας 90/313/ΕΟΚ;

----

(1)ΕΕ L 158 της 23.6.1990, σελ. 56.

----

----

(2004/C 33 E/139)

ΓΡΑΠΤΗ ΕΡΩΤΗΣΗ Ε-1612/03

υποβολή: Heide Rühle (Verts/ALE) προς την Επιτροπή

(13 Μαίου 2003)

Θέμα:   Περαιτέρω πιθανή παραβίαση της οδηγίας σχετικά με την πληροφόρηση για θέματα περιβάλλοντος

Το γερμανικό ομοσπονδιακό υπουργείο Μεταφορών, Έργων και Στέγασης ζήτησε για μια σειρά σχεδίων στον τομέα των μεταφορών την εκτέλεση μιας μελέτης κόστους-ασφάλειας, εν μέρει συνδυασμένη με οικολογικές αξιολογήσεις. Αυτή η πραγματογνωμοσύνη θα πρέπει να ληφθεί επίσης υπόψη για ένα νομοσχέδιο για τη ρύθμιση του αποκαλούμενου ομοσπονδιακού σχεδίου οδών μεταφορών.

Οι κυβερνήσεις των ομόσπονδων κρατών κλήθηκαν από την ομοσπονδιακή κυβέρνηση να λάβουν θέση όσον αφορά τα αποτελέσματα της μελέτης κόστους-ασφάλειας. Το υπουργείο Μεταφορών του ομόσπονδου κράτους της Βάδης-Βυτεμβέργης κάλεσε από την πλευρά του τις διοικητικές υπηρεσίες των επαρχιακών συμβουλίων να γνωμοδοτήσουν.

Από τις σχετικές διοικητικές υπηρεσίες της Καρλσρούης ζητήθηκε αντίγραφο της γνωμοδότησης σύμφωνα τόσο με το νόμο περί πληροφόρησης για θέματα περιβάλλοντος όσο και τη σχετική οδηγία. Οι αρμόδιες υπηρεσίες της Καρλσρούης απέρριψαν την αίτηση αυτή με την αιτιολογία:

Πιστεύει η Επιτροπή ότι το επαρχιακό συμβούλιο επιτρέπεται να αποκλείσει την πρόσβαση σε πληροφορίες από τη γνωμοδότησή του με την αιτιολόγηση ότι πρόκειται για έγγραφο το οποίο εκπόνησε το (υφιστάμενο) επαρχιακό συμβούλιο για το (προϊστάμενο) υπουργείο του ομόσπονδου κράτους στη βάση της νομοθετικής αρμοδιότητας (άρθρο 2β της οδηγίας 90/313/ΕΟΚ (1)) του υπουργείου του ομόσπονδου κράτους;

Κοινή απάντηση

του κας Wallström εξ ονόματος της Επιτροπής

στις γραπτές ερωτήσας Ρ-1605/03 και Ε-1612/03

(25 Ιουνίου 2003)

Οι ερωτήσεις του Αξιότιμου μέλους του Ευρωπαϊκού Κοινοβουλίου αφορούν και οι δυο το θέμα συμβατότητας της § 3, παράγραφος 1, του γερμανικού νόμου για την πληροφόρηση σε θέματα περιβάλλοντος (Umweltinformationsgesetz) με το άρθρο 2 (β) της οδηγίας 90/313/ΕΟΚ του Συμβουλίου, της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος.

Το άρθρο 2 (β) της οδηγίας ορίζει ως «δημόσιες αρχές»«κάθε δημόσια διοικητική υπηρεσία σε εθνικό, περιφερειακό ή τοπικό επίπεδο που έχει αρμοδιότητες και κατέχει πληροφορίες σχετικά με το περιβάλλον, εξαιρουμένων των φορέων που ασκούν δικαστική ή νομοθετική εξουσία».

Η § 3 (1) του γερμανικού νόμου για την πρόσβαση στην πληροφόρηση εξαιρεί ολόκληρη την κατηγορία των φορέων που ασκούν δικαστική εξουσία και παρέχει διασταλτική ερμηνεία της έννοιας των φορέων αυτών: Εξαιρούνται δικαστήρια, εισαγγελικές και πειθαρχικές αρχές.

Η ερμηνεία της οδηγίας ης οδηγίας 90/313/ΕΟΚ αποτελεί αρμοδιότητα του Δικαστηρίου. Η Επιτροπή είναι της γνώμης ότι, γενικά, η οδηγία επιχειρεί να παράσχει ελεύθερη πρόσβαση στις πληροφορίες για θέματα περιβάλλοντος που κατέχουν οι δημόσιες αρχές και, κατά συνέπεια, οιαδήποτε εξαίρεση πρέπει να ερμηνεύεται συσταλτικά. Σε όλα τα κράτη μέλη, οι δικαστικές δραστηριότητες όπως οι δικαστικές διαδικασίες και οι αποφάσεις είναι κατ'αρχήν δημόσιες. Αντίθετα, οι εισαγγελικές πράξεις δεν έχουν συνήθως δημόσιο χαρακτήρα. Επιπλέον, οι εισαγγελείς είναι δυνατόν να εξαρτώνται από οδηγίες τις οποίες λαμβάνουν από πολιτικούς ή διοικητικούς φορείς, πράγμα που δεν συμβαίνει με τους δικαστές. Κατά συνέπεια, οι εισαγγελείς δεν φαίνεται να ενεργούν υπό δικαστική ιδιότητα. Για το λόγο αυτό, δεν θα πρέπει κανονικά να παρακωλύεται η πρόσβαση σε πληροφορίες για το περιβάλλον που βρίσκονται στην κατοχή εισαγγελέως, τουλάχιστον όχι στις περιπτώσεις που ανέφερε το Αξιότιμο μέλος του Ευρωπαϊκού Κοινοβουλίου, στις οποίες έχει ολοκληρωθεί η ανακριτική διαδικασία.

Ωστόσο, η οδηγία 90/313/ΕΟΚ παρέχει τη δυνατότητα στα κράτη μέλη να αρνούνται πρόσβαση σε πληροφορίες σε υποθέσεις για τις οποίες διενεργείται ή διενεργήθηκε ανάκριση (άρθρο 3(2), τρίτη περίπτωση). Βάσει της παρούσας διατύπωσης της οδηγίας 90/313/ΕΟΚ, οι δημόσιοι κατήγοροι δύνανται να αρνούνται πρόσβαση σε πληροφορίες για το περιβάλλον οι οποίες αποτέλεσαν αντικείμενο ανακριτικής διαδικασίας, εφόσον προβλέπεται σχετικά στην νομοθεσία ενσωμάτωσης στο εσωτερικό δίκαιο του οικείου κράτους μέλους.

Όσον αφορά τους φορείς οι οποίοι ασκούν νομοθετικά καθήκοντα, η γερμανική νομοθεσία ορίζει ότι οι ανώτατες ομοσπονδιακές και ομόσπονδες (Land) αρχές εξαιρούνται εφόσον ασκούν νομοθετικά καθήκοντα. Από το περιεχόμενο της γραπτής ερώτησης Ε-1612/03 φαίνεται ότι η Regierangspräsidium Karlsrahe δεν θεωρεί εαυτή ως oberste Landesbehörde, αλλά αρνείται την πρόσβαση στα σχόλιά της για την μελέτη κόστους — αποτελεσματικότητας επειδή το Υπουργείο Μεταφορών του ομόσπονδου κράτους Βάδης-Βιττεμβέργης, ως ανώτατη αρχή σε επίπεδο ομόσπονδου κράτους (oberste Landesbehörde) προς την οποία η Regierungspresi-dium Karlsruhe διαβιβάζει τα σχόλιά της, δεν θα καλυπτόταν από τη νομοθεσία δεδομένου ότι τα σχόλια λαμβάνονται υπόψη κατά τη νομοπαρασκευαστική διαδικασία.

Όσον αφορά τη γνώμη διοικητικής αρχής κατά την προετοιμασία ή κατά τη διάρκεια νομοπαρασκευαστικής διαδικασίας, η Επιτροπή θεωρεί ότι μια τέτοιου είδους γνώμη δεν αποτελεί σε καμία περίπτωση μέρος της εν λόγω διαδικασίας ... Είναι άνευ αντικειμένου το κατά πόσον η διοικητική αρχή αποτελεί ή όχι την ανώτατη διοικητική αρχή σε ένα κράτος μέλος ή μια περιφέρεια. Πράγματι, σκοπός της οδηγίας 90/313/ΕΟΚ είναι να παρασχεθεί η μεγαλύτερη δυνατή πρόσβαση σε πληροφορίες για το περιβάλλον. Στην υπόθεση C-321/96 (Mecklenburg) ECR 1998, p. I-3809, το Δικαστήριο αναγνώρισε την προσέγγιση αυτή, χωρίς να διακρίνει ανάλογα με το επίπεδο της διοικητικής αρχής. Βασιζόμενη στο σκεπτικό αυτό, η Επιτροπή ερευνά επί του παρόντος καταγγελία στην υπόθεση αυτή σχετικά με άρνηση παροχής πληροφοριών.

Η Επιτροπή επιθυμεί να επιστήσει επίσης την προσοχή του Αξιότιμου μέλους του Ευρωπαϊκού Κοινοβουλίου στις πρόσφατες εξελίξεις που αφορούν την εφαρμογή της πρόσβασης σε περιβαλλοντικές πληροφορίες. Στις 29 Ιουνίου 2000, η Επιτροπή υπέβαλε, βάσει του άρθρου 8 της Οδηγίας 90/313/ΕΟΚ, έκθεση στο Συμβούλιο και το Ευρωπαϊκό Κοινοβούλιο (2) σχετικά με την κτηθείσα εμπειρία από την εφαρμογή της εν λόγω οδηγίας. Στη σελίδα 10 της έκθεσης αυτής, η Επιτροπή ανέφερε ότι οι ορισμοί των πληροφοριών που απαιτείται να δημοσιοποιούνται και των δημόσιων αρχών και λοιπών φορέων που υποχρεούνται να τις δημοσιοποιούν, αποτελούσαν ένα από τα προβληματικά θέματα που εντοπίστηκαν. Η Επιτροπή θεώρησε ότι οι ορισμοί αυτοί θα πρέπει να αποσαφηνιστούν ώστε να διευρυνθεί κάθε μια από τις σχετικές κατηγορίες.

Στις 29 Ιουνίου 2000, η Επιτροπή ενέκρινε πρόταση (3) νέας οδηγίας για την τροποποίηση της οδηγίας 90/313/ΕΟΚ, η οποία είχε ως στόχο να διορθώσει τα κενά που εντοπίστηκαν στην πρακτική εφαρμογή της οδηγίας 90/313/ΕΟΚ και ταυτοχρόνως να δημιουργηθούν οι κατάλληλες συνθήκες για την κύρωση από την Κοινότητα της Σύμβασης της Οικονομικής Επιτροπής των Ηνωμένων Εθνών για την Ευρώπη (UN/ECE) σχετικά με την πρόσβαση στην πληροφόρηση, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (καλούμενη Σύμβαση του Άαρχους), η οποία υπεγράφη το 1998.

Ως αποτέλεσμα της νομοπαρασκευαστικής διαδικασίας εκδόθηκε η οδηγία 2003/4/ΕΚ του Ευρωπαϊκού Κοινοβουλίου και του Συμβουλίου, της 28 Ιανουαρίου 2003, για την πρόσβαση του κοινού σε περιβαλλοντικές πληροφορίες και για την κατάργηση της οδηγίας 90/313/ΕΟΚ (4). Το άρθρο 2 παράγραφος 2 της εν λόγω οδηγίας διευκρινίζει περαιτέρω ποιες δημόσιες αρχές υπάγονται στην οδηγία και αναφέρει ότι «Τα κράτη μέλη μπορούν να προβλέπουν ότι ο ορισμός αυτός δεν περιλαμβάνει φορείς ή όργανα όταν ενεργούν υπό δικαστική ή νομοθετική ιδιότητα.»

Η Επιτροπή γνωρίζει ότι οι γερμανικές αρχές εργάζονται επί του παρόντος για την τροποποίηση του Umweltinformationsgesetz ώστε να υπάρξει συμφωνία με τις υποχρεώσεις της οδηγίας 2003/4/ΕΚ.

Η Επιτροπή, κατά την παρακολούθηση των νομοπαρασκευαστικών εργασιών των κρατών μελών όσον αφορά την τροποποίηση υφιστάμενης νομοθεσίας για την ευθυγράμμισή της με την οδηγία 2003/4/ΕΚ, θα λάβει δεόντως υπόψη το θέμα που εγείρει το Αξιότιμο μέλος του Ευρωπαϊκού Κοινοβουλίου σύμφωνα με τα όσα αναφέρθηκαν ανωτέρω.

----

(1)ΕΕ L 158 της 23.6.1990, σελ. 56.

(2)  COM(2000)400 τελικό.

(3)ΕΕ C 337 Ε της 28.11.2000.

(4)ΕΕ L 41 της 14.2.2003.

----

----

(2004/C 33 E/140)

ΓΡΑΠΤΗ ΕΡΩΤΗΣΗ Ρ-1608/03

υποβολή: Bart Staes (Verts/ALE) προς την Επιτροπή

(7 Μαίου 2003)

Θέμα:   Η διάθεση των παρωχημένων φυτοφαρμάκων

Απαντώντας στην ερώτηση Ρ-0480/03 (1), η Επιτροπή αναφέρει ότι μέχρι σήμερα, καμία από τις χώρες της διεύρυνσης δεν αντέδρασε στην επιστολή 28 μελών του Ευρωπαϊκού Κοινοβουλίου σχετικά με τη χορήγηση ενίσχυσης για την καταχώρηση και τη διάθεση των παρωχημένων φυτοφαρμάκων. Πέραν τούτου, η Επιτροπή έχει επανειλημμένα υποτιμήσει το πρόβλημα της διάθεσης των εν λόγω παρωχημένων φυτοφαρμάκων.

Παράλληλα, η Επιτροπή δεν διασαφηνίζει εάν τα νέα κράτη μέλη διαθέτουν τώρα επαρκείς και κατάλληλους αποτεφρωτήρες για την εξάλειψη των αποθεμάτων παρωχημένων αυτών φυτοφαρμάκων (ενδεχομένως δε και άλλων απαγορευμένων στη σημερινή ΕΕ επικινδύνων αποβλήτων).

Μπορεί να αναφέρει η Επιτροπή εάν στο μεταξύ οι αποτεφρωτήρες των νέων κρατών μελών πληρούν τις προδιαγραφές για αποτέφρωση των παρωχημένων φυτοφαρμάκων σύμφωνα με τα πρότυπα μέγιστης ασφάλειας που εφαρμόζει σχετικά η Επιτροπή; Εάν όχι, σε τι ενέργειες προτίθεται να προβεί η Επιτορπή επ' αυτού;

Μπορεί να αναφέρει η Επιτροπή κατά προσέγγιση τι μερίδιο των αιτήσεων για χρηματοδοτική ενίσχυση που έχουν υποβάλει επτά κράτη μέλη προκειμένου να εκτιμήσουν το εύρος της ρύπανσης που προκαλούν οι έμμονες ρυπαντικές ουσίες (POP) προορίζεται για τα παρωχημένα φυτοφάρμακα και τι ποσοστό αντιπροσωπεύει η συμμετοχή αυτή έναντι του συνολικού όγκου (κατ' εκτίμηση) των παρωχημένων φυτοφαρμάκων;

Εμμένει η Επιτροπή στην άποψη ότι τα νέα κράτη μέλη θα πρέπει να έλθουν σε επαφή μαζί της ιδία πρωτοβουλία, προκειμένου να λάβουν χρηματοδοτική ενίσχυση για τη διάθεση των παρωχημένων φυτοφαρμάκων, έχοντας υπόψη ότι μετά από επανειλημμένα διαβήματα, συγκεκριμένα εκ μέρους του Κοινοβουλίου, οι υποψήφιες χώρες δεν έχουν προφανώς συνειδητοποιήσει ακόμη ότι το πρόβλημα αυτό θα πρέπει να αντιμετωπισθεί σοβαρά χάριν προστασίας της δημόσιας υγείας στην Ευρώπη και, εάν ναι, σε τι επιχειρήματα στηρίζει η Επιτροπή τη θέση της;

Απάντηση της κας Wallström εξ ονόματος της Επιτροπής

(13 Ιουνίου 2003)

Κατά τις ενταξιακές διαπραγματεύσεις για το κεφάλαιο του περιβάλλοντος, εννέα από τις υπό προσχώρηση χώρες συμφώνησαν να συμμορφωθούν πλήρως με τις προδιαγραφές που ορίζονται στην οδηγία 2000/76/ΕΚ του Ευρωπαϊκού Κοινοβουλίου και του Συμβουλίου της 4ης Δεκεμβρίου 2000 για την αποτέφρωση των αποβλήτων (2) μέχρι την ημερομηνία προσχώρησης για τις νέες εγκαταστάσεις και μέχρι την ημερομηνία που ορίζεται στην οδηγία για τις υφιστάμενες εγκαταστάσεις (28 Δεκεμβρίου 2005). Στη Σλοβακία παραχωρήθηκε μεταβατική περίοδος μέχρι το τέλος του 2006 ώστε να ολοκληρώσει τη συμμόρφωση για περιορισμένο πλήθος υπαρχουσών εγκαταστάσεων αποτέφρωσης. Όσον αφορά την προγενέστερη οδηγία 94/67/ΕΚ του Συμβουλίου της 16ης Δεκεμβρίου 1994 σχετικά με την αποτέφρωση των επικίνδυνων αποβλήτων (3), χορηγήθηκε στην Ουγγαρία μεταβατική περίοδος μέχρι τις 30 Ιουνίου 2005 για ορισμένες οριακές τιμές εκπομπών και μετρήσεις και περιορισμένο πλήθος εγκαταστάσεων αποτέφρωσης.

Η Επιτροπή δεν μπορεί να δηλώσει το ποσοστό που καταλαμβάνουν τα παρωχημένα φυτοφάρμακα στο αίτημα από επτά υπό προσχώρηση και υποψήφιες χώρες για εργασίες απογραφής (4) σχετικά με τη μόλυνση από έμμονους οργανικούς ρύπους (ΕΟΡ), ούτε γνωρίζει το ποσοστό που καταλαμβάνουν οι ΕΟΡ στη συνολική ποσότητα παρωχημένων φυτοφαρμάκων γενικώς. Το θέμα αυτό εμπίπτει στο πεδίο εφαρμογής της Σύμβασης της Στοκχόλμης σχετικά με τους έμμονους οργανικούς ρύπους, όπως επισημάνθηκε στην απάντηση στη γραπτή ερώτηση Ρ-0480/03 του Αξιότιμου Μέλους. Σύμφωνα με μελέτη (5) που διενεργήθηκε στις 10 υπό προσχώρηση χώρες, το μερίδιο των φυτοφαρμάκων που περιέχουν ΕΟΡ φαίνεται ότι παρουσιάζει μεγάλες διακυμάνσεις, ανάλογα με τη χώρα. Σε τέσσερις υπό προσχώρηση χώρες όπου υπάρχουν μεγάλα αποθέματα παρωχημένων φυτοφαρμάκων υπολογίζεται ότι το ποσοστό των αποβλήτων ΕΟΡ κυμαίνεται από 1,4 % μέχρι 30 %.

Την ευθύνη και πρωτοβουλία για να λάβουν χρηματοδοτική ενίσχυση με σκοπό την καταστροφή των παρωχημένων φυτοφαρμάκων φέρουν αποκλειστικώς οι υπό προσχώρηση και οι υποψήφιες χώρες. Υπέχουν την υποχρέωσ να μεταφέρουν στην εθνική τους νομοθεσία και να εφαρμόσουν το παράγωγο δίκαιο το αργότερο μέχρι την προσχώρηση τους στην Ένωση, εκτός των προαναφερομένων λίγων εξαιρέσεων. Η Επιτροπή παρακολουθεί εκ του σύνεγγυς τις προετοιμασίες τους, και παρέχει βοήθεια για την αξιολόγηση του εύρους του προβλήματος. Εν προκειμένω, η Επιτροπή ανέθεσε την εκπόνηση της προαναφερόμενης μελέτης. Χρηματοδοτικά μέσα της Κοινότητας, όπως το PHARE και το ISPA, προσφέρονται καταρχήν για την ορθή διαχείριση των παρωχημένων φυτοφαρμάκων στις υποψήφιες χώρες, υπό ειδικές προϋποθέσεις που ορίζονται σε αυτά τα χρηματοδοτικά μέσα. Μετά την προσχώρηση θα έχουν πρόσβαση στο Διαρθρωτικό Ταμείο και το Ταμείο Συνοχής προς τον σκοπό αυτό.

----

(1)ΕΕ C 268 Ε της 7.11.2003.

(2)ΕΕ L 332 της 28.12.2000.

(3)ΕΕ L 365 της 31.12.1994.

(4)  Περισσότερες πληροφορίες σχετικά με τις προτάσεις παρέχονται στις ιστοσελίδες http://www.gefonline.org/.

(5)  Ευρωπαϊκή Επιτροπή, Γενική Διεύθυνση Περιβάλλον, «Obsolete Pesticides Status in Candidate Countries» (Η κατάσταση των παρωχημένων φυτοφαρμάκων στις υποψήφιες χώρες). Τελική έκθεση. Σεπτέμβριος 2002.

----

----

(2004/C 33 E/141)

ΓΡΑΠΤΗ ΕΡΩΤΗΣΗ Ρ-1609/03

υποβολή: Claude Moraes (PSE) προς την Επιτροπή

(7 Μαΐου 2003)

Θέμα:   Ομάδα εμπειρογνωμόνων για την εμπορία ανθρώπινων όντων

Δύναται η Επιτροπή να παράσχει λεπτομέρειες σχετικά με τον σκοπό, την εντολή και το πεδίο εφαρμογής της ομάδας εμπειρογνωμόνων για την εμπορία ανθρώπινων όντων την οποία έχει συστήσει;

Απάντηση του κ. Vitorino Εξ ονόματος της Επιτροπής

(3 Ιουνίου 2003)

Στις 25 Μαρτίου 2003, η Επιτροπή εξέδωσε την απόφαση 2003/209/ΕΚ, με την οποία συγκροτείται μια συμβουλευτική ομάδα υπό την επωνυμία «Ομάδα Εμπειρογνωμόνων για την Εμπορία Ανθρώπων» (1).

Η ως άνω ομάδα αποτελεί σημαντικό στοιχείο για την εφαρμογή της Διακήρυξης των Βρυξελλών. Το έγγραφο αυτό αποτέλεσε τον τελικό καρπό της Ευρωπαϊκής Διάσκεψης για την Καταπολέμηση της Εμπορίας Ανθρωπίνων Όντων — Μια Παγκόσμια Πρόκληση για τον 21ο αιώνα, 18 — 20 Σεπτεμβρίου 2002. Περιλαμβάνει δε ένα παράρτημα με συστάσεις, πρότυπα και βέλτιστες πρακτικές. Η ομάδα εμπειρογνωμόνων θα συμβάλει ουσιαστικά στην περαιτέρω ανάπτυξη της πρόληψης και της καταπολέμησης της εμπορίας ανθρωπίνων όντων. Σύμφωνα με το άρθρο 2 της ως άνω απόφασης, η Επιτροπή είναι δυνατόν να συμβουλεύεται την ομάδα εμπειρογνωμόνων για κάθε ζήτημα που έχει σχέση με την εμπορία ανθρωπίνων όντων. Πιο συγκεκριμένα, εντός εννέα μηνών από τη συγκρότησή της, η ομάδα εμπειρογνωμόνων θα υποβάλει μιαν έκθεση βάσει των συστάσεων της Διακήρυξης των Βρυξελλών, έτσι ώστε η Επιτροπή να βοηθηθεί κατά τη διατύπωση περαιτέρω συγκεκριμένων προτάσεων σε επίπεδο Ένωσης, π. χ. ενός σχεδίου δράσης ή μιας ανακοίνωσης.

Η εν λόγω ομάδα απαρτίζεται από 20 εμπειρογνώμονες. Η Επιτροπή διορίζει τα μέλη της ομάδας αυτής από έναν πίνακα με πρόσωπα προτεινόμενα από τις κυβερνήσεις των κρατών μελών και των υποψήφιων χωρών, καθώς και από συγκεκριμένες διεθνείς, διακυβερνητικές και μη κυβερνητικές οργανώσεις. Η Επιτροπή δημοσιεύει τον πίνακα των προσώπων αυτών προς ενημέρωση στην Επίσημη Εφημερίδα της Ευρωπαϊκής Ένωσης.

Σύμφωνα με το άρθρο 5 της προαναφερόμενης απόφασης της Επιτροπής, δεν προβλέπεται αμοιβή για τα καθήκοντα που ασκούνται από τα μέλη της ομάδας εμπειρογνωμόνων. Τα έξοδα ταξιδιού επιστρέφονται σύμφωνα με τους κανόνες για τις συμβουλευτικές επιτροπές (Α-07031). Είναι πιθανό να χρειασθούν ετησίως τέσσερις ολομέλειες της ομάδας εμπειρογνωμόνων, καθώς και τέσσερις συσκέψεις ομάδων εργασίας (πιθανώς κατά το άρθρο 6 της απόφασης της Επιτροπής). Ωστόσο, ο αριθμός των συσκέψεων είναι δυνατόν να επανεξετασθεί αργότερα, σύμφωνα με τις δημοσιονομικές απαιτήσεις αλλά και τη γνώμη της ίδιας της ομάδας μόλις αυτή συγκροτηθεί.

----

(1)ΕΕ L 79 της 26.3.2003.

----

----

(2004/C 33 E/142)

ΓΡΑΠΤΗ ΕΡΩΤΗΣΗ Ρ-1611/03

υποβολή: Jean-Louis Bernié (EDD) προς την Επιτροπή

(7 Μαίου 2003)

Θέμα:   Εμπορία σιτηρών

Με εξαίρεση τη Γαλλία, η εμπορία σιτηρών στην Ευρωπαϊκή Ένωση είναι ελεύθερη· οι γεωργοί μπορούν να πωλούν ελεύθερα την παραγωγή τους έχοντας εξασφαλισμένη την πλήρη ανιχνευσιμότητά της, σε αντίθεση με ό,τι ισχύει με τα γιγαντιαία σιλό.

Στη Γαλλία, το έργο αυτό αποτελεί μονοπώλιο των αποθηκευτικών οργανισμών (ΑΟ) που έχει εγκρίνει το Εθνικό Διεπαγγελματικό Γραφείο Σιτηρών (ONIC), από τους οποίους περνά, υποχρεωτικά, κάθε συναλλαγή για τα σιτηρά. Οι εγκεκριμένοι για τη συγκέντρωση φορείς παρακρατούν τις παραφορολογικές εισφορές που είναι αναγκαίες, μεταξύ άλλων, για τη λειτουργία του ONIC, ο οποίος τους στηρίζει οικονομικώς.

Υπό τις συνθήκες αυτές, οι παραγωγοί και οι χρήστες γαλλικών σιτηρών τοποθετούνται σε μειονεκτική θέση τόσο από οικονομική άποψη όσο και από την άποψη της δυνατότητας να εμπορεύονται ελεύθερα. Παραδείγματος χάριν, απαγορεύεται στο γάλλο παραγωγό σιτηρών να πουλήσει την παραγωγή του απευθείας σε κάποιο κτηνοτρόφο.

Η ρύθμιση που έχει επιβάλει το ONIC φαίνεται λοιπόν να αποτελεί τροχοπέδη στις κοινοτικές ανταλλαγές και την ελευθερία του εμπορίου.

Τι φρονεί η Επιτροπή για την κατάσταση αυτή στη Γαλλία;

Διαθέτει προτάσεις για την αντιμετώπισή της;

Συμπληρωματική απάντηση του κ. Fischler εξ ονόματος της Επιτροπής

(25 Ιουλίου 2003)

Σύμφωνα με τις πληροφορίες που διαθέτει η Επιτροπή, το σύστημα εγκεκριμένων οργανισμών συγκέντρωσης, όπως συστήθηκε με το διάταγμα αριθ. 67-812 της 22ας Σεπτεμβρίου 1967, το οποίο διαδέχτηκε το σύστημα των οργανισμών αποθεματοποίησης για να δώσει στη Γαλλία τη δυνατότητα να συμμορφωθεί προς τις υποχρεώσεις της κοινής οργάνωσης της αγοράς σιτηρών μετά τη θέση σε ισχύ του κανονισμού αριθ. 120/67/ΕΟΚ (1), καθορίζει όρους αντικειμενικούς και χωρίς διακρίσεις για την πρόσβαση στη δραστηριότητα του οργανισμού συγκέντρωσης με στόχο το γενικό συμφέρον και δεν θίγει τους στόχους της κοινής οργάνωσης αγορών σιτηρών.

Στοχεύει αφενός στην προστασία του πλέον αδύνατου συμβαλλόμενου, στην παρούσα περίπτωση του παραγωγού, ώστε να διασφαλίζονται η πληρωμή σιτηρών τοις μετρητοίς καθώς και η κανονικότητα των συναλλαγών, και αφετέρου στη διατήρηση της ποιότητας των σιτηρών κατά τη διάρκεια των διαδοχικών σταδίων εμπορίας. Πέραν τούτου το καθεστώς αυτό παρέχει τη δυνατότητα αξιόπιστης στατιστικής παρακολούθησης της αγοράς σιτηρών καθώς και της είσπραξης παραφορολογικών επιβαρύνσεων οφειλόμενων από τους παραγωγούς. Τέλος, με τη διατήρηση της ελευθερίας επιλογής του αγοραστή από τον παραγωγό, καθώς οι εγκεκριμένοι οργανισμοί συγκέντρωσης βρίσκονται σε κατάσταση ανταγωνισμού, όπως και της ελευθερίας τιμών, που εξακολουθούν να διαμορφώνονται με την προσφορά και τη ζήτηση, το προαναφερόμενο καθεστώς δεν επηρεάζει τη διαμόρφωση των τιμών ενώ δεν αλλοιώνει τις ροές ενδοκοινοτικών συναλλαγών ή την ελεύθερη παροχή υπηρεσιών από χρήστες εγκατεστημένους σε άλλα κράτη μέλη.

Το καθεστώς παραφορολογικών επιβαρύνσεων που εισπράττονται για τη Χρηματοδότηση δράσεων του τομέα των σιτηρών (ΧΔΤΣ — FASC), το οποίο δεν επιβαρύνει τα προϊόντα που έχουν εισαχθεί από άλλα κράτη μέλη ή από τρίτες χώρες και δεν θίγει την πολιτική εισοδημάτων των σιτοκαλλιεργητών όπως έχει υλοποιηθεί με την κοινή οργάνωση της αγοράς σιτηρών, εγκρίθηκε από την Επιτροπή στην τελική του μορφή στις 19 Οκτωβρίου έτους 2000 ως καθεστώς ενισχύσεων συμβατών προς την κοινή αγορά (κρατικές ενισχύσεις/Γαλλία αριθ. Ν 514/2000).

----

(1)  Κανονισμός αριθ. 120/67/ΕΟΚ, της 13ης Ιουνίου 1967, περί κοινής οργανώσεως των αγορών στον τομέα των σιτηρών, ΕΕ 117 της 19.06.1967.

----

----

(2004/C 33 E/143)

ΓΡΑΠΤΗ ΕΡΩΤΗΣΗ Ε-1618/03

υποβολή: José Ribeiro e Castro (UEN) προς την Επιτροπή

(13 Μαΐου 2003)

Θέμα:   Τα Διαρθρωτικά Ταμεία και το Ταμείο Συνοχής στην Πορτογαλία II

Με την γραπτή μου ερώτηση Ρ-0976/03 (1) απευθύνθηκα στην Επιτροπή ζητώντας κυρίως διευκρινίσεις σχετικά με βαρυσήμαντες δηλώσεις στις οποίες είχε προβεί ο Επίτροπος κ. Verheugen: «Μπορώ να πω ότι η Επιτροπή θα προτείνει το επίπεδο ενίσχυσης της Πορτογαλίας στο επόμενο χρηματοδοτικό πακέτο να είναι λίγο πολύ το ίδιο». Φυσικά, θα επίστευε κανείς ότι οι δηλώσεις αυτές αντιστοιχούν τρόπον τινά σε ομόφωνη άποψη της Ευρωπαϊκής Επιτροπής. Όσο και αν σκοπός της απάντησης ήταν να παράσχει σχετικές πληροφορίες, τελικά παρέκαμψε το καίριο ερώτημά μου και για αυτό το επαναλαμβάνω.

Στην πραγματικότητα, όσα είπε ο Επίτροπος κ. Barnier ήταν πολύ ολιγότερα από εκείνα που είχε εγγυηθεί για την Πορτογαλία ο Επίτροπος κ. Verheugen. Στην γραπτή του απάντηση, το μόνο σχετικό είναι: «Δεν έχει ακόμα ολοκληρωθεί ο σχεδιασμός αυτού που θα είναι η κοινοτική πολιτική συνοχής μετά το 2006. (...) Οι προτάσεις των δημοσιονομικών προοπτικών για την μετά το 2006 περίοδο θα παρουσιασθούν αργότερα. Για τον λόγο αυτό δεν είναι δυνατόν να δηλώσουμε σήμερα τα ενδεικτικά ποσά των οποίων θα μπορεί να επωφεληθεί η Πορτογαλία μετά το 2006.»

Στο πλαίσιο αυτό ερωτώ την Επιτροπή:

Απάντηση του κ. Barnier εξ ονόματος της Επιτροπής

(5 Αυγούστου 2003)

Όπως αναφέρεται στην απάντηση του Αξιότιμου Μέλους στη γραπτή ερώτηση Ρ-0976/03, εξετάζεται ακόμη, στο εσωτερικό του οργάνου, ποια θα είναι η κοινοτική πολιτική συνοχής μετά το 2006.

Η συνέντευξη του μέλους της Επιτροπής του αρμοδίου για τη διεύρυνση, και ειδικότερα, η δήλωση στην οποία αναφέρεται το Αξιότιμο Μέλος, με διάφορους τρόπους, αναφέρονται σε πολλές πορτογαλικές εφημερίδες (Diário Econόmico, Correio da Manhã, ...). Στην πράξη αναφέρθηκε στην πολύ γνωστή θέση της Επιτροπής, σύμφωνα με την οποία ο λεγόμενος «στατιστικός αντίκτυπος» της διεύρυνσης θα πρέπει να ληφθεί υπόψη για την περίοδο 2007-2013, για να μην ζημιωθούν ορισμένες περιφέρειες των σημερινών κρατών μελών, οι οποίες διαφορετικά δεν θα ήταν επιλέξιμες για στήριξη στα πλαίσιο του στόχου 1 σε μία διευρυμένη Ένωση.

Η Επιτροπή θα υποβάλει στα τέλη του 2003, στην τρίτη έκθεση για τη συνοχή, τις οικονομικές και κοινωνικές προτάσεις της για τη μελλοντική πολιτική συνοχής, μετά το 2006. Οι προτάσεις των δημοσιονομικών προοπτικών για την περίοδο μετά το 2006, θα υποβληθούν μεταγενέστερα. Επομένως, η Επιτροπή μπορεί να ανακοινώσει στο Αξιότιμο Μέλος ότι επιδιώκει μια δίκαιη και σημαντική λύση για τις περιφέρειες οι οποίες θα υποστούν τον «στατιστικό αντίκτυπο» που οφείλεται στη μείωση του κοινοτικού μέσου όρου του κατά κεφαλήν ακαθάριστου εγχώριου προϊόντος (ΑΕγχΠ).

----

(1)ΕΕ C 268 Ε της 7.11.2003.

----

----

(2004/C 33 E/144)

ΓΡΑΠΤΗ ΕΡΩΤΗΣΗ Ρ-1620/03

υποβολή: Patricia McKenna (Verts/ALE) προς την Επιτροπή

(7 Μαίου 2003)

Θέμα:   Εξαφάνιση του αρκτοσαλβελίνου στη λίμνη Kov (Lough Conn) της Ιρλανδίας

Μια έρευνα για τα απλάδια δίχτυα την οποία διεξήγαγε η ιρλανδική κεντρική υπηρεσία αλιείας το 1978 και το 1984 κατέδειξε την ύπαρξη ικανοποιητικών ποσοτήτων αρκτοσαλβελίνου στη λίμνη Kov, στην Κομητεία Mayo της Ιρλανδίας. Μεταγενέστερες έρευνες το 1994, 1998 και 2001 δεν κατέγραψαν σαλβελίνο και έτσι τώρα αυτό το μοναδικό είδος ψαριού θεωρείται ότι έχει εξαφανισθεί από τη λίμνη. Αυτή την εξαφάνιση την απέδωσαν οι επιστήμονες στην υπερτροφία της λίμνης. Παρότι οι θρεπτικές δυνατότητες της λίμνης είναι πολυσύνθετες, αιτία πιστεύεται ότι είναι η υπερβολική συσσώρευση φυκιών, συμπεριλαμβανομένων και των μπλε-πράσινων φυκιών, που παρατηρήθηκαν πάνω στις στρωματώσεις των αυγών των σαλβελίνων το φθινόπωρο και νωρίς το χειμώνα στις αρχές της δεκαετίας του '90 (το φαινόμενο αυτό εξακολουθεί να παρατηρείται ιδιαίτερα κατά τις ήπιες χειμωνιάτικες ημέρες όταν φυσά απαλή αύρα). Οι στρωματώσεις αυτές καλύπτονταν από κάτι που μπορεί να περιγραφεί ως παχύ στρώμα ζελατίνης (το οποίο συνίστατο σε σχεδόν καθαρές καλλιέργειες Anabaena, που είναι γνωστό ότι τοξικοποιούνται υπό ορισμένες συνθήκες), από ιλύ και υποστηρίζεται ότι οι σαλβελίνοι αποφεύγουν την ιλύ και γεννούν τα αυγά τους μόνο σε καθαρό αμμοχάλικο. Τα αίτια της εξαφάνισης των σαλβελίνων στην Ιρλανδία είναι ποικίλα, οι ειδικοί ωστόσο πιστεύουν ότι η περίπτωση της λίμνης Kov συνδέεται άμεσα με την αυξημένη επιβάρυνση της λίμνης σε θρεπτικά συστατικά και ειδικά φωσφορούχα.

Η δειγματοληψία στο μέσο μιας λίμνης (κατά την ταξινόμηση του ΟΟΣΑ) από αναγνωρισμένες υπηρεσίες, παρότι είναι χρήσιμη για την κατάταξη της, δεν αντανακλά κατ' ανάγκη τις συνθήκες στις όχθες των λιμνών, για παράδειγμα συσσώρευση φυκιών (μετρηθείσα χλωροφύλλη) στις όχθες μιας λίμνης κατά την κρίσιμη περίοδο για τον αρκτοσαλβελίνο. Πρόσφατα εξαφανίσθηκαν και τα αποθέματα καφέ πέστροφας της ίδιας λίμνης, γεγονός το οποίο επίσης αποδίδεται στις συνέπειες της υπερτροφίας των υδάτων (π. χ. η επέκταση των αποικιών των κυπρίνων).

Παρότι έχει σημειωθεί πρόοδος στον έλεγχο των λυμάτων που προέρχονται από τον άνθρωπο, η εισροή θρεπτικών συστατικών από άλλους τομείς εξακολουθεί να αυξάνεται σημαντικά.

Συμφωνεί η Επιτροπή ότι η συνεχιζόμενη υπερτροφία της λίμνης αποτελεί ουσιαστικά αποτυχία των ιρλανδικών αρχών να επιβλέψουν και να περιορίσουν τις αποθέσεις φωσφόρου στη λίμνη Kov, πράγμα που συνιστά παράβαση της Οδηγίας περί Επικινδύνων Ουσιών;

Συμφωνεί η Επιτροπή ότι οι λίμνες με ευαίσθητα είδη, όπως ο αρκτοσαλβελίνος, απαιτούν ειδικά μέτρα ώστε να προστατευτούν από τις συνέπειες της εισροής θρεπτικών συστατικών, περιλαμβανομένης και της επιβάρυνσης από το φώσφορο;

Δεν θα πρέπει η Ιρλανδία να αποκαταστήσει στην λίμνη τις συνθήκες που ευνοούν την επιβίωση του γηγενή αρκτοσαλβελίνου και της καφέ πέστροφας, δηλαδή, να μειώσει δραστικά τις εισροές θρεπτικών συστατικών;

Απάντηση της κας Wallström εξ ονόματος της Επιτροπής

(12 Ιουνίου 2003)

Η Επιτροπή γνωρίζει ότι ορισμένες λίμνες της Ιρλανδίας γνώρισαν, τις τελευταίες δεκαετίες, σαφή υποβάθμιση. Η σχετική κοινοτική νομοθεσία περιλαμβάνει την Οδηγία για τις επικίνδυνες ουσίες (1) και την Οδηγία — πλαίσιο για τα ύδατα (2).

Η Επιτροπή γνωρίζει επίσης τις ειδικές συνθήκες στις οποίες αναφέρεται το Αξιότιμο Μέλος του Κοινοβουλίου, δηλαδή την εξαφάνιση του αρκτικού σαλβελίνου από το Lough Conn, κατά τη διάρκεια της δεκαετίας του 1980. Θεωρεί ότι πιθανή αιτία γι' αυτό ήταν η ιζηματοποίηση των στρωμάτων ωοτοκίας του είδους στα παράκτια τμήματα της λίμνης, ως αποτέλεσμα του εκτοπισμού που προκλήθηκε από ηυξημένες απορρίψεις φωσφόρου στη λίμνη. Εκτιμάται ότι τη δεκαετία του 1980 διπλασιάστηκε το προερχόμενο από όλες τις πηγές φορτίο φωσφόρου στη λίμνη. Υπάρχει επίσης η υπόνοια ότι ένας άλλος παράγοντας που συνέβαλε σ' αυτό ίσως ήταν η εισαγωγή, στη λίμνη, του ρουτίλου και του λούτσου, που αποτελούν προσφιλές αλίευμα των αλιέων.

Η Οδηγία για τις επικίνδυνες ουσίες απαιτεί τη λήψη μέτρων για τις ουσίες ή για τις ομάδες ουσιών που είναι εγγεγραμμένες στο παράρτημά της. Οι ανόργανες ενώσεις φωσφόρου περιλαμβάνονται στον κατάλογο II του εν λόγω παραρτήματος, με αποτέλεσμα την υποχρέωση των κρατών μελών για την κατάρτιση και εφαρμογή προγραμμάτων περιορισμού της ρύπανσης από τις εν λόγω ουσίες. Τα προγράμματα αυτά οφείλουν να περιλαμβάνουν στόχους ποιότητας για τον φωσφόρο, καθώς και σύστημα αδειοδότησης με πρότυπα εκπομπών βασισμένα στους εν λόγω στόχους. Επίσης, η Οδηγία ορίζει ότι η εφαρμογή των προβλεπόμενων από αυτήν μέτρων δεν δύναται, σε καμμία περίπτωση, να οδηγεί, άμεσα ή έμμεσα, σε αύξηση της υδατικής ρύπανσης (η καλούμενη παγιωτική διάταξη).

Το 2002, η Επιτροπή παρέπεμψε την Ιρλανδία στο Ευρωπαϊκό Δικαστήριο για μη συμμόρφωσή της με την Οδηγία για τις επικίνδυνες ουσίες (3). Στο σκεπτικό της παραπομπής, μεταξύ άλλων, η Επιτροπή αναφέρει ότι η Ιρλανδία δεν θέσπισε στόχους ποιότητας για τον φωσφόρο στις ιρλανδικές λίμνες, σύμφωνα με την Οδηγία. Ειδικότερα, ενώ, βάσει της σχετικής ιρλανδικής νομοθεσίας, η ποιότητα των υδάτων στο Lough Conn θεωρείται ικανοποιητική, η Επιτροπή ισχυρίζεται ότι η ποιότητα του νερού υποβαθμίστηκε, όπως αποδεικνύει, μεταξύ άλλων, η εξαφάνιση του αρκτικού σαλβελίνου, και ότι η παγιωτική διάταξη δεν έχει τηρηθεί. Αναμένεται η απόφαση του Δικαστηρίου.

Η Επιτροπή συμφωνεί με το Αξιότιμο Μέλος του Κοινοβουλίου ότι οι λίμνες που φιλοξενούν ευαίσθητα στη ρύπανση είδη, όπως είναι ο αρκτικός σαλβελίνος, χρειάζεται να προστατεύονται από την αύξηση των θρεπτικών ουσιών. Πέραν της Οδηγίας για τις επικίνδυνες ουσίες, υπογραμμίζει επίσης την ύπαρξη της Οδηγίας — πλαίσιο για τα ύδατα, η οποία προνοεί για την συνολική προστασία όλων των υδάτων (ποταμών, λιμνών, παρακτίων υδάτων και υπογείων υδάτων), καλύπτοντας όλες τις πηγές επιπτώσεων και θεσπίζοντας την υποχρέωση επίτευξης καλής ποιότητας («καλή κατάσταση») για όλα τα εν λόγω ύδατα μέχρι το 2015. Η καλή κατάσταση εις ό,τι αφορά επιφανειακά ύδατα όπως οι λίμνες, εστιάζεται στις οικολογικές παραμέτρους (μικροπανίδα, μικροχλωρίδα και ιχθυοπανίδα) και επιτρέπει μικρές μόνο παρεκκλίσεις από την «πρωτόγονη» κατάσταση (πολύ καλή κατάσταση) στην «καλή κατάσταση». Οι εν λόγω — νομικά δεσμευτικές — προσπάθειες αποκατάστασης θα αναστρέψουν τις αρνητικές τάσεις του παρελθόντος και θα συμβάλουν στην αποκατάσταση ενός αειφόρου οικοσυστήματος με ικανοποιητική ιχθυοποικιλία και ικανοποιητικούς ιχθυοπληθυσμούς. Ο προσδιορισμός των αναγκαίων μέτρων υπόκειται στην υποχρεωτική συμμετοχή πολιτών, μη κυβερνητικών οργανώσεων και ενδιαφερομένων μερών· οι ως άνω θα έχουν επίσης νομικά κατοχυρωμένο δικαίωμα πρόσβασης σε όλες τις σχετικές πληροφορίες, δεδομένα και τεκμηριωτικά έγγραφα.

----

(1)  Οδηγία 76/464/ΕΟΚ του Συμβουλίου της 4ης Μαΐου 1976 περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας, ΕΕ L 129 της 18.5.1976.

(2)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων, ΕΕ L 327 της 22.12.2000.

(3)  C-282/02.

----

----

(2004/C 33 E/145)

ΓΡΑΠΤΗ ΕΡΩΤΗΣΗ Ε-1625/03

υποβολή: Caroline Jackson (PPE-DE) προς την Επιτροπή

(13 Μαίου 2003)

Θέμα:   Η αναγνώριση της θέσης του τομέα παραγωγής και εμπορίας αυγών έναντι των εισαγωγών που πραγματοποιούνται από τρίτες χώρες

Λαμβάνοντας υπόψη τη συμπληρωματική νομοθεσία της Ε. Ε. για την ασφάλεια των τροφίμων και την καλή μεταχείριση των ζώων, συμφωνεί άραγε η Επιτροπή ότι η θέση της βιομηχανίας αυγών της Ε. Ε. πρέπει να θεωρηθεί ευαίσθητη έναντι των εισαγωγών αυγών που πραγματοποιούνται από τρίτες χώρες;

Απάντηση του κ. Fischler εξ ονόματος της Επιτροπής

(27 Ιουνίου 2003)

Στη συγκεκριμένη περίπτωση της παραγωγής αυγών, με βάση το άρθρο 10 της οδηγίας 1999/74/ΕΚ του Συμβουλίου της 19ης Ιουλίου 1999 για τη θέσπιση ελάχιστων κανόνων σχετικά με την προστασία ωοτόκων ορνίθων (1), θα συνταχθεί εξωτερική μελέτη για τις κοινωνικοοικονομικές συνέπειες της κοινοτικής νομοθεσίας στο θέμα της ευζωίας των ωοτόκων ορνίθων σε σχέση με τις τρίτες χώρες. Τα αποτελέσματα της μελέτης αυτής θα βοηθήσουν στον καθορισμό του βαθμού ευαισθησίας του τομέα των αυγών.

Πρέπει να σημειωθεί επιπλέον ότι στο πλαίσιο των γεωργικών διαπραγματεύσεων του Παγκόσμιου Οργανισμού Εμπορίου (ΠΟΕ), η Κοινότητα επιβεβαίωσε τη σημασία που αποδίδει στη μη υπονόμευση από την απελευθέρωση του εμπορίου των προσπαθειών που αποσκοπούν στη βελτίωση της προστασίας της ευζωίας των ζώων. Κατά συνέπεια, προτείνεται να αποκλεισθούν από τις δεσμεύσεις μείωσης («πράσινο κουτί») οι αποζημιώσεις που προορίζονται για την κάλυψη πρόσθετων δαπανών που απαιτούνται προκειμένου να τηρηθούν οι κανόνες ευζωίας των ζώων, εφόσον διαπιστώνεται ότι οι δαπάνες αυτές αφορούν άμεσα την υιοθέτηση αυστηρότερων κανόνων και εφόσον δεν επηρεάζουν τις εμπορικές ανταλλαγές ή τις επηρεάζουν όσο το δυνατόν λιγότερο.

----

(1)ΕΕ L 203 της 3.8.1999.

----

----

(2004/C 33 E/146)

ΓΡΑΠΤΗ ΕΡΩΤΗΣΗ Ε-1639/03

υποβολή: Erik Meijer (GUE/NGL) προς την Επιτροπή

(16 Μαίου 2003)

Θέμα:   Ιδιαίτερη προσοχή για τη βελτιστοποίηση των συνθηκών διαβίωσης σε περιοχές όπου ένα μεγάλο τμήμα του πληθυσμού αποτελείται από Ρόμα

Απάντηση του κ. Barnier εξ ονόματος της Επιτροπής

(19 Αυγούστου 2003)

Σύμφωνα με τις εκτιμήσεις που περιλαμβάνονται στο έγγραφο της Επιτροπής «ενίσχυση των κοινοτήτων Ρόμα στην Κεντρική και Ανατολική Ευρώπη» που δημοσιεύθηκε το Μάιο του 2002 ο πληθυσμός Ρόμα στην Ευρωπαϊκή Ένωση θα αυξηθεί κατά 1,5 εκατ. μετά τη διεύρυνση που θα περιλαμβάνει 25 κράτη μέλη. Με τη διεύρυνση που θα γίνει αργότερα προς τη Βουλγαρία και τη Ρουμανία θα προστεθούν ακόμη 3 εκατομμύρια ανθρώπων στον πληθυσμό Ρόμα της Ένωσης.

Η Επιτροπή είναι αποφασισμένη να διασφαλίσει ότι θα γίνει πλήρης χρήση των διάφορων μέσων που διατίθενται σε κοινοτικό επίπεδο από τις αρχές και τους άλλους σχετικούς φορείς των κρατών μελών, των νέων κρατών μελών και των υποψήφιων χωρών σε σχέση με την κατάσταση των κοινοτήτων Ρόμα.

Η Ένωση κάνει ήδη σημαντικές προσπάθειες για τη βελτίωση της κατάστασης των κοινοτήτων Ρόμα στην Ευρώπη. Κατά τη διάρκεια των τριών τελευταίων ετών μόνο διετέθησαν 77 εκατ. ευρώ μέσω του προγράμματος PHARE για τη χρηματοδότηση έργων στην Ουγγαρία, στη Τσεχία, στη Σλοβακία, στη Βουλγαρία και στη Ρουμανία τα οποία εκτελούνται υπό την ευθύνη των κοινοτήτων Ρόμα.

Παρόμοιες πρωτοβουλίες χρηματοδοτούνται και σε σημερινά κράτη μέλη, συγκεκριμένα στην Ισπανία, Ελλάδα και στη Γαλλία, μέσω του Ευρωπαϊκού Κοινωνικού Ταμείου, στις οποίες περιλαμβάνονται η κοινοτική πρωτοβουλία EQUAL, καθώς και μέσω των παρεμβάσεων του Ευρωπαϊκού Ταμείου Περιφερειακής Ανάπτυξης για την ενίσχυση των επενδύσεων. Τα έργα για τους Ρόμα χρηματοδοτούνται επίσης και από άλλα κοινοτικά προγράμματα όπως είναι το Socrates, Νέοι για την Ευρώπη και το Κοινοτικό Πρόγραμμα Δράσης για την καταπολέμηση των διακρίσεων.

Μετά την προσχώρηση των νέων κρατών μελών, που προβλέπεται να γίνει το Μάιο του 2004, η Ουγγαρία και η Σλοβακία θα λάβουν ενίσχυση από την Ευρωπαϊκή Ένωση μέσω των Διαρθρωτικών Ταμείων καθώς και του Ταμείου Συνοχής. Μέσω αυτών των ταμείων μπορούν να χρηματοδοτηθούν διάφορα προγράμματα και έργα σε διάφορους τομείς που μπορούν να ωφελήσουν τον πληθυσμό Ρόμα και συγκεκριμένα στους τομείς της εκπαίδευσης και της κατάρτισης, των επιχειρήσεων και της ανάπτυξης υποδομών.

Σύμφωνα με τις αρχές για την αποκεντρωμένη διαχείριση των ευρωπαϊκών προγραμμάτων αρμόδιες για την επιλογή των έργων προς ενίσχυση θα είναι οι αρχές των κρατών μελών μόλις συμφωνηθούν οι γενικοί στρατηγικοί στόχοι των προγραμμάτων με την Επιτροπή. Σ' αυτές τις αρχές επαφίεται να διασφαλίσουν ότι τα επιλεγόμενα έργα θα συμβάλλουν στην ικανοποίηση των αναγκών ολόκληρου του εν λόγω πληθυσμού σύμφωνα με τους στρατηγικούς στόχους του προγράμματος.

Μετά την προσχώρηση τα νέα κράτη μέλη θα πρέπει να φροντίσουν ώστε να συμμορφωθούν προς την οδηγία του Συμβουλίου 2000/43/ΕΚ της 29ης Ιουνίου 2000 σχετικά με την ίση μεταχείριση των προσώπων ανεξαρτήτων φυλής ή εθνότητας (1) καθώς και με την οδηγία του Συμβουλίου 2000/78/ΕΚ της 27ης Νοεμβρίου 2000 για τη θέσπιση ενός γενικού πλαισίου ίσης μεταχείρισης όσον αφορά την απασχόληση και τα επαγγέλματα (2).

Η Βουλγαρία και η Ρουμανία εξάλλου θα επωφεληθούν από τις ευρωπαϊκές πολιτικές υπέρ της συνοχής και θα πρέπει να συμμορφωθούν προς την κοινοτική νομοθεσία που θα ισχύει κατά το χρόνο της προσχώρησής τους.

----

(1)ΕΕ L 180 της 19.7.2000.

(2)ΕΕ L 303 της 2.12.2000.

----

----

(2004/C 33 E/147)

ΓΡΑΠΤΗ ΕΡΩΤΗΣΗ Ε-1642/03

υποβολή: Erik Meijer (GUE/NGL) προς την Επιτροπή

(16 Μαίου 2003)

Θέμα:   Το αμερικανικό δικαστικό σύστημα που υποβάλλει τους υπηκόους της ΕΕ σε ένα σύστημα μονάδων και διαπραγμάτευσης, αντί να αναζητείται η αλήθεια και να εφαρμόζεται η κανονική ποινική διαδικασία

Πηγή: TV Nederland 3, επικαιρότητες «NOVA», 3.5.2003

Απάντηση του κ. Vitorino εξ ονόματος της Επιτροπής

(10 Ιουλίου 2003)

----

----

(2004/C 33 E/148)

ΓΡΑΠΤΗ ΕΡΩΤΗΣΗ Ε-1662/03

υποβολή: Michl Ebner (PPE-DE) προς την Επιτροπή

(19 Μαίου 2003)

Θέμα:   Διαφοροποιημένα διόδια

Δυνάμει του σημείου 54 των Συμπερασμάτων της Προεδρίας του Ευρωπαϊκού Συμβουλίου της 20ής και 21ης Μαρτίου 2003, τα κράτη μέλη καλούνται να καταλήξουν σε τελική συμφωνία επί της οδηγίας για την εμπορία των δικαιωμάτων εκπομπής.

Το μοντέλο του συστήματος οικοσημείων που τέθηκε σε ισχύ το 1993 εκπνέει τον Δεκέμβριο του 2003. Οι έως σήμερα έρευνες κατέδειξαν ότι οι στόχοι που ορίζονται στην συνθήκη ένταξης της Αυστρίας για την μείωση κατά 60 % των εκπομπών ΝΟχ και περιορισμού του αριθμού των διαδρομών μεταφοράς βαρέων εμπορευμάτων (ρήτρα του 108%) δεν μπόρεσαν να επιτευχθούν σε αυτό το χρονικό διάστημα: αντί για μείωση της τάξης του 60%, καταγράφηκε ελάττωση κατά 52 % μόνο των επιβλαβών εκπομπών. Η ρήτρα του 108 % έγινε αντικείμενο κριτικής εκ μέρους της Επιτροπής και των κρατών μελών, για το λόγο ότι αντί για μια ποσοτική μείωση του αριθμού των διερχομένων οχημάτων, οριοθετείται ένας ποιοτικός στόχος προς την συνολική μείωση των επιβλαβών εκπομπών. Αυτός ο στόχος θα μπορούσε να επιτευχθεί μέσω των διαφορών στα διόδια, που θα επέβαλαν κυρώσεις σε μεταφορικές εταιρίες ανάλογα με την ποσότητα των επιβλαβών εκπομπών που παράγουν.

Ποιες οικονομικά και οικολογικά δικαιολογημένες εναλλακτικές προτάσεις προσφέρει η Επιτροπή στην περίπτωση κατάργησης της ρήτρας του 108%?

Συμμερίζεται η Επιτροπή την άποψη της ρύθμισης των εκπομπών μέσω της εισαγωγής διαφοροποιημένων διοδίων?

Ποιά μορφή υποστήριξης προτείνει η Επιτροπή για αυτό το ζήτημα στα κράτη μέλη και ειδικότερα στις ευαίσθητες περιοχές των κεντρικών Άλπεων?

Απάντηση της κας de Palacio εξ ονόματος της Επιτροπής

(3 Ιουλίου 2003)

Το ανώτατο όριο των επιτρεπόμενων ετήσιων διαδρομών διέλευσης — η καλούμενη «ρήτρα 108%» — θεωρήθηκε ως σημαντική ανωμαλία του συστήματος οικοσημείων, και η γνώμη αυτή επιβεβαιώθηκε από τη συμφωνία του Ευρωπαϊκού Κοινοβουλίου για την απόσυρσή του από το σύστημα (1). Η ρήτρα αυτή μπορεί να εφαρμοστεί μόνο στην περίπτωση της βελτίωσης, σε ποσοστό άνω του 8 % ετησίως, των συνολικών περιβαλλοντικών επιδόσεων των φορτηγών. Ωστόσο, αφού ο στόχος του συστήματος οικοσημείων συνίσταται στην ενθάρρυνση των μεταφορέων στη χρήση περισσότερο φιλικών προς το περιβάλλον φορτηγών, όταν διέρχονται από την Αυστρία, είναι δύσκολη η δικαιολόγηση κυρώσεων που απορρέουν από το γεγονός ότι ορισμένα φορτηγά είναι υπέρ το δέον «οικολογικά».

Εις ό,τι αφορά τον στόχο του συστήματος οικοσημείων που ορίζεται στο άρθρο 11 του Πρωτοκόλλου αριθ. 9, οι συνολικές εκπομπές οξειδίων του αζώτου (ΝΟχ) θα μειωθούν κατά 60% την περίοδο 1η Ιανουαρίου 1992 — 31 Δεκεμβρίου 2003. Την 1η Ιανουαρίου 1992 υπήρχαν, θεωρητικά, 23 556 220 οικοσημεία διαθέσιμα για τις 15 χώρες μέλη της ΕΕ. Δεδομένου ότι κάθε οικοσημείο έχει θεωρηθεί ως ισοδύναμο με μια μονάδα ΝΟχ, ο στόχος του συστήματος οικοσημείων θα επιτευχθεί, σύμφωνα με τις διατάξεις του Πρωτοκόλλου αριθ. 9, όταν το 40% του εν λόγω συνόλου (δηλ. 9 422 488 οικοσημεία) έχει χρησιμοποιηθεί κατά τη διάρκεια ενός ημερολογιακού έτους, πράγμα που θα συμβεί το 2003.

Εις ό,τι αφορά τα στατιστικά στοιχεία των εκπομπών ΝΟχ στην Αυστρία, το ακριβές ποσοστό μείωσης των εκπομπών ΝΟχ από φορτηγά που διέρχονται από την Αυστρία πρέπει να σταθμιστεί έναντι πλειάδας παραγόντων όπως: το ύψος της ρύπανσης που προκαλείται από την εγχώρια κίνηση ή από τα οχήματα οδικών μεταφορών πλην των φορτηγών, οι επιδόσεις εκπομπών ενός καλά συντηρημένου κινητήρα σε σύγκριση με έναν κακοσυντηρημένο, οι συνθήκες υπό τις οποίες πραγματοποιούνται οι κυκλικές δοκιμές των νέων κινητήρων, κ.λπ.

Στην παρούσα συζήτηση της παράτασης του συστήματος οικοσημείων, η ιδέα της απαγόρευσης διελεύσεως από την Αυστρία των πλέον ρυπογόνων φορτηγών συζητήθηκε τόσο από το Ευρωπαϊκό Κοινοβούλιο όσο και από το Συμβούλιο. Σύμφωνα με αυτή, τα περισσότερο φιλικά προς το περιβάλλον φορτηγά, όπως τα EURO IV, εξαιρούνται του συστήματος των οικοσημείων.

Οι εκπομπές θα έπρεπε, πρωτίστως, να διέπονται από κατάλληλα νομοθετημένα πρότυπα (EURO-ταξινόμηση). Επιπλέον, η Επιτροπή έχει την πρόθεση να υποβάλει, στο αμέσως προσεχές μέλλον, τομεακή πρόταση Οδηγίας για την επιβολή τελών για τη χρήση οδικών έργων υποδομής, τροποποιώντας την οδηγία 1999/62/ΕΚ (2).

Επιδιώκεται η συμβολή στην εξασφάλιση όρων ισοτιμίας στην αγορά μεταφορών, καθώς και συνεκτίμηση των ιδιαιτεροτήτων ευαίσθητων ζωνών και διαδρόμων.

----

(1)  Πρόταση της Επιτροπής, ΕΕ 120Ε, 24.4.2001· εγκρίθηκε από το Ευρωπαϊκό Κοινοβούλιο την 1η Σεπτεμβρίου 2001.

(2)  Οδηγία 1999/62/ΕΚ του Ευρωπαϊκού Κοινοβουλίου και του Συμβουλίου της 17ης Ιουνίου 1999 περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής, ΕΕ L 187 της 20.7.1999.

----

----

(2004/C 33 E/149)

ΓΡΑΠΤΗ ΕΡΩΤΗΣΗ Ε-1663/03

υποβολή: Joan Valivé (ELDR) προς την Επιτροπή

(19 Μαΐου 2003)

Θέμα:   Ενισχύσεις για την οπωροκηπευτική παραγωγή

Ο Κανονισμός του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής και με τη θέσπιση καθεστώτων στήριξης για παραγωγούς ορισμένων καλλιεργειών (1), αναφέρει στο άρθρο 53 για τη γεωργική χρήση της γής ότι όι γεωργοί μπορούν να χρησιμοποιούν τη γη τους για κάθε γεωργική δραστηριότητα εκτός από μόνιμες καλλιέργειες'.

Τούτο σημαίνει ότι οι γεωργοί που έχουν μέχρι στιγμής χρησιμοποιήσει τη γη τους για αροτραίες καλλιέργειες και που θα εισπράξουν αποσυνδεδεμένη επιδότηση μόλις τεθεί σε ισχύ ο νέος κανονισμός, θα μπορέσουν να χρησιμοποιήσουν τα εδάφη αυτά για οπωροκηπευτικά χωρίς να χάσουν το δικαίωμα στην εν λόγω επιδότηση.

Με τον τρόπο αυτό θα προκληθεί σοβαρή διατάραξη στη λειτουργία του τομέα, δεδομένου ότι οι παραδοσιακοί παραγωγοί οπωροκηπευτικών που δεν εισπράττουν άμεση ενίσχυση θα κληθούν να ανταγωνιστούν στην ίδια αγορά με τους νέους παραγωγούς που προηγουμένως ασχολούντο με αροτραίες καλλιέργειες και που εισπράττουν πράγματι αυτό το είδος ενίσχυσης.

Πρέπει επίσης να ληφθεί υπόψη το γεγονός ότι, σύμφωνα με τους ισχύοντες κανονισμούς, τα οπωροκηπευτικά που παράγονται στα εδάφη αυτά δικαιούνται επίσης τις ήδη πολύ περιορισμένες πιστώσεις που διαθέτει η ΕΕ για τον οπωροκηπευτικό τομέα και που στο εξής θα πρέπει να επιμερίζονται σε πολύ μεγαλύτερο αριθμό γεωργών.

Το γεγονός αυτό είναι ακόμη πιο περίεργο δεδομένου ότι, στη προηγούμενη έκδοση της πρότασης μεταρρυθμίσεων, ήτοι στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο στις 10 Ιουλίου 2002 (2), η δυνατότητα αυτή απεκλείετο ενώ στη σελίδα 23 της ελληνικής έκδοσης, στο τμήμα με τον τίτλο Πεδίο εφαρμογής του καθεστώτος', δηλώνεται ότι ή καλλιέργεια οπωροκηπευτικών δεν θα είναι επιλέξιμη για την παροχή στήριξης στο πλαίσιο του νέου αυτού καθεστώτος'.

Εξάλλου, ούτε οι αιτιολογικές σκέψεις ούτε η αιτιολογική έκθεση του COM(2003)23 κάνουν μνεία στους λόγους για την αλλαγή αυτή.

Γιατί αποφάσισε η Επιτροπή να προτείνει ότι θα επιτρέπεται καλλιέργεια οπωροκηπευτικών σε εδάφη που θα λάβουν αποσυνδεδεμένη ενίσχυση ευθύς μόλις τεθεί σε ισχύ η μεταρρύθμιση της ΚΓΠ;

Απάντηση του κ. Fischler εξ ονόματος της Επιτροπής

(17 Ιουνίου 2003)

Στις 21 Ιανουαρίου 2003, η Επιτροπή υπέβαλε την πρόταση μεταρρύθμισης της Κοινής Γεωργικής Πολιτικής (ΚΓΠ) (3) στο Συμβούλιο Γεωργίας της Ένωσης και στο Κοινοβούλιο. Μεταξύ των προτάσεων κανονισμού, υπάρχει πρόταση που αφορά τον «καθορισμό κοινών κανόνων για τα καθεστώτα άμεσων ενισχύσεων και την καθιέρωση καθεστώτων ενισχύσεων για τους παραγωγούς ορισμένων καλλιεργειών».

Αυτό το σχέδιο κανονισμού, προτείνει, στο άρθρο 53, την απαγόρευση, σε εκτάσεις επιλέξιμες για άμεσες πληρωμές, των μόνιμων καλλιεργειών (π. χ. οπωροφόρα δέντρα, αμπέλια, καλλιέργειες θερμοκηπίου). Επομένως, οι ετήσιες οπωροκηπευτικές καλλιέργειες θα επιτρέπονται σε αυτές τις εκτάσεις, σύμφωνα με την πρόταση η οποία βρίσκεται τώρα υπό συζήτηση στο Συμβούλιο και στο Κοινοβούλιο.

Πολλοί εκπρόσωποι των παραδοσιακών παραγωγών οπωροκηπευτικών έχουν ήδη εκδηλώσει την ανησυχία τους για τις ενδεχόμενες στρεβλώσεις του ανταγωνισμού που θα προκαλούνταν από αυτή την άδεια.

Η Επιτροπή είχε προτιμήσει να επιτρέψει την εκμετάλλευση των εν λόγω καλλιεργειών, σε γαίες επιλέξιμες για άμεσες πληρωμές, αντί του αποκλεισμού που είχε προταθεί στην ανακοίνωση του Ιουλίου 2002 για την «μεσοπρόθεσμη επανεξέταση», για λόγους που αφορούν τις δυσκολίες ελέγχου.

Ωστόσο, το επιφορτισμένο με τη γεωργία μέλος της Επιτροπής, κατά τη συνεδρίαση του Συμβουλίου των Υπουργών Γεωργίας της Ένωσης, στο Λουξεμβούργο, στις 8 Απριλίου 2003, δήλωσε ότι διετίθετο να επιλύσει αυτό το πρόβλημα.

Πράγματι, κατά τη συνεδρίαση του Συμβουλίου, δήλωσε ότι: «Ο παραγωγός που επωφελείται από την ενιαία ενίσχυση ανά εκμετάλλευση θα έπρεπε να είναι ελεύθερος κατάρχήν να λαμβάνει αποφάσεις που αφορούν τη χρήση της γης του. Εντούτοις, υπάρχει κίνδυνος η δυνατότητα αυτή να έχει ως αποτέλεσμα ορισμένοι παραδοσιακοί παραγωγοί ειδικευμένοι στην καλλιέργεια οπωροκηπευτικών να περιέλθουν σε μειονεκτική θέση όσον αφορά τον ανταγωνισμό, για τους που είναι. Κατά συνέπεια, φαίνεται σκόπιμο να εξασφαλιστεί για τα κράτη μέλη η δυνατότητα να απαγορεύουν την καλλιέργεια οπωροκηπευτικών σε γαίες επιλέξιμες για την άμεση ενίσχυση».

----

(1)  COM(2003)23 telikó.

(2)  COM(2002)394 telikó.

(3)  COM(2003)23 τελικό.

----

----

(2004/C 33 E/150)

ΓΡΑΠΤΗ ΕΡΩΤΗΣΗ Ρ-1683/03

υποβολή: Paulo Casaca (PSE) προς την Επιτροπή

(15 Μαίου 2003)

Θέμα:   Αποσαφήνιση του κανονισμού του Συμβουλίου αριθ. 2340/2002

Ο κανονισμός του Συμβουλίου 2340/2002 (1) δεν ακολουθεί την πρόταση της Επιτροπής σ'ό,τι αφορά την τήρηση της διατάξεως που προβλέπεται από τον κανονισμό του Συμβουλίου 2027/95 (2) της 15ης Ιουνίου 1995, όπως τροποποιήθηκε από τον κανονισμό του Συμβουλίου 149/1999 (3) της 19ης Ιανουαρίου 1999, για τον οποίο γίνεται λόγος στην απάντηση της Επιτροπής προς την γραπτή μου ερώτηση Ε-1849/02 (4), δηλαδή σχετικά με τον περιορισμό στο μηδέν των αλιευτικών προσπαθειών του βρετανικού και του ισπανικού στόλου για ορισμένα είδη στο τμήμα της διαίρεσης Χ του CIEM ή CECAF 3.4. που ανήκει στην κυριαρχία ή τη δικαιοδοσία της Πορτογαλίας.

Δεδομένου ότι, όπως διευκρίνισε η Ευρωπαϊκή Επιτροπή απαντώντας προς την γραπτή μου ερώτηση Ρ-0026/03 (5), ο εν λόγω περιορισμός των αλιευτικών δυνατοτήτων στο μηδέν ισχύει απόλυτα, η παράλειψη αυτή δεν έχει, φυσικά, καμιά νομική συνέπεια.

Στο ανωτέρω πλαίσιο, δεν θεωρεί η Επιτροπή απαραίτητο να διευκρινίσει το γεγονός αυτό, ούτως ώστε να εξασφαλίσει την τήρηση της κοινοτικής νομιμότητας και να εμποδίσει την πρόκληση ανεπανόρθωτων ζημιών στις βιολογικές ισορροπίες των αλιευτικών πεδίων στις εν λόγω περιοχές, κίνδυνος για τον οποίο η επιστημονική κοινότητα έχει επιστήσει την προσοχή με τεκμηριωμένες μελέτες που είναι εις γνώση της Επιτροπής και αναγνωρίζονται ευρέως από την πρόταση της Επιτροπής COM(2002)739;

Απάντηση του κ. Fischler εξ ονόματος της Επιτροπής

(12 Ιουνίου 2003)

Όσον αφορά το καθεστώς της αλιευτικής προσπάθειας που αναπτύσσεται στη ζώνη Χ, το Αξιότιμο Μέλος του Κοινοβουλίου παρακαλείται να ανατρέξει στην απάντηση που έδωσε η Επιτροπή στη γραπτή ερώτηση Ε-1849/02 του κ. Casaca (6). Όντως, η Επιτροπή επαναλαμβάνει την περιεχόμενη στην ανωτέρω απάντηση τοποθέτησή της ως προς την εφαρμογή του κανονισμού (ΕΚ) αριθ. 2340/2002 του Συμβουλίου, της 16ης Δεκεμβρίου 2002, περί καθορισμού για το 2003 και 2004 των αλιευτικών δυνατοτήτων για τα αποθέματα ιχθύων βαθέων υδάτων.

Όπως και να έχει το πράγμα, θα πρέπει να επισημανθεί ότι οι διατάξεις του νέου καθεστώτος προς εφαρμογή στα αποκαλούμενα «δυτικά ύδατα», που εκκρεμούν ενώπιον του Συμβουλίου (7), θα καθορίσουν τις νέες προϋποθέσεις πρόσβασης στην υπόψη ζώνη.

----

(1)ΕΕ L 356 της 31.12.2002, σελ. 1.

(2)ΕΕ L 199 της 24.8.1995, σελ. 1.

(3)ΕΕ L 18 της 23.1.1999, σελ. 3.

(4)ΕΕ C 28 Ε της 6.2.2003, σελ. 148.

(5)ΕΕ C 222 Ε της 18.9.2003, σελ. 138.

(6)ΕΕ C 28 Ε της 6.2.2003.

(7)  COM(2002)739 τελικό.

----

----

(2004/C 33 E/151)

ΓΡΑΠΤΗ ΕΡΩΤΗΣΗ Ε-1685/03

υποβολή: Brigitte Langenhagen (PPE-DE) προς την Επιτροπή

(20 Μαΐου 2003)

Θέμα:   Ψηφιακός ταχογράφος

Με τον κανονισμό 2135/98 (1) αποφασίσθηκε η εισαγωγή μιας νέας γενεάς ψηφιακών ταχογράφων στην Ευρωπαϊκή Ένωση. Μόλις οι τεχνικές προδιαγραφές του παραρτήματος 1B εγκριθούν και δημοσιευθούν, μπορεί ο ανωτέρω κανονισμός να μεταφερθεί. Αυτό συνέβη με τον κανονισμό 1360/2002 (2).

Στον βασικό κανονισμό 2135/98 καθορίζονται ορισμένες διορίες για την εισαγωγή των ψηφιακών ταχογράφων. Αυτές οι διορίες ξεκινούν με την ημέρα δημοσίευσης του κανονισμού 1360/2002. Αφορούν την εγκατάσταση του ψηφιακού ταχογράφου σε νέες ταξινομήσεις οχημάτων (24 μήνες σύμφωνα με το άρθρο 2, παρ. 1α), την έκδοση των καρτών οδηγού από τα κράτη μέλη (21 μήνες σύμφωνα με το άρθρο 2, παρ. 2) καθώς και τα πιστοποιητικά έγκρισης (12 μήνες σύμφωνα με το άρθρο 2, παρ. 3).

Πώς αξιολογεί η Επιτροπή σήμερα την τήρηση των ανωτέρω διοριών; Πώς αξιολογεί η Επιτροπή την κατάσταση όσον αφορά τα πιστοποιητικά έγκρισης; Ποια μέτρα προτίθεται να λάβει η Επιτροπή, εάν μέχρι τις 05.08.2003 δεν έχουν χορηγηθεί πιστοποιητικά έγκρισης; Πότε πρόκειται η Επιτροπή να χρησιμοποιήσει τη διαδικασία συναπόφασης για τον καθορισμό νέων διοριών σύμφωνα με το άρθρο 2, παρ. 3 του κανονισμού 2135/98 για την περίπτωση όπου στις 05.08.2003 είναι σαφές ότι δεν θα υποβληθούν εγκαίρως πιστοποιητικά έγκρισης; Ποιες εναλλακτικές λύσεις προτείνει η Επιτροπή ώστε να εξασφαλισθεί σύντομα η πραγματική εισαγωγή των ψηφιακών ταχογράφων; Πώς αξιολογεί η Επιτροπή την κατάσταση της εμπρόθεσμης έκδοσης των καρτών ταχογράφου σε όλα τα κράτη μέλη της Ευρωπαϊκής Ένωσης;

Απάντηση της κας de Palacio εξ ονόματος της Επιτροπής

(2 Ιουλίου 2003)

Η διαδικασία έγκρισης τύπου περιγράφεται στο παράρτημα 1B του κανονισμού (ΕΚ) αριθ. 1360/2002 της Επιτροπής της 13ης Ιουνίου 2002 σχετικά με την προσαρμογή, για έβδομη φορά, στην τεχνική πρόοδο του κανονισμού (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών (3). Το πιστοποιητικό έγκρισης τύπου χορηγείται μόνον εφόσον ο κατασκευαστής κατέχει, διαδοχικά, πιστοποιητικό ασφαλείας, πιστοποιητικό λειτουργίας και πιστοποιητικό διαλειτουργικότητας. Προκειμένου να αποσπάσει πιστοποιητικό διαλειτουργικότητας, ο κατασκευαστής καλείται να ακολουθήσει μια κατ'εξαίρεση διαδικασία η οποία απαιτεί αρκετούς μήνες. Σήμερα, κανένας από τους κατασκευαστές ταχογράφων και καρτών δεν έχει εγκαινιάσει τη διαδικασία διαλειτουργικότητας. Αυτό οδηγεί στο συμπέρασμα ότι, πιθανότατα, δεν θα υπάρχει πιστοποιητικό έγκρισης τύπου στις 5 Αυγούστου 2003 (12 μήνες μετά τη δημοσίευση του κανονισμού (ΕΚ) αριθ. 1360/2002 της Επιτροπής). Ωστόσο, η Επιτροπή μπορεί ευλόγως να αναμένει ότι η πρώτη έγκριση τύπου θα χορηγηθεί πριν τα τέλη του έτους.

Η εκ μέρους της Επιτροπής υποβολή πρότασης για την παράταση των προθεσμιών εφαρμογής, σύμφωνα με όλες τις ενδείξεις θα καθυστερούσε σημαντικά την εισαγωγή του ψηφιακού ταχογράφου. Συνεκτιμώντας τις προφανείς καταχρήσεις του τρέχοντος αναλογικού ταχογράφου, με τις αρνητικές συνέπειές τους για την οδική ασφάλεια, η Επιτροπή είναι της γνώμης ότι ο ψηφιακός ταχογράφος πρέπει να καθιερωθεί το νωρίτερο δυνατό. Ως εκ τούτου, η Επιτροπή προτίθεται να επανεκτιμήσει την κατάσταση όταν οι πρώτοι κατασκευαστές θα έχουν αποσπάσει έγκριση τύπου, αργότερα εντός του 2003.

Προκειμένου να συνδράμει τα κράτη μέλη στην εφαρμογή του ψηφιακού ταχογράφου πριν τις 5 Αυγούστου 2004, η Επιτροπή στηρίζει δυο εγχειρήματα.

Το πρώτο εγχείρημα, το οποίο δρομολόγησε το γαλλικό Υπουργείο Υποδομών, Μεταφορών και Οικισμού, αφορά την έκδοση καρτών ταχογράφου. Η έγκαιρη έκδοση καρτών ταχογράφου είναι ζωτικής σημασίας για την επιτυχή καθιέρωση του ψηφιακού ταχογράφου. Ένα από τα βασικά στοιχεία του εν λόγω εγχειρήματος είναι το TACHOnet, δηλαδή ένα σύστημα που επιτρέπει την ανταλλαγή πληροφοριών μεταξύ των εθνικών διοικήσεων των αρμόδιων για την έκδοση καρτών ταχογράφων και για την εμπράγματη εφαρμογή των χρόνων οδήγησης και ανάπαυσης των επαγγελματιών οδηγών. Η σχεδιαστική φάση του TACHOnet ολοκληρώθηκε προσφάτως. Τώρα, τα κράτη μέλη θα εγκαινιάσουν την φάση εφαρμογής.

Το δεύτερο εγχείρημα, το οποίο ανέλαβε η Σουηδική Εθνική Διοίκηση Εθνικού Δικτύου, αφορά γενικότερα ζητήματα εφαρμογής, όπως είναι οι όροι έγκρισης και οι οδηγίες για συναντήσεις πρακτικής συνεργασίας (workshops), συστάσεις για εταιρείες μεταφορών σχετικά με τη διαχείριση δεδομένων και για τους φορείς εφαρμογής εις ό,τι αφορά ελέγχους επί της οδού και ελέγχους εταιρειών.

Τα εγχειρήματα αυτά θα συνδράμουν σημαντικά τα κράτη μέλη στην καθιέρωση του ψηφιακού ταχογράφου.

----

(1)ΕΕ L 274 της 9.10.1998, σελ. 1.

(2)ΕΕ L 207 στις 05.08.2002.

(3)ΕΕ L 207 της 5.8.2002.

----

----

(2004/C 33 E/152)

ΓΡΑΠΤΗ ΕΡΩΤΗΣΗ Ε-1702/03

υποβολή: Laura González Álvarez (GUE/NGL) προς την Επιτροπή

(22 Μαΐου 2003)

Θέμα:   Περιβαλλοντικές επιπτώσεις στα τμήματα Arenas-Molledo, Pesquera-Reinosa και στο υποτμήμα Molledo-Pesquera της οδού ταχείας κυκλοφορίας Cantabria-Meseta (Κανταβρία-Ισπανία)

Η χάραξη της οδού ταχείας κυκλοφορίας Cantabria-Meseta, κυρίως στα τμήματά της Arenas-Molledo, Pesquera-Reinosa, και Molledo-Pesquera, έχει προκαλέσει πολύ μεγάλη ανησυχία μεταξύ των κατοίκων της περιοχής, των οργανώσεων και των πολιτών γενικά, λόγω της έλλειψης σεβασμού των φυσικών χώρων, ιδίως του Εθνικού Πάρκου της Saja, καθώς και της καταστροφής σημαντικού μέρους της ιστορικής κληρονομιάς της περιοχής. Σημειώθηκαν πολλές παρατυπίες, όπως η συνέχιση των έργων στο υποτμήμα Arenas-Molledo προτού εκφέρει τη γνώμη της η Γενική Διεύθυνση ποιότητας και αξιολόγησης του περιβάλλοντος, και η κατάληψη αγροτεμαχίων χωρίς τις αντίστοιχες διαδικασίες απαλλοτρίωσης.

Οι μελέτες περιβαλλοντικών επιπτώσεων δεν ήταν ιδιαίτερα ακριβείς, και, όσον αφορά το τμήμα Corrales-Arenas de Iguña, η πραγματοποίησή του είχε σοβαρότατες επιπτώσεις, όπως την εξαφάνιση της δασώδους έκτασης Fresneda, του χειμάρρου Muriago και της Calzada Romana (ρωμαϊκής οδού).

Γνωρίζει η Επιτροπή τα προαναφερθέντα γεγονότα; Ποιά μέτρα προτίθεται να λάβει η Επιτροπή για να διασφαλίσει την εφαρμογή, στην προκειμένη περίπτωση, της κοινοτικής νομοθεσίας για το περιβάλλον και συγκεκριμένα της οδηγίας 85/337/ΕΟΚ (1), για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, και της οδηγίας 92/43/ΕΟΚ (2), για τη διατήρηση των φυσικών οικοτόπων καθώς και της άγριας πανίδας και χλωρίδας;

Απάντηση της κας Wallström εξ ονόματος της Επιτροπής

(14 Ιουλίου 2003)

Η Επιτροπή γνωρίζει τα όσα επισημαίνει το Αξιότιμο Μέλος του Κοινοβουλίου για το έργο οδού ταχείας κυκλοφορίας Cantabria — Meseta.

Εξάλλου, η εν λόγω οδός είχε αποτελέσει αντικείμενο καταγγελίας, το 1997, για εικαζόμενη κακή εφαρμογή της οδηγίας 85/337/ΕΟΚ (3), για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, όπως τροποποιήθηκε από την οδηγία 97/11/ΕΚ (4).

Κατά τη διερεύνηση του φακέλου, η Επιτροπή επιβεβαίωσε ότι οι ισπανικές αρχές είχαν προβεί σε μελέτη εκτίμησης των επιπτώσεων του εν λόγω έργου, σύμφωνα με την προαναφερθείσα οδηγία. Κατόπιν τούτου, η καταγγελία ετέθη στο αρχείο.

Οι καταγγέλλοντες κατέστησαν προσφάτως γνωστές τις ανησυχίες τους σχετικά με την τροποποίηση ορισμένων χαράξεων της εν λόγω οδού.

Οι τροποποιήσεις της χάραξης ενός αυτοκινητοδρόμου διαλαμβάνονται στο παράρτημα II σημείο 12 της προαναφερθείσας οδηγίας 85/337/ΕΟΚ. Τα έργα είναι εγγεγραμμένα στο παράρτημα αυτό, είναι αυτά που εξετάζονται στο άρθρο 4 παράγραφος 2 της εν λόγω οδηγίας, τα οποία, κατά συνέπεια, υποβάλλονται σε εκτίμηση των επιπτώσεών τους εφόσον τα κράτη μέλη θεωρούν ότι το επιβάλλουν τα χαρακτηριστικά τους.

Η εν λόγω οδηγία έχει διαδικαστικό χαρακτήρα και επιβάλλει στα κράτη μέλη την εκπόνηση μελέτης περιβαλλοντικών επιπτώσεων για ορισμένα έργα τα οποία θα μπορούσαν να έχουν σημαντικές δυσμενείς επιπτώσεις στο περιβάλλον. Όταν ολοκληρωθεί η μελέτη, η αρμόδια αρχή αποφασίζει την υλοποίηση, ή μη, του έργου. Ωστόσο, η Επιτροπή δεν έχει την αρμοδιότητα να επιβάλλει στο κράτος μέλος την επιλογή συγκεκριμένης χάραξης. Η επιλογή αυτή ανήκει κατ' αποκλειστικότητα στις αρμοδιότητες των προς τούτο υπεύθυνων εθνικών αρχών.

Βάσει των διαθέσιμων πληροφοριών, ο αυτοκινητόδρομος ούτε διασχίζει τόπο τον οποίο έχουν προτείνει οι ισπανικές αρχές ως τόπο κοινοτικής σημασίας δυνάμει της οδηγίας 92/43/ΕΟΚ του Συμβουλίου της 21ης Μαΐου 1992 (5), ούτε εφάπτεται τέτοιου τόπου.

Ως εκ τούτου, και λαμβανομένου υπόψη του γεγονότος ότι το σχέδιο αυτοκινητοδρόμου υπεβλήθη στην κανονιστική διαδικασία εκτίμησης των επιπτώσεων, σύμφωνα με όσα ορίζει η προαναφερθείσα οδηγία, η Επιτροπή δεν έχει αρμοδιότητες παρέμβασης στην υπόθεση αυτή, αφού δεν κατόρθωσε να στοιχειοθετήσει παράβαση του κοινοτικού δικαίου.

----

(1)ΕΕ L 175 της 5.7.1985, σελ. 40.

(2)ΕΕ L 206 της 22.7.1992, σελ. 7.

(3)ΕΕ L 175 της 5.7.1985.

(4)ΕΕ L 73 της 14.3.1997.

(5)ΕΕ L 206 της 22.7.1992.

----

----

(2004/C 33 E/153)

ΓΡΑΠΤΗ ΕΡΩΤΗΣΗ Ε-1712/03

υποβολή: Stavros Xarchakos (PPE-DE) προς την Επιτροπή

(23 Μαίου 2003)

Θέμα:   Κοινοτική χρηματοδότηση έργων και προμήθειας τροχαίου υλικού στην Ελλάδα

Χρηματοδοτεί η ΕΕ (άμεσα ή έμμεσα, με δωρεάν ή δανειακούς πόρους, μέσω π. χ. της Β. Ε. Ι.) την κατασκευή Ολυμπιακών αθλητικών εγκαταστάσεων στην Ελλάδα ή την κατασκευή και συμπλήρωση έργων που σχετίζονται με τη διευκόλυνση της διεξαγωγής της Ολυμπιάδας του 2004; Αν ναι, είναι ικανοποιημένη η Επιτροπή από την πορεία εκτέλεσής τους;

Χρηματοδοτεί η ΕΕ (πάλι αμέσως ή εμμέσως, με δωρεάν ή δανειακούς πόρους) την προμήθεια νέου τροχαίου υλικού (λεωφορείων και τρόλλεύ) για τα δημόσια μέσα μεταφοράς στην Αθήνα ή σε άλλες ελληνικές πόλεις; Αν ναι, δεν θα έπρεπε να υπάρχει η επισήμανση αυτή (με τη μορφή π. χ. πληροφοριακών πινακίδων) στα οχήματα που έχουν αγοραστεί με Κοινοτική συγχρηματοδότηση;

Απάντηση του κ. Barnier εξ ονόματος της Επιτροπής

(4 Ιουλίου 2003)

Η Ένωση συγχρηματοδοτεί ορισμένες ολυμπιακές αθλητικές εγκαταστάσεις μέσω της χορήγησης δανείων από την Ευρωπαϊκή Τράπεζα Επενδύσεων (ETE), ειδικά για την ανακαίνιση του Ολυμπιακού Σταδίου στο Μαρούσι και του παρακείμενου κέντρου τύπου.

Η Ένωση συγχρηματοδοτεί επίσης την κατασκευή διάφορων έργων δημόσιας μεταφοράς στην ευρύτερη περιφέρεια των Αθηνών μέσω του Ευρωπαϊκού Ταμείου Περιφερειακής Ανάπτυξης (ΕΤΠΑ).

Πρόκειται για τα ακόλουθα έργα (τα ποσά αφορούν τη συνεισφορά του ΕΤΠΑ).

Στόχος αυτών των έργων είναι ο εκσυγχρονισμός και η επέκταση των υποδομών της Ελλάδας. Εντούτοις η έγκαιρη ολοκλήρωσή τους θα μπορούσε να διευκολύνει σημαντικά την κυκλοφορία που αναμένεται να αυξηθεί κατά τη διάρκεια των Ολυμπιακών Αγώνων. Η έγκαιρη εκτέλεση αυτών των έργων ενόψει των Ολυμπιακών Αγώνων αποτελεί μία από τις προτεραιότητες των ελληνικών αρχών.

Όσον αφορά την συγχρηματοδότηση της ανανέωσης του στόλου των λεωφορείων και τρόλεϊ των Αθηνών ισχύουν οι κανονικές διατάξεις όσον αφορά την πληροφόρηση και τη διαφήμιση.

----

----

(2004/C 33 E/154)

ΓΡΑΠΤΗ ΕΡΩΤΗΣΗ Ε-1718/03

υποβολή: Christopher Heaton-Harris (PPE-DE) προς την Επιτροπή

(23 Μαίου 2003)

Θέμα:   Προστασία του παιδιού στον αθλητισμό

Η απόφαση 291/2003/ΕΚ (1) του Ευρωπαϊκού Κοινοβουλίου και του Συμβουλίου με ημερομηνία 6 Φεβρουαρίου 2003 ανακήρυξε το 2004 ευρωπαϊκό έτος εκπαίδευσης μέσω του αθλητισμού. Πρόκειται για ευπρόσδεκτη πρωτοβουλία της ΕΕ, η οποία αποδίδει στον τομέα του αθλητισμού σημαντικό ρόλο για την προώθηση της εκπαίδευσης και της υγείας εντός της ΕΕ.

Ο αθλητισμός είναι σημαντικότατο κοινωνικό και εκπαιδευτικό μέσο για εκατομμύρια παιδιών που αθλούνται καθημερινά εντός της ΕΕ. Ωστόσο πρέπει απαραιτήτως να δίνεται στα παιδιά η αναγκαία προστασία και σεβασμός κατά τη συμμετοχή τους σε όλες τις αθλητικές εκδηλώσεις. Θα γνωρίζει η Ευρωπαϊκή Επιτροπή ότι έχουν αναφερθεί πολυάριθμα κρούσματα σεξουαλικής, σωματικής και συναισθηματικής κακομεταχείρισης παιδιών και νέων ανθρώπων στον αθλητικό τομέα. Τούτων δεδομένων προτίθεται η Ευρωπαϊκή Επιτροπή να αναλάβει δράση για την προστασία των αθλούμενων παιδιών και νέων ανθρώπων;

Μήπως προτίθεται η Επιτροπή να υποστηρίξει τη θέσπιση ελάχιστων κανόνων, προκειμένου να διασφαλιστεί ότι οι αθλητικές αρχές της ΕΕ θα είναι σε θέση να αντιδρούν σε καταγγελίες κακομεταχείρισης, για να προστατεύουν και να διαφυλάσσουν τα παιδιά και τους νέους ανθρώπους, για τους οποίους μεριμνούν;

Απάντηση της κ. Reding Εξ ονόματος τη Επιτροπής

(16 Ιουλίου 2003)

Όπως το υπογραμμίζει ο κύριος βουλευτής, το 2004 έχει οριστεί ως «Ευρωπαϊκό Έτος της Εκπαίδευσης μέσω του Αθλητισμού» ώστε να προωθηθούν οι εκπαιδευτικές και κοινωνικές αξίες του αθλητισμού ακολουθώντας το πνεύμα της έκθεσης του Ελσίνκι (2) και της δήλωσης της Νίκαιας (3).

Το Ευρωπαϊκό Έτος της Εκπαίδευσης μέσω του Αθλητισμού έχει ως στόχο να ενισχύσει τη συνεργασία ανάμεσα στον κόσμο της εκπαίδευσης, τον κόσμο του αθλητισμού και τις δημόσιες αρχές ώστε μεταξύ άλλων να προωθηθούν η εκπαίδευση, η προστασία της υγείας και η επαγγελματική επανακατάρτιση των νέων αθλητών και αθλητριών. Εξάλλου στο πλαίσιο των προπαρασκευαστικών ενεργειών στον τομέα του αθλητισμού, η Ευρωπαϊκή Επιτροπή θα χρηματοδοτήσει στη γραμμή Β3-1026 την εκπόνηση μελετών για την ανάλυση ιδίως των εκπαιδευτικών συνεπειών και του ρόλου των αθλητικών δραστηριοτήτων ως οργάνου ισορροπίας για τους νέους. Το αποτέλεσμα του συνόλου αυτών των ενεργειών θα τροφοδοτήσει τον προβληματισμό της Ευρωπαϊκής Επιτροπής ενόψει της ανάπτυξης της νέας γενιάς των προγραμμάτων που αφορούν την εκπαίδευση και τη νεολαία. Ορισμένα συμπεράσματα θα ήταν δυνατόν επίσης να αντληθούν και να συνεκτιμηθούν για την καλύτερη χρήση των αθλητικών δραστηριοτήτων ανάμεσα σε άλλες κοινοτικές πολιτικές.

Σχετικά με τη δεύτερη ερώτηση του κυρίου βουλευτή, η Ευρωπαϊκή Επιτροπή υπογραμμίζει την ανησυχία της απέναντι στα θέματα που θίγονται. Όσον αφορά τη σωματική και τη συναισθηματική εκμετάλλευση, η Ευρωπαϊκή Επιτροπή υπενθυμίζει ότι η οδηγία 94/33/ΕΚ του Συμβουλίου της 22ας Ιουνίου 1994 για την προστασία των νέων κατά την εργασία (4), συνεκτιμά αυτούς τους προβληματισμούς. Με το άρθρο της 5 αυτή η οδηγία αναθέτει στα κράτη μέλη τον καθορισμό των συνθηκών εργασίας των παιδιών ιδίως στην περίπτωση των αθλητικών δραστηριοτήτων. Επομένως εναπόκειται στα κράτη μέλη να χρησιμοποιήσουν αυτή την οδηγία για να παρεμβαίνουν σε περιπτώσεις απειλής σχετικά με τους νέους αθλητές και τους επαγγελματίες αθλητές.

Όσον αφορά την καταπολέμηση της σεξουαλικής εκμετάλλευσης των παιδιών γενικά, έχουν αναπτυχθεί διάφορες πρωτοβουλίες σε κοινοτικό επίπεδο. Έτσι η σεξουαλική εκμετάλλευση των παιδιών απαγορεύεται σύμφωνα με το χάρτη των θεμελιωδών δικαιωμάτων της Ένωσης. Εξάλλου μια πολιτική συμφωνία επετεύχθη στο Συμβούλιο τον Οκτώβριο του 2002 για μια απόφαση πλαίσιο περί της καταπολέμησης της σεξουαλικής εκμετάλλευσης των παιδιών και της παιδικής πορνογραφίας. Τέλος η Κοινότητα χρηματοδοτεί σχέδια που αποβλέπουν στην καταπολέμηση της σεξουαλικής εκμετάλλευσης των παιδιών μέσω των προγραμμάτων AGIS και Daphne.

----

(1)ΕΕ L 43 της 18.2.2003, σελ. 1.

(2)  Έκθεση της Ευρωπαϊκής Επιτροπής στο Ευρωπαϊκό Συμβούλιο με στόχο τη διαφύλαξη των σημερινών δομών του αθλητισμού και τη διατήρηση της κοινωνικής λειτουργίας τους στο κοινοτικό πλαίσιο, COM (644/99), 1.12.1999.

(3)ΕΕ C 80 της 10.3.2001.

(4)ΕΕ L 216 της 20.8.1994.

----

----

(2004/C 33 E/155)

ΓΡΑΠΤΗ ΕΡΩΤΗΣΗ Ε-1721/03

υποβολή: Erik Meijer (GUE/NGL) προς την Επιτροπή

(23 Μαίου 2003)

Θέμα:   Η εξαίρεση των ελληνικών προορισμών από το σύστημα πώλησης σιδηροδρομικών εισιτηρίων των σιδηροδρομικών επιχειρήσεων άλλων κρατών μελών της ΕΕ

Απάντηση της κας de Palacio εξ ονόματος της Επιτροπής

(9 Ιουλίου 2003)

Η Επιτροπή δεν γνώριζε τις ιδιαίτερες συνθήκες κάτω από τις οποίες επανελήφθησαν οι σιδηροδρομικές υπηρεσίες μεταξύ της Γερμανίας και της Ελλάδος μετά το τέλος των συγκρούσεων στην πρώην Γιουγκοσλαβία.

Η Επιτροπή δεν γνώριζε το γεγονός ότι συγκεκριμένοι προορισμοί στην Ελλάδα δεν διετίθεντο πλέον στα ηλεκτρονικά συστήματα κρατήσεων που χρησιμοποιούνται από τις εταιρίες σιδηροδρόμων στην Ευρώπη. Ωστόσο οι ιστοσελίδες του γερμανικού οργανισμού σιδηροδρόμων (DB) (1) περιλαμβάνουν πληροφορίες δρομολογίων για ταξίδι μεταξύ π. χ. του Μονάχου και των Αθηνών. Δεν διατίθενται πληροφορίες για τους διαθέσιμους ναύλους και όρους γεγονός που ισχύει δυστυχώς για πολλά διεθνή σιδηροδρομικά ταξίδια. Θα πρέπει να παρατηρήσουμε βέβαια ότι οι όροι υπό τους οποίους διατίθενται στο εμπόριο και πωλούνται τα εισιτήρια για σιδηροδρομικά ταξίδια υπόκεινται στην ανεξαρτησία της διαχείρισης των εταιριών σιδηροδρόμων, όπως προβλέπεται στην οδηγία 91/440/ΕΟΚ (2), εκτός και αν προβλέπεται διαφορετικά με βάση τις υποχρεώσεις δημόσιας υπηρεσίας ή τις συμβάσεις που συνάπτονται με βάση τους όρους που καθορίζονται στον κανονισμό (ΕΟΚ) αριθ. 1191/69 (3).

Επιπλέον στο πρόγραμμα εργασίας της για το 2003 η Επιτροπή έχει αναγγείλει την πρόθεσή της να υποβάλει πρόταση κανονισμού σχετικά με τα δικαιώματα και τις υποχρεώσεις των επιβατών στις διεθνείς σιδηροδρομικές υπηρεσίες. Ένα από τα ζητήματα που θα αντιμετωπισθεί στα πλαίσια του κανονισμού αυτού είναι και οι πληροφορίες που θα πρέπει να δίδεται στους καταναλωτές πριν από το ταξίδι, οι οποίες θα περιλαμβάνουν στοιχεία για τα δρομολόγια, τα τιμολόγια και τους όρους πρόσβασης στις προγραμματισμένες διεθνείς σιδηροδρομικές υπηρεσίες. Πρόκειται για ζήτημα το οποίο εντοπίστηκε σε έγγραφο διαβουλεύσεων που συνέταξαν οι υπηρεσίες της Επιτροπής το 2002 προκειμένου να κατανοήσουν πλήρως τα υπάρχοντα προβλήματα σε σχέση με τα δικαιώματα και τις υποχρεώσεις των επιβατών στις διεθνείς σιδηροδρομικές υπηρεσίες (4). Κατά συνέπεια, η πρόταση για τον κανονισμό αυτό θα περιλαμβάνει διατάξεις με τις οποίες θα απαιτείται όπως τα ηλεκτρονικά συστήματα κρατήσεων, ανεξάρτητα ιδιοκτήτη, αποδέχονται -κατόπιν αιτήματος και με ισότιμους όρους- τη συμπερίληψη πληροφοριών για σιδηροδρομικές υπηρεσίες από άλλες εταιρίες σιδηροδρόμων. Επιπλέον οι εταιρίες σιδηροδρόμων που προσφέρουν σιδηροδρομικές υπηρεσίες για επιβάτες μεταξύ μεγάλων σιδηροδρομικών σταθμών θα υποχρεούνται να συνεργάζονται για την προσφορά απευθείας εισιτηρίων στα πλαίσια μοναδικής σύμβασης μεταφορών για επιβάτες. Ωστόσο οι διατάξεις αυτές εξαρτώνται επίσης και από την υιοθέτηση των τεχνικών προδιαγραφών διαλειτουργικότητας για τηλεματική επιβατών όπως προβλέπεται στην οδηγία 2001/16/ΕΚ (5).

Τέλος η Επιτροπή θα ήθελε να αναφέρει την πρωτοβουλία που αναπτύσσει η Διεθνής Ένωση Σιδηροδρόμων για την ανάπτυξη συστήματος πληροφορικής, το οποίο να περιέχει πληροφορίες για όλες τις σιδηροδρομικές υπηρεσίες που προσφέρουν τα μέλη της. Σύμφωνα με τη Διεθνή Ένωση Σιδηροδρόμων, το σύστημα αυτό — Merits — άρχισε να λειτουργεί το 2003. Επιπλέον η ΔΕΣ άρχισε την ανάπτυξη συστήματος κρατήσεων και έκδοσης εισιτηρίων (Prifis). Η Επιτροπή θα παρακολουθήσει στενά την υλοποίηση αυτού του ηλεκτρονικού συστήματος κρατήσεων, για να εξασφαλίσει κυρίως την πρόσβαση στις πληροφορίες για όλες τις σιδηροδρομικές υπηρεσίες καθώς και τη συμμόρφωσή του με τις διατάξεις της ένωσης περί ανταγωνισμού.

----

(1)  Βλέπε: http://www.bahn.de.

(2)  Οδηγία 91/440/ΕΟΚ της 29ης Ιουλίου 1991 για την ανάπτυξη των κοινοτικών σιδηροδρόμων, ΕΕ L 237 της 24.8.1991, όπως τροποποιήθηκε από την οδηγία 2001/12/ΕΚ του Κοινοβουλίου και του Συμβουλίου της 26ης Φεβρουαρίου 2001, EE L 75 της 15.3.2001.

(3)  Κανονισμός (ΕΟΚ) αριθ. 1191/69 του Συμβουλίου της 26ης Ιουνίου 1969 περί των ενεργειών των κρατών μελών που αφορούν τις υποχρεώσεις που είναι συνυφασμένες με την έννοια της δημοσίας υπηρεσίας στον τομέα των σιδηροδρομικών, οδικών και εσωτερικών πλωτών μεταφορών, ΕΕ L 156 της 28.6.1969, όπως τροποποιήθηκε από τον κανονισμό (ΕΟΚ) αριθ. 1893/91 του Συμβουλίου της 20ης Ιουνίου 1991, ΕΕ L 169 της 29.6.1991.

(4)  Για το πλήρες κείμενο του εγγράφου αυτού βλέπε: http://europa.eu.int/comm/transport/rail/passenger/doc/cd-en.pdf.

(5)  Οδηγία 2001/16/EK του Ευρωπαϊκού Κοινοβουλίου και του Συμβουλίου της 19ης Μαρτίου 2001 για τη διαλειτουργικότητα του συμβατικού διευρωπαϊκού σιδηροδρομικού συστήματος, ΕΕ L 110 της 20.4.2001.

----

----

(2004/C 33 E/156)

ΓΡΑΠΤΗ ΕΡΩΤΗΣΗ Ε-1725/03

υποβολή: Reimer Böge (PPE-DE) προς την Επιτροπή

(23 Μαΐου 2003)

Θέμα:   Χρηματοδότηση του συστήματος επιτήρησης των πλοίων VMS για αλιευτικά σκάφη

Σύμφωνα με το άρθρο 22 του κανονισμού (ΕΚ) 2371/2002 (1) πρέπει όλα τα αλιευτικά σκάφη — χωρίς καμία εξαίρεση — να είναι εξοπλισμένα με μια συσκευή αποκαλούμενη «Blue box» που επιτρέπει την επιτήρηση μέσω δορυφόρου, και δη για σκάφη μήκους άνω των 18 μέτρων μέχρι την 01.01.2004 και για όλα τα σκάφη μήκους άνω των 15 μέτρων μέχρι την 01.01.2005.

Για αλιευτικά σκάφη μήκους άνω των 24 μέτρων, τα οποία φέρουν υποχρεωτικά από τον Ιούλιο του 1998 το σύστημα VHS, οι δαπάνες απόκτησης επεστράφησαν πλήρως (100 %) κατόπιν αιτήσεως από την Ευρωπαϊκή Ένωση. Για αλιευτικά κάτω των 24 μέτρων προβλέπεται απλώς μια επιδότηση ύψος 25 % των δαπανών απόκτησης στο πλαίσιο της FIAF. Στις ανωτέρω δαπάνες προστίθενται έξοδα έως 500 ευρώ ανά έτος, που αποτελούν για τους αλιείς μια πρόσθετη επιβάρυνση.

Μπορεί η Επιτροπή να αναφέρει ανεξάρτητα από το γεγονός ότι η εν λόγω πρόσθετη δαπάνη για αλιευτικά σκάφη της αλιείας πλησίον των ακτών και της ημερήσιας αλιείας δικαιολογείται δύσκολα, εάν προτίθεται να άρει την προφανή «αδικία» εις βάρος των αλιευτικών μήκους κάτω των 24 μέτρων σε ό,τι αφορά την απόκτηση των συσκευών «Blue box», π. χ. με την τροποποίηση του κανονισμού, με την υποστήριξη αντίστοιχων πρωτοβουλιών στη διαδικασία του προϋπολογισμού, ή μέσω συμμετοχής της ΕΕ στις δαπάνες ελέγχου των κρατών μελών, πράγμα που θα μπορούσε να καταστήσει δυνατή την επιστροφή δαπανών για τις εγκαταστάσεις επιτήρησης μέσω δορυφόρου που πραγματοποιήθηκαν το 2003 ή θα γίνουν το 2004;

Απάντηση του κ. Fischler εξ ονόματος της Επιτροπής

(11 Ιουλίου 2003)

Η Επιτροπή συμμερίζεται το ενδιαφέρον όσον αφορά την ίση μεταχείριση των αλιέων κατά την επέκταση του Συστήματος Επιτήρησης Πλοίων (VMS-ΣΕΠ) και για μικρότερα πλοία.

Από την άποψη αυτή, η υπόθεση ότι ο τεχνικός εξοπλισμός για μεγαλύτερα πλοία χρηματοδοτήθηκε κατά 100 % και ότι ο τεχνικός εξοπλισμός για μικρότερα πλοία είναι δυνατόν να χρηματοδοτηθεί μόνο μέχρι 25 % δεν αντικατοπτρίζει ορθώς την υφιστάμενη κατάσταση. Όντως, για πλοία που ήδη ανήκουν στο ΣΕΠ έχει καταβληθεί κοινοτική οικονομική συνδρομή αναλογικά προς τη δαπάνη για την απόκτηση του τεχνικού εξοπλισμού μέχρι κάποιο μέγιστο ποσό. Κατά τα έτη 1999 και 2000 η μέγιστη συνδρομή ήταν 3 400 ευρώ.

Για πλοία ολικού μήκους μικρότερου των 24 μέτρων η Επιτροπή θα χορηγήσει ενίσχυση υπό ανάλογους όρους όπως έπραξε κατά το παρελθόν για μεγαλύτερα σκάφη, εντός του πλαισίου των δημοσιονομικών δεσμεύσεων.

----

(1)ΕΕ L 358 της 31.12.2002, σελ. 59.

----

----

(2004/C 33 E/157)

ΓΡΑΠΤΗ ΕΡΩΤΗΣΗ Ρ-1729/03

υποβολή: Roger Helmer (PPE-DE) προς την Επιτροπή

(19 Μαίου 2003)

Θέμα:   Ασφάλειες αυτοκινήτων στη Λιθουανία

Θα μπορούσε να γνωστοποιήσει η Επιτροπή κατά πόσο έχουν ληφθεί στη Λιθουανία τα κατάλληλα μέτρα για τη συμμόρφωση προς τις προδιαγραφές της ΕΕ όσον αφορά τις ασφάλειες αυτοκινήτων, ιδίως δε προς την πρώτη οδηγία για τις ασφάλειες αυτοκινήτων που προβλέπει ότι κάθε ασφαλιστήριο που εκδίδεται στην ΕΕ πρέπει να παρέχει την ελάχιστη ασφαλιστική κάλυψη που απαιτεί ο νόμος σε οποιοδήποτε άλλη χώρα της ΕΕ;

Σήμερα σε όλα τα κράτη μέλη της ΕΕ ισχύει το σύστημα της πράσινης κάρτας για την ασφάλεια των αυτοκινήτων, που σημαίνει ότι η ελάχιστη ασφαλιστική κάλυψη παρέχεται σε ολόκληρη την ΕΕ. Όλα τα κράτη μέλη έχουν επίσης συνυπογράψει την Πολυμερή Συμφωνία Εγγύησης που σημαίνει ότι οι πράσινες κάρτες δεν είναι εντελώς απαραίτητες για την είσοδο σε άλλα κράτη μέλη της ΕΕ. Μπορεί να δηλώσει η Επιτροπή κατά πόσο η Λιθουανία θα εφαρμόσει το σύστημα της πράσινης κάρτας όταν θα καταστεί πλήρες μέλος της ΕΕ; Μπορεί επίσης να δηλώσει η Επιτροπή κατά πόσο η Λιθουανία θα συνυπογράψει την Πολυμερή Συμφωνία Εγγύησης;

Απάντηση του κ. Bolkestein εξ ονόματος της Επιτροπής

(10 Ιουνίου 2003)

Σύμφωνα με τις τελευταίες πληροφορίες που διαθέτει η Επιτροπή, η Λιθουανία δεν έχει ακόμη θέσει σε πλήρη εφαρμογή τις διατάξεις της ΕΕ για την ασφάλιση των αυτοκινήτων. Σύμφωνα με τα στοιχεία που υπέβαλαν οι λιθουανικές αρχές, υπό κατάρτιση βρίσκονται νομοσχέδια για την εφαρμογή της πρώτης οδηγίας ασφάλισης αυτοκινήτων οχημάτων 72/166/ΕΟΚ (1) στην οποία αναφέρθηκε το Αξιότιμο Μέλος, καθώς και των τριών άλλων σχετικών οδηγιών (84/5/ΕΟΚ (2), 90/232/ΕΟΚ (3) και 2000/26/ΕΚ (4)) και θα πρέπει να υποβληθούν σύντομα προς συζήτηση από τις εθνικές νομοθετικές αρχές.

Όσον αφορά τη συμφωνία μεταξύ των εθνικών γραφείων ασφάλισης των κρατών μελών του Ευρωπαϊκού Οικονομικού Χώρου και άλλων συνδεδεμένων κρατών, η οποία συνήφθη σύμφωνα με τις αρχές που θεσπίζονται στο άρθρο 2, παράγραφος 2 της πρώτης οδηγίας ασφάλισης, η Λιθουανία δεν αποτελεί ακόμη μέρος της συμφωνίας, αλλά η ενσωμάτωσή της αναμένεται στο εγγύς μέλλον και, σε κάθε περίπτωση, πριν από την ημερομηνία ένταξης.

Η Λιθουανία, όπως και όλες οι άλλες υποψήφιες χώρες, οφείλει να μεταφέρει πλήρως την ασφαλιστική νομοθεσία της Ένωσης, των οδηγιών ασφάλισης αυτοκινήτων οχημάτων περιλαμβανομένων, πριν από την ημερομηνία ένταξης. Η Επιτροπή θα συνεχίσει να παρακολουθεί τη διαδικασία αυτή και ιδίως να ελέγχει κατά πόσον πληρούνται όλοι οι απαιτούμενοι για την κατάργηση των ασφαλιστικών διασυνοριακών ελέγχων όροι. Η Επιτροπή θα λάβει, εν ανάγκη, τα απαιτούμενα μέτρα για τη διασφάλιση της χρηστής λειτουργίας του συστήματος.

----

(1)  Οδηγία 72/166/ΕΟΚ του Συμβουλίου, της 24ης Απριλίου 1972, για την προσέγγιση των νομοθεσιών των κρατών μελών σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων, και με τον έλεγχο της υποχρεώσεως προς ασφάλιση της ευθύνης αυτής, ΕΕ L 103 της 2.5.1972.

(2)  Δεύτερη οδηγία 84/5/ΕΟΚ του Συμβουλίου, της 30ης Δεκεμβρίου 1983, για την προσέγγιση των νομοθεσιών των κρατών μελών σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων, ΕΕ L 8 της 11.1.1984.

(3)  Τρίτη οδηγία 90/232/ΕΟΚ του Συμβουλίου, της 14ης Μαΐου 1990, για την προσέγγιση των νομοθεσιών των κρατών μελών σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων, ΕΕ L 129 της 19.5.1990.

(4)  Οδηγία 2000/26/ΕΚ του Κοινοβουλίου και του Συμβουλίου, της 16ης Μαΐου 2000, για την προσέγγιση των νομοθεσιών των κρατών μελών σχετικά με την ασφάλιση της αστικής ευθύνης που προκύπτει από την κυκλοφορία αυτοκινήτων οχημάτων και για την τροποποίηση των οδηγιών 73/239/ΕΟΚ και 88/357/ΕΟΚ του Συμβουλίου (Τέταρτη οδηγία ασφάλισης αυτοκινήτων οχημάτων), ΕΕ L 181 της 20.7.2000.

----

----

(2004/C 33 E/158)

ΓΡΑΠΤΗ ΕΡΩΤΗΣΗ Ε-1735/03

υποβολή: Michl Ebner (PPE-DE) προς την Επιτροπή

(26 Μαίου 2003)

Θέμα:   Εναρμόνιση των αργιών

Ο αριθμός και ο καθορισμός των αργιών των κρατών μελών δεν διέπονται από ομοιομορφία λόγω των διαφορετικών παραδόσεων καθώς και των πολιτικών και θρησκευτικών δρώμενων εντός της Ευρωπαϊκής Ένωσης. Αυτό μπορεί να θεωρηθεί ως οικονομική επιβάρυνση η οποία συνεπάγεται σοβαρά μειονεκτήματα. Με τη σταδιακή και μακροπρόθεσμη εναρμόνιση των αργιών στα κράτη της Ευρωπαϊκής Ένωσης καθώς και τη μεταφορά μίας αργίας (η οποία θα συνέπιπτε με εργάσιμη ημέρα) στο αμέσως επόμενο Σαββατοκύριακο, κατά το παράδειγμα της Μεγάλης Βρετανίας, θα μπορούσε να προκύψει μεγαλύτερο οικονομικό όφελος και να δοθεί στους πολίτες η δυνατότητα βέλτιστης εκμετάλλευσης του ελεύθερου χρόνου.

Μπορεί η Επιτροπή, αν και το εν λόγω ζήτημα δεν εμπίπτει άμεσα στο πλαίσιο των αρμοδιοτήτων της, να δώσει διευκρινιστική απάντηση ως προς τις υπάρχουσες δυνατότητες εναρμόνισης των αργιών;

Απάντηση της κυρίας Διαμαντοπούλου εξ ονόματος της Επιτροπής

(15 Ιουλίου 2003)

Όπως το σημειώνει ο κ. βουλευτής, η Επιτροπή δεν είναι αρμόδια στον ενλόγω τομέα. Άρα μια τέτοια εναρμόνιση των αργιών στα κράτη μέλη δεν φαίνεται εφικτή.

----

----

(2004/C 33 E/159)

ΓΡΑΠΤΗ ΕΡΩΤΗΣΗ Ε-1737/03

υποβολή: Jorge Hernández Mollar (PPE-DE) προς την Επιτροπή

(26 Μαίου 2003)

Θέμα:   Θαλάσσιες μεταφορές γεωργικών προϊόντων της Αλμερία

Οι παραλήπτες και οι εξαγωγείς γεωργικών προϊόντων και η λιμενική αρχή της Αλμερία, στην Ισπανία, δεσμεύθηκαν να εκπονήσουν σε σύντομο χρονικό διάστημα μελέτη του κόστους του σχεδίου σύνδεσης της Αλμερία με το ολλανδικό λιμάνι του Ρότερνταμ. Το θαλάσσιο δρομολόγιο θα παράσχει τη δυνατότητα στον γεωργικό τομέα της Αλμερία να ξεκινήσει τις εξαγωγές οπωροκηπευτικών προϊόντων από τον Νοέμβριο του τρέχοντος έτους.

Η πρόταση συνίσταται στη χρησιμοποίηση ενός σκάφους την εβδομάδα, το οποίο θα μεταφέρει ογδόντα φορτηγά και θα πραγματοποιεί το δρομολόγιο με αναχώρηση από το λιμάνι της Αλμερία από τον Νοέμβριο μέχρι τον Μάρτιο. Από το ολλανδικό λιμάνι, τα εμπορεύματα θα διανέμονται οδικώς σε ακτίνα 350 χιλιομέτρων (βόρεια Γαλλία, Βέλγιο και Γερμανία).

Δεδομένου του καινοτόμου χαρακτήρα της σχετικής πρότασης, που θα διευκολύνει τις εξαγωγές των γεωργικών προϊόντων της Αλμερία στην καρδιά της Ευρώπης, μειώνοντας ταυτόχρονα την κυκλοφορία των φορτηγών οχημάτων στους δρόμους της Κεντρικής Ευρώπης, εκτιμά η Επιτροπή ότι θα έπρεπε να συνεισφέρει ουσιαστικά προκειμένου να προωθηθεί το εν λόγω σχέδιο θαλάσσιας μεταφοράς γεωργικών προϊόντων της Αλμερία στο λιμάνι του Ρότερνταμ;

Απάντηση της κας de Palacio εξ ονόματος της Επιτροπής

(2 Ιουλίου 2003)

Η Επιτροπή έχει ως πάγια πολιτική να προωθεί τις θαλάσσιες μεταφορές μικρών αποστάσεων ως συμπλήρωμα και εναλλακτική λύση των οδικών μεταφορών. Η αύξηση της αξιοποίησης των θαλάσσιων μεταφορών μικρών αποστάσεων όχι μόνο ανακουφίζει τα σημεία συμφόρησης και την υπερφόρτωση του οδικού δικτύου, αλλά μπορεί και να συμβάλει στην επίτευξη στόχων περιβαλλοντικών και ασφάλειας. Κατά συνέπεια, οι θαλάσσιες μεταφορές μικρών αποστάσεων είναι δυνατό να διαδραματίσουν σημαντικό ρόλο για την επίτευξη των στόχων πολιτικής που αναφέρονται στην Λευκή Βίβλο της Επιτροπής σχετικά με την ευρωπαϊκή πολιτική μεταφορών για το 2010 (1).

Στο πλαίσιο αυτό η Επιτροπή χαιρετίζει την πρόθεση των εξαγωγέων και εισαγωγέων γεωργικών προϊόντων και της λιμενικής αρχής της Almería να μελετήσουν τη δυνατότητα αξιοποίησης των θαλάσσιων μεταφορών μικρών αποστάσεων ώστε να αντικαταστήσουν τις οδικές μεταφορές που κατά κανόνα χρησιμοποιούνται για την εξαγωγή αυτών των προϊόντων της Ισπανίας στις χώρες Μπενελούξ, τη Γερμανία και τη Γαλλία.

Η Επιτροπή αναμένει με μεγάλο ενδιαφέρον τα αποτελέσματα της μελέτης σκοπιμότητας και την οικονομική βιωσιμότητα της προγραμματιζόμενης σύνδεσης. Στο πλαίσιο αυτό αναμφισβήτητα θα εξετασθούν προσεκτικά συντελεστές όπως η συχνότητα και η τακτικότητα εκτέλεσης των μεταφορών, η ύπαρξη φορτίων επιστροφής και το είδος του πλοίου καθώς και του φορτίου (συνοδευόμενα ή ασυνόδευτα ρυμουλκούμενα, εμπορευματοκιβώτια, ανταλλασσόμενα αμαξώματα).

Η Επιτροπή θα επιθυμούσε εν προκειμένω να επιστήσει την προσοχή στο νέο πρόγραμμα Μάρκο Πόλο το οποίο προγραμματίζεται να εγκριθεί τον Ιούλιο του 2003 μαζί με πρόσκληση υποβολής προτάσεων που θα δρομολογηθεί όσο το δυνατόν ταχύτερα μετά την έγκριση του προγράμματος. Το εν λόγω πρόγραμμα αφορά την υλοποίηση διεθνών εμπορευματικών μεταφορών με σκοπό να στραφούν οι οδικές μεταφορές εμπορευμάτων όλων των κλάδων της αγοράς στις θαλάσσιες μεταφορές μικρών αποστάσεων, τις σιδηροδρομικές ή τις εσωτερικές πλωτές μεταφορές. Εάν το πρόγραμμα αυτό εγκριθεί, θα καλύπτει το διάστημα από το 2003 μέχρι το 2010, με ετήσιες προσκλήσεις υποβολής προτάσεων. Για περαιτέρω λεπτομέρειες η Επιτροπή παραπέμπει στην ιστοθέση της υπηρεσίας παροχής βοήθειας για το νέο πρόγραμμα Μάρκο Πόλο (αντιστοίχως, «http://europa.eu.int/comm/transport/marcopolo/index_en.htm» και tren-marco-polo@cec.eu.int).

----

(1)  COM(2001)370 τελικό.

----

----

(2004/C 33 E/160)

ΓΡΑΠΤΗ ΕΡΩΤΗΣΗ Ε-1740/03

υποβολή: Salvador Garriga Polledo (PPE-DE) προς την Επιτροπή

(26 Μαίου 2003)

Θέμα:   Αποτελέσματα του δοκιμαστικού σταδίου του Ευρωπαϊκού Εξωδικαστικού Δικτύου (Δίκτυο ΕΕΔ)

Το δοκιμαστικό στάδιο του Ευρωπαϊκού Εξωδικαστικού Δικτύου (Δίκτυο ΕΕΔ), που τέθηκε σε εφαρμογή στις 16 Οκτωβρίου 2001, παρατάθηκε επί ένα έτος. Συμμετείχαν σε αυτό 17 χώρες (όλα τα κράτη μέλη συν η Νορβηγία και η Ισλανδία).

Με την έναρξη λειτουργίας του προαναφερόμενου Δικτύου ΕΕΔ, οι ευρωπαίοι καταναλωτές απέκτησαν περαιτέρω δυνατότητες και άλλες καταλληλότερες εναλλακτικές διεξόδους για την επίλυση των διαφορών τους, χωρίς να χρειάζεται να προσφεύγουν στα δικαστήρια, με τη γνωστή επακόλουθη χρονοτριβή και τις καθυστερήσεις κατά την εξέταση των υποθέσεων.

Θα μπορούσε η Επιτροπή να αναφέρει τα κυριότερα συμπεράσματα που περιλαμβάνει η έκθεση που υπέβαλε μετά τη λήξη του δοκιμαστικού σταδίου, και εάν, με βάση τα επιτευχθέντα αποτελέσματα, θα συνιστούσε την καταγραφή των επιχειρήσεων με καλή διαγωγή που συμμετέχουν στο σύστημα επίλυσης διαφορών, σύμφωνα με τις προτάσεις του Δικτύου ΕΕΔ και τις απόψεις της ομάδας κυβερνητικών εμπειρογνωμόνων;

Απάντηση του κ. Byrne εξ ονόματος της Επιτροπής

(23 Ιουλίου 2003)

Το Ευρωπαϊκό Εξωδικαστικό Δίκτυο (ΕΕΔ — Δίκτυο) έχει ως στόχο να βοηθήσει τους καταναλωτές στην επίλυση διασυνοριακών διαφορών, σε περιπτώσεις που διακυβεύονται τα συμφέροντά τους. Για το σκοπό αυτό, το ΕΕΔ — Δίκτυο προσφέρει στους καταναλωτές πληροφορίες και υποστήριξη για την επίλυση παρόμοιων διαφορών, μέσω ενός κατάλληλου συστήματος εξωδικαστικής εναλλακτικής επίλυσης διαφορών (ADR). Για το σκοπό αυτό έχουν δημιουργηθεί 17 κέντρα πληροφόρησης σε κάθε κράτος μέλος, όπως και στη Νορβηγία και την Ισλανδία.

Η δοκιμαστική φάση του ΕΕΔ-Δικτύου ξεκίνησε στις 16 Οκτωβρίου 2001, αρχικά με τη συμμετοχή οκτώ κρατών μελών καθώς επίσης και της Νορβηγίας και της Ισλανδίας. Τα υπόλοιπα επτά κράτη μέλη (1) ενσωματώθηκαν κατά τη διάρκεια του 2002. Παρ' ό,τι προβλεπόταν ότι η δοκιμαστική φάση θα έληγε στα τέλη Οκτωβρίου 2002, αποφασίστηκε η παράτασή της έως το 2003. Μια ομάδα εμπειρογνωμόνων από εκπροσώπους κυβερνήσεων και κέντρων πληροφόρησης, υπό την προεδρία της Επιτροπής, θεώρησε ότι αυτό θα ήταν λίαν επωφελές για την ανάπτυξη του δικτύου, αφού ορισμένα κέντρα πληροφόρησης έγιναν πλήρως λειτουργικά μήνες μετά από την ημερομηνία της επίσημης έναρξης. Αυτή η πρόσθετη περίοδος θα δώσει στα κέντρα πληροφόρησης περισσότερο χρόνο για να δοκιμάσουν τα συστήματά τους, να βελτιώσουν το συντονισμό και να θέσουν πλήρως σε εφαρμογή τεχνικά εργαλεία υποστήριξης (π. χ. τον ιστοτόπο και μια βάση δεδομένων για την επεξεργασία καταγγελιών).

Οι στατιστικές που αφορούν τη δραστηριότητα των κέντρων πληροφόρησης από τις 16 Οκτωβρίου 2001 έως τις 31 Μαρτίου 2003 είναι ενθαρρυντικές. Ο συνολικός αριθμός καταγγελιών που έλαβαν όλα τα κέντρα πληροφόρησης την περίοδο αυτή ανήλθε σε 2 182. Ο αριθμός αυτός αυξήθηκε σημαντικά τους τελευταίους έξι μήνες της περιόδου, αφού το δίκτυο είχε εδραιωθεί περισσότερο. Είναι σαφές ότι το δίκτυο εκπληροί τους στόχους του και προσφέρει πραγματικά οφέλη σε πολλούς καταναλωτές.

Στις 10 και 11 Ιουνίου 2003 έγινε ένα συνέδριο, με εκπροσώπηση του Κοινοβουλίου, για την αξιολόγηση του δικτύου. Σε αυτό συμμετείχαν όλες οι ενδιαφερόμενες πλευρές. Σε ένα από τα εργαστήρια του συνεδρίου εξετάστηκαν θέματα που αφορούσαν την ενθάρρυνση δημιουργίας περισσότερων συστημάτων ADR. Δεν συζητήθηκε, αυτή καθ' εαυτή, η δημιουργία ενός ευρωπαϊκού μητρώου ορθής πρακτικής για εταιρείες που συμμετέχουν στους μηχανισμούς επίλυσης διαφορών. Ωστόσο, επισημάνθηκαν τα πλεονεκτήματα κάποιου συστήματος πιστοποίησης που θα ενισχύει την εμπιστοσύνη των καταναλωτών. Το θέμα αυτό θα εξεταστεί περαιτέρω στο πλαίσιο της μελλοντικής ανάπτυξης του δικτύου.

Η Επιτροπή θα συντάξει πλήρη έκθεση αξιολόγησης του δικτύου. Η έκθεση θα υποβληθεί στο Κοινοβούλιο και στο Συμβούλιο στα τέλη του 2003.

----

(1)  Γερμανία, Ελλάδα, Ισπανία, Γαλλία, Ιρλανδία, Ιταλία και Κάτω Χώρες.

----

----

(2004/C 33 E/161)

ΓΡΑΠΤΗ ΕΡΩΤΗΣΗ Ρ-1746/03

υποβολή: Proinsias De Rossa (PSE) προς την Επιτροπή

(20 Μαίου 2003)

Θέμα:   Αρχαιολογικά ευρήματα στο Carrickmines Castle

Θα μπορούσε η Επιτροπή να παράσχει πληροφορίες για τον τρόπο κατά τον οποίο εξελίσσονται οι έρευνες της βάσει της οδηγίας 85/337/ΕΟΚ (1) για την εκτίμηση των περιβαλλοντικών επιπτώσεων και συγκεκριμένα για την αδυναμία της να εκτιμήσει τις επιπτώσεις στην αρχαιολογική κληρονομιά της περιοχής Carrickmines; Έχοντας υπόψη την απάντηση της Επιτροπής στην προφορική ερώτηση Η-0649/02 (2), θα μπορούσε η Επιτροπή να μας ενημερώσει για το πότε υπολογίζει να υποβάλει έκθεση σχετικά με την έρευνά της, γνωρίζοντας ότι η υπόθεση δεν επιδέχεται αναβολή λόγω της επικείμενης καταστροφής του αρχαιολογικού αυτού θησαυρού;

Απάντηση της κ. Wallström εξ ονόματος της Επιτροπής

(24 Ιουνίου 2003)

Η Επιτροπή επιβεβαιώνει ότι είναι εν εξελίξει η αξιολόγησή της όσον αφορά την επάρκεια της εκτίμησης των επιπτώσεων σε τόπους αρχαιολογικής σημασίας, στο πλαίσιο της μελέτης περιβαλλοντικών επιπτώσεων που εκπονήθηκε για το έργο κατασκευής του αυτοκινητοδρόμου Μ50, σύμφωνα με την οδηγία 85/337/ΕΟΚ του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, όπως τροποποιήθηκε από την οδηγία 97/11/ΕΚ, της 3ης Μαρτίου 1997 (3). Η εν λόγω αξιολόγηση θίγει ειδικά τεχνικά ζητήματα τα οποία απαιτούν προσεκτική εξέταση. Αφετέρου, η Επιτροπή ενημερώθηκε για την διακοπή των εργασιών στην περιοχή με απόφαση του εθνικού δικαστηρίου ως προς την τήρηση της εθνικής νομοθεσίας. Η Επιτροπή γνωρίζει ότι είναι επιθυμητή η περαιτέρω εξέταση των πτυχών της εκτίμησης των περιβαλλοντικών επιπτώσεων, και ελπίζει ότι θα έχει τη δυνατότητα να παράσχει στο Αξιότιμο Μέλος ακριβέστερη πληροφόρηση εντός των προσεχών δύο μηνών.

----

(1)ΕΕ L 175 της 5.7.1985, σελ. 40.

(2)  Γραπτή απάντηση της 22.10.2002.

(3)ΕΕ L 73 της 14.3.1997.

----

----

(2004/C 33 E/162)

ΓΡΑΠΤΗ ΕΡΩΤΗΣΗ Ε-1748/03

υποβολή: Proinsias De Rossa (PSE) προς την Επιτροπή

(26 Μαίου 2003)

Θέμα:   Υποχρεωτικός έλεγχος επιβατηγών αυτοκινήτων

Θα μπορούσε η Επιτροπή να αναφέρει την τωρινή θέση κάθε κράτους μέλους όσον αφορά την εφαρμογή της οδηγίας 96/96/ΕΚ (1) του Συμβουλίου σχετικά με τον υποχρεωτικό έλεγχο επιβατηγών αυτοκινήτων ηλικίας άνω των τεσσάρων ετών κάθε δύο χρόνια; Σχεδιάζει η Επιτροπή να επανεξετάσει την εν λόγω οδηγία;

Απάντηση της κ. de Palacio εξ ονόματος της Επιτροπής

(27 Ιουνίου 2003)

Ο τεχνικός έλεγχος των οχημάτων εντός της Ένωσης διέπεται από την οδηγία 96/96/ΕΚ του Συμβουλίου, της 20ής Δεκεμβρίου 1996, για την προσέγγιση των νομοθεσιών των κρατών μελών σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους, στο πεδίο εφαρμογής της οποίας περιλαμβάνεται πλέον η εξέταση των επιβατηγών οχημάτων και των μικρών φορτηγών και όπου προβλέπονται λεπτομερείς απαιτήσεις για τον έλεγχο των φρένων των οχημάτων και των εκπομπών καυσαερίων.

Σήμερα, όλα τα κράτη μέλη και οι υπό προσχώρηση χώρες έχουν μεταφέρει στο εθνικό τους δίκαιο και έχουν θέσει σε εφαρμογή την οδηγία και ως εκ τούτου έχουν εντάξει τον έλεγχο των επιβατηγών οχημάτων στα εθνικά τους προγράμματα για τον τεχνικό έλεγχο των οχημάτων, σύμφωνα με την τροποποιημένη οδηγία 96/96/ΕΚ (2). Δεδομένου ότι στην οδηγία προσδιορίζονται τα ελάχιστα πρότυπα των οχημάτων, ορισμένα κράτη μέλη έχουν επίσης εισαγάγει αυστηρότερες απαιτήσεις ελέγχου, ή απαιτούν συχνότερους ελέγχους ή έχουν διευρύνει το πεδίο εφαρμογής του τεχνικού ελέγχου προκειμένου να εφαρμόζεται σε περισσότερους τύπους οχημάτων, όπως είναι οι μοτοσικλέτες.

Κατά την προηγούμενη δεκαετία, σημειώθηκε σημαντική πρόοδος στα κατασκευαστικά πρότυπα για τα οχήματα, ιδίως στα ηλεκτρονικά συστήματα ελέγχου· η Επιτροπή εξετάζει τη μελλοντική εξέλιξη των απαιτήσεων για τον τεχνικό έλεγχο των οχημάτων. Προκειμένου να βοηθήσει στην εν λόγω ανάλυση, η Επιτροπή πρόκειται να εκπονήσει μελέτη για την εκτίμηση των δυνατοτήτων ενίσχυσης του τεχνικού ελέγχου των οχημάτων μελλοντικώς, λαμβάνοντας υπόψη την πολυπλοκότητα των ισχυόντων συστημάτων ασφάλειας των οχημάτων και περιβαλλοντικού ελέγχου, καθώς και τις προοπτικές μελλοντικής ανάπτυξής τους και άλλες εξελίξεις, όπως είναι η «αμοιβαία αναγνώριση» και, σε ορισμένες περιπτώσεις, η δυνατότητα μηχανισμών για τη διασφάλιση της ποιότητας.

Με βάση τα πορίσματα της μελέτης, για την ολοκλήρωση της οποίας θα απαιτηθεί πιθανώς μια διετία, η Επιτροπή θα αποφανθεί κατά πόσον είναι ενδεδειγμένη τροποποίηση της οδηγίας που αφορά τον τεχνικό έλεγχο των οχημάτων.

----

(1)ΕΕ L 46 της 17.2.1997, σελ. 1.

(2)ΕΕ L 48 της 17.2.2001.

----

----

(2004/C 33 E/163)

ΓΡΑΠΤΗ ΕΡΩΤΗΣΗ Ε-1757/03

υποβολή: Juan Ojeda Sanz (PPE-DE) προς την Επιτροπή

(27 Μαΐου 2003)

Θέμα:   Πιθανή κατάχρηση εξουσίας

Τις τελευταίες μέρες επανελήφθησαν επεισόδια στα όρια των πορτογαλικών χωρικών υδάτων, λόγω της εισόδου σε αυτά ισπανικών αλιευτικών πλοίων. Τα λάθη αυτά, τα οποία δυστυχώς σημειώνονται περιοδικώς, προκαλούν την αντίδραση των πορτογαλικών αρχών, οι οποίες κάνουν χρήση πυροβόλων όπλων και άλλων βίαιων μέσων απολύτως δυσανάλογων προς το γεγονός, τοσούτω μάλλον που πρόκειται για δύο γειτονικές χώρες, αμφότερες μέλη της ΕΕ.

Δεδομένων των ανωτέρω και ακόμη του Άρθρου 49 του Χάρτη θεμελιωδών δικαιωμάτων της ΕΕ, ο οποίος αναφέρεται στις αρχές της νομιμότητας και αναλογικότητας των αδικημάτων και των ποινών, δεν εκτιμά η Επιτροπή ότι η έντονη αυτή απάντηση είναι δυσανάλογη προς την παράβαση; Εάν ναι, με ποιον τρόπο θεωρεί η Επιτροπή ότι θα μπορούσαν να ελεγχθούν οι σχετικές καταχρήσεις εξουσίας στην ΕΕ;

Απάντηση του κ. Fischler εξ ονόματος της Επιτροπής

(8 Ιουλίου 2003)

Η Επιτροπή δεν διαθέτει λεπτομερή στοιχεία σχετικά με την κατάσταση που περιγράφει το Αξιότιμο Μέλος του Κοινοβουλίου.

Προς τον σκοπό αυτό, πρέπει να σημειωθεί ότι σύμφωνα με το άρθρο 24 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), τα κράτη μέλη πρέπει να λάβουν τα μέτρα επιθεώρησης και εφαρμογής που απαιτούνται για να διασφαλίσουν τη συμμόρφωση προς τους κανόνες της κοινής αλιευτικής πολιτικής στο έδαφός τους ή στα ύδατα που υπάγονται στην κυριαρχία ή τη δικαιοδοσία τους. Τα κράτη μέλη υποχρεούνται επίσης δυνάμει του άρθρου 25 του εν λόγω κανονισμού να διασφαλίζουν τη λήψη κατάλληλων μέτρων, συμπεριλαμβανομένων των διοικητικών μέτρων ή ποινικών διαδικασιών, σύμφωνα με το εθνικό δίκαιό τους κατά των υπεύθυνων φυσικών ή νομικών προσώπων στην περίπτωση μη τήρησης των κανόνων της κοινής αλιευτικής πολιτικής. Επιπλέον, σύμφωνα με τη διάταξη αυτή, τα κράτη μέλη πρέπει να λάβουν άμεσα μέτρα για την παρεμπόδιση των δραστηριοτήτων των σκαφών, φυσικών ή νομικών προσώπων τα οποία συλλαμβάνονται επ' αυτοφώρω να διαπράττουν σοβαρή παράβαση κατά την έννοια του κανονισμού (ΕΚ) αριθ. 1447/1999 του Συμβουλίου (2).

Στο πλαίσιο αυτό, είναι σαφές ότι η επιβολή κυρώσεων πρέπει να πραγματοποιείται στο πλαίσιο των αρχών του Χάρτη θεμελιωδών δικαιωμάτων που αναφέρει το Αξιότιμο Μέλος του Κοινοβουλίου.

Ωστόσο, η Επιτροπή δεν διαθέτει λεπτομερή στοιχεία για την κατάσταση αυτή και άρα δεν είναι σε θέση να απαντήσει στην τελευταία ερώτηση του Αξιότιμου Μέλους του Κοινοβουλίου.

----

(1)ΕΕ L 358 της 31.12.2002.

(2)  Κανονισμός (ΕΚ) αριθ. 1447/1999 του Συμβουλίου της 24ης Ιουνίου 1999 περί πίνακος ενεργειών που θίγουν σοβαρά τους κανόνες της κοινής αλιευτικής πολιτικής, ΕΕ L 167 της 2.7.1999.

----

----

(2004/C 33 E/164)

ΓΡΑΠΤΗ ΕΡΩΤΗΣΗ Ε-1759/03

υποβολή: Ioannis Marinos (PPE-DE) προς την Επιτροπή

(27 Μαίου 2003)

Θέμα:   Φαινόμενα διαφθοράς στη δημόσια διοίκηση

Σύμφωνα με πρόσφατα δημοσιεύματα του ελληνικού τύπου (εφημερίδα «ΤΑ ΝΕΑ», 10/5/03 κ. ά), οι εξετάσεις για τα διπλώματα οδήγησης αυτοκινήτων, μοτοσυκλετών και βαρέων οχημάτων στην Ελλάδα είναι σε μεγάλο βαθμό αναξιόπιστες, ενώ στις ίδιες εφημερίδες αναφέρθηκαν και τα χρηματικά ποσά που λαμβάνουν κάποιοι υπάλληλοι προκειμένου να χορηγήσουν τα παραπάνω διπλώματα σε υποψηφίους οδηγούς, ανεξαρτήτως του αποτελέσματος της σχετικής εξετάσεως, ενίοτε χωρίς καν να εξετάζεται η ικανότητα οδήγησης του υποψηφίου. Αξίζει να σημειωθεί ότι, παρόλο που υπήρξαν — μέσα σε ένα μόλις μήνα — δύο πολύνεκρα δυστυχήματα στα Τέμπη και τον Αλιάκμονα με σχεδόν 40 νεκρούς συνολικά, τα ελληνικά μέσα ενημέρωσης παρουσιάζουν καθημερινά έρευνες στις οποίες αποδεικνύεται ότι στους ελληνικούς δρόμους κυκλοφορούν επικίνδυνα και κακοφορτωμένα φορτηγά, βαρέα οχήματα που υπερβαίνουν το όριο ταχύτητας και πεπαλαιωμένα σχολικά λεωφορεία.

Πώς τοποθετείται η Επιτροπή αναφορικά με το επίπεδο οδικής ασφάλειας στην Ελλάδα; Ποιά είναι η άποψή της για τα ελληνικά διπλώματα οδήγησης, δεδομένου ότι αυτά θεωρούνται έγκυρα σε όλες τις χώρες της Ε. Ε. και εκδίδονται με βάση το γνωστό Κοινοτικό («ροζ») υπόδειγμα; Δεν θα έπρεπε να αναφέρεται η ομάδα αίματος του οδηγού σε αυτά; 'Εχει προβεί η Επιτροπή σε σύνταξη δικής της μελέτης ή διαθέτει πρόσφατα στοιχεία σχετικά με το επίπεδο διαφθοράς στη δημόσια διοίκηση των 15 χωρών μελών της ΕΕ και αν ναι, ποιά είναι αυτά;

Απάντηση της κας de Palacio εξ ονόματος της Επιτροπής

(3 Ιουλίου 2003)

Η Επιτροπή εκφράζει τη λύπη της για τα δυο σοβαρά ατυχήματα που συνέβησαν προσφάτως στην Ελλάδα. Μολονότι αληθεύει ότι, σε σύγκριση με άλλα κράτη μέλη, στην Ελλάδα δεν σημειώθηκε μεγάλη πρόοδος στο θέμα της οδικής ασφάλειας την παρελθούσα δεκαετία, από τα αριθμητικά στοιχεία των δυο τελευταίων ετών διαπιστώνεται σημαντική μείωση του ετήσιου αριθμού θυμάτων.

Η Ελλάδα μετέφερε ορθώς στην εθνική της νομοθεσία την οδηγία 91/439/ΕΟΚ του Συμβουλίου της 29ης Ιουλίου 1991 για την άδεια οδήγησης (1). Η διαδικασία επί παραβάσει που κίνησε η Επιτροπή για μη συμμόρφωση κατέστη δυνατό να κλείσει, επειδή η Ελλάδα τροποποίησε την νομοθεσία της με ικανοποιητικό τρόπο.

Η Επιτροπή δεν έχει ενημερωθεί σχετικά με διαπιστωμένες απάτες κατά τις εξετάσεις απόκτησης άδειας οδήγησης. Κατά συνέπεια, δεν διενήργησε μελέτες και δεν διαθέτει ακριβή αριθμητικά στοιχεία, μολονότι το θέμα θίχθηκε στο πλαίσιο ομάδων εμπειρογνωμόνων. Με τον τρόπο αυτό η Επιτροπή πληροφορήθηκε ότι συμβαίνουν μεμονωμένες περιπτώσεις απάτης στα κράτη μέλη, που είναι αρμόδια για την καταστολή τους. Ωστόσο, εάν είχαν περιέλθει σε γνώση της αποδεικτικά στοιχεία για προφανείς και επανειλημμένες περιπτώσεις απάτης, η Επιτροπή θα μπορούσε να λάβει τα μέτρα για κακή εφαρμογή της οδηγίας, τα οποία της ανατίθενται βάσει των Συνθηκών. Εν πάση περιπτώσει, η Επιτροπή θα απευθυνθεί στις ελληνικές αρχές προκειμένου να λάβει τις κατάλληλες διευκρινίσεις.

Όσον αφορά την αναγραφή της ομάδας αίματος του κατόχου άδειας οδήγησης, μέχρι σήμερα αυτό δεν προβλεπόταν στην οδηγία 91/439/ΕΟΚ. Ωστόσο, τα κράτη μέλη έχουν τη δυνατότητα να προβλέπουν σε εθνικό επίπεδο την αναγραφή αυτού του στοιχείου, κατόπιν ρητής και γραπτής συμφωνίας του κατόχου της άδειας οδήγησης, ούτως ώστε να τηρείται η υποχρέωση προστασίας των προσωπικών δεδομένων.

----

(1)ΕΕ L 237 της 24.8.1991.

----

----

(2004/C 33 E/165)

ΓΡΑΠΤΗ ΕΡΩΤΗΣΗ Ρ-1762/03

υποβολή: Adriana Poli Bortone (UEN) προς την Επιτροπή

(21 Μαΐου 2003)

Θέμα:   Διακρίσεις κατά τη φόρτωση και εκφόρτωση εμπορευμάτων στην Ελλάδα

Μετά από πολλά παράπονα που διατυπώθηκαν εφιστώ την προσοχή της Επιτροπής στο γεγονός ότι εξακολουθεί να ισχύει στην Ελλάδα ένας παλαιός νόμος, ο 1254 του 1949, που ρυθμίζει το επάγγελμα του φορτοεκφορτωτή προβλέποντας την εγγραφή σε ένα μητρώο, το οποίο διαχειρίζεται χωρίς ακριβείς κανόνες μια ένωση, που εξ όσων αναφέρονται, προβαίνει σε πολλές διακρίσεις μεταξύ των υποψηφίων να ασκήσουν το συγκεκριμένο επάγγελμα.

Θεωρεί η Επιτροπή ότι η κατάσταση αυτή συμβιβάζεται με τους ισχύοντες κανόνες της κοινής αγοράς;

Απάντηση της κας de Palacio εξ ονόματος της Επιτροπής

(20 Ιουνίου 2003)

Η Επιτροπή υπενθυμίζει στο Αξιότιμο Μέλος του Κοινοβουλίου ότι, γενικά και σύμφωνα με τη νομολογία, ένας πάροχος υπηρεσιών έχει το δικαίωμα να απασχολεί το προσωπικό της αρεσκείας του.

Η Επιτροπή, μετά από ανεπίσημες επαφές με τις ελληνικές αρχές, πληροφορήθηκε ότι ο Νόμος 1254/1949 δεν παρέχει, αυτός καθαυτός, περιθώρια για τις διακρίσεις που περιγράφονται στην γραπτή ερώτησή της.

Μολονότι, η Επιτροπή καλεί το Αξιότιμο Μέλος του Κοινοβουλίου να της διαβιβάσει τυχόν λεπτομερή στοιχεία τα οποία θα της επέτρεπαν να συμπεράνει ότι πρόκειται για διακρίσεις και καταχρήσεις εκ της εφαρμογής του νόμου 1254/1949. Στην περίπτωση αυτή, η Επιτροπή θα ήταν πρόθυμη να διερευνήσει περαιτέρω το ζήτημα, προκειμένου να προσδιοριστούν τα τυχόν ληπτέα μέτρα.

Η Επιτροπή επιθυμεί πάντως να υπενθυμίσει στο Αξιότιμο Μέλος του Κοινοβουλίου την οικεία πρόταση Οδηγίας του Ευρωπαϊκού Κοινοβουλίου και του Συμβουλίου για την πρόσβαση στην αγορά λιμενικών υπηρεσιών, η οποία αποβλέπει στη δημιουργία ισότιμων όρων στον συγκεκριμένο τομέα και στην εξασφάλιση της πλήρους τήρησης των διατάξεων της Συνθήκης, για όλα τα ενδιαφερόμενα μέρη, είτε πρόκειται για εργαζόμενους, πάροχους υπηρεσιών, είτε για τους χρήστες λιμενικών υπηρεσιών.

----

----

(2004/C 33 E/166)

ΓΡΑΠΤΗ ΕΡΩΤΗΣΗ Ε-1765/03

υποβολή: Alexandros Alavanos (GUE/NGL) προς την Επιτροπή

(28 Μαίου 2003)

Θέμα:   Απολύσεις στην εταιρία Palco

Η απόφαση της επιχείρησης Schiesser-Palco να κλείσει το παραγωγικό της τμήμα στην Ελλάδα την 30 Μαΐου 2003 και να μεταφέρει το παραγωγικό της δυναμικό στη Βουλγαρία, στέλνει περισσότερους από 500 εργαζόμενους στην ανεργία, στην πλειοψηφία τους γυναίκες, οι οποίες μετά από δεκαετίες εργασίας στη συγκεκριμένη επιχείρηση είναι δύσκολο να ξαναβρούν εργασία. Επίσης η συγκεκριμένη επιχείρηση είχε ενταχθεί σε διάφορα επιδοτούμενα από την Ευρωπαϊκή Επιτροπή προγράμματα και παρά ταύτα είχε ήδη απολύσει άλλα 360 άτομα την τελευταία τριετία.

Απάντηση της κ. Διαμαντοπούλου εξ ονόματος της Επιτροπής

(16 Ιουλίου 2003)

Η εν λόγω επιχείρηση δεν χρηματοδοτήθηκε από το Ευρωπαϊκό Κοινωνικό Ταμείο (ΕΚΤ) στο πλαίσιο κανενός Επιχειρησιακού Προγράμματος κατά την περίοδο 2000-2006.

Όσον αφορά την εφαρμογή της οδηγίας 94/45/ΕΚ του Συμβουλίου, της 22ας Σεπτεμβρίου 1994, για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους, η Επιτροπή υπενθυμίζει στον αξιότιμο βουλευτή ότι για την έναρξη των διαπραγματεύσεων για τη σύσταση του οργάνου αυτού απαιτείται γραπτή αίτηση τουλάχιστον 100 εργαζομένων ή των εκπροσώπων τους από δύο τουλάχιστον κράτη μέλη, ή πρωτοβουλία της κεντρικής διεύθυνσης των ενδιαφερόμενων ομίλων επιχειρήσεων. Δεν εναπόκειται στην Επιτροπή η προώθηση των διαβουλεύσεων αυτών, που εξαρτώνται από απλή εκδήλωση βούλησης εκ μέρους των δικαιούχων των δικαιωμάτων που δημιουργεί η οδηγία.

----

(1)ΕΕ L 254 της 30.9.1994, σελ. 64.

----

----

(2004/C 33 E/167)

ΓΡΑΠΤΗ ΕΡΩΤΗΣΗ Ε-1769/03

υποβολή: Dominique Vlasto (PPE-DE) προς την Επιτροπή

(28 Μαίου 2003)

Θέμα:   Αποκατάσταση από το Ταμείο IOPC των ζημιών που προξένησε το ναυάγιο του Prestige

Το ναυάγιο του Prestige έγινε στις 13 Νοεμβρίου 2002. Στις 9 Μαΐου το Ταμείο IOPC ανακοίνωσε ότι τα θύματα της πετρελαιοκηλίδας του Prestige θα εισπράξουν κατ' αρχάς 15 % της εκτιμώμενης ζημίας, το συνολικό ύψος της οποίας προσεγγίζει το 1 δισ. ευρώ.

Ο ερωτών συμμερίζεται την αγανάκτηση των θυμάτων, στα οποία, έξι μήνες μετά την καταστροφή, προτείνεται μια αντιστάθμιση κωμική σε σχέση με τις ζημίες που έχουν υποστεί και τις προσπάθειες που έχουν καταβάλει. Η Επιτροπή πρότεινε, στο νομοθετικό πακέτο Erika II, τη σύσταση κοινοτικού ταμείου αποζημίωσης, του Ταμείου COPE. To σχετικό κείμενο εγκρίθηκε από το Ευρωπαϊκό Κοινοβούλιο σε πρώτη ανάγνωση τον Ιούνιο του 2001 και έκτοτε φαίνεται να έχει μπλοκαριστεί στο Συμβούλιο.

----

----

(2004/C 33 E/168)

ΓΡΑΠΤΗ ΕΡΩΤΗΣΗ Ρ-1771/03

υποβολή: Jean-Pierre Bébéar (PPE-DE) προς την Επιτροπή

(21 Μαΐου 2003)

Θέμα:   Διεθνές Ταμείο για την Αποζημίωση από Πετρελαϊκές Ρυπάνσεις (FIPOL) — Θαλάσσια ρύπανση

Μετά τη γελοία πρόταση αποζημίωσης που έγινε από το FIPOL σχετικά με το δράμα του Prestige, διερωτώμαι, μαζί με πολλούς άλλους, ποια είναι η πραγματική χρησιμότητα αυτού του ταμείου αποζημίωσης.

Για την αντιμετώπιση της ανεπάρκειας του FIPOL, η Επιτροπή διατυπώνει την ευχή δημιουργίας ταμείου αποζημίωσης βάσει ενός δισεκατομμυρίου ευρώ, με τα οποία θα παρέχεται βοήθεια στα διάφορα θύματα από τα ναυάγια πετρελαιοφόρων.

Στην περίπτωση κατά την οποία η σύσταση του ταμείου αυτού δεν γίνει σε διεθνές επίπεδο, η Ευρωπαϊκή Επιτροπή σκοπεύει να προτείνει μια ευρωπαϊκή οργάνωση όπως αυτή την οποία οι Ηνωμένες Πολιτείες έχουν ήδη συγκροτήσει για την προστασία των ακτών τους;

Ποιες είναι οι ρυθμίσεις που μελετούνται, η χρηματοδότηση που προτείνεται, το χρονοδιάγραμμα που θα εγκριθεί και η ευθύνη των κρατών μελών στην πραγματική συγκρότηση του ταμείου αυτού;

Κοινή απάντηση

του κας de Palacio εξ ονόματος της Επιτροπής

στις γραπτές ερωτήσας Ε-1769/03 και Ρ-1771/03

(20 Ιουνίου 2003)

Η Επιτροπή συμμερίζεται τις ανησυχίες του Αξιότιμου Μέλους του Κοινοβουλίου σχετικά με την ανάγκη ικανοποιητικής αποζημίωσης όλων των θυμάτων περιστατικών πετρελαϊκής ρύπανσης.

Η Επιτροπή πρότεινε, στις 6 Δεκεμβρίου 2000, την ίδρυση του Ταμείου COPE, με το οποίο θα αυξανόταν η συνολική μέγιστη αποζημίωση σε 1 δισεκατομμύριο ευρώ, αντί του τρέχοντος διεθνούς ορίου των 175 εκατομμυρίων ευρώ περίπου. Ένα τέτοιο μέτρο θα εξασφάλιζε ότι όλα τα θύματα που δικαιούνται αποζημιώσεως θα αποζημιώνονταν πλήρως σε περίπτωση πετρελαιοκηλίδας στα ύδατα της 'Ενωσης· θα χρησίμευε επίσης για την επιτάχυνση της αποζημίωσης των θυμάτων.

Το Συμβούλιο αποφάσισε να μην προχωρήσει περαιτέρω στην πρόταση αυτή, αλλά, αντ'αυτού, να προαγάγει την ίδρυση ανάλογου ταμείου σε διεθνές επίπεδο. Κατά την Διπλωματική Συνδιάσκεψη για το Επικουρικό Ταμείο στον Διεθνή Ναυτιλιακό Οργανισμό (IMO), που πραγματοποιήθηκε το διάστημα 12-16 Μαΐου 2003, θεσπίστηκε νέο Πρωτόκολλο στο υφιστάμενο διεθνές σύστημα αποζημιώσεων για πετρελαϊκή ρύπανση. Το νέο Διεθνές Επικουρικό Ταμείο αύξησε τη διαθέσιμη αποζημίωση σε 920 εκατομμύρια ευρώ κατά μέγιστο όριο, ποσό που αντιστοιχεί σε περισσότερα από 1 000 εκατομμύρια δολάρια ΗΠΑ που διαθέτει το Oil Spill Liability Trust Fund των ΗΠΑ. Κατόπιν τούτων, η Επιτροπή χαιρετίζει τη θέσπιση του νέου πρωτοκόλλου.

Απομένει τώρα να εξασφαλιστεί ότι τα κράτη μέλη θα τηρήσουν την ανειλημμένη υποχρέωσή τους για τη λειτουργία του εν λόγω ταμείου πριν από τα τέλη τρέχοντος έτους. Η Επιτροπή δεν θα επανεξετάσει την πρότασή της για τη σύσταση Ταμείου COPE σε επίπεδο Ενώσεως μέχρις ότου όλα τα κράτη μέλη, τουλάχιστον δε όσα είναι παράκτια, αποτελέσουν μέρη στο νέο Επικουρικό Ταμείο.

----

----

(2004/C 33 E/169)

ΓΡΑΠΤΗ ΕΡΩΤΗΣΗ Ε-1782/03

υποβολή: Claude Moraes (PSE) προς την Επιτροπή

(28 Μαΐου 2003)

Θέμα:   Έκθεση προόδου για το χρηματοδοτικό πρόγραμμα EQUAL

Ποιά είναι τα σχέδια της Επιτροπής όσον αφορά την εκπόνηση έκθεσης σχετικά με τη σημειωθείσα πρόοδο στο πλαίσιο του προγράμματος EQUAL, πριν το τέλος της τρέχουσας κοινοβουλευτικής περιόδου το 2004;

Απάντηση της κυρίας Διαμαντοπούλου εξ ονόματος της Επιτροπής

(1 Ιουλίου 2003)

Η πρώτη φάση της πρωτοβουλίας EQUAL θα διαρκέσει έως το 2005, και ήδη οι εταιρικές σχέσεις ανάπτυξης (από τις οποίες υπάρχουν άνω των 1 500) έχουν εντοπίσει καινοτομίες στην αντιμετώπιση των διακρίσεων και της ανισότητας που υφίστανται τα άτομα τόσο στο χώρο εργασίας όσο και οι αναζητούντες εργασία.

Η Επιτροπή προτίθεται να εκπονήσει ανακοίνωση στο τέλος του 2003 στην οποία θα προβάλλονται αυτές οι καινοτομίες καθώς και η γενική πρόοδος στην EQUAL, και η οποία θα χρησιμεύσει ως προετοιμασία για την έναρξη της δεύτερης φάσης της EQUAL τόσο για τα κράτη μέλη όσο και για τις υποψήφιες χώρες που πρόκειται να συμμετάσχουν πλήρως στη δεύτερη φάση.

----

----

(2004/C 33 E/170)

ΓΡΑΠΤΗ ΕΡΩΤΗΣΗ Ε-1785/03

υποβολή: Claude Moraes (PSE) προς την Επιτροπή

(28 Μαίου 2003)

Θέμα:   Διαρθρωτικά Ταμεία

Ποιά είναι η τρέχουσα διαδικασία για τη δημοσιοποίηση των ποσών και των χρονοδιαγραμμάτων των Διαρθρωτικών Ταμείων όσον αφορά τις διάφορες περιοχές; Υπάρχουν στοιχεία για κατανομές ανά περιοχές, ανά εκλογικές περιφέρειες των ευρωβουλευτών ή ανά εκλογικές ευρωπαϊκές περιφέρειες;

Απάντηση του κ. Barnier εξ ονόματος της Επιτροπής

(29 Ιουλίου 2003)

Η Επιτροπή συλλέγει και δημοσιεύει οικονομικές πληροφορίες ανάλογα με τη φύση της σχετικής παρέμβασης. Για παρεμβάσεις που πραγματοποιούνται σε περιφερειακό επίπεδο στα πλαίσια των στόχων 1 και 2 των Διαρθρωτικών Ταμείων, οικονομικά στοιχεία διατίθενται στο επίπεδο κάθε περιφερειακού προγράμματος. Τα στοιχεία αυτά δημοσιεύονται στις ιστοσελίδες της Γενικής Διεύθυνσης Περιφερειακής Πολιτικής (http://europa. eu. int/comm/regional_policy/). Για ειδικές πληροφορίες σχετικά με τις παρεμβάσεις που στηρίζονται από το Ευρωπαϊκό Κοινωνικό Ταμείο, οικονομικά στοιχεία είναι δυνατόν να ευρεθούν στις ιστοσελίδες της Γενικής Διεύθυνσης Απασχόλησης και Κοινωνικών Υποθέσεων (http://europa.eu.int/comm/employment_social/esf2000/mem-ber_states-en.htm). Για τις παρεμβάσεις που στηρίζονται από το Χρηματοδοτικό Μέσο Προσανατολισμού της Αλιείας, είναι δυνατόν να ευρεθούν στοιχεία στις ιστοσελίδες της Γενικής Διεύθυνσης Αλιείας (http://europa.eu.int/comm/fisheries/). Τέλος για τα προγράμματα ανάπτυξης της υπαίθρου που στηρίζονται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), στοιχεία είναι δυνατόν να βρεθούν στις ιστοσελίδες της Γενικής Διεύθυνσης Γεωργίας (http://europa.eu.int/comm/agriculture/rur/index_el.htm).

Σύμφωνα με την αρχή της επικουρικότητας, η διαχείριση των Διαρθρωτικών Ταμείων είναι εξαιρετικά αποκεντρωμένη και οι αρχές διαχείρισης στα κράτη μέλη και σε περιφερειακό επίπεδο ευθύνονται για την επιλογή των μεμονωμένων έργων που θα λάβουν στήριξη. Σύμφωνα με τον κανονισμό (ΕΚ) αριθ. 1159/2000 της Επιτροπής για μέτρα πληροφόρησης και δημοσιότητας που πρέπει να πραγματοποιούνται από τα κράτη μέλη σχετικά με την ενίσχυση από τα Διαρθρωτικά Ταμεία (1), οι αρχές αυτές απαιτούνται να πληροφορήσουν το γενικό κοινό καθώς και τους πιθανούς δικαιούχους σχετικά με τα προγράμματα των Διαρθρωτικών Ταμείων, τους διατιθέμενους πόρους και τις διαδικασίες υποβολής αίτησης.

----

(1)ΕΕ L 130 της 31.5.2000.

----

----

(2004/C 33 E/171)

ΓΡΑΠΤΗ ΕΡΩΤΗΣΗ Ρ-1798/03

υποβολή: Wolfgang Ilgenfritz (NI) προς την Επιτροπή

(21 Μαΐου 2003)

Θέμα:   Επιστροφές για επιχειρήσεις που επεξεργάζονται ζάχαρη

Η εταιρεία Agrar Invest Tatschi εισάγει ζάχαρη σύμφωνα με τη συμφωνία των Βρυξελλών 2002/C 152/05 (1) από τη Σερβία και την Κροατία. Οι πελάτες της εταιρείας Tatschi επεξεργάζονται την εισαγόμενη ζάχαρη από τη Σερβία και την Κροατία στην Αυστρία σε χυμούς, σοκολάτες κλπ και εξάγουν κατόπιν τα τελικά προϊόντα σε τρίτες χώρες.

Η τιμή παρέμβασης για τη ζάχαρη ανέρχεται επί του παρόντος σε περίπου 699 ευρώ ανά τόνο. Η τιμή στην παγκόσμια αγορά ανέρχεται όμως σε μόνο 250 ευρώ ανά τόνο περίπου. Οι επιχειρήσεις που επεξεργάζονται ζάχαρη θα έπρεπε ως εκ τούτου να λαμβάνουν επιστροφές ύψος περίπου 450 ευρώ ανά τόνο για ζάχαρη από τη Σερβία και την Κροατία την οποία επεξεργάζονται, εάν τα τελικά προϊόντα (χυμοί, σοκολάτες) εξάγονται κατόπιν σε τρίτες χώρες (εξαγωγές προϊόντων που δεν εμπίπτουν στο παράρτημα Ι εκτός ης κοινοτικής αγοράς με αίτημα επιστροφής κατά την εξαγωγή).

Η περιγραφείσα διαδικασία επιστροφών λειτουργεί χωρίς προβλήματα στη Γερμανία και την Ιταλία. Δεν μπορώ όμως να αντιληφθώ γιατί μέχρι σήμερα οι αυστριακές επιχειρήσεις που επεξεργάζονται ζάχαρη βρίσκονται σε μειονεκτική θέση και δεν λαμβάνουν επιστροφές.

Το Υπουργείο Οικονομικών της Αυστρίας δραστηριοποιήθηκε για το εν λόγω θέμα ήδη κατά το παρελθόν έτος (28.03.2002) και υπέβαλε ερώτηση στην Επιτροπή για να διευκρινίσει εάν οι αυστριακές επιχειρήσεις δικαιούνται επιστροφών στην εν λόγω περίπτωση. Η Επιτροπή δεν έχει απαντήσει μέχρι σήμερα στην ανωτέρω ερώτηση.

Ερωτώ ως εκ τούτου:

Συμπληρωματική απάντηση του κ. Liikanen εξ ονόματος της Επιτροπής

(22 Αυγούστου 2003)

Εναπόκειται στις αρμόδιες εθνικές αρχές να αποφασίζουν εαν οι επιστροφές επί εξαγωγών μπορούν να χορηγούνται ή όχι σύμφωνα με την κοινοτική νομοθεσία. Οι επιχειρήσεις συνεπώς οφείλουν να έρχονται σε επαφή με τις αρχές τους σε περίπτωση προβλήματος.

Σε ό,τι αφορά την περίπτωση που θίγει το αξιότιμο μέλος του Κοινοβουλίου, η Επιτροπή εκτιμά ότι η ζάχαρη που εισάγεται από την Κροατία και τη Σερβία και η οποία χρησιμοποιείται για την παραγωγή των μεταποιημένων προϊόντων που αναφέρονται στο παράρτημα V του κανονισμού (ΕΚ) αριθ. 1260/2001 του Συμβουλίου της 19ης Ιουνίου 2001 για την κοινή οργάνωση των αγορών στον τομέα της ζάχαρης (2), δεν μπορεί να αποτελεί αντικείμενο επιστροφών επί εξαγωγών δυνάμει του άρθρου 27 παράγραφοι 3 και 12 του ανωτέρω κανονισμού. Για να εξασφαλιστεί η ενιαία εφαρμογή, η Επιτροπή θα αναλάβει το συντομότερο δυνατό τις κατάλληλες πρωτοβουλίες.

----

(1)ΕΕ C 152 της 26.6.2002, σελ. 14.

(2)ΕΕ L 178 της 30.6.2001.

----

----

(2004/C 33 E/172)

ΓΡΑΠΤΗ ΕΡΩΤΗΣΗ Ε-1801/03

υποβολή: Christopher Huhne (ELDR) προς την Επιτροπή

(28 Μαίου 2003)

Θέμα:   Κοσμική ακτινοβολία

Το 1996 η Ευρωπαϊκή Ένωση εξέδωσε οδηγία (96/29/Ευρατόμ (1)) για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες. Σ' ό,τι αφορά την αεροπλοΐα, έλαβε πρόνοια μόνο για το προσωπικό αέρος και τις έγκυες γυναίκες. Υπό το φως των πρόσφατων αποδείξεων για τους κινδύνους, θα συμφωνούσε τώρα η Επιτροπή να συμπεριλάβει στις προδιαγραφές ασφαλείας και εκείνους που ταξιδεύουν συχνά με αεροπλάνο;

Απάντηση της κας de Palacio εξ ονόματος της Επιτροπής

(2 Ιουλίου 2003)

Ο τίτλος VII (άρθρα 40 έως 42) της Οδηγίας 96/29/Ευρατόμ του Συμβουλίου της 13ης Μαΐου 1996 για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες αναφέρεται στην ουσιώδη αύξηση της έκθεσης λόγω της παρουσίας φυσικών πηγών ακτινοβολίας, ως αποτέλεσμα εργασιακών δραστηριοτήτων.

Η μόνη δραστηριότητα που αναφέρεται συγκεκριμένα είναι η εργασιακή δραστηριότητα του ιπτάμενου προσωπικού που εκτίθεται στην κοσμική ακτινοβολία (άρθρο 42). Τα κράτη μέλη δύνανται, πάντοτε, να θεσπίζουν, σε εθνικό επίπεδο, ειδικές διατάξεις, λόγου χάριν για τους τακτικούς αεροπορικούς ταξιδιώτες, εφόσον το θεωρούν σκόπιμο.

Η Επιτροπή δεν έχει υπόψη της νέα στοιχεία για κινδύνους που προκύπτουν από την κοσμική ακτινοβολία, τα οποία θα δικαιολογούσαν την επανεξέταση, στο παρόν στάδιο, της Οδηγίας για τα βασικά πρότυπα ασφαλείας όσον αφορά την ακτινοπροστασία.

----

(1)ΕΕ L 159 της 29.6.1996, σελ. 1.

----

----

(2004/C 33 E/173)

ΓΡΑΠΤΗ ΕΡΩΤΗΣΗ Ε-1803/03

υποβολή: Dorette Corbey (PSE) και Margrietus van den Berg (PSE) προς την Επιτροπή

(28 Μαίου 2003)

Θέμα:   Μάλτα: κυνήγι αποδημητικών πουλιών σε μεγάλη κλίμακα

Προσφάτως πληροφορηθήκαμε ότι η εαρινή κυνηγετική περίοδος στην Μάλτα κατάληξε σε κυνήγι μεγάλης κλίμακας κατά των προστατευόμενων αποδημητικών πουλιών ακόμα και σε προστατευόμενες περιοχές. Σε απάντηση της ερώτησης E-3036/02 (1), η Επιτροπή παρατήρησε ότι η Μάλτα, όταν ενταχθεί στην Ένωση, θα πρέπει να ενσωματώσει στη νομοθεσία της και να τηρεί πλήρως την οδηγία για το πουλιά. Επίσης η Επιτροπή διαβεβαίωσε ότι θα παρακολουθήσει εκ του σύνεγγυς την κατάσταση στις προς ένταξη χώρες όσον αφορά την τήρηση και την ενσωμάτωση της οδηγίας για τα πουλιά και τους οικοτόπους.

Απάντηση της κας Wallström εξ ονόματος της Επιτροπής

(24 Ιουλίου 2003)

Η Επιτροπή δεν έχει πληροφορίες που να επιβεβαιώνουν τους ισχυρισμούς των Αξιότιμων Μελών του Κοινοβουλίου για μεγάλης κλίμακας κυνήγι και δεν είναι επομένως σε θέση να αποφανθεί κατά πόσο το κυνήγι αυτό αντιβαίνει στις υποχρεώσεις που απορρέουν από την οδηγία περί πτηνών, δηλαδή την οδηγία 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών (2).

Η Επιτροπή έχει επισημάνει επανειλημμένως τις υποχρεώσεις αυτές στο πλαίσιο των επαφών που είχε με τη Μάλτα και θα συνεχίσει να παρακολουθεί κατά πόσο η χώρα αυτή τηρεί τις δεσμεύσεις που ανέλαβε ενόψει της προσχώρησης. Η Επιτροπή παραπέμπει επίσης τα Αξιότιμα Μέλη του Κοινοβουλίου στην προηγούμενη απάντησή της στη γραπτή ερώτηση Ε-3036/02 της κας Corbey.

Σύμφωνα με την τρέχουσα νομολογία, η οδηγία περί πτηνών δεν απαιτεί πλήρη απαγόρευση των εν λόγω δραστηριοτήτων.

----

(1)ΕΕ C 222 Ε της 18.9.2003, σελ. 40.

(2)ΕΕ L 103 της 25.4.1979.

----

----

(2004/C 33 E/174)

ΓΡΑΠΤΗ ΕΡΩΤΗΣΗ Ε-1804/03

υποβολή: Paulo Casaca (PSE) προς την Επιτροπή

(28 Μαίου 2003)

Θέμα:   Παύση των ενεργειών της Επιτροπής κατά της Sinaga δυνάμει αποφάσεως του Δικαστηρίου των Ευρωπαϊκών Κοινοτήτων

Κατά παράβαση της αρχής του διαχωρισμού των εξουσιών που υπάρχει σε οποιοδήποτε δημοκρατικό σύστημα, η Ευρωπαϊκή Επιτροπή άσκησε προσφυγή κατά της ζαχαροβιομηχανίας των Αζορών (Διαδικασία C 2000 — 1098) σχετικά με ζήτημα που εξεταζόταν από το Δικαστήριο των Ευρωπαϊκών Κοινοτήτων.

Το Ευρωπαϊκό Δικαστήριο, με την παράγραφο 4 των συμπερασμάτων της Απόφασής του της 15ης Μαΐου 2003 επί της υποθέσεως C-282/00 απορρίπτει τη θέση της απαγόρευσης της αποστολής λευκής ζάχαρης παραγωγής Αζορών, την οποία υποστήριζε η ζαχαροβιομηχανία και η Ευρωπαϊκή Επιτροπή, καθιστώντας την προσφυγή αυτή άνευ βάσεως, καθώς επίσης τη διαδικασία χρηματικών κυρώσεων που είχαν επιβληθεί στην Πορτογαλία για τον ίδιο λόγο.

Έλαβε η Επιτροπή υπόψη τις σοβαρές ζημίες που προξένησε στην γεωργία και βιομηχανία των Αζορών με τις ενέργειές της με τη διαδικασία που κινήθηκε ερήμην στο Ευρωπαϊκό Δικαστήριο;

Απάντηση του κ. Fischler εξ ονόματος της Επιτροπής

(11 Ιουλίου 2003)

Με την απόφασή του της 15ης Μαΐου 2003 στην υπόθεση αριθ. C-282/00, RAR κατά Sinaga, το Δικαστήριο επιβεβαίωσε όντως, στην τέταρτη απάντηση που δόθηκε στις ερωτήσεις του δικαστηρίου παραπομπής, την αρχή της ελεύθερης αποστολής λευκής ζάχαρης που έχει παραχθεί από τεύτλα Αζορών προς το ηπειρωτικό έδαφος της Πορτογαλίας.

Η Επιτροπή εκφράζει την ικανοποίησή της για την αρχή αυτή την οποία επιβεβαίωσε το Δικαστήριο και η οποία συμφωνεί με τις παρατηρήσεις που έχει υποβάλει και οι οποίες ταυτίζονταν κατά τα λοιπά με τη θέση που είχε εκφραστεί από την πορτογαλική κυβέρνηση και τη Sinaga.

Κατά την άποψη της Επιτροπής, η απαγόρευση της αποστολής των προϊόντων που έχουν ληφθεί στις Αζόρες και έχουν υπαχθεί στη στήριξη υπέρ των τοπικών προϊόντων θα ήταν εξαιρετικά ζημιογόνος για τη γεωργία της εν λόγω εξόχως απομακρυσμένης περιφέρειας.

Η Επιτροπή δεν κίνησε διαδικασία παράβασης ούτε πρόβλεψε δημοσιονομική διόρθωση κατά της Πορτογαλικής Δημοκρατίας για την αποστολή λευκής ζάχαρης που έχει παραχθεί από τεύτλα Αζορών.

----

----

(2004/C 33 E/175)

ΓΡΑΠΤΗ ΕΡΩΤΗΣΗ Ε-1805/03

υποβολή: Paulo Casaca (PSE) προς την Επιτροπή

(28 Μαίου 2003)

Θέμα:   Ανάκληση των κανόνων της Επιτροπής σχετικά με τις παραδοσιακές αποστολές λευκής ζάχαρης παραγωγής Αζορών

Το Ευρωπαϊκό Δικαστήριο, με την απόφασή του της 15ης Μαΐου 2003 επί της υποθέσεως C-282/00, συγκεκριμένα δε με την παράγραφο 46, ορίζει ότι ο καθορισμός των παραδοσιακών αποστολών ζάχααρης εμπίπτει στην αρμοδιότητα του εθνικού δικαστηρίου.

Πότε η Ευρωπαϊκή Επιτροπή θα καταργήσει τη νομοθεσία της σχετικά με τους κανόνες εκτέλεσης, συγκεκριμένα δε την πρώτη παράγραφο του άρθρου 17 του Κανονισμού (ΕΚ) αριθ. 20/2002 (1) η οποία έρχεται σε αντίθεση με την ως άνω απόφαση του Ευρωπαϊκού Δικαστηρίου;

Απάντηση του κ. Fischler εξ ονόματος της Επιτροπής

(11 Ιουλίου 2003)

Με την απόφαση του της 15ης Μαΐου 2003 στην υπόθεση C-282/00, RAR κατά Sinaga, το Δικαστήριο επιβεβαίωσε ότι για την εκτίμηση κατά πόσον οι αποστολές ραφιναρισμένης ζάχαρης στις Αζόρες οι οποίες είχαν υπαχθεί στο ειδικό καθεστώς εφοδιασμού, αντικείμενο της κυρίας διαφοράς, διέθεταν τα χαρακτηριστικά των παραδοσιακών αποστολών αρμόδιο είναι το δικαστήριο παραπομπής.

Στα σημεία αιτιολογικού αριθ. 43 και 44 το Δικαστήριο διευκρίνισε ότι

Η Επιτροπή εκτιμά ότι η πρακτική που ακολουθήθηκε μέχρι τώρα, να ποσοτικοποιείται ο όγκος προϊόντων που είναι δυνατόν να επανεξάγονται ή να επαναποστέλλονται με βάση τη μέση ετήσια ποσότητα αποστολών/εξαγωγών στα τρία έτη που προηγούνται της θέσης σε ισχύ του κανονισμού (ΕΟΚ) αριθ. 1600/92 (2) είναι σύμφωνη με τις αρχές που έχουν εκφραστεί από το Δικαστήριο στην προαναφερόμενη απόφαση.

'Ετσι, κατά τη φάση αυτή, η Επιτροπή δεν σκοπεύει να καταργήσει τον κανονισμό (ΕΚ) αριθ. 20/2002 (3).

----

(1)ΕΕ L 8 της 11.1.2002, σελ. 1.

(2)  Κανονισμός (ΕΟΚ) αριθ. 1600/02 του Συμβουλίου, της 15ης Ιουνίου 1992, σχετικά με τα μέτρα όσον αφορά ορισμένα γεωργικά προϊόντα υπέρ των Αζορών και της Μαδέρας, ΕΕ L 173 της 27.6.1992.

(3)  Κανονισμός (ΕΚ) αριθ. 20/2002 της Επιτροπής, της 28ης Δεκεμβρίου 2001, σχετικά με λεπτομέρειες εφαρμογής των ειδικών καθεστώτων εφοδιασμού άκρως απομακρυσμένων περιφερειών τα οποία θεσπίζονται με τους κανονισμούς (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001 του Συμβουλίου, ΕΕ L 8 της 11.1.2002.

----

----

(2004/C 33 E/176)

ΓΡΑΠΤΗ ΕΡΩΤΗΣΗ Ρ-1825/03

υποβολή: Laura Gonzáalez Álvarez (GUE/NGL) προς την Επιτροπή

(23 Μαΐου 2003)

Θέμα:   Περιβαλλοντικές επιπτώσεις στο τμήμα του αυτοκινητόδρομου Πουέντε δελ Άρκο-Ελ Καντάδο (Αστούριες-Ισπανία)

Η Επιτροπή, στην απάντησή της στη γραπτή ερώτησή μου (Επιτροπή-1801/02 (1)) επί του θέματος, επισημαίνει: (...) Το παράρτημα IV της οδηγίας 85/337/Ε0Κ (2), που τροποποιήθηκε από την οδηγία 97/11/ΕΟΚ (3), για την εκτίμηση των επιπτώσεων ορισμένων σχεδίων δημόσιων και ιδιωτικών έργων στο περιβάλλον, απαριθμούνται οι πληροφορίες τις οποίες πρέπει να προσκομίσει ο κύριος του έργου, μεταξύ των οποίων ένα πρόχειρο σχέδιο των κυριότερων εναλλακτικών λύσεων που μελετήθηκαν και μια συνοπτική εξήγηση των κυριότερων λόγων για τους οποίους έγινε η συγκεκριμένη επιλογή με κριτήριο τις περιβαλλοντικές επιπτώσεις (...).

Από τις 5 Αυγούστου 2002, οπότε και έλαβα την απάντηση, απευθύνθηκε η Επιτροπή στις ισπανικές αρχές προκειμένου να λάβει γνώσιν, ως προς το ανωτέρω θέμα, των ενδεχόμενων εναλλακτικών λύσεων της προαναφερθείσας χάραξης;

Αντιλαμβάνεται η Επιτροπή τις ανεπανόρθωτες ζημίες που μπορεί να προκαλέσει η χάραξη αυτή, χωρίς να ληφθεί υπόψη κάποια εναλλακτική λύση με ελάχιστες επιπτώσεις στο περιβάλλον;

Δεδομένου ότι πρόκειται περί επείγουσας περίπτωσης, σε ποιές ενέργειες σκοπεύει να προβεί η Επιτροπή προς τις ισπανικές αρχές, ώστε να λάβει τις σχετικές πληροφορίες;

Απάντηση της κας Wallström εξ ονόματος της Επιτροπής

(10 Ιουλίου 2003)

Όπως ανακοινώθηκε στην απάντηση στην γραπτή ερώτηση Ε-1801/02 του Αξιότιμου Μέλους του Κοινοβουλίου, τα έργα οδικών διευθετήσεων δεν περιλαμβάνονται, κατ'αρχήν, στα παραρτήματα Ι και II της Οδηγίας 85/337/ΕΟΚ του Συμβουλίου της 27ης Ιουνίου 1985, όπως τροποποιήθηκε από την Οδηγία 97/11/ΕΚ του Συμβουλίου της 3ης Μαρτίου 1997 περί της εκτιμήσεως των επιπτώσεων ορισμένων σχεδίων δημοσίων και ιδιωτικών έργων στο περιβάλλον.

Φαίνεται πάντως ότι το έργο υπεβλήθη σε εκτίμηση των οικείων περιβαλλοντικών επιπτώσεων. Αξίζει ωστόσο να σημειωθεί ότι η Οδηγία 85/337/ΕΟΚ δεν θεσπίζει κριτήρια επιλογής έργου μεταξύ των λύσεων υποκατάστασης που εξετάστηκαν, εφόσον το επιλεγέν έργο αξιολογήθηκε καταλλήλως.

Ελλείψει λεπτομερέστερων στοιχείων που θα επέτρεπαν να συναχθεί ενδεχόμενη παράβαση του κοινοτικού δικαίου, η Επιτροπή δεν θεώρησε σκόπιμο να απευθυνθεί, εν προκειμένω, στις ισπανικές αρχές.

Μολοταύτα, εάν η Επιτροπή καταστεί αποδέκτης συμπληρωματικών στοιχείων με ενδείξεις κακής εφαρμογής της Οδηγίας 85/337/ΕΟΚ, θα κινηθεί για να εξασφαλίσει την εν προκειμένω τήρηση του κοινοτικού δικαίου.

----

(1)ΕΕ C 28 Ε της 6.2.2003, σελ. 137.

(2)ΕΕ L 175 της 5.7.1985, σελ. 40.

(3)ΕΕ L 73 της 14.3.1997, σελ. 5.

----

----

(2004/C 33 E/177)

ΓΡΑΠΤΗ ΕΡΩΤΗΣΗ Ε-1829/03

υποβολή: Stavros Xarchakos (PPE-DE) προς την Επιτροπή

(2 Ιουνίου 2003)

Θέμα:   Επιστολές προς την ελληνική κυβέρνηση για τη χρήση Κοινοτικών κονδυλίων και την εφαρμογή της νομοθεσίας της ΕΕ

Μπορεί να με ενημερώσει η Επιτροπή πόσες επιστολές και από ποιούς (Επιτρόπους, Γενικούς Διευθυντές ή Τμηματάρχες) έχουν αποσταλεί από το 1994 προς την ελληνική κυβέρνηση αναφορικά με την ορθή χρήση Κοινοτικών κονδυλίων σε σχέδια που αφορούν στην προστασία του περιβάλλοντος καθώς και στην ενσωμάτωση και ορθή εφαρμογή της περιβαλλοντικής Κοινοτικής Νομοθεσίας;

Απάντηση της κας Wallström εξ ονόματος της Επιτροπής

(14 Ιουλίου 2003)

Στο πλαίσιο της αρμοδιότητας που της έχει ανατεθεί με βάση το άρθρο 155 της συνθήκης ΕΚ, η Επιτροπή διατηρεί τακτική αλληλογραφία με τις εθνικές αρχές τόσο όσον αφορά την εφαρμογή και την ενδεδειγμένη αξιοποίηση των κοινοτικών κονδυλίων τα οποία έχουν χορηγηθεί για έργα που συμβάλλουν στους περιβαλλοντικούς στόχους, όσο και για την ορθή εφαρμογή της κοινοτικής περιβαλλοντικής νομοθεσίας. Το πλήθος των επιστολών που αποστέλλονται για κάθε περίπτωση εξαρτάται από διάφορους παράγοντες.

Για παράδειγμα, η εξέταση καταγγελίας σχετικά με την εφαρμογή της κοινοτικής περιβαλλοντικής νομοθεσίας είναι δυνατόν να διανύσει διάφορα στάδια που συνεπάγονται την αποστολή πολλών διαδοχικών επιστολών.

Όταν η Επιτροπή θεωρεί ότι υφίσταται παράβαση, έχει τη δυνατότητα να κινήσει τη διαδικασία που προβλέπεται στο άρθρο 226 της συνθήκης ΕΚ, η οποία είναι δυνατόν να καταλήξει σε προσφυγή στο Δικαστήριο, αφού προηγηθεί η αποστολή προειδοποιητικής επιστολής και αιτιολογημένη γνώμη.

Ωστόσο, είναι εκ των πραγμάτων και τεχνικώς αδύνατον να συγκεντρωθούν στατιστικά στοιχεία σχετικά με το σύνολο των επιστολών που έχει αποστείλει η Επιτροπή στις ελληνικές αρχές από το 1994. Αντιθέτως, είναι δυνατό να συγκεντρωθούν γενικά στατιστικά στοιχεία σχετικά με το πλήθος των καταγγελιών ή των παραβάσεων σχετικά με τη μεταφορά στο εθνικό δίκαιο και την εφαρμογή της περιβαλλοντικής κοινοτικής νομοθεσίας στην Ελλάδα.

----

----

(2004/C 33 E/178)

ΓΡΑΠΤΗ ΕΡΩΤΗΣΗ Ε-1837/03

υποβολή: Christopher Heaton-Harris (PPE-DE) προς την Επιτροπή

(3 Ιουνίου 2003)

Θέμα:   Προσκλήσεις της Ε. Ε. για υποβολή προσφορών

Μπορεί η Επιτροπή να επιβεβαιώσει ότι, όταν μια εταιρεία που έχει την έδρα της στην ΕΕ κερδίσει ένα μειοδοτικό διαγωνισμό που προκηρύχθηκε από κάποιο όργανο της ΕΕ, η προσφορά της εταιρείας υπόκειται στην νομοθεσία περί ανταγωνισμού και ότι τα μέτρα για την αύξηση των δαπανών που μπορεί να οδηγήσουν μέχρι την άρνηση μιας εταιρείας της ΕΕ να αντικαταστήσει το νικητή του διαγωνισμού και τη παρεμπόδιση παράλληλων εισαγωγών, παραβιάζουν τη Συνθήκη;

Μπορεί η Επιτροπή να αναφέρει τις κυρώσεις που επιβάλλονται στις περιπτώσεις αυτές;

Απάντηση του κ. Bolkestein Εξ ονόματος της Επιτροπής

(18 Ιουλίου 2003)

Σύμφωνα με την Επιτροπή, η ερώτηση του κ. βουλευτή αναφέρεται, αφενός στις υποχρεώσεις των κοινοτικών θεσμικών οργάνων όσον αφορά τον ανταγωνισμό κατά τη σύναψη των δημοσίων συμβάσεων, και αφετέρου, στην κατάσταση μιας εταιρίας στην οποία ανατίθεται μια σύμβαση και στην οποία μια άλλη εταιρία της Ένωσης αρνείται την πώληση.

Όσον αφορά τη σύναψη των δημοσίων συμβάσεων, τα κοινοτικά θεσμικά όργανα είναι υποχρεωμένα να τηρούν τις διατάξεις του δημοσιονομικού κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 (1) και ιδιαίτερα τον τίτλο V που αναφέρει και περιγράφει τις διάφορες ισχύουσες διαδικασίες. Σύμφωνα με αυτές τις διατάξεις, η ανάθεση δημοσίων συμβάσεων πρέπει γενικά να πραγματοποιείται μέσα στα πλαίσια ενός όσο το δυνατόν ευρύτερου ανταγωνισμού των ενδιαφερόμενων φορέων. Το στάδιο του μειοδοτικού διαγωνισμού ολοκληρώνεται με την ανάθεση της σύμβασης και καταλήγει στην υπογραφή συμβολαίου με τον ανάδοχο.

Όσον αφορά την κατάσταση μιας εταιρίας στην οποία ανατίθεται μια σύμβαση και στην οποία μια άλλη εταιρία της Ένωσης αρνείται την πώληση, και/ή που αντιμετωπίζει παρεμπόδιση παράλληλων εισαγωγών, δεν αποκλείεται η εν λόγω κατάσταση να αποτελεί παραβίαση των διατάξεων του άρθρου 82 και/ή του άρθρου 81 της συνθήκης ΕΚ. Πράγματι, κάτω από ορισμένες συνθήκες και όρους, η εφαρμογή αυτών των κανόνων μπορεί να οδηγήσει στην απαγόρευση της άρνησης πώλησης και της παρεμπόδισης παράλληλων εισαγωγών. Ωστόσο, η έλλειψη πληροφοριών για τα γεγονότα που ώθησαν τον κ. βουλευτή να υποβάλει την ερώτησή του, δεν επιτρέπει στην Επιτροπή να λάβει θέση όσον αφορά τη δυνατότητα ισχύος των κανόνων ανταγωνισμού στη συγκεκριμένη περίπτωση. Για τους ίδιους λόγους, η Επιτροπή δεν μπορεί να λάβει θέση για την ενδεχόμενη επιβολή κυρώσεων.

----

(1)  Κανονισμός (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 248 της 16.9.2002.

----

----

(2004/C 33 E/179)

ΓΡΑΠΤΗ ΕΡΩΤΗΣΗ Ρ-1842/03

υποβολή: Ulpu Iivari (PSE) προς την Επιτροπή

(26 Μαΐου 2003)

Θέμα:   Ίση μεταχείριση για τους αιμοδότες

Το άρθρο 21 του ευρωπαϊκού χάρτη για τα ανθρώπινα δικαιώματα απαγορεύει όλες τις μορφές διακρίσεων λόγω σεξουαλικών προτιμήσεων ή ανάλογων αιτιών. Ο τρόπος κατά τον οποίο επιλέγει εθελοντές αιμοδότες η Υπηρεσία Αιμοληψίας του Φιλανδικού Ερυθρού Σταυρού δεν συμφωνεί κατά τη γνώμη μου με αυτό το άρθρο, διότι μεταχειρίζεται τους ανθρώπους άνισα με βάση τις σεξουαλικές τους προτιμήσεις.

Στη Φιλανδία όλοι οι αιμοδότες απαντούν σε ερωτηματολόγιο της Υπηρεσίας Αιμοληψίας του Φιλανδικού Ερυθρού Σταυρού. Με βάση τις απαντήσεις οι αρμόδιες νοσηλεύτριες αποφασίζουν αν μπορεί κάποιος να δώσει αίμα. Η Υπηρεσία Αιμοληψίας εφαρμόζει τη σύσταση του Ευρωπαϊκού Συμβουλίου R (95) 15.

Όποιος άνδρας πηγαίνει να δώσει αίμα υποχρεούται να δηλώσει αν είχε ποτέ σεξουαλική επαφή με άλλον άνδρα. Αν απαντήσει καταφατικά, χάνει αυτομάτως το δικαίωμα να δώσει αίμα, ακόμη και αν πληροί τα υπόλοιπα κριτήρια. Αν η απάντηση είναι αρνητική, μπορεί να δώσει αίμα, αν πληροί τα υπόλοιπα κριτήρια.

Η οδηγία 2002/98/ΕΚ (1) του Ευρωπαϊκού Κοινοβουλίου και του Συμβουλίου με ημερομηνία 27 Ιανουαρίου 2003, η οποία θεσπίζει τα πρότυπα ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος δεν λέει τίποτε για τις σεξουαλικές προτιμήσεις των αιμοδοτών ούτε για το πώς θα μπορούσε να επηρεάσει κάτι τέτοιο τη δυνατότητα κάποιου να δώσει αίμα.

Προτίθεται η Επιτροπή να ενοποιήσει τις πρακτικές που αφορούν την αιμοδοσία στα διάφορα κράτη μέλη κατά τρόπο που να τηρείται το άρθρο 21 του χάρτη θεμελιωδών δικαιωμάτων;

Απάντηση του κ. Byrne εξ ονόματος της Επιτροπής

(25 Ιουνίου 2003)

Είναι πολύ σημαντικό, για να προστατεύεται η δημόσια υγεία και να προλαμβάνεται η μετάδοση μολυσματικών νοσημάτων στους ασθενείς, να λαμβάνονται όλα τα προληπτικά μέσα πριν από καθώς και κατά τη διάρκεια της συλλογής, της επεξεργασίας, της διανομής και της χρήσης αίματος και συστατικών του αίματος από δότες ευρωπαίους πολίτες. Λαμβάνοντας αυτό υπόψη, το Κοινοβούλιο και το Συμβούλιο εξέδωσαν την οδηγία 2002/98/ΕΚ της 27ης Ιανουαρίου 2003 για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ, με στόχο να εξασφαλιστεί υψηλού επιπέδου προστασία της υγείας του ανθρώπου, σύμφωνα με το άρθρο 152 της συνθήκης του Άμστερνταμ.

Το άρθρο 29 της οδηγίας 2002/98/ΕΚ υποχρεώνει την Επιτροπή να αναπτύξει τεχνικές απαιτήσεις ιδίως σχετικά με τις πληροφορίες που πρέπει να ζητούνται από τους εθελοντές δότες, καθώς και σχετικά με την καταλληλότητά τους ως αιμοδοτών και δοτών πλάσματος, συμπεριλαμβανομένων των κριτηρίων πάγιου αποκλεισμού και προσωρινού αποκλεισμού. Αυτές οι τεχνικές απαιτήσεις, σήμερα υπό ανάπτυξη, συνεκτιμούν πλήρως τη σύσταση 98/463/ΕΚ του Συμβουλίου της 29ης Ιουνίου 1998 για την καταλληλότητα των δοτών αίματος και πλάσματος και τον έλεγχο της αιμοδοσίας στην Ευρωπαϊκή Κοινότητα (2), η οποία συστήνει τον οριστικό αποκλεισμό μελλοντικών δοτών που μπορεί να έχουν, ή είχαν, σεξουαλική συμπεριφορά που συνεπάγεται υψηλό κίνδυνο μετάδοσης μολυσματικών νοσημάτων. Μόλις εγκριθούν από την Επιτροπή, αυτές οι τεχνικές απαιτήσεις θα ισχύσουν επί ίσοις όροις για όλους τους αιμοδότες σε ολόκληρη την επικράτεια της Ένωσης.

----

(1)ΕΕ L 33 της 8.2.2003, σελ. 30.

(2)ΕΕ L 203 της 21.7.1998.

----

----

(2004/C 33 E/180)

ΓΡΑΠΤΗ ΕΡΩΤΗΣΗ Ρ-1849/03

υποβολή: Kyösti Virrankoski (ELDR) προς την Επιτροπή

(26 Μαίου 2003)

Θέμα:   Η αγοραπωλησία γεωργικών επιχειρήσεων και η αγροτική μεταρρύθμιση

Η πρόταση της Επιτροπής για μεταρρύθμιση της αγροτικής πολιτικής της ΕΕ προβλέπει μεταξύ άλλων βοήθεια στις γεωργικές επιχειρήσεις αποσυνδεδεμένη από την παραγωγή. Το ύψος της βοήθειας θα καθορίζεται κατά τις αγροτικές ενισχύσεις της ΚΑΠ για την περίοδο 2000-2002. Η βοήθεια δεν θα συνδέεται με την επιφάνεια γης.

Η πρόταση έχει προκαλέσει μεγάλη αβεβαιότητα στους αγρότες που προβαίνουν σε αγοραπωλησίες γης, διότι δεν καθίσταται σαφές ούτε σε αυτή ούτε σε άλλο έγγραφο ποιο ποσοστό από τη βοήθεια σε συγκεκριμένη επιχείρηση μεταφέρεται ενδεχομένως με την πώλησή της. Το ίδιο πρόβλημα αφορά και τη μίσθωση γης. Σε ανάλογη αβεβαιότητα έχουν βρεθεί και οι αγροτικές συνεταιρικές ενώσεις. Για παράδειγμα, μια αγροτική επιχείρηση θα μπορούσε να ανήκει κατά την αναφερόμενη περίοδο σε συνεταιρική ένωση η οποία θα λάμβανε και τη βοήθεια, αργότερα όμως, μετά την αγοραπωλησία, η γη θα μοιραζόταν μεταξύ των συνεταίρων, με αποτέλεσμα το τέλος της συνεταιρικής ιδιοκτησίας.

Το πρόβλημα αφορά ολόκληρη την επικράτεια της ΕΕ ανεξαρτήτως κράτους μέλους και οφείλεται αποκλειστικά στην Επιτροπή. Η κατάσταση προκαλεί σοβαρές δυσκολίες σε εκατοντάδες χιλιάδες αγρότες. Οι αγρότες δεν γνωρίζουν πώς να συντάξουν πράξεις πωλήσεως, συμβάσεις μίσθωσης ή συνεταιρικά συμφωνητικά.

Ποια μέτρα προτίθεται να λάβει η Επιτροπή για να αποσαφηνίσει την παρούσα κατάσταση;

Ποια ρήτρα πρέπει να εισάγεται στα συμφωνητικά αγοράς, μίσθωσης ή συγκρότησης συνεταιρικής επιχείρησης, προκειμένου να καθορίζεται η βοήθεια της ΚΑΠ προς την επιχείρηση με βάση το εμβαδόν της επιχείρησης;

Απάντηση του κ. Fischler εξ ονόματος της Επιτροπής

(27 Ιουνίου 2003)

Η Επιτροπή πιστεύει ότι εάν λόγω της πρότασης της ενιαίας ενίσχυσης εκμετάλλευσης δημιουργήθηκε κάποια σύγχυση στους γεωργούς, το πρόβλημα αυτό δεν αφορά την ίδια την πρόταση και συνεπώς, πρέπει να αντιμετωπισθεί μέσω της πληροφόρησης. Η Επιτροπή θα συνεχίσει τις προσπάθειες της στο πλαίσιο αυτό.

Η πρόταση της Επιτροπής για την ενιαία ενίσχυση εκμετάλλευσης προβλέπει σαφείς διατάξεις.

Όσον αφορά τον καθορισμό και τη χορήγηση δικαιωμάτων ενίσχυσης προβλέπονται τα ακόλουθα:

Τα δικαιώματα χορηγούνται γενικώς στους γεωργούς που ασκούν δραστηριότητες και οι οποίοι έχουν υποβάλει αίτηση για ενίσχυση κατά την περίοδο αναφοράς. Οι γεωργοί που δεν πληρούν το εν λόγω γενικό κριτήριο θα μπορούν να λάβουν δικαιώματα από το εθνικό απόθεμα μόνο σε ορισμένες περιπτώσεις αντίξοων συνθηκών.

Οι ανωτέρω αρχές εφαρμόζονται επίσης σε περίπτωση κληρονομιάς όταν ο κληρονόμος διαδέχεται τον αρχικό δικαιούχο. Επιπλέον, η ελληνική προεδρία πρότεινε ότι σε περίπτωση συνένωσης εκμεταλλεύσεων, η νέα επιχείρηση λαμβάνει τα δικαιώματα και σε περίπτωση διάσπασης κατά την περίοδο αναφοράς τα δικαιώματα χορηγούνται κατάναλογία.

Δεν προβλέπεται καμία διάταξη η οποία να συνδέει τα δικαιώματα ενίσχυσης με την ιδιοκτησία γης. Αυτό σημαίνει ότι η μεταβίβαση γαιών είναι γενικά ανεξάρτητη από τη μεταβίβαση των δικαιωμάτων ενίσχυσης. Εναπόκειται στους συμβαλλόμενους εταίρους να επιλέξουν ή όχι το συνδυασμό των δύο αυτών στοιχείων δηλαδή, η μεταβίβαση των γαιών δεν επηρεάζει τα δικαιώματα του μεμονωμένου γεωργού εκτός εάν έχει συμφωνήσει με τον συμβαλλόμενο εταίρο του την ταυτόχρονη μεταφορά των δικαιωμάτων και των γαιών.

Όσον αφορά τις ρήτρες που διέπουν τις συναλλαγές αυτές, η σαφής διατύπωσή τους αφορά την εθνική νομοθεσία και τις ιδιωτικές συμβάσεις.

----

----

(2004/C 33 E/181)

ΓΡΑΠΤΗ ΕΡΩΤΗΣΗ Ε-1850/03

υποβολή: Angelika Niebler (PPE-DE) προς την Επιτροπή

(3 Ιουνίου 2003)

Θέμα:   Ενισχύσεις της Ευρωπαϊκής Ένωσης για άτομα με ειδικές ανάγκες από το έτος 2004

Η Ευρωπαϊκή Επιτροπή χαρακτήρισε το 2003 ως «Έτος Ατόμων με Ειδικές Ανάγκες». Στο πλαίσιο αυτής της δράσης χρηματοδοτούνται από την Ευρωπαϊκή Ένωση πολυάριθμα προγράμματα, εκδηλώσεις και πρωτοβουλίες για την κοινωνική ενσωμάτωση των ατόμων με ειδικές ανάγκες. Η προθεσμία υποβολής αιτήσεων για προτάσεις προγραμμάτων έληξε κατά τον μήνα Μάρτιο.

Μέχρι στιγμής δεν έχει υπάρξει ειδικό ευρωπαϊκό πρόγραμμα ενίσχυσης για την κοινωνική ενσωμάτωση των ατόμων με ειδικές ανάγκες.

Σε ποιό βαθμό έχει υπάρξει σχεδιασμός από μέρους της Ευρωπαϊκής Επιτροπής για το εν λόγω θέμα;

Ποιά προγράμματα και δράσεις θα πρέπει να εγγυηθούν την οικονομική υποστήριξη των δραστηριοτήτων για τα άτομα με ειδικές ανάγκες, μετά τη λήξη του «Έτους των Ατόμων με Ειδικές Ανάγκες»;

Απάντηση της κ. Διαμαντοπούλου εξ ονόματος της Επιτροπής

(23 Ιουλίου 2003)

Προς το παρόν, η Επιτροπή δεν μπορεί να δεσμευθεί ότι θα καταρτίσει ειδικό πρόγραμμα δράσης. Ένας από τους στόχους του Ευρωπαϊκού έτους των ατόμων με ειδικές ανάγκες θα είναι να προσδιοριστούν οι νέες προκλήσεις που πρέπει να αντιμετωπιστούν και να προετοιμαστεί ο δρόμος για την ανάληψη νέων πρωτοβουλιών σε κοινοτικό επίπεδο. Κατόπιν διαβούλευσης με τους αρμόδιους φορείς, η Επιτροπή θα αξιολογήσει το Ευρωπαϊκό έτος και θα εξετάσει το ενδεχόμενο ανάληψης συναφών πρωτοβουλιών με σκοπό την προώθηση των σχετικών με την αναπηρία θεμάτων στο πλαίσιο της ΕΕ. Επιπροσθέτως, πρέπει να ληφθεί υπόψη το γεγονός ότι, προς το παρόν, τα ζητήματα αυτά αποτελούν άμεσα αντικείμενο αρκετών νέων προγραμμάτων που μόλις άρχισαν να εφαρμόζονται, όπως το πρόγραμμα για την καταπολέμηση των διακρίσεων και η κοινοτική πρωτοβουλία EQUAL, ή των δράσεων της Επιτροπής για την προώθηση της κοινωνικής ενσωμάτωσης. Στο πλαίσιο του προγράμματος για την καταπολέμηση των διακρίσεων αναλαμβάνεται σειρά δραστηριοτήτων ειδικά για την αναπηρία: εθνικές ημέρες ενημέρωσης, στήριξη στις οργανώσεις των ατόμων με αναπηρία, βραβεία για σχέδια και ορισμένα διεθνικά προγράμματα που αφορούν ειδικώς ζητήματα σχετικά με διακρίσεις λόγω αναπηρίας.

Η Επιτροπή φρονεί ότι η υποστήριξη πολιτών με αναπηρία προκειμένου να καταστούν αποτελεσματικό τμήμα του οικονομικού και κοινωνικού ιστού συνεπάγεται τη συμμετοχή τους στις συνήθεις συνθήκες διαβίωσης εφόσον τούτο είναι εφικτό και συνυπολογισμό των αναγκών τους σε κάθε συναφή τομέα πολιτικής: στο σημείο αυτό έγκειται η πλήρης κοινωνική ενσωμάτωση. Για το λόγο αυτό, σκοπός της Επιτροπής είναι να ενεργεί κατ' αυτόν τον τρόπο σε όλα τα συναφή χρηματοδοτικά προγράμματά της, επιτρέποντας την πρόσβαση των ατόμων με αναπηρία και των αντιπροσωπευτικών οργανώσεών τους σε αυτά και, ως εκ τούτου, προωθώντας μια προσέγγιση που να βασίζεται στην ενσωμάτωση παρά στο διαχωρισμό που επιφέρουν οι διευθετήσεις ειδικά για τα άτομα με αναπηρία.

----

----

(2004/C 33 E/182)

ΓΡΑΠΤΗ ΕΡΩΤΗΣΗ E-1853/03

υποβολή: Stavros Xarchakos (PPE-DE) προς την Επιτροπή

(3 Ιουνίου 2003)

Θέμα:   Κοινοτική χρηματοδότηση στην Ελλάδα και ενδιάμεσοι φορείς διαχείρισης

Είναι γνωστό ότι από καιρό διατυπώνονται ανησυχίες στον ελληνικό τύπο για απώλειες κονδυλίων από τους πόρους των Κοινοτικών Πλαισίων Στήριξης (Κ. Π. Σ.). Ο Πρόεδρος της ΝΔ κ. Κ. Καραμανλής άσκησε — και δικαίως — κριτική στην ελληνική κυβέρνηση για το γεγονός ότι 468 εκατ. ευρώ χάθηκαν από την Ελλάδα, εξαιτίας των χειρισμών της ελληνικής κυβέρνησης στα πλαίσια του Β' Κ. Π. Σ. Είναι γνωστό ότι οι ενδιάμεσοι φορείς διαχείρισης επιλέγουν τις επιχειρήσεις που θα ενισχυθούν από τα παραπάνω κονδύλια, ενώ υπάρχουν περιφέρειες εξαιρετικά κρίσιμες για την Ελλάδα, δηλαδή οι ακριτικές περιοχές του Αιγαίου και εκείνες κατά μήκος

των χερσαίων συνόρων της όπως η Ήπειρος, η Κεντρική και Δυτική Μακεδονία και η Θράκη. Αξίζει να σημειωθεί ότι πολλές από αυτές τις περιφέρειες υστερούν σε ρυθμό απορρόφησης Κοινοτικών κονδυλίων με προφανείς συνέπειες για την γενικότερη ανάπτυξή τους. Η Ευρωπαϊκή Επιτροπή με είχε ευγενώς ενημερώσει στο παρελθόν σχετικά με τις περιφέρειες της Ηπείρου, του Αιγαίου και της Θράκης.

Θα παρακαλούσα να ενημερωθώ αναλυτικώς και για τις περιφέρειες Κεντρικής και Δυτικής Μακεδονίας:

Απάντηση του κ. Barnier εξ ονόματος της Επιτροπής

(28 Ιουλίου 2003)

Οι ενδιάμεσοι φορείς θα πρέπει να θεωρηθούν ότι είναι πλήρως δημόσιοι ή ιδιωτικοί φορείς ή υπηρεσίες που ενεργούν υπό την αρμοδιότητα των αρχών διαχείρισης ή πληρωμών ή που πραγματοποιούν εργασίες για λογαριασμό τους, σε σχέση με τους τελικούς δικαιούχους ή σε σχέση με τους φορείς ή τις εταιρίες που πραγματοποιούν τις εργασίες. Οι φορείς αυτοί επιλέγονται με βάση την ισχύουσα εθνική νομοθεσία.

Οι αρμόδιοι ενδιάμεσοι φορείς στη Δυτική και Κεντρική Μακεδονία είναι οι ΚΕΠΑ-ΑΝΕΜ, η «Εταιρία Ανάπτυξης Βιομηχανικών Επενδύσεων Βορείου Ελλάδος». Η ΚΕΠΑ-ΑΝΕΜ είναι επίσης ο κοινός ενδιάμεσος φορέας που ενεργεί για τη Δυτική και Κεντρική Μακεδονία στα πλαίσια του Επιχειρησιακού Προγράμματος (ΕΠ) «Ανταγωνιστικότητα». Επιπλέον οι τράπεζες που χορηγούν ενίσχυση στις Μικρές και Μεσαίες Επιχειρήσεις (MME) και τις «Τοπικές ομάδες δράσης», που λειτουργούν στα πλαίσια του Leader+, είναι δυνατόν να χαρακτηριστούν ως ενδιάμεσοι φορείς. Κατά το έτος 2000, οι υπηρεσίες της Επιτροπής πραγματοποίησαν έλεγχο της «Εταιρίας ανάπτυξης ιδιωτικών υποδομών Βορείου Ελλάδος».

Θα πρέπει να σημειωθεί ότι στο πλαίσιο του Κοινοτικού Πλαισίου Στήριξης (ΚΠΣ) III, οι ενδιάμεσοι φορείς δεν διαχειρίζονται Επιχειρησιακά Προγράμματα αλλά μέτρα στα πλαίσια αυτών των προγραμμάτων. Τα πεδία παρέμβασης των ενδιάμεσων φορέων είναι εκείνα που αφορούν κυρίως την ανάπτυξη του ιδιωτικού τομέα και ιδιαίτερα των MME καθώς και στην περίπτωση του Leader+ τη διαχείριση επιλεγμένων αγροτικών περιοχών.

Ο προϋπολογισμός, τον οποίο διαχειρίζονται οι ενδιάμεσοι φορείς, είναι καταρχάς το ποσό που διατίθεται για το αντίστοιχο μέτρο. Ωστόσο καθώς το ΚΠΣ II βρίσκεται στο στάδιο του κλεισίματος, οι επακριβείς προϋπολογισμοί απομένουν στο στάδιο αυτό να επιβεβαιωθούν. Όσον αφορά την περίοδο προγραμματισμού 2000-2006, η κατάσταση που αφορά τους ενδιάμεσους φορείς είναι δυνατόν να τροποποιηθεί οποιαδήποτε στιγμή με την τροποποίηση του συμπληρώματος προγραμματισμού. Για μελλοντικές πληροφορίες όσον αφορά το σημείο αυτό, το Αξιότιμο Μέλος του Ευρωπαϊκού Κοινοβουλίου παρακαλείται να επικοινωνήσει με τις αντίστοιχες αρχές διαχείρισης.

Τέλος, θα πρέπει να σημειωθεί, πως δεν υπάρχουν ενδιάμεσοι φορείς στους τομείς της δημόσιας υγείας, της εκπαίδευσης και του πολιτισμού.

----

----

(2004/C 33 E/183)

ΓΡΑΠΤΗ ΕΡΩΤΗΣΗ Ε-1860/03

υποβολή: Joost Lagendijk (Verts/ALE) προς την Επιτροπή

(6 Ιουνίου 2003)

Θέμα:   Κρατική ενίσχυση σε ποδοσφαιρική σωματεία

Προσφάτως, διάφορα ολλανδικά επαγγελματικά ποδοσφαιρικά σωματεία έχουν λάβει οικονομική ενίσχυση από δήμους για να διασωθούν από την επαπειλούμενη πτώχευση. Τέτοιες πρακτικές παρατηρούνται και σε άλλα κράτη μέλη. Οι τοπικοί πολιτικοί παράγοντες δέχονται ισχυρές πιέσεις από τα σωματεία και τους φιλάθλους μέσα στο γενικό κλίμα ελλείψεως σαφήνειας σχετικά με τους ευρωπαϊκούς κανόνες ανταγωνισμού.

Συμφωνεί η Επιτροπή με τον συντάκτη της επιστολής ότι η χορήγηση οικονομικής ενίσχυσης (κρατική ενίσχυση) από τις αρχές σε ποδοσφαιρικά σωματεία μπορεί να θεωρηθεί ως στρέβλωση του ανταγωνισμού στην ευρωπαϊκή αγορά ποδοσφαίρου;

Πώς ορίζει η Επιτροπή την ευρωπαϊκή αγορά ποδοσφαίρου και πώς την προσδιορίζει δηλαδή, ποιά είναι τα όρια μεταξύ των εθνικών αγορών ποδοσφαίρου και της ευρωπαϊκής αγοράς και θεωρεί άραγε ως σημαντική την αγορά παικτών ή μήπως διαθέτει η αγορά ποδοσφαίρου πτυχές που άπτονται περισσότερο του ανταγωνισμού;

Προτίθεται η Επιτροπή — λαμβάνοντας υπόψη το γεγονός ότι τώρα στην Ολλανδία αλλά και σε άλλα κράτη μέλη οι αρχές υποστηρίζουν ποδοσφαιρικά σωματεία με διάφορους τρόπους, κάνοντας χρήση της ασάφειας που επικρατεί σχετικά με το παραδεκτό της ενίσχυσης — να υποβάλει ανακοίνωση με την οποία να δημιουργείται το απαραίτητο πλαίσιο για την ενίσχυση σε ποδοσφαιρικά σωματεία προκειμένου να δοθεί ένα τέλος στην σημερινή κατάσταση της ασάφειας και της στρέβλωσης του ανταγωνισμού;

Απάντηση του κ. Monti εξ ονόματος της Επιτροπής

(10 Ιουλίου 2003)

Το άρθρο 87 παράγραφος 1 της συνθήκης ΕΚ ορίζει ότι οι «ενισχύσεις που χορηγούνται από τα κράτη μέλη, και οι οποίες στρεβλώνουν τον ανταγωνισμό με την ευνοϊκή μεταχείριση μιας συγκεκριμένης επιχείρησης, είναι ασυμβίβαστες με την κοινή αγορά κατά το μέτρο που επηρεάζουν τις μεταξύ κρατών μελών συναλλαγές».

Τα επαγγελματικά ποδοσφαιρικά σωματεία που ασκούν οικονομικές δραστηριότητες, όπως η πώληση δικαιωμάτων μετάδοσης, τη σύναψη συμβάσεων διαφήμισης και χορηγίας και η διανομή ειδών merchandising, θεωρούνται επιχειρήσεις. Η μεταφορά οικονομικών πόρων σε ορισμένα επαγγελματικά ποδοσφαιρικά σωματεία θα μπορούσε να στρεβλώσει τον ανταγωνισμό μεταξύ των επιχειρήσεων αυτών.

Ωστόσο, το ερώτημα δεν είναι κατά πόσον υπάρχει μία ευρωπαϊκή αγορά ποδοσφαίρου, αλλά κατά πόσο οι προαναφερθείσες δραστηριότητες αποτελούν αντικείμενο συναλλαγών μεταξύ των κρατών μελών. Οι δραστηριότητες αυτές δεν ασκούνται από όλα τα ποδοσφαιρικά σωματεία. Επιπλέον, δεν φαίνεται πάντα δυνατόν να διαπιστωθεί κάποια επίπτωση στις συναλλαγές μεταξύ των κρατών μελών.

Δεδομένου ότι η εφαρμογή των κανόνων κρατικών ενισχύσεων είναι σχετικά νέα στον τομέα αυτό, η Επιτροπή θεωρεί ότι η πολιτική της πρέπει να αναπτυχθεί με βάση τις συγκεκριμένες υποθέσεις. Στη μέχρι τώρα πρακτική της η Επιτροπή δεν διατύπωσε αντιρρήσεις για τη χορήγηση επιδοτήσεων στον τομέα αυτό όταν οι κρατικές επιδοτήσεις εξυπηρετούσαν εκπαιδευτικούς στόχους ή όταν η ενίσχυση αποσκοπούσε στην κατασκευή σταδίων τα οποία μπορούν υπό ορισμένες προϋποθέσεις να θεωρηθούν ως γενικά έργα υποδομής. Η Επιτροπή θα συνεχίσει να αναπτύσσει διασαφηνίζει την πολιτικής της στον τομέα αυτό κατά την εξέταση των συγκεκριμένων υποθέσεων.

----

----

(2004/C 33 E/184)

ΓΡΑΠΤΗ ΕΡΩΤΗΣΗ Ε-1861/03

υποβολή: Alexander de Roo (Verts/ALE) προς την Επιτροπή

(6 Ιουνίου 2003)

Θέμα:   Το σχέδιο «Μινώταυρος»

Το ισπανικό σχέδιο «Μινώταυρος» το οποίο συμπεριλαμβάνει τμήμα αγώνων ταύρων και ενδεχομένως ταυρομαχίες έχει υποβληθεί προς χρηματοδότηση στο πλαίσιο του προγράμματος Interreg III C — Νότος. Το Interreg III C αποσκοπεί στην ενίσχυση της οικονομικής και κοινωνικής συνοχής της Ευρωπαϊκής Ένωσης με την προώθηση της συνεργασίας μεταξύ περιφερειών και περιοχών στον τομέα των κοινοτικών θεμάτων, ασχέτως του εάν συνορεύουν οι περιοχές αυτές.

Τα σχέδια συγχρηματοδοτούνται πάντοτε από το κράτος.

Οι εθνικές και περιφερειακές διοικητικές αρχές, ως μέλη της διευθύνουσας αρχής, είναι αρμόδιες για την ανάλυση, αξιολόγηση και επιλογή των σχεδίων.

Έχει ενδείξεις η Επιτροπή ότι το σχέδιο «Μινώταυρος» αντιβαίνει προς την Συνθήκη της Νίκαιας;

Φρονεί η Επιτροπή ότι η χρησιμοποίηση ζώων για ψυχαγωγικούς σκοπούς, υπό το πρόσχημα των πολιτιστικών ανταλλαγών, μπορεί ακόμα να συμβαίνει στην εποχή μας;

Ποιές πόλεις/περιφέρειας συμμετέχουν στο σχέδιο «Μινώταυρος»;

Απάντηση του κ. Barnier εξ ονόματος της Επιτροπής

(24 Ιουλίου 2003)

Η κοινοτική πρωτοβουλία Interreg IIIC έχει ως στόχο την ενθάρρυνση της διαπεριφερειακής συνεργασίας μεταξύ εδαφικών γεωγραφικών ενοτήτων (περιφερειακών και τοπικών) στο σύνολο του εδάφους της Ένωσης. Χρηματοδοτείται από το Ευρωπαϊκό ταμείο περιφερειακής ανάπτυξης (ΕΤΠΑ) και συγχρηματοδοτείται από τους εθνικούς εταίρους κάθε έργου.

Το έργο Minotauro αποτελεί το αντικείμενο αίτησης κοινοτικής συγχρηματοδότησης, βάσει του Interreg IIIC, στο πλαίσιο διαγωνισμού που ολοκληρώθηκε στις 10 Ιανουαρίου έτους 2003, του οποίου η διαδικασία επιλογής δεν έχει ακόμη περατωθεί. Το εν λόγω έργο, ο υπεύθυνος για το οποίο είναι εγκαταστημένος στην Ισπανία, έχει υποβληθεί στο πρόγραμμα Interreg IIIC Sud. Συμμετέχουν εννέα εταίροι, προερχόμενοι από τέσσερα κράτη μέλη (Ελλάδα, Ισπανία, Γαλλία και Πορτογαλία). Οι εταίροι του έργου είναι τοπικές αρχές (δήμοι Cuéllar, San Sebastián, de los Reyes, Moura, Beziers, Ciudad Rodrigo, Segorbe, Ampuero, Soria και Λυχνοστάτη).

Με βάση πληροφορίες τις οποίες διαθέτει η Επιτροπή, οι επιχειρήσεις εκτέλεσης του έργου Minotauro δεν προτίθενται να χρηματοδοτήσουν απευθείας ταυρομαχικές δραστηριότητες αλλά μάλλον να δικτυώσουν τις πόλεις τους από άποψη πολιτιστική. Εξάλλου η πραγματοποίηση ταυρομαχικών δραστηριοτήτων δεν αναφέρεται στο φάκελο υποψηφιότητας που υποβλήθηκε.

Με τα θέματα τα συνδεόμενα με την προτεραιότητα και τη σκοπιμότητα συγκεκριμένων έργων πρέπει να απασχολούνται οι φορείς οι οποίοι σύμφωνα με το κοινοτικό δίκαιο και με βάση την αρχή της επικουρικότητας είναι αρμόδιοι για την ανάλυση, την αξιολόγηση και την επιλογή έργων προς χρηματοδότηση από τα διαρθρωτικά ταμεία: οι επιτροπές προγραμματισμού, οι οποίες συγκροτούνται από αντιπροσώπους κρατών μελών, οι περιφέρειες και άλλοι συναφείς οργανισμοί.

Εξάλλου η νομοθεσία για τις ταυρομαχικές δραστηριότητες υπάγεται στην αρμοδιότητα των κρατών μελών.

----

----

(2004/C 33 E/185)

ΓΡΑΠΤΗ ΕΡΩΤΗΣΗ Ε-1862/03

υποβολή: Erik Meijer (GUE/NGL) προς την Επιτροπή

(6 Ιουνίου 2003)

Θέμα:   Αντιφατικές πληροφορίες για τα χρηματοπιστωτικά αποτελέσματα και τις επιπτώσεις στο περιβάλλον και την υγεία από την επέκταση του αεροδρομίου της Σόφιας

Απάντηση του κ. Barnier εξ ονόματος της Επιτροπής

(4 Αυγούστου 2003)

Η Επιτροπή γνωρίζει την επιστολή της 24ης Απριλίου 2003 που υπέβαλαν εκπρόσωποι διαφόρων οργανώσεων της Βουλγαρίας σχετικά με το αναπτυξιακό σχέδιο του αεροδρομίου της Σόφια. Το μέλος της Επιτροπής που είναι αρμόδιο για την περιβαλλοντική πολιτική απάντησε στις 21 Μαΐου 2003 εξ ονόματος της Επιτροπής. Η γενική διεύθυνση περιφερειακής πολιτικής, που είναι αρμόδια για τη διαχείριση του χρηματοδοτικού μέσου ISPA, διαβίβασε πρόσθετες τεχνικές πληροφορίες στις 2 Ιουνίου 2003.

Ο δείκτης εσωτερικής ανταποδοτικότητας που είναι η αξιολόγηση των οικονομικών ροών, είναι ένας, μόνον, παράγοντας που πρέπει να λαμβάνεται υπόψη για την αξιολόγηση της βιωσιμότητας σχεδίων αυτού του τύπου. Επιπλέον, τα ευρύτερα οικονομικά οφέλη πρέπει να εξετάζονται σε πιο μακροπρόθεσμη βάση.

Η Επιτροπή είναι ικανοποιημένη από το γεγονός ότι στην περίπτωση αυτή η εκτίμηση περιβαλλοντικών επιπτώσεων (ΕΠΕ) πληρούσε τις απαιτήσεις του κανονισμού ISPA (4). H ΕΠΕ και οι συνδεόμενες με αυτή αποφάσεις που ενέκρινε το Υπουργείο Περιβάλλοντος και Υδάτων έκαναν σειρά συστάσεων για το μετριασμό των αρνητικών συνεπειών του τοπικού και ευρύτερου περιβάλλοντος. Το θέμα της προστασίας από τους θορύβους εξετάζεται με ιδιαίτερη προσοχή από τις αρχές του αεροδρομίου της Σόφια που ξεκίνησαν ένα σχέδιο για την προστασία από τους θορύβους καθώς και ένα σύστημα για την παρακολούθηση των θορύβων αεροπλοΐας και ένα σύστημα εντοπισμού πτήσεων.

Η Επιτροπή πληροφορείται ότι, βάσει του σχεδίου για την προστασία από τους θορύβους, θα ληφθούν μέτρα για την προστασία οικιών και άλλων κτιρίων που εμπίπτουν στην καθορισμένη ζώνη προστασίας. Όταν ο νέος διάδρομος του αεροδρομίου τεθεί σε λειτουργία και εφαρμοστεί το σύστημα παρακολούθησης του θορύβου, η κατάσταση θα επανεξεταστεί και θα ληφθούν πρόσθετα μέτρα, εφόσον χρειάζεται. Επιπλέον, οι αρχές του αεροδρομίου της Σόφια θα εγκαταστήσουν κέντρο ενημέρωσης που θα επιτρέπει στους κατοίκους που μένουν κοντά στο αεροδρόμιο να πληροφορούνται σχετικά με τα μέτρα που λαμβάνονται, τις διαδικασίες, τα δικαιώματά τους, τις διαφορετικές τεχνικές λύσεις, κλπ.

Τα θέματα που αφορούν τυχόν αποζημιώσεις για άτομα που αναγκάζονται να μετατοπιστούν εμπίπτουν μόνον στην εθνική νομοθεσία. Αυτό δεν αφορά την Επιτροπή.

Η Επιτροπή δεν θεωρεί ότι υφίσταται ασυνέπεια μεταξύ των προαναφερομένων και των απαντήσεων που δόθηκαν στις προηγούμενες γραπτές ερωτήσεις του κ. βουλευτή Ε-2037/02 και Ε-2038/02.

Το σχέδιο ανοικοδόμησης του αεροδρομίου της Σόφια αναλαμβάνεται στο πλαίσιο της συνολικής ανάπτυξης της οικονομίας της Βουλγαρίας και ευθυγραμμίζεται με τους στόχους της Ένωσης για συμβολή στη βελτίωση των υποδομών μεταφορών στις υποψήφιες χώρες. Βάσει των στοιχείων που διαθέτει η Επιτροπή, το σχέδιο συμμορφώνεται με συναφείς κανόνες της Κοινότητας.

Όσον αφορά περιβαλλοντικές ανησυχίες, η Επιτροπή επέμεινε ως προς το ότι πρέπει να ακολουθηθούν ορθές διαδικασίες από τις βουλγαρικές αρχές (π. χ. ο όρος σχετικά με την ΕΠΕ στο μνημόνιο χρηματοδότησης της ISPA). Επιπλέον, η Επιτροπή ενθάρρυνε τις βουλγαρικές αρχές να παράσχουν πλήρεις και τακτικές πληροφορίες για όλες τις περιβαλλοντικές πτυχές του σχεδίου, περιλαμβανομένων μέτρων που λαμβάνονται για την εφαρμογή των συστάσεων της ΕΠΕ και των αποφάσεων του Υπουργείου Περιβάλλοντος. Οι μη-κυβερνητικές οργανώσεις (ΜΚΟ) εκπροσωπούνται στην επιτροπή παρακολούθησης ISPA που συναντάται δύο φορές ετησίως στη Βουλγαρία για την εξέταση της προόδου που έχει σημειωθεί σε σχέδια που λαμβάνουν ενίσχυση. Η Επιτροπή συμμετέχει επίσης σε τακτικές, επίσημες ή ανεπίσημες συζητήσεις και διατηρεί αλληλογραφία με τις ΜΚ.

----

(1)ΕΕ L 73 της 14.3.1997, σελ. 5.

(2)ΕΕ C 28 Ε της 6.2.2003, σελ. 173.

(3)ΕΕ C 52 Ε της 6.3.2003, σελ. 123.

(4)  Κανονισμός του Συμβουλίου (ΕΚ) αριθ. 1267/1999 της 21ης Ιουνίου 1999 για τη θέσπιση μέσου προενταξιακών διαρθρωτικών πολιτικών, ΕΕ L 161 της 26.6.1999.

----

----

(2004/C 33 E/186)

ΓΡΑΠΤΗ ΕΡΩΤΗΣΗ Ε-1888/03

υποβολή: Emmanouil Bakopoulos (GUE/NGL) προς την Επιτροπή

(6 Ιουνίου 2003)

Θέμα:   Παγκόσμιες Αερομεταφορές

Σε δημοσίευμα αθηναϊκής εφημερίδας, η Επίτροπος κ. Ντε Παλάσιο φέρεται να έχει εκφράσει την άποψη ότι στην Ε. Ε. πρέπει να υπάρχουν μόνο 5 με 6 μεγάλες αεροπορικές εταιρίες ενώ σήμερα υπάρχουν 14 εθνικοί αερομεταφορείς στην Ευρωπαϊκή Ένωση.

Ερωτάται η Επιτροπή εάν η άποψη της κας. Ντε Παλάσιο είναι προσωπική ή συνιστά πολιτική της Ευρωπαϊκής Επιτροπής;. Στην περίπτωση αυτή τι προβλέψεις υπάρχουν για την αντιμετώπιση της ανεργίας στον κλάδο των αεροπορικών συγκοινωνιών;

Απάντηση της κας de Palacio εξ ονόματος της Επιτροπής

(14 Ιουλίου 2003)

Η Επιτροπή δεν έχει καμία πρόθεση να καθορίσει το πλήθος των αεροπορικών εταιρειών στην Ευρωπαϊκή Ένωση, διότι αυτό εξαρτάται από την αγορά η οποία έχει απελευθερωθεί πλήρως από το 1997. Το πλήθος των αεροπορικών εταιρειών που αναφέρεται παραπέμπει στη γνώμη που έχουν εκφράσει οι περισσότεροι εμπειρογνώμονες του κλάδου, γνώση την οποία απηχούν η Αντιπρόεδρος της Επιτροπής που είναι αρμόδια για τα θέματα μεταφορών και ενέργειας, καθώς και το σύνολο των μελών της Επιτροπής. Πλήθος αναλυτών συμφωνούν ότι η ευρωπαϊκή αγορά δεν μπορεί να αντέξει δεκαπέντε αεροπορικές εταιρείες που εκτελούν διηπειρωτικές πτήσεις και ότι ο κλάδος πρέπει να συμπτυχθεί, ιδίως όταν διανύει κρίση όπως συμβαίνει επί του παρόντος. Μετά τις επιθέσεις της 11ης Σεπτεμβρίου 2001 στις Ηνωμένες Πολιτείες της Αμερικής οι αερομεταφορές διανύουν μία άνευ προηγουμένου κρίση που επιτείνεται από σειρά αποσταθεροποιητικών συντελεστών (φόβοι για νέες τρομοκρατικές επιθέσεις, οι συγκρούσεις στο Αφγανιστάν και στο Ιράκ, η επιδημία του σοβαρού οξέος αναπνευστικού συνδρόμου (SRAS), και μάλιστα υπό γενικότερη οικονομική ύφεση. Η συγκέντρωση των πρωταγωνιστών του κλάδου προκειμένου να επιτύχουν την κρίσιμη μάζα και να βελτιώσουν την αποτελεσματικότητά τους και την οικονομική τους βιωσιμότητα στην αγορά αποτελεί φυσική εξέλιξη, δεδομένου ιδίως ότι οι περισσότεροι ευρωπαϊκοί αερομεταφορείς είναι πολύ μικρού μεγέθους σε σύγκριση με τους ανταγωνιστές τους σε διεθνές επίπεδο.

Η τάση αυτή δεν είναι ωστόσο αντίρροπη προς την ανάπτυξη, χάρη στην απελευθέρωση της δραστηριότητας των ευρωπαϊκών αεροπορικών εταιρειών που εκτελούν περιφερειακές πτήσεις στην Ευρώπη, είτε προς την ανάδυση νέων αερομεταφορέων (για παράδειγμα τις εταιρείες χαμηλού κόστους), που δημιουργούν νέες θέσεις απασχόλησης. Εν προκειμένω, πρέπει να επισημανθεί ότι πολλές νέες αεροπορικές εταιρείες έχουν εμφανισθεί τα τελευταία έτη και σημειώνουν εξαίρετα οικονομικά αποτελέσματα.

Η Επιτροπή προτίθεται να αφήσει τις αεροπορικές εταιρείες να αναπτυχθούν στο πλαίσιο της ανταγωνιστικής ευρωπαϊκής αγοράς. Η Επιτροπή, ως θεματοφύλακας των συνθηκών, θα επαγρυπνεί για να καταγγείλει κάθε παράνομη κρατική ενίσχυση που θα ήταν δυνατό να ευνοήσει ορισμένες αεροπορικές εταιρείες εις βάρος άλλων.

----

----

(2004/C 33 E/187)

ΓΡΑΠΤΗ ΕΡΩΤΗΣΗ Ρ-1889/03

υποβολή: Christopher Heaton-Harris (PPE-DE) προς την Επιτροπή

(27 Μαΐου 2003)

Θέμα:   Ευρωπαϊκή Στατιστική Υπηρεσία (Eurostat)

Θα μπορούσε η Επιτροπή να δώσει λεπτομέρειες για όλες τις εκθέσεις εσωτερικού ελέγχου της Eurostat που έλαβε από τον Σεπτέμβριο του 1999 μέχρι σήμερα;

Θα μπορούσε επίσης να αναφέρει σε γενικές γραμμές το περιεχόμενο των εν λόγω εγγράφων;

Απάντηση του κ. Solbes Mira Εξ ονόματος της Επιτροπής

(4 Σεπτεμβρίου 2003)

Στο πλαίσιο της παρακολούθησης του οικονομικού έτους 2001, και κατόπιν αιτήματος του Κοινοβουλίου, η Επιτροπή διαβίβασε στη γραμματεία της επιτροπής ελέγχου του προϋπολογισμού (Cocobu) στις 16 Μαΐου 2003 έξι εκθέσεις εσωτερικού ελέγχου που εκπονήθηκαν από την υπηρεσία εσωτερικού ελέγχου της Eurostat κατά την περίοδο 1999-2002, σύμφωνα με τους όρους που προβλέπονται από τη συμφωνία πλαίσιο σχετικά με τη διαβίβαση εμπιστευτικών εγγράφων στο Κοινοβούλιο. Στη συνέχεια, στις 20 Μαΐου 2003, διαβιβάστηκε επίσης μια εμπεριστατωμένη έκθεση σχετικά με τη συνέχεια που δόθηκε στις εκθέσεις εσωτερικού ελέγχου στη γραμματεία της Cocobu σύμφωνα με τις εν λόγω διατάξεις. Την 3η Ιουλίου 2003, και σύμφωνα με τους ίδιους όρους, η Επιτροπή διαβίβασε στον Πρόεδρο του Κοινοβουλίου την έκθεση ελέγχου με τίτλο «Εσωτερικός έλεγχος των χρηματοπιστωτικών συστημάτων για την Eurostat» που εκπονήθηκε από τη Γενική Διεύθυνση (ΓΔ) AUDIT στις 7 Ιουνίου 2000.

Η Επιτροπή, στις 9 Ιουλίου 2003, εξέτασε τις δύο εκθέσεις των υπηρεσιών της για την οικονομική διαχείριση και τον έλεγχο στην Eurostat. Η πρώτη είναι η οριστική ανάλυση από τη ΓΔ Budget των εκθέσεων οικονομικού ελέγχου που εκπονήθηκαν βάσει της αρμοδιότητας οικονομικού ελέγχου της Eurostat (LAC). H εν λόγω έκθεση είχε ζητηθεί από την Επιτροπή στις 21 Μαΐου 2003 και αναλύει τα συστήματα οικονομικής διαχείρισης και ελέγχου της Eurostat και τη συνέχεια που δόθηκε στις εκθέσεις εσωτερικού ελέγχου με την προοπτική της συμμόρφωσης με το δημοσιονομικό κανονισμό. Η εν λόγω έκθεση διαβιβάστηκε στην Cocobu στις 11 Ιουλίου 2003. Η δεύτερη έκθεση είναι η ενδιάμεση έκθεση που εκπονήθηκε από την υπηρεσία εσωτερικού ελέγχου (SAI) βάσει εντολής που έδωσε το Σώμα στις 11 Ιουνίου 2003. Η έκθεση του SAI διαβιβάστηκε στην Ευρωπαϊκή Υπηρεσία για την καταπολέμηση της απάτης (OLAF).

Τέλος, η Eurostat πολύ πρόσφατα (8 Ιουλίου 2003) ολοκλήρωσε μια ανάλυση ορισμένων πτυχών που αφορούν το πρόγραμμα Sup Com. Η εν λόγω έκθεση διαβιβάστηκε στην OLAF στις 22 Ιουλίου 2003 σύμφωνα με το άρθρο 7, παράγραφος 1 του κανονισμού 1073/1999.

Η Επιτροπή επιθυμεί συν τοις άλλοις να τονίσει ότι ορισμένες εκθέσεις οικονομικού ελέγχου αποτελούν το αντικείμενο ερευνών εκ μέρους της OLAF. Επιπλέον, ορισμένες από τις εν λόγω εκθέσεις συμπεριλαμβάνονται σε φακέλους που διαβίβασε η OLAF στις δικαστικές αρχές του Λουξεμβούργου ή στην Εισαγγελία Πρωτοδικών του Παρισιού (Parquet de la République auprès du Tribunal de Grande Instance de Paris). H Επιτροπή επιδιώκει να εξασφαλίσει την προστασία των διενεργούμενων ερευνών.

----

----

(2004/C 33 E/188)

ΓΡΑΠΤΗ ΕΡΩΤΗΣΗ Ε-1898/03

υποβολή: Jillian Evans (Verts/ALE) προς την Επιτροπή

(6 Ιουνίου 2003)

Θέμα:   Δελφίνια σε αιχμαλωσία

Ασχέτως των διαστάσεων των δεξαμενών που χρησιμοποιούνται για τα αιχμάλωτα δελφίνια, τα ζώα αυτά δεν μπορούν να έχουν τη δίαιτα, τις φροντίδες, και το περιβάλλον που αρμόζει στη φύση τους, στις ανάγκες της φυσιολογίας τους και στην κατάσταση της υγείας τους, ούτε και στο στάδιο ανάπτυξής τους, της προσαρμογής τους ή της εξημέρωσής τους. Συχνά υποχρεώνονται να ζουν και να αναπαράγονται υπό συνθήκες τελείως ξένες με το ένστικτό τους. Αυτό, με λίγα λόγια, φαίνεται ότι παραβαίνει την υφιστάμενη νομοθεσία σχετικά με την προστασία των ζώων.

Το δελφίνι είναι ένα ιδιαίτερα έξυπνο ζώο και, λαμβάνοντας υπόψη τις βιολογικές ιδιαιτερότητες αυτού του είδους, πρέπει να εφαρμοσθεί νέο νομικό πλαίσιο για την εξασφάλιση της προστασίας και της ευζωίας του.

Τι προτίθεται να πράξει η Επιτροπή για να εξασφαλισθεί ότι:

Απάντηση της κ. Wallström εξ ονόματος της Επιτροπής

(26 Ιουνίου 2003)

Η Επιτροπή γνωρίζει ότι τα δελφίνια είναι ιδιαίτερα ευφυή ζώα και επιδεικνύουν κοινωνική συμπεριφορά. Εντούτοις, η έγκριση για την κατασκευή νέων δελφιναρίων και η επιθεώρηση των υφιστάμενων δελφιναρίων παραμένει στην αρμοδιότητα των κρατών μελών.

Ωστόσο, λήφθηκε σειρά μέτρων σε κοινοτικό επίπεδο για την προστασία των δελφινιών. Η Επιτροπή θεωρεί ότι η σωστή εφαρμογή αυτών των μέτρων μπορεί να διασφαλίσει σε ικανοποιητικό βαθμό τη διατήρηση και την προστασία του είδους.

Η αιχμαλωσία των δελφινιών σε ευρωπαϊκές θάλασσες απαγορεύεται σύμφωνα με την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1).

Ο κανονισμός (ΕΚ) αριθ. 338/97 του Συμβουλίου, της 9ης Δεκεμβρίου 1996 για την προστασία των ειδών άγριας πανίδας και χλωρίδας με τον έλεγχο του εμπορίου τους (2) περιέχει σχετικές διατάξεις για την προστασία των ειδών. Με τον κανονισμό εφαρμόζεται στην Ένωση η σύμβαση για το διεθνές εμπόριο απειλούμενων ειδών άγριας πανίδας και χλωρίδας (CITES). Τα δελφίνια περιλαμβάνονται στο παράρτημα Α του κανονισμού (ΕΚ) αριθ. 338/97 του Συμβουλίου (όπου καταχωρίζονται τα απειλούμενα με εξαφάνιση είδη), πράγμα που σημαίνει ότι τα άγρια δελφίνια προστατεύονται σε σημαντικό βαθμό και δεν επιτρέπεται η εισαγωγή ή χρήση τους για κυρίως εμπορικούς σκοπούς. Ωστόσο, το άρθρο 8 παράγραφος 3 του κανονισμού ορίζει τις περιορισμένες και ειδικές παρεκκλίσεις για την εν λόγω γενική απαγόρευση που μπορούν να εφαρμοστούν σε δελφινάρια και ζωολογικούς κήπους. Κατά συνέπεια, οι αιτήσεις για την εισαγωγή δελφινιών στην Ένωση πρέπει να εξεταστούν κατά περίπτωση το διαχειριστικό όργανο και τις επιστημονικές αρχές του κράτους μέλους προορισμού. Επιπλέον, το άρθρο 4 του κανονισμού προβλέπει ότι η εισαγωγή μπορεί να πραγματοποιηθεί μόνο εφόσον η αρμόδια επιστημονική αρχή του κράτους μέλους βεβαιωθεί ότι ο χώρος στέγασης που προβλέπεται στον τόπο προορισμού του ζώντος ζώου είναι κατάλληλα εξοπλισμένος για τη διατήρηση του ζώου και για την παροχή φροντίδων σε αυτό. Το έτος 2001, η Επιτροπή ζήτησε συγκεκριμένα από τις επιστημονικές αρχές των κρατών μελών να διασφαλίσουν την πλήρη εφαρμογή των διατάξεων αυτών όσον αφορά κάθε προτεινόμενη εισαγωγή δελφινιών.

Η οδηγία 1999/22/ΕΚ του Συμβουλίου, της 29ης Μαρτίου 1999, για τη διατήρηση αγρίων ζώων στους ζωολογικούς κήπους (3) επιβάλει σειρά μέτρων για την προστασία και τη διατήρηση των ζώων στους ζωολογικούς κήπους. Τα μέτρα αυτά περιλαμβάνουν: κατάλληλες εγκαταστάσεις για τα ζώα, υψηλό επίπεδο ζωοτεχνίας με ανεπτυγμένο πρόγραμμα προληπτικής και θεραπευτικής κτηνιατρικής αγωγής και διατροφής, καθώς επίσης κατάρτιση του προσωπικού και εκπαίδευση των επισκεπτών. Τα κράτη μέλη πρέπει να θεσπίσουν μέτρα προκειμένου να διασφαλίσουν ότι όλοι οι ζωολογικοί κήποι εφαρμόζουν συνθήκες διαβίωσης των ζώων που να ικανοποιούν τις βιολογικές απαιτήσεις των διαφόρων ειδών και τις απαιτήσεις όσον αφορά τη διατήρησή τους, μεταξύ άλλων, προβλέποντας ειδικό για το κάθε είδος εμπλουτισμό των χώρων εγκλεισμού τους. Άδεια πρέπει να εκδίδεται μόνο για ζωολογικούς κήπους που εφαρμόζουν τα μέτρα αυτά και απαιτείται από τις αρμόδιες αρχές των κρατών μελών να πραγματοποιούν τακτικές επιθεωρήσεις προκειμένου να εξακριβώνουν την τήρηση των εν λόγω μέτρων.

----

(1)ΕΕ L 206 της 22.7.1992.

(2)ΕΕ L 61 της 3.3.1997.

(3)ΕΕ L 94 της 9.4.1999.

----

----

(2004/C 33 E/189)

ΓΡΑΠΤΗ ΕΡΩΤΗΣΗ Ε-1901/03

υποβολή: Carlos Ripoll y Martínez de Bedoya (PPE-DE) προς την Επιτροπή

(11 Ιουνίου 2003)

Θέμα:   Μεταποιημένες ντομάτες

Πληροφορήθηκα ότι η ελληνική κυβέρνηση χρησιμοποίησε κρατικά κονδύλια για να στηρίξει τους παραγωγούς μεταποιημένων ντοματών στην κωμόπολη της Γαστούνης του Νομού Ηλείας το 2001, παρά την απόφαση της ΕΕ να μην χορηγηθούν επιδοτήσεις.

Γνωρίζει η Επιτροπή αυτές τις πληρωμές επιδοτήσεων;

Υπέβαλε η ελληνική κυβέρνηση επισήμως αίτηση εξαιρέσεως στην Επιτροπή;

Απάντηση του κ. Fischler εξ ονόματος της Επιτροπής

(28 Ιουλίου 2003)

Οι ελληνικές αρχές δεν κοινοποίησαν επίσημα στην Επιτροπή καμία κρατική ενίσχυση σχετικά με το ερώτημα που θέτει το Αξιότιμο Μέλος του Ευρωπαϊκού Κοινοβουλίου.

Οι κοινοτικές ενισχύσεις για τις ντομάτες που προορίζονται για μεταποίηση, προβλέπονται στον κανονισμό (ΕΚ) αριθ. 2201/96 του Συμβουλίου της 28ης Οκτωβρίου 1996 για την κοινή οργάνωση των αγορών στον τομέα των μεταποιημένων οπωροκηπευτικών (1), με τον οποίο καθιερώνεται σύστημα ενισχύσεων για τις οργανώσεις παραγωγών που παραδίδουν τις ντομάτες που έχουν συλλεγεί στην Κοινότητα σε εγκεκριμένους μεταποιητές. Το καθεστώς αυτό ενίσχυσης στηρίζεται σε συμφωνίες μεταξύ, αφενός των παραγωγών που έχουν οργανωθεί σε οργάνωση παραγωγών, η οποία αναγνωρίζεται με βάση τον κανονισμό (ΕΚ) αριθ. 2200/96 της 28ης Οκτωβρίου 1996 για την κοινή οργάνωση της αγοράς οπωροκηπευτικών (1) και αφετέρου μεταποιητών που έχουν λάβει έγκριση από τις αρμόδιες αρχές. Η ενίσχυση χορηγείται στις οργανώσεις παραγωγών, οι οποίες με τη σειρά τους την καταβάλλουν στα μέλη τους. Η αναγνώριση των οργανώσεων παραγωγών αποτελεί αρμοδιότητα των κρατών μελών, τα οποία με βάση τους κανονισμούς που αναφέρθηκαν παραπάνω, καθορίζουν σειρά κριτηρίων στα οποία θα πρέπει να ανταποκρίνονται οι οργανώσεις παραγωγών προκειμένου να δικαιούνται να λάβουν κοινοτική ενίσχυση.

Η οργάνωση παραγωγών που αναφέρεται στην ερώτηση που έθεσε το Αξιότιμο Μέλος του Ευρωπαϊκού Κοινοβουλίου (Γ. Σ. Γαστούνης) αναγνωρίστηκε καταρχάς από τις ελληνικές αρχές, αλλά σε μεταγενέστερο στάδιο, οι ελληνικές αρχές πληροφόρησαν την Επιτροπή πως η οργάνωση παραγωγών δεν ανταποκρινόταν στα ελάχιστα κριτήρια για την αναγνώριση. Η συναγωγή των απαραίτητων συμπερασμάτων από το γεγονός αυτό ανήκει καταρχάς στις ελληνικές αρχές.

Σε κοινοτικό επίπεδο θα πρέπει να εξεταστούν οι οικονομικές επιπτώσεις για το κράτος μέλος από τη μη συμμόρφωση με τους όρους, ιδιαίτερα όσον αφορά τις πληρωμές από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) προς το ελληνικό κράτος, στα πλαίσια της διαδικασίας εκκαθάρισης των λογαριασμών.

Η Επιτροπή ευχαριστεί το Αξιότιμο Μέλος του Ευρωπαϊκού Κοινοβουλίου για την παρασχεθείσα πληροφορία. Με βάση την ερώτησή του, η Επιτροπή ήλθε ήδη σε επαφή με τις ελληνικές αρχές προκειμένου να βεβαιώσει κατά πόσον χορηγήθηκε κάποιου είδους εθνική κρατική ενίσχυση στην εν λόγω οργάνωση παραγωγών. Η Επιτροπή θα τηρήσει το Αξιότιμο Μέλος του Ευρωπαϊκού Κοινοβουλίου ενήμερο για το αποτέλεσμα επί του θέματος αυτού.

----

(1)ΕΕ L 297 της 21.11.1996.

----

----

(2004/C 33 E/190)

ΓΡΑΠΤΗ ΕΡΩΤΗΣΗ Ε-1905/03

υποβολή: Stavros Xarchakos (PPE-DE) προς την Επιτροπή

(11 Ιουνίου 2003)

Θέμα:   Διαφημιστικά μηνύματα στην Ελλάδα για το «Κ. Π. Σ. 2008»

Σε ζώνες μεγάλης θεαματικότητας της ελληνικής τηλεόρασης (π. χ. πριν ή κατά τη διάρκεια των δελτίων ειδήσεων) προβάλλονται τον τελευταίο καιρό διαφημίσεις για το «Κοινοτικό Πλαίσιο Στήριξης 2008».

Οι διαφημίσεις αυτές έχουν καθαρά προπαγανδιστικό περιεχόμενο και προβάλλουν τις κυβερνητικές «επιτυχίες» στην παιδεία, την οικονομία κ.λπ., ενώ μόνο παρεμπιπτόντως υπάρχει αναφορά και στην καθοριστική κοινοτική συμμετοχή στην χρηματοδότησή τους.

Γνωρίζει η Επιτροπή ποιο ακριβώς είναι το κόστος των διαφημίσεων για το «Κ. Π. Σ. 2008»; Από ποια κοινοτικά κονδύλια καλύπτεται; Γνωρίζει η Επιτροπή το περιεχόμενό τους; 'Εχει δοθεί άδεια της Επιτροπής για την πληρωμή διαφημιστικών μηνυμάτων και μάλιστα σε ώρες μεγάλης θεαματικότητας; Μπορεί να συνεχίζεται η προβολή τέτοιων προπαγανδιστικών διαφημίσεων όταν πλησιάζουν οι εθνικές εκλογές στην Ελλάδα;

Απάντηση του κ. Barnier εξ ονόματος της Επιτροπής

(5 Αυγούστου 2003)

Η πραγματοποίηση εκστρατειών πληροφόρησης για την Ευρωπαϊκή περιφερειακή πολιτική αποτελεί αποκεντρωμένη αρμοδιότητα που έχει ανατεθεί στις αρχές των κρατών μελών με βάση την αρχή της επικουρικότητας. Το κράτος μέλος οφείλει να προσδιορίσει τον καταλληλότερο τρόπο πληροφόρησης του κοινού με ταυτόχρονο σεβασμό των διατάξεων του κανονισμού (ΕΚ) αριθ. 1159/2000 (1) και των διατάξεων του Κοινοτικού Πλαισίου Στήριξης (ΚΠΣ). Το αξιότιμο Μέλος του Κοινοβουλίου παρακαλείται να σημειώσει πως οι διατάξεις αυτές απαιτούν επίσης την διακοπή των δράσεων δημοσιότητας δύο μήνες πριν την ημερομηνία κάθε είδους εκλογών. Η Επιτροπή δεν διαθέτει πληροφορίες που να υποδεικνύουν πως έγινε κατάχρηση των Κοινοτικών κονδυλίων στην Ελλάδα για την εκστρατεία πληροφόρησης.

Δεν είναι δυνατό να πραγματοποιηθεί αξιολόγηση του συνολικού ποσού των πόρων που θα κινητοποιηθούν για δημοσιότητα και πληροφόρηση στην Ελλάδα κατά τη διάρκεια του τρίτου ΚΠΣ, δεδομένου ότι αυτές εντάσσονται στις συνολικές πιστώσεις τεχνικής βοήθειας και δεν προσδιορίζονται ξεχωριστά στο πλαίσιο των εν λόγω πιστώσεων.

----

(1)  Κανονισμός (ΕΚ) αριθ. 1159/2000 της Επιτροπής, της 30ής Μαΐου 2000, για τις δράσης πληροφόρησης και δημοσιότητας που πρέπει να αναλαμβάνουν τα κράτη μέλη σχετικά με τις παρεμβάσεις των διαρθρωτικών ταμείων, ΕΕ L 130 της 31.5.2000.

----

----

(2004/C 33 E/191)

ΓΡΑΠΤΗ ΕΡΩΤΗΣΗ Ε-1908/03

υποβολή: Eija-Riitta Korhola (PPE-DE) προς την Επιτροπή

(11 Ιουνίου 2003)

Θέμα:   Καθυστερημένη καταβολή ενισχύσεων σε αναπτυξιακά σχέδια

Το Φεβρουάριο του 2003, εγκρίθηκε η χορήγηση, εκ μέρους ενός τοπικού κέντρου εργατικού δυναμικού και εμπορίου στη Φιλανδία, ενίσχυσης σε σχέδιο για την ανάπτυξη του περιβάλλοντος συγκεκριμένης δραστηριότητας. Ωστόσο, οι υπεύθυνοι του σχεδίου επισήμαναν ότι το σχέδιο δεν θα λάβει την προβλεπόμενη ενίσχυση πριν από το Δεκέμβριο του 2003.

Πόσος χρόνος απαιτείται κατά μέσο όρο για την καταβολή των ενισχύσεων σε σχέδια χρηματοδοτούμενα από την ΕΕ;

Για ποιο λόγο καθυστερούν οι πληρωμές μετά την έγκριση των ενισχύσεων; Η καθυστέρηση οφείλεται στη βραδύτητα των διοικήσεων των κρατών μελών ή στις νομοθετικές διατάξεις της ΕΕ;

Υπό το φως των πληροφοριών που έχουν παράσχει τα κράτη μέλη, πόσο σοβαρό πρόβλημα συνιστούν οι καθυστερήσεις για τα χρηματοδοτούμενα από την ΕΕ σχέδια;

Πώς θα μπορούσε να επισπευσθεί η έγκριση και η καταβολή των ενισχύσεων;

Απάντηση του κ. Barnier εξ ονόματος της Επιτροπής

(17 Ιουλίου 2003)

Σύμφωνα με την αρχή της επικουρικότητας, στα θέματα περιφερειακής ανάπτυξης η Επιτροπή έρχεται σε επαφή και συνεννοείται με τα κράτη μέλη και όχι με τους τελικούς δικαιούχους. Συνεπώς, η Επιτροπή συνιστά στο Αξιότιμο Μέλος του Κοινοβουλίου, προκειμένου να λάβει συμπληρωματικές πληροφορίες, να απευθυνθεί στην αρχή διαχείρισης ή στην αρχή πληρωμής του υπόψη προγράμματος στη Φινλανδία.

Καθώς η διαχείριση των σχεδίων είναι αποκεντρωμένη, η Επιτροπή δεν διαθέτει στατιστικά στοιχεία σχετικά με το χρονικό διάστημα που μεσολαβεί σήμερα μεταξύ μιας αποφάσεως χρηματοδοτήσεως σε ένα κράτος μέλος και της πρώτης επιστροφής δαπανών που εισπράττεται από το δικαιούχο. Ωστόσο, διευκολύνει την έναρξη υλοποίησης ενός προγράμματος, χορηγώντας του μια ταμειακή προκαταβολή μόλις ληφθεί η εκ μέρους της απόφαση συγχρηματοδότησης για το σύνολο του προγράμματος. Η προκαταβολή αυτή ανέρχεται στο 7 % του ποσού του προγράμματος στο πλαίσιο της ρύθμισης για το διάστημα 2000-2006. Τα φινλανδικά προγράμματα εγκρίθηκαν από την Επιτροπή, με εξαίρεση ορισμένα πιλοτικά σχέδια, το 2000 ή το 2001. Συνεπώς, ήδη από την ημερομηνία αυτή η εθνική αρχή διαθέτει την προκαταβολή ύψους 7 % για τη χρηματοδότηση του κοινοτικού μέρους του σχεδίου στο οποίο αναφέρεται το Αξιότιμο Μέλος του Κοινοβουλίου, χωρίς αναμονή της επιστροφής των δαπανών που όντως πραγματοποιήθηκαν.

Πέραν αυτής της προκαταβολής, η Επιτροπή επιστρέφει χρήματα στο κράτος μέλος αποκλειστικά βάσει των όντως πραγματοποιηθεισών δαπανών (1). Οι προθεσμίες πληρωμής, για την τρέχουσα περίοδο προγραμματισμού, εντός της Γενικής Διευθύνσεως που είναι επιφορτισμένη με την περιφερειακή πολιτική, είναι, από τις αρχές του έτους 2003, 37 ημέρες. Ακόμη και αν οι προθεσμίες αυτές δεν μπορούν λοιπόν να θεωρηθούν ως υπερβολικές προθεσμίες πληρωμής (2), η Επιτροπή επιζητεί συνεχώς να βελτιώνει τις εσωτερικές διαδικασίες της, μεριμνώντας για αποτελεσματικότητα και απλούστευση. Η Επιτροπή ενέκρινε, στις 25 Απριλίου 2003, μια δεκάδα μέτρων, σε μια ανακοίνωσή της για την απλούστευση, τη σαφήνεια, το συντονισμό και την ελαστικότητα της διαχείρισης.

Η διοικητική βραδύτητα στην οποία αναφέρεται το Αξιότιμο Μέλος του Κοινοβουλίου δεν μπορεί συνεπώς να θεωρηθεί ως συνέπεια των διατάξεων των Διαρθρωτικών Ταμείων. Το άρθρο 34 παράγραφος 1 του κανονισμού (ΕΚ) αριθ. 1260/99 αναφέρει ότι η εθνική διαχειριστική αρχή «ενεργεί σε πλήρη συμμόρφωση προς τα θεσμικά, νομοθετικά και χρηματοπιστωτικά συστήματα του ενδιαφερομένου κράτους μέλους». Ο κανονισμός (ΕΚ) αριθ. 438/2001 της Επιτροπής, της 2ας Μαρτίου 2001, που καθορίζει τις λεπτομέρειες εφαρμογής του κανονισμού (ΕΚ) αριθ. 1260/1999 (3) προβλέπει, στο άρθρο 3, ότι τα συστήματα διαχείρισης και ελέγχου που εφαρμόζουν τα κράτη μέλη έχουν σχεδιαστεί τηρουμένης της αναλογικότητας σε σχέση με το ύψος της υπό διαχείριση χρηματοδότησης.

----

(1)  Σύμφωνα με το άρθρο 32 παράγραφος 2 του κανονισμού (ΕΚ) αριθ. 1260/99 του Συμβουλίου, της 21ης Ιουνίου 1999 περί γενικών διατάξεων για τα Διαρθρωτικά Ταμεία, ΕΕ L 161 της 26.6.1999.

(2)  Το άρθρο 32 παράγραφος 1 του κανονισμού (ΕΚ) αριθ. 1260/99 της 21.06.1999 αναφέρει ότι «η Επιτροπή πραγματοποιεί τις ενδιάμεσες πληρωμές εντός προθεσμίας που δεν υπερβαίνει τους δύο μήνες από τη λήξη παραδεκτής αίτησης πληρωμής».

(3)ΕΕ L 63 της 3.3.2001.

----

----

(2004/C 33 E/192)

ΓΡΑΠΤΗ ΕΡΩΤΗΣΗ Ρ-1909/03

υποβολή: Michl Ebner (PPE-DE) προς την Επιτροπή

(2 Ιουνίου 2003)

Θέμα:   Natura 2000

Θεωρεί άραγε η Επιτροπή ότι η αυστηρή πολιτική, που η Φλαμανδική Περιφέρεια ακολουθεί όσον αφορά περιοχές που καλύπτονται από το πρόγραμμα Natura 2000 και υπάγονται στο Φλαμανδικό Οικολογικό Δίκτυο (VEN), συμβιβάζεται με τις διατάξεις της Οδηγίας Natura 2000;

Πράγματι, η φλαμανδική πολιτική βασίζεται σε σειρά διατάξεων επιβολής κανόνων και απαγορεύσεων, οι οποίες αφενός δεν προβλέπουν επαρκείς και κατάλληλες αποζημιώσεις, και, αφετέρου, δεν λαμβάνουν υπόψη κοινωνιο-οικονομικές λειτουργίες.

Η δημιουργία δύο παράλληλων δικτυακών διαρθρώσεων στην Φλάνδρα — μιας φλαμανδικής και μιας ευρωπαϊκής — προκαλεί περιττή σύγχυση και προβλήματα. Στην πράξη διαπιστώνεται ότι η μεγάλη πλειοψηφία των περιοχών καλύπτονται από το VEN και το IVON (Ολοκληρωμένο Δίκτυο Σύνδεσης και Υποστήριξης) ή από τις Ζώνες Διασύνδεσης Φυσικών Περιοχών. Οι φλαμανδικές αρχές φρόντισαν, κατά την αναπροσαρμογή του Διατάγματος για την Φύση στο τέλος του 1997, για την όσο το δυνατόν μεγαλύτερη αλληλοεπικάλυψη των δύο ειδών περιοχών. Δικαιολογείται άραγε η εφαρμογή δύο διαφορετικών μορφών πολιτικής σε περιοχές όπου υφίσταται αλληλοεπικάλυψη;

Ως αποτέλεσμα των προαναφερθέντων, η σύγχυση που δημιουργείται στους Φλαμανδούς πολίτες είναι μεγάλη όπως και η δυσαρέσκεια του πληθυσμού της υπαίθρου ο οποίος ταυτίζει το πρόγραμμα Natura 2000 με την «κηδεμονική» πολιτική που οι φλαμανδικές αρχές ακολουθούν στο πλαίσιο του VEN.

Μπορεί η Επιτροπή να ανακοινώσει κατά πόσο θεωρεί ότι η φλαμανδική πολιτική στον τομέα των οικολογικών δικτύων συμβιβάζεται με τις διατάξεις της οδηγίας Natura 2000;

Απάντηση της κας Wallström εξ ονόματος της Επιτροπής

(2 Ιουλίου 2003)

Τόσο η Οδηγία 92/43/ΕΟΚ του Συμβουλίου της 21ης Μαΐου 1992 περί διατηρήσεως των φυσικών οικοτόπων (ενδιαιτημάτων) καθως και της άγριας πανίδας και χλωρίδας (1) («Οδηγία για τα ενδιαιτήματα») όσο και η Οδηγία 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγριών πτηνών (2) («Οδηγία για τα πτηνά») αποβλέπουν στην εξασφάλιση της διατήρησης των φυσικών ενδιαιτημάτων και ειδών σε ευρωπαϊκό επίπεδο. Η σύσταση του «Natura 2000», ενός συνεκτικού ευρωπαϊκού οικολογικού δικτύου ειδικών ζωνών διατήρησης, αποτελεί ένα σημαντικό μέσο επίτευξης του ως άνω στόχου.

Εθνικά ή περιφερειακά δίκτυα προστατευόμενων ζωνών, όπως είναι το Φλαμανδικό Περιβαλλοντικό Δίκτυο, αποτελούν σημαντικά συμπληρώματα του ευρωπαϊκού δικτύου «Natura 2000», δεδομένου ότι επιτρέπουν την ενσωμάτωση περισσότερων τοπικών και περιφερειακών συνιστωσών της διατήρησης της φύσεως. Ούτε η «Οδηγία για τα ενδιαιτήματα» ούτε και η «Οδηγία για τα πτηνά» προβλέπουν περιορισμούς για την εκ μέρους των κρατών μελών θέσπιση αυστηρότερων προστατευτικών μέτρων απ'ό,τι προβλέπονται στις εν λόγω Οδηγίες.

Οι διατάξεις της Οδηγίας για τα Ενδιαιτήματα καθιστούν, σαφώς, υπεύθυνα τα κράτη μέλη για τη διαχείριση των τόπων Natura 2000. Η ευθύνη διαχείρισης των περιφερειακών και εθνικών δικτύων αποτελεί, a fortiori, ζήτημα εθνικής ή περιφερειακής αρμοδιότητας.

----

(1)ΕΕ L 206 της 22.7.1992.

(2)ΕΕ L 103 της 25.4.1979.

----

----

(2004/C 33 E/193)

ΓΡΑΠΤΗ ΕΡΩΤΗΣΗ Ρ-1934/03

υποβολή: Marie Isler Béguin (Verts/ALE) προς την Επιτροπή

(5 Ιουνίου 2003)

Θέμα:   Οι προοπτικές του LIFE

Η Γενική Διεύθυνση Περιβάλλοντος δημοσίευσε πρόσφατα στην ιστοσελίδα της (1) την τελική έκθεση της ομάδας εργασίας για τη χρηματοδότηση του δικτύου Natura 2000 (άρθρο 8 της οδηγίας «Οικότοποι»). Η εκτίμηση του κόστους μπορεί να τελειοποιηθεί, αλλά οι γενικές θεσμικές γραμμές καθορίστηκαν με την αίτηση κατανομής του κόστους, μετά το 2006, μεταξύ των διαφόρων κοινοτικών πολιτικών (ΕΤΠΑ, ΕΓΤΠΕ ...) και ενός ειδικού χρηματοδοτικού μέσου. Είναι ανάγκη ο προβληματισμός αυτός να συμπεριληφθεί στα διάφορα πλαίσια που προβλέπονται για το σκοπό αυτό, και ειδικότερα στο πλαίσιο των μεγάλων πολιτικών και δημοσιονομικών αναθεωρήσεων που μελετάται να γίνουν μετά το 2006.

Αντίθετα, η έκθεση αυτή θέτει κατά τρόπο σαφέστατο το πρόβλημα της σύνδεσης του σημερινού χρηματοδοτικού μέσου LIFE, που λήγει το 2004, και των συμπερασμάτων του προβληματισμού σχετικά με το Natura 2000, τα οποία θα τεθούν σε εφαρμογή μετά το 2006. Σήμερα το LIFE-Natura είναι το μόνο κοινοτικό χρηματοδοτικό μέσο που αφιερώνεται αποκλειστικά σε έναν από τους στόχους του 6ου προγράμματος περιβαλλοντικής δράσης: τη διακοπή της παρακμής της βιοποικιλότητας στην Ένωση έως το 2010.

Έχοντας υπόψη τις αναγκαίες θεσμικές προθεσμίες για τη θέσπιση ενός νέου κανονισμού, θα ήταν σκόπιμη η πρόταση κειμένου από τις υπηρεσίες της Επιτροπής να γίνει το αργότερο στις αρχές Σεπτεμβρίου του 2003. Μια μεταγενέστερη ημερομηνία δεν θα επέτρεπε την επιλογή νέων σχεδίων το 2005, όπως ήδη έγινε το 2000 μεταξύ LIFE II και LIFE III. Στο χώρο όσων αγωνίζονται για την προστασία της φύσης, υπάρχει έντονος ο φόβος απλώς να εγκαταλειφθεί το μέσον. Πράγματι, από πολλές πρόσφατες συνεδριάσεις σχετικά με το Natura 2000 έχουν δημιουργηθεί αμφιβολίες για τη βούληση της Επιτροπής να συνεχίσει βραχυπρόθεσμα τη χρηματοδοτική πολιτική της με το LIFE-Natura.

Ποια είναι τα σχέδια της Ευρωπαϊκής Επιτροπής για το θέμα αυτό;

Η ανανέωση ως έχει του σημερινού κανονισμού για περίοδο δύο ετών είναι μια επιλογή που εξετάζεται;

Απάντηση της κυρίας Wallström εξ ονόματος της Επιτροπής

(9 Ιουλίου 2003)

Η Επιτροπή έχει επίγνωση της σπουδαιότητας του υποστηρικτικού ρόλου που διαδραματίζει το πρόγραμμα LIFE στην κοινοτική πολιτική διατήρησης της φύσης.

Δεδομένου ότι δεν θα υπάρξουν νεότερες χρηματοδοτικές προοπτικές πριν το 2007, μελετάται το ενδεχόμενο να υποβληθεί μια πρόταση παράτασης του προγράμματος LIFE για τρία χρόνια σε νέα μορφή. Στόχος είναι να καλυφθεί το κενό της συγχρηματοδότησης από το 2004 μέχρι το 2007.

Μια τέτοια πρόταση θα πρέπει να εγκριθεί γρήγορα από το Κοινοβούλιο και το Συμβούλιο ώστε να μη διακοπεί το σημερινό χρηματοδοτικό σχήμα.

----

(1)  http://europa.eu.int/comm/environment/nature/natura_articles.htm.

----

----

(2004/C 33 E/194)

ΓΡΑΠΤΗ ΕΡΩΤΗΣΗ Ε-1938/03

υποβολή: Catherine Stihler (PSE) προς την Επιτροπή

(13 Ιουνίου 2003)

Θέμα:   Παράνομη απασχόληση στον αλιευτικό τομέα

Σύμφωνα με πρόσφατες αναφορές, το 50 % σχεδόν των εργατών που απασχολούνται στις μονάδες μεταποίησης ιχθύων στο Ηνωμένο Βασίλειο τελούν υπό καθεστώς παράνομης απασχόλησης. Ορισμένοι εξ αυτών υπομένουν άθλιες συνθήκες εργασίας κάνοντας διπλές βάρδιες και εργαζόμενοι επτά ημέρες την εβδομάδα με αμοιβή κάτω του κατώτατου συμφωνηθέντος ημερομισθίου. Το Υπουργείο Εργασίας και Συντάξεων του HB και η αστυνομία ανακάλυψαν κατά τη διάρκεια προσφάτων ξαφνικών εφόδων ότι οι μισοί από τους εργαζόμενους στην αφαίρεση των εντέρων, τον τεμαχισμό και τη συσκευασία των ιχθύων είναι αλλοδαποί και ότι το ένα τρίτο εξ αυτών εισήλθαν παράνομα στην χώρα.

Τι μέτρα προτείνει η Επιτροπή για την προστασία αυτών των εργαζομένων; 'Εχει μήπως η Επιτροπή σχέδια για την επιβολή ρυθμίσεων στα γραφεία εργασίας, γνωστά ως «gangmasters», τα οποία αναλαμβάνουν να εξακριβώσουν το νομικό καθεστώς των εργαζομένων και τα οποία σήμερα φαίνεται ότι έχουν εκμεταλλευθεί ορισμένες από τις πλέον ευάλωτες ομάδες ατόμων;

Απάντηση της κας Διαμαντοπούλου Εξ ονόματος της Επιτροπής

(31 Ιουλίου 2003)

Η Ευρωπαϊκή Επιτροπή δεν διαθέτει πληροφορίες για τα γεγονότα που περιγράφει η κα βουλευτής. Εκφράζει τη λύπη της επειδή είναι δυνατόν να δημιουργούνται τέτοιες καταστάσεις και υπενθυμίζει ότι δεν μπορεί να επέμβει παρά μόνο σε περίπτωση παραβίασης μιας αρχής ή ενός κανόνα του κοινοτικού δικαίου.

Πρέπει να σημειωθεί ότι ο τομέας της αλιείας δεν εμπίπτει στο πεδίο εφαρμογής της οδηγίας 93/104/ΕΚ (1) σχετικά με ορισμένα στοιχεία της οργάνωσης του χρόνου εργασίας. Ο τομέας αυτός καλύπτεται σήμερα από την οδηγία 2000/34/ΕΚ (2), που πρέπει να μεταφερθεί στην εθνική νομοθεσία των κρατών μελών το αργότερο έως την 1η Αυγούστου 2003 (1η Αυγούστου 2004 για τους ασκούμενους γιατρούς).

Σε κάθε περίπτωση, εναπόκειται στις αρμόδιες εθνικές αρχές, δικαστικές ή άλλες, να μεριμνήσουν για την καλή εφαρμογή των κανόνων εθνικού ή κοινοτικού δικαίου, ιδίως όσον αφορά την καταπολέμηση της παράνομης απασχόλησης. Η Επιτροπή, στην ανακοίνωσή της στις 3 Ιουνίου 2003 (3), υπογραμμίζει ότι το φαινόμενο της μη δηλωμένης εργασίας φαίνεται ότι γενικεύεται σε πολλά κράτη μέλη. Υπενθυμίζει ωστόσο ότι, από το 2000 και ιδιαίτερα το 2003, οι κατευθυντήριες γραμμές των πολιτικών για την απασχόληση περιέχουν δέσμευση για την καταπολέμηση της μη δηλωμένης εργασίας. Εξάλλου, μια από τις βασικές πτυχές της κοινής πολιτικής για τη μετανάστευση αποσκοπεί στην καταπολέμηση της παράνομης μετανάστευσης, όπως αναφέρεται στα τελευταία συμπεράσματα του Ευρωπαϊκού Συμβουλίου στη Θεσσαλονίκη.

----

(1)  Οδηγία 93/104/ΕΚ του Συμβουλίου, της 23ης Νοεμβρίου 1993, σχετικά με ορισμένα στοιχεία της οργάνωσης του χρόνου εργασίας, ΕΕ L 307 της 13.12.1993.

(2)  Οδηγία 2000/34/ΕΚ του Κοινοβουλίου και του Συμβουλίου της 22ας Ιουνίου 2000 για την τροποποίηση της οδηγίας 93/104/ΕΚ του Συμβουλίου σχετικά με ορισμένα στοιχεία της οργάνωσης του χρόνου εργασίας ώστε να καλυφθούν οι τομείς και οι δραστηριότητες που εξαιρούνται από την εν λόγω οδηγία, ΕΕ L 195 της 1.8.2000.

(3)  Ανακοίνωση σχετικά με την ανάπτυξη μίας κοινής πολιτικής για την παράνομη μετανάστευση, την παράνομη διακίνηση και την εμπορία ανθρώπων, τα εξωτερικά σύνορα και την επαναπροώθηση των παρανόμως διαμενόντων- COM(2003)323 τελικό.

----

----

(2004/C 33 E/195)

ΓΡΑΠΤΗ ΕΡΩΤΗΣΗ Ε-1943/03

υποβολή: Alexander de Roo (Verts/ALE) προς την Επιτροπή

(13 Ιουνίου 2003)

Θέμα:   Η οδηγία για την ηχορύπανση και ανοικοδόμηση της εντατικής κτηνοτροφίας

Σε επιστολή της 4ης Ιανουαρίου 2003 η ολλανδική περιβαλλοντική ομάδα Υπεράσπισης του Περιβάλλοντος Τμήμα Γεωργία της περιοχής Twente επέστησε την προσοχή της Επιτροπής στο σχέδιο της ανοικοδόμησης περιοχών συγκέντρωσης, με το οποίο σε ορισμένες περιοχές της Ολλανδίας καταβάλλονται προσπάθειες αναδιάρθρωσης της εντατικής κτηνοτροφίας.

Ως βάση, είχε προβλεφθεί αρχικά και η επίτευξη περιβαλλοντικών στόχων, όπως όσον αφορά την ποσότητα νιτρικών αλάτων στα υπόγεια ύδατα, η οποία υπερβαίνει σε ορισμένες περιοχές κατά πολύ την ευρωπαϊκή προδιαγραφή. Δυστυχώς φαίνεται ότι σταδιακά, στο πλαίσιο της λήψης διοικητικών αποφάσεων, αυτοί και άλλοι περιβαλλοντικοί στόχοι εξαφανίζονται και δεν επιδιώκονται πλέον και, οπωσδήποτε, δεν επιτυγχάνονται.

Τα ανωτέρω προκύπτουν από το «αρχικό σημείωμα της έκθεσης για τις περιβαλλοντικές επιπτώσεις από την ανοικοδόμηση των περιοχών συγκέντρωσης Salland-Twente» το οποίο η ομάδα υπεράσπισης του περιβάλλοντος διαβίβασε επίσης στην Επιτροπή.

Μάλιστα σε ορισμένα τμήματα της περιοχής τις αποκαλούμενες «περιοχές γεωργικής ανάπτυξης», επιτρέπεται αυτόνομη επέκταση του ζωικού κεφαλαίου, όπως προκύπτει από τις μεμονωμένες συνοπτικές περιγραφές των περιοχών.

Παρόλα αυτά οι ολλανδικές αρχές συνεχίζουν να εφαρμόζουν τα σχέδια ανοικοδόμησης, και οι νομαρχιακές αρχές του Overijssel αποφάσισαν να διαθέσουν 40 εκατομμύρια ευρώ.

Συμμερίζεται άραγε η Ευρωπαϊκή Επιτροπή την άποψη του υπογράφοντος ότι η πολιτική (της ανοικοδόμησης) πρέπει να αποβλέπει στην εφαρμογή και τήρηση των ευρωπαϊκών περιβαλλοντικών στόχων;

Κατά πόσον αντιβαίνει η ολλανδική κρατική ενίσχυση για την εν λόγω πολιτική ανοικοδόμησης προς την οδηγία για την ηχορύπανση (91/676/CE) (1).

Απάντηση της κας Wallström εξ ονόματος της Επιτροπής

(7 Αυγούστου 2003)

Σε ό,τι αφορά την οδηγία για τη νιτρορρύπανση, οι Κάτω Χώρες αντιμετωπίζουν την υψηλότερη περιβαλλοντική πίεση λόγω των ζωικής προέλευσης λιπασμάτων και των γεωργικών δραστηριοτήτων ανά την Ευρώπη. Λαμβάνοντας υπόψη ως δείκτη την ετήσια πρόσληψη αζώτου ανά εκτάριο από ζωικής προέλευσης λιπάσματα και ορυκτά λιπάσματα, η μέση τιμή υπολογίζεται σε 486 χιλιόγραμμα (kg) N/ετησίως, εκ των οποίων 265 χιλιόγραμμα από λιπάσματα ζωικής προελεύσεως και 184 χιλιόγραμμα από ανόργανα λιπάσματα (με έτος αναφοράς το 1997, Eurostat, εστιασμένες στατιστικές, περιβάλλον και ενέργεια, θέμα 8 — 16/2000).

Η ποιότητα των υδάτων επηρεάζεται έντονα από τις γεωργικές δραστηριότητες και ολόκληρη η επικράτεια των Κάτω Χωρών έχει κηρυχθεί ζώνη ευπαθή στη νιτρορρύπανση βάσει της σχετικής οδηγίας. Κατά συνέπεια επιβάλλεται να εφαρμοστεί πρόγραμμα δράσης για το σύνολο του εδάφους της χώρας αυτής.

Το πρόγραμμα δράσης επιβάλλει μέτρα όπως, μεταξύ άλλων: ελάχιστη χωρητικότητα δοχείων αποθήκευσης λιπασμάτων, περιόδους κατά τις οποίες απαγορεύεται η χρησιμοποίηση ορισμένων λιπασμάτων, η χρησιμοποίηση των λιπασμάτων βάσει της ισορροπίας μεταξύ των αναμενόμενων απαιτήσεων των καλλιεργειών σε άζωτο και της προσφοράς αζώτου στις καλλιέργειες από το έδαφος και από τα λιπάσματα.

Η οδηγία καθορίζει συγκεκριμένο ανώτατο επίπεδο για την ετήσια χρήση αζωτούχων λιπασμάτων ζωικής προέλευσης, και τα μέτρα του προγράμματος δράσης επιβάλλεται να εξασφαλίζουν ότι, για έκαστο αγρόκτημα ή ζωική μονάδα, δεν παρατηρείται υπέρβαση των αντιστοίχων ανώτατων επιτρεπτών ορίων.

Για να εξασφαλιστεί η υψηλού επιπέδου προστασία των υδατικών πόρων της Ένωσης, η Επιτροπή έχει ήδη κινήσει νομικές διαδικασίες κατά πολλών κρατών μελών τα οποία, κατά τα φαινόμενα δεν συμμορφώνονται με τις υποχρεώσεις που απορρέουν από την οδηγία για τη νιτρορρύπανση.

Υπόθεση παράβασης κατά των Κάτω Χωρών εκκρεμεί επί του παρόντος ενώπιον του Ευρωπαϊκού Δικαστηρίου επειδή η χώρα αυτή δεν εφάρμοσε πρόγραμμα δράσης σύμφωνα με την οδηγία για τη νιτρορρύπανση σχετικά με τα πλέον σημαντικά σημεία αυτής. Η απόφαση του Δικαστηρίου αναμένεται εντός ολίγων μηνών.

Σε ό,τι αφορά την αναδιάρθρωση των περιοχών των Κάτω Χωρών όπου αναπτύσσεται εντατική κτηνοτροφία, οι αρχές της Ολλανδίας διαβίβασαν τις εξής πληροφορίες:

Η Επιτροπή σημειώνει, βασιζόμενη στις πληροφορίες των αρχών των Κάτω Χωρών, ότι ο νόμος για την αποκατάσταση των περιοχών συγκέντρωσης δεν θα πρέπει να οδηγήσει σε συνολική αύξηση του αριθμού των εκτρεφόμενων ζώων. Ως εκ τούτου, πληρούνται οι γενικές προϋποθέσεις ώστε η επιδίωξη του γενικού στόχου του ως άνω νόμου να μην αντιβαίνει τους στόχους της οδηγίας για τη νιτρορρύπανση.

----

(1)ΕΕ L 375 της 31.12.1991, σελ. 1.

----

----

(2004/C 33 E/196)

ΓΡΑΠΤΗ ΕΡΩΤΗΣΗ Ε-1959/03

υποβολή: Paulo Casaca (PSE) προς την Επιτροπή

(13 Ιουνίου 2003)

Θέμα:   Αποστολές επιτόπιου ελέγχου στις εθνικές υπηρεσίες πληρωμών του ΕΓΤΠΕ-Τμήμα Εγγυήσεων

Λαμβάνοντας υπόψη την ετήσια έκθεση του Ελεγκτικού Συνεδρίου για το έτος 2001 σχετικά με τις εθνικές υπηρεσίες πληρωμών του Τμήματος Εγγυήσεων του ΕΓΤΠΕ, προβλέπει άραγε η Επιτροπή να αυξήσει τις επιτόπιες επιστολές ελέγχου για το έτος 2003;

Δύναται η Επιτροπή να δηλώσει τον συνολικό αριθμό των εξωτερικών αποστολών ελέγχου του τμήματος Εγγυήσεων του ΕΓΤΠΕ που σκοπεύει να διενεργήσει το 2003;

Απάντηση του κ. Fischler εξ ονόματος της Επιτροπής

(4 Ιουλίου 2003)

Η Επιτροπή θεωρεί ότι το έργο των οργανισμών πιστοποίησης αποτελεί κατάλληλη βάση για τη λογιστική εκκαθάριση των οργανισμών πληρωμών. Η Επιτροπή επαληθεύει με ιδιαίτερη προσοχή την τήρηση των κριτηρίων εκκαθάρισης ώστε να τεθούν σε εφαρμογή όλα τα μέτρα βελτίωσης από τους οργανισμούς πληρωμών.

Το 2002, η Επιτροπή πραγματοποίησε 164 εξωτερικές αποστολές ελέγχου του ΕΓΤΠΕ-Τμήμα Εγγυήσεων, από τις οποίες 27 αποστολές επιτόπιου ελέγχου των εθνικών οργανισμών πληρωμών ΕΓΤΠΕ-Τμήμα Εγγυήσεων (πιστοποίηση 2001, διαπίστευση, μηχανογραφημένος έλεγχος, κλπ.).

Για το 2003, η Επιτροπή έχει προγραμματίσει 185 εξωτερικές αποστολές ελέγχου του ΕΓΤΠΕ-Τμήμα Εγγυήσεων (ήτοι, 12,81 % αύξηση σε σχέση με το 2002), από τις οποίες 34 αποστολές επιτόπιου ελέγχου των εθνικών οργανισμών (πιστοποίηση 2002, πιστοποίηση και προδιαπίστευση των οργανισμών πληρωμών των υπό ένταξη χωρών ένταξης, εξουσιοδοτημένοι φορείς, κλπ.).

Ενημερωτικά, σημειώνεται ότι, όσον αφορά το δημοσιονομικό έτος 2002, η Επιτροπή, με την απόφαση 2003/313/ΕΚ της 8ης Μαΐου 2003 (1), διαχώρισε τους λογαριασμούς 17 οργανισμών πληρωμών (σε σύνολο 91, ήτοι, 18,68 %) οι οποίοι κατανέμονται ως εξής:

----

(1)ΕΕ L 114 της 8.5.2003.

----

----

(2004/C 33 E/197)

ΓΡΑΠΤΗ ΕΡΩΤΗΣΗ Ε-1982/03

υποβολή: Gabriele Statiner (PPE-DE) προς την Επιτροπή

(16 Ιουνίου 2003)

Θέμα:   Έλεγχος της Eurostat από το Ευρωπαϊκό Ελεγκτικό Συνέδριο

Μπορεί η Επιτροπή να αναφέρει λεπτομερώς πότε και σε ποιά περίσταση ελέγχθηκε η Στατιστική Υπηρεσία των Ευρωπαϊκών Κοινοτήτων (Eurostat) τα τελευταία δέκα χρόνια από το Ελεγκτικό Συνέδριο;

Μπορεί η Επιτροπή να αναφέρει λεπτομερώς εάν οι εν λόγω έλεγχοι ήταν δειγματοληπτικοί ή εαν ελέγχθηκε το σύνολο της διοίκησης της Eurostat;

Μπορεί η Επιτροπή να αναφέρει λεπτομερώς σε ποιές συστάσεις προέβη το Ελεγκτικό Συνέδριο στις εκθέσεις και τη σχετική αλληλογραφία του και ποιά βήματα πραγματοποιήθηκαν για τη συμμόρφωση προς αυτές τις συστάσεις;

Απάντηση του κ. Solbes Mira εξ ονόματος της Επιτροπής

(29 Αυγούστου 2003)

Οι ερωτήσεις αυτές έχουν ήδη συζητηθεί κατά τη συνεδρίαση της Επιτροπής Δημοσιονομικού Ελέγου (Cocobu) στις 17 Ιουνίου 2003 και η Επιτροπή σας παραπέμπει στις γραπτές απαντήσεις των Επιτρόπων προς τα μέλη της Επιτροπής Δημοσιονομικού Ελέγχου, που δόθηκαν μετά την εν λόγω συνεδρίαση.

Συμπληρωματικά, η Επιτροπή διαπιστώνει ότι μέχρι σήμερα, το Ελεγκτικό Συνέδριο δεν έχει δημοσιεύσει ειδικό λογιστικό έλεγχο για τις επιχειρησιακές δαπάνες της Eurostat, ούτε για τη διαχείριση της Eurostat.

Εφιστάται η προσοχή του αξιότιμου βουλευτή στις πρόσφατες δημοσιεύσεις του Ελεγκτικού Συνεδρίου που αφορούν τις στατιστικές δραστηριότητες της Eurostat:

Η Επιτροπή, σε συνεργασία με τα κράτη μέλη, μεριμνά για την εφαρμογή κάθε σύστασης του Ελεγκτικού Συνεδρίου σε αυτό τον τομέα. Επίσης, συνεργάζεται με την Επιτροπή ΑΕΠ από το 1988, με στόχο να εξασφαλίζεται η ποιότητα των στατιστικών στοιχείων που χρησιμοποιούνται για δημοσιονομικούς σκοπούς, όπως έχει ζητήσει το Ελεγκτικό Συνέδριο στις διάφορες εκθέσεις του. Επί του παρόντος, η Eurostat εφαρμόζει διαδικασίες εξασφάλισης της ποιότητας, σε στενή σύνδεση με τις στατιστικές υπηρεσίες των κρατών μελών.

----

(1)ΕΕ C 359 της 15.12.2001.

(2)ΕΕ C 336 της 27.11.2000.

(3)ΕΕ C 342 της 1.12.2000.

(4)ΕΕ C 349 της 17.11.1998.

----

----

(2004/C 33 E/198)

ΓΡΑΠΤΗ ΕΡΩΤΗΣΗ Ρ-1995/03

υποβολή: Alexandros Alavanos (GUE/NGL) προς την Επιτροπή

(11 Ιουνίου 2003)

Θέμα:   Σιδηροδρομικές γραμμές στο κέντρο της Αθήνας

Με χρονικό ορίζοντα το Μάϊο του 2004 και προϋπολογισμό που ανέρχεται στα 160,4 εκατ. ευρώ, αποφασίστηκε η αναβάθμιση της σιδηροδρομικής γραμμής, μήκους 13 χιλιομέτρων, που συνδέει τον Πειραιά με το Σιδηροδρομικό Κέντρο Αχαρνών μέσω της Αθήνας και που θα αποτελεί τμήμα του προαστιακού σιδηρόδρομου. Ο διαγωνισμός που προκήρυξε ο ΟΣΕ (Οργανισμός Σιδηροδρόμων Ελλάδας) προβλέπει την αντικατάσταση της γραμμής με νέα ηλεκτροκινούμενη, διαπλάτυνση με «διάδρομο 4 γραμμών» κ.λπ....

Οι κάτοικοι της πρωτεύουσας ανησυχούν ότι η διέλευση του σιδηροδρόμου θα συνεχίζει να χωρίζει την πόλη στα δύο, δημιουργώντας όχι μόνο μεγάλα μποτιλιαρίσματα, πρόσθετη μόλυνση, αλλά και δυσκολίες στην επικοινωνία των κατοίκων και αίσθημα απομόνωσης και γκετοποίησης.

Στις μελέτες για την αναβάθμιση του προαστιακού σιδηροδρόμου, προβλέπεται βύθιση της γραμμής ή άλλα έργα στο ανωτέρω τμήμα, ώστε να σταματήσει η πόλη να είναι χωρισμένη στα δύο; Εαν, όχι, πώς σκοπεύει η Επιτροπή να παρέμβει ώστε να δοθεί λύση στο πρόβλημα, φιλική προς το αστικό περιβάλλον;

Απάντηση του κ. Barnier εξ ονόματος της Επιτροπής

(29 Ιουλίου 2003)

Σχετικά με τα μεγάλα έργα υποδομής — όπως ο εκσυγχρονισμός σιδηροδρομικής γραμμής — η ευθύνη για το σχεδιασμό του έργου και την εξασφάλιση κατάλληλης ισορροπίας μεταξύ των οικονομικών, κοινωνικών και περιβαλλοντικών ζητημάτων ανήκει στο κράτος μέλος, το οποίο επίσης ευθύνεται για το σεβασμό της ισχύουσας νομοθεσίας.

Με βάση τις πληροφορίες που διαθέτει η Επιτροπή, στην περίπτωση του σιδηροδρομικού διαδρόμου μεταξύ του Πειραιά και του σημείου «Τρεις γέφυρες» που αναφέρει το Αξιότιμο Μέλος του Ευρωπαϊκού Κοινοβουλίου, προβλέπεται πράγματι η αύξηση του αριθμού των γραμμών από τις σημερινές δύο/τρεις (ανάλογα με την τοποθεσία) σε τέσσερις. Αυτό ωστόσο θα επιτευχθεί κατά μεγάλο μέρος με την καλύτερη χρησιμοποίηση του ήδη διαθέσιμου χώρου στα πλαίσια του υφιστάμενου διαδρόμου του τμήματος της γραμμής. Κατά συνέπεια όσον αφορά το πλάτος του τμήματος αυτού του προαστιακού σιδηρόδρομου δεν θα υπάρξει σημαντική διαφορά ανάμεσα στη σημερινή και τη μελλοντική κατάσταση.

Το υπό εξέταση έργο, το οποίο αφορά τον εκσυγχρονισμό σιδηροδρομικής γραμμής μικρής απόστασης, πιθανώς να εμπίπτει στο πεδίο εφαρμογής της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (1), όπως τροποποιήθηκε από την οδηγία 97/11/ΕΚ του Συμβουλίου της 3ης Μαρτίου 1997 (2). To παράρτημα II σημείο 13 της οδηγίας αναφέρεται σε αλλαγή ή επέκταση έργων τα οποία αναφέρονται στο παράρτημα Ι ή στο παράρτημα II που έχουν ήδη εγκριθεί, που έχουν εκτελεσθεί ή που βρίσκονται στο στάδιο της εκτέλεσης, τα οποία είναι δυνατόν να έχουν σημαντικά δυσμενείς επιπτώσεις στο περιβάλλον. Σύμφωνα με το άρθρο 4 παράγραφος 2, τα κράτη μέλη δεν υποχρεούνται να υποβάλουν τα έργα που αναφέρονται στο παράρτημα II σε αξιολόγηση των περιβαλλοντικών επιπτώσεων. Σ'αυτή την ιδιαίτερη περίπτωση φαίνεται πως η φύση και το μέγεθος του έργου δεν είναι πιθανόν να έχουν σημαντικές δυσμενείς επιπτώσεις στο περιβάλλον. Παρόλα αυτά, η αξιολόγηση της σημασίας των επιπτώσεων του έργου αποτελεί βασικά ευθύνη των εθνικών αρχών.

Το έργο για τον εκσυγχρονισμό αυτού συγκεκριμένα του τμήματος δεν έχει προταθεί για συγχρηματοδότηση από την 'Ενωση· η Επιτροπή συνεπώς δεν θα παρέμβει στις ελληνικές αρχές.

----

(1)ΕΕ L 175 της 5.7.1985.

(2)ΕΕ L 73 της 14.3.1997.

----

----

(2004/C 33 E/199)

ΓΡΑΠΤΗ ΕΡΩΤΗΣΗ Ε-1998/03

υποβολή: Konstantinos Hatzidakis (PPE-DE) προς την Επιτροπή

(16 Ιουνίου 2003)

Θέμα:   Ποινικές ρήτρες στην σύμβαση παραχώρησης του αεροδρομίου «Ελ. Βενιζέλος» σχετικά με τις οδικές προσβάσεις

Το νέο αεροδρόμιο Αθηνών «Ελευθέριος Βενιζέλος», στα Σπάτα, κατασκευάστηκε βάσει της σύμβασης παραχώρησης που συνήφθη μεταξύ του ελληνικού Δημοσίου και της κοινοπραξίας Hochtief τον Ιούλιο 1995 και παραδόθηκε τον Μάρτιο του 2001. Η ΕΕ παρέσχε για τον σκοπό αυτό ποσό ύψους 250 εκατ. ευρώ περίπου, το οποίο αποτελούσε περί το 11 % του συνολικού κόστους του έργου. Η σύμβαση παραχώρησης προβλέπει την καταβολή αποζημιώσεων από το ελληνικό Δημόσιο στον ανάδοχο, σε περίπτωση που οι οδικές προσβάσεις προς το αεροδρόμιο δεν παραδοθούν έγκαιρα.

Ειδικότερα, προβλέπεται η καταβολή:

Μέχρι στιγμής, το τμήμα Σταυρού-Ελευσίνας έχει δοθεί στην λειτουργία μόνο εν μέρει, ενώ η Δυτική Περιφερειακή Λεωφόρος Υμηττού αναμένεται να παραδοθεί το φθινόπωρο του 2003, περίπου 30 μήνες μετά την έναρξη λειτουργίας του αεροδρομίου.

Απάντηση του κ. Barnier εξ ονόματος της Επιτροπής

(31 Ιουλίου 2003)

Ο κανονισμός (ΕΚ) αριθ. 1164/94 του Συμβουλίου της 16ης Μαΐου 1994, που διέπει το Ταμείο Συνοχής (1) δεν αναθέτει αρμοδιότητα στην Επιτροπή για την παρακολούθηση της λειτουργίας κάποιου έργου όταν αυτό έχει ολοκληρωθεί. Κατά τη διάρκεια της λειτουργίας του αεροδρομίου, η Επιτροπή θα μπορούσε να παρέμβει μόνον εάν είχε στοιχεία για έλλειψη εφαρμογής της νομοθεσίας της Ένωσης. Προς το παρόν η Επιτροπή δεν διαθέτει κανένα τέτοιο στοιχείο.

Το ερώτημα του σεβασμού των συμβατικών υποχρεώσεων που δεσμεύουν το ελληνικό κράτος και τον οργανισμό εκμετάλλευσης (ποινικές ρήτρες, αποζημιώσεις κλπ.) δεν αποτελούν αρμοδιότητα της Επιτροπής. Με βάση τα παραπάνω οι εθνικές αρχές πληροφόρησαν την Επιτροπή ότι δεν έχει αρχίσει καμιά διαδικασία για την ενεργοποίηση ποινικής ρήτρας από τον οργανισμό εκμετάλλευσης.

Η Επιτροπή προβλέπει να πραγματοποιήσει εκ των υστέρων αξιολόγηση των έργων που συγχρηματοδοτήθηκαν από το Ταμείο Συνοχής σύμφωνα με τον κανονισμό που ισχύει. Η έκθεση γι'αυτήν την αξιολόγηση θα είναι έτοιμη προς τα μέσα του 2004 και θα τεθεί στη διάθεση του Κοινοβουλίου.

----

(1)ΕΕ L 130 της 25.5.1994.

----

----

(2004/C 33 E/200)

ΓΡΑΠΤΗ ΕΡΩΤΗΣΗ Ρ-2008/03

υποβολή: Marianne Thyssen (PPE-DE) προς την Επιτροπή

(11 Ιουνίου 2003)

Θέμα:   Η κρίση της πανώλης των ορνίθων στο Βέλγιο — η αποζημίωση του πτηνοτροφικού τομέα

Στα τέλη Μαΐου συνήλθε εκ νέου η Μόνιμη Ευρωπαϊκή Επιτροπή για την Τροφική Αλυσίδα και την Υγεία των Ζώων, προκειμένου να εξετάσει την κατάσταση σε ορισμένες ευρωπαϊκές χώρες όσον αφορά την επιδημία της πανώλης των ορνίθων. Στο πλαίσιο αυτό, η επιτροπή αποφάσισε μεταξύ άλλων να ελαφρύνει τα μέτρα για την καταπολέμηση της εν λόγω νόσου στο Βέλγιο.

Παράλληλα, η βελγική κυβέρνηση αποφάσισε να αποζημιώσει (εν μέρει) τους πληγέντες πτηνοτρόφους. Είναι ωστόσο αναμφισβήτητο ότι η κρίση της πανώλης των ορνίθων συνεπάγεται σημαντικές ζημίες για το σύνολο των φορέων του πτηνοτροφικού τομέα. Δυστυχώς, δε προβλέπεται καμία αποζημίωση για τη βιομηχανία παραγωγής ζωοτροφών, τις εκμεταλλεύσεις εκκόλαψης, τις επιχειρήσεις σφαγής και τεμαχισμού των πουλερικών, τους εμπόρους χονδρικής πώλησης πουλερικών, καθώς και τους εισαγωγείς του τομέα, παρά το γεγονός ότι έχουν επίσης υποστεί σημαντικές οικονομικές απώλειες.

Έχοντας υπόψη τη σημασία του τομέα της πτηνοτροφίας για την οικονομία και την απασχόληση στο Βέλγιο, μπορεί να αναφέρει η Επιτροπή εάν προτίθεται να αποζημιώσει τις επιχειρήσεις που δεν ανήκουν στο γεωργικό τομέα και, εάν ναι, κατά πόσο; Πέραν τούτου, θα είχε κάποια αντίρρηση η Επιτροπή σε περίπτωση που η ομοσπονδιακή κυβέρνηση και/ή οι περιφερειακές κυβερνήσεις αποφάσιζαν να χορηγήσουν στις επιχειρήσεις αυτές κάποια οικονομική ενίσχυση για τις ζημίες που υπέστησαν;

Απάντηση του κ. Fischler εξ ονόματος της Επιτροπής

(7 Ιουλίου 2003)

Το Βέλγιο είναι δυνατόν να λάβει οικονομική συνδρομή από την Κοινότητα μέχρι ποσοστού 50 % της δαπάνης για μέτρα έκτακτης ανάγκης όπως εξειδικεύεται στο άρθρο 3 παράγραφος 1 της απόφασης αριθ. 90/424/ΕΟΚ του Συμβουλίου, της 26ης Ιουνίου 1990 (1), για δαπάνες στον κτηνιατρικό τομέα οι οποίες προβλέπονται για την εξάλειψη και την καταπολέμηση των επιδημιών.

Οι κοινοτικές κατευθυντήριες γραμμές για κρατικές ενισχύσεις στο γεωργικό τομέα (2) εφαρμόζονται σε όλες τις κρατικές ενισχύσεις που παρέχονται για δραστηριότητες συναφείς προς την παραγωγή, την επεξεργασία και την εμπορία προϊόντων παραρτήματος Ι. Μέτρα κρατικών ενισχύσεων σχετικών με την εκδήλωση ζωονόσων πρέπει να αξιολογούνται κατά τις διατάξεις του μέρους 11 των εν λόγω κατευθυντηρίων γραμμών.

Ενώ το μέρος 11 παρέχει τη δυνατότητα οι ενισχύσεις να αποζημιώνουν γεωργική παραγωγή ή τα μέσα γεωργικής παραγωγής, δεν καθιστά δυνατή τη στήριξη για αποζημίωση μεταποιητών. Σε περίπτωση που μεταποιητές αντιμετωπίζουν οικονομικές δυσκολίες πάντως είναι δυνατή η ενίσχυση για διάσωση και αναδιάρθρωση με την προϋπόθεση ότι συμφωνεί με τις σχετικές διατάξεις των κοινοτικών κατευθυντηρίων γραμμών για κρατικές ενισχύσεις όσον αφορά τη διάσωση και την αναδιάρθρωση επιχειρήσεων που αντιμετωπίζουν δυσχέρειες (3).

Επιπλέον, η Επιτροπή έχει ήδη δώσει έμφαση σε ασφαλιστικές πολιτικές ως μέσο αντιμετώπισης άμεσων ζημιών που έχουν προκληθεί λόγω σημαντικών ζωονόσων.

----

(1)ΕΕ L 224 της 18.8.1990.

(2)ΕΕ C 232 της 12.8.2000.

(3)ΕΕ C 288 της 9.10.1999.

----

----

(2004/C 33 E/201)

ΓΡΑΠΤΗ ΕΡΩΤΗΣΗ Ε-2010/03

υποβολή: Lissy Gröner (PSE) προς την Επιτροπή

(17 Ιουνίου 2003)

Θέμα:   Κοινοτικές πιστώσεις που δαπανήθηκαν από καθολικές οργανώσεις τα έτη 1997-2002

Η αλληλεγγύη είναι μια από τις θεμελιώδεις αξίες της ΕΕ. Η Ευρωπαϊκή Ένωση χρηματοδοτεί ένα σημαντικό τμήμα της ανθρωπιστικής βοήθειας καθώς και της αναπτυξιακής βοήθειας. Μη Κυβερνητικές Οργανώσεις, μεταξύ των οποίων και καθολικές οργανώσεις, εργάζονται στην πρώτη γραμμή σε αυτούς τους τομείς που προσφέρουν αξιόλογο έργο.

Απάντηση του κ. Nielson εξ ονόματος της Επιτροπής

(30 Ιουλίου 2003)

Ο κατάλογος των δράσεων που συγχρηματοδοτήθηκαν από κοινού με τις μη κυβερνητικές οργανώσεις (ΜΚΟ) μέλη των εν λόγω δικτύων κατά την περίοδο 1997-2002 από το κονδύλιο του προϋπολογισμού Β7-6000 διαβιβάζεται απευθείας στο Αξιότιμο Μέλος του Κοινοβουλίου καθώς και στη Γραμματεία του Κοινοβουλίου.

Ο λεπτομερής κατάλογος των έργων ανθρωπιστικού χαρακτήρα που χρηματοδοτούνται από την Υπηρεσία Ανθρωπιστικής Βοήθειας (ECHO) και υλοποιούνται από τις εν λόγω ΜΚΟ αποκλειστικά υπέρ των πληθυσμών των τρίτων χωρών που υπήρξαν θύματα φυσικών ή ανθρωπογενών καταστροφών διαβιβάζεται επίσης απευθείας στο Αξιότιμο Μέλος του Κοινοβουλίου καθώς και στη Γραμματεία του Κοινοβουλίου. Τα έργα αυτά χρηματοδοτήθηκαν κυρίως από το κονδύλιο Β7-210 (ανθρωπιστική βοήθεια) και από το κονδύλιο Β7-219 (προετοιμασία έναντι καταστροφών). Λιγότερο σημαντικές πηγές του προϋπολογισμού υπήρξαν μέχρι το 1999 τα κονδύλια Β7-214, Β7-215, Β7-217, Β7-219, καθώς και το 8ο Ευρωπαϊκό Ταμείο Ανάπτυξης

----

----

(2004/C 33 E/202)

ΓΡΑΠΤΗ ΕΡΩΤΗΣΗ Ε-2013/03

υποβολή: Robert Goebbels (PSE) προς την Επιτροπή

(17 Ιουνίου 2003)

Θέμα:   Κανονισμός σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

Το Ευρωπαϊκό Δικαστήριο εξέδωσε πρόσφατα μία συζητήσιμη κατά τη γνώμη μου απόφαση διότι κρίνει ότι η διατήρηση της ποιότητας και της φήμης του τυριού Grana Padano και του ζαμπόν prosciutto di Parma δικαιολογεί αντιστοίχως το τρίψιμο και τον τεμαχισμό σε φέτες των προϊόντων καθώς και τη συσκευασία τους στην περιοχή παραγωγής.

Η επέκταση της προστασίας των γεωγραφικών ενδείξεων και των ονομασιών προέλευσης στη συσκευασία αυτού του είδους των προϊόντων καθίσταται ακόμη περισσότερο αμφιλεγόμενη, διότι τα τυριά και τα ζαμπόν των οποίων η προστασία επιδιώκεται προέρχονται πολύ συχνά από γάλα και κρέας χοίρου που δεν παράγονται στην περιοχή αλλά εισάγονται από το εξωτερικό.

Δεν θεωρεί η Επιτροπή ότι θα πρέπει να επανεξετάσει τον κανονισμού του Συμβουλίου του 1997 (κανονισμός (ΕΚ) αριθ. 535/97 (1) του Συμβουλίου της 17ης Μαρτίου 1997 που τροποποιεί τον κανονισμό (ΕΟΚ) αριθ. 2081/92 (2)) σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων, προκειμένου να εξαλειφθούν τα καταχρηστικά πλεονεκτήματα που εισάγονται από τη νέα νομολογία του Δικαστηρίου και τα οποία, σε τελευταία ανάλυση, αποτελούν ένα εμπόδιο στην εσωτερική αγορά;

Απάντηση του κ. Fischler εξ ονόματος της Επιτροπής

(7 Αυγούστου 2003)

Η Επιτροπή θεωρεί ότι οι δύο αποφάσεις που εξέδωσε το Δικαστήριο στις 20 Μαΐου 2003 σχετικά με τις υποθέσεις C-108/01 και C-469/00, όσον αφορά αντίστοιχα τις προστατευόμενες ονομασίες προέλευσης (ΠΟΠ) «Ζαμπόν Πάρμας» και τυρί «Grana Padano» επιβεβαιώνουν την έκταση προστασίας που η ίδια είχε παραχωρήσει στις δύο αυτές ονομασίες.

Η Επιτροπή συμμερίζεται την ανάλυση του Δικαστηρίου, σύμφωνα με την οποία τα μέτρα που εμφαίνονται στις προδιαγραφές, με τα οποία επιβάλλεται να διενεργούνται στη γεωγραφική περιοχή παραγωγής ορισμένες εργασίες, όπως το τρίψιμο, ο τεμαχισμός και η συσκευασία των προϊόντων, είναι αναγκαία και με αναλογικότητα προς τους σκοπούς προστασίας των αντίστοιχων ΠΟΠ.

Αυτού του είδους οι όροι συνιστούν μέτρα ισοδύναμου αποτελέσματος προς ποσοτικό περιορισμό, που απαγορεύεται βάσει της αρχής της ελεύθερης κυκλοφορίας των εμπορευμάτων, όπως προβλέπεται στη συνθήκη ΕΚ. Πάντως, οι ΠΟΠ, ως δικαιώματα βιομηχανικής και εμπορικής ιδιοκτησίας, απολάβουν των εξαιρέσεων που προβλέπονται από τη συνθήκη ΕΚ και οφείλουν να τυγχάνουν προστασίας κατά της καταχρηστικής χρησιμοποίησης των εν λόγω ονομασιών από τρίτους οι οποίοι να εκμεταλλευθούν τη φήμη που έχουν αποκτήσει οι ονομασίες αυτές, όπως και τα εμπορικά σήματα.

Η Επιτροπή προσέχει ιδιαίτερα, όταν εξετάζει κάθε αίτηση καταχώρησης, να καταδεικνύεται ότι ορισμένες ιδιαίτερες διατάξεις των προδιαγραφών, όσον αφορά π. χ. τη συσκευασία των προϊόντων, είναι αναγκαίες και αναλογικές προς το στόχο της προστασίας της ονομασίας. Η ανάλυση αυτή επιτρέπει να αποφεύγεται η επικράτηση καταχρηστικών καταστάσεων που συνιστούν στην πράξη φραγμό στην ελεύθερη κυκλοφορία εμπορευμάτων.

Αντιθέτως προς ό,τι δηλώνεται, οι πρώτες ύλες από τις οποίες παρασκευάζεται το «Ζαμπόν Πάρμας» και το τυρί «Grana Padano», που αποτελούν ΠΟΠ, οφείλουν να προέρχονται από σαφώς οριοθετημένες γεωγραφικές περιοχές εμφαινόμενες στη συγγραφή υποχρεώσεων, και κατά συνέπεια δεν μπορούν να εισάγονται από το εξωτερικό.

Όντως, ο κανονισμός (ΕΟΚ) αριθ. 2081/92 του Συμβουλίου της 14ης Ιουλίου 1992 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (3) τροποποιήθηκε τον Απρίλιο 2003 με τον κανονισμό (ΕΚ) αριθ. 692/2003 του Συμβουλίου της 8ης Απριλίου 2003 (4) ώστε να αποσαφηνιστεί ότι η συγγραφή υποχρεώσεων μπορεί να περιλαμβάνει αιτιολογήσεις για να περιορίζονται ορισμένες εργασίες συσκευασίας στη γεωγραφική περιοχή παραγωγής. Η τροποποίηση αυτή αντιστοιχεί στην ερμηνεία του Δικαστηρίου, και η Επιτροπή δεν έχει την πρόθεση να ασχοληθεί εκ νέου με τον κανονισμό αυτό.

----

(1)ΕΕ L 83 της 25.3.1997, σελ. 3.

(2)ΕΕ L 208 της 24.7.1992, σελ. 1.

(3)ΕΕ L 208 της 24.7.1992.

(4)ΕΕ L 99 της 17.4.2003.

----

----

(2004/C 33 E/203)

ΓΡΑΠΤΗ ΕΡΩΤΗΣΗ Ε-2015/03

υποβολή: Lucio Manisco (GUE/NGL) προς την Επιτροπή

(17 Ιουνίου 2003)

Θέμα:   Εκποίηση σε ιδιώτες του «Castram» του San Gimignano

Η πολεοδομική ανάπτυξη του San Gimignano άρχισε το Μεσαίωνα με κέντρο το «Castram», τον παλαιό και εκτεταμένο οχυρό οικισμό, και εν συνεχεία μετατράπηκε σε μοναστήρι του San Domenico.

Αφού περιήλθε στην ιδιοκτησία του ιταλικού κράτους, χρησιμοποιήθηκε στο παρελθόν ως φυλακή. Ο Δήμος του San Gimignano προσπαθεί ματαίως εδώ και χρόνια να του αποδοθεί, βάσει του δικαιώματος της τοπικής κοινότητας να χρησιμοποιεί τους δημόσιους χώρους του ιστορικού κέντρου της, ιδίως αυτούς που βρίσκονται στο εσωτερικό της πρώτης περιτειχισμένης ζώνης, καθώς και βάσει απόφασης του δημοτικού συμβουλίου του 1999 που αφορά τις ενέργειες για την ανάκτηση και την μετατροπή τους.

Ωστόσο, η ιταλική κυβέρνηση, στηριζόμενη στα άρθρα 7 και 8 του νόμου 112 της 15ης Ιουνίου 2002, που προβλέπουν την εκποίηση στοιχείων της εθνικής πολιτιστικής κληρονομιάς για δημοσιονομικούς λόγους ή για την κατασκευή έργων υποδομής, προετοιμάζει την πώληση του Castram σε ιδιώτες, οι οποίοι θα το μετατρέψουν σε ξενοδοχείο και θα κατασκευάσουν υπόγειο χώρο στάθμευσης με αποτέλεσμα της καταστροφή ενός από τα σημαντικότερα πολεοδομικά αριστουργήματα της μεσαιωνικής και νεότερης ιστορίας. Η προοπτική αυτή έχει προκαλέσει σε τοπικό επίπεδο την αντίδραση τόσο δημόσιων φορέων όσο και ιδιωτών, εκτός από την έντονη ανησυχία της Unesco, που έχει χαρακτηρίσει το ιστορικό κέντρο του San Gimignano πολιτιστική κληρονομιά της ανθρωπότητας.

Εξάλλου, κατά το άρθρο 151 της Συνθήκης, η δράση της Κοινότητας αποσκοπεί στην ενθάρρυνση της συνεργασίας με τους διεθνείς οργανισμούς και μεταξύ των κρατών μελών (τα οποία, μεταξύ άλλων, υπογράφουν τη σύμβαση για την προστασία της αρχιτεκτονικής κληρονομιάς της Ευρώπης) στον τομέα της διατήρησης και προστασίας της πολιτιστικής κληρονομιάς ευρωπαϊκής σημασίας.

Έχοντας υπόψη τα προαναφερθέντα μπορεί να ανακοινώσει η Επιτροπή ποιες πρωτοβουλίες σκοπεύει να στηρίξει ή να αναλάβει, προκειμένου να αποτραπεί η υλοποίηση του καταστροφικού αυτού σχεδίου και να ενθαρρυνθεί η ιταλική κυβέρνηση να αποδώσει το Castram στη δημοτική αρχή του San Gimignano.

Απάντηση της κας Reding εξ ονόματος της Επιτροπής

(24 Ιουλίου 2003)

Το άρθρο 151 της συνθήκης ΕΚ παρέχει στην Κοινότητα αρμοδιότητες που της επιτρέπουν να ενθαρρύνει την πολιτιστική συνεργασία μεταξύ κρατών μελών και να στηρίζει και να συμπληρώνει (με χρηματοδοτική υποστήριξη, αν είναι απαραίτητο) τη δράση των κρατών μελών στους ακόλουθους τομείς:

Θα πρέπει να σημειωθεί ότι η Κοινότητα δεν έχει αρμοδιότητα σε θέματα «εναρμόνισης των νομοθετικών και κανονιστικών διατάξεων των κρατών μελών» (1) με βάση το άρθρο 151 «Πολιτισμός».

Κατά συνέπεια, η ερώτηση που έθεσε ο αξιότιμος βουλετυής δεν εμπίπτει στην αρμοδιότητα της Κοινότητας.

----

(1)  Άρθρο 151 της συνθήκης ΕΚ, 5η παράγραφος, 1η περίπτωση.

----

----

(2004/C 33 E/204)

ΓΡΑΠΤΗ ΕΡΩΤΗΣΗ Ε-2018/03

υποβολή: Bart Staes (Verts/ALE) προς την Επιτροπή

(17 Ιουνίου 2003)

Θέμα:   Γλωσσικές διακρίσεις — Υποψήφιοι με μητρική γλώσσα

Απαντώντας στην ερώτηση Ε-2764/02 (1), η Επιτροπή αναφέρει ότι «η προϋπόθεση»υποψήφιος με μητρική γλώσσα την ... «που περιλαμβάνεται σε προκηρύξεις πρόσληψης αντίκειται στους κοινοτικούς κανόνες για την ελεύθερη κυκλοφορία των εργαζομένων αφού εισάγει παράνομες διακρίσεις. Επομένως, η Επιτροπή θεωρεί ότι η χρήση αυτής της έκφρασης σε δημοσιεύσεις θέσεων εργασίας απαγορεύεται από το κοινοτικό δίκαιο».

Στην ίδια αυτή απάντηση, η Επιτροπή αναφέρει επίσης ότι «διερευνά παρόμοιες δημοσιεύσεις των δημόσιων αρχών ενός κράτους μέλους». Στις 11 Νοεμβρίου 2002, οι έρευνες δεν είχαν ακόμη ολοκληρωθεί, αλλά βάσει των αποτελεσμάτων, η Επιτροπή επρόκειτο να αποφασίσει τις επόμενες ενέργειές της.

Στις 7 Απριλίου 2003, το Cedefop (Ευρωπαϊκό Κέντρο για την Ανάπτυξη της Επαγγελματικής Κατάρτισης), δημοσίευσε προκήρυξη διαγωνισμού για την πρόσληψη «English mother-tongue secretary» (γραμματέως με μητρική γλώσσα την αγγλική) (πρβλ. επίσης http://www.cedefop.eu.int/download/banner/secretary_EN_0403.pdf).

Απάντηση της κυρίας Διαμαντοπούλου εξ ονόματος της Επιτροπής

(1 Αυγούστου 2003)

----

(1)ΕΕ C 92 Ε της 17.4.2003, σελ. 207.

(2)ΕΕ C 11 Ε της 15.1.2004, σελ. 221.

----

----

(2004/C 33 E/205)

ΓΡΑΠΤΗ ΕΡΩΤΗΣΗ Ε-2020/03

υποβολή: Sérgio Marques (PPE-DE) προς την Επιτροπή

(17 Ιουνίου 2003)

Θέμα:   Καθεστώς ενίσχυσης των παραγωγών του τομέα της αλιείας

Λόγω του νησιωτικού χαρακτήρα των ιδιαίτερα απομεμακρυσμένων περιφερειών, ενεκρίθη, το 1992, ένα καθεστώς ενίσχυσης των παραγωγών του τομέα της αλιείας το οποίο συνίσταται στην κάλυψη του πρόσθετου κόστους εφοδιασμού και μεταφοράς που υφίστανται οι παραγωγοί των περιφερειών αυτών, δεδομένης της έλλειψης εγγύς περιφερειακών αγορών και του υψηλού κόστους μεταφοράς από τις περιφέρειες αυτές στην ηπειρωτική Ευρώπη.

Το 1994, 1995 και 1998, ενεκρίθησαν νέοι Κανονισμοί ώστε να δοθεί συνέχεια στον αρχικό Κανονισμό, ανανεώνοντας τον τελευταίο μέχρι τις 31 Δεκεμβρίου 2001. Ο Κανονισμός (ΕΚ) αριθ. 1587/98 (1), προβλέπει, στο άρθρο 6, την υποβολή από την Επιτροπή, μέχρι την 1η Ιουνίου 2001, εκθέσεως σχετικά με την εκτέλεσή του. Η Επιτροπή προέβη σε βαθύτερη ανάλυση της επίπτωσης των μέτρων που είχαν ληφθεί και του επιπλέον κόστους λόγω της απόστασης των επιχειρήσεων του τομέα της αλιείας, και έλαβε επίσης υπόψη τη συζήτηση σχετικά με την αναθεώρηση της ΚΑΠ. Θεώρησε συνεπώς ότι ήταν απαραίτητο να αναβάλει την υποβολή της εκθέσεως για την 1η Ιουνίου 2002 και, κατά συνέπεια, να παρατείνει για διάστημα μεγαλύτερο του έτους την ισχύ του Κανονισμού 1587/98, ήτοι μέχρι τις 31/12/2002. Η πρόταση αυτή της Επιτροπής (η οποία έχει διπλή νομική βάση, ήτοι τα άρθρα 37 και 299, παράγραφος 2 της Συνθήκης) έγινε δεκτή από το Συμβούλιο και έτυχε θετικής γνωμοδοτήσεως από το Ευρωπαϊκό Κοινοβούλιο.

Απάντηση του κ. Fischler εξ ονόματος της Επιτροπής

(23 Ιουλίου 2003)

Η Επιτροπή ενημερώνει το αξιότιμο μέλος του Κοινοβουλίου σχετικά με τα ακόλουθα:

----

(1)ΕΕ L 208 της 24.7.1998, σελ. 1.

----

----

(2004/C 33 E/206)

ΓΡΑΠΤΗ ΕΡΩΤΗΣΗ Ρ-2026/03

υποβολή: José Pomés Ruiz (PPE-DE) προς την Επιτροπή

(12 Ιουνίου 2003)

Θέμα:   Ασφάλεια κατά την μεταφορά όπλων και εκρηκτικών

Στις 30 του παρελθόντος Μαΐου εκλάπησαν στην Γαλλία 370 πιστόλια κατά την μεταφορά τους από την Γερμανία στην Ισπανία, χωρίς κανενός είδους ειδική προστασία. Φαίνεται ότι δεν υπάρχει ούτε εθνική ούτε κοινοτική νομοθεσία η οποία να υποχρεώνει να λαμβάνονται κάποια ελάχιστα μέτρα ασφάλειας ή αστυνομικής προστασίας για την μεταφορά αυτού του είδους των υλικών, που θα μπορούσαν ανέτως να πέσουν στα χέρια τρομοκρατών ή κακοποιών.

Αντιθέτως, σε χώρες όπως η Γαλλία υπάρχει νομοθεσία που ρυθμίζει το θέμα και περιορίζει την μεταφορά των όπλων που φέρουν οι γάλλοι αστυνομικοί, περιορίζοντας το δικαίωμα να τα φέρουν μεθ' εαυτών σε 10 μόνον χιλιόμετρα από τα σύνορα, σε περίπτωση καταδίωξης για αυτόφωρο αδίκημα ή και στο υπόλοιπο γαλλικό έδαφος μόνον όταν πρόκειται για την προστασία προσωπικοτήτων, περίπτωση για την οποία προβλέπει μια περιπεπλεγμένη επίσημη διαδικασία μέσω των διαπιστευμένων πρεσβειών.

Μπροστά στην παράλογη αυτή κατάσταση σύμφωνα με την οποία απαιτείται κάποια νομοθεσία για την μεταφορά όπλων από αστυνομικούς ενώ δεν υπάρχει νομοθεσία για την μεταφορά όπλων για εμπορικούς σκοπούς, δεν εκτιμά η Ευρωπαϊκή Επιτροπή ότι είναι απαραίτητη η νομοθετική ρύθμιση για την ασφάλεια ώστε να προλαμβάνονται οι κλοπές όπλων και εκρηκτικών που συμβαίνουν κατά τα τελευταία έτη στην Ευρωπαϊκή Ένωση, και κυρίως στην Γαλλία, ώστε να διαφυλάσσεται η ασφάλεια των πολιτών και να καταπολεμείται αποτελεσματικότερα η τρομοκρατία, η εγκληματικότητα και το λαθρεμπόριο των όπλων;

Σκοπεύει η Επιτροπή να υποβάλει σχετική πρόταση;

Απάντηση του κυρίου Bolkestein εξ ονόματος της Επιτροπής

(5 Σεπτεμβρίου 2003)

Η Επιτροπή επιθυμεί κατ' αρχάς να υπενθυμίσει ότι η οδηγία 91/477/ΕΟΚ του Συμβουλίου της 18ης Ιουνίου 1991 (1) σχετικά με τον έλεγχο της απόκτησης και της κατοχής ορισμένων ειδών όπλων για μη στρατιωτική χρήση ορίζει, στο άρθρο 11, τις λεπτομερείς διατυπώσεις που πρέπει να τηρούνται σε περίπτωση μεταφοράς τέτοιων όπλων όσον αφορά τις πληροφορίες που πρέπει να κοινοποιούνται στις αρχές των κρατών μελών και τις τυχόν απαραίτητες άδειες.

Το θέμα της ασφάλειας της εμπορικής μεταφοράς των πυροβόλων όπλων και των εκρηκτικών υλών ρυθμίζεται μόνο εν μέρει από την κοινοτική νομοθεσία.

Όσον αφορά τις εκρηκτικές ύλες, η οδηγία 94/55/ΕΚ του Συμβουλίου της 21ης Νοεμβρίου 1994 για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (2) καθορίζει τους όρους υπό τους οποίους είναι δυνατή η μεταφορά επικίνδυνων εμπορευμάτων, συσκευασμένων και χύμα. Οι εκρηκτικές ύλες ανήκουν στην κλάση Ι, δηλαδή στην κατηγορία των εμπορευμάτων που υπόκεινται σε πολύ αυστηρούς κανονισμούς. Αυτή η οδηγία εφαρμόζει στην ευρωπαϊκή νομοθεσία τα κείμενα της Οικονομικής Επιτροπής των Ηνωμένων Εθνών για την Ευρώπη (ΗΕ-ΟΕΕ) τα σχετικά με τη μεταφορά επικίνδυνων εμπορευμάτων.

Η ομάδα εργασίας 15 της Οικονομικής Επιτροπής των Ηνωμένων Εθνών για την Ευρώπη, που είναι αρμόδια για το ζήτημα της μεταφοράς επικίνδυνων εμπορευμάτων, άρχισε πρόσφατα να εξετάζει συγκεκριμένα ζητήματα ασφαλείας. Κατά τη διάρκεια της συνεδρίασης που πραγματοποίησε στις 19-23 Μαΐου 2003, συζητήθηκε η ασφάλεια της μεταφοράς άλλων επικίνδυνων εμπορευμάτων. Όπως προέκυψε από τη συζήτηση, φαίνεται ότι θα ληφθούν υπόψη στοιχεία όπως η προστασία της μεταφοράς.

Όσον αφορά την ασφάλεια της μεταφοράς των πυροβόλων όπλων, ελλείψει ειδικής ευρωπαϊκής νομοθεσίας, εφαρμόζεται η εθνική νομοθεσία των κρατών μελών, υπό τον όρο, βεβαίως, ότι τα κράτη μέλη τηρούν τους κανόνες της συνθήκης ΕΚ.

----

(1)ΕΕ L 256 της 13.9.1991.

(2)ΕΕ L 319 της 12.12.1994.

----

----

(2004/C 33 E/207)

ΓΡΑΠΤΗ ΕΡΩΤΗΣΗ Ε-2034/03

υποβολή: Rodi Kratsa-Tsagaropoulou (PPE-DE) προς την Επιτροπή

(18 Ιουνίου 2003)

Θέμα:   Κλείσιμο επιχειρήσεων και ομαδικές απολύσεις

Η εταιρεία Schiesser -Palco προχώρησε πρόσφατα στην απόλυση 500 εργαζομένων και στο κλείσιμο του εργοστασίου της Αθήνας. Ερωτάται η Επιτροπή ποιο είναι το ύψος των κοινοτικών χρηματοδοτήσεων που έχει λάβει η συγκεκριμένη επιχείρηση και σε ποια χρονικά διαστήματα; Έχουν τηρηθεί στην προκειμένη περίπτωση οι δεσμεύσεις των κατευθυντήριων γραμμών για τις χρηματικές ενισχύσεις οι οποίες ορίζουν ότι οι αποδέκτες των ενισχύσεων πρέπει να διατηρούν την επένδυσή τους τουλάχιστον για πέντε χρόνια; Επίσης, υπήρξε διατήρηση των υφιστάμενων θέσεων εργασίας από την επιχείρηση όπως ορίζει ο νέος κανονισμός (ΕΚ) αριθ. 2204/2002 (1) της 12ης Δεκεμβρίου 2002, σχετικά με τις ενισχύσεις για την απασχόληση; Τέλος ερωτάται η Επιτροπή εάν έγιναν έγκαιρα διαβουλεύσεις μεταξύ της διοίκησης και των εργαζομένων, όπως ορίζεται στο άρθρο 2 της οδηγίας 98/59/ΕΚ (2) του Συμβουλίου;

Απάντηση της κυρίας Διαμαντοπούλου εξ ονόματος της Επιτροπής

(12 Αυγούστου 2003)

Η εταιρεία Schiesser-Palco δεν χρηματοδοτήθηκε από το Ευρωπαϊκό Κοινωνικό Ταμείο στο πλαίσιο κάποιου επιχειρησιακού προγράμματος κατά την περίοδο 2000-2006.

Υπάρχουν ελάχιστες απαιτήσεις και διατάξεις που ορίζονται από την κοινοτική νομοθεσία για την παροχή της δέουσας προστασίας στους εργαζομένους σε περίπτωση ομαδικών απολύσεων. Όπως αναφέρεται και από το αξιότιμο μέλος, σύμφωνα με το άρθρο 2 της οδηγίας του Συμβουλίου 98/59/ΕΚ της 20ης Ιουλίου 1998 σχετικά με τις ομαδικές απολύσεις, τα κράτη μέλη λαμβάνουν τα αναγκαία μέτρα για να εξασφαλιστεί ότι όταν ο εργοδότης προτίθεται να προβεί σε ομαδικές απολύσεις, υποχρεούται να πραγματοποιεί, εγκαίρως, διαβουλεύσεις με τους εκπροσώπους των εργαζομένων με σκοπό την επίτευξη συμφωνίας.

Τα κράτη μέλη πρέπει επίσης να εξασφαλίσουν ότι οι εργοδότες ανακοινώνουν γραπτώς στην αρμόδια δημόσια αρχή στο εν λόγω κράτος μέλος τυχόν σχεδιαζόμενες ομαδικές απολύσεις. Αυτή η ανακοίνωση πρέπει να περιέχει όλες τις σχετικές πληροφορίες συμπεριλαμβανομένων και των πληροφοριών σχετικά με τη διαδικασία διαβούλευσης που προβλέπεται στο άρθρο 2 της οδηγίας.

Η Επιτροπή δεν έχει συγκεκριμένες πληροφορίες εάν η διαδικασία διαβούλευσης, στην οποία αναφέρεται το αξιότιμο μέλος του Κοινοβουλίου, πραγματοποιήθηκε στη συγκεκριμένη αυτή περίπτωση. Τυχόν καταγγελία για την παραβίαση της νομοθεσίας κράτους μέλους κατά την εφαρμογή των διατάξεων της κοινοτικής νομοθεσίας σε ένα συγκεκριμένο κράτος μέλος είναι, συνεπώς, Kať αρχήν ένα θέμα που πρέπει να απευθυνθεί σε πρώτο βαθμό στην αρμόδια αρχή του εν λόγω κράτους μέλους.

----

(1)ΕΕ L 337 της 13.12.2002, σελ. 3.

(2)ΕΕ L 225 της 12.8.1998, σελ. 16.

----

----

(2004/C 33 E/208)

ΓΡΑΠΤΗ ΕΡΩΤΗΣΗ Ε-2035/03

υποβολή: Richard Corbett (PSE) προς την Επιτροπή

(18 Ιουνίου 2003)

Θέμα:   Μέλη οικογενειών υπαλλήλων ως ασκούμενοι

Η Επιτροπή έχει εγκρίνει κανόνες οι οποίοι αποκλείουν συγγενείς υπαλλήλων της Ευρωπαϊκής Ένωσης από το να υποβάλουν αίτηση για περιόδους άσκησης; Εάν όχι, γιατί δεν το έχει πράξει;

Απάντηση της κας Reding εξ ονόματος της Επιτροπής

(31 Ιουλίου 2003)

Το πρόγραμμα για τις περιόδους άσκησης (γαλάζιο βιβλίο) που διοργανώνονται από την Επιτροπή απευθύνεται σε όλους τους υποψήφιους που πληρούν τους όρους αποδοχής όπως ορίζονται στις «Διατάξεις περί περιόδων άσκησης (απόφαση της Επιτροπής της 7ης Ιουλίου 1997)».

Δεν υφίσταται ειδική μεταχείριση — ευνοϊκή ή μη — για τους υποψήφιους που είναι συγγενείς υπαλλήλων των θεσμικών οργάνων της Ένωσης.

----

----

(2004/C 33 E/209)

ΓΡΑΠΤΗ ΕΡΩΤΗΣΗ Ε-2053/03

υποβολή: Anders Wïjkman (PPE-DE), Jules Maaten (ELDR), Robert Evans (PSE), Kathleen Van Brempt (PSE) και Marialiese Flemming (PPE-DE) προς την Επιτροπή

(20 Ιουνίου 2003)

Θέμα:   Απειλή αφανισμού της μεσογειακής φώκιας (φώκια μοναχός)

Η φώκια μοναχός (Monachus monachus) είναι ίσως το θηλαστικό που κινδυνεύει περισσότερο από οποιοδήποτε άλλο να αφανισθεί όχι μόνο στην Ευρώπη αλλά και σε ολόκληρο τον κόσμο. Επί του παρόντος, λιγότερες από 200 φώκιες αυτού του συγκεκριμένου είδους ζούνε στα παράκτια ύδατα της Ελλάδας και της Τουρκίας. Δεδομένου ότι η φώκια μοναχός είναι μεταναστευτικό είδος, μπορεί να απαντηθεί τόσο στα ελληνικά όσο και στα τουρκικά ύδατα.

Οι χώρες που έχουν υπογράψει τις Συμβάσεις της Βέρνης, της Βόννης καθώς και τη Σύμβαση για το διεθνές εμπόριο των απειλουμένων με εξάλειψη αγρίων ειδών πανίδας και χλωρίδας (Σύμβαση CITES) έχουν υποχρέωση όχι μόνο να προστατεύουν τα είδη πανίδας και χλωρίδας που αναφέρονται στη σύμβαση αυτή αλλά και τους βιότοπους αυτών των ειδών. Επιπλέον, και σύμφωνα με την οδηγία για την διατήρηση των φυσικών ενδιαιτημάτων καθώς και της άγριας πανίδας και χλωρίδας, η φώκια μοναχός θα έπρεπε να χαίρει του υψηλότερου βαθμού προστασίας. Η Ελλάδα έχει υπογράψει όλες τις ανωτέρω συμβάσεις, όπως άλλωστε και η Τουρκία πλην της Συμβάσεως της Βόννης.

Η Ελλάδα έχει, τουλάχιστον, εκπληρώσει εν μέρει τις υποχρεώσεις της σε ό,τι αφορά την προστασία της φώκιας μοναχού με τη δημιουργία του θαλάσσιου εθνικού πάρκου στις Βόρειες Σποράδες και άλλων προστατευόμενων περιοχών σε αρκετά νησιά του Αιγαίου Πελάγους.

Το Υπουργείο Περιβάλλοντος της Τουρκίας έχει προτείνει τη δημιουργία πέντε παράκτιων εθνικών πάρκων για την προστασία της φώκιας μοναχού αλλά, με τα χρόνια, ως αποτέλεσμα της αντίστασης που προβάλλουν τα τουρκικά υπουργεία τουρισμού και δημοσίων έργων, η ουσιαστική δημιουργία αυτών των πλήρως προστατευόμενων περιοχών έχει αναβληθεί για πολλοστή φορά.

Η Επιτροπή έχει πρωτοστατήσει κατά τις τελευταίες δεκαετίες σε κινήματα για την προστασία της φώκιας μοναχού.

Απάντηση της κας Wallström εξ ονόματος της Επιτροπής

(7 Αυγούστου 2003)

Η φώκια μοναχός «Monachus monachus» έχει το καθεστώς των ειδών κοινοτικού ενδιαφέροντος που απαιτούν αυστηρή προστασία και των οποίων η διατήρηση απαιτεί τον χαρακτηρισμό εδαφών ως ειδικών ζωνών διατήρησης, βάσει της «οδηγίας για τα ενδιαιτήματα» (1), όπως αναφέρονται στα παραρτήματά της II και IV.

Τα κράτη μέλη είναι υποχρεωμένα δυνάμει της «οδηγίας για τα ενδιαιτήματα» να εφαρμόζουν διάφορα μέτρα ώστε να εξασφαλίζεται η ευνοϊκή πορεία διατήρησης του εν λόγω είδους. Οι περισσότερες από τις θέσεις που προτείνονται στην Ευρωπαϊκή Ένωση όσον αφορά την προστασία του είδους αυτού εντοπίζονται στη Μεσόγειο, ιδίως στην Ελλάδα.

Η Τουρκία, ως υποψήφια χώρα, καλείται να ευθυγραμμίζει την εθνική της νομοθεσία για την προστασία της φύσης, καθώς και να εφαρμόσει εκ των προτέρων την οδηγία για τα ενδιαιτήματα. Η μεταφορά στην εθνική νομοθεσία και η εφαρμογή του περιβαλλοντικού κεκτημένου αποτελεί μέρος της αναθεωρημένης εταιρικής σχέσης για την προσχώρηση που αφορά την Τουρκία (2), ενώ το θέμα αυτό θα αναφερθεί, ως οφείλεται, στο πλαίσιο των διαπραγματεύσεων για την ένταξη όσον αφορά το περιβαλλοντικό κεκτημένο. Ωστόσο, δεδομένου ότι δεν έχει ακόμα πραγματοποιηθεί η έναρξη των διαπραγματεύσεων με την Τουρκία, η Επιτροπή δεν είναι σε θέση να προσδιορίσει την ημερομηνία έως την οποία θα απαιτήσει συμμόρφωση με τις εν λόγω δεσμεύσεις. Στη διάρκεια του 2003 η Επιτροπή θα διοργανώσει συσκέψεις εργασίας με τις τουρκικές αρχές. Ένα από τα προταθέντα θέματα για τις εν λόγω συσκέψεις είναι και η προστασία της φύσης, επομένως θα υπάρξει ευκαιρία περαιτέρω διαλόγου σε αυτό και σε άλλα θέματα συναφή με την προστασία της φύσης.

Όσον αφορά εν προκειμένω την προστασία του είδους «Monachus monachus» στο πλαίσιο της διεθνούς νομοθεσίας, σημειώνεται ότι η Τουρκία αποτελεί ήδη συμβαλλόμενο μέρος της σύμβασης της Βαρκελώνης για την προστασία του θαλάσσιου περιβάλλοντος και των ακτών της Μεσογείου, όπως και η Ευρωπαϊκή Κοινότητα. Η Τουρκία έχει επίσης υπογράψει τις ειδικές προστατευόμενες περιοχές και το πρωτόκολλο βιοποικιλότητας της ίδιας σύμβασης, κατά συνέπεια συμμετέχει στο σχέδιο δράσης για τη διαχείριση της μεσογειακής φώκιας μοναχός, το οποίο εγκρίθηκε υπό την αιγίδα της εν λόγω σύμβασης. Στο πλαίσιο αυτό η Τουρκία υποχρεούται να υποβάλει στη σύμβαση εκθέσεις σχετικά με τις δραστηριότητες που αναλαμβάνει για την εφαρμογή του εν λόγω σχεδίου δράσης.

Υπενθυμίζεται ότι η Επιτροπή αποτελεί ήδη συμβαλλόμενο μέρος σε σειρά διεθνών συμβάσεων και συμφωνιών με αντικείμενο την προστασία της βιοποικιλότητας. Κατά συνέπεια, η Επιτροπή εφαρμόζει τις κατά περίπτωση αποφάσεις που λαμβάνονται στα εν λόγω φόρουμ, ενώ τα κράτη μέλη πρέπει με τη σειρά τους να συμμορφούνται προς την κοινοτική νομοθεσία συμπεριλαμβανομένων των διατάξεων που εγκρίνονται σε διεθνές επίπεδο.

Η Επιτροπή σημειώνει την ανησυχία που εκφράζουν τα Αξιότιμα Μέλη του Κοινοβουλίου και πρόκειται να θέσει το ζήτημα αυτό κατά τη διατύπωση της κοινοτικής θέσης στις συνεδριάσεις των πολυμερών συμφωνιών, συμβαλλόμενα μέρη των οποίων είναι τόσο η Κοινότητα όσο και η Τουρκία.

Η Επιτροπή επισημαίνει επίσης ότι, στο πλαίσιο της εξελισσόμενης διαδικασίας διεύρυνσης, η Κοινότητα εξασφαλίζει ότι τα δέκα νέα κράτη μέλη θα καταστούν συμβαλλόμενα μέρη στις διάφορες συμφωνίες για το περιβάλλον — των οποίων μέρος είναι και η Κοινότητα — σύμφωνα με την αρχή της ενότητας δράσης και εκπροσώπησης που διατυπώθηκε από το Δικαστήριο των Ευρωπαϊκών Κοινοτήτων.

----

(1)  Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων (ενδιαιτημάτων) και της άγρας πανίδας και χλωρίδας, ΕΕ L 206 της 22.7.1992.

(2)ΕΕ L 145 της 12.6.2003.

----

----

(2004/C 33 E/210)

ΓΡΑΠΤΗ ΕΡΩΤΗΣΗ Ρ-2070/03

υποβολή: Albert Maat (PPE-DE) προς την Επιτροπή

(17 Ιουνίου 2003)

Θέμα:   Εξαίρεση για τους αλιείς γαρίδων που δεν διαθέτουν ποσόστωση στο πλαίσιο της εισαγωγής του Συστήματος Δορυφορικής Παρακολούθησης των Σκαφών (Vessel Monitoring System)

Από 1ης Ιανουαρίου 2004 ισχύει η υποχρέωση για τα σκάφη μήκους άνω των 18 μέτρων να διαθέτουν τον εξοπλισμό του συστήματος δορυφορικής παρακολούθησης των σκαφών. Από 1ης Ιανουαρίου 2005 η απαίτηση αυτή θα ισχύει μάλιστα και για πλοία μήκους από 15 μέτρων.

Στην ιστοθέση της Ευρωπαϊκής Επιτροπής αναφέρεται η ακόλουθη αιτιολόγηση:

Εν τούτοις, οι λόγοι αυτοί δεν φαίνεται να αφορούν τους αλιείς γαρίδων που δεν διαθέτουν συμπληρωματικές ποσοστώσεις για άλλα είδη ιχθύων. Μπορεί, συνεπώς, η Επιτροπή να αναφέρει:

Απάντηση του κ. Fischler εξ ονόματος της Επιτροπής

(29 Ιουλίου 2003)

----

----

(2004/C 33 E/211)

ΓΡΑΠΤΗ ΕΡΩΤΗΣΗ Ε-2075/03

υποβολή: Elspeth Attwooll (ELDR) και Catherine Stihler (PSE) προς την Επιτροπή

(24 Ιουνίου 2003)

Θέμα:   Άρση της ισχύουσας απαγόρευσης των ιχθυαλεύρων στις ζωοτροφές των μηρυκαστικών

Η ισχύουσα απαγόρευση των ιχθυαλεύρων στις ζωοτροφές των μηρυκαστικών εφαρμόστηκε το Δεκέμβριο του 2000 ως προληπτικό μέτρο εν όψει των συνεπειών της ΣΕΒ. Δεν είναι ωστόσο αποδεδειγμένη η σύνδεση μεταξύ της λήψης ιχθυαλεύρων και της ΜΣΕ ή της ΣΕΒ.

Από το Δεκέμβριο του 2000 έχουν εφαρμοστεί οι κανονισμοί για τη ΜΣΕ και η αναθεωρημένη νομοθεσία για τα ζωικά υποπροϊόντα. 'Εχει επίσης αναπτυχθεί και δοκιμαστεί με δακτύλιο μια ικανοποιητική μέθοδος ανάλυσης για τη διάκριση μεταξύ κρεαταλεύρου και οστεαλεύρου και ιχθυαλεύρου. Η βιομηχανία ιχθυαλεύρου έχει εφαρμόσει συστήματα ποιότητας που διασφαλίζουν ότι στην αγορά εισέρχονται καθαρά, ασφαλή και εντοπίσιμα ιχθυάλευρα, ενώ οι εκτιμήσεις των βιομηχανικών κινδύνων δείχνουν ότι το χειρότερο δυνατό ενδεχόμενο επιμόλυνσης είναι ένα περιστατικό ανά 100 χρόνια.

Εν όψει αυτών των εξελίξεων και λαμβάνοντας υπόψη την επίπτωση της απαγόρευσης στην απασχόληση προτίθεται η Επιτροπή να άρει τώρα την απαγόρευση με τη λήξη ισχύος της στις 30 Ιουνίου 2003;

Απάντηση του κ. Byrne εξ ονόματος της Επιτροπής

(5 Αυγούστου 2003)

Το Ευρωπαϊκό Κοινοβούλιο και το Συμβούλιο εξέδωσαν πρόσφατα πρόταση κανονισμού (1) με τον οποίο παρατείνονται τα μεταβατικά μέτρα του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (2), έως τις 30 Ιουνίου 2005. Η παράταση αυτή ήταν αναγκαία λόγω ορισμένων καθυστερήσεων που σημειώθηκαν κατά τον προσδιορισμό της κατηγορίας των χωρών όσον αφορά την σπογγώδη εγκεφαλοπάθεια των βοοειδών (ΣΕΒ). Η απαγόρευση των ιχθυάλευρων στις ζωοτροφές των μηρυκαστικών ήταν ένα από τα μεταβατικά μέτρα που πήραν παράταση.

Παράλληλα, μια πρόταση της Επιτροπής με την οποία εισάγονται στον κανονισμό (ΕΚ) αριθ. 999/2001 οι τρέχουσες διατάξεις απαγόρευσης ζωοτροφών χωρίς καθορισμένο χρονοδιάγραμμα και με την οποία λήγει συνεπώς ο μεταβατικός χαρακτήρας της απαγόρευσης ζωοτροφών βρίσκεται τώρα στο στάδιο έγκρισης. Πρόκειται να εφαρμοστεί από την 1 Σεπτεμβρίου 2003.

Το ιχθυάλευρο καθεαυτό δεν παρουσιάζει κίνδυνο για ΣΕΒ. Ο λόγος για την απαγόρευση του ιχθυαλεύρου στις ζωοτροφές είναι ο έλεγχος των ζωοτροφών. Ειδικότερα, η παρουσία ιχθυαλεύρου ενδέχεται να εμποδίζει τον έλεγχο της παρουσίας κρεαταλεύρου και οστεάλευρου μηρυκαστικών στις ζωοτροφές. Τα αποτελέσματα πρόσφατης δοκιμής δακτυλίου αποδεικνύουν ότι το 50% των εργαστηρίων απέτυχαν στην προσπάθεια να ανιχνεύσουν μόλυνση 0.1% από πρωτεΐνες θηλαστικών σε ζωοτροφές που περιέχουν 5% ιχθυαλεύρου με την επίσημη μέθοδο ανίχνευσης. Η έρευνα για τη βελτίωση της μεθόδου συνεχίζεται.

Συνεπώς, ενδείκνυται να επανεξεταστεί η χρήση του ιχθυαλεύρου στις ζωοτροφές μηρυκαστικών μόνον όταν διατίθενται μέτρα βελτιωμένου ελέγχου βάσει νέων επιστημονικών εξελίξεων και, εάν υπάρχει, βάσει αποτελέσματος της αξιολόγησης του κινδύνου.

Ένα έγγραφο εργασίας της Επιτροπής στο οποίο περιγράφεται η επίκαιρη κατάσταση της απαγόρευσης ζωοτροφών θα διαβιβαστεί στο κοινοβούλιο και στο Συμβούλιο στις επόμενες εβδομάδες.

----

(1)  COM(2003)103 τελικό.

(2)ΕΕ L 147 της 31.5.2001.

----

----

(2004/C 33 E/212)

ΓΡΑΠΤΗ ΕΡΩΤΗΣΗ Ε-2076/03

υποβολή: Erik Meijer (GUE/NGL) προς την Επιτροπή

(24 Ιουνίου 2003)

Θέμα:   Χρηματοδότηση της προστασίας λύκων στη Ρωσία, σε φυσικό περιβάλλον, με τη δημιουργία εθνικών πάρκων τέτοιων διαστάσεων που δεν μπορούν να υπάρχουν στην ΕΕ

Απάντηση της κας Wallström εξ ονόματος της Επιτροπής

(18 Αυγούστου 2003)

Η Επιτροπή γνωρίζει ότι οι πληθυσμοί λύκων στη Ρωσία είναι ακόμη σε καλή κατάσταση και βιώσιμοι· θα ήθελε να επισημάνει, ωστόσο, ότι και η Ισπανία και η Ρουμανία έχουν και εκείνες βιώσιμους πληθυσμούς λύκων. Αν και ο λύκος προτιμά τις δασώδεις περιοχές, μπορεί να προσαρμοστεί σε περιβάλλοντα στα οποία έχει παρέμβει ο άνθρωπος, με αποτέλεσμα να αυξάνονται οι πιθανότητες επιβίωσής του.

Η Επιτροπή αντιλαμβάνεται τις δυσκολίες στις οποίες προσκρούουν οι προσπάθειες για την εγκατάσταση και τη διατήρηση των πληθυσμών λύκων στα πρότερά τους επίπεδα στις δυτικές περιοχές της Ένωσης. Στην οροσειρά των Καρπαθίων στις υπό προσχώρηση χώρες (Πολωνία, Τσεχική Δημοκρατία, Σλοβακία, Ουγγαρία, Ρουμανία) ακόμη υπάρχουν βιώσιμοι πληθυσμοί λύκων και η Επιτροπή καταβάλλει προσπάθειες να εξασφαλίσει την τωρινή και τη μελλοντική τους ευδοκίμηση.

Οι πρακτικές της θήρας λύκων στη Ρωσία υπολείπονται κατά πολύ από άποψη διατήρησης, ιδίως επειδή ορισμένες από τις περιφερειακές υπηρεσίες διατήρησης, που χρηματοδοτούνται από το ομοσπονδιακό κράτος, παρέχουν ειδική χρηματοδότηση για το κυνήγι αυτό. Η Επιτροπή εκτιμά δεόντως το έργο του Κεντρικού Δασικού Φυσικού Καταφυγίου (Zapovednik) στην περιφέρεια Τβέρ, με τα προγράμματά του για έρευνα και επιχειρήσεις οικολογικού τουρισμού. Στο πλαίσιο αυτό, είναι πολύτιμες οι συμπληρωματικές πληροφορίες που παρέχονται από το Αξιότιμο Μέλος.

Οι δυνατότητες κοινοτικής χρηματοδότησης για ρωσικά έργα οικολογικού τουρισμού/διατήρησης είναι περιορισμένες. Η μόνη δυνατότητα κοινοτικής χρηματοδότησης θα μπορούσε να είναι το πρόγραμμα Tacis. Σύμφωνα με τους κανόνες του, κάθε έργο θα πρέπει να εντάσσεται σε ένα από τα εγκεκριμένα πεδία προτεραιότητας και χρειάζεται να εγκρίνεται από την Επιτροπή και τη ρωσική κυβέρνηση προκειμένου να λάβει χρηματοδότηση. Κάθε ρωσικός φορέας θα πρέπει να αποστέλλει αιτήσεις στη Διευθύντρια της Μονάδας Εθνικού Συντονισμού του Tacis στο ρωσικό Υπουργείο Οικονομικής Ανάπτυξης και Εμπορίου, κα Ganeyeva.

----

----

(2004/C 33 E/213)

ΓΡΑΠΤΗ ΕΡΩΤΗΣΗ Ρ-2079/03

υποβολή: Mario Borghezio (NI) προς την Επιτροπή

(17 Ιουνίου 2003)

Θέμα:   Γαλλία: πισίνες αποκλειστικά για γυναίκες μουσουλμάνες — διάκριση;

Σύμφωνα με δημοσιογραφικές πηγές (Le Figaro 11.06.03), σε ορισμένες δημόσιες πισίνες στη Γαλλία έχει επιβληθεί ο χωρισμός ανδρών και γυναικών, προκειμένου να ικανοποιηθεί η θέληση τοπικών ισλαμικών κοινοτήτων.

Δεν θεωρεί η Επιτροπή ότι η πρωτοβουλία αυτή αποτελεί ένα σοβαρό προηγούμενο, διότι εμφανίζεται ως σαφής υποχώρηση των δημόσιων θεσμών μπροστά στα πλέον προωθημένα αιτήματα του ισλαμικού φονταμενταλισμού;

Δεν θεωρεί η Επιτροπή ότι ο υποχρεωτικός αυτός χωρισμός αποτελεί σαφή παραβίαση των αρχών της ισότητας και ισοτιμίας των φύλων και αντίκειται στις γενικές αρχές της κοινοτικής έννομης τάξης;

Απάντηση της κ. Διαμαντοπούλου εξ ονόματος της Επιτροπής

(23 Ιουλίου 2003)

Ο αξιότιμος βουλευτής επικαλείται πρόσφατες δημοσιογραφικές πηγές σύμφωνα με τις οποίες σε ορισμένες δημόσιες πισίνες της Γαλλίας «έχει επιβληθεί ο χωρισμός ανδρών και γυναικών, προκειμένου να ικανοποιηθεί η θέληση τοπικών μουσουλμανικών κοινοτήτων».

Η Επιτροπή φρονεί ότι τα μέτρα αυτά διευκολύνουν την καθημερινή ζωή τόσο των μουσουλμάνων γυναικών όσο και των μη μουσουλμάνων γυναικών που προτιμούν να χρησιμοποιούν πισίνες αποκλειστικά για γυναίκες. Πράγματι, ορισμένες πισίνες στη Γαλλία παρέχουν τη δυνατότητα σε άντρες και γυναίκες να χρησιμοποιούν τις εγκαταστάσεις χωριστά, σε συγκεκριμένες ώρες της ημέρας και εφόσον το επιθυμούν.

Η Επιτροπή δεν εκτιμά ότι το συγκεκριμένο μέτρο μπορεί να χαρακτηριστεί «υποχώρηση των δημοσίων θεσμών μπροστά στα πλέον προωθημένα αιτήματα του ισλαμικού φονταμενταλισμού» δεδομένου ότι γυναίκες και άντρες είναι ελεύθεροι να χρησιμοποιούν την πισίνα και οποιαδήποτε άλλη στιγμή της ημέρας. Η Επιτροπή ομοίως δεν θεωρεί το μέτρο αυτό παραβίαση των αρχών της ισότητας και της ισοτιμίας των φύλων, αλλά μάλλον μέσο για τη διασφάλιση της τήρησης τόσο των προσωπικών προτιμήσεων ορισμένων ατόμων όσο και των θρησκευτικών συνηθειών ορισμένων μελών των μουσουλμανικών κοινοτήτων.

----

----

(2004/C 33 E/214)

ΓΡΑΠΤΗ ΕΡΩΤΗΣΗ Ε-2081/03

υποβολή: Konstantinos Hatzidakis (PPE-DE) προς την Επιτροπή

(24 Ιουνίου 2003)

Θέμα:   Κυβερνητική προπαγάνδα στην Ελλάδα με πόρους του Γ ΚΠΣ

Τις τελευταίες ημέρες στην Ελλάδα έχουμε γίνει θεατές μιας απίστευτης τηλεοπτικής κυβερνητικής προπαγάνδας με πόρους του Κοινοτικού Πλαισίου Στήριξης. Υποτίθεται ότι πρόκειται για διαφημιστικά μηνύματα προβολής του Επιχειρησιακού Προγράμματος «Εκπαίδευση», αλλά και του Κοινοτικού Πλαισίου Στήριξης γενικά. Ωστόσο, τόσο το πρώτο, όσο, ακόμη περισσότερο, το δεύτερο θυμίζουν διαφημιστική εκστρατεία του κυβερνώντος κόμματος.

Είναι χαρακτηριστικό ότι στο μήνυμα για την «προβολή» του ΚΠΣ γενικά, αφού επί πολύ περιγράφεται η πρόοδος που — σύμφωνα με τα διαφημιστικά μηνύματα — επιτυγχάνεται τα τελευταία χρόνια στην Ελλάδα και αυτή που θα επιτευχθεί στο μέλλον, εμφανίζεται επιτέλους «διακριτικά» και για ελάχιστο χρονικό διάστημα η ένδειξη «ΚΠΣ 2000-2008».

Επειδή η διαφημιστική αυτή καμπάνια έρχεται σε κατάφωρη αντίθεση με το πνεύμα του κανονισμού των διαρθρωτικών ταμείων, για προβολή της συμβολής της Ευρωπαϊκής Ένωσης στην ανάπτυξη των φτωχότερων χωρών και περιφερειών, μπορεί να με ενημερώσει η Ευρωπαϊκή Επιτροπή:

Απάντηση του κ. Barnier εξ ονόματος της Επιτροπής

(22 Αυγούστου 2003)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-1905/03 κ. Xarchacos (1).

----

(1)  βλέπε σελίδα 187.

----

----

(2004/C 33 E/215)

ΓΡΑΠΤΗ ΕΡΩΤΗΣΗ Ε-2088/03

υποβολή: Marjo Matikainen-Kallström (PPE-DE) προς την Επιτροπή

(24 Ιουνίου 2003)

Θέμα:   Αναγνώριση των προσόντων των Φιλανδών μηχανικών στην Εσθονία

Οι Φιλανδοί μηχανικοί αντιμετώπισαν στην πράξη δυσκολίες, όταν θέλησαν να ασκήσουν το επάγγελμά τους στην Εσθονία, διότι δεν μπορούν να αποκτήσουν τίτλο που να αντιστοιχεί στα προσόντα τους. Το γεγονός ότι δεν υπάρχει αρμόδιος φορέας στην Εσθονία για την απονομή επαγγελματικών τίτλων περιορίζει ακόμη περισσότερο τη δυνατότητα των Φιλανδών μηχανικών να εργαστούν εκεί.

Το άρθρο 39 της Συνθήκης ΕΚ διασφαλίζει την ελεύθερη κυκλοφορία των εργαζομένων και απαγορεύει οποιαδήποτε διάκριση θα μπορούσαν να υποστούν εργαζόμενοι από κράτη μέλη λόγω της υπηκοότητάς τους, όταν συνάπτουν σύμβαση εργασίας ή όσον αφορά την αμοιβή και άλλες συνθήκες εργασίας. Το γεγονός ότι δεν αναγνωρίζονται τα προσόντα υπηκόων άλλων κρατών μελών οδηγεί έμπρακτα σε εις βάρος τους διακρίσεις εντός της αγοράς εργασίας.

Τι προτίθεται να πράξει η Επιτροπή για να εξαλείψει τις έμμεσες διακρίσεις λόγω υπηκοότητας τις οποίες υφίστανται οι μηχανικοί στην Εσθονία;

Απάντηση του κ. Bolkestein εξ ονόματος της Επιτροπής

(4 Αυγούστου 2003)

Εις το εξής η Εσθονία δεν έχει καμία νομική υποχρέωση να αναγνωρίζει διπλώματα εφαρμοσμένης μηχανικής (ή η Φινλανδία να αναγνωρίζει εσθονικό δίπλωμα). Παρά το γεγονός ότι έχει υπογραφεί η Συνθήκη Προσχώρησης, τέτοια υποχρέωση θα προκύψει μόνο μόλις τεθεί σε ισχύ η Συνθήκη, που προγραμματίζεται για την 1η Μαΐου 2004.

Το επάγγελμα του μηχανικού, εφόσον ρυθμιστεί στην Εσθονία, εμπίπτει στο πλαίσιο της οδηγίας του Συμβουλίου 89/48/ΕΟΚ της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών (1). Ωστόσο, σύμφωνα με τις πληροφορίες που έχει στη διάθεσή της η Επιτροπή, το επάγγελμα δεν υπόκειται σε ρύθμιση στην Εσθονία. Η αρχή της εν λόγω οδηγίας είναι ότι εάν κάποιος έχει τη δυνατότητα να ασκήσει ένα κατοχυρωμένο νομοθετικά επάγγελμα στην πατρίδα του/της, το κράτος υποδοχής πρέπει να δεχτεί τα τυπικά του προσόντα και να επιτρέψει στον υποψήφιο να ασκήσει το συγκεκριμένο επάγγελμα στο έδαφός του, σε ισότιμη βάση με τους τοπικά εκπαιδευμένους επαγγελματίες.

Εντούτοις, σε περίπτωση ουσιαστικών διαφορών στα τυπικά προσόντα και την επαγγελματική πείρα του υποψηφίου σε σχέση με τα προσόντα που απαιτούνται στο κράτος υποδοχής, οι αρχές του εν λόγω κράτους μπορούν να απαιτήσουν από τον υποψήφιο να έχει ολοκληρώσει ήδη μέχρι τέσσερα έτη σχετικής επαγγελματικής πείρας ή να υποβληθεί σε ένα αντισταθμιστικό μέτρο, σύμφωνα με την επιλογή του υποψηφίου, υπό μορφή είτε περιόδου εποπτευόμενης πρακτικής είτε δοκιμής ικανότητας (βλ. άρθρα 1, 3 και 4 της εν λόγω οδηγίας). Η απόφαση πρέπει να ληφθεί μέσα σε τέσσερις μήνες από την παραλαβή της αίτησης, να είναι αιτιολογημένη και να υπάγεται σε δικαστική αναθεώρηση. Οι ίδιες αρχές ισχύουν για την παροχή υπηρεσιών, αν και η απόφαση πρέπει να ληφθεί με τη μεγαλύτερη ταχύτητα ώστε να μην παρακωλυθεί ή καταστεί αδύνατη η παροχή των εν λόγω υπηρεσιών.

Όταν το επάγγελμα δεν ρυθμίζεται, όπως φαίνεται να συμβαίνει στην Εσθονία, καμία νομική απαίτηση δεν ισχύει για την άσκησή του και επομένως δεν υπάρχει ανάγκη εφαρμογής ενός μηχανισμού αναγνώρισης. Σε κάθε περίπτωση, η Επιτροπή θα συνεχίσει να ελέγχει ότι όλες οι οδηγίες της Κοινότητας για την αναγνώριση των επαγγελματικών προσόντων, και ιδίως η οδηγία 89/48/ΕΟΚ, εφαρμόζονται πλήρως και σωστά στην Εσθονία.

Όσον αφορά στους κανόνες για την ελεύθερη κυκλοφορία των εργαζομένων, σύμφωνα με το άρθρο 36 της Συμφωνίας Σύνδεσης μεταξύ των Κοινοτήτων και των κρατών μελών τους αφενός και της Εσθονίας αφετέρου, η αρχή της μη διάκρισης ισχύει για τους υπηκόους ενός κράτους μέλους που απασχολούνται νόμιμα στο έδαφος της Εσθονίας όσον αφορά στις συνθήκες εργασίας, την αμοιβή ή την απόλυση. Σύμφωνα με τις πληροφορίες που παρέχει το αξιότιμο μέλος δεν εξάγεται απαραιτήτως το συμπέρασμα ότι οι φινλανδοί μηχανικοί πέφτουν θύματα διακρίσεων από αυτήν την άποψη.

----

(1)ΕΕ L 19 της 24.1.1989.

----

----

(2004/C 33 E/216)

ΓΡΑΠΤΗ ΕΡΩΤΗΣΗ Ε-2092/03

υποβολή: Paulo Casaca (PSE) προς την Επιτροπή

(24 Ιουνίου 2003)

Θέμα:   Εκκαθάριση λογαριασμών στους οργανισμούς πληρωμής του ΕΓΤΠΕ — Τμήμα Εγγυήσεων στην Πορτογαλία

Σύμφωνα με πληροφορία που δημοσιεύθηκε στην Επίσημη Εφημερίδα L 114 της 8ης Μαΐου 2003, η Ευρωπαϊκή Επιτροπή αποφάσισε, στο πλαίσιο της εκκαθάρισης των λογαριασμών του τμήματος Εγγυήσεων του ΕΓΤΠΕ, ουσιαστικές περικοπές των χρηματοδοτήσεων προς διάφορα κράτη μέλη.

Οι περικοπές αυτές, λαμβανομένου υπόψη του ύψους των χρηματοδοτήσεων του ταμείου, ήταν ιδιαίτερα δραστικές για το Λουξεμβούργο, την Ελλάδα και την Πορτογαλία, όπου ενδέχεται να είναι ακόμα μεγαλύτερες επειδή καθυστερεί η απόφαση σχετικά με την εκκαθάριση των λογαριασμών του IFADAP.

Δύναται η Επιτροπή να εξηγήσει λεπτομερώς για ποιούς λόγους προέβη σάυτή την περικοπή των κονδυλίων που προορίζοντο για την πορτογαλική γεωργία;

Απάντηση του κ. Fischler εξ ονόματος της Επιτροπής

(28 Ιουλίου 2003)

Με την απόφασή της υπ' αριθμό 2003/313/ΕΚ της 7ης Μαΐου 2003 (1), η Επιτροπή προχώρησε στην εκκαθάριση των λογαριασμών των κρατών μελών σχετικά με τις δαπάνες που χρηματοδοτήθηκαν από το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) για το οικονομικό έτος 2002 με βάση το άρθρο 7 παράγραφος 3 του κανονισμού (ΕΚ) αριθ. 1258/99 (2).

Η απόφαση αυτή αφορά την πληρότητα, την ακρίβεια και την αλήθεια των υποβληθέντων λογαριασμών, και δεν προδικάζει ενδεχόμενη απόφαση που θα ληφθεί μεταγενέστερα και θα αφορά τη συμμόρφωση των δαπανών με τους κοινοτικούς κανόνες.

Η λογιστική φύση της απόφασης που αναφέρθηκε, εξηγείται λεπτομερέστερα στο πέμπτο εισαγωγικό σημείο. Το αποτέλεσμα της απόφασης εκκαθάρισης συνίσταται στην ενδεχόμενη διαφορά μεταξύ του συνόλου των δαπανών που ελήφθησαν υπόψη στα πλαίσια του εν λόγω οικονομικού έτους κατ'εφαρμογή των άρθρων 151 παράγραφος 1 και 152 του κανονισμού (ΕΚ, Ευρατόμ) αριθ. 1605/2002 (3) και του συνόλου των δαπανών που εξέτασε η Επιτροπή στα πλαίσια της εν λόγω απόφασης.

Κατά τον καθορισμό αυτού του τελευταίου συνολικού ποσού των δαπανών για την Πορτογαλία, η Επιτροπή έλαβε ιδιαίτερα υπόψη της τις ποινές που προβλέπονται στο άρθρο 39 του κανονισμού (ΕΚ) αριθ. 1750/99 (4) στα πλαίσια της ανάπτυξης της υπαίθρου, τις διορθώσεις που συνδέονται με την υπέρβαση των προθεσμιών πληρωμών που προβλέπονται για τις διάφορες κοινές οργανώσεις αγοράς, καθώς και τις ετήσιες δαπάνες που δηλώθηκαν από τις πορτογαλικές αρχές.

Η Επιτροπή θέτει υπόψη του Αξιότιμου Μέλους του Ευρωπαϊκού Κοινοβουλίου πως το καθαρό οικονομικό αποτέλεσμα της απόφασης για τη λογιστική εκκαθάριση του οικονομικού έτους 2002 για την Πορτογαλία, είναι ποσό 483 840,10 ευρώ πληρωτέο στο εν λόγω κράτος μέλος.

----

(1)  2003/313/ΕΚ: Απόφαση της Επιτροπής, της 7ης Μαΐου 2003, για την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 2002, ΕΕ L 114 της 8.5.2003.

(2)  Κανονισμός (ΕΚ) αριθ. 1258/1999 του Συμβουλίου της 17ης Μαΐου 1999 περί χρηματοδοτήσεως της κοινής γεωργικής πολιτικής, ΕΕ L 160 της 26.6.1999.

(3)  Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 248 της 16.9.2002.

(4)  Κανονισμός (ΕΚ) αριθ. 1750/1999 της Επιτροπής της 23ης Ιουλίου 1999 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), ΕΕ L 214 της 13.8.1999.

----

----

(2004/C 33 E/217)

ΓΡΑΠΤΗ ΕΡΩΤΗΣΗ Ε-2098/03

υποβολή: Sebastiano Musumeci (UEN) προς την Επιτροπή

(25 Ιουνίου 2003)

Θέμα:   Σοβαρό οξύ αναπνευστικό σύνδρομο: κατάσταση έκτακτης ανάγκης και προληπτικά μέτρα

Η νέα μάστιγα της τρίτης χιλιετίας — το σοβαρό οξύ αναπνευστικό σύνδρομο (SARS), η άτυπη πνευμονία, της οποίας ούτε τα αίτια πολλώ δε μάλλον ούτε και η θεραπεία είναι ακόμη με βεβαιότητα γνωστά — εξαπλώνεται εύκολα και γρήγορα προσβάλλοντας καθημερινά δεκάδες άτομα κυρίως στην Κίνα και τη Νοτιοανατολική Ασία.

Η αποτελεσματική πρόληψη κατά της εξάπλωσης του SARS θα έπρεπε συνεπώς να πληροί ορισμένες ελάχιστες απαιτήσεις κοινές σε όλον τον πλανήτη και κατά μείζονα λόγο στα κράτη μέλη της Ευρωπαϊκής Ένωσης, λαμβάνοντας υπόψη πόσο επιτακτικό είναι να τεθούν σε εφαρμογή προληπτικά μέτρα προς καταπολέμηση του εν λόγω νοσήματος. Μπορεί κατόπιν τούτων η Επιτροπή να γνωστοποιήσει:

Απάντηση του κ. Byrne εξ ονόματος της Επιτροπής

(15 Ιουλίου 2003)

Τα μέτρα δημόσιας υγείας που θέτουν σε εφαρμογή τα κράτη μέλη, τα οποία συνδράμει το δίκτυο της Ένωσης για την επιδημιολογική παρακολούθηση και τον έλεγχο των μεταδοτικών ασθενειών στην Κοινότητα, το οποίο λειτουργεί σύμφωνα με την απόφαση αριθ. 2119/98/ΕΚ του Κοινοβουλίου και του Συμβουλίου της 24ης Σεπτεμβρίου 1998 (1), έχουν ήδη καταφέρει να συγκρατήσουν την εξάπλωση του Σοβαρού Οξέος Αναπνευστικού Συνδρόμου (ΣΟΑΣ) στην Ένωση. Καθώς δεν υπάρχει τοπική μετάδοση, δεν ήταν απαραίτητη μια εκστρατεία ενημέρωσης με βάση εκείνες τις χώρες όπου είχε εξαπλωθεί η ασθένεια. Η Επιτροπή συμφώνησε όσον αφορά ένα σχέδιο δράσης σε συνεργασία με τα υπουργεία υγείας, προκειμένου να εξασφαλίσει καλύτερο επίπεδο προετοιμασίας στο μέλλον, και μια εκστρατεία ενημέρωσης θα θεωρείτο μέρος του εν λόγω σχεδίου στο μέλλον («http://europa.eu.int/comm/health/phthreats/com/sars/sars_en.htm»).

Η Επιτροπή συμφωνεί με τον Παγκόσμιο Οργανισμό Υγείας (ΠΟΥ) ότι τα μέτρα ελέγχου κατά την είσοδο δεν είναι αποτελεσματικά για την ανίχνευση νέων κρουσμάτων και δημιουργούν μια εσφαλμένη αίσθηση ασφάλειας στο κοινό και τις υγειονομικές αρχές. Ο έλεγχος κατά την έξοδο από τις χώρες όπου έχουν εντοπισθεί κρούσματα είναι ένα από τα καλύτερα μέτρα που έχουν ληφθεί για τη μείωση της εξάπλωσης του ΣΟΑΣ. Η αποτελεσματικότητα των μέτρων αυτών θα εξακολουθήσει να είναι αντικείμενο εξέτασης υπό το φως νέων επιστημονικών ανακαλύψεων.

----

(1)ΕΕ L 268 της 3.10.1998.

----

----

(2004/C 33 E/218)

ΓΡΑΠΤΗ ΕΡΩΤΗΣΗ Ε-2100/03

υποβολή: José Ribeiro e Castro (UEN) προς την Επιτροπή

(25 Ιουνίου 2003)

Θέμα:   Αλιεία — Ύδατα των δυτικών περιοχών της Ε. Ε.

Πρόσφατα, στις 4 Ιουνίου, το Ευρωπαϊκό Κοινοβούλιο απεφάνθη με ψήφισμά του ότι οι κανονισμοί (ΕΟΚ) αριθ. 2847/93 (1) και (ΕΚ) 685/95 (2) εξακολουθούν να ισχύουν για μία περίοδο δέκα ετών.

Η ως άνω απόφαση του Κοινοβουλίου ελήφθη στο πλαίσιο της ψήφισης του νομοθετικού ψηφίσματος του Ευρωπαϊκού Κοινοβουλίου επί προτάσεως κανονισμού του Συμβουλίου σχετικά με τη διαχείριση των αλιευτικών προσπαθειών όσον αφορά ορισμένες αλιευτικές ζώνες και πόρους της Κοινότητας και την τροποποίηση του Κανονισμού (ΕΟΚ) αριθ. 2847/93.

Η θέση του Κοινοβουλίου εγκρίθηκε με συντριπτική πλειοψηφία: 334 ψήφοι υπέρ, 108 κατά και 48 αποχές.

Είναι γνωστή η κατανομή των αρμοδιοτήτων μεταξύ των διαφόρων κοινοτικών οργάνων, θεωρούμε όμως ότι όταν οι εκλεγμένοι εκπρόσωποι των ευρωπαίων πολιτών των διαφόρων κρατών μελών λαμβάνουν μία τόσο σαφή και εύγλωττη πολιτική θέση — άνω της απόλυτης πλειοψηφίας των βουλευτών εν ενεργεία και άνω των 2/3 των ψηφισάντων — το γεγονός δεν δύναται να αγνοηθεί ούτε από την Επιτροπή ούτε από το Συμβούλιο.

Ωστόσο, εξακολουθούν να κυκλοφορούν διάφορες ειδήσεις ότι ετοιμάζεται νέο καθεστώς πρόσβασης στα ύδατα των δυτικών περιοχών της Ένωσης, συγκεκριμένα δε στα ύδατα απέναντι στις πορτογαλικές ακτές, σε πλήρη αντίθεση με την προαναφερθείσα ψήφο του Κοινοβουλίου, καθώς και ότι το καθεστώς αυτό, με το να καταστήσει ελεύθερη την πρόσβαση σε απόσταση άνω των 12 μιλίων σε ορισμένες περιπτώσεις και των 50 μιλίων σε άλλες, θα θέσει σε κίνδυνο όχι μόνο τη διατήρηση των πολύτιμων πόρων στα ύδατα αυτά, αλλά και κοινωνικές και οικονομικές ισορροπίες που εξακολουθούσαν να διατηρούνται στο πλαίσιο της κοινής αλιευτικής πολιτικής και των στόχων της.

Βάσει των ανωτέρω ερωτώ την Επιτροπή:

Απάντηση του κ. Fischler Εξ ονόματος της Επιτροπής

(25 Ιουλίου 2003)

Η Επιτροπή σημείωσε προσεκτικά την ψηφοφορία της 4ης Ιουνίου 2003 στο Κοινοβούλιο, σχετικά με την πρόταση της Επιτροπής (3) για κανονισμό του Συμβουλίου για τη διαχείριση της αλιευτικής προσπάθειας όσον αφορά ορισμένες αλιευτικές ζώνες και πόρους της Κοινότητας και για την τροποποίηση του κανονισμού (ΕΟΚ) αριθ. 2847/93 (4), τον αποκαλούμενο κανονισμό δυτικών υδάτων.

Η Επιτροπή κατέστησε σαφές σε διάφορες ευκαιρίες από τότε που υπέβαλλε την πρόταση της, πως η αναθεώρηση του καθεστώτος περιορισμού της αλιευτικής προσπάθειας που θεσπίστηκε το 1995 αποτελεί νομική ανάγκη μετά την λήξη των μεταβατικών διευθετήσεων πρόσβασης που προβλέπει η συνθήκη προσχώρησης της Ισπανίας και της Πορτογαλίας του 1985. Στην πραγματικότητα, μετά το 2002, το καθεστώς του 1995 βρίσκεται σε αντίθεση με το πρωτογενές δίκαιο. Κατά συνέπεια δεν αποτελεί βιώσιμη εναλλακτική λύση να παραμείνουν οι κανονισμοί του 1995 σε ισχύ για περίοδο άλλων 10 ετών, αλλά θα πρέπει να αντικατασταθούν.

Ωστόσο, λαμβάνοντας υπόψη το ψήφισμα που υιοθέτησε το Κοινοβούλιο και αφού άκουσε τα επιχειρήματα που προβλήθηκαν στα πλαίσια αυτά, η Επιτροπή προσπαθεί τώρα να καθιερώσει βιολογικά ευαίσθητη περιοχή στα πλαίσια του πεδίου εφαρμογής του κανονισμού δυτικών υδάτων. Η περιοχή αυτή θα ήταν δυνατόν να αποτελέσει αντικείμενο ειδικών μέτρων, που θα λαμβάνουν υπόψη τις απόψεις που εκφράστηκαν στο Κοινοβούλιο.

Όσον αφορά τα Πορτογαλικά ηπειρωτικά ύδατα, θα πρέπει να υπενθυμίσουμε πως με βάση το άρθρο 17 παράγραφος 1 του κανονισμού-πλαίσιο για την Κοινή Αλιευτική Πολιτική (5), θεμελιώδης αρχή της πολιτικής αυτής είναι η ισότιμη πρόσβαση για τα Κοινοτικά αλιευτικά σκάφη στα ύδατα πέραν των 12 ναυτικών μιλίων ανοικτά των ακτών.

Ως αποτέλεσμα της πράξης προσχώρησης της Ισπανίας και Πορτογαλίας του 1985, η περιοχή IXa της ICES (6) υποδιαιρέθηκε ανάμεσα στα δύο αυτά κράτη μέλη με βάση τα εθνικά τους σύνορα. Ωστόσο, αυτό αποτελούσε σαφώς μεταβατική διευθέτηση μαζί με άλλες προσωρινές διευθετήσεις για την ενσωμάτωση της Πορτογαλίας και της Ισπανίας στην Κοινότητα, διευθετήσεις οι οποίες θα πρέπει τώρα να τερματισθούν. Ο διαχωρισμός μεταξύ Ισπανικών και Πορτογαλικών υδάτων πέραν των 12 ναυτικών μιλίων σαφώς και δεν ευθυγραμμίζεται με το άρθρο 17 παράγραφος 1 που αναφέρθηκε παραπάνω και απλώς δεν είναι δυνατόν, ούτε από νομικής ούτε από πολιτικής άποψης, να χρησιμοποιείται εντός της Κοινότητας για να αποκλείει την πρόσβαση στα ύδατα της δικαιοδοσίας ενός κράτους μέλους για άλλα κράτη μέλη. Αυτό ισχύει για όλα τα Κοινοτικά ύδατα και όχι μόνον για τα ύδατα της Πορτογαλίας. Θα πρέπει να υπενθυμίσουμε πως η προσέγγιση αυτή έχει ήδη γίνει αποδεκτή για τον κανονισμό σχετικά με το Σύνολο Επιτρεπομένων Αλιευμάτων και Ποσοστώσεων του 2003, που εγκρίθηκε από το Συμβούλιο τον Δεκέμβριο του 2002 και στον οποίο ο αντίστοιχος διαχωρισμός της περιοχής IXa της ICES καταργήθηκε.

Αν στην εν λόγω περιοχή εμφανισθούν προβλήματα διατήρησης, θα πρέπει να ρυθμισθούν σε Κοινοτικό επίπεδο με βάση της συνηθισμένες διαδικασίες που εφαρμόζονται στα πλαίσια της Κοινής Αλιευτικής Πολιτικής. Η Επιτροπή είναι πάντα έτοιμη να εξετάσει τέτοια αιτήματα και να αναλάβει τις αναγκαίες ενέργειες.

----

(1)ΕΕ L 261 της 20.10.1993, σελ. 1.

(2)ΕΕ L 71 της 31.3.1995, σελ. 5.

(3)  COM(2002)739 τελικό.

(4)  Κανονισμός (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής ΕΕ L 261 της 20.10.1993.

(5)  Κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής ΕΕ L 358 της 31.12.2002.

(6)  ICES = Διεθνές Συμβούλιο για την Εξερεύνηση των Θαλασσών (ΔΣΕΘ).

----

----

(2004/C 33 E/219)

ΓΡΑΠΤΗ ΕΡΩΤΗΣΗ Ε-2102/03

υποβολή: José Ribeiro e Castro (UEN) προς την Επιτροπή

(25 Ιουνίου 2003)

Θέμα:   Αναμόρφωση της ΚΓΠ — Μεσογειακές παραγωγές

Πρόσφατα, τη στιγμή ακριβώς που τελείωνε η συζήτηση στο Ευρωπαϊκό Κοινοβούλιο σχετικά με την αναμόρφωση της ΚΓΠ, ο Επίτροπος κ. Fischler εγγυήθηκε ότι σύντομα οι μεσογειακές παραγωγές θα λαμβάνουν τις ίδιες ενισχύσεις με τα άλλα είδη γεωργικών παραγωγών. Η δήλωση αυτή είναι άκρως ενδιαφέρουσα και βαρυσήμαντη.

Για τον λόγο αυτό ερωτώ την Επιτροπή:

Απάντηση του κ. Fischler εξ ονόματος της Επιτροπής

(28 Ιουλίου 2003)

Κατά τη συνεδρίαση του Συμβουλίου των Υπουργών Γεωργίας, στο Λουξεμβούργο, στις 26 Ιουνίου 2003, η Επιτροπή ανέλαβε τη δέσμευση να υποβάλει, το φθινόπωρο του 2003 μια ανακοίνωση σχετικά με τη μεταρρύθμιση των κοινών οργανώσεων αγοράς τριών βασικών μεσογειακών προϊόντων, και συγκεκριμένα του ελαιολάδου, του καπνού και του βαμβακιού, όπως και να υποβάλει, στη συνέχεια της ανακοίνωσης αυτής, σχετικές νομοθετικές προτάσεις.

Όπως και με την ανακοίνωσή της του Ιουλίου 2002, η Επιτροπή προτίθεται να προσδιορίσει μια μακροπρόθεσμη προοπτική πολιτικής στους τομείς αυτούς, ευθυγραμμιζόμενη με τις σημερινές δημοσιονομικές πιστώσεις για τους τομείς αυτούς όπως και με το νέο πλαίσιο για τις γεωργικές δαπάνες που συμφωνήθηκε στο Ευρωπαϊκό Συμβούλιο των Βρυξελλών, τον Οκτώβριο του 2002, με βάση τους στόχους και την προσέγγιση για τη μεταρρύθμιση, που συμφωνήθηκαν από το Συμβούλιο Υπουργών, στην ίδια αυτή συνεδρίαση του Λουξεμβούργου.

Η Ανακοίνωση προς το Συμβούλιο και προς το Κοινοβούλιο θα περιλαμβάνει εκτενή παρουσίαση της μεταρρυθμιστικής πρότασης και των λεπτομερειών εφαρμογής της όσον αφορά το ελαιόλαδο, το βαμβάκι και τον καπνό. Για τη ζάχαρη, θα υποβληθεί περιγραφή των διαφόρων εναλλακτικών λύσεων και των επιπτώσεών τους. Ταυτόχρονα, η Επιτροπή θα εξετάσει επίσης το ενδεχόμενο έγκρισης μιας προτάσεως για τη μεταρρύθμισης της ΚΟΑ για το λυκίσκο.

Οι σχετικές νομοθετικές προτάσεις για το ελαιόλαδο, το βαμβάκι και τον καπνό θα υποβληθούν στο Συμβούλιο και το Κοινοβούλιο πριν το τέλος του Νοεμβρίου 2003.

----

----

(2004/C 33 E/220)

ΓΡΑΠΤΗ ΕΡΩΤΗΣΗ Ε-2105/03

υποβολή: Niels Busk (ELDR) προς την Επιτροπή

(25 Ιουνίου 2003)

Θέμα:   Πιθανή άρση της απαγόρευσης ιχθυαλεύρων

Δεδομένου ότι τα εισαγόμενα προϊόντα υπόκεινται σε ελέγχους από διετίας περίπου ως προς την ύπαρξη ΜΜΒΜ (κρεατάλευρα και οστεάλευρα από θηλαστικά) κατά την είσοδό τους στην ΕΕ, μπορεί η Επιτροπή να εκθέσει τα όποια θετικά ευρήματα από την καθιέρωση των ελέγχων αυτών κατά προϊόν;

Επιπλέον, δεδομένου ότι υφίσταται σήμερα μια νέα μέθοδος που δοκιμάσθηκε διεξοδικά με θετικά αποτελέσματα και είναι σε θέση να ξεχωρίζει τα ιχθυάλευρα από τα κρεατάλευρα και τα οστεάλευρα, θα μπορούσε η Επιτροπή να αναθεωρήσει τη θέση της και να εξετάσει το ενδεχόμενο άρσης της προσωρινής απαγόρευσης των ιχθυαλεύρων στη διατροφή των μηρυκαστικών;

Απάντηση του κ. Byrne Εξ ονόματος της Επιτροπής

(24 Ιουλίου 2003)

Σύμφωνα με το σημείο 2 του παραρτήματος Ι της απόφασης 2001/9/ΕΚ (1) της Επιτροπής, κάθε αποστολή εισαγόμενου ιχθυαλεύρου αναλύεται ώστε να αποκλειστεί η παρουσία πρωτεϊνών που προέρχονται από θηλαστικά. Τα κράτη μέλη κοινοποίησαν το αποτέλεσμα 10 407 αναλύσεων για την παρουσία ζωικών πρωτεϊνών σε πρώτες ύλες ζωοτροφών στις οποίες διενεργήθηκαν δειγματοληπτικοί έλεγχοι το 2001 και 2002. Η συχνότητα ζωικών πρωτεϊνών που απαγορεύονται δυνάμει της απόφασης 2000/766/ΕΚ (2) του Συμβουλίου ήταν 1,5 % το 2001 και 0,64 % το 2002. Ξεχωριστά στοιχεία για τον αριθμό των δειγμάτων ιχθυαλεύρου και για τη συχνότητα πρωτεϊνών από θηλαστικά στα ιχθυάλευρα, δεν είναι διαθέσιμα. Αφότου θεσπίστηκαν οι κοινοποιήσεις για τις ζωοτροφές στο σύστημα έγκαιρης προειδοποίησης το 2002, υπήρξε μία κοινοποίηση που πληροφορούσε για την ύπαρξη πρωτεϊνών από θηλαστικά σε ιχθυάλευρα.

Τα ίδια τα ιχθυάλευρα δεν θεωρείται ότι αποτελούν κίνδυνο για τη σπογγώδη εγκεφαλοπάθεια των βοοειδών (ΣΕΒ). Ο λόγος για την απαγόρευση της χρήσης ιχθυαλεύρων στις ζωοτροφές είναι ο έλεγχος των ζωοτροφών. Συγκεκριμένα, η παρουσία ιχθυαλεύρων μπορεί να εμποδίσει τον έλεγχο της παρουσίας κρεατοστεαλεύρων σε ζωοτροφές. Σύμφωνα με πρόσφατη δοκιμή δακτυλίου, το 50 % των εργαστηρίων δεν κατόρθωσε να ανιχνεύσει ποσοστό μόλυνσης 0,1 % πρωτεϊνών από θηλαστικά σε ζωοτροφές που περιείχαν 5 % ιχθυάλευρο με την επίσημη μέθοδο ανίχνευσης. Διεξάγεται ακόμα έρευνα με σκοπό τη βελτίωση της μεθόδου.

Φαίνεται, ως εκ τούτου, σκόπιμο να επανεξεταστεί η χρήση ιχθυαλεύρων σε ζωοτροφές μηρυκαστικών μόνον όταν διαθέτουμε βελτιωμένα μέτρα ελέγχου ή υπό το φως νέων επιστημονικών εξελίξεων και, όπου χρειάζεται, βάση του πορίσματος αξιολόγησης κινδύνου.

Έγγραφο εργασίας της Επιτροπής, το οποίο θα παρουσιάζει την κατάσταση σχετικά με την απαγόρευση της χρήσης ιχθυαλεύρων σε ζωοτροφές, θα υποβληθεί στο Κοινοβούλιο και το Συμβούλιο κατά τις επόμενες εβδομάδες.

----

(1)  Απόφαση 2001/9/ΕΚ της Επιτροπής, της 29ης Δεκεμβρίου 2000, σχετικά με τα μέτρα ελέγχου που απαιτούνται για την εφαρμογή της απόφασης 2000/766/ΕΚ του Συμβουλίου περί ορισμένων μέτρων προστασίας σχετικά με τις μεταδοτικές σπογγώδης εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων, ΕΕ L 2 της 5.1.2001.

(2)  Απόφαση 2000/766/ΕΚ του Συμβουλίου, της 4ης Δεκεμβρίου 2000, περί ορισμένων μέτρων προστασίας σχετικά με τις μεταδοτικές σπογγώδεις εγκεφαλοπάθειες και τη χρησιμοποίηση ζωικών πρωτεϊνών στη διατροφή των ζώων, ΕΕ L 306 της 7.12.2000.

----

----

(2004/C 33 E/221)

ΓΡΑΠΤΗ ΕΡΩΤΗΣΗ Ε-2106/03

υποβολή: Christopher Huhne (ELDR) προς την Επιτροπή

(25 Ιουνίου 2003)

Θέμα:   Νομοθεσία περί τροφίμων

Μπορεί να αναφέρει η Επιτροπή εάν υφίσταται κάποια νομοθεσία που απαγορεύει σε ορισμένες βρετανικές αλυσίδες τροφίμων να διαθέτουν υπό μορφήν αγαθοεργίας τρόφιμα που κανονικά θα πετούσαν;

Απάντηση του κ. Byrne εξ ονόματος της Επιτροπής

(23 Ιουλίου 2003)

Οι γενικές αρχές και προδιαγραφές της νομοθεσίας για τα τρόφιμα καθορίζονται στον κανονισμό (ΕΚ) αριθ. 178/2002 του Κοινοβουλίου και του Συμβουλίου, της 28ης Ιανουαρίου 2002 (1), ο οποίος καλύπτει όλα τα στάδια της παραγωγής, της επεξεργασίας και της διανομής στον τελικό καταναλωτή. Συγκεκριμένα, το άρθρο 14 θεσπίζει μια γενική υποχρέωση για την ασφάλεια των τροφίμων: (2)

Οι συνθήκες που λαμβάνονται υπόψη προκειμένου να καθοριστεί αν ένα τρόφιμο είναι μη ασφαλές, επιβλαβές για την υγεία ή ακατάλληλο για ανθρώπινη κατανάλωση καθορίζονται στις παραγράφους 3 έως 9 του ίδιου άρθρου.

Στο άρθρο 3 παρ. 8 του ίδιου κανονισμού, ως «διάθεση στην αγορά» ορίζεται η κατοχή τροφίμων ή ζωοτροφών με σκοπό την πώληση, συμπεριλαμβανομένης της προσφοράς για πώληση ή οποιασδήποτε άλλης μορφής μεταβίβασης είτε αυτή γίνεται δωρεάν είτε όχι, και η ίδια η πώληση, η διανομή ή οι άλλες μορφές μεταβίβασης.

Η δωρεά τροφίμων από αλυσίδα τροφίμων σε αγαθοεργίες συνιστά μια μορφή δωρεάν μεταβίβασης τροφίμων. Συνεπώς, πρέπει να θεωρηθεί ως διάθεση στην αγορά και ως τέτοια εμπίπτει στις προδιαγραφές που καθορίζονται στο προαναφερθέν άρθρο 14.

Ως εκ τούτου, υπό το πρίσμα του άρθρου 14 του κανονισμού (ΕΚ) αριθ. 178/2002, οι υπεύθυνοι επιχειρήσεων τροφίμων δεν μπορούν να προσφέρουν σε αγαθοεργίες τρόφιμο το οποίο υπό κανονικές συνθήκες θα το πέταγαν λόγω της μη συμμόρφωσης του εν λόγω τροφίμου με τις προδιαγραφές ασφάλειας των τροφίμων.

Ωστόσο, πρέπει να σημειωθεί ότι το άρθρο 14 του κανονισμού (ΕΚ) αριθ. 178/2002 δεν εμποδίζει υπεύθυνους επιχειρήσεων τροφίμων να προσφέρουν σε αγαθοεργίες ασφαλή τρόφιμα, τα οποία υπό κανονικές συνθήκες θα πέταγαν λόγω της μη συμμόρφωσής τους με ιδιωτικά πρότυπα ποιότητας που έχουν θεσπίσει εθελοντικά οι εν λόγω επιχειρήσεις τροφίμων.

----

(1)ΕΕ L 31 της 1.2.2002.

(2)  Αν και, σύμφωνα με τον κανονισμό, το άρθρο 14 θα αρχίσει να ισχύει από 1ης Ιανουαρίου 2005, πρέπει να θεωρηθεί ότι ισχύει και τώρα, δεδομένου ότι δεν δημιουργεί νέα νομική υποχρέωση για τους υπεύθυνους επιχειρήσεων τροφίμων αλλά απλώς επιβεβαιώνει μια βασική αρχή της νομοθεσίας για τα τρόφιμα. Σε κάθε περίπτωση, έως την 1η Ιανουαρίου 2005, η γενική απαίτηση για την ασφάλεια των τροφίμων καλύπτεται από ισοδύναμες διαταξης (άρθρο 3) της οδηγίας 92/59/ΕΟΚ για τη γενική ασφάλεια των τροφίμων, η ισχύς της οποίας θα ανακληθεί τη 15η Ιανουαρίου 2004 με την οδηγία 2001/95/ΕΚ. Οι διατάξεις της οδηγίας αυτής ισχύουν στο βαθμό που δεν υπάρχουν ειδικοί κοινοτικοί κανόνες που να διέπουν τα εν λόγω προϊόντα.

----

----

(2004/C 33 E/222)

ΓΡΑΠΤΗ ΕΡΩΤΗΣΗ Ρ-2107/03

υποβολή: Isabelle Caullery (UEN) προς την Επιτροπή

(18 Ιουνίου 2003)

Θέμα:   Μη κυβερνητικές οργανώσεις στη Μολδαβία

Μπορεί η Επιτροπή να μας ενημερώσει για τα διάφορα είδη προγραμμάτων, έργων και/ή κονδυλίων του προϋπολογισμού που ενδέχεται να χρησιμοποιηθούν για την υποστήριξη της δράσης ΜΚΟ που διέπονται από το μολδαβικό δίκαιο και δραστηριοποιούνται στη χώρα αυτή;

Μπορεί επίσης να αναφέρει τα κριτήρια που θα πρέπει να πληρούν οπωσδήποτε οι ΜΚΟ αυτές για να τους δοθεί η δυνατότητα να είναι υποψήφιες για τη λήψη επιχορηγήσεων από την Ευρωπαϊκή Ένωση;

Απάντηση του κ. Patten εξ ονόματος της Επιτροπής

(29 Ιουλίου 2003)

Η Επιτροπή έχει αναλάβει τη δέσμευση να στηρίξει τις Μη Κυβερνητικές Οργανώσεις (ΜΚΟ) απευθείας, μέσω έργων και μη επιτρεπτέων ενισχύσεων, καθώς και να εξασφαλίσει κατά το δυνατόν τη συμμετοχή τους στις πρωτοβουλίες της.

Η Αντιπροσωπεία της Επιτροπής στην Ουκρανία, τη Μολδαβία και τη Λευκορωσία εφαρμόζει ένα πρόγραμμα για μικρά ποσά μη επιστρεπτέων ενισχύσεων προς τις ΜΚΟ στο πλαίσιο της Ευρωπαϊκής Πρωτοβουλίας για τη Δημοκρατία και τα Ανθρώπινα Δικαιώματα. Επιπλέον, το Πρόγραμμα Εταιρικής Σχέσης για τη Θεσμική Ανάπτυξη (ΙΒΡΡ) αποσκοπεί στην ενίσχυση των ΜΚΟ και άλλων τοπικών πρωτοβουλιών μέσω εταιρικής σχέσης με παρεμφερείς οργανισμούς της Ένωσης και των γειτονικών χωρών. Μια νέα χρηματοδότηση του ΙΒΡΡ προβλέπεται στο σχέδιο του Προγράμματος Δράσης 2003 για τη Μολδαβία.

Το εν λόγω σχέδιο του Προγράμματος Δράσης 2003 για τη Μολδαβία προβλέπει επίσης τα εξής:

Επιπλέον, η Κοινότητα παρέχει χρηματοδοτική στήριξη μέσω του Αναπτυξιακού Προγράμματος των Ηνωμένων Εθνών (UNDP) για δράσεις κατά της εμπορίας ανθρώπων και γυναικών, καθώς και για την αντιμετώπιση των διαφόρων πτυχών της χρήσης και του λαθρεμπορίου ναρκωτικών. Αμφότερες οι δράσεις προβλέπουν την πλήρη συμμετοχή των ΜΚΟ.

Όσον αφορά τους όρους χορήγησης των μη επιστρεπτέων ενισχύσεων, οι ΜΚΟ πρέπει να πληρούν τα κριτήρια επιλεξιμότητας που καθορίζονται λεπτομερώς σε κάθε πρόσκληση υποβολής προτάσεων. Τα εν λόγω κριτήρια δημοσιεύονται μαζί με την πρόσκληση υποβολής προτάσεων, είναι διαφανή και προσβάσιμα από όλους τους πιθανούς υποψηφίους. Σε γενικές γραμμές, περιλαμβάνουν όρους σχετικά με το καθεστώς (μη κερδοσκοπικός χαρακτήρας), τη γεωγραφική θέση, το εμπορικό μητρώο και τη χρηματοοικονομική βιωσιμότητα.

----

----

(2004/C 33 E/223)

ΓΡΑΠΤΗ ΕΡΩΤΗΣΗ Ρ-2110/03

υποβολή: Margrietus van den Berg (PSE) προς την Επιτροπή

(19 Ιουνίου 2003)

Θέμα:   Παύση λειτουργίας του Europa Centram στην Ολλανδία

Γνωρίζει η Επιτροπή ότι το Europa Centrum στη Χάγη κλείνει την 1η Ιουλίου 2003;

Πώς εξηγεί η Επιτροπή το γεγονός ότι δεν χορηγήθηκε επιδότηση στο Ίδρυμα Europa Centrum κατά το 2003;

Δεν συμφωνεί η Επιτροπή με την άποψη ότι η πληροφόρηση για την Ευρωπαϊκή Ένωση και τους φορείς της έχει μεγάλη σημασία;

Με ποιον τρόπο πιστεύει η Επιτροπή ότι θα προσφέρει στην Ολλανδία σαφή και ευρεία ενημέρωση κατά το προσεχές έτος κατά το οποίο θα συμβούν σημαντικά γεγονότα στην ΕΕ (διεύρυνση με δέκα χώρες, εκλογές για το Ευρωπαϊκό Κοινοβούλιο, εκπόνηση του οριστικού συντάγματος) τώρα που το Europa Centrum — σημαντικό για την ενημέρωση νέων και μαθητών — δεν μπορεί να επιτελέσει αυτό το έργο;

Προτίθεται η Επιτροπή να εξετάσει το ενδεχόμενο αναθεώρησης της αιτήσεως για την παροχή επιδότησης; Εάν ναι, πότε μπορεί η Επιτροπή να δώσει την τελική απάντηση; Εάν όχι, γιατί;

Απάντηση του κ. Prodi εξ ονόματος της Επιτροπής

(16 Ιουλίου 2003)

Η Επιτροπή γνωρίζει ότι το Europa Centrum θα κλείσει την 1η Ιουλίου 2003 και λυπάται ιδιαίτερα για το γεγονός αυτό. Η πληροφόρηση και η επικοινωνία σχετικά με θέματα που αφορούν την Ένωση και τα θεσμικά όργανά της έχουν ιδιαίτερη σημασία και, όπως το Αξιότιμο Μέλος γνωρίζει, ιδίως στις Κάτω Χώρες που θα αναλάβουν την προεδρία της Ένωσης κατά το δεύτερο ήμισυ του 2004. Συνεπώς, η απώλεια του Europa Centrum θα γίνει ιδιαίτερα αισθητή από την Επιτροπή και τις εθνικές αρχές των Κάτω Χωρών.

Όπως γνωρίζει το Αξιότιμο Μέλος, ο νέος δημοσιονομικός κανονισμός (1) απαγορεύει τη χορήγηση λειτουργικών επιχορηγήσεων σε οργανισμούς όπως το Europa Centrum, που δεν μπορούν να υφίστανται αποκλειστικά χάρη σε επιχορηγήσεις βάσει σχεδίων, μέσω προσκλήσεων υποβολής προτάσεων.

Όσον αφορά αυτό το είδος επιχορηγήσεων βάσει σχεδίων, το Europa Centrum είχε λάβει το 2003 δύο επιχορηγήσεις από τη Γενική Διεύθυνση Εκπαίδευσης και Πολιτισμού, στο πλαίσιο πρόσκλησης υποβολής προτάσεων που είχε απευθυνθεί σε μη κυβερνητικούς οργανισμούς και ενώσεις ευρωπαϊκού ενδιαφέροντος. Δυστυχώς, μετά τη λυπηρή απόφαση τερματισμού των δραστηριοτήτων του, το Europa Centrum δεν θα είναι σε θέση να χρησιμοποιήσει αυτές τις επιχορηγήσεις.

Είναι αυτονόητο ότι εάν το Europa Centrum αλλάξει την απόφασή του στο μέλλον και αρχίσει εκ νέου τις δραστηριότητές του, τίποτα δεν το εμποδίζει να παρουσιάσει ένα ή περισσότερα σχέδια στο πλαίσιο νέων προσκλήσεων υποβολής προτάσεων και η Επιτροπή θα τις λάβει σοβαρά υπόψη, όπως και οποιοδήποτε άλλο σχέδιο.

Το Μάιο του 2003 δημοσιεύθηκε πρόσκληση από την αντιπροσωπεία της Επιτροπής στις Κάτω Χώρες, μετά την έγκριση του προγράμματος εργασίας της Γενικής Διεύθυνσης Τύπου και Επικοινωνίας στις 28 Μαρτίου 2003. Η πρώτη προθεσμία για την πρόσκληση αυτή ορίστηκε στις 30 Ιουνίου 2003.

----

(1)  Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων, ΕΕ L 248 της 16.9.2002.

----

----

(2004/C 33 E/224)

ΓΡΑΠΤΗ ΕΡΩΤΗΣΗ Ε-2113/03

υποβολή: Erik Meijer (GUE/NGL) προς την Επιτροπή

(25 Ιουνίου 2003)

Θέμα:   Η ανάδυση, στην Ευρώπη, ενός νέου μονοπωλίου της διάδοσης πληροφοριών μέσω του Ίντερνετ και ανησυχητική συλλογή προσωπικών δεδομένων

Πηγή:«De Volkskrant» (ολλανδικό ημερήσιο φύλλο) της 24ης Μαΐου 2003

Απάντηση του κ. Bolkestein εξ ονόματος της Επιτροπής

(7 Αυγούστου 2003)

----

(1)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 281 της 23.11.1995.

(2)  Οδηγία 97/66/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 περί επεξεργασίας των δεδομένων προσωπικού χαρακτήρα και προστασίας της ιδιωτικής ζωής στον τηλεπικοινωνιακό τομέα, ΕΕ L 24 της 30.1.1998.

(3)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες), ΕΕ L 201 της 31.7.2002.

----

----

(2004/C 33 E/225)

ΓΡΑΠΤΗ ΕΡΩΤΗΣΗ Ε-2117/03

υποβολή: Claude Moraes (PSE) προς την Επιτροπή

(25 Ιουνίου 2003)

Θέμα:   Η οδηγία για την προστασία των δεδομένων προσωπικού χαρακτήρα

Η οδηγία για την προστασία δεδομένων προσωπικού χαρακτήρα (95/46/ΕΚ (1)) εγκρίθηκε πριν από ΟΚΤΩ χρόνια, το 1995.

Μπορεί να δώσει η Επιτροπή λεπτομέρειες σχετικά με το ποια κράτη μέλη δεν έχουν εφαρμόσει ακόμη την οδηγία για την προστασία των δεδομένων προσωπικού χαρακτήρα;

Απάντηση του κ. Bolkestein εξ ονόματος της Επιτροπής

(23 Ιουλίου 2003)

Ο αξιότιμος βουλευτής ζητεί να πληροφορηθεί ποιο κράτος μέλος δεν έχει ακόμη μεταφέρει την οδηγία για την προστασία των δεδομένων προσωπικού χαρακτήρα (οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών). Όλα τα κράτη μέλη έχουν κοινοποιήσει στην Επιτροπή μέτρα μεταφοράς. Η Γαλλία κοινοποίησε το νόμο του 1978 περί προστασίας των δεδομένων προσωπικού χαρακτήρα και γνωστοποίησε την πρόθεσή της να ψηφίσει νέο νόμο, ο οποίος δεν έχει ακόμη εγκριθεί.

Για περισσότερες πληροφορίες σχετικά με τη μεταφορά της οδηγίας για την προστασία των δεδομένων προσωπικού χαρακτήρα, ο αξιότιμος βουλευτής μπορεί να ανατρέξει στην έκθεση που εγκρίθηκε προσφάτως από την Επιτροπή (2) (15 Μαΐου 2003).

----

(1)ΕΕ L 281 της 23.11.1995, σελ. 31.

(2)  http://europa.eu.int/comm/internal_market/privacy/lawreport/data-directive_en.htm.

----

----

(2004/C 33 E/226)

ΓΡΑΠΤΗ ΕΡΩΤΗΣΗ Ε-2118/03

υποβολή: Claude Moraes (PSE) προς την Επιτροπή

(25 Ιουνίου 2003)

Θέμα:   Η οδηγία για τους προσωρινά απασχολουμένους μέσω εταιρείας προσωρινής απασχόλησης

Ποια είναι η άποψη της Επιτροπής ως προς το γεγονός ότι δεν επιτεύχθηκε συμφωνία σχετικά με την οδηγία για τους προσωρινά απασχολουμένους μέσω εταιρείας προσωρινής απασχόλησης στις 3 Ιουνίου;

Απάντηση της κας Διαμαντοπούλου εξ ονόματος της Επιτροπής

(12 Αυγούστου 2003)

Η αποτυχία του Συμβουλίου «Απασχόληση και Κοινωνικές Υποθέσεις» της 3ης Ιουνίου 2003 να καταλήξει σε συμφωνία σχετικά με την πρόταση οδηγίας για τους προσωρινά απασχολούμενους μέσω εταιρείας προσωρινής απασχόλησης (1) οφείλεται στην αναστέλλουσα μειοψηφία τεσσάρων κρατών μελών (Δανία, Γερμανία, Ιρλανδία και Ηνωμένο Βασίλειο) που απαιτούν μόνιμη εξαίρεση, για αποστολές διάρκειας κάτω των έξι μηνών, από την εφαρμογή της αρχής της ίσης μεταχείρισης στους προσωρινά απασχολούμενους μέσω εταιρείας προσωρινής απασχόλησης. Μια τέτοια εξαίρεση θα σήμαινε ότι η συντριπτική πλειονότητα των προσωρινά εργαζομένων μέσω εταιρείας προσωρινής απασχόλησης δεν θα καλύπτονταν από τις διατάξεις της οδηγίας περί ίσης μεταχείρισης.

Το Ευρωπαϊκό Συμβούλιο στη Λισσαβώνα (23 και 24 Μαρτίου 2000) έκανε έκκληση για επίτευξη ισορροπίας μεταξύ ευελιξίας και ασφάλειας στις κοινοτικές αγορές εργασίας. Η πρόταση της Επιτροπής επιδιώκει την επίτευξη αυτής της ισορροπίας αφενός παρέχοντας ελάχιστη προστασία στους προσωρινά εργαζόμενους μέσω εταιρείας προσωρινής απασχόλησης και αφετέρου αίροντας τους ισχύοντες περιορισμούς όσον αφορά τη χρήση αυτού του είδους απασχόλησης ώστε να επιτρέψει τη δημιουργία θέσεων εργασίας. Η Επιτροπή ελπίζει ότι θα επιτευχθεί άμεσα συμφωνία επί κοινής θέσης και δεσμεύεται να διαδραματίσει το ρόλο που της αναλογεί ώστε να εξασφαλίσει την εκπλήρωση της εντολής που έδωσε το Ευρωπαϊκό Συμβούλιο στις Βρυξέλλες το Μάρτιο του 2003 για επίτευξη συμφωνία πριν από το Δεκέμβριο του 2003.

----

(1)  Πρόταση οδηγίας του Ευρωπαϊκού Κοινοβουλίου και του Συμβουλίου περί των όρων εργασίας των προσωρινά απασχολουμένων μέσω εταιρείας προσωρινής απασχόλησης, ΕΕ C 203 Ε της 27.8.2002 όπως τροποποιήθηκε, COM(2002)701 τελικό.

----

----

(2004/C 33 E/227)

ΓΡΑΠΤΗ ΕΡΩΤΗΣΗ Ε-2124/03

υποβολή: Bart Staes (Verts/ALE) προς την Επιτροπή

(25 Ιουνίου 2003)

Θέμα:   Η πρόσληψη υπαλλήλων από τις χώρες της διεύρυνσης

Στην Επίσημη Εφημερίδα της Ευρωπαϊκής ένωσης της 22ας Μαΐου 2003 (C 120 Α — Τόμος 46 — ΕΝ) προκηρύσσονται 1 355 θέσεις, οι οποίες προορίζονται κατ' αποκλειστικότητα για τους πολίτες των νέων κρατών μελών («You must be a ... citizen»).

Σε σχετικό ανακοινωθέν τύπου (ΙΡ/03/747) της 26ης Μαΐου 2003, η Επιτροπή ανακοίνωσε ότι, εντός επταετούς περιόδου, επρόκειτο να προσληφθούν 3 900 υπάλληλοι των χωρών της διεύρυνσης.

Σύμφωνα όμως με το άρθρο 17 της συνθήκης ΕΚ:

Σύμφωνα δε με το άρθρο 39 της Συνθήκης ΕΚ:

Κρίνει η Επιτροπή ότι το άρθρο 39, παράγραφος 4 ισχύει επίσης και για τους υπαλλήλους και τα λοιπά μέλη του προσωπικού των ευρωπαϊκών θεσμικών οργάνων; εάν ναι, βάσει ποιων επιχειρημάτων;

Αναγνωρίζει η Επιτροπή ότι τα προσόντα που απαριθμούνται στην Επίσημη Εφημερίδα της 22ας Μαΐου 2003 δεν θα πρέπει απαραιτήτως να συνδέονται με μια συγκεκριμένη ιθαγένεια; Εάν όχι, για ποιο λόγο; Εάν ναι, γιατί δεν ανοίγουν οι θέσεις αυτές για το σύνολο των πολιτών της Ένωσης;

Συμμερίζεται η Επιτροπή την άποψη ότι η κατάσταση αυτή συνιστά διάκριση εις βάρος των υποψηφίων των σημερινών κρατών μελών; Εάν όχι, ποιο μήνυμα επιθυμεί να απευθύνει η Επιτροπή στους — νέους κυρίως — υποψηφίους των σημερινών 15 κρατών μελών που επιδιώκουν μια σταδιοδρομία στους κόλπους των ευρωπαϊκών θεσμικών οργάνων, χωρίς να το επιτυγχάνουν (ή με πολλές δυσχέρειες) λόγω των υποχρεωτικών ποσοστώσεων πρόσληψης υποψηφίων των νέων κρατών μελών;

Είναι σε θέση η Επιτροπή να παράσχει μια επισκόπηση του αριθμού των μελών του προσωπικού που προσελήφθησαν κατά τα έτη 2000, 2001 και 2002, τούτο δε ανά εθνικότητα (κράτη μέλη), ηλικία και επίπεδο (καθηκόντων);

Απάντηση του κ. Kinnock εξ ονόματος της Επιτροπής

(12 Αυγούστου 2003)

Οι κανόνες που διέπουν την επιλογή των υπαλλήλων για τα ευρωπαϊκά όργανα βασίζονται στον κανονισμό υπηρεσιακής κατάστασης. Το άρθρο 27 του τίτλου III του κανονισμού υπηρεσιακής κατάστασης ορίζει ότι «η πρόσληψη πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, απόδοσης και ακεραιότητας και επιλέγονται με την ευρύτερη δυνατή γεωγραφική βάση μεταξύ των υπηκόων των κρατών μελών των Κοινοτήτων».

Το άρθρο 27 ορίζει επιπλέον ότι «καμία θέση δεν προορίζεται αποκλειστικά για τους υπηκόους ορισμένου κράτους μέλους».

Όπως έγινε και κατά τις προηγούμενες διευρύνσεις της Ένωσης, η Επιτροπή ενέκρινε πρόταση για ρήτρα προσωρινής εξαίρεσης από τον κανονισμό υπηρεσιακής κατάστασης. Η ενλόγω ρήτρα προβλέπει τη δυνατότητα πρόσληψης υπαλλήλων από τα μελλοντικά νέα κράτη μέλη βάσει της ιθαγένειας με σκοπό να διασφαλιστεί μια ελάχιστη είσοδος υπαλλήλων από τις ενλόγω χώρες στις υπηρεσίες των οργάνων. Η ενλόγω πρόταση, η οποία εξετάζεται προς το παρόν στο Συμβούλιο της Ευρωπαϊκής Ένωσης, προβλέπει ότι η ρήτρα προσωρινής εξαίρεσης θα ισχύσει επί επτά έτη.

Η ενλόγω πρόταση της Επιτροπής παρέχει επίσης τη δυνατότητα διοργάνωσης, εντός της επταετούς περιόδου, διαγωνισμών που προορίζονται ειδικά για υπηκόους των παρόντων 15 κρατών μελών, με σκοπό να διασφαλιστεί η ισορροπημένη πρόσληψη υπαλλήλων με την ευρύτερη δυνατή γεωγραφική βάση καθ'όλη τη μεταβατική περίοδο μετά την ημερομηνία ένταξης των μελλοντικών νέων κρατών μελών.

Παρά τον εξαιρετικό χαρακτήρα της ρήτρας εξαίρεσης που επιτρέπει τη διενέργεια προσλήψεων βάσει της ιθαγένειας ενός από τα μελλοντικά νέα κράτη μέλη, πρέπει να τονιστεί ότι η συνέχιση της διοργάνωσης διαγωνισμών που αφορούν την EUR-15 παρέχει ένα γενικό πλαίσιο για μια πολιτική προσλήψεων που ακολουθεί τις αρχές που ορίζονται στο άρθρο 39 της Συνθήκης ΕΚ.

Όσον αφορά πληροφορίες σχετικά με τις προσλήψεις ανά εθνικότητα, αυτές περιέχονται στους πίνακες που αποστέλλονται απευθείας στο αξιότιμο μέλος του Κοινοβουλίου και στην γραμματεία του Κοινοβουλίου.

----

----

(2004/C 33 E/228)

ΓΡΑΠΤΗ ΕΡΩΤΗΣΗ Ε-2125/03

υποβολή: Bart Staes (Verts/ALE) προς την Επιτροπή

(25 Ιουνίου 2003)

Θέμα:   Ενιαία τιμή του βιβλίου

Σε ψήφισμα της 16ης Μαΐου 2002 (Ρ5_ΤΑ(2002)0244), το Ευρωπαϊκό Κοινοβούλιο καλούσε την Επιτροπή να υποβάλει, σύμφωνα με το άρθρο 95 της Συνθήκης ΕΚ και πριν από το τέλος του 2002 (!!), νομοθετική πρόταση σχετικά με τη θέσπιση ενιαίων τιμών για τα βιβλία.

Μπορεί να αναφέρει η Επιτροπή εάν έχει ήδη εκπονήσει τη σχετική νομοθετική πρόταση και ποιο είναι το περιεχόμενό της; Στην αντίθετη περίπτωση, μπορεί να αναφέρει η Επιτροπή για ποιο λόγο δεν ανταποκρίθηκε στο αίτημα του Ευρωπαϊκού Κοινοβουλίου;

Απάντηση του κ. Bolkestein Εξ ονόματος της Επιτροπής

(5 Αυγούστου 2003)

Ο αρμόδιος Επίτροπος για την εσωτερική αγορά, στις 4 Νοεμβρίου 2002, ενώπιον της επιτροπής νομικών θεμάτων και εσωτερικής αγοράς του Κοινοβουλίου, ανέφερε ότι σε διάφορα κράτη μέλη υπάρχουν συστήματα καθορισμού της τιμής των βιβλίων, υπό τη μορφή νομοθεσίας ή επαγγελματικών συμφωνιών. Διευκρίνισε ότι τα συστήματα αυτά δεν έχουν προκαλέσει μέχρι σήμερα δυσκολίες όσον αφορά τη σχετική νομολογία του Δικαστηρίου.

Ο Επίτροπος ανέφερε επίσης ότι, σύμφωνα με τις δεσμεύσεις για σαφήνεια και εκσυγχρονισμό της ευρωπαϊκής νομοθεσίας, η Επιτροπή πιστεύει ότι μια εναρμόνιση των εθνικών συστημάτων δεν θα επέφερε επαρκή πλεονεκτήματα για να δικαιολογηθεί η τροποποίηση του νομικού πλαισίου που έχει αναπτύξει το Δικαστήριο.

Μέχρι σήμερα, κανένα νέο στοιχείο δεν δικαιολογεί αλλαγή αυτής της θέσης.

Εξάλλου, όπως υπενθύμισε ο Επίτροπος, και ύστερα από λεπτομερή εξέταση της πρότασης νομοθετικής πρωτοβουλίας του Κοινοβουλίου της 16ης Μαΐου 2002, η Επιτροπή θεωρεί ότι ο ορισμός της κεντρικής έννοιας της «καταστρατήγησης» που εισάγει αυτή η πρόταση είναι υπερβολικά ευρύς και ότι ενδέχεται να τροποποιήσει σημαντικά την ελεύθερη κυκλοφορία των βιβλίων μεταξύ των κρατών μελών, ιδιαίτερα μέσω του ηλεκτρονικού εμπορίου. Ένας ευρύς ορισμός της «καταστρατήγησης» θα ήταν ασυμβίβαστος με την υποχρέωση της περιοριστικής ερμηνείας κάθε εξαίρεσης από τις θεμελιώδεις ελευθερίες που εγγυάται η συνθήκη ΕΚ.

Η Επιτροπή διαπιστώνει εξάλλου ότι αυτή η προσέγγιση περιλήφθηκε σε όλα τα εθνικά συστήματα καθορισμού των τιμών των βιβλίων, συμπεριλαμβανομένου του γερμανικού συστήματος που εγκρίθηκε στις 2 Σεπτεμβρίου 2002.

Πρέπει επίσης να υπογραμμίσουμε ότι η πρόταση κανονισμού της Επιτροπής για την προώθηση των πωλήσεων επιτρέπει εμμέσως τον καθορισμό των τιμών ορισμένων προϊόντων σε εθνικό επίπεδο, επειδή προβλέπει, σε αυτό το πλαίσιο, μια ειδική εξαίρεση στην κατ'αρχήν απαγόρευση για τα κράτη μέλη να περιορίζουν επί της αξίας μια προώθηση των πωλήσεων: με αυτή την εξαίρεση, τα κράτη μέλη μπορούν να περιορίζουν ειδικότερα την αξία των εκπτώσεων (και όχι άλλων προσφορών) για τα διατιμημένα προϊόντα.

Λαμβάνοντας υπόψη τα παραπάνω, η Επιτροπή αποφάσισε, να μην συνταχθεί με την ιδέα μιας πρότασης νομοθετικής πρωτοβουλίας ad hoc, όπως πρότεινε το Κοινοβούλιο.

Σε κάθε περίπτωση, συνεχίζει να εποπτεύει τα εθνικά συστήματα καθορισμού των τιμών των βιβλίων και τη συμμόρφωσή τους με το κοινοτικό δίκαιο. Αν αυτό καταστεί κάποτε αναγκαίο, θα εξετάσει κάθε σκόπιμη πρωτοβουλία.

----

----

(2004/C 33 E/229)

ΓΡΑΠΤΗ ΕΡΩΤΗΣΗ Ρ-2138/03

υποβολή: Theodoras Bouwman (Verts/ALE) προς την Επιτροπή

(20 Ιουνίου 2003)

Θέμα:   Παραβίαση της οδηγίας για το ωράριο εργασίας (οδηγίας σχετικά με ορισμένα στοιχεία της οργάνωσης του χρόνου εργασίας) εκ μέρους ορισμένων κρατών μελών

Η Επιτροπή γνωρίζει ασφαλώς, μεταξύ άλλων και μέσω της ομάδας εργασίας των εθνικών εμπειρογνωμόνων, ότι διάφορα κράτη μέλη δεν έχουν εφαρμόσει στην πράξη την απόφαση του Ευρωπαϊκού Δικαστηρίου στην υπόθεση SIMAP (C - 303/98).

Μπορεί η Επιτροπή να αναφέρει:

Απάντηση της κυρίας Διαμαντοπούλου Εξ ονόματος της Επιτροπής

(16 Ιουλίου 2003)

Πράγματι η Επιτροπή οργάνωσε στις 28 Απριλίου 2003 συνεδρίαση με τους εκπροσώπους των κρατών μελών σχετικά με τη μελλοντική ανακοίνωση της Επιτροπής περί της οδηγίας 93/104/CE (2). Η ημερήσια διάταξη αυτής της συνεδρίασης συμπεριελάμβανε μεταξύ άλλων ένα σημείο σχετικά με τις συνέχειες στην απόφαση Simap (3). Κατά τη συνεδρίαση αυτή η Επιτροπή πληροφόρησε τους εκπροσώπους των κρατών μελών σχετικά με τις τελευταίες εξελίξεις και προχώρησε κατόπιν σε ανταλλαγή απόψεων, με σκοπό να συλλεγούν οι γνώμες των εκπροσώπων των κρατών μελών ενόψει της ανακοίνωσης περί του χρόνου εργασίας.

Εξάλλου η Επιτροπή βρίσκεται στο στάδιο της ανάλυσης των νομοθεσιών των κρατών μελών με βάση την απόφαση Simap, ώστε να προτείνει το ξεκίνημα της διαδικασίας που προβλέπεται στο άρθρο 226 της συνθήκης ΕΚ σε όλες τις περιπτώσεις όπου αυτό είναι αιτιολογημένο.

----

(1)ΕΕ C 110 Ε της 8.5.2003, σελ 217.

(2)  Οδηγία 93/104/ΕΚ του Συμβουλίου της 23 Νοεμβρίου 1993, σχετικά με ορισμένα στοιχεία της οργάνωσης του χρόνου εργασίας, ΕΕ L 307 της 13.12.1993.

(3)  Απόφαση του Δικαστηρίου της 3 Οκτωβρίου 2000, στην υπόθεση C-303/98, Sindicato de Médicos de Asistencia Pública (Simap) et Conselleria de Sanidad y Consumo de la Generalidad Valenciana, συλλογή νομολογίας 2000, σ. I-07963.

----

----

(2004/C 33 E/230)

ΓΡΑΠΤΗ ΕΡΩΤΗΣΗ Ρ-2144/03

υποβολή: Michl Ebner (PPE-DE) προς την Επιτροπή

(24 Ιουνίου 2003)

Θέμα:   Πρότυπα ποιότητας για εισαγωγές

Στην Ευρωπαϊκή Ένωση οι προδιαγραφές ποιότητας στον τομέα της γεωργίας είναι πολύ υψηλές. Αυτό είναι ένα ιδιαίτερο ικανοποιητικό γεγονός.

Κατά τις εισαγωγές από μη κράτη της ΕΕ τηρούνται πράγματι για τα αγροτικά προϊόντα οι ίδιες προδιαγραφές;

Υφίσταται σχετική ρύθμιση εκ μέρους της ΕΕ;

Μόνο μια σαφής εναρμόνιση των διατάξεων που αφορά συγκεκριμένα τις εισαγωγές μπορεί να προστατεύσει τον ευρωπαίο καταναλωτή και να εγγυηθεί την ανταγωνιστικότητα των ευρωπαίων γεωργών.

Η Ευρωπαϊκή Επιτροπή παρακαλείται να λάβει σχετικά θέση.

Απάντηση του κ. Byrne εξ ονόματος της Επιτροπής

(29 Ιουλίου 2003)

Η Επιτροπή επιμένει ότι τα τρόφιμα πρέπει να είναι ασφαλή, ανεξάρτητα από την προέλευσή τους. Για το λόγο αυτόν, ως γενική αρχή, οι εισαγωγές γεωργικών προϊόντων πρέπει να παρέχουν ισοδύναμα επίπεδα ασφάλειας με τα αντίστοιχα των προϊόντων κοινοτική προέλευσης. Οι κύριες νομοθετικές πράξεις αναφορικά με την ασφάλεια

των τροφίμων και την υγεία των ζώων περιλαμβάνουν διατάξεις που έχουν αυτόν το σκοπό. Υπάρχει ένα ευρύ φάσμα ελέγχων για τη διασφάλιση του σεβασμού των διατάξεων αυτών.

Οι εν λόγω έλεγχοι συνοψίζονται ως εξής:

----

(1)  COM(2003)52 τελικό.

----

----

(2004/C 33 E/231)

ΓΡΑΠΤΗ ΕΡΩΤΗΣΗ Ε-2148/03

υποβολή: Giovanni Pittella (PSE) προς την Επιτροπή

(27 Ιουνίου 2003)

Θέμα:   Μη κερδοσκοπικές οργανώσεις

Οι μη κερδοσκοπικές οργανώσεις, κυρίως όσες απαρτίζονται από νέους και αναπτύσσουν δραστηριότητα σε πολιτιστικό επίπεδο, αποτελούν ανεκτίμητο πλούτο για την Ευρωπαϊκή Κοινότητα και βασικό μοχλό πολιτιστικής και κοινωνικής προώθησης και ολοκλήρωσης·

Ωστόσο, η πρόσβαση τους σε προγράμματα συγχρηματοδοτούμενα από την ΕΕ, έχει καταστεί προβληματική από τις διαδικαστικές δυσκολίες και κυρίως από την προκαταβολή των δαπανών για την υλοποίηση των προγραμμάτων, και τούτο παρόλο που θεωρείται σημαντικό να είναι ακριβώς οι μη κερδοσκοπικές οργανώσεις αυτές που θα υποβάλλουν υποψηφιότητα και θα διαχειρισθούν τα ευρωπαϊκά προγράμματα·

Κατόπιν τούτου, μπορεί η Επιτροπή να μας γνωστοποιήσει εάν προτίθεται να προτείνει ένα σύστημα προκαταβολής των κονδυλίων, αφού θα έχει προηγηθεί ποιοτικός και ποσοτικός έλεγχος της δομής της ενδιαφερόμενης οργάνωσης καθώς και του σχετικού κανονισμού της;

Απάντηση της κ. Reding εξ ονόματος της Επιτροπής

(1 Σεπτεμβρίου 2003)

Η Επιτροπή συμφωνεί με τον αξιότιμο βουλευτή ότι οι οργανώσεις που δραστηριοποιούνται σε ευρωπαϊκό επίπεδο στον τομέα της νεολαίας είναι ουσιαστικής σημασίας για την κοινωνικοπολιτιστική ανάπτυξη της ευρωπαϊκής κοινωνίας και συνεπώς θεωρεί ότι πρέπει να ενθαρρυνθεί η συμμετοχή των νέων στην κοινωνία των πολιτών. Γενικότερα, οι διοικητικές και δημοσιονομικές διαδικασίες της Επιτροπής, σύμφωνα με το δημοσιονομικό κανονισμό και την κατάλληλη νομική βάση, επιτρέπουν την υποστήριξη ενώσεων νέων μέσω προγραμμάτων επιδότησης και μηχανισμών πληρωμής (π. χ. απλά έντυπα αίτησης, πληρωμές προχρηματοδότησης άνω του 80 %, χρήση κατ' αποκοπή ποσών).

Το πρόγραμμα Νεολαία έχει πέντε προθεσμίες υποβολής αίτησης ετησίως με στόχο να εξασφαλιστεί ότι οι επιδοτήσεις θα καταβληθούν πριν από την έναρξη του σχεδίου.

Όσον αφορά την υποστήριξη για επιχειρησιακές δαπάνες σε οργανώσεις που δραστηριοποιούνται σε ευρωπαϊκό επίπεδο στον τομέα της νεολαίας, οι πληρωμές προχρηματοδότησης πραγματοποιούνται πράγματι τακτικά. Επίσης, η Επιτροπή καταβάλλει κάθε δυνατή προσπάθεια για να εξασφαλίσει ότι οι οργανώσεις λαμβάνουν τις επιδοτήσεις το ταχύτερο δυνατό μέσα στο έτος κατά τη διάρκεια του οποίου θα πραγματοποιήσουν τις δαπάνες. Το 2003 όλες οι προχρηματοδοτικές πληρωμές σε μη κυβερνητικές οργανώσεις νέων έγιναν πριν από τον Απρίλιο.

----

----

(2004/C 33 E/232)

ΓΡΑΠΤΗ ΕΡΩΤΗΣΗ Ρ-2149/03

υποβολή: Astrid Lulling (PPE-DE) προς την Επιτροπή

(24 Ιουνίου 2003)

Θέμα:   Στατιστική Υπηρεσία των Ευρωπαϊκών Κοινοτήτων (Eurostat)

Από τις συζητήσεις και δηλώσεις των τελευταίων μηνών για το θέμα της ΣΥΕΚ προκύπτει ότι υφίστανται ορισμένες αθέμιτες πρακτικές: καταγγέλλονται άτομα εν αγνοία τους και χωρίς να έχει ακουστεί η άποψή τους, ο Τύπος αναμεταδίδει τις σοβαρές αυτές καταγγελίες, που είναι, κατά τα φαινόμενα, υπερβολικές υπό το φως των διαθέσιμων πληροφοριών, η αρμοδιότητα του προσωπικού της ΣΥΕΚ τίθεται υπό αμφισβήτηση και το έργο του διαταράσσεται εξαιτίας εμπεριστατωμένων και ενίοτε δυσανάλογων ελέγχων.

Ποια μέτρα λαμβάνει η Επιτροπή για να γίνουν δεόντως σεβαστά τα δικαιώματα των ατόμων στις τρέχουσες διαδικασίες;

Ποιες πρωτοβουλίες προτίθεται η Επιτροπή να λάβει σε περίπτωση που υπηρεσίες έχουν παραβιάσει τους κανόνες ή δεν τους τήρησαν παρότι υποχρεούνται να τους εφαρμόζουν;

Είναι άραγε της άποψης η Επιτροπή ότι η εικόνα που προβάλλεται είναι δυσανάλογη προς την πραγματικότητα;

Απάντηση του κ. Solbes Mira εξ ονόματος της Επιτροπής

(3 Σεπτεμβρίου 2003)

Η προβολή από τα μέσα ενημέρωσης των ερευνών σχετικά με την Eurostat, πριν ακόμη αυτές ολοκληρωθούν, δεν συμβάλλει στο σχηματισμό αντικειμενικής εικόνας για την κατάσταση, δεδομένου μάλιστα ότι ορισμένα στοιχεία χρησιμοποιήθηκαν εκτός πλαισίου. Στην περίπτωση αυτή πρέπει να αναγνωριστεί ότι η φύση ορισμένων άρθρων του τύπου ενδεχομένως να έχει διακυβεύσει, και κατά κάποιο τρόπο ατυχώς, τον πλήρη σεβασμό της αρχής του τεκμηρίου της αθωότητας.

Ωστόσο, οι έρευνες που είναι αυτήν την περίοδο εν εξελίξει στην Eurostat, ανταποκρίνονται αφενός στο αίτημα του Κοινοβουλίου στο πλαίσιο της παρακολούθησης της απαλλαγής για το 2001 και αφετέρου στη βούληση της Επιτροπής να διελευκάνει την κατάσταση και να βεβαιωθεί ότι έγινε η σωστή αντιμετώπιση των προβλημάτων που επισημάνθηκαν και ότι είναι δυνατόν να ληφθούν συμπληρωματικά μέτρα όπου είναι απαραίτητο. Η ικανότητα του προσωπικού της Eurostat δεν τίθεται βεβαίως υπό αμφισβήτηση. Επιπλέον οι κανόνες που ισχύουν για τις έρευνες παρέχουν σε όλους τους υπαλλήλους και τα λοιπά μέλη του προσωπικού μέσα προσφυγής σύμφωνα με τις διατάξεις του άρθρου 90 του κανονισμού υπηρεσιακής κατάστασης.

Τέλος, όσον αφορά την εξέλιξη των πρόσφατων γεγονότων σχετικά με την κατάσταση της Eurostat και τις ενέργειεςς που απαιτούνται για την περίπτωση αυτή, η Επιτροπή παραπέμπει τον κ. βουλευτή στη σειρά μέτρων που ελήφθησαν στις συνεδριάσεις της 9ης και της 23ης Ιουλίου 2003.

----

----

(2004/C 33 E/233)

ΓΡΑΠΤΗ ΕΡΩΤΗΣΗ Ε-2168/03

υποβολή: Jean Lambert (Verts/ALE) προς την Επιτροπή

(30 Ιουνίου 2003)

Θέμα:   Παραβίαση των όρων ασφαλείας στο Ολυμπιακό Στάδιο Αμαρουσίου

Οι προετοιμασίες των Ολυμπιακών Αγώνων του 2004 στην Αθήνα έχουν αρχίσει. Διεξάγονται έργα κατασκευής στο Μαρούσι, όπου βρίσκεται το Ολυμπιακό Στάδιο.

Είναι άραγε ενήμερη η Επιτροπή για τις ακόλουθες σοβαρές παραβιάσεις του ελληνικού νόμου:

Ποια μέτρα προτίθεται η Επιτροπή να λάβει για να θέσει τέρμα στις εν λόγω παραβάσεις των συνθηκών εργασίας και για να διασφαλίσει την υγεία και την ασφάλεια των εργαζομένων, λαμβάνοντας υπόψη ότι οι εργασίες θα εντατικοποιηθούν περαιτέρω καθότι πλησιάζει η ημερομηνία έναρξης των Ολυμπιακών Αγώνων του 2004;

Απάντηση της κας Διαμαντοπούλου εξ ονόματος της Επιτροπής

(14 Αυγούστου 2003)

Η Επιτροπή δεν έλαβε οποιαδήποτε καταγγελία σχετικά με παραβάσεις του ελληνικού δικαίου, όπως τονίζει το αξιότιμο μέλος του Κοινοβουλίου, αλλά συμμερίζεται τις σχετικές ανησυχίες του. 'Ετσι, η Επιτροπή θα καλέσει τις ελληνικές αρχές να υποβάλουν τις παρατηρήσεις τους σχετικά με τις συνθήκες ασφαλείας στο Ολυμπιακό Στάδιο στο Μαρούσι.

Σε κάθε περίπτωση, η Επιτροπή θα ήθελε να επισύρει την προσοχή του αξιότιμου μέλους στο γεγονός ότι τα κράτη μέλη είναι αρμόδια για να διασφαλίζουν τόσο τη συμμόρφωση με την εθνική νομοθεσία με την οποία γίνεται μεταφορά των οδηγιών της Κοινότητας, όσο και την κατάλληλη επιβολή της ενλόγω νομοθεσίας.

Σε αντίθετη περίπτωση, η Επιτροπή δεν θα διστάσει να ξεκινήσει διαδικασία επί παραβάσει σύμφωνα με το άρθρο 226 της Συνθήκης ΕΚ κατά του υπόψη κράτους μέλους.

----

----

(2004/C 33 E/234)

ΓΡΑΠΤΗ ΕΡΩΤΗΣΗ Ε-2172/03

υποβολή: Johanna Boogerd-Quaak (ELDR) προς την Επιτροπή

(30 Ιουνίου 2003)

Θέμα:   Στήριξη της αγροτικής ανάπτυξης

Μπορεί η Επιτροπή, έχοντας υπόψη το ψήφισμα του Ευρωπαϊκού Κοινοβουλίου της 5ης Ιουνίου 2003 σχετικά με την πρόταση κανονισμού του Συμβουλίου που τροποποιεί τον Κανονισμό (ΕΚ) αριθ. 1257/1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την κατάργηση του Κανονισμού (ΕΚ) αριθ. 2826/2000, και έχοντας πληροφορηθεί τη γνωμοδότηση του Ευρωπαϊκού Κοινοβουλίου στο πλαίσιο της παραγράφου 1, να απαντήσει στις ακόλουθες ερωτήσεις;

Απάντηση του κ. Fischler εξ ονόματος της Επιτροπής

(5 Αυγούστου 2003)

Η Επιτροπή έλαβε δεόντως υπόψη της το ψήφισμα του Ευρωπαϊκού Κοινοβουλίου της 5ης Ιουνίου 2003 σχετικά με την πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1257/1999 για τη στήριξη της αγροτικής ανάπτυξης (1), στο πλαίσιο της μεταρρύθμισης της Κοινής Γεωργικής Πολιτικής (ΚΓΠ).

Η δημιουργία μιας τυπολογίας δεν μπορεί να προβλεφθεί παρά μόνο στο πλαίσιο της χάραξης μιας πολιτικής αγροτικής ανάπτυξης για μετά το 2006. Ωστόσο, ακόμη και με αυτή τη μακροπρόθεσμη προοπτική, η Επιτροπή δεν είναι πεπεισμένη ότι είναι απαραίτητη μία κοινή τυπολογία, σε ευρωπαϊκή κλίμακα, για την υλοποίηση της πολιτικής της Κοινότητας για την αγροτική ανάπτυξη, ούτε ότι μία απλή κοινή τυπολογία μπορεί να λάβει υπόψη της την τεράστια ανομοιομορφία των συνθηκών που επικρατούν στις αγροτικές περιοχές μιας διευρυμένης Ένωσης. Σύμφωνα με τον κανονισμό (ΕΚ) αριθ. 1257/1999 του Συμβουλίου της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και την τροποποίηση και κατάργηση ορισμένων κανονισμών (2), τα κράτη μέλη οφείλουν επί του παρόντος, κατά την προετοιμασία του προγράμματος αγροτικής ανάπτυξης καθενός απ'αυτά, να ορίζουν τί ακριβώς εννοούν με τον όρο «αγροτικές περιοχές» σε εθνικό ή/και περιφερειακό πλαίσιο.

Για να γίνουν καλύτερα γνωστές οι δυσχέρειες που αντιμετωπίζουν οι λεγόμενες περιαστικές αγροτικές περιοχές, η Επιτροπή ξεκίνησε το Σεπτέμβριο 2002, στο πλαίσιο του Δικτυακού Παρατηρητηρίου της Ευρωπαϊκής Χωροταξίας (ΔΠΕΧ), ειδική μελέτη με τίτλο «Urban-rural relations in Europe».

----

(1)  COM(2003)23 τελικό.

(2)ΕΕ L 160 της 26.6.1999.

----

----

(2004/C 33 E/235)

ΓΡΑΠΤΗ ΕΡΩΤΗΣΗ Ε-2175/03

υποβολή: Christopher Huhne (ELDR) προς την Επιτροπή

(30 Ιουνίου 2003)

Θέμα:   Συναλλαγές στον τομέα των υπηρεσιών

Απάντηση του κ. Bolkestein εξ ονόματος της Επιτροπής

(4 Αυγούστου 2003)

Ο αξιότιμος βουλευτής ερωτά αν η Επιτροπή θα εκτιμήσει τις δυνητικές εμπορικές συναλλαγές στον τομέα των υπηρεσιών στο εσωτερικό της Ένωσης και τον αντίκτυπό τους στην ανάπτυξη της παραγωγής και της απασχόλησης. Κατά την προπαρασκευή της νομοθετικής της απάντησης σχετικά με την εσωτερική αγορά υπηρεσιών, η Επιτροπή επί του παρόντος καταρτίζει αξιολόγηση του αντικτύπου, στην οποία θα επιχειρήσει να εξηγήσει τη δυνητική αύξηση των δραστηριοτήτων διασυνοριακής παροχής υπηρεσιών που ενδέχεται να προκύψει λόγω της εξάλειψης των υφιστάμενων εμποδίων της εσωτερικής αγοράς.

Δεδομένου, όμως, του γεγονότος ότι οι στατιστικές στον τομέα αυτόν παρουσιάζουν σοβαρά προβλήματα μέτρησης και ότι προς το παρόν δεν υπάρχουν αναγνωρισμένα μοντέλα μακροοικονομικών προβλέψεων για τις δραστηριότητες παροχής υπηρεσιών, θα ήταν δύσκολο για την Επιτροπή να παρέχει αναλυτικές ποσοτικές προβλέψεις των δυνητικών εμπορικών συναλλαγών και της επένδυσης σε υπηρεσίες στο εσωτερικό της Ένωσης, καθώς και του αντικτύπου τους στην παραγωγή και στην απασχόληση. Ο πολύπλοκος χαρακτήρας των μετρήσεων και των μοντέλων περιπλέκεται ακόμη περισσότερο από το γεγονός ότι πολλές από τις εμπορικές συναλλαγές στον τομέα των υπηρεσιών βρίσκονται συγκεκαλυμμένες στα στατιστικά στοιχεία για τις εμπορικές συναλλαγές στον τομέα των αγαθών. Πρέπει να σημειωθεί επίσης ότι μεγάλο μέρος της διεθνοποίησης των υπηρεσιών βασίζεται σε ξένες άμεσες επενδύσεις, οπότε η αποκλειστική επικέντρωση στις εμπορικές συναλλαγές στον τομέα των υπηρεσιών ενδέχεται να υποτιμήσει το πραγματικό δυναμικό μιας εσωτερικής αγοράς υπηρεσιών που λειτουργεί εύρυθμα.

Η Επιτροπή θα καταβάλει ιδιαίτερη προσπάθεια ώστε η αξιολόγηση του αντικτύπου που πραγματοποιεί, με βάση τις υπάρχουσες στατιστικές και τις πληροφορίες που παρέχουν τα ενδιαφερόμενα μέρη, να εξηγεί με περισσότερο ποιοτικούς όρους και με βάση μια μικροοικονομική προσέγγιση το δυνητικό αντίκτυπο που ενδέχεται να υπάρξει με τη μορφή εξοικονόμησης του κόστους, αύξησης των δραστηριοτήτων παροχής υπηρεσιών στο εσωτερικό της Ένωσης, και αύξησης της παραγωγής και της απασχόλησης στην Ένωση.

Στο δεύτερο ερώτημά του, ο αξιότιμος βουλευτής ζητεί να πληροφορηθεί αν η Επιτροπή θα συνεκτιμήσει τις εξελίξεις σχετικά με τις συναλλαγές στον τομέα των υπηρεσιών σε αγορές περισσότερο ολοκληρωμένες, όπως είναι του Καναδά και των Ηνωμένων Πολιτειών. Στην αξιολόγηση του αντικτύπου που πραγματοποιείται και στο πλαίσιο των στατιστικών περιορισμών που εξηγήθηκαν παραπάνω, η Επιτροπή θα συγκρίνει την απόδοση των αγορών υπηρεσιών της Ένωσης με την αντίστοιχη των αγορών της Βόρειας Αμερικής.

----

----

(2004/C 33 E/236)

ΓΡΑΠΤΗ ΕΡΩΤΗΣΗ Ε-2178/03

υποβολή: Christopher Huhne (ELDR) προς την Επιτροπή

(30 Ιουνίου 2003)

Θέμα:   Εμπόδια στις συναλλαγές στον τομέα των υπηρεσιών

Θα μπορούσε η Επιτροπή να αναφέρει ποια είναι κατά τη γνώμη της τα κύρια αίτια που παρακωλύουν την ανάπτυξη των συναλλαγών στον τομέα των υπηρεσιών εντός της Ευρωπαϊκής Ένωσης, επηρεάζοντας κυρίως τις μικρομεσαίες επιχειρήσεις; Ποια είναι τα μέτρα που λαμβάνει η Επιτροπή για την αντιμετώπιση των εν λόγω προβλημάτων; Με ποιό τρόπο θα εκτιμήσει την αποτελεσματικότητα των μέτρων αυτών;

Απάντηση του κ. Bolkestein εξ ονόματος της Επιτροπής

(7 Αυγούστου 2003)

Το αξιότιμο μέλος θέτει το ερώτημα σχετικά με το ποια είναι κατά τη γνώμη της Επιτροπής τα κύρια αίτια που παρακωλύουν την ανάπτυξη των συναλλαγών στον τομέα των υπηρεσιών εντός της Ευρωπαϊκής Ένωσης, επηρεάζοντας κυρίως τις μικρομεσαίες επιχειρήσεις (MME), ποια μέτρα προτείνει για την αντιμετώπιση αυτών των προβλημάτων και με ποιο τρόπο θα εκτιμήσει τον αντίκτυπο των προτάσεων.

Όσον αφορά το πρώτο μέρος της ερώτησης, η Επιτροπή θα ήθελε να παραπέμψει το αξιότιμο μέλος στην έκθεση της Επιτροπής σχετικά με την «η κατάσταση της εσωτερικής αγοράς υπηρεσιών» (1) της 30ης Ιουλίου 2002, στην οποία περιλαμβάνεται ενδεικτικός κατάλογος των προβλημάτων που αντιμετωπίζουν οι εταιρείες σε διάφορα στάδια των επιχειρησιακών τους διαδικασιών όταν πραγματοποιούν συναλλαγές εντός της εσωτερικής αγοράς. Στην έκθεση αυτή συμπεραίνεται ότι τα εμπόδια ήταν οριζόντιου χαρακτήρα επηρεάζοντας διάφορες δραστηριότητες παροχής υπηρεσιών. Η σώρευση πολυάριθμων εμποδίων που παρουσιάζονται στην επιχειρησιακή διαδικασία έχουν σημαντικό αρνητικό αντίκτυπο στην ανάπτυξη και παραγωγικότητα των δραστηριοτήτων παροχής υπηρεσιών στην Ένωση. Επίσης συμπεραίνεται ότι οι MME πλήττονται πιο σκληρά από αυτά τα εμπόδια παρά οι μεγαλύτεροι συναγωνιστές τους. Ιδίως οι μικρομεσαίες επιχειρήσεις δεν είναι συχνά σε θέση να καλύψουν το κόστος της απαιτούμενης νομικής έρευνας και παροχής συμβουλών που προκύπτει από το ρυθμιστικό κατακερματισμό που υπάρχει σήμερα. Οι λίγες που μπορούν να το κάνουν αναγκάζονται να προσαρμόσουν το μοντέλο επιχείρησης της προτίμησης τους στις διαφορετικές εθνικές απαιτήσεις. Αυτές οι απαιτήσεις είτε μπορεί να τους αποτρέψουν από την είσοδο στις αγορές άλλων κρατών μελών ή ενδέχεται να τις αναγκάσουν να εγκαταλείψουν σύντομα τις αγορές αυτές. Το γεγονός ότι οι MME είναι τα κύρια θύματα του σημερινού ρυθμιστικού κατακερματισμού είναι ιδιαίτερα ανησυχητικό εφόσον στις δραστηριότητες παροχής υπηρεσιών κυριαρχούν οι μικρομεσαίες επιχειρήσεις.

Σε απάντηση στο δεύτερο ερώτημα του αξιότιμου μέλους, σύμφωνα με τη δημοσίευση της Επιτροπής με θέμα «Μια στρατηγική για την εσωτερική αγορά υπηρεσιών» (2) της 29ης Δεκεμβρίου 2000, η Επιτροπή εξετάζει προς στιγμή τρόπους για την εξάλειψη αδικαιολόγητων και δυσανάλογων εμποδίων που παρακωλύουν την εσωτερική αγορά υπηρεσιών. Σκοπεύει να παρουσιάσει ένα οριζόντιο νομοθετικό εργαλείο πριν από το τέλος του 2003, όπως ζητήθηκε τόσο από το Κοινοβούλιο στην έκθεσή του σχετικά με «επισκόπηση 2002 της στρατηγικής για την εσωτερική αγορά υπηρεσιών του 2002 — τήρηση της υπόσχεσης» της 29ης Ιανουαρίου 2003, όσο και από τα κράτη μέλη στο Συμβούλιο με θέμα την ανταγωνιστικότητα του Νοεμβρίου 2002 και στο Ευρωπαϊκό Συμβούλιο του Μαρτίου 2003.

Αυτή η μελλοντική πρόταση θα συνοδεύεται από εκτίμηση του αντίκτυπου, σύμφωνα με την ανακοίνωση της Επιτροπής σχετικά με την αξιολόγηση του αντίκτυπου (3) της 5ης Ιουνίου 2002, στην οποία θα προτείνει δείκτες πάνω στους οποίους θα βασίζεται η μελλοντική παρακολούθηση του αντίκτυπου της πρότασης.

Επιπλέον και ως συμπλήρωμα της νομοθετικής αυτή πρότασης η Επιτροπή θα υποβάλει ανακοίνωση με τίτλο «η ανταγωνιστικότητα των υπηρεσιών προς τις επιχειρήσεις και η συμβολή τους στις επιδόσεις των ευρωπαϊκών επιχειρήσεων».

----

(1)  COM(2002)441 τελικό.

(2)  COM(2000)888 τελικό.

(3)  COM(2002)276 τελικό.

----

----

(2004/C 33 E/237)

ΓΡΑΠΤΗ ΕΡΩΤΗΣΗ Ε-2188/03

υποβολή: María Somosa Martínez (PSE) και María Valenciano Martínez-Orozco (PSE) προς την Επιτροπή

(2 Ιουλίου 2003)

Θέμα:   Διάκριση εις βάρος εγκύων που τυγχάνουν υποτροφίας από το Υπουργείο Εργασίας της Ισπανίας

Το Ινστιτούτο Γυναικών, οργανισμός που εξαρτάται από το ισπανικό Υπουργείο Εργασίας και Κοινωνικών Υποθέσεων της Ισπανίας, προκήρυξε πρόσφατα διαγωνισμό για τη χορήγηση υποτροφιών εργασίας στο κανονισμό του οποίου εμφαίνεται μια ρήτρα για διακοπή της εργασίας και της αμοιβής για τις υποτρόφους εκείνες που γεννούν και αποφασίζουν να ασχοληθούν με το τέκνο τους δεκαέξι βδομάδες μετά τον τοκετό (διάταγμα TAS/939/2003 που δημοσιεύθηκε στην ΕΕΙ 93 της 18ης Απριλίου 2003).

Φρονεί η Επιτροπή ότι αυτή η διάταξη του κανονισμού για τη χορήγηση των εν λόγω υποτροφιών συμβιβάζεται προς τα προβλεπόμενα από την οδηγία 92/85/ΕΟΚ (1)

Απάντηση της κας Διαμαντοπούλου εξ ονόματος της Επιτροπής

(4 Αυγούστου 2003)

Σχετικά με τα όσα καταγγέλλουν τα αξιότιμα μέλη του Κοινοβουλίου, η Επιτροπή έχει την πρόθεση να απευθυνθεί στις ισπανικές αρχές και να ζητήσει διευκρινίσεις για τον τρόπο χορήγησης των υποτροφιών αυτών.

Πράγματι, η Επιτροπή εκτιμά ότι, εκ πρώτης όψεως, δεν αποκλείεται να υφίσταται παραβίαση του ισχύοντος κοινοτικού δικαίου σε θέματα ίσης μεταχείρισης ανδρών και γυναικών.

----

(1)ΕΕ L 348 της 28.11.1992, σελ. 1.

----

----

(2004/C 33 E/238)

ΓΡΑΠΤΗ ΕΡΩΤΗΣΗ Ε-2192/03

υποβολή: Paulo Casaca (PSE) προς την Επιτροπή

(2 Ιουλίου 2003)

Θέμα:   Μέθοδοι ανάλυσης γαλακτοκομικών προϊόντων

Ζητώ από την Επιτροπή ενημερωμένο κατάλογο της υφιστάμενης κοινοτικής νομοθεσίας όσον αφορά την μεθοδολογία ανάλυσης και τις τεχνικές ελέγχου του γάλακτος και των γαλακτοκομικών προϊόντων και, ειδικότερα, τις μεθόδους ανάλυσης και μικροβιολογικής ανίχνευσης.

Απάντηση του κ. Byrne εξ ονόματος της Επιτροπής

(4 Αυγούστου 2003)

Οι αναλύσεις και οι δοκιμασίες που γίνονται συνήθως στο γάλα και σε γαλακτοκομικά προϊόντα αποσκοπούν στο να ελέγχεται αφενός μεν η ασφάλειά τους και αφετέρου η ποιότητα και η σύνθεσή τους.

Όσον αφορά την ασφάλεια του γάλακτος και των γαλακτοκομικών προϊόντων, οι προδιαγραφές που ισχύουν σήμερα είναι αυτές που ορίζει η οδηγία του Συμβουλίου 92/46/ΕΟΚ της 16ης Ιουνίου για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (1). Ορισμένες μέθοδοι αναφοράς για τη δοκιμή βάσει των κριτηρίων που ορίζει η προαναφερθείσα οδηγία καθορίζονται στην απόφαση της Επιτροπής 91/180/ΕΟΚ της 14ης Φεβρουαρίου 1991 για την καθιέρωση ορισμένων μεθόδων που αφορούν τις αναλύσεις και δοκιμασίες που πραγματοποιούνται στο νωπό γάλα και στο θερμικά επεξεργασμένο γάλα (2). Ωστόσο, από τότε που καθορίστηκαν στην εν λόγω απόφαση, ορισμένες μέθοδοι έχουν υποστεί προσαρμογές ή έχουν αντικατασταθεί από νέες τεχνικές, σύμφωνα με τις συστάσεις του Κοινοτικού Εργαστηρίου Αναφοράς (ΚΕΑ) για την ανάλυση και τη δοκιμασία γάλακτος και γαλακτοκομικών προϊόντων. Όντως, ένα από τα καθήκοντα του εργαστηρίου αυτού είναι η παροχή στα εθνικά εργαστήρια αναφοράς (EEA) λεπτομερών στοιχείων και η ενημέρωση των αναλυτικών μεθόδων, ο συντονισμός της έρευνας σε νέες μεθόδους ανάλυσης και η ενημέρωση των EEA για τις εξελίξεις στον τομέα αυτό. Η Επιτροπή, από κοινού με το ΚΕΑ, προετοιμάζει τροποποίηση της οδηγίας 91/180/ΕΟΚ, η οποία σύντομα θα υποβληθεί προς έγκριση από τα κράτη μέλη. Η τροποποίηση αυτή θα βασίζεται στον πρόσφατο κατάλογο μεθόδων αναφοράς που έχει προτείνει το ΚΕΑ. Ο κατάλογος αυτός θα αποσταλεί απ' ευθείας στο αξιότιμο μέλος και στη Γραμματεία του Κοινοβουλίου προς ενημέρωση.

Επίσης, οι υπεύθυνοι των επιχειρήσεων τροφίμων μπορούν να χρησιμοποιήσουν, σε συνήθεις δοκιμασίες, εναλλακτικές μεθόδους ανάλυσης, εφόσον οι μέθοδοι αυτές παρέχουν ισοδύναμες εγγυήσεις και έχουν πιστοποιηθεί έναντι των μεθόδων αναφοράς που προαναφέρθηκαν. Αυτές οι εναλλακτικές μέθοδοι δεν είναι υποχρεωτικό να καταλογογραφούνται επίσημα στην κοινοτική νομοθεσία.

----

(1)ΕΕ L 268 της 14.9.1992.

(2)ΕΕ L 93 της 13.4.1991.

----

----

(2004/C 33 E/239)

ΓΡΑΠΤΗ ΕΡΩΤΗΣΗ Ρ-2202/03

υποβολή: Fodé Sylla (GUE/NGL) προς την Επιτροπή

(27 Ιουνίου 2003)

Θέμα:   Οι εκλογές του Ιουνίου 2003 στο Τόγκο

Απάντηση του κ. Nielson εξ ονόματος της Επιτροπής

(14 Ιουλίου 2003)

----

----

(2004/C 33 E/240)

ΓΡΑΠΤΗ ΕΡΩΤΗΣΗ Ε-2204/03

υποβολή: Gabriele Stauner (PPE-DE) προς την Επιτροπή

(2 Ιουλίου 2003)

Θέμα:   Eurostat και παραίτηση του Εσωτερικού Ελεγκτή της Επιτροπής

Σε υπόμνημα με ημερομηνία 11 Ιουνίου 2003, ο κ. Jules W. Muis, Εσωτερικός Ελεγκτής της Επιτροπής γνωστοποίησε στον Αντιπρόεδρο Kinnock την πρόθεσή του να εγκαταλείψει τα καθήκοντά του την 1η Απριλίου 2004 μετά από τρία μόνο έτη υπηρεσίας.

Η Επιτροπή μπορεί να αναφέρει εάν θεωρεί ότι υπάρχει σχέση μεταξύ αυτής της προαναγγελίας αναχώρησης και της αποφάσεώς του, η οποία ελήφθη την ίδια ημέρα, σχετικά με την επανεξέταση των συμβάσεων της Eurostat από τον Εσωτερικό Ελεγκτή της Επιτροπής;

Μπορεί η Επιτροπή να επιβεβαιώσει ότι ο Εσωτερικός Ελεγκτής είχε ταχθεί υπέρ μιας πολύ μεγαλύτερης και ενδελεχούς εξέτασης των συμβάσεων που είχε συνάψει η Eurostat καθώς και των επιδοτήσεων που είχαν χορηγηθεί από την υπηρεσία και ότι επιθυμούσε επίσης να υποβάλει προς επανεξέταση όχι μόνο τις διαδικασίες σχετικά με τη χορήγηση επιδοτήσεων αλλά και την εκτέλεση των συμβάσεων και των σχετικών πληρωμών;

Μπορεί η Επιτροπή να αναφέρει τους λόγους για τους οποίους επιθυμεί να επιτρέψει μια παρόμοια επανεξέταση μόνο σε εξαιρετικές περιπτώσεις και αφού ζητήσει την άποψη του Γενικού Γραμματέα της Επιτροπής, όπως αναφέρει η απάντηση του κ. Kinnock στις 17 Ιουνίου 2003 στο ερωτηματολόγιο της Επιτροπή Ελέγχου του Προϋπολογισμού;

Μπορεί η Επιτροπή να αναφέρει σε ποιο βαθμό οι περιορισμοί τους οποίους έχει επιφέρει είναι συμβατοί με την ανεξαρτησία του Εσωτερικού Ελεγκτή που είναι εγγυημένη από το Δημοσιονομικό Κανονισμό;

Απάντηση του κ. Kinnock εξ ονόματος της Επιτροπής

(5 Σεπτεμβρίου 2003)

Ο Γενικός Διευθυντής της Υπηρεσίας Εσωτερικού Ελέγχου (ΥΕΕ), κ. Muis, με επιστολή της 11ης Ιουνίου κοινοποίησε πιο πριν την πρόθεσή του να εγκαταλείψει την Επιτροπή εννέα μήνες αργότερα. Την ίδια ημέρα, στην εβδομαδιαία συνεδρίαση της Επιτροπής αποφασίστηκε, σύμφωνα με το ψήφισμα του Κοινοβουλίου της 8ης Απριλίου και μετά από τη σχετική προκαταρκτική εργασία, να ανατεθεί δράση στην Υπηρεσία Εσωτερικού Ελέγχου (ΥΕΕ), για να «εξετάσει τη νομιμότητα και την κανονικότητα όλων των συμβάσεων που συνάφθηκαν από την Ευρωπαϊκή Στατιστική Υπηρεσία (Eurostat) από το 1999 και μετά και να συμπεριλάβει στην έρευνά της τις συμβάσεις που συνάφθηκαν από άλλες υπηρεσίες της Επιτροπής». Η Επιτροπή δεν βλέπει καμία σχέση μεταξύ των δύο αυτών ξεχωριστών γεγονότων.

Όπως θα γνωρίζει το αξιότιμο μέλος του Κοινοβουλίου, ο κ. Muis επιβεβαίωσε ενώπιον της επιτροπής για τον έλεγχο του προϋπολογισμού (Cocobu) στις 7 Ιουλίου, ότι δεν υπάρχει καμία σχέση. Ειδικότερα σχολιάζοντας «τις υπόνοιες ... σχετικά με την Eurostat» ο κ. Muis δήλωσε ότι «η Eurostat δεν είναι η αιτία για την αποχώρησή μου» και «η Eurostat δεν ήταν η αφορμή για την παραίτησή μου. Θα ήθελα απλώς να το διευκρινίσω πολύ καλά αυτό».

Στη διάρκεια των αναγκαίων συζητήσεων με τις υπηρεσίες και μεταξύ των υπηρεσιών που έχουν σχέση με την εφαρμογή της ανακοίνωσης της 11ης Ιουνίου, η ΓΔ Εσωτερικού Ελέγχου έθεσε πολύ σωστά το θέμα σχετικά με το αν από το πεδίο εξέτασης των συμβάσεων που συνάφθηκαν και των επιδοτήσεων που χορηγήθηκαν θα έπρεπε να εξαιρεθεί η εκτέλεση ορισμένων συμβάσεων και επιδοτήσεων. Στην απάντησή του, ο Αντιπρόεδρος κ. Kinnock επιβεβαίωσε ότι στην απόφαση της Επιτροπής της 11ης Ιουνίου δεν εξαιρείται, ρητώς ή με υπονοούμενα, τέτοιου είδους αξιολόγησης με κανένα τρόπο. Φυσικά είναι σαφές για όλους τους ενδιαφερομένους ότι οι αναγνωρισμένα περιορισμένοι πόροι και η ανάγκη να εκπληρώσει η ΥΕΕ το καθήκον της εντός της καθορισμένης μικρής προθεσμίας σημαίνει ότι — για να τηρηθεί η συμφωνηθείσα προθεσμία υποβολής της έκθεσης στο πλαίσιο των περιορισμένων πόρων — η εξέταση της εκτέλεσης όλων των επιλεγμένων συμβάσεων/επιδοτήσεων δεν θα είναι δυνατή. Εάν η προκαταρκτική ανάλυση της ΥΕΕ παρείχε καλούς λόγους για την εξέταση των συμβάσεων ή επιδοτήσεων, τότε ο κ. Muis θα αποφάσιζε σχετικά με αυτό σε διαβούλευση με το Γενικό Γραμματέα της Επιτροπής με την ιδιότητά του ως συντονιστής των ενεργειών της Επιτροπής σε σχέση με τις έρευνες για τη Eurostat.

Όπως η (Cocobu) ενημερώθηκε στις 17 Ιουνίου, η διαβούλευση αυτή είναι αναγκαία λόγω του ότι οι κατ' ανάγκη πολλαπλές δραστηριότητες που έχουν σχέση με την Eurostat (στις οποίες περιλαμβάνεται η ανάλυση της ΓΔ Προϋπολογισμού για όλες τις εκθέσεις εσωτερικού ελέγχου της Eurostat, η εξέταση των συμβάσεων και επιδοτήσεων της Eurostat από την ΥΕΕ και η εργασία του (τότε) ασκούντος καθήκοντα Γενικού Διευθυντή της Eurostat, κ. Vanden Abeele), απαιτούσαν τη δημιουργία ομάδας συντονισμού στην Επιτροπή με ανοικτή πρόσκληση εμπλοκής και συμμετοχής στην Ευρωπαϊκή Υπηρεσία Καταπολέμησης της Απάτης (OLAF). Πρόεδρος της ομάδας αυτής είναι ο Γενικός Γραμματέας της Επιτροπής.

Η Επιτροπή δεν έχει επιβάλλει τυχόν «περιορισμούς». Με την εντολή που δόθηκε από την Επιτροπή στην ΥΕΕ επιδιώκεται να εξασφαλιστεί ότι, λαμβάνοντας υπόψη τα αποτελέσματα των συζητήσεων με την Cocobu σχετικά με την εντολή και την ημερομηνία υποβολής της έκθεσης με τα αποτελέσματα της εξέτασης, θα γίνει σεβαστή η βούληση του Κοινοβουλίου και θα εφαρμοστεί άμεσα ο έλεγχος. Ένας «συμβατικός» έλεγχος θα άφηνε πλήρως στην κρίση του εσωτερικού ελεγκτή την επιλογή των τομέων που πρέπει να εξεταστούν και συνεπώς δεν θα μπορούσε να εξασφαλιστεί απαραίτητα η πλήρης εκπλήρωση των όρων του ψηφίσματος του Κοινοβουλίου. Το πρόγραμμα εργασίας της ΥΕΕ 2003-04 (που οριστικοποιήθηκε το Δεκέμβριο 2002) περιλαμβάνει ρητή διάταξη για ενδελεχή έλεγχο της Eurostat o οποίος θα αρχίσει στη διάρκεια του τρέχοντος έτους εργασίας.

Αντικειμενική μαρτυρία του γεγονότος ότι η εξέταση της ΥΕΕ δεν περιορίστηκε στην ανάθεση των συμβάσεων της Eurostat αποτελεί ο χαρακτήρας και το περιεχόμενο της προκαταρκτικής ανάλυσης της ΥΕΕ που υποβλήθηκε στην Επιτροπή στις 7 Ιουλίου η οποία διευκόλυνε την εκτεταμένη δράση που αναλήφθηκε στις 9 Ιουλίου. Αυτή η ανάλυση που πραγματοποιήθηκε με βάση την εργασία της υπηρεσίας εσωτερικού ελέγχου της Eurostat περιείχε παραπομπές στις διαδικασίες και πρακτικές ανάθεσης συμβάσεων και χορήγησης επιδοτήσεων καθώς και υλοποίησης τέτοιου είδους συμβάσεων και επιδοτήσεων. Εάν η εργασία της ΥΕΕ είχε υποστεί τυχόν «περιορισμούς», όπως ισχυρίζεται το αξιότιμο μέλος στην ερώτησή της, η περιεκτική αυτή προσέγγιση και τα αποτελέσματα της εξέτασης απλούστατα δεν θα ήταν δυνατόν να επιτευχθούν.

----

----

(2004/C 33 E/241)

ΓΡΑΠΤΗ ΕΡΩΤΗΣΗ Ε-2215/03

υποβολή: Cristiana Muscardini (UEN) προς την Επιτροπή

(2 Ιουλίου 2003)

Θέμα:   Αναγνώριση των ελευθερίων επαγγελμάτων

Στο Κοινοβούλιο βρίσκονται αυτή τη στιγμή σε εξέλιξη οι συνήθεις διαδικασίες για την έγκριση της γνωμοδότησης του όσον αφορά την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αναγνώριση των επαγγελματικών προσόντων (COM(2002)119 (1)). To έγγραφο αναφέρεται στα ήδη νομοθετικώς κατοχυρωμένα στα κράτη μέλη επαγγέλματα, προκειμένου να ενθαρρυνθεί η αμοιβαία αναγνώριση των προσόντων με στόχο να προωθηθεί η ελευθερία εγκατάστασης. Υπάρχουν, ωστόσο, νέα επαγγέλματα που δεν έχουν ακόμη αναγνωριστεί σε εθνικό, πολύ δε λιγότερο ευρωπαϊκό, επίπεδο παρά το γεγονός ότι ασκούνται σε αμφότερα αυτά τα επίπεδα όπως, για παράδειγμα, είναι η περίπτωση των μεταφραστών και των διερμηνέων. Θα ήταν εξαιρετικά χρήσιμο και σκόπιμο να υπάρξει μία ελάχιστη νομοθετική κατοχύρωση των δύο αυτών επαγγελμάτων, κυρίως διότι τούτο επιβάλλει η προστασία των χρηστών.

Ζητούμε από την Επιτροπή να μας πληροφορήσει:

Απάντηση του κ. Bolkestein εξ ονόματος της Επιτροπής

(4 Σεπτεμβρίου 2003)

Όσον αφορά την αναγνώριση των επαγγελματικών προσόντων, τα επαγγέλματα του μεταφραστή και του διερμηνέα καλύπτονται, ανάλογα με το επίπεδο κατάρτισης, είτε από την οδηγία 89/48/ΕΟΚ (2), είτε από την οδηγία 92/51/ΕΟΚ (3). Οι οδηγίες αυτές εφαρμόζονται μόνον όταν το επάγγελμα είναι νομοθετικώς κατοχυρωμένο στο κράτος μέλος στο οποίο ο ενδιαφερόμενος επιθυμεί να το ασκήσει, ενώ έχει αποκτήσει τα επαγγελματικά του προσόντα σε άλλο κράτος μέλος. Οι εν λόγω οδηγίες, οι αρχές των οποίων περιλαμβάνονται στην πρόταση οδηγίας σχετικά με την αναγνώριση των επαγγελματικών προσόντων (4), βασίζονται σε ένα μηχανισμό αμοιβαίας αναγνώρισης και όχι σε συντονισμό των ελάχιστων όρων κατάρτισης ούτε των όρων πρόσβασης στο επάγγελμα.

----

(1)ΕΕ C 181 Ε της 30.7.2002, σελ. 183.

(2)  Οδηγία 89/48/ΕΟΚ του Συμβουλίου της 21ης Δεκεμβρίου 1988 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, ΕΕ L 19 της 24.1.1989.

(3)  Οδηγία 92/51/ΕΟΚ του Συμβουλίου της 18ης Ιουνίου 1992 σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ, ΕΕ L 209 της 24.7.1992.

(4)  COM(2001)119 τελικό.

----

----

(2004/C 33 E/242)

ΓΡΑΠΤΗ ΕΡΩΤΗΣΗ Ε-2226/03

υποβολή: Paul Rübig (PPE-DE) και Harald Ettl (PSE) προς την Επιτροπή

(2 Ιουλίου 2003)

Θέμα:   Γλωσσικές διακρίσεις σε προκηρύξεις διαγωνισμών

Κατά τους τελευταίους 12 μήνες τεχνικά γραφεία υποστήριξης, Μη Κυβερνητικές Οργανώσεις (ΜΚΟ) και ιδιωτικές εταιρείες που χρηματοδοτούνται από την Επιτροπή προέβησαν στην προκήρυξη διαγωνισμών για πάνω από 500 θέσεις σε ευρωπαϊκό επίπεδο, θέσεις που ήταν αποκλειστικά για υποψήφιους με «English mother tongue» καθώς και «native English speakers»(βλ. http://www.lingvo.org/eo/215). Στις εν λόγω προκηρύξεις διαγωνισμών δεν ζητούνται άτομα με «εξαιρετική» ή «πολύ καλή» γνώση της αγγλικής γλώσσας, αλλά ρητά και αποκλειστικά άτομα με μητρική γλώσσα τα αγγλικά.

Απάντηση της κ. Διαμαντοπούλου Εξ ονόματος της Επιτροπής

(26 Αυγούστου 2003)

Η Επιτροπή επεξήγησε τη θέση της σχετικά με το πρόβλημα γενικά σε διάφορες απαντήσεις σε γραπτές ερωτήσεις. Τα αξιότιμα μέλη παραπέμπονται συνεπώς στις απαντήσεις της Επιτροπής που δόθηκαν στις γραπτές ερωτήσεις: αριθ. Ε-4100/00 του κ. Staes (1), Ε-0779/01 του κ. Staes (2), Ε-1356/01 του κ. Gemelli (3), Ε-1681/01 του κ. Staes (4), Ε-1682/01 του κ. Staes (4), Ε-2331/01 του κ. Ferrer (4), Ε-2900/01 του κ. Staes (5), Ε-2901/01 του κ. Staes (5), Ε-2944/01 του κ. Staes (5), Ε-3189/01 του κ. Rothley (5), Ε-3572/01 του κ. Staes (6), Ε-0941/02 του κ. Staes (7), Ε-2764/02 του κ. Staes (8), Ε-1733/03 του κ. Leinen (9) και Ε-2018/03 του κ. Staes (10).

Όλες οι υπηρεσίες της Επιτροπής ενημερώθηκαν για την πιθανή εισαγωγή διακρίσεων στις αγγελίες θέσεων εργασίας και κλήθηκαν να προβούν στις αναγκαίες ενέργειες όσον αφορά τους αντισυμβαλλομένους τους. Η Επιτροπή προσπαθεί να αποφύγει τη συνεργασία με οργανισμούς που δημοσιεύουν αγγελίες για θέσεις εργασίας με κριτήριο την ιδιότητα του «υποψήφιου/ατόμου με συγκεκριμένη μητρική γλώσσα» («native speaker»). Η Επιτροπή δεν γνώριζε τις περιπτώσεις που ανέφεραν τα αξιότιμα μέλη. Η Επιτροπή θα έρθει σε επαφή με τις επιχειρήσεις που εμπλέκονται σχετικά.

Η Επιτροπή θα ήθελε επίσης να επαναλάβει την πρόθεσή της να χρησιμοποιήσει τις νομικές εξουσίες της για να καταπολεμήσει τη χρήση του εν λόγω κριτηρίου («native speaker») σε αγγελίες θέσεων εργασίας.

----

(1)ΕΕ C 174 Ε της 19.6.2001.

(2)ΕΕ C 235 Ε της 21.8.2001.

(3)ΕΕ C 350 Ε της 11.12.2001.

(4)ΕΕ C 93 Ε της 18.4.2002.

(5)ΕΕ C 134 Ε της 6.6.2002.

(6)ΕΕ C 160 Ε της 4.7.2002.

(7)ΕΕ C 229 Ε της 26.9.2002.

(8)ΕΕ C 92 Ε της 17.4.2002.

(9)ΕΕ C 11 Ε της 15.1.2004, σελ. 221.

(10)  βλέπε σελίδα 201.

----

----

(2004/C 33 E/243)

ΓΡΑΠΤΗ ΕΡΩΤΗΣΗ Ε-2228/03

υποβολή: Jules Maaten (ELDR) προς την Επιτροπή

(2 Ιουλίου 2003)

Θέμα:   Προβλήματα όσον αφορά τη διασυνοριακή εργασία

Απάντηση της κ. Διαμαντοπούλου Εξ ονόματος της Επιτροπής

(12 Αυγούστου 2003)

Ο κ. βουλευτής υποβάλει ερώτηση σχετική με τα προβλήματα που συνδέονται με τις ολλανδικές ρυθμίσεις για τις συντάξεις των διακινούμενων εργαζομένων.

Δεν γίνεται σαφές στην Επιτροπή εάν οι συντάξεις στις οποίες αναφέρεται ο κ. βουλευτής υπάγονται στο σύστημα κοινωνικής ασφάλισης, ή εάν είναι επικουρικές/ιδιωτικές συντάξεις.

Στον τομέα των συντάξεων κοινωνικής ασφάλισης, ο κανονισμός (ΕΚ) αριθ. 1408/71 (1) προβλέπει σύστημα συντονισμού των συστημάτων κοινωνικής ασφάλισης για τα άτομα που μετακινούνται μεταξύ των κρατών μελών, ώστε να μην βρίσκονται σε μειονεκτική θέση με την άσκηση του δικαιώματος στην ελεύθερη κυκλοφορία. Οι εισφορές κοινωνικής ασφάλισης που έχει καταβάλει σε ένα κράτος μέλος ο ασφαλισμένος δεν μεταφέρονται στις εισφορές του σε άλλο κράτος μέλος. Αντίθετα, ο κανονισμός προβλέπει ότι ο ασφαλισμένος θα λάβει σύνταξη γήρατος από κάθε κράτος μέλος όπου έχει ασφαλιστεί για διάστημα μεγαλύτερο των 12 μηνών.

Η Επιτροπή θεωρεί ότι οι κοινοτικές ρυθμίσεις για το συντονισμό των συστημάτων κοινωνικής ασφάλισης προστατεύουν αποτελεσματικά τα άτομα που μετακινούνται μεταξύ των κρατών μελών. Ωστόσο, προκειμένου να βελτιωθεί περισσότερο η εν λόγω προστασία, η Επιτροπή πρότεινε το 1998 την ενημέρωση και απλοποίηση του κανονισμού (ΕΟΚ) αριθ. 1408/71 και εκφράζεται η ελπίδα ότι η εν λόγω πρόταση θα εγκριθεί μέχρι τα τέλη του 2003.

Σε ό,τι αφορά τις επικουρικές συντάξεις, η Επιτροπή γνωρίζει πολύ καλά τα προβλήματα που μπορεί να δημιουργήσει η σημερινή απουσία της «δυνατότητας μεταφοράς» στον κλάδο της ελεύθερης κυκλοφορίας των εργαζομένων, που αποτελεί θεμελιώδες δικαίωμα σύμφωνα με τη Συνθήκη. Από αυτή την άποψη πρέπει να επισημανθεί ότι η οδηγία 98/49/ΕΚ του Συμβουλίου της 29ης Ιουνίου 1998 σχετικά με την προστασία των δικαιωμάτων συμπληρωματικής συνταξιοδότησης των μισθωτών και των μη μισθωτών που μετακινούνται εντός της Κοινότητας (2) επιβάλλει την εν λόγω προστασία μόνο υπό ορισμένες συνθήκες και προϋποθέσεις. Η Επιτροπή διεξάγει αυτή τη στιγμή διαβουλεύσεις με τους κοινωνικούς εταίρους για τη σκοπιμότητα συμπλήρωσης της εν λόγω οδηγίας με ένα δεύτερο μέσο για τη δυνατότητα μεταφοράς των επικουρικών συντάξεων. Προτού εξετάσει ποιες περαιτέρω ενέργειες κρίνονται κατάλληλες και απαραίτητες, η Επιτροπή αναμένει το αποτέλεσμα της εν λόγω διαβούλευσης.

Επιπλέον, οι καταβάλλοντες εισφορές σε συστήματα επικουρικής ή ιδιωτικής σύνταξης ενδέχεται να συναντήσουν φορολογικά εμπόδια όταν η διαχείριση των συντάξεών τους εκτελείται από οργανισμό κράτους μέλους άλλου από το κράτος μέλος κατοικίας. Η Επιτροπή εξέδωσε ανακοίνωση για τα εν λόγω προβλήματα το 2001 (3). Αυτή τη στιγμή εξετάζει τη συμβατότητα των ρυθμίσεων που εφαρμόζουν ορισμένα κράτη μέλη με το κοινοτικό δίκαιο.

----

(1)  Τελευταία ενοποιημένη έκδοση: Κανονισμός (ΕΚ) αριθ. 118/97 του Συμβουλίου της 2ας Δεκεμβρίου 1996 για τροποποίηση και ενημέρωση του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας, και του κανονισμού (ΕΟΚ) αριθ. 574/72 περί του τρόπου εφαρμογής του κανονισμού (ΕΟΚ) αριθ. 1408/71 - EEL 28 της 30.1.1997.

(2)ΕΕ L 209 της 25.7.1998.

(3)  COM(2001)214 τελικό της 19.4.2001.

----

----

(2004/C 33 E/244)

ΓΡΑΠΤΗ ΕΡΩΤΗΣΗ Ε-2234/03

υποβολή: Bartho Pronk (PPE-DE) προς την Επιτροπή

(7 Ιουλίου 2003)

Θέμα:   Αίτηση για σύνταξη AOW (νόμος για την γενικευμένη ασφάλιση γήρατος) από την Ελλάδα

Ο Κανονισμός (ΕΟΚ) αριθ. 1408/71 (1) ορίζει ότι η αίτηση νόμιμης συνταξιοδότησης πρέπει να υποβληθεί στο ασφαλιστικό φορέα του κράτους μέλους κατοικίας. Αυτό σημαίνει ότι πρόσωπο το οποίο δικαιούται ολλανδικής συντάξεως AOW, αλλά όταν φθάνει στην ηλικία των 65 ετών κατοικεί στην Ελλάδα, πρέπει να υποβάλλει αίτηση για ολλανδική σύνταξη στο ελληνικό Ίδρυμα Κοινωνικών Ασφαλίσεων Η διαδικασία για την αίτηση του AOW μέσω του ελληνικού ιδρύματος ΙΚΑ συχνά διαρκεί μεγάλο χρονικό διάστημα, φαίνεται μάλιστα ότι ακόμα και περίοδος 2 ετών δεν αποτελεί εξαίρεση. Μία ενδεχόμενη παροχή ελληνικής συντάξεως γήρατος δεν επηρεάζει το ύψος της ολλανδικής σύνταξης που θα χορηγηθεί.

Απάντηση της κας Διαμαντοπούλου Εξ ονόματος της Επιτροπής

(12 Αυγούστου 2003)

Η Επιτροπή ενημερώνει τον κ. βουλευτή ότι οι κοινοτικές κανονιστικές πράξεις για την κοινωνική ασφάλιση, δηλαδή ο κανονισμός (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (2), και ο κανονισμός (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 (3), δεν προβλέπουν εναρμόνιση των συστημάτων κοινωνικής ασφάλισης των κρατών μελών αλλά μόνο έναν συντονισμό των εθνικών συστημάτων των κρατών μελών, ώστε να μπορούν οι ευρωπαίοι πολίτες να ασκούν πλήρως το δικαίωμά τους να διακινούνται ελεύθερα μέσα στην επικράτεια των κρατών μελών. Συνεπώς, τα κράτη μέλη εξακολουθούν να είναι ελεύθερα να οργανώνουν τα συστήματα κοινωνικής ασφάλισης τους. Ωστόσο, η κοινοτική νομοθεσία προβλέπει μια σειρά κανόνων και αρχών που πρέπει να τηρούν τα κράτη μέλη κατά την άσκηση της αρμοδιότητας τους. Προβλέπεται στον κανονισμό (ΕΟΚ) αριθ. 574/72 ότι οι αιτήσεις συνταξιοδότησης πρέπει να υποβάλλονται στον αρμόδιο φορέα του κράτους διαμονής. Αν ο ενδιαφερόμενος εργάστηκε ή ήταν ασφαλισμένος σε δυο ή περισσότερα κράτη μέλη, ο αρμόδιος φορέας του κράτους διαμονής θα διαβιβάσει στη συνέχεια την αίτηση στον αρμόδιο φορέα του κάθε κράτους μέλους, στο έδαφος του οποίου ο ενδιαφερόμενος είναι ασφαλισμένος. Ο στόχος αυτής της διαδικασίας είναι να αποφεύγεται ο διακινούμενος εργαζόμενος να πρέπει να υποβάλει σε κάθε κράτος μέλος στο οποίο εργάστηκε ξεχωριστή αίτηση συνταξιοδότησης, και να δοθεί η δυνατότητα στο φορέα του κράτους διαμονής να συντονίσει το φάκελο που εξετάζεται από όλους τους οικείους φορείς. Ωστόσο, αν ο ενδιαφερόμενος δεν εργάστηκε ποτέ στο κράτος μέλος, στην επικράτεια του οποίου διαμένει, μπορεί να απευθύνει την αίτησή του στο φορέα του κράτους μέλους όπου ασφαλίστηκε τελευταία.

Οι αιτήσεις συνταξιοδότησης των διακινούμενων εργαζομένων πρέπει να εξετάζονται από τους αρμόδιους φορείς σε εύλογο χρονικό διάστημα, ώστε οι ενδιαφερόμενοι να μπορούν να λάβουν τις παροχές που δικαιούνται. Σε αυτό το πλαίσιο, το άρθρο 50 του κανονισμού (ΕΟΚ) αριθ. 574/72 προβλέπει μια σειρά μέτρων για να επιταχυνθεί η εξέταση των αιτήσεων συνταξιοδότησης από τους αρμόδιους φορείς καθώς και η διαβίβαση των αιτήσεων μεταξύ των φορέων πολλών κρατών μελών. Στην απόφαση αριθ. 118 της διοικητικής επιτροπής για την κοινωνική ασφάλιση των διακινούμενων εργαζομένων (4), διευκρινίζονται οι όροι εφαρμογής αυτού του άρθρου. Μεταξύ άλλων προβλέπεται ότι, μια αίτηση συνταξιοδότησης μπορεί να υποβληθεί ένα χρόνο προ της ημερομηνίας κατά την οποία ο εργαζόμενος φθάνει σε ηλικία συνταξιοδοτήσεως ώστε να συμπληρωθεί ο φάκελος όσο το δυνατόν συντομότερα. Εξάλλου, η διοικητική επιτροπή εξετάζει αυτόν τον καιρό πρόταση απόφασης, ο στόχος της οποίας είναι ο εκσυγχρονισμός και η απλοποίηση των διαδικασιών συνεργασίας μεταξύ των αρμόδιων φορέων των κρατών μελών ώστε να καταστεί βέλτιστη και ταχεία η εξέταση των αιτήσεων συνταξιοδότησης.

----

(1)ΕΕ L 149 της 5.7.1971, σελ. 2.

(2)  Κανονισμός που ενημερώθηκε από τον κανονισμό (ΕΚ) αριθ. 118/97 του Συμβουλίου της 2ας Δεκεμβρίου 1997, ΕΕ L 28 της 30.1.1997, και τροποποιήθηκε τελευταία από τον κανονισμό (ΕΚ) αριθ. 1386/2001 του Κοινοβουλίου και του Συμβουλίου, της 5ης Ιουνίου 2001, ΕΕ L 187 της 10.7.2001.

(3)ΕΕ L 74 της 27.3.1971. Κανονισμός που ενημερώθηκε από τον κανονισμό (ΕΚ) αριθ. 1290/97 του Συμβουλίου της 27ης Ιουνίου 1997, ΕΕ L 176 της 4.7.1997 και τροποποιήθηκε τελευταία από τον κανονισμό (ΕΚ) αριθ. 1386/2001 του Κοινοβουλίου και του Συμβουλίου της 5ης Ιουνίου 2001, ΕΕ L 187 της 10.7.2001.

(4)ΕΕ C 306 της 12.11.1983.

----

----

(2004/C 33 E/245)

ΓΡΑΠΤΗ ΕΡΩΤΗΣΗ Ε-2260/03

υποβολή: Margrietus van den Berg (PSE) προς την Επιτροπή

(8 Ιουλίου 2003)

Θέμα:   Ευρωπαϊκό σύστημα αδειών σε εταιρείες επαγγελματικού ποδοσφαίρου

Στην Ολλανδία, η Ολλανδική Ομοσπονδία Ποδοσφαίρου θέσπισε νέο σύστημα αδειών για τις εταιρείες επαγγελματικού ποδοσφαίρου (ΕΕΠ), διαφανές, σταθερό και προσανατολισμένο στη μακροπρόθεσμη φερεγγυότητα των ΕΕΠ. Το σύστημα αυτό θα αρχίσει να εφαρμόζεται από την ποδοσφαιρική περίοδο 2004-2005.

Ποια είναι η άποψη της Επιτροπής σχετικά με ένα ευρωπαϊκό σύστημα αδειών ανάλογο προς το νέο ολλανδικό σύστημα; Προτίθεται να προτρέψει την ΟΥΕΦΑ να το υιοθετήσει;

Απάντηση της κ. Reding Εξ ονόματος της Επιτροπής

(22 Αυγούστου 2003)

Η Επιτροπή επισημαίνει στον κ. βουλευτή ότι μπορεί να παρέμβει μόνο για θέματα που υπάγονται στην αρμοδιότητα της Κοινότητας. Ωστόσο, η οργάνωση του αθλητισμού υπάγεται στην αρμοδιότητα των κρατών μελών και των αθλητικών οργανώσεων.

Η Επιτροπή είναι καταρχάς ευνοϊκή σε ό,τι αφορά τη θέσπιση συστημάτων αδειών για τις εταιρείες επαγγελματικού ποδοσφαίρου, εφόσον αυτές συμμορφώνονται με την κοινοτική νομοθεσία. Σε αυτό το πλαίσιο, η Επιτροπή λαμβάνει υπόψη το πνεύμα του ορθώς αγωνίζεσθαι, όπως διατυπώθηκε στη Δήλωση της Νίκαιας (1). Τα συστήματα αδειών στην πράξη μπορούν να συμβάλλουν ιδίως σε μια πιο υγιή οικονομική διαχείριση των ομίλων και ως εκ τούτου να διορθώσουν ορισμένες παρατυπίες που έχουν σημειωθεί στο επαγγελματικό ποδόσφαιρο.

----

(1)  Σημείο 2 της «Δήλωσης σχετικά με τα ειδικά χαρακτηριστικά του αθλητισμού και την κοινωνική του αποστολή στην Ευρώπη που πρέπει να λαμβάνονται υπόψη κατά την εφαρμογή κοινών πολιτικών» που επισυνάπτεται στα συμπεράσματα της Προεδρίας, Ευρωπαϊκό Συμβούλιο της Νίκαιας, 8 Δεκεμβρίου 2000.

----

----

(2004/C 33 E/246)

ΓΡΑΠΤΗ ΕΡΩΤΗΣΗ Ρ-2263/03

υποβολή: Elspeth Attwooll (ELDR) προς την Επιτροπή

(3 Ιουλίου 2003)

Θέμα:   Διαρθρωτική χρηματοδότηση στην Σκοτία

Θα μπορούσε άραγε η Επιτροπή να παράσχει στατιστικές σχετικά με το ποσοστό της διαρθρωτικής χρηματοδότησης της ΕΕ στη Σκοτία από την έναρξη της τρέχουσας προγραμματικής περιόδου (2000-2006) που έχει πράγματι δαπανηθεί; Θα μπορούσε άραγε η Επιτροπή να παράσχει στατιστικές σχετικά με το ποσοστό της διαρθρωτικής χρηματοδότησης της ΕΕ στη Σκοτία κατά την τρέχουσα προγραμματική περίοδο που έχει αποδεσμευτεί, ή πρόκειται να αποδεσμευτεί; Θα μπορούσε επίσης η Επιτροπή να παράσχει στατιστικές σχετικά με την αναλογία του συνολικού ποσού που αρχικά διατέθηκε στη Σκοτία από τα διαρθρωτικά κεφάλαια κατά τη διάρκεια της προηγούμενης προγραμματικής περιόδου (1993-1999) που πράγματι δαπανήθηκε; Και τέλος, θα μπορούσε η Επιτροπή να παράσχει στατιστικές σχετικά με την αναλογία του συνολικού ποσού που αρχικά διατέθηκε στη Σκοτία από τα διαρθρωτικά κεφάλαια κατά την ίδια προγραμματική περίοδο που στην συνέχεια αποδεσμεύθηκε; Όσον αφορά τις στατιστικές σχετικά με τις αποδεσμεύσεις, θα μπορούσε η Επιτροπή να αναφέρει τα σχετικά προγράμματα και τους λόγους που αποδεσμεύθηκαν αυτά τα ποσά;

Απάντηση του κ. Barnier εξ ονόματος της Επιτροπής

(4 Αυγούστου 2003)

Για την περίοδο 2000-2006, οι πληρωμές από την Επιτροπή μπορεί να λαμβάνουν τη μορφή πληρωμών έναντι, ενδιάμεσων πληρωμών ή καταβολής του τελικού υπολοίπου, σύμφωνα με το άρθρο 32 (1) του κανονισμού του Συμβουλίου (ΕΚ) αριθ. 1260/1999 της 21ης Ιουνίου 1999 περί γενικών διατάξεων για τα διαρθρωτικά ταμεία (1). Οι ενδιάμεσες πληρωμές και οι πληρωμές τελικού υπολοίπου, αφορούν δαπάνες που έχουν πράγματι καταβληθεί, και πρέπει να αντιστοιχούν σε πληρωμές που έχουν εκτελεστεί από τους τελικούς δικαιούχους, και δικαιολογούνται από εξοφλημένα τιμολόγια ή από λογιστικά στοιχεία ισοδύναμης αποδεικτικής αξίας.

Οι αρχές της Σκοτίας έχουν έως σήμερα απαιτήσει περίπου ευρώ201εκατ. Αυτό αντιπροσωπεύει περίπου 12 % των κονδυλίων όσον αφορά τα διαρθρωτικά ταμεία στη Σκοτία για την προγραμματική περίοδο 2000-2006, που ανέρχονται σε ευρώ1,688. Αυτό το ποσό δεν περιλαμβάνει πληρωμές έναντι που αντιπροσωπεύουν ποσοστό 7 % της συνδρομής από τα ταμεία στην εν λόγω ενίσχυση.

Το μόνο πρόγραμμα που λάμβανε ενίσχυση από τα διαρθρωτικά ταμεία στη Σκοτία και ενέπιπτε στη φάση εκείνη στην εφαρμογή του καλούμενου κανόνα «Ν+2» βάσει του άρθρου 31 (2) του κανονισμού (ΕΚ) αριθ. 1260/1999 ήταν το «ειδικό μεταβατικό πρόγραμμα για τα Highlands και τις νήσους της Σκοτίας». Σύμφωνα με τον κανόνα αυτό, οι χρηματοδοτικές δεσμεύσεις του 2000 έπρεπε να οδηγήσουν σε απαιτήσεις για πληρωμές αντίστοιχης αξίας έως την 31η Δεκεμβρίου 2002 με κίνδυνο αποδέσμευσης για τα ποσά που δεν θα ζητούνταν. Ο κίνδυνος αυτός δεν υφίσταται ούτε για το Ευρωπαϊκό Περιφερειακό Ταμείο Ανάπτυξης ούτε για το Ευρωπαϊκό Κοινωνικό Ταμείο ούτε για το χρηματοδοτικό μέσο προσανατολισμού της αλιείας για το οποίο δεν υπήρχαν δεσμεύσεις για το 2000. Στην περίπτωση του Ευρωπαϊκού Ταμείου Προσανατολισμού και Εγγυήσεων το θέμα εξακολουθεί να εξετάζεται από την Επιτροπή και τις αρχές της Σκοτίας όσον αφορά την έκταση της δέσμευσης.

Για τα υπόλοιπα προγράμματα στη Σκοτία, ο κανόνος Ν+2 θα ισχύσει για πρώτη φορά στα τέλη του 2003. Η Επιτροπή θα είναι σε θέση να καθορίσει τα πιθανά ποσά για αποδέσμευση ανά πρόγραμμα ύστερα από την 31η Δεκεμβρίου 2003, μόλις λάβει και επεξεργαστεί όλες τις αιτήσεις πληρωμών από την ενδιαφερόμενη αρχή διαχείρισης.

Για την περίοδο 1994-1999, η Σκοτία έλαβε ευρώ1,353 εκατ. από τα διαρθρωτικά ταμεία. Η Επιτροπή έλαβε τα απαραίτητα έγγραφα από τις αρχές της Σκοτίας για το κλείσιμο του προγράμματος πριν από την προθεσμία της 31ης Μαρτίου 2003. Μόνον όταν όλα τα έγγραφα θα έχουν αξιολογηθεί, περιλαμβανομένων των δηλώσεων οικονομικού ελέγχου, θα έχει ολοκληρωθεί η διαδικασία κλεισίματος. Στο στάδιο αυτό, η Επιτροπή θα είναι σε θέση να καθορίσει το βαθμό οιασδήποτε αποδέσμευσης.

Πρέπει να σημειωθεί ότι η Επιτροπή δεν καθορίζει τα ποσά που θα αποδεσμευτούν ανά σχέδιο αλλά ανά πρόγραμμα βάσει αιτήσεων πληρωμής υπολοίπου και τεκμηρίωσης όσον αφορά το κλείσιμο. Πάντως με το κλείσιμο αυτό δεν θίγονται τυχόν μεταγενέστερες αποφάσεις ακύρωσης ή μείωσης της παρεχόμενης συνδρομής, με τις οποίες εντέλλεται η επιστροφή αδικαιολογήτως καταβληθέντων ποσών σύμφωνα με το άρθρο 24 του κανονισμού (ΕΟΚ) αριθ. 4253/1988 (2), όπως τροποποιήθηκε (3).

----

(1)ΕΕ L 161 της 26.6.1999.

(2)  Κανονισμός (ΕΟΚ) αριθ. 4253/88 του Συμβουλίου της 19.12.1898 για διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων, ΕΕ L 374 της 31.12.1988.

(3)ΕΕ C 118 της 28.4.1993.

----

----

(2004/C 33 E/247)

ΓΡΑΠΤΗ ΕΡΩΤΗΣΗ Ε-2267/03

υποβολή: Jules Maaten (ELDR) προς την Επιτροπή

(9 Ιουλίου 2003)

Θέμα:   Διακρίσεις εις βάρος των γυναικών

Απάντηση της κ. Διαμαντοπούλου Εξ ονόματος της Επιτροπής

(22 Αυγούστου 2003)

Η Επιτροπή επισημαίνει στον κ. βουλευτή ότι υπάρχει πλέον σημαντικό κοινοτικό κεκτημένο που καθιστά δυνατή την εφαρμογή της αρχής της ίσης μεταχείρισης ανδρών και γυναικών στον κλάδο απασχόλησης και εργασίας.

Από τη θέση σε ισχύ της Συνθήκης του Άμστερνταμ τον Μάιο του 1999 υπάρχει επιπλέον μια νέα νομική βάση, δηλαδή το άρθρο 13 της Συνθήκης, που δίνει τη δυνατότητα στο Συμβούλιο, βάσει πρότασης της Επιτροπής, να λαμβάνει τα απαιτούμενα μέτρα για την καταπολέμηση κάθε διάκρισης που βασίζεται, μεταξύ άλλων, στο φύλο στους τομείς κοινοτικής αρμοδιότητας με την επιφύλαξη των υπόλοιπων διατάξεων της Συνθήκης.

Επισημαίνεται ότι το 2000 το Συμβούλιο ήδη ενέκρινε δυνάμει του ιδίου άρθρου 13 της Συνθήκης ΕΚ οδηγία για την καταπολέμηση κάθε διάκρισης που βασίζεται στη φυλετική και την εθνοτική καταγωγή (1) στους τομείς που συνδέονται με την πρόσβαση στην απασχόληση, στα αγαθά και στις υπηρεσίες, συμπεριλαμβανομένης της στέγασης, της κοινωνικής προστασίας, των κοινωνικών δικαιωμάτων και της εκπαίδευσης.

Σε αυτό το πλαίσιο, η Επιτροπή εξετάζει τώρα τις δυνατότητες εφαρμογής του άρθρου 13 της Συνθήκης ΕΚ με σκοπό την καταπολέμηση των διακρίσεων βάσει φύλου σε άλλους τομείς εκτός της απασχόλησης και της εργασίας.

----

(1)  Οδηγία 2000/43/ΕΚ του Συμβουλίου, της 29ης Ιουνίου 2000, περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, ΕΕ L 180 της 19.7.2000.

----

----

(2004/C 33 E/248)

ΓΡΑΠΤΗ ΕΡΩΤΗΣΗ Ρ-2268/03

υποβολή: Giorgio Celli (Verts/ALE) προς την Επιτροπή

(3 Ιουλίου 2003)

Θέμα:   Βαρέα μέταλλα στα άγρια μανιτάρια

Η εμπορία και κατανάλωση αγρίων βρωσίμων μανιταριών σημείωσε κατά τα τελευταία έτη και όχι μόνο στην Ιταλία, σημαντική αύξηση. Από στοιχεία της ΑΠΡΑ (1)προκύπτει ότι οι ιταλικές εισαγωγές μη καλλιεργημένων μανιταριών (νωπών, ξηρών, κατεψυγμένων, σε κονσέρβα κλπ) ανέρχονται σε 20 000 περίπου tn ετησίως, το ήμισυ εκ των οποίων αποτελείται από μανιτάρια της ομάδας Boletus edulis (Β. aereus, Β. aestivalis, Β, edulis, Β. pinophilus) ευρωπαϊκής κυρίως προέλευσης, αλλά με σταθερά αυξανόμενες ποσότητες από την Αφρική (ιδίως Ν. Αφρική), την Κίνα και την Κεντρική Αμερική. Οι ιταλικές επιχειρήσεις που δραστηριοποιούνται στον τομέα των εισαγωγών, της συσκευασίας και της διανομής είναι περίπου 1 000.

Με τον κανονισμό ΕΚ 466/2001, που δημοσιεύθηκε στην Επίσημη Εφημερίδα των Ευρωπαϊκών Κοινοτήτων της 16ης Μαρτίου 2001 (2) και βάσει της γνωμοδότησης της Επιστημονικής Επιτροπής Ανθρώπινης Διατροφής προσδιορίζονται οι μέγιστες περιεκτικότητες ορισμένων ρυπαντών στα τρόφιμα, μεταξύ των οποίων λαμβάνονται υπόψη τα καλλιεργημένα μανιτάρια. Για το κάδμιο καθορίζεται ως μέγιστη περιεκτικότητα σε όλα τα καλλιεργημένα μανιτάρια η τιμή 0,2 mg/kg νωπού βάρους και για το μόλυβδο η τιμή 0,3 mg/kg αντίστιχα.

Γνωρίζει η Επιτροπή ότι η κοινοτική νομοθεσία σε ουδεμία διευκρίνηση προβαίνει όσον αφορά τα άγρια μανιτάρια;

Ποιές πρωτοβουλίες προτίθεται να αναλάβει η Επιτρπή αναφορικά με τις μέγιστες επιτρεπόμενες περιεκτικότητες σε κάδμιο και μόλυβδο στα άγρια μανιτάρια δεδομένου ότι, βάσει εργασιών έγκυρων ερευνητών, καταγγέλεται επικίνδυνη περιεκτικότητα των βαρέων αυτών μετάλλων στα άγρια μανιτάρια που κυκλοφορούν ελεύθερα στο εμπόριο στην ΕΕ (3);

Απάντηση του κ. Byrne Εξ ονόματος της Επιτροπής

(31 Ιουλίου 2003)

Η νομοθεσία για τους ρυπαντές στα τρόφιμα καθορίζει τις μέγιστες περιεκτικότητες μόλυβδου και καδμίου σε όλα τα καλλιεργημένα μανιτάρια ... Τα άγρια μανιτάρια δεν καλύπτονται προς το παρόν καθώς κατά τη στιγμή καθορισμού των εν λόγω περιεκτικοτήτων δεν υπήρχαν διαθέσιμα στοιχεία που να επισημαίνουν ότι η απορρόφηση μόλυβδου και καδμίου με την κατανάλωση άγριων μανιταριών αποτελεί κίνδυνο για τη δημόσια υγεία.

Τα κράτη μέλη πρόσφατα συγκέντρωσαν νέα στοιχεία για τις περιεκτικότητες μόλυβδου και καδμίου σε διάφορα τρόφιμα. Εκτιμάται ότι η έκθεση θα λάβει την τελική της μορφή πριν από το τέλος του 2003. Η εν λόγω έκθεση θα αποτελέσει τη βάση για αναθεώρηση των μέγιστων περιεκτικοτήτων μόλυβδου και καδμίου στα τρόφιμα.

----

(1)  Ιταλική Ένωση Βιομηχανιών Προϊόντων Διατροφής- 20 Απριλίου 1999: Εγκύκλιος προς τις Επιχειρήσεις Μέλη με θέμα «Ιταλικό Εξωτερικό Εμπόριο μανιταριών». Μιλάνο.

(2)ΕΕ L 77 της 16.3.2001, σελ. 1.

(3)  Cocchi L και παρ., 2001-Βαρέα μέταλλα και ραδιενεργά ισότοπα στα μανιτάρια: υγειονομικές πτυχές- Πρακτικά του 2ου Διεθνούς Συνεδρίου Μυκητολογίας-Τοξικολογίας, Viterbo, 6-7 Δεκεμβρίου 2001. Μυκητολογική Ένωση Bresadola Κέντρο Μυκητολογικών Μελετών, 2002, 17:73-91.

----

----

(2004/C 33 E/249)

ΓΡΑΠΤΗ ΕΡΩΤΗΣΗ Ε-2269/03

υποβολή: Hiltrud Breyer (Verts/ALE) προς την Επιτροπή

(9 Ιουλίου 2003)

Θέμα:   Θάνατος των μελισσών/Χρήση παρασιτοκτόνων που περιέχουν τη δραστική ουσία imidacloprid

Οι μελισσοκόμοι της Γαλλίας, της Γερμανίας, της Ιταλίας και της Αυστρίας κάνουν από κοινού λόγο για μαζικούς θανάτους μελισσών. Σε μερικές μάλιστα περιοχές έχει νεκρωθεί έως και το 80 % των πληθυσμών των μελισσών. Τούτο έχει ήδη προκαλέσει απώλειες πολλών χιλιάδων τόνων στην ετήσια παραγωγή μελιού. Επειδή εξάλλου στις μέλισσες οφείλεται το μεγαλύτερο μέρος της επικονίασης των ανθέων, μειώνεται κατά συνέπεια και η παραγωγή μήλων, αχλαδιών και ελαιοκράμβης.

Γάλλοι μελισσοκόμοι, οι οποίοι έχουν υποστεί τις συνέπειες του μαζικού θανάτου των μελισσών ήδη από το 1994, θεωρούν υπεύθυνο για το γεγονός αυτό το εντομοκτόνο Gaucho (δραστική ουσία imidacloprid), που πωλείται από την εταιρία BayerCropScience. H ουσία imidacloprid χρησιμοποιείται τόσο για τους ψεκασμούς των φυτών, όσο και για την καταπολέμηση ασθενειών του σπόρου καλλιεργειών. Τέτοιου είδους συστημικά εντομοκτόνα περνούν από το σπόρο στο ίδιο το φυτό, με αποτέλεσμα να διαχέονται οι ουσίες τους σε όλα τα μέρη του. Τα βλαβερά έντομα πεθαίνουν όταν τρέφονται από το φυτό, η συγκεκριμένη ουσία, όμως, καθώς διασκορπίζεται με τη γύρη, βλάπτει και τις μέλισσες. Για αυτό το λόγο το Υπουργείο Περιβάλλοντος της Γαλλίας επέβαλε την απαγόρευση χρήσης του Gaucho για την καλλιέργεια του ηλίανθου.

Η βλαβερότητα της ουσίας imidacloprid είναι αναμφισβήτητη. Πάνω σε κάθε συσκευασία πώλησης υπάρχει η ένδειξη: «επικίνδυνο για τις μέλισσες». Οι δοκιμές έδειξαν ότι η χρήση του εν λόγω παρασιτοκτόνου διαταράσσει την αίσθηση προσανατολισμού των ζώων. Εκτός από την Ένωση Μελισσοκόμων της Γαλλίας — Union Nationale dApiculteurs -, η Γερμανική Συνομοσπονδία Μελισσοκόμων, η Ένωση για την Προστασία του Φυσικού Περιβάλλοντος και η Συντονιστική Ομάδα για Αντιμετώπιση των Κινδύνων που προκαλούνται από τον όμιλο επιχειρήσεων-BAYER απαιτούν την προληπτική απαγόρευση της χρήσης του «Gaucho».

Απάντηση του κ. Byrne Εξ ονόματος της Επιτροπής

(14 Αυγούστου 2003)

Η Επιτροπή θα ήθελε να παραπέμψει τον κ. βουλευτή στην απάντηση που έδωσε στη γραπτή ερώτηση Ρ-1804/02 του κ. Souchet (1).

Η Επιτροπή ενημερώθηκε για τη μείωση του πληθυσμού των μελισσών σε ορισμένα κράτη μέλη. Σήμερα, δεν αποδεικνύεται επιστημονικά ότι αυτή η μείωση οφείλεται μόνον σε έναν παράγοντα, όπως είναι η χρήση παρασιτοκτόνων.

Επιπλέον, η Επιτροπή θα ήθελε να τονίσει ότι, στη συσκευασία πώλησης των φυτοπροστατευτικών προϊόντων πρέπει να αναφέρονται οι εγγενείς κίνδυνοι που παρουσιάζουν. Αυτό γίνεται με βάση τα αποτελέσματα των δοκιμών που πραγματοποιούνται σε υπερβολικές συνθήκες έκθεσης. Ωστόσο, οι πληροφορίες που αναφέρονται στην ένδειξη της συσκευασίας πρέπει να ληφθούν υπόψη παράλληλα με τις οδηγίες χρήσης. Τα κράτη μέλη δεν μπορούν να εγκρίνουν τη χρήση ενός φυτοπροστατευτικού προϊόντος αν, όταν χρησιμοποιείται σύμφωνα με αυτές τις οδηγίες, έχει απαράδεκτες επιπτώσεις σε άλλους οργανισμούς εκτός εκείνων στους οποίους στοχεύει, όπως οι μέλισσες.

Στο πλαίσιο της αναθεώρησης των υπαρχουσών δραστικών ουσιών, η Bayer, η οποία κοινοποιεί την ουσία Imidacloprid, θα πρέπει να υποβάλει το αργότερο έως τις 30 Νοεμβρίου 2003, τον πλήρη φάκελο στο κράτος μέλος του εισηγητή, τη Γερμανία. Η Επιτροπή γνωρίζει επίσης τις ειδικές μελέτες που βρίσκονται σε εξέλιξη στη Γαλλία. Ένα φυτοπροστατευτικό προϊόν μπορεί να περιληφθεί στον κατάλογο των εγκεκριμένων ουσιών της οδηγίας 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (2), αν το ενδιαφερόμενο μέρος καταδείξει ότι ικανοποιούνται οι διατάξεις του άρθρου 5 της οδηγίας. Η Επιτροπή δεν συμβάλει οικονομικά στις μελέτες που είναι αναγκαίες για να καταδειχθεί ότι η ουσία Imidacloprid δεν είναι βλαβερή.

----

(1)ΕΕ C 309 Ε της 12.12.2002.

(2)ΕΕ L 230 της 19.8.1991.

----

----

(2004/C 33 E/250)

ΓΡΑΠΤΗ ΕΡΩΤΗΣΗ Ρ-2271/03

υποβολή: Konstantinos Hatzidakis (PPE-DE) προς την Επιτροπή

(7 Ιουλίου 2003)

Θέμα:   Πορεία του έργου αποχέτευσης της πόλης της Ζακύνθου

Από το Ταμείο Συνοχής χρηματοδοτήθηκε το έργο αποχέτευσης της πόλης της Ζακύνθου. Η περάτωση του έργου είχε οριστεί κατόπιν τροποποιητικής απόφασης για τις 30.12.2000. Λόγω μεγάλης καθυστέρησης που έχει παρατηρηθεί, η Επιτροπή έχει σταματήσει τις πληρωμές για το συγκεκριμένο έργο. Σύμφωνα με πληροφορίες μου, το Υπουργείο Εθνικής Οικονομίας έχει εξαγγείλει σχετικό έλεγχο.

Θα μπορούσε να με ενημερώσει η Επιτροπή τι ποσοστό του έργου έχει ήδη υλοποιηθεί, τι πληρωμές έχουν γίνει, εάν έχει λάβει τα πορίσματα του ελέγχου από το Υπουργείο Εθνικής Οικονομίας και σε τι περαιτέρω ενέργειες προτίθεται να προβεί αναφορικά με το συγκεκριμένο έργο;

Απάντηση του κ. Barnier εξ ονόματος της Επιτροπής

(31 Ιουλίου 2003)

Στις 30 Οκτωβρίου 2001 η αρχή πληρωμών υπέβαλε στην Επιτροπή αίτημα για ενδιάμεση πληρωμή για το έργο που προαναφέρθηκε. Το αίτημα αυτό εκκρεμεί πάντα καθώς αναμένονται συμπληρωματικές πληροφορίες.

Στις 19 Δεκεμβρίου 2001, η Επιτροπή πληροφόρησε τις ελληνικές αρχές πως οι πληρωμές σχετικά με το έργο αυτό θα πάγωναν, δεδομένου ότι δεν φαινόταν δυνατή η ολοκλήρωση του έργου εντός των προθεσμιών που προβλέπονταν με βάση την τροποποιητική απόφαση (στις 31 Δεκεμβρίου 2001). Στις 31 Οκτωβρίου 2001 είχαν πραγματοποιηθεί μόνο το 41 % των εργασιών.

Με επιστολή της 29ης Νοεμβρίου 2002, η Επιτροπή ζήτησε από τις ελληνικές αρχές λεπτομερείς πληροφορίες σχετικά με την πρόοδο του έργου όσον αφορά συγκεκριμένες υλοποιήσεις και την οικονομική διαχείριση.

Στις 23 Δεκεμβρίου 2002, οι ελληνικές αρχές πληροφόρησαν την Επιτροπή πως ζητήθηκε από την αρχή πληρωμών να πραγματοποιήσει επιτόπιο έλεγχο για το έργο αυτό, και πως οι πληροφορίες σχετικά με την πρόοδο του έργου καθώς και με τις προοπτικές ολοκλήρωσής του θα αποστέλλονταν στην Επιτροπή μετά την παραλαβή της έκθεσης ελέγχου.

Μέχρι σήμερα, η Επιτροπή δεν έχει ακόμη παραλάβει τις πληροφορίες αυτές.

----

----

(2004/C 33 E/251)

ΓΡΑΠΤΗ ΕΡΩΤΗΣΗ Ρ-2275/03

υποβολή: Georges Berthu (NI) προς την Επιτροπή

(7 Ιουλίου 2003)

Θέμα:   Γεωργία- Ξηρασία και αγρανάπαυση

Μια μεγάλων διαστάσεων ξηρασία πλήττει σήμερα ορισμένες περιοχές της Γαλλίας με συνέπεια να σπανίζει το χορτάρι για τα ζώα. Θα ήταν δυνατόν σε τέτοιες περιπτώσεις, σήμερα αλλά και στο μέλλον, να προβλεφθούν παρεκκλίσεις ώστε να επιτρέπεται η χρήση των εκτάσεων σε αγρανάπαυση για τη διατροφή των ζώων;

Απάντηση του κ. Fischler εξ ονόματος της Επιτροπής

(29 Ιουλίου 2003)

Η Επιτροπή, έχοντας επίγνωση πως η ξηρασία επιδεινώθηκε σε αρκετές περιοχές της Κοινότητας κατά τη διάρκεια του Ιουνίου 2003, αποφάσισε μετά από θετική γνώμη της Επιτροπής Διαχείρισης Σιτηρών της 3ης Ιουλίου 2003, να επιτρέψει στις εν λόγω περιοχές στη Γερμανία, τη Γαλλία, την Ιταλία και την Αυστρία, τη χρήση γαιών που είχαν αποσυρθεί από την αγροτική παραγωγή, για την περίοδο 2003/2004, ως χορτονομές. Το μέτρο αυτό ισχύει από τις 4 Ιουλίου 2003.

Η χρήση γαιών σε αγρανάπαυση για τη διατροφή των ζώων θα πρέπει να παραμείνει εξαιρετικό μέτρο, το οποίο μπορεί να αποφασιστεί μόνο σε περίπτωση ιδιαίτερης κατάστασης σε περιφερειακό επίπεδο.

----

----

(2004/C 33 E/252)

ΓΡΑΠΤΗ ΕΡΩΤΗΣΗ Ρ-2287/03

υποβολή: Herbert Bösch (PSE) προς την Επιτροπή

(7 Ιουλίου 2003)

Θέμα:   Συντελεστής ΦΠΑ για τα προϊόντα σόγιας

Τα προϊόντα σόγιας χρησιμοποιούνται κυρίως ως υποκατάστατα των γαλακτοκομικών προϊόντων ζωικής προέλευσης (συχνά σε περιπτώσεις δυσανεξίας στη λακτόζη ή αλλεργιών σε πρωτείνες γάλακτος), επειδή μπορούν να παράσχουν στον οργανισμό ισοδύναμη θρεπτική αξία με αυτή που παρέχουν τα γαλακτοκομικά προϊόντα: για τον λόγο αυτό, η σόγια ανταγωνίζεται άμεσα τα γαλακτοκομικά προϊόντα στην αγορά.

Ενώ όλα τα κράτη μέλη επιβάλλουν μειωμένους συντελεστές ΦΠΑ στα γαλακτοκομικά προϊόντα, αρκετά κράτη μέλη επιβάλλουν τον κατ' αποκοπή συντελεστή ΦΠΑ -ο οποίος είναι αισθητά πιο υψηλός — στα προϊόντα σόγιας (π. χ. η Ισπανία και η Αυστρία).

Τα κράτη μέλη οφείλουν να τηρούν την αρχή της «ουδετερότητας του φόρου» βάσει της οποίας απαγορεύεται η διαφορετική φορολογική μεταχείριση ως προς τον ΦΠΑ σε ίδια ή παρόμοια ανταγωνιστικά προϊόντα επειδή μία τέτοια πράξη οδηγεί σε στρέβλωση των κανόνων ανταγωνισμού. Επίσης, το Δικαστήριο των ΕΚ, σε διάφορες υποθέσεις, απεφάνθη ότι παρόμοια προϊόντα και υπηρεσίες πρέπει να υπόκεινται σε ενιαίο συντελεστή ΦΠΑ.

Απάντηση του κ. Bolkestein εξ ονόματος της Επιτροπής

(8 Αυγούστου 2003)

Δυνάμει των κοινοτικών διατάξεων που ισχύουν επί του παρόντος στον τομέα του ΦΠΑ (άρθρο 12 παράγραφος 3 της έκτης οδηγίας ΦΠΑ (1)), τα κράτη μέλη έχουν πράγματι την ευχέρεια να εφαρμόζουν μειωμένο συντελεστή στα επισιτιστικά προϊόντα, δεδομένου ότι η εν λόγω κατηγορία περιλαμβάνεται στο παράρτημα Η της προαναφερθείσας οδηγίας. Όταν επιλέγουν να εφαρμόσουν μειωμένο συντελεστή, δεν υποχρεούνται ωστόσο να εφαρμόσουν μειωμένο συντελεστή σε όλα τα επισιτιστικά προϊόντα.

Η Επιτροπή ενέκρινε πρόταση οδηγίας σχετικά με τους μειωμένους συντελεστές ΦΠΑ (2). Αυτή η πρόταση έχει κυρίως ως στόχο τη βελτίωση της λειτουργίας της εσωτερικής αγοράς, με την ορθολογική οργάνωση της χρήσεως των μειωμένων συντελεστών από τα κράτη μέλη για την αποφυγή των πιθανών στρεβλώσεων του ανταγωνισμού μέσω της παροχής στα κράτη μέλη ίσων δυνατοτήτων εφαρμογής των μειωμένων συντελεστών.

Στο πλαίσιο της εν λόγω πρότασης, η Επιτροπή δεν τροποποίησε την κατηγορία σχετικά με τη διατροφή. Πάντως η Επιτροπή επωφελήθηκε αυτής της ευκαιρίας για να υπενθυμίσει στα κράτη μέλη την υποχρέωση να λαμβάνουν υπόψη τη νομολογία του Δικαστηρίου, όταν καθορίζουν το πεδίο εφαρμογής των μειωμένων συντελεστών τους, ιδίως όσον αφορά την αρχή φορολογικής ουδετερότητας, που περιλαμβάνει δύο άλλες αρχές, ήτοι την ομοιομορφία του ΦΠΑ και την εξουδετέρωση της στρέβλωσης του ανταγωνισμού.

----

(1)  Έκτη οδηγία 77/388/ΕΚ του Συμβουλίου της 17ης Μαΐου 1977 για την εναρμόνιση των νομοθεσιών των κρατών μελών σχετικά με τους φόρους επί του κύκλου εργασιών, ΕΕ L 145 της 13.6.1977. Οδηγία που τροποποιήθηκε τελευταία από την οδηγία 2002/93/ΕΚ, ΕΕ L 331 της 7.12.2002.

(2)  COM(2003)397 τελικό.

----

----

(2004/C 33 E/253)

ΓΡΑΠΤΗ ΕΡΩΤΗΣΗ Ε-2305/03

υποβολή: Philip Claeys (NI) προς την Επιτροπή

(14 Ιουλίου 2003)

Θέμα:   Η εκστρατεία «Για την πολυμορφία — κατά των διακρίσεων»

Στις 16 Ιουνίου 2003 η επίτροπος κ. Διαμαντοπούλου κήρυξε την έναρξη της εκστρατείας «Για την πολυμορφία και κατά των διακρίσεων». Ένα από τα μέσα της εκστρατείας ήταν η δημιουργία ενός ιστότοπου, ο οποίος είναι προσπελάσιμος μόνο σε τρεις γλώσσες (αγγλική, γερμανική και γαλλική). Όπως αναφέρεται στην αρχική σελίδα: «In the future this web site will be available in all EU languages». Παρά ταύτα, στις 2 Ιουλίου — περίπου δύο εβδομάδες μετά τη δημιουργία του εν λόγω ιστότοπου — τα κείμενα εξακολουθούσαν να μην είναι διαθέσιμα στις υπόλοιπες επίσημες γλώσσες της Ευρωπαϊκής Ένωσης.

Μπορεί να αναφέρει η Επιτροπή για ποιο λόγο άρχισε η εν λόγω εκστρατεία, αφού δεν ήταν ακόμη έτοιμες οι μεταφράσεις των κειμένων;

Γιατί διαρκεί τόσο πολύ η μετάφραση των κειμένων;

Συμμερίζεται η Επιτροπή την άποψη ότι η δημιουργία ενός ιστότοπου σε τρεις μόνο γλώσσες της ΕΕ, όταν γνωρίζουμε ότι το κόστος του επιβαρύνει εξίσου τους φορολογούμενους άλλων γλωσσικών περιφερειών, συνιστά μία μορφή διάκρισης;

----

----

(2004/C 33 E/254)

ΓΡΑΠΤΗ ΕΡΩΤΗΣΗ Ε-2306/03

υποβολή: Philip Claeys (NI) προς την Επιτροπή

(14 Ιουλίου 2003)

Θέμα:   Η εκστρατεία «Για την πολυμορφία — κατά των διακρίσεων», έμμεσες διακρίσεις

Στις 16 Ιουνίου 2003 η επίτροπος κ. Διαμαντοπούλου κήρυξε την έναρξη της εκστρατείας «Για την πολυμορφία και κατά των διακρίσεων». Μία από τις πτυχές των διακρίσεων που αναφέρεται στον ιστότοπο της εκστρατείας είναι οι επονομαζόμενες έμμεσες διακρίσεις: «Επί παραδείγματι, το να απαιτείται από κάθε πρόσωπο που διεκδικεί μια συγκεκριμένη θέση απασχόλησης να υποστεί δοκιμασία σε μια συγκεκριμένη γλώσσα, ακόμη και όταν η γνώση της γλώσσας αυτής δεν είναι αναγκαία για την εκτέλεση των καθηκόντων της κενής θέσης, αποτελεί περίπτωση έμμεσης διάκρισης. Η δοκιμασία αυτή θα μπορούσε να αποκλείσει όλα τα πρόσωπα με άλλη μητρική γλώσσα».

Πρόκειται για ένα πρόβλημα το οποίο μέχρι προσφάτως παρέμενε όντως στη σκιά. Πολλές επιχειρήσεις και οργανισμοί που ασκούν τις δραστηριότητές τους στο περιθώριο των θεσμικών οργάνων της Ένωσης στις Βρυξέλλες, εφαρμόζουν γλωσσικά κριτήρια τα οποία, στο πλαίσιο των διαδικασιών πρόσληψης προσωπικού συνεπάγονται διακρίσεις εις βάρος του τοπικού πληθυσμού. Επιπλέον, παρουσιάζεται το φαινόμενο, σε ορισμένους διαγωνισμούς πρόσληψης να μην εφαρμόζεται το κριτήριο των γλωσσικών γνώσεων καθαυτών, αλλά να ενδιαφέρει μόνο εάν ο υποψήφιος είναι «μητρικής γλώσσας».

Με ποιον τρόπο προτίθεται η αρμόδια επίτροπος να αντιμετωπίσει το πρόβλημα των έμμεσων διακρίσεων λόγω παράλογων γλωσσικών απαιτήσεων, στο πλαίσιο της εκστρατείας «για την πολυμορφία — κατά των διακρίσεων»; Ποιες συγκεκριμένες πρωτοβουλίες προβλέπεται να αναληφθούν;

----

----

(2004/C 33 E/255)

ΓΡΑΠΤΗ ΕΡΩΤΗΣΗ Ε-2319/03

υποβολή: Philip Claeys (NI) προς την Επιτροπή

(14 Ιουλίου 2003)

Θέμα:   Η εκστρατεία «Για την ποικιλομορφία — κατά των διακρίσεων»

Η εκστρατεία «Για την ποικιλομορφία — κατά των διακρίσεων» είναι πολυετούς διάρκειας και αρχίζει με την πτυχή των διακρίσεων στον εργασιακό χώρο. Οι επιχειρήσεις που κατηγορούνται ως ανεπαρκώς ανοιχτές στην ποικιλομορφία παρομοιάζονται με τα ανδρείκελα που χρησιμοποιεί η αυτοκινητοβιομηχανία για τις δοκιμές σύγκρουσης. Το διαδίκτυο και τα σχετικά φυλλάδια παρουσιάζουν μια ειδυλλιακή εικόνα των «ποικιλόμορφων» επιχειρήσεων: πιο πρόθυμο προσωπικό, μεγαλύτερη δημιουργικότητα και αυξημένα κέρδη.

Ωστόσο, σε πολλούς τομείς συναντά κανείς επιχειρήσεις «μη ποικιλόμορφες» άποψη εθνικότητας, οι οποίες είναι επίσης αποδοτικές, δημιουργικές και καινοτόμες — μεταξύ άλλων χάρη στην ποικιλομορφία των ταλέντων και των ικανοτήτων του προσωπικού τους. Το γεγονός ότι πολλές επιχειρήσεις απασχολούν λίγους αλλοδαπούς δεν οφείλεται σε διακρίσεις, αλλά στο απλό γεγονός ότι οι αλλοδαποί δεν κατέχουν τα απαιτούμενα προσόντα, λόγου χάριν λόγω ανεπαρκών γλωσσικών γνώσεων ή υψηλού ποσοστού σχολικής αποτυχίας.

Μπορεί να αναφέρει η Επιτροπή τι μέτρα προβλέπεται να ληφθούν στο πλαίσιο της εν λόγω εκστρατείας, ούτως ώστε να αποφευχθεί ο στιγματισμός «έντιμων» επιχειρήσεων λόγω της «ανεπάρκειάς» τους όσον αφορά την εθνική ποικιλομορφία.

Αντιλαμβάνεται η Επιτροπή ότι υπάρχει ο κίνδυνος — υπό την πίεση των επισήμων ευρωπαϊκών και άλλων κρατικών εκστρατειών — να αναζητήσουν ορισμένες επιχειρήσεις καταφύγιο στις «θετικές» διακρίσεις, με αποτέλεσμα να απορρίπτουν την υποψηφιότητα προσώπων με περισσότερα προσόντα επειδή δεν είναι αλλοδαποί; Τι μέτρα προτίθεται να λάβει η Επιτροπή για την πρόληψη των ως άνω αρνητικών επιπτώσεων των εκστρατειών υπέρ της ποικιλομορφίας;

Κοινή απάντηση

του κας Διαμαντοπούλου εξ ονόματος της Επιτροπής

στις γραπτές ερωτήσας Ε-2305/03, Ε-2306/03 και Ε-2319/03

(26 Αυγούστου 2003)

Η πρωτοβουλία στην οποία αναφέρεται το αξιότιμο μέλος σκοπό έχει να αποτελέσει πηγή ενημέρωσης των πολιτών για τα δικαιώματα και τις υποχρεώσεις τους στο πλαίσιο των δύο οδηγιών για την καταπολέμηση της διακριτικής μεταχείρισης σύμφωνα με το άρθρο 13 της συνθήκης ΕΚ οι οποίες εγκρίθηκαν το 2000 (1). Η εκστρατεία αυτή χρηματοδοτείται στο πλαίσιο της δέσμης για την ευαισθητοποίηση, του κοινοτικού προγράμματος δράσης για την καταπολέμηση της διακριτικής μεταχείρισης (2).

Ο ιστοτόπος της εν λόγω εκστρατείας ευαισθητοποίησης πρόκειται να διατεθεί σύντομα σε όλες τις γλώσσες της Ένωσης. Οι διάφορες γλωσσικές αποδόσεις του υλικού της ενημερωτικής εκστρατείας βρίσκονται στο τελικό στάδιο ολοκλήρωσης τους μετά τη διεξαγωγή διαβουλεύσεων με τα ενδιαφερόμενα μέρη (εθνικές αρχές, κοινωνικοί εταίροι και μη κυβερνητικές οργανώσεις (ΜΚΟ), προκειμένου να προσαρμοστεί το υλικό της ενημερωτικής εκστρατείας στις ανάγκες του εκάστοτε κράτους μέλους. Η αρχική παρουσίαση του ιστοτόπου σε τρεις γλώσσες σκοπό είχε την αποφυγή καθυστερήσεων στην έναρξη της εκστρατείας. Η διαδικασία αυτή ευθυγραμμίζεται με την πρακτική που έχει ακολουθηθεί σε άλλους ιστοτόπους των κοινοτικών θεσμικών οργάνων, συμπεριλαμβανομένου εκείνου του Κοινοβουλίου, όπου ορισμένες σελίδες διατίθενται σε περιορισμένο αριθμό γλωσσών. Οι σκοποί της διαφάνειας εξυπηρετούνται καλύτερα με την άμεση διάθεση των πληροφοριών παρά με την καθυστερημένη διάθεσή τους προκειμένου να διατίθενται ταυτόχρονα σε όλες τις κοινοτικές γλώσσες.

Το αξιότιμο μέλος υποβάλλει, επίσης, ένα δεύτερο ερώτημα σχετικά με την εφαρμογή γλωσσικών δοκιμασιών για ορισμένες θέσεις εργασίας και τις απαιτήσεις σχετικά με το απαιτούμενο επίπεδο γνώσεων. Όσον αφορά την πρακτική διακριτικής μεταχείρισης με τη συμπερίληψη στις προκηρύξεις θέσεων εργασίας της «μητρικής γλώσσας» ή της ιδιότητας του «φυσικού ομιλητή» μεταξύ των απαιτούμενων επαγγελματικών προσόντων, η Επιτροπή έχει ήδη εξηγήσει τη θέση της όσον αφορά γενικά το πρόβλημα αυτό σε διάφορες απαντήσεις που έδωσε σε γραπτές ερωτήσεις. Το αξιότιμο μέλος παραπέμπεται στις απαντήσεις της Επιτροπής στις ακόλουθες γραπτές ερωτήσεις: αριθ. Ε-4100/00 του κ. Staes (3), Ε-0779/01 του κ. Staes (4), Ε-1356/01 του κ. Gemelli (5), E-1681/01 του κ. Staes (6), Ε-1682/01 του κ. Staes (6), Ε-2331/01 του κ. Ferrer (6), Ε-2900/01 του κ. Staes (7), Ε-2901/01 του κ. Staes (7), Ε-2944/01 του κ. Staes (7), Ε-3189/01 του κ. Rothley (7), Ε-3572/01 του κ. Staes (8), Ε-0941/02 του κ. Staes (9), Ε-2764/02 του κ. Staes (10), Ε-1733/03 του κ. Leinen (11) και Ε-2018/03 του κ. Staes (12).

Όσον αφορά την ερώτηση του αξιότιμου μέλους σχετικά με τη «θετική δράση», η νομολογία του Δικαστηρίου στις υποθέσεις διακριτικής μεταχείρισης βάσει του φύλου (13), θέτει σαφή όρια στο πεδίο των μέτρων που προορίζονται για την αντιμετώπιση της μειονεκτικής θέσης στην οποία βρίσκονται ορισμένες ομάδες στην αγορά εργασίας. Τα όρια αυτά απαγορεύουν τη χρησιμοποίηση μέτρων που προωθούν την πρόσληψη εργαζομένων που διαθέτουν λιγότερα επαγγελματικά προσόντα επειδή ανήκουν σε μειονεκτούσα ομάδα ή σε ομάδα που υφίσταται διακριτική μεταχείριση.

Τέλος, η Επιτροπή δεν θεωρεί ότι οι επιχειρήσεις που ενεργούν καλή τη πίστει διατρέχουν κίνδυνο στιγματισμού εξαιτίας της έλλειψης εθνοτικής ποικιλομορφίας.

----

(1)  Οδηγία 2000/43/ΕΚ του Συμβουλίου της 29ης Ιουνίου 2000 περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής — ΕΕ L 180 της 19.7.2000 και οδηγία 2000/78/ΕΚ του Συμβουλίου της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία — EE L 303 της 2.12.2000.

(2)  Απόφαση 2000/750/ΕΚ του Συμβουλίου της 27ης Νοεμβρίου 2000, (2001 έως 2006) - ΕΕ L 303 της 2.12.2000.

(3)ΕΕ C 174 Ε της 19.6.2001.

(4)ΕΕ C 235 Ε της 21.8.2001.

(5)ΕΕ C 350 Ε της 11.12.2001.

(6)ΕΕ C 93 Ε της 18.4.2002.

(7)ΕΕ C 134 Ε της 6.6.2002.

(8)ΕΕ C 160 Ε της 4.7.2002.

(9)ΕΕ C 229 Ε της 26.9.2002.

(10)ΕΕ C 92 Ε της 17.4.2002.

(11)ΕΕ C 11 Ε της 15.1.2004, σελ. 221.

(12)  βλέπε σελίδα 201.

(13)  π. χ αποφάσεις στις υποθέσεις C-450/93 Kaianke της 17.10.1995 και C-409/95 Marschall της 11.11.1997.

----

----

(2004/C 33 E/256)

ΓΡΑΠΤΗ ΕΡΩΤΗΣΗ Ε-2314/03

υποβολή: Paul Rübig (PPE-DE) προς την Επιτροπή

(14 Ιουλίου 2003)

Θέμα:   Περιορισμός πρόσβασης στην αγορά της Ιαπωνίας φαρμακευτικών ιδιοσκευασμάτων παραγώγων πλάσματος

Η ιαπωνική Δίαιτα ψήφισε νέα νομοθεσία το 2002 η οποία απαιτεί ετήσιες προβλέψεις για τις αναμενόμενες αποστολές από τους εγχώριους και αλλοδαπούς παρασκευαστές παραγώγων ιδιοσκευασμάτων αίματος και πλάσματος. Παρ' όλο που ένας στόχος αυτού του νέου νόμου (Κανόνες Ελέγχου Συλλογής Αίματος και Αιμοδοσίας/Showa 31(1956) Νόμος αριθ. 169) είναι η διασφάλιση επαρκών αποθεμάτων ιδιοσκευασμάτων αίματος στην Ιαπωνία, ο πρωταρχικός σκοπός του είναι η προώθηση της αυτάρκειας αίματος εγχώριας προέλευσης.

Σύμφωνα με αυτόν τον νόμο, κάθε χρόνο θα καταρτίζεται σχέδιο πρόβλεψης προσφοράς και ζήτησης συστατικών του αίματος και η ιαπωνική Κυβέρνηση θα συνιστά στις εταιρείες εισαγωγής να μειώνουν τις αποστολές τους σε περίπτωση που εκτιμηθεί ότι οι εισαγωγές μειώνουν τη ζήτηση ιδιοσκευασμάτων αίματος εγχώριας προέλευσης. Στις εταιρείες που θα αρνούνται να συμμορφωθούν με αυτές τις συστάσεις μπορεί να αφαιρείται η άδεια λειτουργίας τους.

Οι ενδεχόμενες απαιτήσεις επισήμανσης που θα μπορούσαν να απαιτούν από αλλοδαπούς παρασκευαστές να προσδιορίζουν ότι τα ιδιοσκευάσματά τους προέρχονται από αμειβόμενες πηγές, δημιουργούν επίσης θέμα μεγάλης ανησυχίας και θα μπορούσαν να έχουν μεροληπτικές επιπτώσεις.

Δεν συμφωνεί η Επιτροπή ότι μία τέτοια πολιτική αποτελεί σημαντικό εμπόδιο για το εμπόριο και την πρόσβαση στην αγορά, λόγω διακρίσεων εις βάρος προϊόντων που παρασκευάζονται σύμφωνα με την «τελευταία λέξη» της τεχνολογίας και που είναι εγκεκριμένα για την αγορά των κρατών μελών της Ευρωπαϊκής Ένωσης; Και ακόμα, δεν συμφωνεί η Επιτροπή ότι αυτό το θέμα θα έπρεπε να τεθεί και να συζητηθεί στον δεύτερο γύρο του ΠΟΕ που θα διεξαχθεί στο Κανκούν τον Οκτώβριο του 2003;

Απάντηση του κ. Liikanen εξ ονόματος της Επιτροπής

(1 Σεπτεμβρίου 2003)

Ως αρχικό σχόλιο, η Επιτροπή επισημαίνει ότι όλα τα προϊόντα παράγωγα πλάσματος που εγκρίνονται από τον Ευρωπαϊκό Οργανισμό Αξιολόγησης των Φαρμακευτικών Προϊόντων (ΕΜΕΑ) για διάθεση στην αγορά της Ένωσης πληρούν αυστηρότατες απαιτήσεις ασφάλειας, ανεξαρτήτως της προέλευσής τους.

Σχετικά με την τροποποίηση του διατάγματος εφαρμογής, στην οποία αναφέρεται ο αξιότιμος βουλευτής, η Επιτροπή γνωρίζει τις νομικές διατάξεις και συμμερίζεται τις ανησυχίες του αξιότιμου βουλευτή. Κανένας εμπορικός περιορισμός δεν πρέπει να επιβάλλεται αν δεν βασίζεται σε νόμιμους λόγους.

Σύμφωνα με την ερμηνεία της Επιτροπής, οι προαναφερθείσες ιαπωνικές νομικές διατάξεις περιλαμβάνουν δύο ανησυχητικά στοιχεία:

Βάσει της συμφωνίας για τα τεχνικά εμπόδια στο εμπόριο, τα μέλη του Παγκόσμιου Οργανισμού Εμπορίου (ΠΟΕ) πρέπει να εξασφαλίζουν ότι οι τεχνικοί κανονισμοί δεν πρέπει να σχεδιάζονται, να εκδίδονται ή να εφαρμόζονται με στόχο ή με αποτέλεσμα τη δημιουργία πρόσθετων εμποδίων στο διεθνές εμπόριο. Επιπλέον, τα μέλη του ΠΟΕ εξασφαλίζουν ότι τα προϊόντα που εισάγονται από έδαφος οποιουδήποτε μέλους τυγχάνουν μεταχείρισης τουλάχιστον το ίδιο ευνοϊκής με την εφαρμοζομένη σε παρόμοια προϊόντα εθνικής καταγωγής και σε ομοειδή προϊόντα καταγωγής οποιασδήποτε άλλης χώρας.

Οι νομικές διατάξεις που τείνουν να κάνουν διακρίσεις μεταξύ των δοτών αίματος ή των χωρών προέλευσης, ή άδικα υπονοούν — χωρίς επιστημονική βάση — ότι τα προϊόντα που παράγονται από μη αμειβόμενους εγχώριους δότες είναι ασφαλέστερα από τα εισαγόμενα προϊόντα που προέρχονται από αμειβόμενους δότες, δημιουργούν ανησυχίες. Όπως όμως γνωρίζει ο αξιότιμος βουλευτής, η οδηγία 2002/98/ΕΚ (1) καλεί τα κράτη μέλη «να ενθαρρύνουν τις εθελοντικές και μη αμειβόμενες αιμοδοσίες, με στόχο να εξασφαλίζουν ότι το αίμα και τα συστατικά αίματος συλλέγονται κατά το δυνατόν από τέτοιες αιμοδοσίες» (άρθρο 20).

Δεν υπάρχει ανάγκη για διαφορετική επισήμανση εάν η ποιότητα και η ασφάλεια των προϊόντων βεβαιώνονται ότι είναι ισοδύναμες.

Η Επιτροπή, προς το παρόν, αξιολογεί την κατάσταση προκειμένου να καθορίσει την ακριβή φύση και τα αποτελέσματα της ιαπωνικής νομοθεσίας, και ιδίως τον οικονομικό της αντίκτυπο για τους ευρωπαίους παρασκευαστές. Διερευνάται επίσης κατά πόσο οι νομικές διατάξεις συνιστούν παραβίαση των κανόνων του ΠΟΕ.

Ωστόσο, η Επιτροπή έχει ήδη συμπεριλάβει το θέμα αυτό στις διμερείς επαφές της με τις ιαπωνικές αρχές, καθώς και στο πλαίσιο του διαλόγου κανονιστικής μεταρρύθμισης ΕΕ-Ιαπωνίας.

----

(1)  Οδηγία 2002/98/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ, ΕΕ L 33 της 8.2.2003.

----

----

(2004/C 33 E/257)

ΓΡΑΠΤΗ ΕΡΩΤΗΣΗ Ε-2315/03

υποβολή: Paul Rübig (PPE-DE) προς την Επιτροπή

(14 Ιουλίου 2003)

Θέμα:   Περιορισμός πρόσβασης στην αγορά της Αυστραλίας φαρμακευτικών ιδιοσκευασμάτων παραγώγων πλάσματος

Στην Αυστραλία, μία συμφωνία μονοπωλίου (Συμφωνία για την Κλασματοποίηση του Αίματος) επιτρέπει στην CSL Limited να αποτελεί τον μοναδικό προμηθευτή αυστραλέζικων ιατρικών ιδιοσκευασμάτων παραγώγων πλάσματος. Αυτό συμβαίνει παρά το γεγονός ότι η CSL Limited απολαύει της ίδιας εμπορικής ελευθερίας με τους ευρωπαίους παρασκευαστές εντός των ορίων της Ευρωπαϊκής Ένωσης και άλλων μεγάλων αγορών.

Οι προδιαγραφές ασφαλείας σύμφωνα με τις οποίες τα φαρμακευτικά ιδιοσκευάσματα παραγώγων πλάσματος παρασκευάζονται και διανέμονται, δεν διαφέρουν μεταξύ της CSL Limited και άλλων μεγάλων παρασκευαστών τα προϊόντα των οποίων υπόκεινται σε περιορισμούς από την αγορά της Αυστραλίας. Πράγματι, μία άλλη σοβαρή διάκριση έγκειται στο γεγονός ότι τα φαρμακευτικά ιδιοσκευάσματα παραγώγων πλάσματος που δεν προέρχονται από αυστραλέζικες πηγές οφείλουν να επιδείξουν βελτιώσεις σχετικά με την αποτελεσματικότητα και την ασφάλεια προκειμένου να κερδίσουν την πρόσβαση στην αγορά.

Δεν συμφωνεί η Επιτροπή ότι μία τέτοια πολιτική αποτελεί σημαντικό εμπόδιο για το εμπόριο και την πρόσβαση στην αγορά, λόγω διακρίσεων εις βάρος προϊόντων που παρασκευάζονται σύμφωνα με την «τελευταία λέξη» της τεχνολογίας και που είναι εγκεκριμένα για την αγορά των κρατών μελών της Ευρωπαϊκής Ένωσης; Και ακόμα, δεν συμφωνεί η Επιτροπή ότι αυτό το θέμα θα έπρεπε να τεθεί και να συζητηθεί στον δεύτερο γύρο του ΠΟΕ που θα διεξαχθεί στο Κανκούν τον Οκτώβριο του 2003;

Απάντηση του κ. Liikanen εξ ονόματος της Επιτροπής

(1η Σεπτεμβρίου 2003)

Ως αρχικό σχόλιο, η Επιτροπή επισημαίνει ότι όλα τα προϊόντα παράγωγα πλάσματος που εγκρίνονται από τον Ευρωπαϊκό Οργανισμό Αξιολόγησης των Φαρμακευτικών Προϊόντων (ΕΜΕΑ) για διάθεση στην αγορά της Ένωσης πληρούν αυστηρότατες απαιτήσεις ασφαλείας, ανεξαρτήτως της προέλευσής τους. Η βασική ασφάλεια των προϊόντων παραγώγων πλάσματος διασφαλίζεται με ένα ευρύ φάσμα μέτρων. Δεδομένων των παρόμοιων απαιτήσεων ασφάλειας και ποιότητας που εφαρμόζονται στην Αυστραλία και στην Ένωση δεν φαίνεται ότι υπάρχει φόβος δημόσιας υγείας που δικαιολογεί μέτρα τα οποία επιβάλλουν διακρίσεις εις βάρος των ευρωπαϊκών προϊόντων.

Η Επιτροπή γνωρίζει την κατάσταση και συμφωνεί ότι η Συμφωνία για την Κλασματοποίηση του Πλάσματος στην Αυστραλία δημιουργεί ανησυχίες όσον αφορά την πρόσβαση στην αγορά.

Σύμφωνα με αυτά που γνωρίζει η Επιτροπή, η πρόσβαση στην αυστραλιανή αγορά για προϊόντα παράγωγα πλάσματος που παράγονται στο εξωτερικό της Αυστραλίας επιτρέπεται μόνο σε εξαιρετικές περιστάσεις.

Δεδομένων των διατάξεων του Παγκόσμιου Οργανισμού Εμπορίου (ΠΟΕ), τα μέλη του ΠΟΕ πρέπει να εξασφαλίζουν ότι προϊόντα που εισάγονται στο έδαφος οποιουδήποτε μέλους τυγχάνουν μεταχείρισης τουλάχιστον το ίδιο ευνοϊκής με την εφαρμοζόμενη σε παρόμοια προϊόντα εθνικής καταγωγής και σε ομοειδή προϊόντα καταγωγής οποιασδήποτε άλλης χώρας.

Η Επιτροπή, προς το παρόν, αξιολογεί την κατάσταση προκειμένου να καθορίσει την ακριβή φύση και τα αποτελέσματα της προαναφερθείσας Συμφωνίας για την Κλασματοποίηση, και ιδίως τον οικονομικό της αντίκτυπο για τους ευρωπαίους παρασκευαστές. Το ζήτημα του κατά πόσο οι νομικές διατάξεις συνιστούν παραβίαση των κανόνων του ΠΟΕ απαιτεί περαιτέρω ανάλυση.

Ανάλογα με τα αποτελέσματα της ανάλυσης αυτής, η Επιτροπή θα προβεί στις κατάλληλες ενέργειες, π. χ. θα θέσει το ζήτημα στις αρχές της Αυστραλίας ή στην αρμόδια επιτροπή του ΠΟΕ.

----

----

(2004/C 33 E/258)

ΓΡΑΠΤΗ ΕΡΩΤΗΣΗ Ε-2316/03

υποβολή: Armando Cossutta (GUE/NGL) προς την Επιτροπή

(14 Ιουλίου 2003)

Θέμα:   Γλωσσομάθεια στην Ένωση

Με την καθιέρωση σε μαζικό επίπεδο των νέων τεχνολογιών, όπως π. χ των αποκαλουμένων DVD, οι ευρωπαίοι πολίτες μπορούν, αγοράζοντας μια ταινία να την παρακολουθούν στις διάφορες γλώσσες της Ένωσης. Στην αγορά αντίθετα, όλο και πιο συχνά τα DVD προσφέρουν ταινίες σε δυο το πολύ γλωσσικές εκδοχές και οχι πάντοτε με υποτίτλους για κάθε γλώσσα.

Απάντηση της κ. Reding εξ ονόματος της Επιτροπής

(4 Σεπτεμβρίου 2003)

Η Επιτροπή συμμερίζεται πλήρως την επιθυμία του αξιότιμου βουλευτή για τη βελτίωση της διδασκαλίας και της εκμάθησης γλωσσών στην Ένωση.

Θα επιθυμούσαμε να πληροφορήσουμε το αξιότιμο μέλος του Κοινοβουλίου ότι η Επιτροπή δημοσίευσε πρόσφατα μια ανακοίνωση στα άλλα θεσμικά όργανα (1) με τίτλο «Η προώθηση της εκμάθησης γλωσσών και της γλωσσικής πολυμορφίας: Σχέδιο Δράσης 2004 — 2006».

Η ανακοίνωση αναφέρεται ειδικά στις δυνατότητες των νέων τεχνολογιών για την προώθηση της εκμάθησης γλωσσών:

Επιπλέον, η Επιτροπή προτείνει την εκπόνηση μελέτης για να αναλυθούν οι δυνατότητες αύξησης της χρήσης υποτίτλων στις κινηματογραφικές ταινίες και στα τηλεοπτικά προγράμματα για την προώθηση της εκμάθησης γλωσσών και να εξεταστούν τρόποι και μέσα για την ενθάρρυνση της συχνότερης χρήσης οπτικοακουστικού υλικού με υπότιτλους για την εκμάθηση γλωσσών.

Όσον αφορά το δεύτερο θέμα, και ειδικότερα τα νομοθετικά μέτρα, πρέπει να τονιστεί ότι η Επιτροπή δεν έχει αρμοδιότητα να αναλαμβάνει πρωτοβουλίες νομοθετικού χαρακτήρα στον τομέα αυτόο.

Συνεπώς, η Επιτροπή θεωρεί τα DVD ως ένα από τα πολλά μέσα που μπορούν να δημιουργήσουν στην Ευρώπη ένα περιβάλλον πιο «φιλικό προς τις γλώσσες», και θα ενθαρρύνει τη χρήση τους για το σκοπό αυτό.

----

(1)  COM(2003)449 τελικό.

----

----

(2004/C 33 E/259)

ΓΡΑΠΤΗ ΕΡΩΤΗΣΗ Ε-2324/03

υποβολή: Bill Newton Dunn (ELDR) προς την Επιτροπή

(14 Ιουλίου 2003)

Θέμα:   Αιτιολογείται να καταβάλλει η βρετανική κυβέρνηση διαφορετικές συντάξεις σε διαφορετικές κατηγορίες προσώπων που εργάζονται στη Βρετανική Εθνική Υγειονομική Υπηρεσία;

Η βρετανική κυβέρνηση, όσον αφορά τα άτομα που στο πλαίσιο της Εθνικής Υγειονομικής Υπηρεσίας υπηρέτησαν επί 20 έτη τουλάχιστο φροντίζοντας ασθενείς με διανοητικές ασθένειες, θεωρεί τα έτη αυτά διπλά κατά τον υπολογισμό των συντάξεων.

Μια ψηφοφόρος μου υπηρέτησε στον τομέα της διανοητικής υγείας από το 1994 εως το 1999 στη συνέχεια όμως μετατέθηκε στο τομέα της γενικής μαιευτικής και βάσει των κανόνων αυτών το εν λόγω χρονικό διάστημα δεν διπλασιάζεται.

Είναι η διάκριση αυτή άδικη και παράνομη, έχοντας πιθανώς υπόψη τη δικαστική απόφαση στην υπόθεση Coloroll Pension Trastees Ltd κατά Russell, σύμφωνα με την οποία «οι διαχειριστές ενός συνταξιοδοτικού ταμείου δεσμεύονται να πράξουν ότι εμπίπτει στη δικαιοδοσία τους προκειμένου να εξασφαλίζεται η συμμόρφωση με τις αρχές της ίσης μεταχείρισης βάσει του άρθρου 199 της Συνθήκης της Ρώμης;»

Απάντηση της κας Διαμαντοπούλου εξ ονόματος της Επιτροπής

(14 Αυγούστου 2003)

Με βάση τις παρασχεθείσες πληροφορίες, η Επιτροπή δεν μπορεί να διαπιστώσει αν παραβιάστηκε το κοινοτικό δίκαιο στο τομέα της ίσης μεταχείρισης μεταξύ γυναικών και ανδρών. Παρακαλεί το αξιότιμο μέλος να παράσχει περισσότερα στοιχεία σχετικά με την περίπτωση της ενλόγω ψηφοφόρου του.

----

----

(2004/C 33 E/260)

ΓΡΑΠΤΗ ΕΡΩΤΗΣΗ Ε-2326/03

υποβολή: Alexandros Alavanos (GUE/NGL) προς την Επιτροπή

(16 Ιουλίου 2003)

Θέμα:   Διάκριση ανάμεσα σε εργάτη και υπάλληλο στην αποζημίωση απόλυσης

Η ελληνική εργατική νομοθεσία δεν θεωρεί ότι οι εργάτες του πνεύματος και οι εργάτες της χειρός αξίζουν την ίδια προστασία από την απώλεια της εργασιακής τους θέσης, γι' αυτό σε περιπτώσεις απόλυσης εργαζομένων, οι εργάτες λαμβάνουν αναλογικά πολύ μικρότερη αποζημίωση από αυτή των υπαλλήλων συναδέλφων τους. Οι συνδικαλιστικές οργανώσεις ζητούν την εξίσωση των αποζημιώσεων, όχι μόνο για προφανείς λόγους ίσης μεταχείρισης, αλλά και γιατί οι πολύ χαμηλές αποζημιώσεις εργατών αποτελούν κίνητρο απολύσεων.

Μπορεί η Επιτροπή να παράσχει στοιχεία για τί ισχύει στα υπόλοιπα κράτη μέλη; Τί μέτρα προτίθεται να λάβει προκειμένου να προωθηθεί η εξίσωση αποζημιώσεων σε επίπεδο Ευρωπαϊκής Ένωσης;

Απάντηση της κυρίας Διαμαντοπούλου εξ ονόματος της Επιτροπής

(14 Αυγούστου 2003)

Το 1997 η Επιτροπή δημοσίευσε έκθεση σχετικά με τη νομική κατάσταση που αφορά τον «τερματισμό των σχέσεων απασχόλησης» στα κράτη μέλη. Η Επιτροπή διαβιβάζει άμεσα στο αξιότιμο μέλος και στη Γραμματεία του Κοινοβουλίου αντίτυπο της έκθεσης αυτής.

Στην Ευρωπαϊκή Κοινωνική Ατζέντα που εγκρίθηκε από το Ευρωπαϊκό Συμβούλιο της Νίκαιας το Δεκέμβριο 2000, ανατέθηκε στην Επιτροπή να διοργανώσει την ανταλλαγή απόψεων σχετικά με την ατομική απόλυση έως το έτος 2004.

Τον Ιούνιο του 2003 η Επιτροπή άρχισε σειρά μελετών προκειμένου να ελέγξουν την σημερινή κατάσταση στα κράτη μέλη. Μόλις ολοκληρωθούν οι μελέτες αυτές προβλέπεται να δημοσιευθεί ενημερωμένη έκθεση το 2004. Η Επιτροπή θα εξετάσει τότε ποια μέτρα χρειάζεται να ληφθούν στο μέλλον.

----

----

(2004/C 33 E/261)

ΓΡΑΠΤΗ ΕΡΩΤΗΣΗ Ε-2330/03

υποβολή: Véronique Mathieu (EDD) προς την Επιτροπή

(16 Ιουλίου 2003)

Θέμα:   Εξαγωγή εμφιαλωμένων ποτών στην Γερμανία

Ο γερμανικός κλάδος διανομής μεγάλης κλίμακας ενημέρωσε τις γαλλικές εταιρείες για την πρόθεσή της να αποχαρακτηρίσει τα προϊόντα τους κατόπιν της απόφασης της γερμανικής κυβέρνησης να θέσει σε εφαρμογή από τον προσεχή Οκτώβριο την νομοθετική διάταξη του Ιανουαρίου του 2003.

Στην πραγματικότητα οι γερμανικές αρχές δεν έλαβαν τα υλικοτεχνικά μέτρα που συνεπάγεται αυτή η νομοθεσία, αφήνοντας στους παραγωγούς και τους διανομείς την ευθύνη για την συλλογή των άδειων συσκευασιών και την επιστροφή τους στον τόπο προέλευσής τους.

Αυτό το μέτρο επηρεάζει άμεσα τον τομέα των γαλλικών ποτών και ειδικότερα το εμφιαλωμένο μεταλλικό και φυσικό νερό, εφόσον σύμφωνα με αυτή την νομοθεσία οι εταιρείες-εξαγωγείς οφείλουν να αναλαμβάνουν την ευθύνη της επιστροφής των άδειων μπουκαλιών στην Γαλλία. Στην ουσία, δημιουργεί μία πραγματική κατάσταση στρέβλωσης του ανταγωνισμού. Καθιστώντας με αυτό τον τρόπο σχεδόν αδύνατες τις εξαγωγές, η Γερμανία δεν μοιάζει να διακατέχεται από κάποιον προστατευτισμό που δεν συνάδει με την ευρωπαϊκή νομοθεσία;

Μπορεί να λάβει θέση η Επιτροπή ως προς την συμβατότητα αυτής της εθνικής ρύθμισης με την ευρωπαϊκή νομοθεσία σχετικά με την εσωτερική αγορά αφενός και την οδηγία σχετικά με τις συσκευασίες αφετέρου;

Απάντηση του κ. Bolkestein εξ ονόματος της Επιτροπής

(29 Αυγούστου 2003)

Στις παρατηρήσεις που υπέβαλε σχετικά με την υπόθεση C-309/02, η Επιτροπή εξέφρασε την άποψη ότι η καταβολή εγγύησης για συσκευασίες μιας χρήσης είναι, Kať αρχήν, αποδεκτή δυνάμει του άρθρου 7 της οδηγίας 94/62/ΕΚ για τις συσκευασίες και τα απορρίμματα συσκευασίας, και του άρθρου 28 της συνθήκης ΕΚ, υπό τον όρο ότι η μετάβαση από το ισχύον σύστημα επιστροφής σε ένα σύστημα που θα βασίζεται στην καταβολή εγγύησης για συσκευασίες μιας χρήσης θα εφαρμόζεται χωρίς διαταραχές και θα αποφεύγει τη δημιουργία δυσανάλογων φραγμών στο ενδοκοινοτικό εμπόριο.

Έχοντας υπόψη τα ανωτέρω, με επιστολή της 15ης Μαΐου 2003, ο αρμόδιος για θέματα εσωτερικής αγοράς Επίτροπος, κ. Bolkestein, και η αρμόδια για θέματα περιβάλλοντος Επίτροπος, κα Wallström, εξέφρασαν στον γερμανό υπουργό Περιβάλλοντος, κ. Trittin, την άποψη ότι το σύστημα καταβολής εγγύησης για συσκευασίες μιας χρήσης που ισχύει επί του παρόντος στη Γερμανία ενδέχεται να συνιστά σοβαρή παραβίαση τόσο του άρθρου 28 της συνθήκης ΕΚ όσο και του άρθρου 7 της οδηγίας 94/62/ΕΚ του Ευρωπαϊκού Κοινοβουλίου και του Συμβουλίου της 20ής Δεκεμβρίου 1994 για τις συσκευασίες και τα απορρίμματα συσκευασίας (1). Ο υπουργός Trittin απάντησε με τις επιστολές της 6ης Ιουνίου, της 7ης Ιουλίου και της 18ης Ιουλίου 2003. Στις επιστολές αυτές, ο υπουργός αναφέρει ότι η γερμανική κυβέρνηση είναι αποφασισμένη να διοργανώσει ένα σύστημα επιστροφής σύμφωνο με την κοινοτική νομοθεσία έως την 1η Οκτωβρίου 2003, και ότι στο μεσοδιάστημα πρέπει να επιλυθούν πρακτικά προβλήματα εφαρμογής.

Στην επιστολή που απέστειλε στις 18 Ιουλίου στον Πρόεδρο της Επιτροπής, κ. Prodi, ο Καγκελάριος κ. Gerhard Schröder δεσμεύτηκε και προσωπικά ότι η γερμανική κυβέρνηση δεν θα ανεχθεί καμία περαιτέρω μεταβατική περίοδο η οποία θα υπερβαίνει την προθεσμία της 1ης Οκτωβρίου 2003.

Στο πλαίσιο των προαναφερόμενων στοιχείων, στις 23 Ιουλίου 2003, ο Πρόεδρος Prodi απάντησε στον Καγκελάριο Schröder. Εξέφρασε τις συνεχιζόμενες ανησυχίες του σχετικά με την τρέχουσα εφαρμογή του γερμανικού υποχρεωτικού συστήματος εγγύησης. Ειδικότερα, όσον αφορά τον αντίκτυπο του συστήματος στις εισαγωγές της Ένωσης, κάλεσε τον Καγκελάριο να εξετάσει την πιθανότητα αναβολής του συστήματος εγγύησης υπό την παρούσα μορφή του, μέχρι να εφαρμοστεί ένα πανεθνικό σύστημα επιστροφής το οποίο να καλύπτει όλη τη γερμανική επικράτεια. Επιπροσθέτως, ανέφερε ότι η Επιτροπή θα αναγκαστεί να κινήσει διαδικασίες επί παραβάσει εναντίον της Γερμανίας εάν, έως την 1η Οκτωβρίου 2003, δεν έχει καταρτιστεί σύστημα επιστροφής σύμφωνο με το κοινοτικό δίκαιο.

----

(1)ΕΕ L 365 της 31.12.1994.

----

----

(2004/C 33 E/262)

ΓΡΑΠΤΗ ΕΡΩΤΗΣΗ Ε-2339/03

υποβολή: Ilda Figueiredo (GUE/NGL) προς την Επιτροπή

(16 Ιουλίου 2003)

Θέμα:   Μετεγκατάσταση της επιχείρησης American Tool, στην Albergaria-a-Velha

Η πολυεθνική επιχείρηση American Tool έχει εργοστάσιο στην Albergaria-a-Velha το οποίο παράγει πριόνια, πριόνια σχάσεως και άλλα εργαλεία κοπής. Στις 27 Ιουνίου 2003 γνωστοποίησε στους εργαζομένους της ότι προτίθεται να παύσει τις δραστηριότητές της στην Πορτογαλία από τον προσεχή Σεπτέμβριο και για τον λόγο αυτό έχει ήδη κινήσει τη διαδικασία για τη συλλογική απόλυση των 74 εργαζομένων.

Η επιχείρηση που επιχειρεί μετεγκατάσταση στη Δανία μέρους της παραγωγής που έχει σήμερα στην Albergaria-a-Velha, στις επιστολές που επέδωσε στους εργαζομένους της, επικαλείται «λόγους συγκυριακού και τεχνολογικού χαρακτήρα».

Η κατάσταση αυτή ήταν εντελώς απροσδόκητη γιατί δεν είχαν αναφανεί στη μονάδα αυτή και στον όμιλό της οικονομικά προβλήματα. Ο όμιλος αυτός διαθέτει εκτός από την επιχείρηση στη Δανία πολλές άλλες μονάδες σε χώρες της Ευρωπαϊκής Ένωσης, συγκεκριμένα δε στην Ισπανία και την Ιταλία.

Στο πλαίσιο αυτό ζητώ από την Επιτροπή να με πληροφορήσει εάν η επιχείρηση έχει λάβει ενισχύσεις από την Ένωση και σε ποιο ύψος ανέρχονται αυτές.

Απάντηση της κας Diamantopoulou εξ ονόματος της Επιτροπής

(29 Αυγούστου 2003)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

----

----

(2004/C 33 E/263)

ΓΡΑΠΤΗ ΕΡΩΤΗΣΗ Ε-2342/03

υποβολή: Paul Rübig (PPE-DE) προς την Επιτροπή

(16 Ιουλίου 2003)

Θέμα:   Ταμείο των εργαζομένων στον κατασκευαστικό τομέα της αυτόνομης επαρχίας Bozen (Cassa Edile Provincia Autonoma Bolzano)· πληρωμές από αλλοδαπές επιχειρήσεις του κατασκευαστικού τομέα

Η αυστριακή εταιρία Strabag AG εξέφρασε παράπονα για το γεγονός ότι ζητείται από τις αυστριακές επιχειρήσεις του κατασκευαστικού τομέα που αποσπούν εργαζομένους στην αυτόνομη επαρχία Bozen της Ιταλίας να καταβάλλουν πληρωμές στο ταμείο εργαζομένων στον κατασκευαστικό τομέα (Cassa Edile) της εν λόγω επαρχίας, παρά το γεγονός ότι οι αυστριακές κατασκευαστικές εταιρίες καταβάλλουν σε γενικές γραμμές αντίστοιχες πληρωμές και στην Αυστρία σύμφωνα με το νόμο περί εργαζομένων στις κατασκευές, του χρόνου αδείας και αποστολών καθώς και του γενικότερου νόμου περί κοινωνικής ασφαλίσεως.

Παρόμοιες διπλές πληρωμές απαιτούνται κυρίως στις προκηρύξεις διαγωνισμών για αναθέσεις δημοσίων έργων από κοινότητες και δήμους. Επιπλέον δεν δόθηκαν άδειες εργασίας σε μη κοινοτικούς πολίτες, διότι η ενεχόμενη αυστριακή κατασκευαστική εταιρία, σύμφωνα με την άποψη των ιταλικών συνδικάτων, αρνήθηκε να εγγράψει τους εργαζομένους της στο ανωτέρω ταμείο.

Απάντηση της κυρίας Διαμαντοπούλου εξ ονόματος της Επιτροπής

(22 Αυγούστου 2003)

Το αξιότιμο μέλος του Κοινοβουλίου υποβάλλει ερωτήσεις που αφορούν τη διασυνοριακή παροχή υπηρεσιών και τις διατάξεις της οδηγίας 96/71/ΕΚ του Κοινοβουλίου και του Συμβουλίου, της 16ης Δεκεμβρίου 1996, σχετικά με την απόσπαση εργαζομένων στο πλαίσιο παροχής υπηρεσιών (3).

----

(1)ΕΕ L 18 της 21.1.1997, σελ. 1.

(2)ΕΕ C 50 της 22.2.1999, σελ. 41.

(3)ΕΕ L 18 της 21.1.1997.

(4)ΕΕ C 50 της 22.2.1999.

----

----

(2004/C 33 E/264)

ΓΡΑΠΤΗ ΕΡΩΤΗΣΗ Ε-2344/03

υποβολή: Toine Manders (ELDR) προς την Επιτροπή

(16 Ιουλίου 2003)

Θέμα:   Γραφειοκρατία Interreg

Ο κανονισμός επιδοτήσεων για το Interreg στην Ολλανδία περιλαμβάνει τμήματα κειμένου που δυσχεραίνουν περιττά την εκτέλεσή του, σε διοικητικό επίπεδο. Πρόκειται μεταξύ άλλων για την απαίτηση πραγματικής παρουσίασης όλων των αποδείξεων από πληρωμές και μισθοδοσίες ως προϋπόθεσης για την επιδότηση. Αυτό αποθαρρύνει οργανώσεις από του να ζητήσουν επιδότηση και έτσι οι δυνατότητες επιδοτήσεων δεν χρησιμοποιούνται πλήρως.

Οι αιτήσεις για επιδοτήσεις Interreg BMG (κεντρική περιοχή Μπενελούξ) γίνεται αντιληπτή στην Ολλανδία ως πολύ επίπονη διαδικασία. Στις μη ευκαταφρόνητες δαπάνες που ήδη συνεπάγεται η υποβολή καλώς σχεδιασμένου φακέλου με συγκεκριμένα τελικά αποτελέσματα, προστίθενται οι πολυσύνθετες διοικητικές διατυπώσεις: οι αποδείξεις απασχόλησης, οι αποδείξεις, τα αντίγραφα των εκκαθαριστικών σημειωμάτων αποδοχών και, εις το εξής, οι αποδείξεις εκτέλεσης πληρωμών.

Αυτό ουσιαστικά σημαίνει ότι κάθε εταίρος πρέπει, μηνιαίως, να αναζητεί στην κατάσταση πληρωμών τα ονόματα των προσώπων που συνεργάστηκαν στο σχέδιο, να τυπώνει τις καταστάσεις αυτές και, κατόπιν, να παρουσιάζει επιπλέον απόδειξη πληρωμών/ειδοποίηση χρέωσης λογαριασμού από την τράπεζα. Όμως, όλα αυτά τα δεδομένα είναι καταχωρημένα σε ηλεκτρονική μορφή σε δισκέτες πληρωμών τις οποίες είναι απλό να συμβουλευθεί μέσα από το σύστημα αλλά είναι πολύ περισσότερο δύσκολο να τυπωθούν διότι πρόκειται για ατέλειωτες καταστάσεις. Με λίγα λόγια, παρόλον ότι η διοικητική και λογιστική υπηρεσία των εταίρων είναι αυτοματοποιημένες, η Ευρώπη ζητά ακόμα χειρόγραφες αποδείξεις και αντίγραφα.

Επιπλέον φαίνεται στο πλαίσιο αυτό ότι, συνεπεία αποκλινουσών απόψεων και ερμηνειών, ορισμένες ιδέες όσον αφορά σχέδια δεν μπορούν να επιλεγούν για κονδύλια Interreg και ότι εξάλλου δαπανάται πολύς χρόνος λόγω ελλείψεως εύστοχου συντονισμού.

Απάντηση του κ. Barnier εξ ονόματος της Επιτροπής

(22 Αυγούστου 2003)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

----

----

(2004/C 33 E/265)

ΓΡΑΠΤΗ ΕΡΩΤΗΣΗ Ρ-2375/03

υποβολή: Alexander de Roo (Verts/ALE) προς την Επιτροπή

(16 Ιουλίου 2003)

Θέμα:   Το είδος πουπουλόπαπιας απειλείται από την αλιεία οστρακοειδών

Σύμφωνα με είδηση που δημοσιεύθηκε στην ολλανδική εφημερίδα NRC- Handelsblad (με ημερομηνία 5 Ιουλίου 2003), υπάρχουν αποδείξεις ότι η εμπορική αλιεία οστρακοειδών με μηχανικά μέσα έχει αρνητική επίπτωση στα πουλιά που τρέφονται με οστρακοειδή στην περιοχή του Waddenzee. Ομάδα βιολόγων διαπίστωσε σημαντική μείωση του πληθυσμού του είδους πουπουλόπαπιας (Somateria Mollissima) που φθάνει μάλιστα στο 50 %.

Η Ένωση Waddenzee και η Προστασία Πουλιών της Ολλανδίας απαιτούν να σταματήσει η αλιεία οστρακοειδών για να προληφθεί ο μαζικός θάνατος του είδους πουπουλόπαπιας.

Κατά τη χειμερινή περίοδο 1999-2000 είχαν καταγραφεί 21000 θάνατοι πουλιών. Πρόσφατη έρευνα καταδεικνύει ότι υπάρχει άμεση σχέση μεταξύ της μείωσης του αριθμού οστρακοειδών και της θνησιμότητας του είδους πουπουλόπαπιας. Η άποψη ότι αιτία της θνησιμότητας είναι τα παράσιτα αποδεικνύεται ανακριβής.

Σύμφωνα με το άρθρο 6, εδάφιο 2 της οδηγίας 92/43/ΕΟΚ (1) πρέπει τα κράτη μέλη να θεσπίζουν τα κατάλληλα μέτρα ώστε στις ειδικές ζώνες διατήρησης να αποφεύγεται η υποβάθμιση των φυσικών οικοτόπων και των οικοτόπων ειδών, καθώς και οι ενοχλήσεις που έχουν επιπτώσεις στα είδη για τα οποία οι ζώνες έχουν ορισθεί, εφόσον οι ενοχλήσεις αυτές θα μπορούσαν να έχουν επιπτώσεις σημαντικές όσον αφορά τους στόχους της παρούσας οδηγίας.

Η διάταξη αυτή ισχύει για τις σημερινές δραστηριότητες σε ειδικές ζώνες διατήρησης εφόσον οι δραστηριότητες αυτές μπορεί να έχουν επιπτώσεις στη διατήρηση του πληθυσμού πουλιών. Η εφαρμογή μπορεί να σημαίνει ότι οι δραστηριότητες αυτές πρέπει να προσαρμοσθούν ή να τερματισθούν.

Συμμερίζεται η Ευρωπαϊκή Επιτροπή την άποψή μου ότι οι νέες απόψεις πρέπει να οδηγήσουν στη λήψη μέτρων για την προστασία των προστατευόμενων ειδών πουλιών στην περιοχή αυτή που προβλέπεται στην οδηγία για τα πουλιά;

Απάντηση της κας Wallström εξ ονόματος της Επιτροπής

(29 Αυγούστου 2003)

Το 2001, η Επιτροπή κίνησε δύο διαδικασίες, μία σχετικά με στρατηγική απόφασης σχεδιασμού που αφορά, μεταξύ άλλων, τη βιομηχανική αλίευση οστρακόδερμων και τις στρατηγικές δραστηριότητες στην θάλασσα του Wadden (υπόθεση 2001/2164), και μία δεύτερη, που αφορά άμεσα τις αρνητικές επιπτώσεις της συλλογής οστρακόδερμων στη Θάλασσα του Wadden στους πληθυσμούς αγρίων πτηνών (υπόθεση 2001/4491). Η Θάλασσα του Wadden χαρακτηρίστηκε από τις Κάτω Χώρες ως Ζώνη Ειδικής Προστασίας (ΖΕΠ) βάσει της οδηγίας 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών (2) (οδηγία για τα πτηνά) και προτάθηκε ως προτεινόμενος Τόπος Κοινοτικής Σημασίας (πΤΚΣ) βάσει της οδηγίας 92/43/ΕΟΚ του Συμβουλίου της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας (3) (οδηγία για τα ενδιαιτήματα). Οι υποθέσεις αφορούν την ενδεχόμενη παράβαση, εκ μέρους των Κάτω Χωρών του άρθρου 6 παράγραφος 2, παράγραφος 3 και παράγραφος 4 της οδηγίας για τα ενδιαιτήματα, η οποία, δυνάμει του οικείου άρθρου 7, εφαρμόζεται επίσης στις Ζώνες Ειδικής Προστασίας (ΖΕΠ) που χαρακτηρίστηκαν βάσει της οδηγίας για τα πτηνά.

Η εξέταση των υποθέσεων αυτών βρίσκεται σε εξέλιξη. Η τεκμηρίωση σαφούς αιτιολογικής σχέσης μεταξύ των αλιευμάτων οστρακοδέρμων και των καταγραφέντων θανάτων αγρίων πτηνών είναι ζωτικής σημασίας εν προκειμένω. Η Επιτροπή, στην εξέτασή της, θα συνεκτιμήσει τα στοιχεία που κατέθεσε το Αξιότιμο Μέλος του Κοινοβουλίου προκειμένου να κρίνει κατά πόσο οι Κάτω Χώρες συμμορφώθηκαν με τις απαιτήσεις των οδηγιών για τα πτηνά και τα ενδιαιτήματα.

----

(1)ΕΕ L 206 της 22.7.1992, σελ. 7.

(2)ΕΕ L 103 της 25.4.1979.

(3)ΕΕ L 206 της 22.7.1992.

----

----

(2004/C 33 E/266)

ΓΡΑΠΤΗ ΕΡΩΤΗΣΗ Ε-2379/03

υποβολή: Christopher Huhne (ELDR) προς την Επιτροπή

(18 Ιουλίου 2003)

Θέμα:   Μικρές επιχειρήσεις και τομέας δημοσίων συμβάσεων

Πιστεύει η Επιτροπή ότι οι μικρές επιχειρήσεις έχουν επαρκή πρόσβαση στις δημόσιες συμβάσεις εντός Ε. Ε; Με ποια μέτρα σκοπεύει η Επιτροπή να βελτιώσει την κατάσταση; Συγκεκριμένα, θα εξετάσει το ενδεχόμενο μείωσης των ορίων αναφορικά με το μέγεθος της σύμβασης το οποίο θα πρέπει να κοινοποιείται και το ενδεχόμενο απλοποίησης των διαδικασιών κοινοποίησης;

Απάντηση του κ. Bolkestein εξ ονόματος της Επιτροπής

(5 Σεπτεμβρίου 2003)

Απαντώντας στην ερώτηση του αξιότιμου κοινοβουλευτικού σχετικά με τη συμμετοχή των μικρών επιχειρήσεων στις δημόσιες συμβάσεις της Ευρωπαϊκής Ένωσης, η Επιτροπή, επιθυμεί να υπογραμμίσει ότι δίνει ιδιαίτερη σημασία στην εκπόνηση του καλύτερου δυνατού νομοθετικού πλαισίου για τη διασφάλιση του μεγαλύτερου δυνατού ανοίγματος των αγορών σε όλους τους συντελεστές. Οι κυριότεροι στόχοι της Επιτροπής είναι η δημιουργία μιας άλλης ευρωπαϊκής εσωτερικής αγοράς στον τομέα των δημοσίων συμβάσεων αλλά επίσης να ανταποκριθεί στις ανάγκες των επιχειρήσεων, ιδίως σε θέματα απλοποίησης και διαφάνειας.

Οι προτάσεις τροποποίησης των οδηγιών «ισχύουσες δημόσιες συμβάσεις» (1), αποτελούν τη στιγμή αυτή το αντικείμενο διαδικασίας συναπόφασης μεταξύ του Κοινοβουλίου και του Συμβουλίου και παρουσιάζουν σημαντικές προόδους σε σχέση με την υφιστάμενη κατάσταση. Πέραν της απλοποίησης των διαδικασιών, οι προτάσεις αυτές περιέχουν μέτρα που μπορούν να ωφελήσουν άμεσα τις μικρές και μεσαίες επιχειρήσεις (MME). Πρόκειται, μεταξύ άλλων, για χορήγηση της δυνατότητας στις δημοπρατούσες αρχές να υποδιαιρούν μια σύμβαση σε μικρότερα μέρη ώστε να τις καθιστούν περισσότερο προσπελάσιμες για τις μικρές επιχειρήσεις και να διευκολύνεται η προσφυγή σε ηλεκτρονικές διαδικασίες. Η πρόσβαση στην πληροφόρηση βελτιώθηκε επίσης σημαντικά από το Μάιο του 2002 χάρη σε μια αυξημένη τυποποίηση του περιεχομένου των αγγελιών πληροφόρησης.

Παράλληλα με αυτή τη νομοθετική εργασία, η Επιτροπή ξεκίνησε μια μελέτη που αποσκοπεί στην ακριβέστερη μέτρηση της προσπέλασης των MME σε ευρωπαϊκές δημόσιες συμβάσεις. Τα αποτελέσματα της μελέτης θα καταστούν διαθέσιμα μέχρι το τέλος του έτους 2003. Οι πρώτες εκτιμήσεις δείχνουν ότι η συμμετοχή των μικρών και μεσαίων επιχειρήσεων στις δημόσιες συμβάσεις πάνω από τα κοινοτικά κατώτατα όρια θα είναι γενικά ικανοποιητική. Θα πρέπει εντούτοις να γίνει η διαπίστωση ότι πολλά σημεία θα μπορούσαν ακόμη να βελτιωθούν. Πράγματι, οι κυριότεροι φραγμοί σε μια καλύτερη προσπέλαση των μικρών επιχειρήσεων στις δημόσιες συμβάσεις συνδέονται, στο μεγαλύτερο μέρος τους, με μια έλλειψη πληροφόρησης, αναφορικά με τις συμβάσεις και τις ισχύουσες διαδικασίες σε υπερβολικά μεγάλες διοικητικές και οικονομικές επιβαρύνσεις, στο μέγεθος των συμβάσεων, στο επίπεδο προπαρασκευής των επιχειρήσεων και τέλος στη δυσχέρεια πρόσβασης στις οδούς προσφυγής.

Η Επιτροπή αναλύει στην ανακοίνωσή της επί της στρατηγικής για την εσωτερική αγορά «προτεραιότητες 2003 — 2006» (2) τις ενέργειες που προτίθεται να αναλάβει για τη βελτίωση της κατάστασης. Η Επιτροπή υπενθυμίζει εντούτοις ότι θα ανήκει στα κράτη μέλη η αρμοδιότητα να επαγρυπνούν ώστε οι κανονισμοί, που έχουν τα ίδια εγκρίνει, να εφαρμόζονται αποτελεσματικά. Οφείλουν επίσης να απλοποιήσουν τους εθνικούς τους κανονισμούς και να εναρμονίσουν όσο το δυνατόν περισσότερο τις διαδικασίες των διαφόρων αναθετουσών αρχών ώστε να διευκολυνθεί η συμμετοχή των επιχειρήσεων στις προσκλήσεις υποβολής προσφορών. Επίσης, η Επιτροπή κάλεσε τα κράτη μέλη να εξορθολογήσουν και να απλοποιήσουν τη νομοθεσία τους και να τυποποιήσουν τις διαδικασίες.

Σε ό,τι αφορά τις δημόσιες συμβάσεις κάτω από τα κοινοτικά κατώτατα όρια και οι οποίες ενδιαφέρουν περισσότερο τις MME, η ευρωπαϊκή νομοθεσία προσφέρει έναν αριθμό εγγυήσεων στις επιχειρήσεις, ιδίως στον τομέα της διαφάνειας, της ισότητας μεταχείρισης και της μη διάκρισης. Η μελέτη για την προσπέλαση των MME στις δημόσιες συμβάσεις, θα μπορέσει επίσης να αποτελέσει μια ενδιαφέρουσα πηγή έμπνευσης τόσο για τους οικονομικούς συντελεστές όσο και για τους νομοθέτες και τις εθνικές δημοπρατούσες αρχές. Πράγματι, θα παρουσιάσει, με τη μορφή δύο οδηγών, ορισμένες καλές ευρωπαϊκές πρακτικές που θα τους επιτρέψουν να εισαγάγει, και αυτό στο πλαίσιο της τήρησης του κοινοτικού δικαίου, όλα τα μέτρα που θα ευνοήσουν μια μεγαλύτερη συμμετοχή των MME.

Σε ό,τι αφορά τα κατώτατα όρια εφαρμογής των οδηγιών που διέπουν τις δημόσιες συμβάσεις και τις συμβάσεις που ανατίθενται εντός των ειδικών τομέων, το Κοινοβούλιο με την ψήφο του της 2ας Ιουλίου 2003 σε δεύτερη ανάγνωση, αποδέχθηκε τα κατώτατα όρια που αναφέρονται στις κοινές θέσεις του Συμβουλίου, που αντικατοπτρίζουν αυτά που ισχύουν σήμερα. Δεν προβλέπεται λοιπόν μείωση αυτών των κατωτάτων ορίων εφαρμογής.

Σε ό,τι αφορά την απλοποίηση των εργασιών κοινοποίησης, αυτή θα πρέπει να οδηγήσει σε κατάλληλη μεταφορά των νέων οδηγιών στο εθνικό δίκαιο, μόλις φυσικά αυτές, εγκριθούν στο ευρωπαϊκό επίπεδο. Η Επιτροπή προτίθεται εξάλλου να προτείνει μια τροποποίηση των οδηγιών «προσφυγής» που εφαρμόζονται στον τομέα των δημοσίων συμβάσεων, ενόψει της βελτίωσης της προσπέλασης και της αποσάφησης των εθνικών διαδικασιών προσφυγής.

----

(1)  Βλέπε συγκεκριμένα την Κοινή Θέση που εκδόθηκε στις 30 Μαρτίου 2003 για την έγκριση της οδηγίας του Κοινοβουλίου και του Συμβουλίου σχετικά με το συντονισμό των διαδικασιών ανάθεσης των δημοσίων συμβάσεων έργων, προμηθειών και υπηρεσιών (2000/0115 (COD)).

(2)  Βλέπε την ανακοίνωση της Επιτροπής προς το Συμβούλιο, το Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Στρατηγική για την εσωτερική αγορά» Προτεραιότητες 2003 — 2006. 'Εγγρ. COM(2003)238, 7.5.2003.

----

----

(2004/C 33 E/267)

ΓΡΑΠΤΗ ΕΡΩΤΗΣΗ Ε-2386/03

υποβολή: Raffaele Costa (PPE-DE) προς την Επιτροπή

(18 Ιουλίου 2003)

Θέμα:   Χρηματοδοτήσεις προγραμμάτων για την προώθηση της υγείας

Λαμβάνοντας υπόψη ότι στο πλαίσιο του Κοινοτικού Προγράμματος Δράσης για τη δημόσια υγεία, η Επιτροπή διέθεσε μόνο για την προώθηση της υγείας 9,5 εκ. Ευρώ χρηματοδοτώντας 20 προγράμματα, θα μπορούσε να γνωστοποιήσει το κόστος των μεμονωμένων προγραμμάτων και τα ποσά που κατεβλήθησαν προς υποστήριξή τους; Έχει επαληθευθεί η αίσια έκβαση των μεμονωμένων πρωτοβουλιών; Θα μπορούσε η Επιτροπή να παράσχει μια αναλυτική, ενημερωτική τεκμηριωμένη και χωρίς καθυστερήσεις απάντηση μέσω Διαδικτύου;

----

----

(2004/C 33 E/268)

ΓΡΑΠΤΗ ΕΡΩΤΗΣΗ Ε-2389/03

υποβολή: Raffaele Costa (PPE-DE) προς την Επιτροπή

(18 Ιουλίου 2003)

Θέμα:   Πρόγραμμα για την προστασία της υγείας

Μπορεί να αναφέρει η Επιτροπή τις επαγγελματικές ενώσεις, τις μη κυβερνητικές οργανώσεις, τις εθνικές υπηρεσίες, τους (δημόσιους ή ιδιωτικούς) φορείς οι οποίοι έλαβαν οικονομική ενίσχυση (ήδη καταβληθείσα ή που πρόκειται να καταβληθεί), και σε ποιο βαθμό, εν σχέσει προς τις επί μέρους δράσεις που προβλέπονται από το κοινοτικό πρόγραμμα για την προστασία της υγείας 1997-2002;

Μπορεί επίσης να αναφέρει η Επιτροπή εάν έχει ελεγχθεί ότι τα χρηματικά ποσά έφθασαν στον προορισμό τους και η καλή έκβαση των πρωτοβουλιών αυτών;

Κοινή απάντηση

του κ. Byrne εξ ονόματος της Επιτροπής

στις γραπτές ερωτήσας Ε-2386/03 και Ε-2389/03

(18 Αυγούστου 2003)

Το πενταετές πρόγραμμα κοινοτικής δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας εγκρίθηκε από το Κοινοβούλιο και το Συμβούλιο με την απόφαση αριθ. 645/96/ΕΚ (1), στις 16 Απριλίου 1996, με συνολικό προϋπολογισμό ύψους 35 εκατομμυρίων ECU. Στις 17 Μαρτίου 2001, το Κοινοβούλιο και το Συμβούλιο ενέκριναν την παράταση του εν λόγω προγράμματος έως τις 31 Δεκεμβρίου 2002, με αυξημένο προϋπολογισμό ύψους 14,54 εκατομμυρίων ευρώ για τα τελευταία δύο χρόνια.

Σύμφωνα με το άρθρο 7, παράγραφος 2 της απόφασης αριθ. 645/96/ΕΚ έχει πραγματοποιηθεί ενδιάμεση αξιολόγηση του προγράμματος για την προαγωγή σε θέματα υγείας. Το πλήρες κείμενο της έκθεσης δημοσιεύθηκε στο ιστοχώρο της Επιτροπής http://europa.eu.int/comm/health/indexen.html. Σήμερα βρίσκεται σε εξέλιξη μια τελική αξιολόγηση του προγράμματος καθώς και των άλλων προγραμμάτων για τη δημόσια υγεία. Η έκθεση αυτής της αξιολόγησης θα δημοσιευθεί το 2004.

Έχει δοθεί συνέχεια σε κάθε χρηματοδοτούμενο σχέδιο του προγράμματος για τη δημόσια υγεία, μέσω της αξιολόγησης της ενδιάμεσης έκθεσης ανάλογα με το ποσό του προϋπολογισμού, και μέσω της τελικής έκθεσης. Όταν η τεχνική έκθεση ή το δημοσιονομικό δελτίο δημιούργησε ερωτηματικά, διεξήχθησαν περαιτέρω έλεγχοι, όπως επισκέψεις επιτόπου, με σκοπό να γίνει ένας επακριβής έλεγχος και να εξαλειφθούν τα ερωτηματικά. Επιπλέον, σε περιπτώσεις περιορισμένης δειγματοληψίας ή σε περιπτώσεις που η χρηματοδότηση έχει εγκριθεί για μερικά χρόνια, πραγματοποιήθηκαν μερικές επισκέψεις ελέγχου.

Ο συνημμένος κατάλογος περιλαμβάνει όλα τα σχέδια που χρηματοδοτήθηκαν στα πλαίσια του προγράμματος για την προαγωγή της υγείας από το 1996, με λεπτομερή κατανομή των κονδυλίων του προϋπολογισμού που διατέθηκαν για αυτά τα σχέδια.

----

(1)  Απόφαση αριθ. 645/96/ΕΚ του Κοινοβουλίου και του Συμβουλίου της 29ης Μαρτίου 1996 σχετικά με τη θέσπιση κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας, εντός του πλαισίου δράσης στον τομέα της δημόσιας υγείας (1996-2000), ΕΕ L 95 της 16.4.1996.

----

----

(2004/C 33 E/269)

ΓΡΑΠΤΗ ΕΡΩΤΗΣΗ Ε-2387/03

υποβολή: Raffaele Costa (PPE-DE) προς την Επιτροπή

(18 Ιουλίου 2003)

Θέμα:   Δημιουργία υποδομών για την προώθηση της υγείας στους χώρους εργασίας

Λαμβάνοντας υπόψη ότι μεταξύ των αρμοδιοτήτων της ΕΕ όσον αφορά τη δημόσια υγεία συγκαταλέγεται και η προώθηση της ασφάλειας στους χώρους εργασίας, ότι κατά το η Επιτροπή χρηματοδότησε ένα πρόγραμμα για την «συγκρότηση υποδομών για την προώθηση της υγείας στους χώρους εργασίας», με συνεισφορά ύψους 985 000 ευρώ στην Federal Association of Company Health Insurance Funds του Έσσεν και ότι μεταξύ των στόχων του προγράμματος είναι και η ανάπτυξη υποδομών υποστήριξης σε εθνικό επίπεδο για την υλοποίηση των ευρωπαϊκών πολιτικών όσον αφορά την προώθηση της υγείας στους χώρους εργασίας, θα μπορούσε η Επιτροπή να αναφέρει ποιες δομές δημιουργήθηκαν σε κάθε κράτος μέλος που αφορά το πρόγραμμα, έχει δε φροντίσει να επαληθεύσει την αίσια έκβαση του προγράμματος;

Απάντηση του κ. Byrne Εξ ονόματος της Επιτροπής

(14 Αυγούστου 2003)

Ο κ. βουλευτής αναφέρεται σε μια συμφωνία επιδότησης μέσα στα πλαίσια του κοινοτικού προγράμματος δράσης για την προαγωγή, την ενημέρωση, τη διαπαιδαγώγηση και την κατάρτιση στον τομέα της δημόσιας υγείας, το οποίο εφαρμόζεται σε όλα τα κράτη μέλη, τις τρεις χώρες του Ευρωπαϊκού Οικονομικού Χώρου (ΕΟΧ) και στις πέντε υποψήφιες χώρες, μέσω του ευρωπαϊκού δικτύου για τη προαγωγή της υγείας στο χώρο εργασίας (ENWHP). Οι στόχοι αυτής της συμφωνίας επιδότησης περιλαμβάνουν την ανάπτυξη υποδομής για την ενίσχυση, σε εθνικό επίπεδο, της διάδοσης και της υλοποίησης των αποτελεσματικών στρατηγικών και πολιτικών για την προαγωγή της υγείας στο χώρο εργασίας.

Αυτή η υποδομή ενίσχυσης, που αποτελεί επίσης εθνικό φόρουμ για την προαγωγή της υγείας στο χώρο εργασίας, αποτελεί μια βάση, σε εθνικό επίπεδο, για την ανταλλαγή γνώσεων και εμπειριών, καθώς και για τις κοινές ενέργειες όλων των μερών που εμπλέκονται στη βελτίωση της υγείας στο χώρο εργασίας. Πρέπει να τεθούν κοινοί στόχοι και κανόνες για στενή συνεργασία, σύμφωνα με τις εθνικές προτεραιότητες και πρακτικές. Στις περισσότερες χώρες που συμμετέχουν σε αυτό το σχέδιο, το εθνικό φόρουμ θα έχει άτυπο καθεστώς και θα λαμβάνει αποφάσεις με συναίνεση σε εθελοντική βάση. Στο εθνικό φόρουμ θα συμμετέχουν θεσμικοί φορείς όπως κυβερνήσεις, περιφερειακές και άλλες αρμόδιες αρχές, κοινωνικοί εταίροι και εκπρόσωποι των φορέων κοινωνικής ασφάλισης και μη θεσμικοί φορείς όπως επιχειρήσεις, επαγγελματικές και ενδιάμεσες οργανώσεις και πιστωτικά ιδρύματα.

Τα μέλη του ευρωπαϊκού δικτύου για την προαγωγή της υγείας στο χώρο εργασίας άρχισαν να δημιουργούν ένα άτυπο εθνικό φόρουμ για την προαγωγή της υγείας στο χώρο εργασίας στην επικράτειά τους. Οι εν λόγω πρωτοβουλίες θα χρησιμοποιήσουν τα ήδη υπάρχοντα δίκτυα για την προαγωγή της υγείας και της ασφάλειας στο χώρο εργασίας και για τη βελτίωση της υγείας στο χώρο εργασίας σε ευρωπαϊκό και εθνικό επίπεδο όσο το δυνατόν περισσότερο, ή θα πρέπει να δημιουργήσουν νέες δομές υπό τη μορφή δικτύων ή πλατφορμών. Τα τελικά αποτελέσματα αυτού του σχεδίου, και ειδικότερα το καθεστώς και η διαδικασία για τη λειτουργία της υποδομής σε εθνικό επίπεδο, η οποία θα ενισχύσει την προαγωγή της υγείας στο χώρο εργασίας, θα παρουσιαστούν στην 4η ευρωπαϊκή διάσκεψη του ευρωπαϊκού δικτύου για την προαγωγή της υγείας στο χώρο εργασίας στις 14-15 Ιουνίου 2004, στο Δουβλίνο.

----

----

(2004/C 33 E/270)

ΓΡΑΠΤΗ ΕΡΩΤΗΣΗ Ε-2393/03

υποβολή: Bill Miller (PSE) προς την Επιτροπή

(21 Ιουλίου 2003)

Θέμα:   Το Λευκό Βιβλίο της Επιτροπής «Μια Νέα Πνοή για τη Νεολαία της Ευρώπης» (COM/2001/0681 τελικό)

Οι ξενώνες νεότητας στην περιοχή της Βαυαρίας στη Γερμανία επιβάλλουν αυτή τη στιγμή στους επισκέπτες ως όριο ηλικίας τα 26 έτη, ώστε να δικαιούται ο ξενώνας φοροαπαλλαγής; Πώς θα επηρεάσει το Λευκό Βιβλίο το σημερινό όριο ηλικίας που ορίζει η περιοχή της Βαυαρίας στη Γερμανία; Πρώτα από όλα, είναι νόμιμο να επιβάλλουν όριο ηλικίας; Επί του παρόντος είναι η μόνη περιοχή της Γερμανίας που θέτει όριο ηλικίας στους ξενώνες νεότητας.

Απάντηση της κ. Reding Εξ ονόματος της Επιτροπής

(27 Αυγούστου 2003)

Το Λευκό Βιβλίο για τη νεολαία (1), «Μια Νέα Πνοή για την Ευρωπαϊκή Νεολαία» έχει στόχο να προτείνει ένα νέο πλαίσιο συνεργασίας στον τομέα της πολιτικής της νεολαίας. Αυτό το νέο πλαίσιο, που περιλαμβάνει την ανοικτή μέθοδο συνεργασίας, εγκρίθηκε από το Συμβούλιο στο Ψήφισμά του της 27 Ιουνίου 2002 (2) και ισχύει για τις τέσσερις θεματικές πολιτικές προτεραιότητες: συμμετοχή, πληροφόρηση, μεγαλύτερη κατανόηση της νεολαίας και εθελοντικές δραστηριότητες.

Το Λευκό Βιβλίο είναι κατά συνέπεια ένα πρώτο βήμα προς μια μεγαλύτερη συνεργασία στον τομέα της νεολαίας και είναι δυνατόν να ασχοληθεί μόνο με ορισμένο αριθμό θεματικών προτεραιοτήτων που εντοπίζονται από τους νέους, και κατά συνέπεια γίνεται απόλυτα σεβαστή η επικουρικότητα των κρατών μελών στον τομέα αυτό. Το Λευκό Βιβλίο έχει στόχο να δώσει γενικό πολιτικό προσανατολισμό στη νεολαία της Ευρώπης και έτσι δεν ασχολείται με φορολογικά θέματα.

----

(1)  COM(2001)681 τελικό.

(2)  Ψήφισμα του Συμβουλίου και των Εκπροσώπων των Κυβερνήσεων των Κρατών μελών, που συνεδριάζουν στα πλαίσια του Συμβουλίου της 27 Ιουνίου 2002 σχετικά με το πλαίσιο της Ευρωπαϊκής συνεργασίας στον τομέα της νεολαίας (ΕΕ C 168 της 13.7.2002, σελ. 2).

----

----

(2004/C 33 E/271)

ΓΡΑΠΤΗ ΕΡΩΤΗΣΗ Ε-2394/03

υποβολή: Bill Miller (PSE) προς την Επιτροπή

(21 Ιουλίου 2003)

Θέμα:   Λευκό Βιβλίο της Επιτροπής «Μια Νέα Πνοή για την Νεολαία της Ευρώπης»

Σε ποιο στάδιο βρίσκεται το Λευκό Βιβλίο της Επιτροπής «Μια Νέα Πνοή για τη Νεολαία της Ευρώπης» (1).

Απάντηση της κας Reding εξ ονόματος της Επιτροπής

(29 Αυγούστου 2003)

Τα Λευκά Βιβλία που δημοσιεύει η Επιτροπή είναι έγγραφα που περιέχουν προτάσεις για κοινοτική δράση σε ένα συγκεκριμένο τομέα. Όταν ένα Λευκό Βιβλίο γίνει ευνοϊκά δεκτό από το Συμβούλιο τότε μπορεί, ανάλογα με την περίπτωση, να οδηγήσει στην ανάληψη πρωτοβουλιών από την Ένωση στον εν λόγω τομέα.

Το Λευκό Βιβλίο «Μια νέα πνοή για την ευρωπαϊκή νεολαία» που εξέδωσε η Επιτροπή στις 21 Νοεμβρίου 2001, προτείνει συγκεκριμένα την πραγματοποίηση συνεργασίας στον τομέα της νεολαίας που θα καλύπτει τέσσερις θεματικές προτεραιότητες: «τη συμμετοχή, την πληροφόρηση, τον εθελοντισμό και την καλύτερη γνώση του τομέα της νεολαίας».

Το Συμβούλιο υποδέχθηκε ευνοϊκά το Λευκό Βιβλίο και εξέδωσε το ψήφισμα της 27ης Ιουνίου 2002 (2) για το πλαίσιο της ευρωπαϊκής συνεργασίας στον τομέα της νεολαίας. Το ψήφισμα αυτό εφαρμόζει τις προτάσεις που διατυπώνονται στο Λευκό Βιβλίο της Επιτροπής.

Για τα θέματα της συμμετοχής και της πληροφόρησης, η Επιτροπή παρουσίασε έκθεση σύνθεσης (3) και ένα σχέδιο κοινών στόχων (4) βάσει των προτάσεων των κρατών μελών. Το Συμβούλιο συζήτησε αυτά τα έγγραφα της Επιτροπής τον Μάιο του 2003.

Σε ό,τι αφορά την καλύτερη κατανόηση του χώρου της νεολαίας και τις δραστηριότητες εθελοντισμού, η Επιτροπή θα ενεργήσει αναλόγως. Προς το παρόν τα δύο αυτά θέματα προτεραιότητας τα χειρίζονται τα κράτη μέλη.

----

(1)  COM/2001/0681 τελικό.

(2)ΕΕ C 168 της 13.7.2002.

(3)  'Εγγραφο εργασίας των υπηρεσιών της Επιτροπής: Ανάλυση των απαντήσεων των κρατών μελών στα ερωτηματολόγια της Επιτροπής σχετικά με τη συμμετοχή και την πληροφόρηση των νέων (SEC(2003)465.

(4)  Ανακοίνωση της Επιτροπής στο Συμβούλιο: Συνέχεια που δόθηκε στο Λευκό Βιβλίο «Μια νέα πνοή για την Ευρωπαϊκή νεολαία». Η Επιτροπή πρoτεινα κοινούς στόχους για τη συμμετοχή και την πληροφόρηση των νέων, ανταποκρινόμενη στο ψήφισμα του Συμβουλίου της 27ης Ιουνίου 2002 σχετικά με το πλαίσιο της ευρωπαϊκής συνεργασίας στον τομέα της νεολαίας, COM(2003)184 τελικό.

----

----

(2004/C 33 E/272)

ΓΡΑΠΤΗ ΕΡΩΤΗΣΗ Ε-2404/03

υποβολή: Bart Staes (Verts/ALE) προς την Επιτροπή

(21 Ιουλίου 2003)

Θέμα:   Χρήση βακιτρακίνης για την καταπολέμηση της εντεροκολίτιδας στην κονικλοτροφία: το προϊόν αυτό απαγορεύεται στο Βέλγιο βάσει κανόνων της ΕΕ αλλά επιτρέπεται και πάλι να χρησιμοποιηθεί στις Κάτω Χώρες και στη Γαλλία

Στον κανονισμό (ΕΚ) 2821/98 (1) του Συμβουλίου της 17ης Δεκεμβρίου 1998 που τροποποιεί την οδηγία 70/524/ΕΟΚ του Συμβουλίου (2) περί των προσθέτων υλών στην διατροφή των ζώων όσον αφορά την ανάκληση άδειας χρησιμοποίησης ορισμένων αντιβιοτικών, απαγορεύεται η χρήση της βακιτρακίνης ως προσθέτου ύλης σε τροφές ζώων. Η βακιτρακίνη χρησιμοποιείται μεταξύ άλλον στων κονικλοτροφία ως προληπτικό μέτρο κατά της εντεροκολίτιδας. Το βελγικό κράτος απαγορεύει λοιπόν βάσει του κανονισμού αυτού τη χρήση βακιτρακίνης. Το πρόβλημα είναι ότι η επιχείρηση Allpharma η οποία κυκλοφορεί το προϊόν στην αγορά, άρχισε καθυστερημένα την διαδικασία αίτησης για την καταγραφή της βακιτρακίνης στο μητρώο ως φαρμάκου. Κατόπιν αυτού, δεν διατίθεται αυτή τη στιγμή κανένα αποτελεσματικό φάρμακο για να καταπολεμήσει την εντεροκολίτιδα στα κουνέλια. Εν τω μεταξύ, στην Ολλανδία και τη Γαλλία η χρήση βακιτρακίνης στην κονικλοτροφία επιτρέπεται βάσει κανόνων εξαίρεσης. Αυτό συνιστά άνισο ανταγωνισμό μεταξύ αφενός της Ολλανδικής και Γαλλικής κονικλοτροφίας και αφετέρου των βέλγων κονικλοτρόφων.

Γνωρίζει η Επιτροπή το γεγονός ότι, μεταξύ άλλων, στην Ολλανδία και τη Γαλλία η χρήση βακιτρακίνης επιτρέπεται και πάλι, παρόλο που αυτό σύμφωνα με την ευρωπαϊκή νομοθεσία είναι τελικά απαγορευμένο και ότι συμβάλλει τελικά στην αλλοίωση της αγοράς κονικλοτροφίας;

Αναγνωρίζει η Επιτροπή ότι αυτό — λαμβάνοντας υπόψη το γεγονός ότι η βακιτρακίνη αποτελεί μέχρι στιγμής το μόνο αναγνωρισμένο μέσο κατά της εντεροκολίτιδας στα κουνέλια — σημαίνει μία αλλοίωση της αγοράς;

Εάν ναι, προτίθεται η Επιτροπή να λάβει μέτρα για να αναζητήσει επίλυση του προβλήματος αυτού;

Απάντηση του κ. Liikanen Εξ ονόματος της Επιτροπής

(1 Σεπτεμβρίου 2003)

Η οδηγία 70/524/ΕΟΚ του Συμβουλίου της 23ης Νοεμβρίου 1970 περί των προσθέτων υλών στη διατροφή των ζώων που τροποποιήθηκε από τον κανονισμό της Επιτροπής (ΕΚ) 2821/98 της 17ης Δεκεμβρίου 1998, απαγορεύει τη χρήση της βακιτρακίνης ως πρόσθετης ύλης σε ζωοτροφές για την προώθηση της ανάπτυξης και όχι ως ενεργού ουσίας την οποία περιέχουν κτηνιατρικά φάρμακα για τη θεραπεία/πρόληψη συγκεκριμένων ασθενειών.

Η έγκριση των κτηνιατρικών φαρμάκων διέπεται από την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικα για τα κτηνιατρικά φάρμακα (3). To άρθρο 6 της εν λόγω οδηγίας προβλέπει σαφώς ότι προύπόθεση για την εν λόγω έγκριση είναι η συμπερίληψη της ενεργής ουσίας στα παραρτήματα Ι, II και III του κανονισμού (ΕΟΚ) αριθ. 2377/90 του Συμβουλίου (4). Η βακιτρακίνη περιλαμβάνεται στο παράρτημα Ι του εν λόγω κανονισμού από τις 27 Μαρτίου 2003 (5). Συνεπώς, είναι πλήρως νομότυπη η χορήγηση εγκρίσεων κυκλοφορίας από τις αρμόδιες αρχές για τα κτηνιατρικά φάρμακα που περιέχουν βακιτρακίνη για τη θεραπεία της εντεροκολίτιδας σε κουνέλια, με την προϋπόθεση ότι αποδεικνύεται η ποιότητα, η ασφάλεια και η αποτελεσματικότητα του προϊόντος.

Σύμφωνα με το άρθρο 7 της οδηγίας 2001/82/ΕΚ, όταν η υγειονομική κατάσταση το απαιτεί, ένα κράτος μέλος δύναται να επιτρέπει την κυκλοφορία στην αγορά ή τη χορήγηση στα ζώα κτηνιατρικών φαρμάκων εγκεκριμένων από άλλο κράτος μέλος. Συνεπώς, εμπίπτει στην αρμοδιότητα των βελγικών αρχών να κρίνουν εάν ενδείκνυνται τέτοια μέτρα στην εν λόγω περίπτωση. Η Επιτροπή δεν μπορεί να προβεί σε παρατηρήσεις όσον αφορά την ενδεχόμενη στρέβλωση της αγοράς σε έναν κλάδο σε συνέχεια των αποφάσεων που έλαβαν τα κράτη μέλη σε τομείς της αρμοδιότητάς τους.

----

(1)ΕΕ L 351 της 29.12.1998, σελ. 4.

(2)ΕΕ L 270 της 14.12.1970, σελ. 1.

(3)ΕΕ L 311 της 28.11.2001.

(4)  Κανονισμός (ΕΟΚ) αριθ. 2377/90 του Συμβουλίου της 26ης Ιουνίου 1990 για τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης, ΕΕ L 224 της 18.8.1990.

(5)ΕΕ L 81 της 28.3.2003.

----

----

(2004/C 33 E/273)

ΓΡΑΠΤΗ ΕΡΩΤΗΣΗ Ε-2411/03

υποβολή: Karl-Heinz Florenz (PPE-DE), Willi Görlach (PSE), Friedrich-Wilhelm Graefe zu Baringdorf (Verts/ALE), Christa Klaß (PPE-DE) και Dagmar Roth-Behrendt (PSE) προς την Επιτροπή

(21 Ιουλίου 2003)

Θέμα:   Υπολείμματα τροφών από μεγάλες εμπορικές μονάδες εστίασης

Κατόπιν της απαντήσεως της Επιτροπής στην γραπτή ερώτηση E-1154/03 (1) τίθενται οι ακόλουθες συμπληρωματικές ερωτήσεις:

Απάντηση του κ. Byrne Εξ ονόματος της Επιτροπής

(14 Αυγούστου 2003)

Σε συνέχεια της πρόσφατης απάντησης της Επιτροπής στην γραπτή ερώτηση Ε-1154/03 των κ. κ. βουλευτών, η Επιτροπή μπορεί να επιβεβαιώσει ότι δεν έχει ακόμα στη διάθεσή της τις πληροφορίες σχετικά με τη συλλογή και την επεξεργασία των υπολειμμάτων τροφών που αναφέρονται στην εν λόγω απάντηση.

Η αρμόδια αρχή σε κάθε κράτος μέλος φέρει την ευθύνη για την επιβολή της νομοθεσίας, συμπεριλαμβανομένης της εξασφάλισης ότι τα υπολείμματα τροφών εστίασης δεν χορηγούνται παράνομα ως τροφή σε ζώα εκτροφής και ότι η διάθεσή τους γίνεται με ασφαλή τρόπο. Το Γραφείο Τροφίμων και Κτηνιατρικών Θεμάτων της Επιτροπής θα συνεχίσει να παρακολουθεί την κατάσταση προκειμένου να εξασφαλιστεί η ομοιόμορφη εφαρμογή της νομοθεσίας.

Σύμφωνα με το άρθρο 35 του κανονισμού (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου της 3ης Οκτωβρίου 2002 για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (2), τα κράτη μέλη ενημερώνουν την Επιτροπή σχετικά με τα μέτρα που έλαβαν για τη συμμόρφωση με τον κανονισμό εντός έτους από την έναρξη ισχύος του. Η Επιτροπή θα λάβει τα απαιτούμενα μέτρα ώστε να εξασφαλίσει ότι οι εν λόγω πληροφορίες θα κοινοποιηθούν σε εύθετο χρόνο.

----

(1)ΕΕ C 268 Ε της 7.11.2003, σελ. 177.

(2)ΕΕ L 273 της 10.10.2002, σελ. 1.

----

----

(2004/C 33 E/274)

ΓΡΑΠΤΗ ΕΡΩΤΗΣΗ Ε-2465/03

υποβολή: Giuseppe Gargani (PPE-DE), Fiorella Ghilardotti (PSE) και Enrico Ferri (PPE-DE) προς την Επιτροπή

(23 Ιουλίου 2003)

Θέμα:   Μεταφορά της οδηγίας 2001/29 σχετικά με το δικαίωμα του δημιουργού στο δίκαιο των κρατών μελών

Ποια μέτρα λαμβάνει η Επιτροπή προκειμένου να ελέγξει και να επαληθεύσει την ορθή μεταφορά της οδηγίας 2001/29/ΕΚ (1) του Ευρωπαϊκού Κοινοβουλίου και του Συμβουλίου, της 22ας Μαΐου 2001 σχετικά με την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας στο δίκαιο των κρατών μελών της ΕΕ;

Απάντηση του κ. Bolkestein εξ ονόματος της Επιτροπής

(4 Σεπτεμβρίου 2003)

Μετά από την έκδοση της οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (2) στις 22 Μαΐου 2001 και πριν ακόμη από την έναρξη της ισχύος της με τη δημοσίευσή της στις 22 Ιουνίου 2001, η Επιτροπή άρχισε ένα πρόγραμμα εργασιών για να βοηθήσει τα κράτη μέλη όσον αφορά την έγκαιρη και ορθή μεταφορά της. Πραγματοποιήθηκε μια σειρά τεσσάρων ανεπισήμων συνεδριάσεων με τα κράτη μέλη κατά διαστήματα αρχίζοντας το Μάιο του 2001, το Δεκέμβριο του 2001, τον Ιούνιο του 2002 και, τέλος, τον Οκτώβριο του 2002. Επιπλέον, η Επιτροπή πραγματοποίησε διμερείς επισκέψεις στις πρωτεύουσες για να συζητήσει για τη μεταφορά της οδηγίας με τις αρμόδιες αρχές. Η μεταφορά της οδηγίας συζητήθηκε επίσης στην πρώτη συνεδρίαση της Επιτροπής Επαφών για Θέματα Δικαιωμάτων Πνευματικής Ιδιοκτησίας στις 10 Μαρτίου του 2003, που συγκροτήθηκε βάσει του άρθρου 12 της οδηγίας 2001/29/ΕΚ και αποτελείται από εκπροσώπους των αρμόδιων αρχών των κρατών μελών υπό την προεδρία της Επιτροπής. Επίσης, η Επιτροπή έστειλε επιστολές σε όλα τα κράτη μέλη, υπενθυμίζοντάς τους τη μεγάλη σημασία της ταχείας μεταφοράς της οδηγίας λόγω της σημασίας της για τις διεθνείς υποχρεώσεις της Κοινότητας (η οδηγία είναι το μέσο με το οποίο η Κοινότητα και τα κράτη μέλη της θα εφαρμόσουν τη συνθήκη της ΠΟΔΙ για τα δικαιώματα πνευματικής ιδιοκτησίας και τις συνθήκες της ΠΟΔΙ για τις ερμηνείες/εκτελέσεις και τις φωνογραφικές εγγραφές, που θεσπίστηκαν στις 20 Δεκεμβρίου 1996 υπό την αιγίδα της Παγκόσμιας Οργάνωσης Διανοητικής Ιδιοκτησίας — ΠΟΔΙ).

Η οδηγία 2001/29/ΕΚ έπρεπε να μεταφερθεί στη νομοθεσία των κρατών μελών μέχρι τις 22 Δεκεμβρίου 2002. Η Δανία και η Ελλάδα τήρησαν την προθεσμία αυτή. Η Ιταλία και η Αυστρία μετέφεραν την οδηγία τον Απρίλιο και τον Ιούνιο του 2003, αντιστοίχως. Η Επιτροπή έλαβε επίσημη κοινοποίηση των εθνικών μέσων μεταφοράς από αυτά τα τέσσερα κράτη μέλη. Η Γερμανία θέσπισε το νόμο το σχετικό με τη μεταφορά τον Ιούλιο του 2003. Αναμένεται ότι τα άλλα κράτη μέλη θα τη μεταφέρουν κατά τη διάρκεια του 2003. Η Επιτροπή, αναλαμβάνοντας το ρόλο της ως θεματοφύλακα των Συνθηκών, κίνησε διαδικασίες επί παραβάσει κατά των μελών που δεν έχουν ακόμα κοινοποιήσει τη μεταφορά της οδηγίας.

----

(1)ΕΕ L 167 της 22.6.2001, σελ. 10.

(2)ΕΕ L 167 της 22.6.2001.

----

----

(2004/C 33 E/275)

ΓΡΑΠΤΗ ΕΡΩΤΗΣΗ Ε-2479/03

υποβολή: Daniel Varela Suanzes-Carpegna (PPE-DE) προς την Επιτροπή

(24 Ιουλίου 2003)

Θέμα:   Κονσέρβες τόνου από την Ταϊλάνδη, τις Φιλιππίνες και την Ινδονησία

Από την 1η Ιουλίου 2003, η Ταϊλάνδη, οι Φιλιππίνες και η Ινδονησία επωφελήθηκαν από μια ποσόστωση εξαγωγών κονσέρβας τόνου στην ΕΕ με δασμό μειωμένο κατά 12 % βάσει του Κανονισμού (ΕΚ) αριθ. 975/2003 (1) του Συμβουλίου της 5ης Ιουνίου 2003 σχετικά με το άνοιγμα και τον τρόπο διαχείρισης της δασμολογικής ποσόστωσης για τις εισαγωγές κονσέρβας τόνου με τους κώδικες NC 1604 14 11, 1604 14 18 και 1604 20 70.

Απάντηση του κ. Byrne Εξ ονόματος της Επιτροπής

(29 Αυγούστου 2003)

Οι υγειονομικές συνθήκες για τις εισαγωγές αλιευτικών προϊόντων, συμπεριλαμβανομένου του τόνου, από την Ινδονησία, τις Φιλιππίνες και την Ταϊλάνδη, θεσπίζονται με τις αποφάσεις της Επιτροπής 94/324/ΕΚ (2), 95/190/ΕΚ (3) και 94/325/ΕΚ (4) αντίστοιχα (όπως τροποποιήθηκαν).

----

(1)ΕΕ L 141 της 7.6.2003, σελ. 1.

(2)  94/324/EK: Απόφαση της Επιτροπής της 19ης Μαΐου 1994 για τον καθορισμό των αδικών όρων εισαγωγής προϊόντων αλιείας και υδατοκαλλιέργειας καταγωγής Ινδονησίας, ΕΕ L 145 της 10.6.1994.

(3)  95/190/ΕΚ: Απόφαση της Επιτροπής της 17ης Μαΐου 1995 για τον καθορισμό των ειδικών όρων εισαγωγής των προϊόντων αλιείας και της υδατοκαλλιέργειας καταγωγής από τις Φιλιππίνες, ΕΕ L 123 της 3.6.1995.

(4)  94/325/ΕΚ: Απόφαση της Επιτροπής της 19ης Μαΐου 1994 για τον καθορισμό των ειδικών όρων εισαγωγής προϊόντων αλιείας και υδατοκαλλιέργειας καταγωγής Ταϊλάνδης, ΕΕ L 145 της 10.6.1994.

(5)  Οδηγία 91/493/ΕΟΚ του Συμβουλίου της 22ας Ιουλίου 1991 περί καθορισμού των υγειονομικών κανόνων οι οποίοι διέπουν την παραγωγή και τη διάθεση στην αγορά των αλιευτικών προϊόντων, ΕΕ L 268 της 24.9.1991.

----

----

(2004/C 33 E/276)

ΓΡΑΠΤΗ ΕΡΩΤΗΣΗ Ε-2501/03

υποβολή: Anne Jensen (ELDR) προς την Επιτροπή

(29 Ιουλίου 2003)

Θέμα:   Κεφάλαιο Β 3-4000 του προϋπολογισμού το 2002

Το 2002, στο πλαίσιο του κεφαλαίου Β3-4000 του προϋπολογισμού, η Επιτροπή διέθεσε πόρους για προγράμματα «κοινωνικής ευθύνης των επιχειρήσεων», «εργασιακών σχέσεων», «κοινωνικού διαλόγου» και «χρηματοδοτικής συμμετοχής». Ορισμένα σχέδια υποβλήθηκαν στην Επιτροπή με αίτηση χρηματοδότησης, την οποία και έλαβαν. Ωστόσο, αυτό που ενδιαφέρει τον ερωτώντα δεν είναι ο αριθμός των σχεδίων που έλαβαν χρηματοδότηση.

Καλείται η Επιτροπή να διευκρινίσει πόσα σχέδια υποβλήθηκαν για χρηματοδότηση στο πλαίσιο των ανωτέρω προγραμμάτων και ποιο είναι το ποσοστό των σχεδίων που απορρίφθηκαν.

Απάντηση της κας Διαμαντοπούλου εξ ονόματος της Επιτροπής

(22 Αυγούστου 2003)

Το 2002, η Επιτροπή έλαβε συνολικά 307 αιτήσεις στο πλαίσιο της γραμμής Β3-4000 του προϋπολογισμού, από τις οποίες εγκρίθηκαν 125 προτάσεις. Αυτό αντιπροσωπεύει ποσοστό αποδοχής ύψους 41 %.

Τα αντίστοιχα στοιχεία ανά υποπρόγραμμα έχουν ως εξής:

----

----

(2004/C 33 E/277)

ΓΡΑΠΤΗ ΕΡΩΤΗΣΗ Ε-2505/03

υποβολή: Maurizio Turco (NI) προς την Επιτροπή

(29 Ιουλίου 2003)

Θέμα:   Διαδικασία παραβίασης 2002/2151, βάσει του άρθρου 226 της Συνθήκης, έναντι της Ιταλικής Δημοκρατίας για παραβίαση της οδηγίας 89/552/ΕΟΚ (Τηλεόραση χωρίς σύνορα)

Λαμβάνοντας υπόψη ότι:

θα μπορούσε η Επιτροπή να γνωστοποιήσει εάν:

Απάντηση της κ. Reding εξ ονόματος της Επιτροπής

(1 Σεπτεμβρίου 2003)

Η διαδικασία λόγω παράβασης στην οποία αναφέρεται ο αξιότιμος βουλευτής βασιζόταν σε έλεγχο που πραγματοποίησε η Επιτροπή το 1999. Τα αποτελέσματα αυτού του ελέγχου προκάλεσαν σοβαρές αμφιβολίες για το εάν οι ιταλικές αρχές παρακολουθούν επαρκώς την εφαρμογή της νομοθεσίας για τη μεταφορά του κεφαλαίου IV της οδηγίας «Τηλεόραση χωρίς σύνορα» (3). Οι ιταλικές αρχές υποστήριξαν ότι η περίοδος παρακολούθησης συνέπεσε με το μεταβατικό στάδιο κατά το οποίο οι εξουσίες μεταβιβάστηκαν από την Αρχή για τα πρότυπα όσον αφορά το ραδιοτηλεοπτικό τομέα και τις διαφημίσεις και από το υπουργείο Επικοινωνιών στη νεοϊδρυθείσα Αρχή και ότι η κατάσταση βελτιώθηκε σημαντικά από τότε.

Η Επιτροπή ζήτησε συμπληρωματικές πληροφορίες σχετικά με τις βελτιώσεις που έγιναν στην παρακολούθηση των κανόνων σχετικά με τις διαφημίσεις και, στις 21 Μαΐου 2003, οι ιταλικές αρχές έδωσαν ικανοποιητικές απαντήσεις στις ερωτήσεις της Επιτροπής. Από το 2000 έως το 2003, το προσωπικό στο οποίο ανατέθηκε αυτό το καθήκον αυξήθηκε κατά 30 % (από 4,5 σε 6 πλήρως απασχολούμενα άτομα). Την ίδια περίοδο διπλασιάστηκαν οι δημοσιονομικοί πόροι (από 61 000 ευρώ σε 122 000 ευρώ). Όσον αφορά τον αριθμό των προσφυγών, οι ιταλικές αρχές ανέφεραν ότι το 1999 κινήθηκαν 198 διαδικασίες κατά ραδιοτηλεοπτικών οργανισμών και το 2000 497. Σύμφωνα με τις διαθέσιμες πληροφορίες, μια πρόσφατη απόφαση του High Court απλούστευσε την τρέχουσα διαδικασία και κατέστησε ευκολότερη την επιβολή αποτελεσματικών κυρώσεων από την Αρχή ελέγχου των μέσων ενημέρωσης.

Λαμβάνοντας υπόψη ότι η κατάσταση όσον αφορά την εφαρμογή της οδηγίας της 9ης Ιουλίου 2003 έχει βελτιωθεί ουσιαστικά, η Επιτροπή αποφάσισε να κλείσει την υπόθεση. Αυτό δεν αποκλείει ότι μπορεί να κινήσει ή να συνεχίσει διαδικασίες λόγω παράβαση που αφορούν ορισμένες ειδικές διαφημιστικές πρακτικές στην Ιταλία.

----

(1)ΕΕ L 298 της 7.10.1989, σελ. 23.

(2)ΕΕ L 202 της 30.7.1997, σελ. 60.

(3)  Οδηγία του Συμβουλίου 89/552/ΕΟΚ της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 96/36/EC του Κοινοβουλίου και του Συμβουλίου της 30ής Ιουνίου 1997.

----

----

(2004/C 33 E/278)

ΓΡΑΠΤΗ ΕΡΩΤΗΣΗ Ε-2519/03

υποβολή: Ria Oomen-Ruijten (PPE-DE) και Françoise Grossetête (PPE-DE) προς την Επιτροπή

(29 Ιουλίου 2003)

Θέμα:   Υποχρεωτικό σύστημα επιστρεφόμενων συσκευασιών στη Γερμανία

Η εισαγωγή στη Γερμανία από 1ης Ιανουαρίου 2003, υποχρεωτικού συστήματος επιστρεφόμενων συσκευασιών για τις μη επιστρεφόμενες φιάλες αναψυκτικών, μπύρας και νερού, οδήγησε σε σοβαρές έμμεσες διακρίσεις κατά εταιρειών εισαγωγών. Ως αποτέλεσμα αυτού του υποχρεωτικού συστήματος επιστρεφόμενων συσκευασιών για τα κουτιά και τις πλαστικές και γυάλινες φιάλες, οι γερμανικές επιχειρήσεις λιανικού εμπορίου απέσυραν αυτές τις φιάλες από τα καταστήματά τους, καθώς η συγκέντρωσή τους είναι περίπλοκη, ανθυγιεινή και δαπανηρή.

Συνεπώς, οι εισαγωγές αναψυκτικών, εμφιαλωμένου νερού και μπύρας σταμάτησαν σχεδόν εξολοκλήρου. Οι ξένες εταιρείες μπορούν να διανέμουν τα προϊόντα τους στην γερμανική αγορά μόνο σε μη επιστρεφόμενες συσκευασίες, λόγω της απόστασης μεταφοράς και της δομής των εταιρειών τους. Οι γερμανικές εταιρείες εξακολουθούν να διατηρούν, ή ακόμα και να αυξάνουν το δικό τους μερίδιο αγοράς, επειδή μπορούν να κάνουν διανομή σε επαναπληρώσιμες συσκευασίες, οι οποίες δεν πλήττονται από τους νέους κανόνες υποχρεωτικής επιστροφής συσκευασιών.

Προς απάντηση των ερωτημάτων που τέθηκαν επ' αυτού του θέματος από την Ria Oomen-Ruijten κατά την συζήτηση της ολομέλειας σχετικά με τις «Συσκευασίες και τα απορρίμματα συσκευασιών», η Επίτροπος Wallström ανέφερε: «ο κύριος Bolkestein και εγώ, καταστήσαμε σαφές ότι δεν είμαστε ικανοποιημένοι από την παρούσα κατάσταση στην Γερμανία και ασκήσαμε πίεση στη γερμανική κυβέρνηση για να θεσπίσει ένα σύμφωνο με την κοινοτική νομοθεσία σύστημα επιστροφής συσκευασιών, το οποίο θα μπορεί να εφαρμοστεί και σε εθνικό επίπεδο για τις μη επιστρεφόμενες συσκευασίες. Λαμβάνουμε τα μέτρα μας και θα εξακολουθήσουμε να πράττουμε με αυτόν τον τρόπο».

Απάντηση της κας Wallström εξ ονόματος της Επιτροπής

(29 Αυγούστου 2003)

Το ιστορικό της συγκεκριμένης υπόθεσης εξηγείται στην απάντηση της Επιτροπής, της 3ης Ιουλίου 2003, στη γραπτή ερώτηση 1549/03 (1).

Εις ό,τι αφορά τις νυν πρόσθετες ερωτήσεις, η Επιτροπή είναι σε θέση να πληροφορήσει τα Αξιότιμα Μέλη του Κοινοβουλίου για τα εξής: Με επιστολή της της 15ης Μαΐου 2003, το αρμόδιο για την εσωτερική αγορά Μέλος της Επιτροπής, ο κ. Bolkestein, καθώς και το αρμόδιο για το περιβάλλον, Μέλος της Επιτροπής, η κα Wallström, εξέθεσαν τις απόψεις τους στον Γερμανό Υπουργό Περιβάλλοντος, κ. Trittin, δηλαδή ότι το μονοσήμαντο σύστημα επιστροφής που ακολουθείται σήμερα στη Γερμανία ενδέχεται να συνιστά σοβαρή παράβαση, τόσο του άρθρου 28 της Συνθήκης ΕΚ, όσο και του άρθρου 7 της οδηγίας του Ευρωπαϊκού Κοινοβουλίου και του Συμβουλίου 94/62/ΕΚ της 20ής Δεκεμβρίου 1994 για τις συσκευασίες και τα απορρίμματα συσκευασίας (2). Ο υπουργός Trittin απήντησε με επιστολές του της 6ης Ιουνίου, 7ης Ιουλίου και 18ης Ιουλίου 2003. Στις επιστολές αυτές, ο υπουργός δηλώνει ότι η γερμανική κυβέρνηση είναι αποφασισμένη να συστήσει σύστημα επιστροφής, σύμφωνα με την κοινοτική νομοθεσία, μέχρι την 1η Οκτωβρίου 2003 και ότι ο χρόνος που απομένει μέχρι την εν λόγω ημερομηνία απαιτείται για την επίλυση πρακτικών προβλημάτων εφαρμογής.

Στην επιστολή του της 18ης Ιουλίου προς τον Πρόεδρο της Επιτροπής κ. Prodi, ο Καγκελάριος, κ. Gerhard Schröder, δεσμεύθηκε επίσης, προσωπικά, ότι η γερμανική κυβέρνηση δεν θα ανεχθεί τυχόν μεταβατικές περιόδους που υπερβαίνουν την προθεσμία της 1ης Οκτωβρίου 2003.

Συνεκτιμώντας τα ως άνω, ο Πρόεδρος Prodi απάντησε, στις 23 Ιουλίου 2003, στον Καγκελάριο Schröder. Του εξέφρασε τις παραμένουσες ανησυχίες του για την τρέχουσα εφαρμογή του γερμανικού συστήματος υποχρεωτικής επιστροφής. Ειδικότερα, λόγω του αντίκτυπου του συστήματος στις εισαγωγές της Ένωσης, αφενός ζήτησε από τον Καγκελάριο να εξετάσει τη δυνατότητα αναστολής της εφαρμογής του συστήματος επιστροφής υπό τη σημερινή μορφή του, μέχρις ότου καταστεί επιχειρησιακό ένα πανεθνικό σύστημα επιστροφών που να καλύπτει το σύνολο της γερμανικής επικράτειας. Αφετέρου, του επεσήμανε ότι η Επιτροπή θα υποχρεωθεί να κινήσει διαδικασίες επί παραβάσει κατά της Γερμανίας εάν, μέχρι την 1η Οκτωβρίου 2003, δεν εγκατασταθεί σύστημα επιστροφής σύμφωνα με το κοινοτικό δίκαιο.

----

(1)ΕΕ C 11 Ε της 15.1.2004, σελ. 192.

(2)ΕΕ L 365 της 31.12.1994.

----

----

(2004/C 33 E/279)

ΓΡΑΠΤΗ ΕΡΩΤΗΣΗ Ε-2529/03

υποβολή: David Bowe (PSE) προς την Επιτροπή

(29 Ιουλίου 2003)

Θέμα:   Body piercing

Θεωρεί η Επιτροπή οτι αναγκαίο να υποβάλει προτάσεις για κάποιες ελάχιστες κοινές απαιτήσεις που θα πρέπει να ακολουθούν, για να μπορούν να βγάζουν άδειες και να λειτουργούν, οι εμπορικές παροχές των υπηρεσιών τατουάζ και body piercing στην ΕΕ, ώστε να προστατεύεται η δημόσια υγεία και για να αποφεύγονται άσκοπες τραγωδίες, όπως ο πρόσφατος θάνατος του Daniel Hindle στο Sheffield της Αγγλίας; Αν όχι, για ποιό λόγο;

Απάντηση του κ. Byrne εξ ονόματος της Επιτροπής

(29 Αυγούστου 2003)

Η Επιτροπή γνωρίζει τις ανησυχίες για την υγεία σε σχέση με τη δερματοστιξία (τατουάζ) και τη διάτρηση του σώματος για την τοποθέτηση κοσμήματος.

Πρόσφατα, ορισμένα κράτη μέλη, συμπεριλαμβανομένου του Ηνωμένου Βασιλείου, θέσπισαν εθνικά μέτρα για την ασφάλεια και την υγιεινή κατά τις πρακτικές που ακολουθούνται στη δερματοστιξία και τη διάτρηση του σώματος. Όπως παρατηρεί και το αξιότιμο μέλος του Κοινοβουλίου, δεν υπάρχουν εναρμονισμένα κοινοτικά μέτρα ή πρότυπα.

Για να εξασφαλιστεί η συνεπής και ομοιόμορφη προστασία της υγείας των καταναλωτών σε υψηλό επίπεδο, η Επιτροπή έχει δρομολογήσει τη συλλογή και την αξιολόγηση όλων των αναγκαίων στοιχείων για την ασφάλεια της δερματοστιξίας και της διάτρησης του σώματος. Οι εργασίες αυτές γίνονται στο πλαίσιο του ευρωπαϊκού συστήματος πληροφοριών για την έκθεση των καταναλωτών σε χημικές ουσίες/προϊόντα (EIS-CHEMRISKS) που καθιερώθηκε πρόσφατα και συνίστανται σε μια σειρά θεματικών συνεδριάσεων και εργαστηρίων μεταξύ επιστημόνων και τεχνικών εμπειρογνωμόνων στον τομέα αυτόν. Οι τομείς για τους οποίους συγκεντρώνονται στοιχεία είναι τα είδη των χημικών και οι πληροφορίες για την ασφάλεια τους ώστε να μπορούν να χρησιμοποιούνται στη δερματοστιξία, οι εθνικοί κανονισμοί για τη δερματοστιξία/τη διάτρηση του σώματος στην Ένωση και αλλού, οι δυσμενείς συνέπειες για την υγεία που έχουν αναφερθεί σε σχέση με τη δερματοστιξία και τη διάτρηση του σώματος, οι πρακτικές και οι απαιτήσεις υγιεινής καθώς και οι απαιτήσεις για την επαγγελματική κατάρτιση.

Η Επιτροπή δημοσίευσε πρόσφατα τρία έγγραφα εργασίας σχετικά με τα ανωτέρω: μια επισκόπηση δημοσιευμένων περιπτώσεων αναφοράς δυσμενών συνεπειών για την υγεία από δερματοστιξία/διάτρηση του σώματος· μια επισκόπηση των κανονιστικών διατάξεων για τη δερματοστιξία/διάτρηση του σώματος στην Ένωση και αλλού· και τα πρακτικά ενός ειδικού επιστημονικού εργαστηρίου που πραγματοποιήθηκε στις 5-6 Μαΐου 2003 στην Ίσπρα της Ιταλίας (1).

Αναμένεται ότι οι τεχνικοί εμπειρογνώμονες που συμμετέχουν στις εργασίες αυτές θα είναι σε θέση να οριστικοποιήσουν τα έγγραφα αυτά στο προσεχές μέλλον. Η Ευρωπαϊκή Επιτροπή προτίθεται να υποβάλει προς εξέταση τα έγγραφα αυτά στις επιστημονικές επιτροπές της προτού εξετάσει κατά πόσο είναι ανάγκη να προβεί σε περαιτέρω μέτρα.

Επιπλέον, η Ευρωπαϊκή Επιτροπή ανέθεσε την πραγματοποίηση μιας ξεχωριστής μελέτης για τη διερεύνηση των απαιτήσεων καθαρότητας των κραμάτων μετάλλων που χρησιμοποιούνται στα κοσμήματα που τοποθετούνται στο σώμα μετά τη διάτρηση και ιδίως σε σχέση με την περιεκτικότητά τους σε νικέλιο και το ενδεχόμενο να προκαλούν δερματικές αλλεργίες (αλλεργική δερματίτιδα εξ επαφής). Η μελέτη αυτή υποβλήθηκε προς αξιολόγηση στην επιστημονική επιτροπή για την τοξικότητα, την οικοτοξικότητα και το περιβάλλον. Η Ευρωπαϊκή Επιτροπή θα εξετάσει εάν πρέπει να λάβει τα κατάλληλα μέτρα βάσει της γνωμοδότησης της ανωτέρω επιστημονικής επιτροπής.

----

(1)  http://europa.eu.int/comm/consumers/cons_safe/news/eis_tattoo_proc_052003_en.pdf http://europa.eu.int/comm/consumers/cons_safe/news/eis_tattoo_risk_052003_en.pdf http://europa.eu.int/comm/consumers/cons_safe/news/eis_tattoo_reg_052003_en.pdf.

----

----

(2004/C 33 E/280)

ΓΡΑΠΤΗ ΕΡΩΤΗΣΗ Ε-2534/03

υποβολή: Margrietus van den Berg (PSE) προς την Επιτροπή

(29 Ιουλίου 2003)

Θέμα:   Το πρόβλημα των «διασυνοριακών μαθητών»

Ορισμένο καιρό τώρα οι ολλανδικοί δήμοι στα σύνορα με τη Γερμανία αντιμετωπίζουν το πρόβλημα των παιδιών από ολλανδικές οικογένειες που ζουν πέραν των συνόρων, στη Γερμανία, και παρακολουθούν στοιχειώδη εκπαίδευση στην Ολλανδία και το αντίστροφο. Στο δημοτικό σχολείο De Biezenkamp του Μπέεκ (Ούμπεργκεν) για παράδειγμα υπάρχουν 33 τέτοιοι μαθητές στο σύνολο των 800. Στην κοινότητα του Λόσσερ υπάρχουν 35 τέτοιοι μαθητές και στο Χρούσμπεεκ 19. Ο δήμος του Μάαστριχτ έχει 200 μαθητές από το Βέλγιο.

Ο δήμος δεν λαμβάνει επιχορήγηση από το κράτος για αυτούς τους «διασυνοριακούς μαθητές», διότι οι πόροι για τις υποδομές των δημοτικών σχολείων διατίθενται με βάση τον αριθμό των παιδιών ηλικίας 0-19 που διαμένουν στο δήμο.

Πολύ πρόσφατα, στις 2 Ιουνίου 2003, δημοσιεύθηκαν τα πορίσματα έρευνας σχετικά με Ολλανδούς υπηκόους που μετοικούν στη Γερμανία. Η έρευνα αυτή εκπονήθηκε κατόπιν παραγγελίας, μεταξύ άλλων, των επαρχιών Χέλντερλαντ και Οφερέϊσελ καθώς και του Euregio. Σήμερα περίπου 18 500 Ολλανδοί πολίτες κατοικούν σε περιοχές κοντά στα σύνορα με τη Γερμανία. Κατά την περίοδο 2003-2007 ο αριθμός αυτός αναμένεται να αυξηθεί κατά 20 000 με 40 000.

Αν αυξηθούν αντίστοιχα και οι μαθητές σχολείων όπως για παράδειγμα του δημοτικού του De Biezenkamp, τότε ο αριθμός των διασυνοριακών μαθητών αναμένεται να αυξηθεί κατά 30 με 60 μέχρι το 2007, πράγμα που αποτελεί έναν ακόμη λόγο να επιλυθεί το πρόβλημα των σχετικών δαπανών υποδομών.

Κατά τη γνώμη μου οι παραμεθόριες περιφέρειες αποτελούν εργαστήρια πειραματισμού για τη νέα Ευρώπη. Ακριβώς σε αυτές τις περιφέρειες μπορούμε να δρέψουμε τους καρπούς της ευρωπαϊκής ολοκλήρωσης μέσω της συνεργασίας στον εκπαιδευτικό τομέα.

— Πιστεύει η Επιτροπή ότι πρέπει να ληφθούν μέτρα ενίσχυσης των δήμων για τις πρόσθετες δαπάνες τους;

— Διαβλέπει η Επιτροπή τρόπους να ενθαρρυνθούν τα κράτη μέλη να λάβουν τέτοια μέτρα και γενικότερα να απλοποιηθεί η μακρόπνοη συνεργασία σε παραμεθόριες περιφέρειες;

Απάντηση της κ. Reding Εξ ονόματος της Επιτροπής

(27 Αυγούστου 2003)

Η Επιτροπή αναγνωρίζει την ανησυχία που εκφράζει ο κ. βουλευτής για τις δαπάνες υποδομών σε σχέση με τους μαθητές που κατοικούν σε παραμεθόρια περιοχή ενός κράτους και φοιτούν σε σχολείο γειτονικού κράτους. Η προώθηση της κινητικότητας μαθητών και σπουδαστών βρίσκεται στην καρδιά της κοινοτικής πολιτικής στον κλάδο της εκπαίδευσης.

Ωστόσο, η οργάνωση και η χρηματοδότηση των εθνικών συστημάτων εκπαίδευσης δεν υπάγεται στην κοινοτική αρμοδιότητα. Το άρθρο 149 της Συνθήκης ΕΚ προβλέπει ρητά ότι «η Κοινότητα συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών [...] σεβόμενη πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος». Ως εκ τούτου, η Επιτροπή δεν είναι αρμόδια για το θέμα των δαπανών που συνεπάγονται οι εν λόγω «διασυνοριακοί μαθητές».

----

----

(2004/C 33 E/281)

ΓΡΑΠΤΗ ΕΡΩΤΗΣΗ Ε-2560/03

υποβολή: Roberta Angelilli (UEN) προς την Επιτροπή

(4 Αυγούστου 2003)

Θέμα:   Πόροι για την καλλιτεχνική βιοτεχνία

Σύμφωνα με πρόσφατη έρευνα η Ιταλία ήταν η χώρα με το υψηλότερο ποσοστό βιοτεχνικών επιχειρήσεων και απασχολουμένων στον κλάδο στην ΕΕ, η βιοτεχνία πράγματι, με ενάμισι περίπου εκατομμύριο δραστηριοποιουμένων επιχειρήσεων και άνω των τριών εκατομμυρίων απασχολουμένων, αποτελεί έναν εκ των κυρίων παραγόντων της ιταλικής οικονομίας, καλύπτοντας το 15 % περίπου του όλου ΑΕΠ. Ωστόσο σήμερα η βιοτεχνία, έστω και αν έχει αποφασιστική σημασία σε όλες τις χώρες της ΕΕ δεν καλύπτεται από ενιαία σχετική νομοθεσία- αρκεί να σκεφθούμε τους κανονισμούς που ισχύουν στη Γαλλία και την Ιταλία σε σχέση με τους αντίστοιχους στη Γερμανία και την Αυστρία.

Η τάση εναρμόνισης των διαφόρων τομέων της οικονομίας μεταφράζεται στην αξιοποίηση και ρύθμιση μόνον των μικρομεσαίων επιχειρήσεων γενικά, παραμελώντας τις βιοτεχνικές επιχειρήσεις και μη προβλέποντας πολιτικές ειδικά για τον τομέα αυτό έστω και αν αποτελεί τον παραγωγικό ιστό του μεγαλυτέρου τμήματος επιχειρήσεων στην ΕΕ. Εξάλλου, μέχρι σήμερα δεν έχει εκπονηθεί κάποια πλήρης μελέτη σχετικά με τις βιοτεχνικές επιχειρήσεις στην ΕΕ ούτε υπάρχει κάποιος ορισμός της «ευρωπαϊκής επιχείρησης βιοτεχνικού χαρακτήρα».

Παρόλα αυτά η βιοτεχνία αποτελεί την έκφραση διαφόρων πολιτισμών στην ΕΕ και για το λόγο αυτό θα έπρεπε να προστατευθεί και να της δοθούν κίνητρα σε όλες τις μορφές της.

Υπό το πρίσμα των ανωτέρων μπορεί η Επιτροπή να γνωστοποιήσει:

Απάντηση της κ. Reding Εξ ονόματος της Επιτροπής

(5 Σεπτεμβρίου 2003)

----

(1)  59, rue Cambronne — 75015 Paris. — ch. beaux.arts@wanadoo.fr.

----

----

(2004/C 33 E/282)

ΓΡΑΠΤΗ ΕΡΩΤΗΣΗ Ε-2570/03

υποβολή: Maurizio Turco (NI) προς την Επιτροπή

(6 Αυγούστου 2003)

Θέμα:   Παρακράτηση εκκλησιαστικού φόρου από την Ομοσπονδιακή Δημοκρατία της Γερμανίας, επί των επιδομάτων ανεργίας που παρέχονται σε ανέργους που δεν είναι μέλη της Εκκλησίας

Δεδομένου ότι

έχοντας υπόψη ότι η ρύθμιση αυτή αντιβαίνει:

— στην αρχή του διαχωρισμού Κράτους — Εκκλησίας,

θα μπορούσε η Επιτροπή να διευκρινίσει αν είναι ενήμερη των ανωτέρω γεγονότων και αν ναι, ποιες πρωτοβουλίες ανέλαβε, ή ενδέχεται να αναλάβει;

Δεν πιστεύει η Επιτροπή ότι η κατάσταση που περιγράφεται ανωτέρω έρχεται σε αντίθεση με το κοινοτικό κεκτημένο;

Ποιες επίσημες πρωτοβουλίες θα μπορούσε να αναλάβει η Ένωση απέναντι στη Γερμανία, σε περίπτωση που μία τέτοια κατάσταση δεν μπορούσε να επιλυθεί, προκειμένου να γίνει σεβαστή η αρχή της θρησκευτικής ελευθερίας;

Απάντηση του κ. Bolkestein εξ ονόματος της Επιτροπής

(15 Σεπτεμβρίου 2003)

Το εν λόγω θέμα δεν εμπίπτει στην αρμοδιότητα της Επιτροπής.

----

----

(2004/C 33 E/283)

ΓΡΑΠΤΗ ΕΡΩΤΗΣΗ Ε-2580/03

υποβολή: Erik Meijer (GUE/NGL) προς την Επιτροπή

(6 Αυγούστου 2003)

Θέμα:   Η αναμενόμενη αύξηση πλαστών χαρτονομισμάτων ευρώ σε αραιοκατοικημένες χώρες όπου το ευρώ είναι σημαντική παράλληλη νομισματική μονάδα

Πηγή: Ολλανδική εφημερίδα «Rotterdams Dagblad», φύλλο 18ης Ιουλίου 2003

Απάντηση της κας Schreyer εξ ονόματος της Επιτροπής

(18 Σεπτεμβρίου 2003)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.

----